(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡϟΗ΄

Δευτέρα 27 Σεπτεμβρίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Ανακοινώνεται ότι από 24 Σεπτεμβρίου διεξάγεται η γνωστή εθνική διακλαδική άσκηση «ΠΑΡΜΕΝΙΩΝ 21 - ΑΝΤΙΟΧΟΣ 21» που ολοκληρώνεται την 1η Οκτωβρίου, σελ.
2. Ανακοινώνεται ότι η Διακομματική Κοινοβουλευτική Επιτροπή για την Ανάπτυξη της Θράκης, που έχει συσταθεί στις 24.7.2020, σύμφωνα με τα άρθρα 44 και 45 του Κανονισμού της Βουλής και για την οποία η Ολομέλεια της Βουλής έχει ορίσει προθεσμία υποβολής της Έκθεσής της την 28η Σεπτεμβρίου 2021, ζητεί με ομόφωνη απόφασή της, που ελήφθη στη συνεδρίασή της στις 24.9.2021, παράταση της λειτουργίας της μέχρι την 28η Νοεμβρίου 2021, σελ.
3. Ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν. 3126/2003 «Ποινική ευθύνη των Υπουργών», όπως ισχύουν της 22-9-2021, ποινική δικογραφία που αφορά στον τέως Υφυπουργό Πολιτικής Προστασίας και Διαχείρισης Κρίσεων Νικόλαο Χαρδαλιά , σελ.
4. Επί διαδικαστικού θέματος, σελ.
5. Επί προσωπικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση της με αριθμό 25/20/16.7.2021 επίκαιρης επερώτησης που κατέθεσαν πενήντα έξι Βουλευτές της Κοινοβουλευτικής Ομάδας Συνασπισμός Ριζοσπαστικής Αριστεράς-Προοδευτική Συμμαχία προς τους Υπουργούς Ανάπτυξης και Επενδύσεων, Οικονομικών, Περιβάλλοντος και Ενέργειας και Αγροτικής Ανάπτυξης και Τροφίμων, με θέμα: « Άμεση ανάγκη πρωτοβουλιών για την αντιμετώπιση των αυξήσεων των τιμών σε είδη πρώτης ανάγκης, αγροτικά και κτηνοτροφικά προϊόντα και την ενέργεια. Να σταματήσει η μετακυλήσει των αυξήσεων στον τελικό καταναλωτή», σελ.
2. Συζήτηση επικαίρων ερωτήσεων:
 α) Προς τον Υπουργό Οικονομικών, με θέμα: «Κατοχύρωση των ενσήμων των πρώην εργαζομένων της Ελληνικής Βιομηχανίας Οχημάτων (ΕΛΒΟ ΑΒΕ)», σελ.
 β) Προς τον Υπουργό Αγροτικής Ανάπτυξης και Τροφίμων, με θέμα: «Τα αρδευτικά στους ιδιώτες και ο λογαριασμός στους αγρότες», σελ.
 γ) Προς τον Υπουργό Υγείας:
 i. με θέμα: «Στελέχωση ΕΣΥ με νέο ιατρικό και νοσηλευτικό προσωπικό», σελ.

 ii. με θέμα: « Άμεση ανάγκη λειτουργίας της παιδιατρικής κλινικής στο Νομό Αργολίδας», σελ.
 iii. με θέμα: «Συνεχιζόμενη υποβάθμιση και υποστελέχωση του νοσοκομείου Δράμας σε ιατρικό και νοσηλευτικό προσωπικό - Κυβερνητική απροθυμία για ουσιαστική ενίσχυσή του - Ανάθεση καθαριότητας σε εργολάβους - Σχέδια συγχώνευσης και κατάργησης μονάδων και κλινικών του νοσοκομείου», σελ.
 δ) Προς τον Υπουργό Περιβάλλοντος και Ενέργειας:
 i. με θέμα: «Σοβαρές καταγγελίες για την τοποθέτηση κοντέινερς από τον Δήμο Αθηναίων ως προσωρινών σχολικών αιθουσών των 153ου και 154ου νηπιαγωγείου Αθηνών στα Πατήσια», σελ.
 ii. με θέμα: «Συνεχίζεται η παράβαση νομιμότητας και οι αδιαφανείς διαδικασίες εις βάρος του δημοσίου συμφέροντος στο Φορέα Διαχείρισης Στερεών Αποβλήτων (ΦΟΔΣΑ) Ιονίων Νήσων», σελ.
 iii. με θέμα: «Καθαρισμός και προστασία του αισθητικού δάσους Ιωαννίνων», σελ.
 iv. με θέμα: «Οι καστανοκαλλιεργητές της Πιερίας δοκιμάζονται σκληρά. Απαραίτητη η στήριξή τους», σελ.
 v. με θέμα: «Ποια η πρόοδος των υδατικών έργων στη Θεσσαλία;», σελ.
 ε) Προς τον Υπουργό Εξωτερικών, με θέμα: «Επικείμενες ενέργειες της ελληνικής πλευράς για τις γερμανικές αποζημιώσεις στη βάση του πορίσματος της Ελληνικής Βουλής», σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση σχεδίων νόμων:
 i. Οι Υπουργοί Ναυτιλίας και Νησιωτικής Πολιτικής, Οικονομικών, Ανάπτυξης και Επενδύσεων, Εργασίας και Κοινωνικών Υποθέσεων, Περιβάλλοντος και Ενέργειας, Πολιτισμού και Αθλητισμού, Δικαιοσύνης, Εσωτερικών, Υποδομών και Μεταφορών, καθώς και οι Αναπληρωτές Υπουργοί Οικονομικών και Εσωτερικών κατέθεσαν στις 24 Σεπτεμβρίου του 2021 σχέδιο νόμου: «Κύρωση συμφωνίας τροποποίησης της από 24 Ιουνίου του 2016 Σύμβασης Παραχώρησης που τιτλοφορείται «Σύμβαση Παραχώρησης σχετικά με τη χρήση και την εκμετάλλευση ορισμένων χωρών και περιουσιακών στοιχείων εντός του Λιμένος Πειραιώς» μεταξύ του Ελληνικού Δημοσίου και της β€Οργανισμός Λιμένος Πειραιώς Α.Ε.β€», σελ.
 ii. Oι Υπουργοί Υγείας, Οικονομικών, Ανάπτυξης και Επενδύσεων, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Προστασίας του Πολίτη, Εσωτερικών, Δικαιοσύνης, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής, Τουρισμού, Κλιματικής Κρίσης και Πολιτικής Προστασίας, οι Υπουργοί Επικρατείας, καθώς και οι Αναπληρωτές Υπουργοί Οικονομικών, Εξωτερικών, Υγείας και Εσωτερικών κατέθεσαν στις 24 Σεπτεμβρίου του 2021 σχέδιο νόμου: «Κύρωση της από 26 Ιουλίου του 2021 τροποποίησης και αντικατάστασης της από 3 Ιουνίου του 2019 επιμέρους Σύμβασης Δωρεάς για το Έργο VI της από 6 Σεπτεμβρίου 2018 Σύμβασης Δωρεάς μεταξύ του Ιδρύματος «Kοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της υγείας και των παραρτημάτων της και άλλες επείγουσες διατάξεις για την αντιμετώπιση της πανδημίας του κορωνοϊού. COVID-19», σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ., σελ.

ΣΑΚΟΡΑΦΑ Σ., σελ.

ΑΒΔΕΛΑΣ Δ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΟΜΙΛΗΤΕΣ

Α. Επί διαδικαστικού θέματος:
ΑΒΔΕΛΑΣ Α. , σελ.
ΑΘΑΝΑΣΙΟΥ Χ. , σελ.
ΑΡΑΜΠΑΤΖΗ Φ. , σελ.
ΑΡΑΧΩΒΙΤΗΣ Σ. , σελ.
ΓΕΩΡΓΙΑΔΗΣ Σ. , σελ.
ΚΑΤΡΙΝΗΣ Μ. , σελ.
ΚΩΝΣΤΑΝΤΙΝΟΠΟΥΛΟΣ Ο. , σελ.
ΛΙΒΑΝΟΣ Σ. , σελ.
ΣΑΚΟΡΑΦΑ Σ. , σελ.
ΣΤΑΪΚΟΥΡΑΣ Χ. , σελ.
ΣΥΡΜΑΛΕΝΙΟΣ Ν. , σελ.
ΤΣΑΚΑΛΩΤΟΣ Ε. , σελ.
ΧΑΡΙΤΣΗΣ Α. , σελ.

Β. Επί προσωπικού θέματος:
ΓΕΩΡΓΙΑΔΗΣ Σ. , σελ.

Γ. Επί της επίκαιρης επερώτησης:
ΑΡΑΜΠΑΤΖΗ Φ. , σελ.
ΑΡΑΧΩΒΙΤΗΣ Σ. , σελ.
ΑΧΤΣΙΟΓΛΟΥ Ε. , σελ.
ΒΙΛΙΑΡΔΟΣ Β. , σελ.
ΓΕΩΡΓΙΑΔΗΣ Σ. , σελ.
ΚΑΡΑΘΑΝΑΣΟΠΟΥΛΟΣ Ν. , σελ.
ΚΑΤΡΙΝΗΣ Μ. , σελ.
ΛΙΒΑΝΟΣ Σ. , σελ.
ΜΑΜΟΥΛΑΚΗΣ Χ. , σελ.
ΜΠΑΚΑΔΗΜΑ Φ. , σελ.
ΠΑΠΑΝΑΤΣΙΟΥ Α. , σελ.
ΣΑΡΑΚΙΩΤΗΣ Ι. , σελ.
ΣΚΡΕΚΑΣ Κ. , σελ.
ΣΤΑΪΚΟΥΡΑΣ Χ. , σελ.
ΤΣΑΚΑΛΩΤΟΣ Ε. , σελ.
ΤΣΙΠΡΑΣ Α. , σελ.
ΦΑΜΕΛΛΟΣ Σ. , σελ.
ΧΑΡΙΤΣΗΣ Α. , σελ.

Δ. Επί των επικαίρων ερωτήσεων:
ΑΔΑΜΟΠΟΥΛΟΥ Α. , σελ.
ΑΜΥΡΑΣ Γ. , σελ.
ΑΡΣΕΝΗΣ Κ. , σελ.
ΓΚΑΓΚΑ Α. , σελ.
ΗΓΟΥΜΕΝΙΔΗΣ Ν. , σελ.
ΛΙΒΑΝΟΣ Σ. , σελ.
ΜΑΝΤΑΣ Π. , σελ.
ΞΑΝΘΟΠΟΥΛΟΣ Θ. , σελ.
ΠΟΥΛΑΣ Α. , σελ.
ΣΚΟΥΦΑ Ε. , σελ.
ΣΤΑΪΚΟΥΡΑΣ Χ. , σελ.
ΣΤΟΛΤΙΔΗΣ Λ. , σελ.
ΣΥΡΜΑΛΕΝΙΟΣ Ν. , σελ.
ΤΑΓΑΡΑΣ Ν. , σελ.
ΤΖΟΥΦΗ Μ. , σελ.
ΦΑΜΕΛΛΟΣ Σ. , σελ.
ΦΡΑΓΚΟΓΙΑΝΝΗΣ Κ. , σελ.

ΠΑΡΕΜΒΑΣΕΙΣ:
ΔΡΙΤΣΑΣ Θ. , σελ.
ΜΠΑΡΚΑΣ Κ. , σελ.
ΞΑΝΘΟΠΟΥΛΟΣ Θ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡϟΗ΄

Δευτέρα 27 Σεπτεμβρίου 2021

Αθήνα, σήμερα στις 27 Σεπτεμβρίου 2021, ημέρα Δευτέρα και ώρα 13.03΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ**.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 24-9-2021 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡϟΖ΄ συνεδριάσεώς του της Παρασκευής 24 Σεπτεμβρίου 2021 σε ό,τι αφορά την ψήφιση στο σύνολο των σχεδίων νόμου:

1. «Κύρωση του Μνημονίου Κατανόησης μεταξύ του Υπουργείου Εθνικής Άμυνας της Ελληνικής Δημοκρατίας, του Υπουργείου Άμυνας της Δημοκρατίας της Βουλγαρίας, του Υπουργείου Άμυνας της Τσέχικης Δημοκρατίας, του Υπουργείου Εθνικής Άμυνας της Ρουμανίας και του Υπουργείου Εθνικής Άμυνας της Τουρκικής Δημοκρατίας (ενεργούντος διά λογαριασμό της Κυβέρνησης της Τουρκικής Δημοκρατίας) σε σχέση με τη σύσταση, διοίκηση και λειτουργία του Κέντρου Αριστείας για Ολοκληρωμένη Αντιαεροπορική και Αντιπυραυλική Άμυνα (IAMD COE Operational MoU)».

2. «Κύρωση του Μνημονίου Κατανόησης μεταξύ του Υπουργείου Εθνικής Άμυνας της Ελληνικής Δημοκρατίας, του Υπουργείου Άμυνας της Δημοκρατίας της Βουλγαρίας, του Υπουργείου Άμυνας της Τσέχικης Δημοκρατίας, του Υπουργείου Εθνικής Άμυνας της Ρουμανίας και του Υπουργείου Εθνικής Άμυνας της Τουρκικής Δημοκρατίας (ενεργούντος διά λογαριασμό της Κυβέρνησης της Τουρκικής Δημοκρατίας), καθώς επίσης και του Στρατηγείου του Ανώτατου Συμμαχικού Διοικητή Μετασχηματισμού του ΝΑΤΟ αναφορικά με τη λειτουργική σχέση όσον αφορά το Κέντρο Αριστείας για Ολοκληρωμένη Αντιαεροπορική και Αντιπυραυλική Άμυνα (IAMD COE Functional Relationship MoU)».)

Πριν εισέλθουμε στην ημερήσια διάταξη, επιτρέψτε μου μία ανακοίνωση.

Ενημερώνεται το Σώμα ότι από 24 Σεπτεμβρίου διεξάγεται η γνωστή εθνική διακλαδική άσκηση «ΠΑΡΜΕΝΙΩΝ 21 - ΑΝΤΙΟΧΟΣ 21», που ολοκληρώνεται την 1η Οκτωβρίου. Στην άσκηση συμμετέχει, εκτός των Ενόπλων Δυνάμεων, όλος ο πολιτικός τομέας της χώρας, δοκιμάζοντας τα σχέδια για περιόδους έντασης, κρίσης, πολέμου και έκτακτης ανάγκης γενικότερα.

Η Βουλή των Ελλήνων συμμετέχει στην άσκηση με τη Μονάδα Πολιτικής Σχεδίασης Έκτακτης Ανάγκης και Πολιτικής Προστασίας εφαρμόζοντας τα σχέδια που τις αφορούν.

Έτσι, λοιπόν, μεταξύ των άλλων θα γίνει η ενεργοποίηση των σειρήνων σε όλη την επικράτεια αύριο, Τρίτη 28 Σεπτεμβρίου, ως εξής: Ώρα 11.00΄ σήμανση συναγερμού αεροπορικής επιδρομής, διάρκειας εξήντα δευτερολέπτων, με ήχο διακοπτόμενης εντάσεως και ώρα 11.05΄ σήμανση λήξης συναγερμού, διάρκειας εξήντα δευτερολέπτων, με ήχο σταθερής εντάσεως.

Εισερχόμαστε στην ημερήσια διάταξη των

**ΕΠΕΡΩΤΗΣΕΩΝ**

Θα συζητηθεί η με αριθμό 25/20/16-7-2021 επίκαιρη επερώτηση των Βουλευτών του Συνασπισμού Ριζοσπαστικής Αριστεράς - Προοδευτική Συμμαχία κ.κ. Αλέξανδρου (Αλέξη) Χαρίτση, Ευτυχίας Αχτσιόγλου, Σωκράτη Φάμελλου, Σταύρου Αραχωβίτη, Χαράλαμπου (Χάρη) Μαμουλάκη, Ιωάννη Σαρακιώτη, Αικατερίνης Παπανάτσιου, Ελευθέριου Αβραμάκη, Ειρήνης - Ελένης Αγαθοπούλου, Αθανάσιου (Νάσου) Αθανασίου, Τρύφωνος Αλεξιάδη, Αθανασίας (Σίας) Αναγνωστοπούλου, Άννας Βαγενά - Κηλαηδόνη, Σωκράτη Βαρδάκη, Γεώργιου Βαρεμένου, Καλλιόπης Βέττα, Όλγας Γεροβασίλη, Χρήστου Γιαννούλη, Αναστασίας (Νατάσας) Γκαρά, Ιωάννη Γκιόλα, Ιωάννη Δραγασάκη, Θεόδωρου Δρίτσα, Σουλτάνας Ελευθεριάδου, Κωνσταντίνου Ζαχαριάδη, Νικόλαου Ηγουμενίδη, Εμμανουήλ Θραψανιώτη, Διονύσιου - Χαράλαμπου Καλαματιανού, Ειρήνης (Νίνας) Κασιμάτη, Μάριου Κάτση, Χαρούλας (Χαράς) Καφαντάρη, Παναγιώτη Κουρουμπλή, Κυριακής Μάλαμα, Κωνσταντίνου Μάρκου, Αλέξανδρου Μεϊκόπουλου, Κωνσταντίνου Μπάρκα, Ιωάννη Μπουρνού, Αθανάσιου (Θάνου) Μωραΐτη, Αικατερίνης (Κατερίνας) Νοτοπούλου, Ανδρέα Ξανθού, Μαρίας - Ελίζας (Μαριλίζας) Ξενογιαννακοπούλου, Θεοπίστης (Πέτης) Πέρκα, Παναγιούς (Γιώτας) Πούλου, Ιωάννη Ραγκούση, Νεκτάριου Σαντορινιού, Παναγιώτη (Πάνου) Σκουρλέτη, Παναγιώτη (Πάνου) Σκουρολιάκου, Ελισσάβετ (Μπέττυς) Σκούφα, Χρήστου Σπίρτζη, Νικόλαου Συρμαλένιου, Μερόπης Τζούφη, Άγγελου Τόλκα, Νικόλαου Φίλη, Θεανώς Φωτίου, Δημήτριου (Τάκη) Χαρίτου, Ραλλίας Χρηστίδου, Γεώργιου Ψυχογιού προς τους Υπουργούς Ανάπτυξης και Επενδύσεων, Οικονομικών, Περιβάλλοντος και Ενέργειας και Αγροτικής Ανάπτυξης και Τροφίμων, με θέμα: «Άμεση ανάγκη πρωτοβουλιών για την αντιμετώπιση των αυξήσεων των τιμών σε είδη πρώτης ανάγκης, αγροτικά και κτηνοτροφικά προϊόντα και την ενέργεια. Να σταματήσει η μετακύλιση των αυξήσεων στον τελικό καταναλωτή».

Τον λόγο έχει ο κ. Χαρίτσης για δέκα λεπτά.

**ΑΛΕΞΗΣ ΧΑΡΙΤΣΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, βρισκόμαστε σήμερα εδώ για να συζητήσουμε ένα φαινόμενο που απασχολεί το σύνολο της ελληνικής κοινωνίας: τις εκρηκτικές αυξήσεις των τιμών. Δεν θα χρειαζόταν κανονικά να πούμε πολλά γι’ αυτό το θέμα. Όποιος έχει την παραμικρή επαφή με την πραγματικότητα γνωρίζει ότι η χώρα μας βρίσκεται και θα συνεχίσει να βρίσκεται το επόμενο διάστημα, αν δεν υπάρξει αλλαγή πορείας, στη δίνη μιας πρωτοφανούς αύξησης των τιμολογίων, που εκκινούν από την ηλεκτρική ενέργεια και περιλαμβάνουν όλα τα βασικά καταναλωτικά αγαθά και τις αναγκαίες πρώτες ύλες για να λειτουργήσει η οικονομία. Είναι όμως μια συζήτηση που διεξάγεται δυστυχώς εξαιρετικά αργά και η ευθύνη γι’ αυτή την αργοπορία βαραίνει αποκλειστικά την Κυβέρνηση.

Εδώ και μήνες, ήδη από την αρχή της άνοιξης, οικονομολόγοι, καταναλωτικές οργανώσεις, επιμελητήρια υπογράμμιζαν τα ανησυχητικά σημάδια και προειδοποιούσαν για το επερχόμενο κύμα ακρίβειας. Η Κυβέρνηση δυστυχώς αδιαφόρησε. Τον Ιούλιο ο ΣΥΡΙΖΑ - Προοδευτική Συμμαχία κατέθεσε επίκαιρη επερώτηση, προχώρησε δηλαδή στην ανώτερη κοινοβουλευτική παρέμβαση που προβλέπει ο Κανονισμός της Βουλής, ακριβώς για να καταδείξουμε τη σημασία αυτού του ζητήματος.

Αυτή η επερώτηση είχε ως στόχο να γίνει μια σοβαρή συζήτηση και να αναδείξει αυτό που εμείς θεωρούμε αυτονόητο, ότι δηλαδή σε συνθήκες δοκιμασίας της κοινωνίας η πολιτεία έχει υποχρέωση να παρέμβει δυναμικά, να παρέμβει αποφασιστικά, για να προλάβει τις αυξήσεις, να καταστείλει την κερδοσκοπία, να διασφαλίσει το εισόδημα και την ποιότητα ζωής των καταναλωτών, τη βιωσιμότητα των επιχειρήσεων.

Η Κυβέρνηση αδιαφόρησε. Και εδώ ακριβώς, κατά τη γνώμη μου, είναι το κλειδί του προβλήματος. Η Κυβέρνηση της Νέας Δημοκρατίας έχει εθιστεί εδώ και καιρό στην επικοινωνιακή διαχείριση των προβλημάτων. Ο ίδιος ο Πρωθυπουργός έχει δημιουργήσει μία σχολή όπου το κύριο είναι η ανεύθυνη διασπορά καθησυχαστικών υποσχέσεων. Θυμόμαστε πέρυσι τον Ιούνιο τη φιέστα στη Σαντορίνη, θυμόμαστε εκείνο το περίφημο «τελευταίο μίλι της πανδημίας». Και δυστυχώς, επίσης, η αποφυγή της ανάληψης ευθύνης εκ μέρους του για τις προκλήσεις που βρίσκονται μπροστά μας.

Στο πνεύμα αυτό ακούσαμε διάφορα περίεργα, εξόχως αντιφατικά, θα έλεγα, μεταξύ τους για το κύμα των ανατιμήσεων. Τη μία αυτό είναι αποτέλεσμα της διεθνούς συγκυρίας, την άλλη οφείλεται στην επιστροφή της οικονομίας σε θετικούς ρυθμούς ανάπτυξης. Ακόμα και το εξωφρενικό, βεβαίως, ότι για όλα αυτά φταίει ο κ. Τσίπρας και ο ΣΥΡΙΖΑ. Ένα δεν ακούσαμε: Τι θα κάνει η Κυβέρνηση για να αντιμετωπίσει αυτό το φαινόμενο, που είναι «βόμβα» στα θεμέλια της ελληνικής οικονομίας.

Ο λόγος που η Κυβέρνηση της Νέας Δημοκρατίας δεν μπορεί να αρθρώσει κάτι πειστικό για την καταπολέμηση της ακρίβειας είναι, κατά τη γνώμη μου, πρωτίστως ιδεολογικός, είναι η προσήλωση στην αυτορρύθμιση της αγοράς, η εμμονή με το δόγμα ότι ο ανταγωνισμός από μόνος του θα ρίξει τις τιμές, η δυσανεξία στην ιδέα και μόνο της κρατικής παρέμβασης.

Σήμερα η χώρα μας βρίσκεται αντιμέτωπη με ένα ακόμα επεισόδιο οξείας κρίσης. Είναι αυτή η χώρα, η Ελλάδα, η οποία οδηγήθηκε στα πρόθυρα της χρεοκοπίας από το παλιό πολιτικό σύστημα. Πρόκειται για μια οικονομία η οποία έχασε το 25% περίπου του ΑΕΠ της πριν από μια δεκαετία, μια χώρα που βγήκε με τεράστιο αγώνα του λαού της από τη μνημονιακή επιτροπεία, μια χώρα που κατέγραψε κατά την πανδημία, όχι μόνο ένα από τα πιο υψηλά ποσοστά ύφεσης στην Ευρώπη, αλλά και άνοιγμα της ψαλίδας, όξυνση των ανισοτήτων την ίδια ακριβώς αυτή περίοδο της κρίσης.

Αυτή είναι η χώρα η οποία απειλείται σήμερα από την ακρίβεια. Και δεν πρόκειται για μία παρένθεση. Πρόκειται, δυστυχώς, για ένα πλήγμα που απειλεί μεσοπρόθεσμα την κοινωνική συνοχή και την οικονομική ανάπτυξη.

Η διάσταση αυτή, της στρατηγικής, δηλαδή, μετατροπής του προβλήματος σε μόνιμο στοιχείο της κοινωνικής και οικονομικής ζωής, σχετίζεται ακριβώς με τις πολιτικές επιλογές της σημερινής Κυβέρνησης. Γιατί δεν είναι μόνο η αδράνεια -αδράνεια υπαγορευμένη, κατ’ αρχάς, από την ιδεοληψία, όπως περιέγραψα πριν- αυτό που τη χαρακτηρίζει. Την ίδια στιγμή η Κυβέρνηση αποδεικνύεται πάρα πολύ δραστήρια όταν το θέλει. Όμως, αυτή η δραστηριότητα σχετίζεται με την εμπέδωση στρεβλώσεων και την ανάπτυξη πρακτικών που οδηγούν νομοτελειακά στην παγίωση αυτών των προβλημάτων. Και μιλάω, βεβαίως, πρωτίστως για το ζήτημα της ΔΕΗ.

Στη χώρα μας πλέον έχουμε τις υψηλότερες τιμές ηλεκτρικής ενέργειας στην Ευρωπαϊκή Ένωση. Αν το έλεγες αυτό πριν από μερικά χρόνια σε κάποιον, σε οποιονδήποτε, σε έναν καταναλωτή, σε έναν επιχειρηματία, θα σε πέρναγε για τρελό, γιατί όσοι έχουν στοιχειώδη γνώση τού πώς οικοδομήθηκε το αναπτυξιακό υπόδειγμα της χώρας μετά τον πόλεμο -εδώ και επτά δεκαετίες περίπου- γνωρίζουν πολύ καλά ότι αυτή η μεταπολεμική ανάπτυξη της ελληνικής οικονομίας βασίστηκε πρωτίστως στις πολύ χαμηλές τιμές της ενέργειας. Αυτό ήταν, αν θέλετε, το συγκριτικό πλεονέκτημα.

Και όταν πηγαίνεις από το ένα άκρο της κλίμακας -από την πολύ φθηνή ενέργεια- στο άλλο άκρο -στην πανάκριβη ενέργεια, στην πιο ακριβή σε όλη την Ευρώπη- και, μάλιστα, αυτό το κάνεις τόσο απότομα, τόσο ξαφνικά, οι επιπτώσεις στο σύνολο της οικονομικής και κοινωνικής ζωής θα είναι τεράστιες παντού: από την ενεργοβόρο βιομηχανία και τον τουρισμό μέχρι και το τελευταίο νοικοκυριό. Διότι όλοι ξέρουμε ότι η αύξηση της τιμής του ρεύματος είναι αυτή που οδηγεί και στη χιονοστιβάδα συνολικά των ανατιμήσεων στην οικονομία, όλοι ξέρουμε ότι η σύγχρονη συζήτηση για την ενέργεια σχετίζεται με το κατεπείγον της κλιματικής κρίσης, την ανάγκη του δημόσιου σχεδιασμού, τη ρύθμιση της ιδιωτικής δράσης στο πεδίο της ενεργειακής πολιτικής.

Όμως, δυστυχώς, τίποτα από όλα αυτά δεν έχει σημασία για την παρούσα Κυβέρνηση. Την περασμένη Πέμπτη, δίχως καμμία προηγούμενη συζήτηση, εντελώς αιφνιδιαστικά, ανακοινώσατε την εκποίηση, ουσιαστικά, της μεγαλύτερης επιχείρησης της χώρας. Τι σημαίνει αυτό; Η πλήρης ιδιωτικοποίηση σημαίνει απώλεια του βασικού εργαλείου άσκησης εθνικής ενεργειακής πολιτικής. Αντί -ειδικά σε αυτή την κρίσιμη συγκυρία- να χρησιμοποιήσετε αυτό το εργαλείο για να ρυθμίσετε την αγορά, την απορρυθμίζετε ακόμα περισσότερο, επιτρέποντας στους κερδοσκόπους να τη χειραγωγούν, χωρίς το δημόσιο να μπορεί να κάνει τίποτε γι’ αυτό.

Πρόκειται για μια εξοργιστική επιλογή. Συγχαρητήρια σας αξίζουν γι’ αυτή! Και ειδικά αξίζουν συγχαρητήρια στον Πρωθυπουργό, που πριν από λίγες μέρες -ούτε είκοσι μέρες δεν έχουν περάσει από την παρουσία του στη Διεθνή Έκθεση Θεσσαλονίκης- μίλησε για τα GB στους νέους, μίλησε για τις δωρεάν γονικές παροχές στη μεσαία τάξη των 800.000 ευρώ, αλλά δεν βρήκε να πει ούτε μία λέξη για το μέλλον της Δημόσιας Επιχείρησης Ηλεκτρισμού. Πρόκειται για μια θλιβερή περίπτωση συνειδητής εξαπάτησης του ελληνικού λαού!

Με μια τέτοια Κυβέρνηση πώς θα μπορούσε κανείς να ελπίζει ότι θα έχουμε μια ριζοσπαστική πολιτική ρύθμισης της τιμής του ηλεκτρικού ρεύματος; Δεν μπορούμε να περιμένουμε τίποτα από μια Κυβέρνηση που επέλεξε να υποτάξει τα στρατηγικά συμφέροντα της χώρας στον πιο κρίσιμο, ίσως, αυτή τη στιγμή τομέα της οικονομίας, στον τομέα της ενέργειας, σε μικροπολιτικές και επιχειρηματικές σκοπιμότητες. Δεν μπορούμε να περιμένουμε τίποτα από μία Κυβέρνηση που εγκαινίασε την εκλογή της με αυξήσεις στις τιμές του ρεύματος έως και 20% στη λιανική, ήδη από τον Σεπτέμβριο του 2019, ακριβώς για να τροφοδοτήσει ένα «success story», σε βάρος, όμως, της ίδιας της κοινωνίας. Δεν μπορούμε να περιμένουμε τίποτα από μία Κυβέρνηση που άφησε ανεξέλεγκτη τη χονδρεμπορική αγορά ηλεκτρικής ενέργειας.

Σας θυμίζω τις σχετικές καταγγελίες ακόμα και της ΕΒΙΚΕΝ, της Ένωσης Βιομηχανικών Καταναλωτών Ενέργειας, πολύ πρόσφατα, με αποτέλεσμα να είμαστε οι πρώτοι, σύμφωνα με τα επίσημα στοιχεία για τον Αύγουστο, στην τιμή της MWh. Και, βεβαίως, τον Σεπτέμβρη τα πράγματα έχουν γίνει ακόμα χειρότερα.

Τα δεδομένα είναι ξεκάθαρα. Δεκάδες χιλιάδες οικογένειες αυτόν τον χειμώνα δεν θα μπορούν να ζεσταθούν. Υπενθυμίζω ότι σύμφωνα με τα επίσημα στοιχεία της ΕΛΣΤΑΤ το 55,4% των νοικοκυριών ανήκει στην κατηγορία του «οικονομικά ευάλωτου» και το 12,9% βρίσκεται κάτω από το όριο της φτώχειας, ένα από τα υψηλότερα ποσοστά στην Ευρώπη. Η έρευνα της ΕΛΣΤΑΤ για την υλική στέρηση το 2020 φανερώνει ότι χιλιάδες συμπολίτες μας στερούνται βασικά αγαθά και υπηρεσίες. Το 96,7% των φτωχών νοικοκυριών και το 40,8% των μη φτωχών δεν μπορεί να καλύψει έκτακτες αλλά αναγκαίες δαπάνες, ύψους περίπου 395 ευρώ. Το 53% του συνόλου δεν μπορεί να πάει μια εβδομάδα διακοπές. Το 12% δεν μπορεί να εντάξει στη διατροφή του κάθε δεύτερη μέρα βασικά είδη, όπως το κρέας ή το ψάρι, ποσοστό που αυξάνεται στο 45,8% για τους φτωχούς συμπολίτες μας. Αυτό ακριβώς είναι το οικονομικό θαύμα της Κυβέρνησης!

Καταθέτω για τα Πρακτικά τα στοιχεία από την έρευνα της ΕΛΣΤΑΤ.

(Στο σημείο αυτό ο Βουλευτής κ. Αλέξης Χαρίτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Την ίδια στιγμή και στον επιχειρηματικό κόσμο μία στις τέσσερις επιχειρήσεις δηλώνει -όχι τώρα, αλλά ήδη από τον περασμένο Ιούνιο- ότι δεν μπορεί να ανταποκριθεί στα νέα τιμολόγια του ρεύματος, επιχειρήσεις που έχουν ζωτικό πρόβλημα ρευστότητας, συσσωρευμένα χρέη και αβέβαιες προοπτικές, ενώ, βεβαίως, η ΕΛΣΤΑΤ και με τον Γενικό Δείκτη Τιμών Καταναλωτή περιγράφει τις εκρηκτικές ανατιμήσεις οι οποίες υπάρχουν σε βασικά είδη διατροφής, αλλά ακόμα και σε κλάδους όπως οι τηλεπικοινωνίες, με τη χώρα μας να είναι 73% ακριβότερη από τον ευρωπαϊκό μέσο όρο.

Καταθέτω το σχετικό για τα Πρακτικά.

(Στο σημείο αυτό ο Βουλευτής κ. Αλέξης Χαρίτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα την ανοχή σας, κύριε Πρόεδρε, για δύο λεπτά.

Τέλος, η έρευνα κλίματος του Ινστιτούτου Μελετών της ΓΣΕΒΕΕ καταγράφει ότι μία στις τέσσερις επιχειρήσεις ήδη μέσα στο καλοκαίρι αύξησε τις τιμές των προϊόντων της. Το 22% ή μία στις πέντε δηλώνει ότι θα αυξήσει αυτές τις τιμές το επόμενο διάστημα. Μάλιστα, λέει το ΙΜΕ της ΓΣΕΒΕΕ ότι είναι η πρώτη φορά από τότε που υπάρχουν αυτές οι έρευνες που καταγράφεται τόσο μεγάλο ποσοστό επιχειρήσεων οι οποίες δηλώνουν ότι προτίθενται να αυξήσουν τις τιμές τους.

Καταθέτω για τα Πρακτικά τη μελέτη του ΙΜΕ της ΓΣΕΒΕΕ.

(Στο σημείο αυτό ο Βουλευτής κ. Αλέξης Χαρίτσης καταθέτει για τα Πρακτικά την προαναφερθείσα μελέτη, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και, μάλιστα, όλα αυτά συμβαίνουν όταν η ελληνική οικονομία παραμένει, σε σχέση με τα ευρωπαϊκά δεδομένα, σε επίπεδα πληθωρισμού χαμηλότερα από τον ευρωπαϊκό μέσο όρο. Υπενθυμίζω ότι μέχρι τον Μάιο ο πληθωρισμός στη χώρα μας ήταν αρνητικός μάλιστα, ο επίσημος πληθωρισμός.

Τι θα συμβεί, λοιπόν, όταν η ελληνική οικονομία προσεγγίσει τον ευρωπαϊκό μέσο όρο στον πληθωρισμό; Πόσο πιο οδυνηρά θα γίνουν τα πράγματα για τα νοικοκυριά και τις επιχειρήσεις;

Και η Κυβέρνηση τι κάνει απέναντι σε όλο αυτό; Περιμένει τον ανταγωνισμό που θα φέρει την πτώση των τιμών.

Εξακολουθείτε σοβαρά να πιστεύετε στην αυτορρύθμιση της αγοράς; Και προφανώς -για να σας προλάβω- υπάρχουν εξωγενείς παράγοντες σε αυτή την κρίση. Όμως, εδώ ακριβώς είναι η δουλειά της πολιτικής: να παρεμβαίνει και να καταπολεμά τις συνέπειες από τις απρόβλεπτες δυσκολίες, να δημιουργεί μηχανισμούς και δομές άμβλυνσης των συνεπειών αυτών στην κοινωνία και στην οικονομία.

Κυρίες και κύριοι Βουλευτές, η χώρα χρειάζεται μία νέα αρχή και το πρώτο βήμα γι’ αυτή τη νέα αρχή είναι ο συγχρονισμός μας με τις διεθνείς αναζητήσεις ενός νέου κοινωνικού συμβολαίου. Ο κόσμος όπου ζούμε δεν είναι ο κόσμος των νεοφιλελεύθερων βεβαιοτήτων, αυτών που διαμόρφωσαν την πίστη των Υπουργών της Νέας Δημοκρατίας στην αυτορρύθμιση των αγορών. Ο κόσμος όπου ζούμε είναι ο κόσμος της επιστροφής της πολιτικής, δηλαδή είναι ο κόσμος όπου δουλειά της πολιτικής δεν είναι να παρακολουθεί απλώς με απάθεια το τι συμβαίνει στην οικονομία, αλλά να σχεδιάζει, να παρεμβαίνει, να καινοτομεί.

Δείτε τι κάνουν αυτές τις μέρες που μιλάμε δύο άλλες χώρες του ευρωπαϊκού Νότου για τα ζητήματα τα οποία συζητάμε: Στην Ισπανία η κυβέρνηση μειώνει προσωρινά τον ειδικό φόρο στο ηλεκτρικό από το 5,11% στο 0,5%, μειώνει προσωρινά τον ΦΠΑ του ηλεκτρικού ρεύματος, ενώ προτίθεται να περιορίσει και τα έσοδα που θα αποκομίσουν οι εταιρείες ενέργειας χάρη στις αυξημένες τιμές στις διεθνείς αγορές και θα επιβάλει πλαφόν στην τιμή του φυσικού αερίου. Στη γειτονική της Ισπανίας Πορτογαλία ο Υπουργός Περιβάλλοντος εγγυήθηκε ότι δεν θα υπάρχουν αυξήσεις στην ηλεκτρική ενέργεια για τα νοικοκυριά, ανακοινώνοντας μέτρα 430.000.000 ευρώ, που θα επιφέρουν μείωση 13% στο γενικό τιμολόγιο ηλεκτρικής ενέργειας.

Πέρα, όμως, από τα οικονομικά δεδομένα και τις παρεμβάσεις που γίνονται για τη στήριξη των ευάλωτων νοικοκυριών και των επιχειρήσεων και κυρίως των μικρομεσαίων, το σημαντικό εδώ είναι και η αντίληψη η οποία υπαγορεύει αυτά τα μέτρα, μια πολιτική αντίληψη που μάχεται την κερδοσκοπία, που διευρύνει τα όρια του δημόσιου σχεδιασμού και της κρατικής παρέμβασης. Φτάσαμε στο σημείο ο Υπουργός Οικονομικών της Γαλλίας, ο κ. Λεμέρ, πριν από τρεις μόνο μέρες, να περιγράφει την ενιαία ευρωπαϊκή αγορά ενέργειας ως μία ανωμαλία που πρέπει να διορθωθεί. Φτάσαμε στο σημείο η ισπανική κυβέρνηση να καταθέτει πρόταση στην Ευρωπαϊκή Ένωση για την αυστηροποίηση του Ευρωπαϊκού Ρυθμιστικού Πλαισίου κατά -όπως λέει στην πρότασή της- των κερδοσκόπων της αγοράς.

Καταθέτω τα σχετικά έγγραφα για τα Πρακτικά.

(Στο σημείο αυτό ο Βουλευτής κ. Αλέξης Χαρίτσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η χώρα η δική μας, όμως, δυστυχώς είναι άτυχη σε αυτή τη συγκυρία, σε αυτή την τόσο κρίσιμη συγκυρία, γιατί, παρ’ ότι είμαστε η πιο εύθραυστη οικονομία στην Ευρωζώνη, αυτή που πλήττεται περισσότερο από κάθε άλλη από αυτό το κύμα ανατιμήσεων, έχουμε μια Κυβέρνηση που, αντί να παρεμβαίνει αποφασιστικά στη διεθνή συζήτηση, θεωρεί ότι η καταπολέμηση της ακρίβειας θα έρθει με 9 ευρώ τον μήνα ανά νοικοκυριό για το εξωφρενικό κόστος της ενέργειας.

Και είμαστε διπλά άτυχοι, γιατί είμαστε σε μια συγκυρία κατά την οποία υπάρχουν οι χρηματοδοτικές δυνατότητες που δεν υπήρχαν όλα τα προηγούμενα χρόνια και σε σχέση με την άρση των δημοσιονομικών περιορισμών και σε σχέση με τα νέα ευρωπαϊκά χρηματοδοτικά προγράμματα, ώστε να παρθούν ουσιαστικά μέτρα προστασίας των καταναλωτών, τα οποία όμως μένουν στα αζήτητα.

Αυτές ακριβώς οι δυνατότητες, οι δημοσιονομικές, οι χρηματοδοτικές, είναι που συγκροτούν τη ραχοκοκαλιά της δικής μας πρότασης, της πρότασης του ΣΥΡΙΖΑ για την άμεση καταπολέμηση της ακρίβειας.

Η ΔΕΗ πρέπει και μπορεί να παραμείνει υπό δημόσιο έλεγχο και να αναπροσαρμόσει τα τιμολόγιά της, ώστε να συμπαρασύρει προς τα κάτω ολόκληρη την αγορά ηλεκτρικής ενέργειας.

Οι ρυθμιστικές αρχές και κυρίως η ΡΑΕ και η Επιτροπή Ανταγωνισμού μπορούν και πρέπει να ρυθμίσουν την αγορά ηλεκτρικής ενέργειας και τις αγορές προϊόντων με ιδιαίτερη εστίαση στην καταπολέμηση φαινομένων χειραγώγησης και κερδοσκοπίας. Η χώρα πρέπει και μπορεί να αποκτήσει σοβαρό πρόγραμμα επιδότησης του ενεργειακού κόστους με εισοδηματικά, γεωγραφικά και κοινωνικά κριτήρια, τόσο για πολίτες όσο και για επιχειρήσεις, με ιδιαίτερη στήριξη ενεργοβόρων τομέων, όπως είναι η μεταποίηση.

Στο ίδιο πνεύμα μπορεί και πρέπει να επεκταθεί το επίδομα θέρμανσης, ιδιαίτερα στη βόρεια Ελλάδα και τις ορεινές περιοχές, λόγω του πιο ψυχρού και μεγαλύτερου σε διάρκεια χειμώνα. Και μια προοδευτική κυβέρνηση βεβαίως μπορεί και πρέπει και θα προχωρήσει σε ριζική μείωση, στα κατώτατα όρια που ορίζει η Ευρωπαϊκή Ένωση, του ειδικού φόρου κατανάλωσης στο πετρέλαιο θέρμανσης, κίνησης, καθώς και στη βενζίνη.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Χαρίτση, έχετε εξαντλήσει και τη δευτερολογία σας. Σας παρακαλώ, ολοκληρώστε.

**ΑΛΕΞΗΣ ΧΑΡΙΤΣΗΣ:** Ναι, κύριε Πρόεδρε, ολοκληρώνω. Δώστε μου μισό λεπτό.

Αυτό μεταφράζεται σε μείωση 20% για το πετρέλαιο κίνησης, 50% για τη βενζίνη, 93% για το πετρέλαιο θέρμανσης.

Μια προοδευτική κυβέρνηση μπορεί και πρέπει και θα προχωρήσει στην αύξηση του κατώτατου μισθού στα 800 ευρώ, για να τονώσει το διαθέσιμο εισόδημα των εργαζομένων και βεβαίως μια προοδευτική κυβέρνηση μπορεί και πρέπει και θα προχωρήσει σε όλα τα αναγκαία μέτρα για να αποκτήσει το δημόσιο τον ουσιαστικό έλεγχο της ΔΕΗ και του ΔΕΔΔΗΕ, με στόχο η αναγκαία μετάβαση στη μεταλιγνιτική εποχή και στην πράσινη οικονομία να μην αποτελέσει αφορμή για ένα ακόμα πλιάτσικο στη δημόσια περιουσία, αλλά να γίνει με όρους προστασίας της κοινωνίας και βιώσιμης συμπεριληπτικής ανάπτυξης για όλους.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Θα παρακαλούσα οι επόμενοι επερωτώντες, κατά το δυνατόν, να τηρούν τον χρόνο.

Η κ. Ευτυχία Αχτσιόγλου έχει τον λόγο.

Κυρία Αχτσιόγλου, θα σας βάλω και τον χρόνο της δευτερολογίας σας.

**ΕΦΗ ΑΧΤΣΙΟΓΛΟΥ:** Ναι, κύριε Πρόεδρε, ευχαριστώ. Θα ήθελα και τον χρόνο της δευτερολογίας μου, γιατί δεν μπορώ να μείνω πολλές ώρες.

Κύριοι της Κυβέρνησης, σήμερα είναι ουσιαστικά η πρώτη στιγμή που υποχρεώνεστε να ασχοληθείτε σοβαρά με το ζήτημα της ακρίβειας και ενώ τόσους μήνες όχι μόνο εμείς, όχι μόνο η Αξιωματική Αντιπολίτευση, όχι μόνο τα υπόλοιπα κόμματα της Αντιπολίτευσης, παραγωγικοί φορείς της χώρας κρούουν τον κώδωνα του κινδύνου για το τεράστιο κύμα των αυξήσεων και των ανατιμήσεων και ενώ θα έπρεπε ήδη να έχετε αναλάβει σοβαρές πρωτοβουλίες για το ζήτημα, στην πραγματικότητα μέχρι σήμερα δεν έχετε κάνει τίποτα.

Υποβαθμίζετε διαρκώς το ζήτημα και μάλιστα ο κ. Μητσοτάκης στην πρόσφατη ΔΕΘ δεν το αντιμετώπισε καν ως σοβαρό, ως υπαρκτό πολιτικό θέμα. Στην ομιλία του, δηλαδή, το υποβάθμισε εντελώς, ως να μην είναι το πρώτο θέμα που απασχολεί αυτή τη στιγμή την ελληνική κοινωνία και που επηρεάζει σχεδόν το σύνολό της.

Το μόνο που εξήγγειλε -και για να τελειώνουμε ευθύς εξαρχής με αυτή την εξαγγελία- ο κ. Μητσοτάκης για το ζήτημα είναι ένα πρόγραμμα επιδότησης με το οποίο υποτίθεται -έτσι είπε στην ομιλία του- θα προστατεύσει το σύνολο της κοινωνίας από το κύμα των ανατιμήσεων, ένα πρόγραμμα επιδότησης ύψους 150 εκατομμυρίων.

Και για να καταλάβουμε το μέγεθος της πολιτικής εξαπάτησης αυτής της εξαγγελίας, αρκεί να πω το εξής: Η επιβάρυνση από τις αυξήσεις στη χονδρική τιμή του ρεύματος μέχρι την άνοιξη υπολογίζεται ότι θα είναι περίπου 1 δισεκατομμύριο. Τι θα καλύψει ένα πρόγραμμα 150 εκατομμυρίων; Είναι προφανές ότι δεν πρόκειται να καλύψει τίποτα. Είναι προφανές ότι είναι ένα πρόγραμμα το οποίο δεν μπορεί να προστατεύσει την κοινωνία.

Αυτό ήταν το μόνο που είπε ο κ. Μητσοτάκης για το τεράστιο πρόβλημα των ανατιμήσεων και το κύμα των αυξήσεων στη χώρα. Πλήρης, λοιπόν, υποβάθμιση του ζητήματος εδώ και μήνες.

Ξέρουμε ότι θα μας πείτε ότι το φαινόμενο είναι εξωγενές, ότι δηλαδή αυτή τη στιγμή το κύμα της ακρίβειας χτυπά το σύνολο της παγκόσμιας οικονομίας. Πράγματι, υπάρχουν εξωγενή χαρακτηριστικά. Υπάρχουν εξωγενή χαρακτηριστικά. Όταν οι οικονομίες είναι σε ένα αυστηρό lockdown και στη συνέχεια αρχίζουν να λειτουργούν, υπάρχει μία εκτόξευση της ζήτησης, η οποία αυξάνει τις τιμές. Υπάρχουν και άλλοι λόγοι που θα μπορούσε κανείς να πει ότι προσδίδουν -ας το πω έτσι- στο κύμα της ακρίβειας εξωγενή χαρακτηριστικά, όπως η αύξηση των τιμών του διοξειδίου του άνθρακα και τα λοιπά.

Όμως, δεν είναι μόνο εξωγενές. Στην Ελλάδα υπάρχουν ειδικά χαρακτηριστικά. Υπάρχουν ακραία χαρακτηριστικά στην Ελλάδα. Το target model στη ΔΕΗ δεν λειτούργησε. Η Κυβέρνηση δεν έκανε ελέγχους στην αγορά. Η Ελλάδα βρέθηκε πρωταθλήτρια στην τιμή χονδρικής του ηλεκτρικού ρεύματος ήδη από το 2020.

Θα καταθέσω και στα Πρακτικά τα σχετικά στοιχεία, γιατί σε πρόσφατη συζήτηση που ήμασταν με τον κ. Σταϊκούρα αμφισβητήθηκε αυτό το γεγονός, ενώ δεν είναι έτσι. Η Ελλάδα είναι πρωταθλήτρια στην τιμή χονδρικής του ηλεκτρικού ρεύματος. Ήταν και το καλοκαίρι του 2020, είναι και σήμερα. Φαινόμενα αισχροκέρδειας, φαινόμενα χειραγώγησης της τιμής και η Κυβέρνηση στην πραγματικότητα το μόνο που έκανε όλη αυτή την περίοδο ήταν διά του νόμου του κ. Χατζηδάκη να αυξήσει τον αριθμό των golden boys στη ΔΕΗ και να πολλαπλασιάζει τις αμοιβές τους. Αυτό έκανε.

Και πού βρισκόμαστε σήμερα; Ποια είναι η κοινωνική πραγματικότητα, με την οποία αρνείστε να συνομιλήσετε; Ότι ήδη το 24% των επιχειρήσεων αύξησε τις τιμές αγαθών και υπηρεσιών -ήδη έχει συμβεί αυτό- και το 22% θα το αυξήσει το επόμενο διάστημα, δηλαδή οι μισές περίπου επιχειρήσεις στη χώρα αυξάνουν τις τιμές σε προϊόντα και υπηρεσίες. Το τσουνάμι των αυξήσεων αφορά την ενέργεια, αφορά το ρεύμα, αφορά ιδίως το φυσικό αέριο, αφορά το πετρέλαιο θέρμανσης, τα καύσιμα.

Όμως, δεν αφορά μόνο την ενέργεια. Αφορά τα βασικά προϊόντα διατροφής, το ελαιόλαδο, το ψωμί, το κρέας, τα φρούτα, τα λαχανικά. Αφορά και τη στέγαση. Άρα έχουμε πολύ μεγάλες αυξήσεις και στις βασικές ανάγκες επιβίωσης ενός νοικοκυριού.

Πού έρχεται να επικαθίσει όλο αυτό; Έρχεται να επικαθίσει σε μια κοινωνία εύρωστη; Έρχεται να επικαθίσει σε μια κοινωνία και σε μια αγορά εργασίας που είναι ήδη συμπιεσμένη από την κρίση της πανδημίας και κυρίως από την οικονομική διαχείριση που έκανε η Κυβέρνηση.

Τα στοιχεία της πρόσφατης έρευνας του ΙΝΕ της ΓΣΕΕ είναι νομίζω αποκαλυπτικά. Τι λέει; Λέει ότι ήδη το 2020 το ποσοστό των πολιτών και των εργαζομένων που αντιμετωπίζουν κίνδυνο υλικής στέρησης αυξήθηκε ήδη από το 2020, ενώ από το 2017 και μετά ήταν διαρκώς μειούμενο. Από το 2020 αυξήθηκε το ποσοστό των πολιτών και των εργαζομένων σε κίνδυνο υλικής στέρησης. Δηλαδή, έχουμε μπροστά μας μια ανθρωπιστική κρίση. Αυτό λέει.

Ήδη το κόστος διαβίωσης για τα νοικοκυριά, για να καλύψουν τις βασικές τους ανάγκες, για να καλύψουν τις ανάγκες της διατροφής και της μετακίνησης, χωρίς να υπολογίζεται το ενοίκιο, ξεπερνά το ύψος του σημερινού κατώτατου μισθού. Ήδη, πριν δούμε το κύμα των αυξήσεων! Ήδη ένα στα τρία νοικοκυριά, όχι φτωχά νοικοκυριά, ένα στα τρία νοικοκυριά της χώρας, έχουν πολύ μεγάλη δυσκολία να καλύψουν τις βασικές δαπάνες διαβίωσης.

Σε παρόμοια δεινή θέση βρίσκονται και οι μικρομεσαίες επιχειρήσεις. Ήδη πριν από το ξέσπασμα της ακρίβειας οι μισές εξ αυτών είχαν τρομερό πρόβλημα ρευστότητας υπό το βάρος σοβαρών χρεών -που αρνείστε επιμόνως να ρυθμίσετε με έναν ριζικό τρόπο, με κούρεμα, δηλαδή- και με μία στις τρεις εξ αυτών να βρίσκεται μπροστά στο λουκέτο. Σε αυτό το σκηνικό, σε αυτό δυστοπικό σκηνικό έρχεται να επικαθίσει και το κύμα της ακρίβειας.

Και τι ακόμη λέει η έκθεση του ΙΝΕ της ΓΣΕΕ; Το αυτονόητο, ότι όσο δεν αυξάνεται ο κατώτατος μισθός, όσο δεν παίρνονται σοβαρά μέτρα για την αντιμετώπιση της ακρίβειας -η ακρίβεια που αφορά πια όπως είπα και βασικά αγαθά επιβίωσης, διαβίωσης-, θα υποβαθμιστεί περαιτέρω το επίπεδο διαβίωσης των νοικοκυριών και η κοινωνική συνοχή, θα έχουμε δηλαδή ανθρωπιστική κρίση στη χώρα.

Και λέει και κάτι άλλο, κάτι που σας το λέμε κι εμείς συχνά, ότι δεν μπορείτε να απαντάτε μονίμως σε αυτό το πρόβλημα λέγοντας «έχουμε ανάπτυξη». Η τριμηνιαία μεγέθυνση του ΑΕΠ είναι ένας δείκτης που δεν αποτυπώνει τις μεγάλες οικονομικές ανισότητες, που δεν αποτυπώνει τον κίνδυνο φτώχειας και φτωχοποίησης πολλών νοικοκυριών, που δεν αποτυπώνει την υπερσυσσώρευση ιδιωτικού και δημοσίου χρέους, τα προβλήματα βιωσιμότητας της κοινωνίας.

Είναι προκλητικό, λοιπόν, σ’ αυτό το γενικευμένο πρόβλημα εσείς να απαντάτε με το «έχουμε ανάπτυξη». Για εμάς είναι πρωτίστως προκλητικό για την ελληνική κοινωνία να βρίσκεται στα πρόθυρα μιας νέας ανθρωπιστικής κρίσης και να λαμβάνει αυτή την απάντηση από την Κυβέρνηση.

Τι κάνετε γι’ αυτό, όπως σας ρώτησε πολλές φορές και ο κ. Χαρίτσης; Παρακολουθείτε τις εξελίξεις. Με την πρόφαση της αυτορρύθμισης της αγοράς -θα σας πω γιατί- αρνείστε να παρέμβετε στην αγορά για το σπάσιμο των καρτέλ στην αγορά ενέργειας, για την τήρηση των κανόνων του ανταγωνισμού, για την αντιμετώπιση της αισχροκέρδειας. Αρνείστε, όμως, να πάρετε και σοβαρά μέτρα για την προστασία της κοινωνίας, να μειώσετε τους ειδικούς φόρους κατανάλωσης, να αυξήσετε τον κατώτατο μισθό. Αρνείστε όλα αυτά τα βήματα.

Κρίσεις ακρίβειας και πληθωρισμού έρχονται και παρέρχονται στην ιστορία μιας χώρας, αλλά το πώς αντιμετωπίζει μια κυβέρνηση αυτές τις κρίσεις είναι που δίνει το πολιτικό της στίγμα και είναι και αυτό που τελικά καθορίζει και το πώς ζει μια κοινωνία. Εκεί είναι το διακύβευμα, αυτό είναι το πολιτικό διακύβευμα.

Σήμερα ένα ουσιαστικό σχέδιο ελάχιστης αντιμετώπισης του προβλήματος θα περιλάμβανε την αύξηση του κατώτατου μισθού, πρωτίστως μάλιστα την παρέμβαση στην αγορά για την τήρηση των κανόνων του ανταγωνισμού για το σπάσιμο των καρτέλ, δηλαδή να χτυπήσεις το πρόβλημα στη ρίζα του, και εν συνεχεία για την προστασία της κοινωνίας θα περιλάμβανε τουλάχιστον την αύξηση του κατώτατου μισθού και τη μείωση των ειδικών φόρων κατανάλωσης στα καύσιμα και στο πετρέλαιο θέρμανσης για ένα συγκεκριμένο χρονικό διάστημα. Κάτι τέτοιο θα ήταν ένα σχέδιο ουσιαστικής αντιμετώπισης του προβλήματος.

Εσείς, όμως, δεν επιλέγετε αυτό. Εσείς κάνετε άλλα. Εσείς επιλέξατε να μειώσετε ξανά τη φορολογία των κερδών των μεγάλων επιχειρήσεων, επιλέξατε να μειώσετε τον φόρο συγκέντρωσης κεφαλαίου, επιλέξατε να μειώσετε τον φόρο για τις γονικές παροχές σε γονείς που δίνουν προς παιδιά περιουσίες ύψους 1,5 εκατομμυρίου, αν συνυπολογίσουμε και τους δύο γονείς. Αυτά επιλέξατε να κάνετε, όχι τα άλλα, που θα έδιναν μια ουσιαστική ανακούφιση στην κοινωνία.

Ο κ. Χαρίτσης σάς προσάπτει ιδεοληψία για την αυτορρύθμιση της αγοράς. Εγώ θα έλεγα μακάρι να ήταν μόνο η ιδεοληψία για την αγορά που τάχα αυτορρυθμίζεται, γιατί δυστυχώς τα πράγματα είναι χειρότερα, διότι, όπως αποκαλύψατε τελικά την Πέμπτη, το μόνο που αποφασίσατε να κάνετε αυτή τη στιγμή της μεγάλης κρίσης είναι η πώληση της ΔΕΗ. Τη στιγμή, δηλαδή της μεγάλης ενεργειακής κρίσης, τη στιγμή που οι τιμές του ηλεκτρισμού και του αερίου αυξάνονται διαρκώς, τη στιγμή που ανεβαίνει το κύμα της ακρίβειας και σαρώνει τις επιχειρήσεις και τα νοικοκυριά, εσείς εκχωρείτε τον ενεργειακό πόλο της χώρας. Αυτή είναι η επιλογή που κάνετε. Επιλέγετε να χάσει το δημόσιο τον έλεγχο του ενεργειακού πυλώνα της χώρας, λέγοντας τελικά στην κοινωνία τι; Ότι είναι απροστάτευτη και θα παραμείνει απροστάτευτη. Αυτό τής λέτε.

Άρα θα έλεγα ότι η πολιτική σας ήταν πάντα ιδεοληπτική, αλλά μετά την απόφαση για την πώληση της ΔΕΗ έχει καταντήσει επικίνδυνη.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

(Στο σημείο αυτό η Βουλευτής κ. Έφη Αχτσιόγλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ, κυρία Αχτσιόγλου.

Κυρίες και κύριοι συνάδελφοι, πριν από τριάντα δύο χρόνια δολοφονήθηκε ο αείμνηστος Παύλος Μπακογιάννης. Βλέπετε λουλούδια στο έδρανο πίσω σας. Είναι το έδρανο στο οποίο συνήθως καθόταν.

Τον λόγο έχει ο κ. Σωκράτης Φάμελλος.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κυρίες και κύριοι Βουλευτές, κύριοι Υπουργοί, όταν προετοιμάζαμε αυτή την επερώτηση στα μέσα του Ιουλίου, μπροστά στο ράλι των τιμών ενέργειας και μπροστά στην ακρίβεια που ταλαιπωρούσε και ταλαιπωρεί ακόμα και την επιχειρηματικότητα και την ελληνική κοινωνία, δεν φανταζόμασταν ότι η απάντηση της Κυβέρνησης Μητσοτάκη σ’ αυτή την κρίση ακρίβειας θα ήταν να πουλήσει και τη ΔΕΗ.

Μέσα σε μια εκρηκτική αύξηση τιμών σ’ όλα τα ενεργειακά αγαθά, με σοβαρά ερωτήματα για την ενεργειακή μετάβαση, η ελληνική Κυβέρνηση επιλέγει εδώ και δύο χρόνια να μην υπάρχει ρύθμιση στην αγορά ενέργειας, να μη λειτουργούν αποτελεσματικά οι θεσμοί της εποπτείας ούτε στην Επιτροπή Ανταγωνισμού ούτε στη Ρυθμιστική Αρχή Ενέργειας, να μην υπάρχει παρέμβαση από τη μεριά της ΔΕΗ, έτσι ώστε να προφυλαχθεί και η ελληνική παραγωγή αλλά και το ελληνικό νοικοκυριό, αλλά αντίθετα να ιδιωτικοποιηθούν όλοι οι ενεργειακοί φορείς και όσο προλαβαίνουν να τακτοποιηθούν «γαλάζια» παιδιά με προκλητικές αμοιβές σε δημόσιους φορείς και στους ενεργειακούς φορείς της χώρας μας.

Το προσχεδιασμένο έγκλημα επιβεβαιώνεται από το ότι ο κ. Μητσοτάκης ανέμελα αμέλησε να αναφερθεί στην ιδιωτικοποίηση της ΔΕΗ, στην εκχώρηση της ΔΕΗ, του ενεργειακού πυλώνα της χώρας, στην ομιλία του στη ΔΕΘ, ενός περιουσιακού στοιχείου του ελληνικού λαού και της ελληνικής οικονομίας με επενδύσεις επτά δεκαετιών. Το μόνο που βρήκε να πει ήταν για την απορρόφηση του 80% τάχατες των αυξήσεων από τους επόμενους λογαριασμούς, κάτι που διαψεύστηκε από τον συνήθως σιωπηλό και απόντα αρμόδιο Υπουργό Ενέργειας λίγες μέρες μετά σε συνέντευξη Τύπου, όταν ανακοίνωσε ένα υποτιθέμενο μέτρο εννιά ευρώ τον μήνα, το οποίο δεν έχει έλθει ακόμα στη Βουλή, για να καταλάβετε την προχειρότητα, την αποσπασματικότητα και το πόσο επικίνδυνη είναι η Κυβέρνηση για την ελληνική οικονομία και τα νοικοκυριά. Μάλιστα, σε ευχές περιορίστηκε ο Υπουργός προς τους παρόχους και προς τη ΔΕΗ να απορροφήσουν και ένα ακόμα τμήμα των αυξήσεων.

Αναρωτιόμαστε όμως: Μια ΔΕΗ εκτός δημοσίου ελέγχου, όπως επιδιώκεται πια αυτές τις μέρες, θα μπορούσε να λάβει εντολές από μια Κυβέρνηση να στηρίξει την οικονομία και την κοινωνία; Η απάντηση είναι όχι Άρα διαψεύδετε ακόμα και τα υποτιθέμενα δικά σας μέτρα, τα οποία προετοιμάζετε τώρα, γιατί στον ελληνικό λαό θα πρέπει να απαντήσει η Κυβέρνηση με ποιο δικαίωμα πουλάει, μάλιστα εκχωρεί χωρίς αντίτιμο την περιουσία του. Και λέμε ότι είναι περιορισμένα και αποσπασματικά όλα αυτά τα μέτρα, όχι απλά γιατί δεν έχετε έλθει ακόμα στη Βουλή, αλλά γιατί δεν έχει νομοθετηθεί ούτε καν αυτό το μέτρο των εννιά ευρώ, αλλά και γιατί σ’ αυτή τη στήριξη δεν περιλαμβάνονται ούτε η επιχειρηματικότητα ούτε οι δήμοι. Άρα από το ψωμί μέχρι το νερό οι επιπτώσεις θα είναι μεγάλες και στο κόστος τέτοιων βασικών αγαθών και οι μέρες θα είναι πιο δύσκολες για τους μικρομεσαίους.

Γι’ αυτό το περιορισμένο μέτρο το οποίο έχει εξαγγελθεί και το οποίο δεν έχει έλθει ακόμα στη Βουλή, προσέξτε: Δεν ξέρουμε τελικά. Θα είναι 150 ή θα είναι 200 εκατομμύρια; Θα είναι μέσα ο Σεπτέμβριος ή δεν θα είναι μέσα ο Σεπτέμβριος; Και από ποιον λογαριασμό θα λείψουν, διότι θα χρησιμοποιηθούν πόροι από το ταμείο για την κλιματική μετάβαση που την έχετε κάνει κι εσείς, όπως πρέπει, ευαγγέλιο, αλλά μόνο στα λόγια; Από πού θα λείψουν; Θα λείψουν από τις ανανεώσιμες πηγές ενέργειας; Θα λείψουν από την καταπολέμηση της ενεργειακής φτώχειας; Θα λείψουν από τα έργα ανθεκτικότητας στην κλιματική κρίση, που βλέπουμε πόσο μάς ταλαιπωρεί και πόσο αφύλακτη έχετε αφήσει την Ελλάδα, γιατί δεν κάνετε έργα πρόληψης ούτε για τις πλημμύρες ούτε για τις πυρκαγιές ούτε για τις άλλες φυσικές καταστροφές;

Όπως είδαμε από την εμπειρία που υπάρχει στην ενεργειακή αγορά, το πρώτο μέτρο της Κυβέρνησης Μητσοτάκη ήταν αυξήσεις στο ρεύμα και χρεοκοπία του λογαριασμού ανανεώσιμων πηγών ενέργειας. Η πρώτη χρεοκοπία έγινε το ’13 - ’14 και το πλήρωσε ακριβά η αγορά τότε. Η δεύτερη έγινε τώρα, επί Νέας Δημοκρατίας. Το αποτέλεσμα ήταν χαράτσι σε όλες τις ΑΠΕ και φόρος στο πετρέλαιο κίνησης, ένα χαράτσι και ένας παράγοντας ακρίβειας που δημιουργήσατε εσείς. Τα λέω αυτά για να βλέπουμε και να αποδεικνύουμε πώς δημιουργείται η ακρίβεια και ποιος ευθύνεται.

Η Ελλάδα εν μέσω ενεργειακής κρίσης στη διαδικασία της μετάβασης μένει χωρίς ενεργειακά εργαλεία, χωρίς δημόσιο έλεγχο στο δίκτυο φυσικού αερίου, χωρίς δημόσιο έλεγχο πλέον στη ΔΕΗ, με απώλεια του 49% του δικτύου διανομής, γιατί έτσι χάνει τα εργαλεία για να στηρίξει τη μετάβαση και να την εγγυηθεί, διότι η ισχυρή παρουσία του δημοσίου θα εξασφάλιζε ότι το ηλεκτρικό ρεύμα δεν είναι μόνο εμπόρευμα, αλλά είναι και ένα κοινωνικό και παραγωγικό αγαθό, κάτι βέβαια που δεν λαμβάνεται υπ’ όψιν στη διακυβέρνηση της Νέας Δημοκρατίας, διότι το μόνο που βλέπουμε να κάνουν η ΔΕΗ και το Υπουργείο Περιβάλλοντος και Ενέργειας εδώ και δύο χρόνια είναι αυξήσεις, αισχροκέρδεια και χειραγώγηση τιμών, όπως καταγγέλλει η ίδια η ελληνική βιομηχανία, γιατί αυτό ήταν το μόνο πλάνο που είχατε.

Από τον Σεπτέμβριο του ’19 επιβαρύνατε την αγορά με 500 εκατομμύρια ευρώ κόστος, γιατί ήταν αυξήσεις made by Mitsotakis -το γράφει στην ούγια- και από εκεί και μετά ξεκίνησε να πουλάει η ΔΕΗ τετραπλάσια τιμή από τη χονδρική μέσα στην πανδημία για όλο το πρώτο εξάμηνο του ’20.

Τον Απρίλιο του ’20, αν θυμόμαστε καλά, ήταν τετραπλάσια η τιμή της λιανικής από το χονδρεμπόριο, στη συνέχεια υπήρχε κόστος εκατοντάδων εκατομμυρίων ευρώ στην αγορά εξισορρόπησης και τώρα έρχεται ξανά ο λογαριασμός, ο οποίος έρχεται ακόμα μια φορά με ποσό που ακόμα δεν έχει προσδιοριστεί, διότι η ρήτρα αναπροσαρμογής θα αυξάνει κάθε μήνα. Θα αναφέρουμε τα στοιχεία αυτά και εδώ αν χρειαστεί, αν τυχόν τα αμφισβητήσετε. Δεν ισχύει, δηλαδή, αυτό που είπαν, ότι είναι προσδιορισμένη και σταθερή μέχρι 50% η αύξηση των τιμολογίων. Αυξάνεται η ρήτρα αναπροσαρμογής με ποσοστά κάθε μήνα 15% έως 25%. Η ρήτρα αναπροσαρμογής από τον Αύγουστο στον Σεπτέμβριο θα αυξηθεί σε ποσοστό 25%, άρα και το κόστος και οι αυξήσεις των λογαριασμών.

Και όλα αυτά δεν είναι παγκόσμιες και ευρωπαϊκές συνθήκες. Γιατί αν ίσχυε αυτό, δεν θα ήταν η Ελλάδα πρωταθλήτρια τελικά τον Αύγουστο στη χονδρεμπορική τιμή ενέργειας. Οφείλεται σε δικές σας ελλείψεις, διότι ακόμα κι ο μηχανισμός παρακολούθησης και εποπτείας της αγοράς νομοθετήθηκε οκτώ μήνες μετά την έναρξη του Target Model, του Χρηματιστηρίου Ενέργειας και ακόμα -για να καταλάβετε-δεν έχει εφαρμοστεί, εργαλεία που κι εσείς οι ίδιοι έστω και τώρα αναγνωρίζετε ότι χρειάζονταν.

Κύριε Πρόεδρε, ολοκληρώνω λέγοντας ότι το σχέδιο ιδιωτικοποίησης των ενεργειακών φορέων ήταν πάντα σχέδιο της Νέας Δημοκρατίας. Επιχειρήσατε να το κάνετε στην κυβέρνηση Σαμαρά - Βενιζέλου, επιχειρήσατε να το περάσετε μέσα από μνημόνια και να υποχρεώσετε και την κυβέρνηση του ΣΥΡΙΖΑ να το υλοποιήσει. Εμείς καταφέραμε και κρατήσαμε και την πλειοψηφία και τον δημόσιο έλεγχο στα ενεργειακά δίκτυα και κάτι ακόμα πολύ σημαντικό: Επί τεσσεράμισι χρόνια δεν αυξήθηκε ούτε κατά ένα ευρώ το κόστος ενέργειας. Αντίθετα, μεσοσταθμικά σε περίοδο μνημονίου, με πιέσεις χρεοκοπίας, η τιμή του ρεύματος μειώθηκε 12%. Με αυτό πρέπει να αναμετρηθείτε.

Γιατί σε ένα ερώτημα που κυκλοφορεί «τελικά τι ΔΕΗ θέλουμε;» απαντάμε ότι εμείς θέλουμε τη ΔΕΗ του φθηνού ρεύματος, η οποία στηρίζει τα νοικοκυριά και τις ελληνικές επιχειρήσεις, κάνει βιώσιμη και την κοινωνία και την οικονομία και προφανώς είμαστε με τη μεριά που υποστηρίζει ότι η ΔΕΗ πρέπει να είναι ενεργειακός πυλώνας της χώρας και να μπορεί να στηρίζει και την κοινωνία και την ελληνική πολιτεία και να εξασφαλίζει ενεργειακή ασφάλεια.

Εσείς είναι ξεκάθαρο ότι είστε με τη ΔΕΗ και την ενεργειακή αγορά όπου λίγοι ολιγάρχες κάνουν παιχνίδια χειραγώγησης τιμών, που περιορίζουν τον ανταγωνισμό και στην παραγωγή και στην κατανάλωση και στο μόνο που οδηγούν τελικά με έναν τραγικό τρόπο είναι σε μία Ελλάδα ανασφαλή, η οποία δεν μπορεί να ανταγωνιστεί και να επιβιώσει στην κλιματική μετάβαση.

Για τον ΣΥΡΙΖΑ παραμένει η δέσμευση για τη συνταγματική προστασία του δημόσιου ελέγχου και στην ενέργεια και στο νερό, κάτι το οποίο δεν υποστηρίξατε. Από την αρχή της θητείας είχατε επιλέξει την ιδιωτικοποίηση και την εκχώρηση τέτοιων βασικών αγαθών, τα οποία αμφισβητούν όμως το αύριο της κοινωνίας. Κι αυτό πλέον η κοινωνία το καταλαβαίνει. Με την Κυβέρνηση Μητσοτάκη υπάρχει ανασφάλεια, υπάρχει άγνωστο μέλλον και μόνο ακρίβεια. Γι’ αυτό και χρειάζεται μια πολιτική προοδευτική αλλαγή στην Ελλάδα.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Φάμελλε.

Ο κ. Σταύρος Αραχωβίτης έχει τον λόγο.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ, κύριε Πρόεδρε.

Αξιότιμοι κύριοι Υπουργοί, αγαπητοί συνάδελφοι, ανακοινώθηκε τον Αύγουστο από την ΕΛΣΤΑΤ μια αύξηση του πληθωρισμού κατά 1,9%, χωρίς όμως ταυτόχρονη, αντίστοιχη αύξηση της κατανάλωσης. Πρόκειται, λοιπόν, για την πλέον αντιπαραγωγική και επικίνδυνη αύξηση του πληθωρισμού, που οφείλεται σε αυξήσεις των προϊόντων λόγω του κόστους παραγωγής και όχι στην τόνωση της ζήτησης.

Ο Γενικός Δείκτης Τιμών Εισροών στη γεωργία και την κτηνοτροφία για τον μήνα Ιούλιο του 2021 σε σύγκριση με τον αντίστοιχο μήνα Ιούλιο του 2020 παρουσίασε αύξηση 6,7% έναντι μείωσης 2,9% που σημειώθηκε κατά τη σύγκριση Ιουλίου 2020 με τον Ιούλιο 2019. Η αύξηση του Γενικού Δείκτη Τιμών στις εισροές κατά 6,7% οφείλεται στην αύξηση κατά 7,7% του δείκτη τιμών αναλώσιμων μέσων, κυρίως στη μεταβολή των ομάδων που έχουν να κάνουν με την ενέργεια, τα λιπαντικά και τις ζωοτροφές. Προσέξτε τώρα: Ο μέσος δείκτης εισροών του δωδεκαμήνου Αυγούστου του 2020 με Ιούλιο του 2021 παρουσίασε αύξηση μόλις 0,9% σε σύγκριση με το αντίστοιχο διάστημα του προηγούμενου δωδεκαμήνου και ο Ιούλιος 2021 σε σύγκριση με τον αντίστοιχο μήνα του 2020 6,7%. Τι σημαίνει αυτό; Ότι είμαστε μόλις στην αρχή.

Επανειλημμένα, με πολλές ερωτήσεις και με τα μέσα κοινοβουλευτικού ελέγχου που διαθέτουμε σας έχουμε κρούσει τον κώδωνα του κινδύνου, όλη η Αντιπολίτευση, οφείλουμε να αναγνωρίσουμε. Ήδη οι λογαριασμοί του ρεύματος που φτάνουν στους αγρότες, είτε στο οικιακό είτε στο αγροτικό τιμολόγιο, είναι αυξημένοι. Τόσο στα αντλιοστάσια όσο και σε αποθήκες και σταβλικές εγκαταστάσεις το κόστος ηλεκτρικής ενέργειας έχει αρχίσει να γίνεται δυσβάσταχτο πλέον. Οι κτηνοτρόφοι καταναλώνουν ενέργεια τόσο σε μηχανήματα, όπως σιλό, αρμεκτικές μηχανές, χαρμανιέρες, όσο και στις παγολεκάνες, οι οποίες είναι συνήθως στα σπίτια τους, άρα οικιακό τιμολόγιο, για λόγους ασφαλείας βέβαια.

Οι αντλήσεις σε ιδιωτικές γεωτρήσεις αλλά και σε γεωτρήσεις των ΤΟΕΒ συνεχίζονται, καθώς η παρατεταμένη ανομβρία επιβάλλει τη συνέχιση του ποτίσματος. Η ελιά ας πούμε αρδεύεται τώρα, τούτη την περίοδο, με ρυθμούς καλοκαιριού ακόμα. Σε λίγο καιρό από τώρα ξεκινούν τα οργώματα. Τα τρακτέρ χρειάζονται πετρέλαιο κάθε πρωί. Μπαίνουμε στην εποχή της προετοιμασίας της σποράς.

Επίσης, ιδιαίτερα αυξημένες ανάγκες σε καύσιμα έχουν και οι μελισσοκόμοι, οι οποίοι και αυτοί λόγω της παρατεταμένης ανομβρίας -για να μη βάλουμε αυτούς που είναι σε πυρόπληκτες περιοχές- χρειάζεται να μετακομίσουν για αρκετά χιλιόμετρα, πολλά χιλιόμετρα μακριά, για να βρουν καλύτερες θέσεις που μπορεί να είναι πολλά χιλιόμετρα μακριά από την έδρα τους. Άρα η μετακίνηση και οι επιτηρήσεις χρειάζονται πολύ μεγαλύτερη ενέργεια σε κίνηση.

Αντίστοιχα οι ψαράδες βλέπουν και αυτοί την τιμή του πετρελαίου να ανεβαίνει και τα αντίστοιχα έσοδα να μην ανεβαίνουν ανάλογα, αλλά να συμβαίνει το αντίθετο, οι ψαριές να μειώνονται χρόνο με τον χρόνο.

Όμως πετρέλαιο χρειάζονται κάθε μέρα και οι κτηνοτρόφοι που μεταβαίνουν για να επιθεωρήσουν, να ταΐσουν και να ποτίσουν τα κοπάδια τους. Όσον αφορά στις ζωοτροφές, το κόστος των ζωοτροφών συμμετέχει σχεδόν κατά 60% στο κόστος παραγωγής στις κτηνοτροφικές εκμεταλλεύσεις. Συνεπώς μια αύξηση της τάξης του 20% με 30% στις βασικές ζωοτροφές καταλαβαίνετε ότι οδηγεί σε οικονομική ασφυξία, κυρίως τις μικρές και πιο ευάλωτες κτηνοτροφικές εκμεταλλεύσεις.

Στη χώρα μας βέβαια έχουμε επιπλέον δύο διαρθρωτικά προβλήματα στις κτηνοτροφικές εκμεταλλεύσεις: Έχουμε το ανάγλυφο με την ορεινότητα και τη νησιωτικότητα και την έλλειψη ρευστότητας μετά το ξεπούλημα της Αγροτικής Τράπεζας. Άρα γίνεται πιο δυσεύρετο το χρήμα.

Όλες οι εκτιμήσεις συγκλίνουν ότι στο επόμενο διάστημα οι αυξήσεις στην ενέργεια θα συμπαρασύρουν ανοδικά και τις άλλες εισροές και τα εφόδια και κυρίως τα λιπάσματα.

Σε αυτά όμως τα προβλήματα θα πρέπει κανείς να προσθέσει και δύο παραμέτρους ακόμα, που συγκυριακά συμβαίνουν στη χώρα μας και επιδεινώνουν τα προβλήματα του αγροτικού κόσμου. Η μία παράμετρος είναι η πανδημία, που συμπιέζει ισχυρά εδώ και σχεδόν δύο χρόνια το διαθέσιμο εισόδημα, λόγω των πολλαπλών επιπτώσεων των περιορισμών και του lockdown κυρίως στον τουρισμό. Και η δεύτερη παράμετρος είναι η κλιματική κρίση, που χτύπησε πολλαπλά τις επιχειρήσεις, τα νοικοκυριά, αλλά κυρίως την αγροτική παραγωγή, με κύρια επίπτωση τη μείωση του προσδοκώμενου τελικά εισοδήματος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ ένα λεπτό ακόμη, κύριε Πρόεδρε.

Οι όποιες αυξήσεις υπάρχουν σε κάποια από τα αγροτικά προϊόντα -και λέω «σε κάποια» γιατί οι αυξήσεις δεν είναι σε όλα- αυτές εξαϋλώνονται από την πραγματικά αλματώδη αύξηση του κόστους, που, όπως φαίνεται, είναι μπροστά μας.

Ο Πρωθυπουργός βέβαια δεν βρήκε κουβέντα να πει από το βήμα της ΔΕΘ για όλα αυτά τα προβλήματα των αγροτών. Δεν έκανε καμμία ουσιαστική παρέμβαση για τον τρόπο που προτίθεται να αντιμετωπίσει το πρόβλημα που έρχεται.

Στον αντίποδα, ο Πρόεδρος του ΣΥΡΙΖΑ, ο Αλέξης Τσίπρας, ανακοίνωσε από το Βήμα της Βουλής μια σειρά από άμεσα και ειδικά μέτρα για την αντιμετώπιση των άμεσων προβλημάτων, αλλά κυρίως αναφέρθηκε στην εκπόνηση και ανάπτυξη ενός νέου, βιώσιμου παραγωγικού μοντέλου, που θα ξεφεύγει από τη λογική της καθημερινής διαχείρισης των προβλημάτων.

Κυρίες και κύριοι συνάδελφοι, και ο καταναλωτής πληρώνει ιδιαίτερα αυξημένες τιμές στα είδη διατροφής του, αλλά και ο παραγωγός δεν μπορεί να επιβιώσει πλέον. Αν δεν ληφθούν άμεσα μέτρα, σε λίγους μήνες θα μιλάμε για μια πραγματική πολύπλευρη ανθρωπιστική κρίση και αυτή η κρίση θα είναι ταξική. Οι μικρομεσαίοι αγρότες δεν θα καταφέρουν να επιβιώσουν, ενώ τα πλέον αδύναμα στρώματα και νοικοκυριά θα αντιμετωπίσουν πραγματικά επισιτιστικό πρόβλημα. Πολλοί παραγωγοί θα αναγκαστούν να εγκαταλείψουν τις εστίες τους, κάτι που επιτείνεται στις πυρόπληκτες περιοχές και τότε πλέον θα μιλάμε για ζήτημα περιφερειακής ασφάλειας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Αραχωβίτη.

Τον λόγο έχει ο επόμενος επερωτών κ. Χαράλαμπος Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Επιτρέψτε μου στην έναρξη της δικής μου πρωτομιλίας να ξεκινήσω από ένα συμβάν που έλαβε χώρα πριν από τέσσερις ώρες περίπου. Είναι ένα πολύ σημαντικό και συγκλονιστικό συμβάν στην Κρήτη. Όπως όλοι γνωρίζετε είναι ένας σεισμός ιδιαίτερα μεγάλου μεγέθους, της τάξεως των 5,8 Ρίχτερ, όπως αναφέρουν οι πρώτες πηγές. Υπάρχουν πληροφορίες από τον ξένο Τύπο για ισχυρότερη δόνηση και επιτάχυνση εδάφους 2,3 μέτρα ανά τετράγωνο. Εν πάση περιπτώσει, ήταν σε χερσαίο έδαφος, με ό,τι αυτό συνεπάγεται. Δυστυχώς, έχουμε θρηνήσει ήδη έναν νεκρό. Οι πληροφορίες λένε ότι ενδεχομένως υπάρχουν κι άλλες ζημιές. Υπάρχουν και αγνοούμενοι.

Να μεταφέρω από πλευρά μου -φαντάζομαι και από όλο το Σώμα- τη συμπαράσταση στους σεισμοπαθείς σε όλες τις σεισμόπληκτες περιοχές. Να ελπίσουμε να μην υπάρχει ιδιαιτέρως έντονη σεισμική εξέλιξη. Συνεχίζονται οι μετασεισμοί απ’ ό,τι μαθαίνουμε με ό,τι αυτό συνεπάγεται. Γι’ αυτό θα παρακαλούσα, κύριε Πρόεδρε, αν είναι δυνατόν να συμπτυχθεί ο χρόνος των ομιλιών μου, έτσι ώστε να μπορέσω να μεταβώ άμεσα στην Κρήτη, στο Ηράκλειο, ως οφείλω. Έφτασα το πρωί όταν συνέβαινε ο σεισμός. Ελπίζω να γίνει αποδεκτό το αίτημά μου.

Συναδέλφισσες και συνάδελφοι, δεν θα εστιάσω την ομιλία μου στην αναλυτική παρουσίαση των αυξήσεων που έχουν καταγράψει τα καύσιμα, οι πρώτες ύλες, αλλά και τα προϊόντα και οι υπηρεσίες καθημερινής χρήσης. Απ’ όσα ελέχθησαν νομίζω πως κατέστη σαφής η δυσβάσταχτη καθημερινότητα που βιώνουν όλοι πλέον οι συμπολίτες μας. Η Κυβέρνηση επιμένει να ανάγει το πρόβλημα στη διεθνή συγκυρία. Η κυβέρνηση αποσιωπά τις ευθύνες που η ίδια δημιούργησε μέσω των επιλογών της. Αναφέρομαι συγκεκριμένα στην απόφασή σας να αντικαταστήσετε τις λιγνιτικές μονάδες της ΔΕΗ με μονάδες φυσικού αερίου ιδιωτών. Αντικαταστήσατε, δηλαδή, τον λιγνίτη με ένα άλλο ορυκτό καύσιμο, το φυσικό αέριο.

Τι πετύχατε μ’ αυτή την εμμονική σας, θα έλεγα, επιλογή; Να καταστήσετε την Ελλάδα ευάλωτη στον κλυδωνισμό και τις διακυμάνσεις τιμών του φυσικού αερίου σε διεθνές επίπεδο, απόφαση που λόγω της υφιστάμενης αλλά και της μελλοντικής αύξησης φυσικού αερίου πρόκειται να οδηγήσει σε περαιτέρω και με μόνιμα χαρακτηριστικά αύξηση του κόστους ηλεκτρισμού για όλους τους πολίτες. Αν υιοθετούσατε την κεντρική ιδέα της ενεργειακής στρατηγικής του ΣΥΡΙΖΑ - Προοδευτική Συμμαχία, της σταδιακής, δηλαδή, απόσυρσης του λιγνίτη μέσω της αντικατάστασής του με ανανεώσιμες πηγές ενέργειας και όχι με φυσικό αέριο, τα πράγματα θα ήταν διαφορετικά.

Σας θυμίζω ότι η πολιτική του ΣΥΡΙΖΑ - Προοδευτική Συμμαχία την περίοδο 2015 - 2019 επικεντρώθηκε στη διατήρηση σταθερών τιμών στην ενέργεια και μάλιστα με τάσεις μείωσης μέχρι και 12%. Επιδιώκαμε με την ισχυροποίηση του κοινωνικού τιμολογίου να περιορίσουμε σημαντικά αυτό που ήταν προ των πυλών εκείνη την εποχή, το οποίο δυστυχώς τώρα έχει εγκαθιδρυθεί: να μειώσουμε, δηλαδή, την ενεργειακή φτώχεια.

Αναφέρομαι, επίσης, στην επιλογή σας να μείνει η αγορά ηλεκτρισμού αρρύθμιστη και στην εγκληματικώς καθυστερημένη παρέμβαση, τόσο δική σας όσο και της Ρυθμιστικής Αρχής Ενέργειας, προκειμένου να σχεδιαστεί και να εφαρμοσθεί ένας εποπτικός μηχανισμός θωράκισης και παρακολούθησης κυρίως της αγοράς της ηλεκτρικής ενέργειας. Είναι μια παρέμβαση που έγινε μόλις τον προηγούμενο Ιούλιο που εισήχθη η νομοθετική ρύθμιση, αλλά ακόμα και τώρα που μιλάμε δεν έχει εφαρμοστεί.

Από την άλλη επιλέγετε να προεξοφλήσετε ως αναπόφευκτο το κύμα ακρίβειας στην αγορά. Επιλέγετε να μην παρέμβετε, να παρακολουθείτε αμέτοχοι, με παθητική -θα έλεγα- στάση και διάθεση, τις συνεχείς ανατιμήσεις και να περιμένετε την αυτορρύθμιση, ως διά μαγείας, της αγοράς. Είναι αδιανόητο μετά από ενάμιση χρόνο πανδημίας και περιοριστικών μέτρων, με τις δυσμενείς συνέπειες που επέφεραν στην οικονομία, την εργασία και αλλού, να τηρείτε αυτή τη στάση.

Ο Υπουργός Ανάπτυξης και Επενδύσεων κ. Άδωνις Γεωργιάδης υποστήριξε ότι η αύξηση τιμών στα προϊόντα είναι αναπόφευκτη λόγω της εκρηκτικής ανάπτυξης που έχει επιτευχθεί στη χώρα. Ξεχνάει όμως να αναφέρει ότι η αύξηση του ΑΕΠ το δεύτερο τρίμηνο του 2021 κατά 16,2% ήταν αναμενόμενη, εφόσον θα συγκρινόταν με το αντίστοιχο τρίμηνο του 2020, που ίσχυε ένα βαθύ και καθολικό lockdown στη χώρα. Αντίστοιχη αύξηση εξάλλου κατεγράφη και στην Ευρωζώνη. Χώρες όπως η Ισπανία, η Ιταλία, η Πορτογαλία, η Ιρλανδία κατέγραψαν υψηλότερη αύξηση του ΑΕΠ συγκριτικά με τη χώρα μας.

Το μείζον ζήτημα είναι ποια μέτρα θα λάβετε εσείς και ποια μέτρα λαμβάνουν συγκριτικά οι άλλες χώρες της Ευρωπαϊκής Ένωσης για να διευκολυνθεί η μερίδα των πολιτών που επιβαρύνεται δυσανάλογα με αυτό το ανηλεές κύμα των αυξήσεων. Εκεί είναι η ειδοποιός διαφορά. Εδώ θα κριθούν και οι πολιτικές, η προοδευτική λύση σε σχέση με τη συντηρητική επιλογή της Κυβέρνησης.

Παρουσιάζω, λοιπόν, μέτρα. Είναι καλό τα good practices, οι καλές πρακτικές, να παρατίθενται, να συγκρίνονται, να αξιολογούνται και εν τέλει να καταλήγει και ο πολίτης. Τι μέτρα έχουν λάβει οι άλλες χώρες; Η Ισπανία μείωσε προσωρινά τον ΦΠΑ στους λογαριασμούς ρεύματος και ακολούθως περιόρισε τα κέρδη των εταιρειών προμήθειας ρεύματος, για να διασφαλίσει πόρους που θα της επιτρέψουν να ενισχύσει περαιτέρω τα νοικοκυριά. Η Γαλλία προσφέρει ήδη κουπόνια αξίας 150 εκατομμυρίων ευρώ ετησίως σε πεντέμισι εκατομμύρια νοικοκυριά της χώρας.

Η Ιταλία ανακοίνωσε μέτρα ύψους 3,5 δισεκατομμυρίων ευρώ για την προστασία των καταναλωτών από τις αυξήσεις στις τιμές της ενέργειας. Η Αρχή Ηλεκτρισμού της Κύπρου αποφάσισε να προβεί σε μείωση της τιμής του ηλεκτρικού ρεύματος, που αντιστοιχεί σε περίπου 10% στον λογαριασμό του μέσου οικιακού καταναλωτή, δηλαδή με κατανάλωση 800 KWh για περίοδο δύο μηνών.

Ως προς τις ανατιμήσεις για τα τρόφιμα πρώτης ανάγκης, αρκετές χώρες χρησιμοποιούν τους χαμηλότερους συντελεστές ΦΠΑ για την προστασία των τιμών σε βασικά τρόφιμα. Είναι μια πρακτική που φαίνεται ότι κερδίζει έδαφος και έχει εξαιρετικά θετική επίπτωση.

Επιτρέψτε μου μερικά παραδείγματα. Η Γερμανία είχε υιοθετήσει χαμηλό συντελεστή ΦΠΑ 7% για βασικά τρόφιμα. Η Πορτογαλία έχει υιοθετήσει χαμηλό συντελεστή ΦΠΑ 6% για βασικά τρόφιμα. Η Γαλλία έχει υιοθετήσει χαμηλό συντελεστή ΦΠΑ 5,5% για βασικά τρόφιμα. Η Ιταλία, η Ουγγαρία, η Πολωνία, η Κροατία, η Λετονία έχουν υιοθετήσει χαμηλό συντελεστή ΦΠΑ 5% για βασικά τρόφιμα. Η Ισπανία έχει υιοθετήσει χαμηλό συντελεστή ΦΠΑ 4% για βασικά τρόφιμα. Το Λουξεμβούργο έχει υιοθετήσει χαμηλό συντελεστή ΦΠΑ 3% για βασικά τρόφιμα. Η Ιρλανδία και η Μάλτα έχουν υιοθετήσει χαμηλό συντελεστή ΦΠΑ 0% για βασικά τρόφιμα.

Αντιλαμβάνεστε ότι οι λύσεις συναρτώνται και με τη διαπίστωση του φαινομένου ότι, όταν βιώνουμε ακραίο φαινόμενο, πρέπει να έχουμε και μια radical, μια ρηξικέλευθη προσέγγιση, όσον αφορά τις λύσεις που θα παρέχουμε. Επιπλέον, να σημειωθεί πως σε κάποιες χώρες της Ευρωζώνης ισχύει η αυτόματη τιμαριθμική προσαρμογή, η γνωστή ΑΤΑ των μισθών.

Εσείς από την άλλη επιλέξατε να διατηρήσετε για τα τρόφιμα πρώτης ανάγκης, ψωμί, γαλακτοκομικά κ.λπ. τον συντελεστή 13%. Ομοίως να διατηρήσετε αρκετά προϊόντα τροφίμων στον υψηλότατο συντελεστή ΦΠΑ 24%.

Ποιες είναι οι τρεις ομάδες αγαθών που συγκεντρώνουν το 50% του βάρους στον συνολικό δείκτη πληθωρισμού; Να σας αναφέρω, λοιπόν, ότι πρόκειται για τις ομάδες Διατροφή και Μη Αλκοολούχα Ποτά, Στέγαση και Μεταφορές. Να επισημάνω ότι αυτές οι ομάδες κυριαρχούν στις αγορές των χαμηλών εισοδημάτων. Σε αυτές ο εναρμονισμένος πληθωρισμός ήταν τρεις φορές υψηλότερος από τον μέσο συνολικό προϋπολογισμό του 1,2%.

Έτσι, λοιπόν, εν κατακλείδι εκτιμώ ότι με τη στάση σας, με την αδυναμία αντιμετώπισης της ακρίβειας επιτείνετε έτι περαιτέρω την ανασφάλεια στην οικονομία. Αδιαφορείτε για τους πολίτες χαμηλού και μεσαίου εισοδήματος, οι οποίοι θα χρειάζονται ακόμα και τα διπλάσια χρήματα για να γεμίσουν το καλάθι με τα απαραίτητα είδη διατροφής. Δική μας προτεραιότητα, που αποτυπώνεται ευδιάκριτα στις προτάσεις μας, είναι η συμπερίληψη αυτού του κοινωνικού σώματος, του συνόλου του κοινωνικού σώματος, θέτοντας ως προτεραιότητα τα πιο ευάλωτα εισοδηματικά κριτήρια.

Έτσι, προτείναμε μεταξύ άλλων αύξηση κατώτατου μισθού, μείωση του ειδικού φόρου κατανάλωσης, επιδότηση του ενεργειακού κόστους για νοικοκυριά και μικρομεσαίες επιχειρήσεις, επαναφορά του κοινωνικού τιμολογίου. Βλέπετε, δική μας προτεραιότητα δεν είναι η περαιτέρω όξυνση των εισοδηματικών και κοινωνικών ανισοτήτων κλιμακώνοντας τον βαθμό φτωχοποίησης του πληθυσμού. Αυτή είναι η δική σας επιλογή, η επιλογή του συντηρητικού μοντέλου διαχείρισης.

Δική μας επιλογή, η προοδευτική επιλογή που στηρίζουμε αενάως και διαρκώς, είναι η μείωση αυτής της ψαλίδας, είναι η μείωση των ανισοτήτων, ώστε να υπάρχει ένα καλύτερο μέλλον για μας και τα παιδιά μας.

Να είστε καλά.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Μαμουλάκη.

Ο κ. Ιωάννης Σαρακιώτης έχει τον λόγο.

**ΙΩΑΝΝΗΣ ΣΑΡΑΚΙΩΤΗΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, ξεκινώντας την τοποθέτησή μου θα ήθελα να καλωσορίσω την Κυβέρνηση του κ. Μητσοτάκη και τους Υπουργούς της Νέας Δημοκρατίας στην πραγματικότητα των αυξημένων τιμών, της ακρίβειας που βιώνουν οι συμπολίτες μας εδώ και αρκετούς μήνες. Καλώς ήρθατε, λοιπόν, και ας αργήσατε ένα πολύ μεγάλο χρονικό διάστημα.

Αναδεικνύουμε τα ζητήματα αυτά από τις αρχές του 2021, από τις αρχές του τρέχοντος έτους. Θυμάμαι χαρακτηριστικά κοινοβουλευτική επίκαιρη ερώτηση για τις αυξήσεις στις ζωοτροφές -διπλασιασμό, ουσιαστικά, των ζωοτροφών-, η οποία είχε απαντηθεί τον Απρίλη του τρέχοντος έτους, όπου τότε από το Υπουργείο είχα λάβει την απάντηση ότι ευθύνεται η Κίνα και η κλιματική αλλαγή. Καμμία συζήτηση για πρωτοβουλίες, για δράσεις, παρά το γεγονός ότι αναγνώρισαν το πρόβλημα.

Είχαμε καταθέσει στα τέλη της άνοιξης αρκετοί Βουλευτές του κόμματος της Αξιωματικής Αντιπολίτευσης κοινοβουλευτική ερώτηση για τις αυξήσεις στον κατασκευαστικό κλάδο, τις πρώτες ύλες του κατασκευαστικού κλάδου, αλουμίνιο, σίδηρο και τα λοιπά, ένας κλάδος ο οποίος είχε πληγεί βάναυσα τα χρόνια των μνημονίων και από το 2018 και μετά -θα έλεγα- προσπαθεί και έχει ορθοποδήσει. Δεν λάβαμε καμμία απάντηση από τα αρμόδια Υπουργεία. Καμμία διάθεση για ανάληψη πρωτοβουλιών, προκειμένου να υπάρχει μια ανάσχεση στο κύμα αυτό των αυξήσεων.

Κι αν δεν ακούτε την Αντιπολίτευση και τους Βουλευτές της, αναρωτιέμαι αν έχετε κάποια επαφή με την κοινωνία, αν μπαίνετε σε κάποιο σουπερμάρκετ, σε ένα κρεοπωλείο τους τελευταίους μήνες και δεν έχετε ακούσει, δεν σας έχουν μιλήσει για τα ζητήματα αυτά, της υπέρογκης αύξησης των τιμών των προϊόντων, του ηλεκτρικού ρεύματος.

Και επειδή είναι δεδομένο -γιατί η πρώτη συζήτηση για τις αυξήσεις έγινε τον Σεπτέμβρη, ενώ όπως προανέφερα και όπως προανέφεραν και οι συνάδελφοι, η συζήτηση στη Βουλή γίνεται από τις αρχές του έτους- ότι με την κοινωνία δεν έχετε επαφή, αναρωτιέμαι αν έχετε με τους επιχειρηματίες. Με τους κορυφαίους επιχειρηματίες, ας πούμε στον ενεργειακό κλάδο, ούτε με αυτούς συζητάτε;

Και έρχομαι τώρα σε συνέντευξη του κ. Μυτιληναίου προ ημερών, ο οποίος αναφέρει «τέλεια καταιγίδα οι ανατιμήσεις στην ενέργεια». Και τι κάνετε εσείς; Στην καταιγίδα κρατάτε ομπρέλα. Τι αναφέρει ο γνωστός επιχειρηματίας; Η άνοδος της τιμής στο φυσικό αέριο έχει φτάσει σε τέτοια επίπεδα, ώστε αναλογικά είναι σαν η βενζίνη από το 1,60 του ευρώ που πωλείται σήμερα να έχει αυξηθεί στα 7 ευρώ. Είμαστε στο έλεος του χειμώνα και εσείς μιλάτε για μια επιδότηση εννέα ευρώ -λέει- το νοικοκυριό.

«ΚΑΘΗΜΕΡΙΝΗ» δεν διαβάζετε; «Ενέργεια: Η βιομηχανία εκπέμπει SOS» λέει άρθρο στην «ΚΑΘΗΜΕΡΙΝΗ», όπου ουσιαστικά γίνεται μια ανταπόκριση από ημερίδα του Συνδέσμου Βιομηχανιών Ελλάδος, όπου αναφέρεται: «Τραγικές διαστάσεις παίρνει το ζήτημα του ενεργειακού κόστους και των επιπτώσεων στην ανταγωνιστικότητα των ελληνικών επιχειρήσεων και προϊόντων στις νέες συνθήκες που έχει διαμορφώσει η ραγδαία αύξηση των τιμών της ενέργειας.». Πώς απαντάτε;

Άκουσα τον κύριο Πρωθυπουργό, τον κ. Μητσοτάκη, να εύχεται και να ελπίζει και να πιστεύει ότι το κύμα θα λήξει τους επόμενους μήνες. Με ευχές και με προσευχές δεν λύνονται τα ζητήματα αυτά που απασχολούν τη συντριπτική πλειοψηφία της ελληνικής κοινωνίας. Βεβαίως πράξατε και το άλλο, προσπαθήσατε να ρίξετε τις ευθύνες μία στην κλιματική αλλαγή, μία στην Κίνα, μία στον Αλέξη Τσίπρα, μία στην ανάπτυξη, μία στον διεθνή παράγοντα. Αν μη τι άλλο, αποφασίστε για το ποιος ευθύνεται. Γιατί κάθε φορά που ακούμε έναν Υπουργό της Κυβέρνησης να τοποθετείται και να προσπαθεί να αιτιολογήσει αυτό το κύμα βρίσκει και μία άλλη δικαιολογία. Τουλάχιστον να έχετε μια ενιαία γραμμή.

Οι συνάδελφοι ανέφεραν τις προτάσεις που καταθέσαμε και για τα ζητήματα της αύξησης. Ο Πρόεδρος του ΣΥΡΙΖΑ, ο Αλέξης Τσίπρας, μίλησε ξεκάθαρα για τη μείωση του ειδικού φόρου κατανάλωσης στα κατώτερα επίπεδα της Ευρωπαϊκής Ένωσης, ένα μέτρο που προσωπικά πιστεύω ότι σε συνδυασμό με το κούρεμα του ιδιωτικού χρέους, το οποίο δημιουργήθηκε μετά την πανδημία, θα μπορέσει να κρατήσει ζωντανές τις χιλιάδες μικρομεσαίες επιχειρήσεις της χώρας μας. Αλλά και ο Αλέξης Χαρίτσης μίλησε διεξοδικά για κοστολογημένες προτάσεις που έχουν κατατεθεί. Αν δεν θέλετε να εφαρμόσετε αυτά που προτείνει ο ΣΥΡΙΖΑ, δείτε τι συμβαίνει σε άλλες χώρες.

Έγινε αναφορά στην Κύπρο. Έχετε και μεταγραφή, ρωτήστε τη μεταγραφή σας τι συμβαίνει στην Κύπρο. Δείτε τι συμβαίνει στην Ισπανία, καθώς πλέον, κυρίες και κύριοι της Νέας Δημοκρατίας, η αδιαφορία σας, η αδράνειά σας βλάπτει ουσιαστικά ολόκληρη την ελληνική οικονομία, ολόκληρη την ελληνική κοινωνία.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Σαρακιώτη.

Τελευταία επερωτώσα Βουλευτής είναι η κ. Αικατερίνη Παπανάτσιου.

Ορίστε, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Σας ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, το 2019 ήταν μια χρονιά που η ελληνική οικονομία ενίσχυσε την ανθεκτικότητά της. Αυτό δεν το ισχυρίζεται ο ΣΥΡΙΖΑ. Αναγράφεται στο μεσοπρόθεσμο 2022 - 2025 της Κυβέρνησης της Νέας Δημοκρατίας. Το 2020 με την πανδημία και την ατελή διαχείρισή της από την Κυβέρνηση είχαμε δυστυχώς πολιτικές που δεν διαφύλαξαν τα χαμηλά στρώματα αλλά ούτε και τη μεσαία τάξη. Το αντίθετο, μάλιστα. Το βλέπουμε στα πρόσφατα στοιχεία της ΕΛΣΤΑΤ. Το 45,8% των φτωχών νοικοκυριών δηλώνει ότι στερείται διατροφής που περιλαμβάνει τρόφιμα υψηλής θρεπτικής αξίας. Το 17,1% των νοικοκυριών δηλώνουν οικονομική αδυναμία να έχουν ικανοποιητική θέρμανση τον χειμώνα. Το αντίστοιχο ποσοστό για τα φτωχά νοικοκυριά είναι 39,1% και για τα μη φτωχά νοικοκυριά 12,4%. Ο πληθωρισμός και οι αυξήσεις των τιμών καταβροχθίζουν την αγοραστική δύναμη των εργαζομένων και των συνταξιούχων που δεν έχουν βέβαια τη δυνατότητα να ζητήσουν και να επιβάλουν αύξηση των μισθών και των συντάξεων.

Πάμε λίγο πιο πίσω, όμως. Το 2019 έγιναν σημαντικές κινήσεις για την προστασία των εισοδημάτων των νοικοκυριών. Με αυτό σαν αρχή πορευτήκαμε τότε και προχωρήσαμε στην αύξηση του κατώτατου μισθού. Καταργήσαμε το τέλος επιτηδεύματος σε συνεταιρισμένους αγρότες και συνεταιρισμούς και σε σειρά μειώσεων στο ΦΠΑ, στην εστίαση, στα αγροτικά εφόδια, στις συναυλίες και στην ενέργεια στο 6%. Ειδικά για την ενέργεια, όπως αναφέρουμε και στην ερώτησή μας, αφήσατε να εξανεμιστεί αυτή η μείωση και οδηγηθήκαμε σε αυξήσεις έως και 20% στην τιμή της λιανικής στα τέλη του 2019.

Παράλληλα, θυμόμαστε τις εντονότατες και λαϊκίστικες αντιδράσεις Βουλευτών τής τότε αντιπολίτευσης για την τιμή της βενζίνης, κραδαίνοντας αποδείξεις και πειστήρια για την καταστροφική κυβέρνηση του ΣΥΡΙΖΑ. Πού να βρίσκονται σήμερα αυτοί οι συνάδελφοι να μας αναλύσουν την κατάσταση για την τιμή της βενζίνης; Να μας πουν πόση βενζίνη βάζει σήμερα με 80 ευρώ με 1,82 και 2,15 ευρώ την τιμή του λίτρου στα νησιά;

Όμως, ας μη μείνουμε στο παρελθόν, γιατί σημασία έχει τι κάνουμε τώρα. Καταθέσαμε μια πολύ σοβαρή πρόταση στη ΔΕΘ, ένα πρώτο βήμα, στην προσπάθεια να ενισχύσουμε τους πολίτες παρεμβαίνοντας σε βασικά αγαθά και με τον χειμώνα, βέβαια, μπροστά μας. Έτσι, σας ζητούμε να προχωρήσετε στη μείωση των ειδικών φόρων κατανάλωσης των καυσίμων στα κατώτατα όρια που θέτει και η Ευρωπαϊκή Ένωση, δηλαδή στη μείωση του ειδικού φόρου κατανάλωσης κατά 20% στο πετρέλαιο κίνησης, κατά 50% στη βενζίνη και κατά 93% στο πετρέλαιο θέρμανσης.

Αυτό θα ανακουφίσει νοικοκυριά, επιχειρήσεις, αγρότες. Γιατί δεν προχωράτε σε μια τέτοια πρόταση; Μήπως γιατί πιστεύετε στην αυτορρύθμιση της αγοράς; Μήπως γιατί πιστεύετε στο λιγότερο κράτος; Αποδείχτηκε και στην περίοδο της πανδημίας σε περιόδους κρίσεων ότι όλοι εκεί προσφεύγουν. Βέβαια, το ιδεολογικό σας αδιέξοδο σας έκανε να πατάτε σε δύο βάρκες, από τη μια να δέχεστε την παρέμβαση, από την άλλη να την κατευθύνετε σε συγκεκριμένα τμήματα, από τη μια να προσπαθείτε να μας πείσετε ότι παρεμβαίνετε, από την άλλη να μην μπορείτε να ξεφύγετε από τους περιορισμούς της νεοφιλελεύθερης αντίληψης περί κράτους και αγοράς.

Στην περιοχή μου, στη Μαγνησία, υπάρχει μια αγχωτική κατάσταση που εκφράζεται από τους αγρότες για τις αυξήσεις στα λιπάσματα -τα είπε και ο Σταύρος Αραχωβίτης πριν-, ζωοτροφές, γεωργικά εφόδια, το αγροτικό ρεύμα, από όλους τους καταναλωτές, ανεξαρτήτως εισοδήματος, για τις ανατιμήσεις βασικών ειδών διατροφής και σύμφωνα με ανακοίνωση της Ένωσης Καταναλωτών Μαγνησίας το τελευταίο διάστημα έχουν αυξηθεί οι καταγγελίες από καταναλωτές που θέλουν να εκφράσουν την αγανάκτηση αλλά και την απόγνωσή τους για τις αυξήσεις των τιμών σε υπηρεσίες και αγαθά, όπως το ρεύμα και το ψωμί.

Ακούμε την Κυβέρνηση να λέει πως για τις ανατιμήσεις ευθύνεται η ανάπτυξη. Το προηγούμενο διάστημα της ύφεσης δεν είδαμε μειώσεις τιμών. Άρα κάτι γίνεται λάθος εδώ πέρα.

Από την άλλη πλευρά, στον βαθμό που ο πληθωρισμός είναι εισαγόμενος, στον βαθμό που οφείλεται σε προσωρινές διακυμάνσεις των διεθνών τιμών η Κυβέρνηση οφείλει να ενεργήσει, ώστε να περιοριστεί όσο το δυνατόν περισσότερο η μετάδοσή του στις τιμές καταναλωτών. Τι κατεύθυνση δίνετε, κύριοι της Κυβέρνησης; Από την άνοιξη σας ζητάμε μέσω κοινοβουλευτικών ερωτήσεων να προλάβετε τα γεγονότα. Τι κάνει η Κυβέρνηση, όταν ο ίδιος ο Υπουργός Ανάπτυξης δίνει γενικευμένο σύνθημα για αύξηση των τιμών;

Αυτό είναι πρωτοφανές! Να τροφοδοτεί τις πληθωριστικές προσδοκίες επιχειρήσεων και καταναλωτών αρμόδιος Υπουργός. Το μάζεμα που επιχείρησε μετά ο ίδιος, λέγοντας ότι αυτό θα κρατήσει λίγους μήνες, δεν θα έχει κανένα αποτέλεσμα. Αν δώσεις σύνθημα σε κάποιους κλάδους να αυξήσουν τις τιμές, θα ακολουθήσουν και οι άλλοι. Αλλά αυτό το παιχνίδι, που αν αρχίσει δεν έχει τέλος, μπορούν να το παίξουν παίκτες που έχουν τη δύναμη να ορίζουν τις τιμές των προϊόντων και των υπηρεσιών. Αυτές είναι αυξήσεις που θα γίνουν μόνιμες, όσο η Κυβέρνηση επιλέγει να μένει θεατής και όσο κλείνει το μάτι σε κάποιους, αφήνοντάς τους να κερδοσκοπούν.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κυρία Παπανάτσιου.

Έχω την τιμή να σας ανακοινώσω ότι οι Υπουργοί Ναυτιλίας και Νησιωτικής Πολιτικής, Οικονομικών, Ανάπτυξης και Επενδύσεων, Εργασίας και Κοινωνικών Υποθέσεων, Περιβάλλοντος και Ενέργειας, Πολιτισμού και Αθλητισμού, Δικαιοσύνης, Εσωτερικών, Υποδομών και Μεταφορών, καθώς και οι Αναπληρωτές Υπουργοί Οικονομικών και Εσωτερικών κατέθεσαν στις 24 Σεπτεμβρίου του 2021 σχέδιο νόμου: «Κύρωση συμφωνίας τροποποίησης της από 24.6.2016 Σύμβασης Παραχώρησης που τιτλοφορείται “Σύμβαση Παραχώρησης σχετικά με τη χρήση και την εκμετάλλευση ορισμένων χώρων και περιουσιακών στοιχείων εντός του Λιμένος Πειραιώς” μεταξύ του Ελληνικού Δημοσίου και της “Οργανισμός Λιμένος Πειραιώς Α.Ε.”».

Επίσης, οι Υπουργοί Υγείας, Οικονομικών, Ανάπτυξης και Επενδύσεων, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Προστασίας του Πολίτη, Εσωτερικών, Δικαιοσύνης, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής, Τουρισμού, Κλιματικής Κρίσης και Πολιτικής Προστασίας, οι Υπουργοί Επικρατείας, καθώς και οι Αναπληρωτές Υπουργοί Οικονομικών, Εξωτερικών, Υγείας και Εσωτερικών κατέθεσαν στις 24 Σεπτεμβρίου του 2021 σχέδιο νόμου: «Κύρωση της από 26.7.2021 τροποποίησης και αντικατάστασης της από 3.6.2019 επιμέρους Σύμβασης Δωρεάς για το Έργο VI της από 6.9.2018 Σύμβασης Δωρεάς μεταξύ του Ιδρύματος “Κοινωφελές Ίδρυμα Σταύρος Σ. Νιάρχος” και του Ελληνικού Δημοσίου για την ενίσχυση και αναβάθμιση των υποδομών στον τομέα της υγείας και των παραρτημάτων της και άλλες επείγουσες διατάξεις για την αντιμετώπιση της πανδημίας του κορωνοϊού COVID-19».

Παραπέμπονται και τα δύο νομοσχέδια στις αρμόδιες Διαρκείς Επιτροπές.

Τον λόγο έχει ο Υπουργός Οικονομικών κ. Χρήστος Σταϊκούρας.

Κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε Πρόεδρε, ευχαριστώ πάρα πολύ για τον λόγο.

Ευχαριστώ πάρα πολύ τους συναδέλφους της Αξιωματικής Αντιπολίτευσης για την επίκαιρη επερώτηση την οποία σήμερα συζητάμε, γιατί μας δίνεται η δυνατότητα να μιλήσουμε ως Κυβέρνηση με σοβαρότητα, με υπευθυνότητα, με ειλικρίνεια, με επιχειρήματα και στοιχεία μακριά από λαϊκισμούς, αερολογίες, ανεύθυνες παροχές τουλάχιστον 10,5 δισεκατομμυρίων ευρώ, λογικές δημιουργικής ασάφειας, αυταπάτες και κινδυνολογίες. Δεν άκουσα πολλές σήμερα. Μέχρι πρόσφατα άκουγα για μαζικά λουκέτα, για ύφεση, για φτωχοποίηση.

Αγαπητέ συνάδελφε, κύριε Χαρίτση, είχατε πει για «φαύλο κύκλο ύφεσης το 2021». Το έχω εδώ, στα Πρακτικά. Η κ. Αχτσιόγλου είχε πει «στην καλύτερη περίπτωση 3%». Το ΑΕΠ είναι τουλάχιστον 6% και είναι φυσιολογικό. Δεν είναι ανάπτυξη, είναι κάτι διαφορετικό.

Ας μιλήσουμε με σοβαρότητα και εν πάση περιπτώσει να καταλάβουμε πώς κοστολογείτε τα μέτρα και ποια είναι. Διότι, κυρία Αχτσιόγλου, επικαλεστήκατε μια συζήτηση που είχαμε στη Θεσσαλονίκη. Αν δεν με απατά η μνήμη μου -και δεν με απατά γιατί αναζήτησα το τι είπατε-, είπατε να καταργήσουμε και την επιστροφή της επιστρεπτέας προκαταβολής. Σωστά; Ο Πρόεδρός σας δεν το είπε. Άρα βρείτε τα μεταξύ σας, πόση είναι η παροχολογία που προτείνετε στην Κυβέρνηση. Εμείς την κοστολογήσαμε και την αναδείξαμε.

Κυρίες και κύριοι συνάδελφοι, η Κυβέρνηση από την πρώτη μέρα διακυβέρνησης της χώρας έθεσε μεταξύ άλλων ως βασικούς στόχους της οικονομικής στρατηγικής την τόνωση του διαθέσιμου εισοδήματος των πολιτών -γι’ αυτό θα σας μιλήσω σήμερα-, τη βελτίωση της οικονομικής κατάστασης της μεσαίας τάξης -γι’ αυτό θα σας μιλήσω σήμερα-, τη δημιουργία νέων θέσεων απασχόλησης -γι’ αυτό θα σας μιλήσω σήμερα- και την ενίσχυση της κοινωνικής συνοχής -γι’ αυτό θα σας μιλήσω σήμερα- που υποτίθεται ότι κόπτει τον ΣΥΡΙΖΑ.

Προς αυτή την κατεύθυνση το Υπουργείο Οικονομικών σχεδίασε και υλοποιεί όλο το προηγούμενο διάστημα ένα συνεκτικό, ένα ολοκληρωμένο σχέδιο με σκοπό τη δημιουργία περισσότερου πλούτου και τη δικαιότερη διανομή αυτού του πλούτου. Επιπρόσθετα, κατά τη διάρκεια της πανδημίας εφάρμοσε ένα ευρύ πλέγμα μέτρων στήριξης νοικοκυριών και επιχειρήσεων τα οποία κατάφεραν να περιορίσουν σημαντικά τον οικονομικό αντίκτυπο της πανδημίας. Έτσι, την προηγούμενη διετία υλοποιώντας με συνέπεια και μεθοδικότητα μια συνετή δημοσιονομική πολιτική, μια διορατική εκδοτική στρατηγική και μια αποτελεσματική δέσμη μεταρρυθμίσεων, παρά τις πρωτόγνωρες αντιξοότητες, παρά την πράγματι συνεχιζόμενη αβεβαιότητα επιτύχαμε συγκεκριμένους μετρήσιμους στόχους. Η χώρα σημείωσε ισχυρούς ρυθμούς οικονομικής μεγέθυνσης, καταγράφοντας ανάπτυξη υψηλότερη από αυτήν που εκτιμούσαν όλοι, εντός και εκτός Ελλάδος, 16,2% το δεύτερο τρίμηνο του έτους. Η ανεργία συρρικνώνεται και διαμορφώνεται στο 14,2% από 17,3% τον Ιούλιο του 2019.

Θα ήθελα δε να καταθέσω έναν πίνακα της EUROSTAT, σύμφωνα με τον οποίο από τον Μάρτιο του 2020 μέχρι τον Ιούλιο του 2021 η Ελλάδα εμφάνισε τη μεγαλύτερη μείωση της ανεργίας μεταξύ όλων των ευρωπαϊκών κρατών-μελών.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το οικονομικό κλίμα κινείται σε προ πανδημίας επίπεδα. Αν θέλετε, όλοι οι πίνακες είναι στη διάθεσή σας και μπορώ να τους καταθέσω στα Πρακτικά. Οι επενδύσεις πολλαπλασιάζονται, οι εξαγωγές ενισχύονται, η κατανάλωση ενισχύεται.

Άκουσα πριν από έναν συνάδελφο του ΣΥΡΙΖΑ να λέει ότι ο πληθωρισμός ανέβηκε πολύ, χωρίς κατανάλωση. Μα, συγγνώμη, η κατανάλωση ενισχύθηκε σημαντικά. Περισσότερο όμως -και ευτυχώς για τη χώρα-, αυξήθηκαν οι επενδύσεις και οι εξαγωγές. Διότι, αυτό σημαίνει και παραγωγική ανασυγκρότηση της ελληνικής οικονομίας.

Η βιομηχανική παραγωγή καταγράφει για επτά μήνες σταθερή ανοδική πορεία, οι επιχειρήσεις εκκινούν οικονομική δραστηριότητα -ο Υπουργός Ανάπτυξης εκτιμώ ότι θα μιλήσει γι’ αυτό-, η μεταποίηση ενισχύεται, η οικοδομική δραστηριότητα αυξάνεται, οι καταθέσεις συνεχίζουν να αυξάνονται, παρά την ενίσχυση της κατανάλωσης, η πιστωτική επέκταση αναθερμαίνεται με τη χορήγηση νέων στεγαστικών δανείων να εκτιμάται ότι θα αυξηθεί κατά 50% σε σχέση με το 2020, οι ηλεκτρονικές συναλλαγές ενισχύονται, τα μη εξυπηρετούμενα δάνεια μειώνονται, το κόστος δανεισμού στις αγορές χρήματος είναι σταθερά αρνητικό, το κόστος δανεισμού στις αγορές κεφαλαίου είναι σε ιστορικά χαμηλό επίπεδο. Η χώρα αναβαθμίζεται, η ανταγωνιστικότητα της οικονομίας βελτιώνεται.

Αυτή είναι αντικειμενικά, πραγματικά με στοιχεία, με επιχειρήματα η μακροοικονομική κατάσταση της ελληνικής οικονομίας.

Αποτέλεσμα όλων αυτών στον πολίτη: Πρώτον, το διαθέσιμο εισόδημα των νοικοκυριών, αυτό είναι το πρόταγμα της οικονομικής πολιτικής, κυρίως της μεσαίας τάξης έχει ενισχυθεί σύμφωνα με την ΕΛΣΤΑΤ κατά 5,1% το πρώτο τρίμηνο του 2021. Άρα έχουμε ένα βελτιωμένο διαθέσιμο εισόδημα. Αυτό θα το δούμε και στη συζήτηση αργότερα για την αύξηση των τιμών.

Δεύτερον, το πραγματικό εισόδημα των εργαζομένων έχει ενισχυθεί ως αποτέλεσμα της μείωσης των ασφαλιστικών εισφορών, της αναστολής εισφοράς αλληλεγγύης, της μείωσης φορολογίας εισοδήματος, της μείωσης του ΕΝΦΙΑ, της αύξησης -αυτής της αύξησης- του κατώτατου μισθού. Το συνολικό ετήσιο όφελος για όσους αμείβονται με τον κατώτατο μισθό κυμαίνεται από 305 ως 533 ευρώ.

Σας μίλησα συνεπώς για το διαθέσιμο εισόδημα των νοικοκυριών, σας μίλησα για το πραγματικό εισόδημα των νοικοκυριών και των εργαζομένων.

Πάμε στην απασχόληση. Η απασχόληση σημειώνει αύξηση κατά 2,8% το δεύτερο τρίμηνο του έτους σε σχέση με το πρώτο. Είναι η δεύτερη μεγαλύτερη αύξηση της απασχόλησης στην Ευρωζώνη. Δεν είναι αντικείμενο πανηγυρισμού, γιατί η ανεργία παραμένει εξαιρετικά υψηλή, όμως, πλέον ο αριθμός των ανέργων είναι ο χαμηλότερος από τον Οκτώβριο του 2010 και ο αριθμός των απασχολούμενων είναι ο υψηλότερος από τον Αύγουστο του 2011. Πρέπει να κάνουμε πολύ περισσότερα πράγματα προς αυτή την κατεύθυνση, αλλά δεν μπορούμε να μην αποτυπώνουμε με αντικειμενικότητα και ρεαλισμό την πραγματικότητα.

Τέταρτον, η εκτίμηση για τη φετινή ανάπτυξη διαμορφώνεται πλέον στο 5,9%. Πρόκειται για ισχυρή ανάκαμψη, θα σας πω εγώ και για το 2021 να μιλήσουμε για ανάκαμψη για να συνεννοηθούμε, που καλύπτει πάνω από τα 2/3 της απώλειας του 2020. Και είναι μια πρόβλεψη απολύτως ρεαλιστική ή ίσως μάλιστα αποδειχθεί και πάλι συντηρητική με βάση τους πρώιμους δείκτες της οικονομίας.

Μου κάνει εντύπωση ότι από τότε που ανακοίνωσε ο Πρωθυπουργός το 5,9% στη Θεσσαλονίκη δεν έχει έρθει κόμμα της Αντιπολίτευσης να πει ότι δεν είναι ρεαλιστικό το 5,9%. Αυτό δεν έχει γίνει ξανά στην ιστορία της χώρας. Εικάζω ότι μάλλον και εσείς εκτιμάτε ότι μπορεί να είναι υψηλότερο. Σε αυτό συμφωνούν και οι θετικότερες προβλέψεις διεθνών και εγχώριων οίκων.

Σας μίλησα συνεπώς και για την ανάπτυξη. Απασχόληση, διαθέσιμο εισόδημα εργαζομένων και νοικοκυριών, ανάπτυξη. Θα μου πείτε για το ποσοστό της φτώχειας. Το άκουσα. Το ποσοστό του πληθυσμού σε κίνδυνο φτώχειας ή κοινωνικού αποκλεισμού κινήθηκε πτωτικά το 2020, ενώ το αντίθετο συνέβη με το μέσο ατομικό εισόδημα, το οποίο ενισχύθηκε. Το μέσο ατομικό εισόδημα αυξήθηκε κατά 7% το 2020 σε σχέση με το 2019 και ανήλθε στα 10.041 ευρώ.

Συνεπώς με βάση τα διαθέσιμα στοιχεία για την περίοδο διακυβέρνησης της Νέας Δημοκρατίας οι δείκτες ανισοτήτων δείχνουν ενίσχυση της μεσαίας τάξης έναντι των πλουσιότερων στρωμάτων, μείωση του κινδύνου φτώχειας και του κοινωνικού αποκλεισμού στο σύνολο του πληθυσμού και σταθερότητα της θέσης των φτωχότερων στρωμάτων έναντι των πλουσιότερων στρωμάτων.

Σε αυτό, όμως, το τελευταίο στοιχείο ασφαλώς και θα θέλαμε κι εμείς να δούμε μείωση και όχι σταθερότητα της διαφοράς μεταξύ φτωχότερων και πλουσιότερων στρωμάτων. Πρέπει, όμως, να αποτυπώνουμε, όπως σας είπα, με ρεαλισμό την πραγματικότητα.

Εντούτοις, με δεδομένο ότι τα δύο τελευταία χρόνια η πανδημία μείωσε βασικά τα εισοδήματα αγοράς σε κλάδους όπως ο τουρισμός, η εστίαση, το λιανεμπόριο, εκεί δηλαδή που παρατηρείται συγκέντρωση απασχόλησης των πιο ευάλωτων εισοδηματικών στρωμάτων, όπως εργαζόμενους μερικής απασχόλησης, νέους και γυναίκες, το γεγονός ότι τα μέτρα στήριξης του εισοδήματος που εφάρμοσε η Κυβέρνηση όχι μόνο συγκράτησε σε απόλυτα μεγέθη τις απώλειες της αγοραστικής δύναμης, αλλά και απέτρεψε τη διεύρυνση των ανισοτήτων, αποτελεί, υπό τις τρέχουσες συνθήκες, επιτυχία της οικονομικής πολιτικής, η οποία αναγνωρίζεται διεθνώς, αντιθέτως απ’ ό,τι έγινε στις περισσότερες ευρωπαϊκές χώρες. Η δυναμική ανάπτυξη της οικονομίας το 2021 και η σημαντική αύξηση της απασχόλησης μας επιτρέπουν να είμαστε αισιόδοξοι ότι φέτος θα καταγραφεί μείωση και αυτού του δείκτη ανισότητας.

Διότι, αγαπητοί συνάδελφοι, οι ανισότητες δεν μειώνονται με αναδιανομή μέσω υπερφορολόγησης της μεσαίας τάξης. Αυτή η στρατηγική που ακολουθήσατε καταλήγει σε συνολική φτωχοποίηση όλων των στρωμάτων. Όπως αποτυπώνει πλήθος ερευνών, αλλά και καταδεικνύει η διεθνής εμπειρία ο καλύτερος τρόπος για να μειωθούν οι ανισότητες, αλλά και η απόλυτη φτώχεια, είναι η αύξηση της απασχόλησης που φέρνουν οι επενδύσεις σε φυσικό και ανθρώπινο κεφάλαιο και οι μεταρρυθμίσεις στην πραγματική οικονομία.

Αυτή την πολιτική ακολουθεί η Κυβέρνηση και αυτή είναι μια πολιτική που ήδη παράγει αποτελέσματα για το σύνολο της ελληνικής κοινωνίας, κυρίως για τη μεσαία τάξη και τα χαμηλότερα εισοδηματικά στρώματα. Αυτά ως προς την πρώτη ενότητα, γιατί άκουσα από πολλούς συναδέλφους να αναπτύσσουν το ποια είναι η κατάσταση της ελληνικής οικονομίας.

Είναι γεγονός, όμως, κυρίες και κύριοι συνάδελφοι, ότι τους τελευταίους μήνες στις διεθνείς αγορές βασικών προϊόντων παρατηρούνται αυξήσεις τιμών οι οποίες σε κάποιες περιπτώσεις, όπως είναι η ενέργεια, οι μεταφορές και ορισμένα τρόφιμα, είναι πράγματι απότομες και σημαντικές. Το βασικό, όμως, για να κάνουμε διάλογο και σε αυτή την Αίθουσα είναι να αναγνωρίσουμε την ένταση και την έκταση του προβλήματος.

Σε ό,τι αφορά τα αίτια συνεπώς των ανατιμήσεων αυτών υπάρχουν παγκοσμίως δύο απόψεις: Η πρώτη άποψη, η οποία υποστηρίζεται από τις μεγάλες παγκόσμιες τράπεζες, τις κεντρικές τράπεζες, την Ευρωπαϊκή Κεντρική Τράπεζα και τη FED, είναι ότι οι ανατιμήσεις είναι συγκυριακές και θα υποχωρήσουν εντός του 2022. Σύμφωνα με αυτή την άποψη, η γρηγορότερη του αναμενομένου ανάκαμψη της παγκόσμιας οικονομίας οδηγεί σε αυξημένη ζήτηση προϊόντων. Αντίθετα, η πλευρά της προσφοράς αποκαθίσταται, αλλά αποκαθίσταται με πιο αργούς ρυθμούς.

Αυτή η ασυμμετρία ανάκαμψης μεταξύ της παγκόσμιας ζήτησης και της προσφοράς οδηγεί σε συγκυριακές αυξήσεις τιμών, οι οποίες μεγεθύνονται εξαιτίας του αποτελέσματος βάσης, δηλαδή της καταβαράθρωσης των τιμών που δημιούργησε η καθίζηση της παγκόσμιας οικονομικής δραστηριότητας το δεύτερο τρίμηνο του 2020. Εδώ αποτυπώνεται ακριβώς αυτή η καθίζηση τιμών και η εκτόξευση φέτος.

Παρακαλώ, το καταθέτω για τα Πρακτικά.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν διάγραμμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Παράγοντες όπως η κατανάλωση των αποταμιεύσεων, που αυξήθηκαν σημαντικά κατά τη διάρκεια της πανδημίας, εντείνουν το πρόβλημα. Και αυτοί οι παράγοντες, όμως, είναι προσωρινού χαρακτήρα.

Η δεύτερη άποψη είναι ότι οι ανατιμήσεις δεν είναι συγκυριακές, αλλά το αποτέλεσμα πιο επίμονων πληθωριστικών πιέσεων. Σύμφωνα με αυτή την άποψη, οι ανατιμήσεις είναι το αποτέλεσμα της εξαιρετικά επεκτατικής σε παγκόσμιο επίπεδο νομισματικής πολιτικής των τελευταίων ετών, αλλά και της αύξησης του δημοσίου χρέους που έλαβε χώρα σε όλες τις χώρες του κόσμου εξαιτίας της κρίσης του κορωνοϊού και η οποία δεσμεύει τη νομισματική πολιτική σε επεκτατικό χαρακτήρα για το προβλεπτό μέλλον.

Εκ πρώτης άποψης -και αυτό πρέπει να συζητήσουμε- και οι δύο απόψεις στηρίζονται σε λογικά επιχειρήματα. Κατά συνέπεια, για να κρίνουμε ποια από τις δύο εξηγεί καλύτερα το φαινόμενο των ανατιμήσεων και να υλοποιήσουμε συγκεκριμένες πολιτικές, πρέπει να χρησιμοποιήσουμε ποσοτικά στοιχεία από τις διεθνείς αγορές. Και μέχρι σήμερα τα στοιχεία αυτά δείχνουν ότι συνολικά οι ανατιμήσεις που παρατηρούμε είναι παροδικού χαρακτήρα.

Αυτό προκύπτει -και το ξέρει πολύ καλά ο αγαπητός συνάδελφος κ. Τσακαλώτος- από την εξέλιξη της καμπύλης αποδόσεων της ευρωπαϊκής και της αμερικανικής οικονομίας, η οποία ερμηνεύεται ως ένδειξη πληθωριστικών προσδοκιών σε διαφορετικούς χρονικούς ορίζοντες. Το ίδιο συμπέρασμα προκύπτει και από τις απαντήσεις που δίνουν ανεξάρτητοι οικονομικοί αναλυτές σε εξειδικευμένες έρευνες γνώμης που διεξάγουν οι κεντρικές τράπεζες.

Συνολικά τα διαθέσιμα στοιχεία σε πανευρωπαϊκό επίπεδο, για να ασκήσουμε οι Υπουργοί Οικονομικών συγκεκριμένες πολιτικές γι’ αυτό το φαινόμενο, δείχνουν ότι αν και πράγματι έχει αυξηθεί το επίπεδο του προβλεπόμενου πληθωρισμού για τους επόμενους μήνες η αύξηση που παρατηρούμε στο επίπεδο τιμών θα είναι παροδική και σε κάθε περίπτωση ο πληθωρισμός θα παραμείνει κάτω από τον μεσομακροπρόθεσμο στόχο του 2%.

Κατά συνέπεια με βάση τα σημερινά δεδομένα, το φαινόμενο των ανατιμήσεων, αν και σημαντικό και προφανώς δυσάρεστο, δεν αναμένεται να έχει διάρκεια ούτε καν να οδηγήσει σε μόνιμα υψηλότερο πληθωρισμό. Αυτή είναι η εκτίμηση σε πανευρωπαϊκό επίπεδο.

Στο σημείο αυτό θα ήθελα να κάνω μια ιδιαίτερη αναφορά -γιατί έγινε- στις αυξήσεις τιμών που παρατηρούνται διεθνώς στον τομέα της ενέργειας.

Συνολικά τους τελευταίους μήνες η εξέλιξη του Γενικού Δείκτη Τιμών Προϊόντων Ενέργειας στις διεθνείς αγορές δεν διαφέρει σημαντικά από αυτή του Γενικού Δείκτη Τιμών, αν και η μεγαλύτερη καθίζηση των τιμών της ενέργειας το 2020 οδηγεί σε μεγαλύτερο ποσοστό ανατιμήσεων εξαιτίας, όπως σας είπα, ισχυρότερου αποτελέσματος βάσης. Καταθέτω στα Πρακτικά τον σχετικό πίνακα τιμές και ενέργεια σε παγκόσμιο επίπεδο.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με αυτό το δεδομένο τα προηγούμενα σχόλια που έκανα για παροδικό φαινόμενο, για παροδικό χαρακτήρα των ανατιμήσεων εξακολουθεί να ισχύει και για την ενέργεια. Εν τούτοις μια πιο προσεκτική ματιά στα συστατικά στοιχεία του Γενικού Δείκτη Τιμών της Ενέργειας καταδεικνύει πράγματι -το άκουσα αυτό- ότι υπάρχει σημαντική διαφορά μεταξύ των εξελίξεων στις τιμές πετρελαίου και φυσικού αερίου με τις ανατιμήσεις φυσικού αερίου να είναι σε ποσοστιαίους όρους ειδικά στην Ευρώπη πολύ μεγαλύτερες από αυτές του πετρελαίου. Καταθέτω στα Πρακτικά τον συγκεκριμένο πίνακα.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το στοιχείο αυτό είναι πρωτοφανές τα τελευταία τριάντα χρόνια, αφού ιστορικά η διακύμανση των τιμών φυσικού αερίου ακολουθούσε μεν, ήταν πάντοτε μικρότερη δε αυτής των τιμών του πετρελαίου. Τα αίτια αυτής της εξέλιξης αποτελούν αντικείμενο συζήτησης και έχουν συνδεθεί και με παράγοντες εκτός της περιοχής των οικονομικών.

Σε κάθε περίπτωση οι εξελίξεις τιμών στον τομέα της ενέργειας και προς αυτή την κατεύθυνση κινείται η Κυβέρνηση καταδεικνύουν τη σημασία της περαιτέρω ανάπτυξης των ανανεώσιμων πηγών ενέργειας ειδικά στο πλαίσιο της πράσινης μετάβασης, αλλά και της σημασίας της στρατηγικής αυτονόμησης της Ευρώπης και της Ελλάδος στον κρίσιμο αυτόν τομέα, γι’ αυτό η χώρα υλοποιεί ήδη κρίσιμες στρατηγικές επιλογές σε αυτό το πεδίο.

Συμπερασματικά, επιστρέφοντας στην εξέλιξη του Γενικού Δείκτη Τιμών Προϊόντων, θα ήθελα να σημειώσω ότι η παγκόσμια οικονομία βίωσε αντίστοιχα και μάλιστα εντονότερη εμπειρία ανατιμήσεων βασικών προϊόντων συμπεριλαμβανομένων των τιμών ενέργειας και στην περίοδο της παγκόσμιας χρηματοπιστωτικής κρίσης το 2007 και το 2008, αλλά και στα πρώτα στάδια της ευρωπαϊκής κρίσης χρέους 2009 - 2011. Και στις δύο αυτές περιπτώσεις οι ανατιμήσεις αποδείχτηκαν προσωρινού χαρακτήρα και μάλιστα αυτό συνέβη -κορυφαία συζήτηση που πρέπει να είμαστε προσεκτικοί όλοι- σε περιβάλλον πληθωριστικών προσδοκιών, οι οποίες όπως προκύπτει από την εξέταση της καμπύλης αποδόσεων εκείνης της περιόδου ήταν σημαντικά υψηλότερες από ότι σήμερα. Αυτό ακριβώς είναι και το στοιχείο που θα καθορίσει τις μελλοντικές εξελίξεις. Αν παρατηρηθεί αποσταθεροποίηση των μεσοπρόθεσμων πληθωριστικών προσδοκιών η κυρίαρχη σήμερα εκτίμηση για προσωρινό χαρακτήρα των ανατιμήσεων θα αλλάξει και τότε θα έχουμε ένα πολύ σοβαρότερο και μονιμότερο πρόβλημα παγκοσμίως.

Είναι, λοιπόν, καθοριστικής σημασίας, όπως έχει δείξει η διεθνής εμπειρία δεκαετιών, συγκυριακές ανατιμήσεις να μην οδηγήσουν σε ένα ανοδικό σπιράλ πληθωριστικών προσδοκιών και αυξήσεων τιμών. Κάτι τέτοιο αναπόφευκτα θα κατέληγε σε ταχύτερη προσαρμογή της νομισματικής πολιτικής σε παγκόσμιο επίπεδο, προκειμένου να αποφευχθεί η εδραίωση υψηλότερου πληθωρισμού, η οποία θα επιβράδυνε τη δυναμική ανάκαμψης και θα δημιουργούσε αρνητικές παρενέργειες σε πολλαπλά επίπεδα.

Γι’ αυτόν τον λόγο νομίζω ότι θα συμφωνήσουμε όλοι σε αυτή την Αίθουσα ότι προσωρινές αυξήσεις τιμών, έστω και σημαντικές, δεν πρέπει να οδηγήσουν σε μια αυτοεκπληρούμενη πληθωριστική προφητεία, της οποίας το κόστος θα είναι πολύ υψηλότερο για την παγκόσμια, την ευρωπαϊκή και την ελληνική οικονομία, τόσο σε όρους ΑΕΠ όσο και σε όρους απασχόλησης και πραγματικού διαθέσιμου εισοδήματος. Άρα σας ανέδειξα και ποιο είναι το πρόβλημα, ποια είναι η ανάγνωση του προβλήματος, άρα τι πρέπει να κάνουμε για να το αντιμετωπίσουμε με αυτά τα δεδομένα.

Με αυτά συνεπώς τα δεδομένα η Κυβέρνηση έχει αποδείξει ότι βρίσκεται δίπλα στην κοινωνία σε κάθε έκτακτη και απρόβλεπτη περίσταση. Για τον σκοπό αυτόν εφαρμόζει και θα συνεχίσει να εφαρμόζει, για όσο απαιτηθεί, πολιτικές, προκειμένου οι όποιες προσωρινές και απότομες ανατιμήσεις που συμβαίνουν διεθνώς να έχουν το μικρότερο δυνατό αποτύπωμα στον οικογενειακό προϋπολογισμό. Και έχουμε ενεργήσει έγκαιρα και μεθοδικά παρά το γεγονός ότι αν επικαλούμασταν εκτιμήσεις, προβλέψεις ή στοιχεία θα μπορούσαμε να πούμε ότι δεν έχουμε τόσο έντονο πρόβλημα.

Άκουσα για τον πληθωρισμό ότι είναι 1,9%. Εάν δούμε τη σύγκριση με τις άλλες ευρωπαϊκές χώρες η Ελλάδα τον Αύγουστο του 2021 είχε τον δεύτερο χαμηλότερο πληθωρισμό στην Ευρώπη 1,2%. Η Μάλτα είχε 0,4% και η Ελλάδα είχε 1,2%, όταν ο μέσος ευρωπαϊκός όρος είναι 3% και πολλές άλλες χώρες ήταν πολύ ψηλότερα. Αυτό δείχνει ότι, ενώ έχουμε τον χαμηλότερο ουσιαστικά πληθωρισμό στην Ευρώπη, ερχόμαστε έγκαιρα και παίρνουμε μέτρα για να αντιμετωπίσουμε ένα πρόβλημα που εκτιμούμε ότι θα έρθει. Το καταθέτω στα Πρακτικά.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άκουσα δε κάτι και για τις τιμές του ρεύματος στα νοικοκυριά, γιατί αυτό είναι απ’ ό,τι καταλαβαίνω το μείζον θέμα. EUROSTAT: Η Ελλάδα το δεύτερο εξάμηνο του 2020 -αυτά είναι τα τελευταία διαθέσιμα στοιχεία- έχει πολύ χαμηλότερο κόστος ρεύματος μαζί με τους φόρους σε σχέση με πολλές άλλες ευρωπαϊκές χώρες και τον μέσο ευρωπαϊκό όρο. Το καταθέτω για τα Πρακτικά.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Χαρίτση, νομίζω σας αποδεικνύω ότι παρεμβαίνουμε δυναμικά και αποφασιστικά, παρά το γεγονός ότι οι δείκτες αποδεικνύουν ότι το πρόβλημα δεν έχει την ένταση και την έκταση άλλων χωρών.

Τι κάνουμε συνεπώς; Πρώτον, υλοποιούμε μέτρα ενίσχυσης του διαθέσιμου εισοδήματος των πολιτών μόνιμα και παροδικά, αλλά και διατήρησης και δημιουργίας νέων θέσεων απασχόλησης. Για παράδειγμα εισάγουμε την επιχορήγηση του πρώτου ενσήμου. Για παράδειγμα χορηγούμε τον μήνα Δεκέμβριο διπλή δόση του ελάχιστου εγγυημένου εισοδήματος συνολικού ύψους εκείνου του μήνα 130 εκατομμυρίων ευρώ. Για παράδειγμα μειώνουμε το ποσοστό επιστροφής όλων των επιστρεπτέων προκαταβολών ανάλογα με την πτώση των ακαθάριστων εσόδων της επιχείρησης. Για παράδειγμα επεκτείνουμε το πρόγραμμα επιδότησης δόσεων δανείων περίπου εβδομήντα πέντε χιλιάδων νοικοκυριών που επλήγησαν από την πανδημία. Για παράδειγμα επεκτείνουμε το πρόγραμμα «ΣΥΝ-ΕΡΓΑΣΙΑ» μέχρι το τέλος του ’21. Για παράδειγμα επεκτείνουμε το πρόγραμμα επιδότησης εκατό χιλιάδων θέσεων απασχόλησης για άλλες πρόσθετες πενήντα χιλιάδες θέσεις απασχόλησης και αυξάνουμε το ποσό ενίσχυσης για το επίδομα θέρμανσης κατά 20%. Έτσι το συνολικό επίδομα θέρμανσης ανέρχεται πλέον στα 100 εκατομμύρια ευρώ. Μένουμε σε αυτά;

Δεύτερος πυλώνας. Εφαρμόζουμε στοχευμένα μέτρα αντιμετώπισης των ανατιμήσεων σε εθνικό επίπεδο και προσδοκούμε αντίστοιχα μέτρα να ληφθούν και σε ευρωπαϊκό επίπεδο, θα μιλήσουν συνάδελφοι μου γι’ αυτό. Δεν θα μιλήσω για την επιδότηση του συνόλου του πληθυσμού και για επαγγελματικά τιμολόγια χαμηλής τάσης, υπάρχει εδώ ο Υπουργός Ενέργειας να μιλήσει. Ούτε θα μιλήσω για αυτά που θα μιλήσει υποθέτω ο Υπουργός Ανάπτυξης για τα θεσμικά και τα οργανωτικά βήματα σε ό,τι αφορά την εποπτεία και τον έλεγχο της αγοράς, έτσι ώστε να μην εργαλειοποιηθεί η εκτιμώμενη ως προσωρινή παγκόσμια αύξηση τιμών και να μην παρατηρηθούν φαινόμενα αισχροκέρδειας.

Τρίτος πυλώνας. Προχωρούμε σε ακόμα μεγαλύτερες μειώσεις φόρων και ασφαλιστικών εισφορών για να ενισχύσουμε το διαθέσιμο εισόδημα του πολίτη, δηλαδή να ενισχύσουμε τα χρήματα στο πορτοφόλι του κάθε Έλληνα πολίτη. Υπενθυμίζεται ότι αντιθέτως απ’ ότι έκανε η προηγούμενη κυβέρνηση εμείς μειώσαμε τον ΕΝΦΙΑ μεσοσταθμικά κατά 22% -θα το επαναλάβω- μειώσαμε τον εισαγωγικό φορολογικό συντελεστή στα φυσικά πρόσωπα, δηλαδή στη μεσαία τάξη και στα χαμηλότερα εισοδηματικά στρώματα από το 22% στο 9%, μειώσαμε το συντελεστή παρακράτησης φόρου για τα μερίσματα από το 10% στο 5%, μειώσαμε την προκαταβολή φόρου για τα φυσικά πρόσωπα που ασκούν επιχειρηματική δραστηριότητα από το 100% στο 55% και για τις νομικές οντότητες από το 100% στο 80%, μειώσαμε τις ασφαλιστικές εισφορές κατά μία συν τρεις ποσοστιαίες μονάδες, ενώ υφίσταται χαμηλός φορολογικός συντελεστής για όλα τα αγροτικά σχήματα ύψους 10%.

Σε αυτές τις μόνιμες μειώσεις φόρων έρχεται να προστεθεί η συνέχιση για το 2022 της απαλλαγής από την ειδική εισφορά αλληλεγγύης των εισοδημάτων από τον ιδιωτικό τομέα, η υπέρ εταίρων μείωση του φόρου των εισοδημάτων των επιχειρήσεων σε μόνιμη βάση από το 24% στο 22% για όλα τα μεγέθη επιχειρήσεων, και για μικρομεσαίες και για μικρές επιχειρήσεις, η επέκταση της εφαρμογής των μειωμένων συντελεστών ΦΠΑ στις μεταφορές, τον καφέ, τα μη αλκοολούχα ποτά, τους κινηματογράφους, το τουριστικό πακέτο έως τον Ιούλιο του ’22, η μείωση μιας σειράς άλλων φορολογικών συντελεστών, η κατάργηση του φόρου γονικών παροχών-δωρεών για συγγενείς πρώτου βαθμού για ακίνητες και κινητές περιουσίες, που φορολογούνταν από το πρώτο ευρώ, και αφορά κατά κόρον τη μεσαία τάξη με 10%, η μείωση του τέλους συνδρομητών κινητής τηλεφωνίας και η μείωση σε μόνιμη βάση στο 6% του ΦΠΑ των ζωοτροφών.

Άρα σε τίτλους: Έχουμε ένα πρόβλημα. Το πρόβλημα δεν το κρύβουμε κάτω από το χαλί, παρά το γεγονός ότι σήμερα δεν έχει την ένταση και την έκταση άλλων χωρών της Ευρώπης. Το αντιμετωπίζουμε με μόνιμες παρεμβάσεις βελτίωσης του διαθέσιμου εισοδήματος των πολιτών. Το αντιμετωπίζουμε με παροδικά βραχυπρόθεσμα μέτρα τόνωσης του διαθέσιμου εισοδήματος των πολιτών και μείωσης της αύξησης κυρίως στην ενέργεια. Το αντιμετωπίζουμε με ελέγχους στην αγορά και το αντιμετωπίζουμε και με μεσομακροπρόθεσμες στοχεύσεις σε ό,τι αφορά το μέλλον εταιρειών όπως είναι η ΔΕΗ.

Κύριε Πρόεδρε, κλείνω. Θα πάρω χρόνο και από τη δευτερολογία μου, γιατί ούτως ή άλλως έχω κι άλλο νομοσχέδιο σε λίγο.

Ο ΣΥΡΙΖΑ παριστάνει στη ΔΕΗ τον καταγγέλλοντα εκεί που είναι κατηγορούμενος. Θα θέσω εγώ συνεπώς στον εαυτό μου τρία-τέσσερα απλά ερωτήματα, στα οποία θα δώσω και απαντήσεις.

Πρώτο. Για να κάνει κριτική ο ΣΥΡΙΖΑ, θα πρέπει η κατάσταση που παρέδωσε το ’19 να είναι καλύτερη από την κατάσταση της ΔΕΗ σήμερα. Δύο χρόνια μετά την αλλαγή κυβέρνησης και διοίκησης η ΔΕΗ αντικειμενικά έχει αναγεννηθεί. Η επιχείρηση από ζημιές 900 εκατομμύρια ευρώ το 2018 και 1,6 δισεκατομμύριο ευρώ το 2019 πέρασε σε μικρή κερδοφορία 32,5 εκατομμύρια το 2020 και αναμένεται να κλείσει με κερδοφορία το 2021. Αυτά για τα οικονομικά στοιχεία. Η κεφαλαιακή αξία της ΔΕΗ επί ΣΥΡΙΖΑ ήταν κάτω από 300 εκατομμύρια και σήμερα έχει φτάσει στα 2 δισεκατομμύρια ευρώ. Συνεπώς πάει πολύ ο ΣΥΡΙΖΑ να μιλάει για τη ΔΕΗ.

Δεύτερο. Να θυμηθούμε λίγο τη μετοχική σύνθεση της ΔΕΗ. Η ΔΕΗ από το 2001 πράγματι είναι μια πολυμετοχική εταιρεία, με μετοχές εισηγμένες στο χρηματιστήριο. Το 2011 - 2012 ένα ποσοστό και συγκεκριμένα το 17% του μετοχικού κεφαλαίου μεταβιβάστηκε από το δημόσιο στο ΤΑΙΠΕΔ και το 2016 επί κυβέρνησης ΣΥΡΙΖΑ το 34% έφυγε από το δημόσιο και πού πήγε; Στο Υπερταμείο αποκρατικοποιήσεων. Άρα η κατάσταση στη μετοχική σύνθεση είναι πολύ απλή: 17% πήγε στο ΤΑΙΠΕΔ από το 2011 και 34% έφυγε από το δημόσιο και πήγε στο Υπερταμείο. Πότε; Το 2016.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Μη διακόπτετε, σας παρακαλώ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Τρίτο. Ποιες ήταν οι δεσμεύσεις του ΣΥΡΙΖΑ; Αν δεν απατώμαι, πολλοί συνάδελφοι εδώ μέσα συμμετέχουν σε ένα Κυβερνητικό Συμβούλιο Οικονομικής Πολιτικής. Σε αυτό στις 20 Δεκεμβρίου του 2018 υπάρχει αναφορά για το 17% του ΤΑΙΠΕΔ. Θυμάστε μήπως τι έλεγε; «Αξιολόγηση από το ΤΑΙΠΕΔ των εναλλακτικών στρατηγικών επιλογών αξιοποίησης», διότι τότε ο στόχος ήταν -πάντα αυτό συμβαίνει στο ΤΑΙΠΕΔ- να αποκρατικοποιήσεις και να πάει στο δημόσιο χρέος. Υποθέτω το γνωρίζετε. Αυτή η αναφορά δεν άλλαξε ούτε μεταγενέστερα.

Άρα είχατε στόχο να πουλήσετε το 17% του ΤΑΙΠΕΔ όπως ακριβώς το είχατε βρει από την προηγούμενη κυβέρνηση, χωρίς να το αλλάξετε. Και κράτησα μόνο το τελευταίο ΑDP, το οποίο πέρασε από ΚΥΣΟΙΠ τον Φεβρουάριο του 2019. Πολλοί συμμετείχατε στο τότε ΚΥΣΟΙΠ. Και η δέσμευση ήταν για απομείωση του χρέους.

Τέταρτο. Γιατί είναι επωφελής η αύξηση μετοχικού κεφαλαίου της ΔΕΗ; Η αύξηση του μετοχικού κεφαλαίου της ΔΕΗ είναι ένα ακόμα βήμα για την ανάπτυξη της εταιρείας και τη μετεξέλιξή της σε μια ισχυρή περιφερειακή δύναμη στον χώρο της ενέργειας. Έχει πει πού θα γίνει η κατανομή των ποσών: Σε επενδύσεις, σε ανανεώσιμες πηγές ενέργειας εντός Ελλάδος και σε εξαγορές παραγωγικών μονάδων πράσινης ενέργειας στα Βαλκάνια.

Με αυτές τις κινήσεις η ΔΕΗ θα αυξήσει την παραγωγική της δυνατότητα, θα περιορίσει στο ελάχιστο την εξάρτησή της και μαζί με αυτή της χώρας, από εισαγωγές, θα μειώσει το κόστος παραγωγής και θα διασφαλίσει χαμηλότερες τιμές για νοικοκυριά και επιχειρήσεις. Και όλα αυτά αντλώντας κεφάλαια από την αγορά, χωρίς να επιβαρυνθούν οι καταναλωτές ή το κράτος ως βασικός μέτοχος της ΔΕΗ.

Ερώτημα που τίθεται: Θα χαθεί ο δημόσιος χαρακτήρας της ΔΕΗ; Είναι το τελευταίο ερώτημα που θέτω στον εαυτό μου. Η απάντηση είναι: όχι. Ένα ποσοστό του πλειοψηφούντος μετόχου στο 34% με ευρεία διασπορά μετοχών δεν οδηγεί σε απώλεια του πραγματικού ελέγχου επί μιας ανώνυμης εταιρείας από τον πλειοψηφούντα μέτοχο. Το ελληνικό δημόσιο θα παραμείνει βασικός ρυθμιστής στη λήψη στρατηγικών αποφάσεων με δικαιώματα καταστατικής πλειοψηφίας, που διασφαλίζει ότι ένα μεγάλο εύρος στρατηγικών επενδύσεων, στρατηγικών αποφάσεων θα παραμείνει υπό άμεσο δημόσιο έλεγχο.

Αυτή είναι άλλωστε η πρακτική που γίνεται και παγκοσμίως. Γιατί θα πρέπει να βλέπουμε τι γίνεται και στις άλλες χώρες: Ιταλία-ENEL, ποσοστό του δημοσίου 23,58%. Γερμανία-EWI, συμμετοχή του δημοσίου 2,8%. Γερμανία-EON, συμμετοχή του δημοσίου 0%. Gaz de France, συμμετοχή του δημοσίου 35%. ENGIE-Γαλλία, συμμετοχή του δημοσίου 23,64%.

Σας έφερα πέντε χαρακτηριστικά παραδείγματα που η συμμετοχή στις περισσότερες περιπτώσεις είναι ακόμα χαμηλότερη. Αν κάποιος βιαστεί να μου πει «υπάρχει και η EDF», αυτή έχει πυρηνικά και εκεί η Γαλλία έχει αποφασίσει, γιατί έχει ένα σημαντικό κομμάτι παραγωγής πυρηνικών, να κρατήσει δημόσιο έλεγχο. Αλλά, αυτή είναι η πραγματικότητα.

Συμπερασματικά, μέσα από πέντε διακριτά ερωτήματα και πέντε απαντήσεις με επιχειρήματα καταδεικνύω ότι οι αλλαγές και η αναγέννηση της ΔΕΗ της επιτρέπουν να λειτουργεί σήμερα ως μοχλός ισορρόπησης της παγκόσμιας ανοδικής τάσης των τιμών.

Κυρίες και κύριοι συνάδελφοι, κλείνοντας, έχουμε πλέον ως Κυβέρνηση αποδείξει ότι διαθέτουμε την ικανότητα, όχι απλώς να ανταποκρινόμαστε με πρωτοφανή αντανακλαστικά και αποδεδειγμένη αποτελεσματικότητα στις πολλαπλές προκλήσεις και κρίσεις που κάλυψαν το μεγαλύτερο κομμάτι της θητείας μας, αλλά και να προοδεύσουμε μέσω αυτών, με την Ελλάδα να αναδύεται πιο ισχυρή και αξιόπιστη από ποτέ μέσα από το μεγαλύτερο εξωγενές σοκ της σύγχρονης ιστορίας.

Το ίδιο συμβαίνει και τώρα. Είμαστε αποφασισμένοι, ανάλογα με τις εξελίξεις και τις συνέπειες που θα υπάρξουν για καταναλωτές, νοικοκυριά και επιχειρήσεις, να προχωρήσουμε σε όλες τις αναγκαίες παρεμβάσεις προκειμένου να αντιμετωπίσουμε επιτυχώς και αυτή την έκτακτη συγκυρία. Ο στόχος μας είναι μια ισχυρή Ελλάδα με δυναμική, παραγωγική, εξωστρεφή, κοινωνικά δίκαιη και χωρίς αποκλεισμούς και ανισότητες οικονομία.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Υπουργέ.

Τον λόγο τώρα έχει ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε.

Κυρία Αχτσιόγλου, αν μπορείτε, μη φύγετε ένα λεπτό, γιατί έχω σημειώσει να σας απαντήσω.

Κατ’ αρχάς, θέλω ιδιαιτέρως να ευχαριστήσω την Κοινοβουλευτική Ομάδα του ΣΥΡΙΖΑ που έκανε τη σημερινή επερώτηση σε μία σημαντική συγκυρία για τους συμπολίτες μας, αλλά και σε μια πάρα πολύ καλή συγκυρία για την ελληνική Κυβέρνηση και τα αποτελέσματα του οικονομικού επιτελείου.

Κυρία Αχτσιόγλου, ακούγοντάς σας προηγουμένως, κατάλαβα γιατί ο κ. Τσίπρας έκανε αυτή τη μεγαλειώδη γκάφα στη συνέντευξη Τύπου στη ΔΕΘ. Διότι μάλλον εσείς -από την αποστροφή του λόγου σας πριν- δεν έχετε καταλάβει τι συμβαίνει με την ελληνική οικονομία και δεν τον ενημερώσατε σωστά. Αναφέρομαι συγκεκριμένα στην απάντηση του κ. Τσίπρα στη ΔΕΘ, ο οποίος σε ερώτηση δημοσιογράφου για την ανάπτυξη είπε: «Δεν πρέπει να πανηγυρίζει η Κυβέρνηση για την ανάπτυξη, γιατί το 16,2 είναι σε σύγκριση με το 2020 που η οικονομία ήταν κλειστή, ενώ στην πραγματικότητα…», mot a mot Αλέξης Τσίπρας, «…είμαστε δεύτεροι από το τέλος σε ανάπτυξη την Ευρωπαϊκή Ένωση.».

Ακούστε, κυρίες και κύριοι του ΣΥΡΙΖΑ: Μπορεί να διαφωνούμε ιδεολογικά, μπορεί να διαφωνούμε πολιτικά, μπορεί να διαφωνούμε για ό,τι θέλετε, αλλά ως προς τους αριθμούς δεν μπορούμε να διαφωνούμε.

Έπρεπε, λοιπόν, κυρία Αχτσιόγλου, να έχετε ενημερώσει τον κύριο πρώην Πρωθυπουργό -που μου είχαν πει ότι θα ερχόταν σήμερα εδώ, πολύ λυπούμαι που δεν ήρθε τελικά, ελπίζω να το κάνει μέχρι το τέλος και να μη φοβηθεί- ότι υπάρχει στην Ευρωπαϊκή Επιτροπή μία επίσημη ιστοσελίδα στην οποία μπορεί ο οποιοσδήποτε να μπει -ακόμα και ένας πρώην Πρωθυπουργός, δεν είναι ντροπή- και να δει ποια είναι η θέση της κάθε χώρας σε σχέση με τις άλλες χώρες της Ευρώπης ως προς την οικονομική της επίδοση.

Και επειδή πολύ εύκολα προσπεράσατε πριν ότι ήταν αναμενόμενη η ανάκαμψη μετά το έτος 2020, θα έπρεπε να ενημερώσετε τον κύριο πρώην Πρωθυπουργό ότι η Ελλάδα είναι για το έτος 2021 στην έκτη θέση σε ανάπτυξη στην Ευρωπαϊκή Ένωση. Ο κ. Τσίπρας μάς κατέταξε στην εικοστή έκτη. Από την εικοστή έκτη που μας ανέφερε, είμαστε στην έκτη, κύριε Τσακαλώτε. Και είναι ντροπή ένας πρώην Πρωθυπουργός να υποβιβάζει κατ’ αυτόν τον τρόπο τα οικονομικά αποτελέσματα της χώρας, που δεν είναι επιτυχία του Υπουργού Ανάπτυξης ή του Υπουργού Οικονομικών ή του Πρωθυπουργού μόνον -προφανώς και αυτών ως οικονομικό επιτελείο- αλλά είναι πρωτίστως επιτυχία του ελληνικού λαού που κοπιάζει και τα καταφέρνει.

Άρα, κυρία Αχτσιόγλου, ούτε αυτονόητο ήταν να έχουμε αυτή την επίδοση ούτε απλό είναι.

Επειδή, όμως, δεν θα πιστέψετε εμένα, θα καταθέσω κάποια έγγραφα για τα Πρακτικά:

«Έτοιμος να αναβαθμίσει τις εκτιμήσεις του για την ελληνική οικονομία εμφανίζεται ο οίκος “MOODY’S”», επισημαίνοντας ότι αιφνιδιάστηκε θετικά από τις πολύ καλές επιδόσεις της χώρας στο δεύτερο τρίμηνο. «Ήταν πολύ ισχυρότερες απ’ ό,τι περιμέναμε, ιδιαίτερα σε ό,τι αφορά τις επενδύσεις», όπως επισημαίνει ο αντιπρόεδρος της «MOODY’S» Στέφεν Ντικ. «Συνολικά η ελληνική οικονομία έχει πλέον σημειώσει τέσσερα συνεχόμενα τρίμηνα όπου το πραγματικό ΑΕΠ αυξάνεται περισσότερο από 3% σε τριμηνιαία βάση…». Λίστα Πέτσα η «MOODY’S».

«Ισχυρή ανάπτυξη και στο δεύτερο εξάμηνο αναμένει από την πλευρά της η S&P, η «Standard & Poor’s», η οποία πρόσφατα αναβάθμισε την εκτίμησή της για την Ελλάδα, τονίζοντας ότι παραμένει αισιόδοξη για τις προοπτικές της χώρας.» Και δηλώνει: «Η ανακοίνωση του ΑΕΠ δευτέρου τριμήνου επιβεβαιώνει την ισχυρή ανάκαμψη της οικονομικής δραστηριότητας, η οποία είναι σύμφωνη με τις προσδοκίες μας, καθώς παραμένουμε πολύ εποικοδομητικοί στις οικονομικές προοπτικές της Ελλάδος. Τον Ιούνιο αναθεωρήσαμε προς τα πάνω την πρόβλεψή μας και εκτιμάμε ότι θα αναθεωρήσουμε εκ νέου.».

«Από την πλευρά του ο οίκος “SCOPE RATINGS” εκτιμά ότι το ελληνικό ΑΕΠ μπορεί φέτος να εκτιναχθεί ακόμα και άνω του 8%», όπως σημειώνει ο Ντένις Σεν, νέος επικεφαλής της «SCOPE» για την Ελλάδα. «Τον περασμένο Ιούνιο αναβαθμίσαμε την εκτίμησή μας για την ανάπτυξη στο 6,5%, τώρα ετοιμαζόμαστε να την αναθεωρήσουμε εκ νέου, παρ’ όλο που ο οίκος…» κ.λπ.

Και κλείνω με την τελευταία που δημοσιεύτηκε. «”FITCH SOLUTIONS”: Εκρηκτική η ανάπτυξη της Ελλάδας το 2021». Και σημειώνει: «Σε αναθεώρηση των εκτιμήσεών της για την ανάπτυξη της Ελλάδας το 2021 προχωρά η “FITCH SOLUTIONS”, τονίζοντας πως το 2021 θα αποτελέσει το έτος όπου η χώρα σημειώνει την ταχύτερη ανάπτυξη των τελευταίων τεσσάρων δεκαετιών, ενώ προβλέπει πως και το 2022 θα είναι επίσης ένα εξαιρετικά ισχυρό έτος ανάπτυξης για την ελληνική οικονομία.».

Τα καταθέτω όλα για τα Πρακτικά, κυρίως για να πάνε στα χέρια της κ. Αχτσιόγλου, η οποία απαξίωσε τις επιτυχίες της ελληνικής οικονομίας με μία φράση -είναι και η αρμόδια τομεάρχης του ΣΥΡΙΖΑ- «ήταν αναμενόμενο».

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όχι, κυρία Αχτσιόγλου, δεν ήταν καθόλου αναμενόμενο. Όπως πήγαμε πολύ καλύτερα το 2020, ενώ όλοι ανέμεναν ότι η Ελλάδα θα ήταν η τελευταία, με τη μεγαλύτερη ύφεση στην Ευρωπαϊκή Ένωση και τελικώς κλείσαμε στην τέταρτηθέση από το τέλος μαζί με τη Γαλλία -σε πολύ μεγάλη απόσταση από την τελευταία Ισπανία-, έτσι ακριβώς και το 2021 αυτό το οποίο επιτυγχάνει η ελληνική οικονομία ούτε αναμενόμενο ήταν ούτε δεδομένο. Είναι αποτέλεσμα συγκεκριμένων πολιτικών, συγκεκριμένων ανθρώπων και κυρίως -το επαναλαμβάνω- συλλογικό αποτέλεσμα της προσπάθειας του ελληνικού λαού.

Και επειδή με προκαλέσατε -ελπίζω ο κ. Τσίπρας να μάθει, επιτέλους, ότι δεν είμαστε στην προτελευταία θέση, αλλά ότι είμαστε στην έκτη θέση- και επειδή μου αρέσει η πολιτική να έχει και λίγο αλήθεια και όχι μόνο να κάνουμε προπαγάνδα, ας δούμε τι λένε τα νούμερα.

Κυβερνήσατε την Ελλάδα μόνοι σας -με τον Καμμένο εννοώ- τα έτη 2015, 2016, 2017, 2018. Το 2019 κυβερνήσατε τον μισό χρόνο, τον άλλο μισό κυβερνήσαμε εμείς. Σήμερα έχουμε την έκτη καλύτερη θέση στην Ευρώπη. Την έκτη! Στους είκοσι επτά είμαστε οι έκτοι. Είκοσι μία χώρες είναι κάτω από εμάς. Πάμε να δούμε λίγο, κύριε Κατρίνη, ένα, ένα τα χρόνια της διακυβέρνησης από τον κ. Τσακαλώτο που ήταν ο αντίστοιχος Σταϊκούρας της εποχής Αλέξη Τσίπρα, ο αντίστοιχος Γεωργιάδης ήταν ο κ. Σταθάκης, ο κ. Χαρίτσης και όσοι περάσατε από εκεί: Το 2015 η Ελλάδα βρίσκεται στην τελευταία θέση σε ανάπτυξη στην Ευρώπη. Το 2016 η Ελλάδα βρίσκεται στην τελευταία θέση σε ανάπτυξη στην Ευρώπη. Το 2017 η Ελλάδα βρίσκεται στην τελευταία θέση σε ανάπτυξη στην Ευρώπη. Το 2018 είναι τέταρτη από το τέλος και το 2019 πέμπτη από το τέλος, μισό εσείς, μισό εμείς. Σήμερα είμαστε έκτοι. Κυβερνήσατε τέσσερα χρόνια και ήσασταν πάντα τελευταίοι και τώρα είμαστε έκτοι και μας λέει η κ. Αχτσιόγλου ότι ήταν αναμενόμενο. Θα σας έλεγα καμμιά βαριά κουβέντα, αλλά είμαστε στη Βουλή των Ελλήνων και δεν μου επιτρέπεται.

Άρα ή θα μιλάμε με πραγματικά στοιχεία και αυτά που λένε τα νούμερα και οι επιδόσεις μας -και η αλήθεια ότι πηγαίνουμε εξαιρετικά καλά στην οικονομία μας- ή απλώς θα χάνουμε χρόνο για να λέμε ο καθένας ό,τι μας βολεύει.

Κυρία Αχτσιόγλου, τώρα μπορείτε να φύγετε. Το μάθημα το πήρατε. Ελπίζω να ενημερώσετε καλά τον κ. Tσίπρα την επόμενη φορά και να μη συνεχίσει να λέει ψέματα στον ελληνικό λαό, αν και θα μου πείτε ότι είναι το συνήθειό του αυτό, δεν μπορεί να το κόψει. Έχει μία δικαιολογία.

Πάμε τώρα στην ερώτηση περί ακρίβειας. Για να απαντήσουμε, πρέπει να καταλάβουμε τι συμβαίνει. Η συνάδελφος από τον Βόλο με κατηγόρησε, άκουσον-άκουσον, ότι εγώ κάνω προτροπή…

**ΘΕΟΦΙΛΟΣ ΞΑΝΘΟΠΟΥΛΟΣ:** Η κ. Παπανάτσιου.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Η κ. Παπανάτσιου, ναι. Από τον Βόλο δεν είναι; Δεν έκανα λάθος.

Η κ. Παπανάτσιου, λοιπόν, με κατηγόρησε και είπε ότι ο Υπουργός Ανάπτυξης καλεί σε αυξήσεις. Ζείτε σε παράλληλο κόσμο. Όταν είπα ότι δεν πρέπει να γίνουν αυξήσεις από τις εταιρείες, διότι το φαινόμενο είναι παροδικό, ποια είναι η διαφορά όταν κάποιος από εμάς υποστηρίζει ότι το φαινόμενο είναι παροδικό, ακολουθεί, δηλαδή, την άποψη ότι οι σημερινές αυξήσεις στις διεθνείς τιμές είναι αποτέλεσμα διατάραξης της παγκόσμιας εφοδιαστικής αλυσίδας και αυτό θα ισορροπήσει περίπου από τα Χριστούγεννα και μετά -θα μιλήσω στη συνέχεια περισσότερο για αυτό. Στην ουσία τι λέει στις εταιρείες; Μη βιαστείς να ανεβάσεις την τιμή, γιατί έχουν ανέβει οι πρώτες ύλες, διότι σε λίγο καιρό αυτό θα γύρει προς τα κάτω και θα έχεις χάσει πελάτες. Αυτό στην ουσία τους λες όταν υποστηρίζεις την άποψη ότι οι αυξήσεις αυτές θα έχουν παροδικό χαρακτήρα. Κι αυτό έχω πει σε όλες μου τις συνεντεύξεις ακριβώς για να τους αποτρέψω από το να πάνε να κάνουν αυξήσεις, γιατί όλη την ημέρα εσείς μιλάτε για αυξήσεις. Θα δούμε μετά τι συμβαίνει στην πραγματικότητα.

Την επόμενη μέρα που το είπα, «Η ΑΥΓΗ» μου είχε, αγαπητέ κύριε Χατζηδάκη, ολοσέλιδο: «Δεν ντρέπεται ο Γεωργιάδης να λέει για παροδικές αυξήσεις όταν θα είναι μόνιμες;». Σαν να λέει «Η ΑΥΓΗ», «αυξήστε τώρα όλοι τις τιμές». Και έρχεστε εδώ και μου λέτε το ανάποδο και δεν ντρέπεστε; Εσείς τους ωθείτε σε αυξήσεις, λέγοντας όλη την ημέρα κάτι που δεν είναι αλήθεια.

Και έρχομαι λίγο στην αλήθεια, κύριε Φάμελλε -σας είδα και εσάς- για τη ΔΕΗ και το 17% που θα πουλάγατε, για να πάει το χρέος στους τοκογλύφους δανειστές.

**ΣΩΚΡΑΤΗΣ ΦΑΜΕΛΛΟΣ:** Πότε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν μας τα είπατε αυτά.

Το ξεχάσατε, κύριε Φάμελλε, και με τη δική σου προσωπική υπογραφή, για να μας το παίζεις και καμπόσος! Πάμε, λοιπόν.

**ΣΩΚΡΑΤΗΣ ΦΑΜΕΛΛΟΣ:** Καταθέστε το!

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, μη διακόπτετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ως κυβέρνηση Τσίπρα δεν ήσουν Υπουργός της κυβερνήσεως; Άλλης κυβέρνησης ήσουν;

**ΣΩΚΡΑΤΗΣ ΦΑΜΕΛΛΟΣ:** Καταθέστε το!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κατατέθηκε προηγουμένως απόφαση του Κεντρικού Συμβουλίου Υπουργών, του Συμβουλίου των Υπουργών της κυβέρνησης Τσίπρα του Φεβρουαρίου του 2019, κύριε! Και ήσουν μέλος του Υπουργικού Συμβουλίου, κύριε! Και να ξέρουν και οι ψηφοφόροι σου ότι κι εσύ είχες υπογράψει να πουληθεί το 17% και να πάει στο δημόσιο χρέος! Αφήστε τα κροκοδείλια δάκρυα τώρα, κύριοι του ΣΥΡΙΖΑ!

**ΣΩΚΡΑΤΗΣ ΦΑΜΕΛΛΟΣ:** Πού είναι ο διαγωνισμός;

**ΠΡΟΕΔΡΕΥΩΝ (Χαράλαμπος Αθανασίου):** Κύριε Φάμελλε, σας παρακαλώ!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Α, δηλαδή, υπογράφατε και κοροϊδεύατε, λέτε. Υπογράφατε και κοροϊδεύατε.

**ΣΩΚΡΑΤΗΣ ΦΑΜΕΛΛΟΣ:** Εσείς υποστηρίζατε…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Υπογράφατε ψέματα στην Ευρώπη! Αυτό λέτε. Αυτό λέτε;

Λογικό! Τέτοιοι ψεύτες που είστε, ψέματα θα υπογράφατε! Τι θα υπογράφατε; Αλήθεια; Απατεώνες κανονικοί!

**ΣΩΚΡΑΤΗΣ ΦΑΜΕΛΛΟΣ:** Τώρα εσείς τα πουλάτε όλα!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν καταφέραμε να φτάσουμε στα του Υπερταμείου που τα βάλατε όλα για ενενήντα εννέα χρόνια! Καμμία κυβέρνηση δεν μπορεί να σας φτάσει! Δεν αφήσατε και τίποτα.

Πάμε, λοιπόν, τώρα στα νούμερα της ΕΛΣΤΑΤ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, να μην απευθύνεστε σε Βουλευτές. Σας παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Εγώ απαντάω, κύριε Πρόεδρε, είναι η φύση μου αυτή. Όταν βλέπω τέτοιους ανθρώπους απέναντι… Ο Φάμελλος να φωνάζει για τη ΔΕΗ και να έχει υπογράψει να πουληθεί η ΔΕΗ και δεν ντρέπεται!

Πάμε τώρα στα νούμερα της ΕΛΣΤΑΤ. Θα τα πάρω μήνα-μήνα, κύριε Χαρίτση, γιατί στα νούμερα πρέπει να συμφωνήσουμε.

Από τον Απρίλιο του 2020, ο πληθωρισμός περνά σε αρνητικό έδαφος. Είναι η ώρα που ξεκινάει η πανδημία. Μειώνεται κατά μείον 1,4, συγκριτικά με τον Απρίλιο του 2019.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Όμως, τότε παρατηρείται το εξής φαινόμενο: Τα νωπά φρούτα αυξάνονται κατά 26,5. Γιατί αυξάνονται τα νωπά φρούτα, ενώ όλη η οικονομία έμπαινε σε αρνητικό πληθωρισμό; Γιατί αν θυμάστε υπήρξε ξαφνική, μεγάλη ζήτηση για νωπά φρούτα και γι’ αυτό αυξήθηκαν οι εξαγωγές παγκοσμίως. Κάποιοι το συνέδεαν και ψυχολογικά με τις καραντίνες και την πανδημία. Αυτό δεν μπορώ να το εξηγήσω. Η αύξηση είναι πραγματική. Το γιατί είναι άγνωστο. Πάντως, υπήρξε αύξηση μόνο στα νωπά φρούτα.

Το διάστημα, λοιπόν, Απριλίου - Δεκεμβρίου 2020 -κρατήστε το νούμερο, κυρίες και κύριοι συνάδελφοι- ο μέσος ετήσιος ρυθμός του γενικού πληθωρισμού από Απρίλιο έως Δεκέμβριο του 2020 ήταν μείον 1,9. Μείον 1,9! Όλα έπεφταν. Δεν είδα τότε καμμία συζήτηση για το τι κάνει η Κυβέρνηση που πέφτουν οι τιμές.

Σχεδόν το ίδιο συνέβη και το πρώτο πεντάμηνο του 2021, προσέξτε, το έτος που διανύουμε, Ιανουάριο με Μάιο, αφού υποτίθεται σας νοιάζει το καλάθι της νοικοκυράς. Πόσο είναι ο πληθωρισμός το πρώτο πεντάμηνο του 2021; Μείον 1,7, σύμφωνα με την ΕΛΣΤΑΤ.

Τον Μάιο του 2021, η Ελλάδα περνά οριακά σε θετικό έδαφος. Τον Μάιο έχουμε συν 0,1. Τον Αύγουστο του 2021, ο πληθωρισμός αυξάνεται κατά συν 1,9, συγκριτικά με τον Αύγουστο του 2020. Όμως, προσέξτε. Συν 1,9 συγκριτικά με τον Αύγουστο του 2020, που τον Αύγουστο του 2020 ήταν μείον 1,9! Άρα πάει να κουμπώσει και να διορθώσει τη μεγάλη μείωση που είχε πέρυσι. Δεν είναι αύξηση προς τα πάνω. Είναι διόρθωση προηγούμενης μείωσης.

Επομένως τι έχει συμβεί με τον πληθωρισμό; Όσο μειώνεται μέχρι σήμερα το 2020 τόσο αυξάνεται το 2021. Ακριβώς όσο αυξάνεται το 2021 μειώνεται το 2020.

Τώρα ο παγετός και ο παρατεταμένος καύσωνας κατέστρεψαν μεγάλο μέρος της παραγωγής σε συγκεκριμένα προϊόντα, κυρίως σε φρούτα και λαχανικά, όπου εκεί σε ορισμένα έχουμε περισσότερο αυξημένες τιμές από τις κανονικές, επειδή η παραγωγή σε πολύ μεγάλο βαθμό καταστράφηκε.

Όμως, πάμε να δούμε τον πληθωρισμό μας, για να καταλάβουμε ότι όλη αυτή η φασαρία δικαιολογείται από το τι συμβαίνει παγκοσμίως κι αν εμείς φταίμε -κατά την κ. Παπανάτσιου- που καλούμε σε μεγάλη αύξηση των τιμών, λες και η Ελλάδα έχει μια τέτοια μεγάλη αύξηση, αυτό νομίζετε.

Πάμε, λοιπόν, να δούμε.

Ιανουάριος 2021: Η Ελλάδα έχει το χαμηλότερο πληθωρισμό στην Ευρωπαϊκή Ένωση με μείον 2,4.

Φεβρουάριος 2021: Η Ελλάδα έχει το χαμηλότερο πληθωρισμό στην Ευρωζώνη με μείον 1,9. Αρνητικός, ε!

Μάρτιος 2021: Η Ελλάδα είναι η μοναδική χώρα με αρνητικό πληθωρισμό σε όλη την Ευρωπαϊκή Ένωση, μείον 2.

Απρίλιος 2021: Η Ελλάδα είναι η χώρα με το χαμηλότερο πληθωρισμό στην Ευρωπαϊκή Ένωση μείον 1,1. Η Πορτογαλία οριακά αρνητική μείον 0,1, αλλιώς θα ήμασταν πάλι μόνοι μας.

Μάιος 2021: Η Ελλάδα είναι η μοναδική χώρα με αρνητικό πληθωρισμό σε όλη την Ευρωπαϊκή Ένωση μείον 1,2.

Ιούνιος 2021: Η Ελλάδα είναι η τρίτη με χαμηλότερο πληθωρισμό συν 0,6.

Ιούλιος 2021: Η Ελλάδα έχει το δεύτερο χαμηλότερο πληθωρισμό με συν 0,7.

Αύγουστος -ο τελευταίος μήνας που έχουμε στοιχεία- 2021: Η Ελλάδα έχει τον δεύτερο χαμηλότερο πληθωρισμό στην Ευρωζώνη με συν 1,2. Μέσος όρος Ευρωζώνης τον μήνα Αύγουστο -που εμείς έχουμε 1,2- είναι 3%, είναι κάτω από το μισό του μέσου όρου!

Η αγαπημένη σας Ισπανία, που μας είπατε εδώ για τα μέτρα που παίρνει η Ισπανία για τους φτωχούς, έχει 3,3! Τόσο επιτυχημένη είναι η οικονομική πολιτική των Podemos! Πέρυσι ήταν τελευταία σε ύφεση χώρα στην Ευρώπη με διψήφιο αριθμό υφέσεως -4,5 μονάδες κάτω από εμάς, χειρότερα- φέτος είναι η χώρα με το μεγαλύτερο πληθωρισμό στην Ευρωζώνη, οριακά λίγο πιο κάτω από τη Γερμανία.

Άρα, λοιπόν, για να καταλάβουμε τι συμβαίνει στα αλήθεια. Ναι, αυξήσεις τιμών υπάρχουν, ασφαλώς εξαιρετικά χαμηλότερες απ’ ό,τι σε όλες τις υπόλοιπες ευρωπαϊκές χώρες, πράγμα που σημαίνει ότι το πρόβλημα δεν είναι ενδογενές, δεν είναι δικό μας, αλλά είναι εισαγόμενο. Εάν ήμασταν πρώτοι σε πληθωρισμό, θα έπρεπε να κοιτάξουμε τι φταίει σε εμάς. Εδώ είμαστε με το χαμηλότερο πληθωρισμό. Είναι η επίδραση που έρχεται απ’ έξω.

Πάμε να δούμε τώρα. Το διαθέσιμο εισόδημα, που υποτίθεται ότι σας νοιάζει, σύμφωνα με τα στοιχεία της ΕΛΣΤΑΤ, κάθε μήνα που μιλάμε αυξάνεται. Σε αυτό οφείλεται προφανώς και η αύξηση της κατανάλωσης και αυτό ωφελείται από τη μείωση των φόρων, που έχουμε ήδη ψηφίσει και από τη μείωση των φόρων που θα φέρουμε.

Όσον αφορά τώρα τις προβλέψεις, εγώ θα μείνω στη θεωρία -γιατί εγώ προφήτης δεν είμαι- και θα σας πω τώρα και γιατί θα μείνω.

Σας διαβάζω δήλωση από την τελευταία συνέντευξη Τύπου της Κριστίν Λαγκάρντ της Ευρωπαϊκής Κεντρικής Τράπεζας: «Η άνοδος του πληθωρισμού τον Αύγουστο στην Ευρωζώνη στο 3%, δηλαδή στο υψηλότερο επίπεδο δέκα ετών, αποτελεί παροδικό φαινόμενο. Η άνοδος οφείλεται σε τέσσερις παράγοντες: την ισχυρή αύξηση τιμών του πετρελαίου από τα μέσα του περασμένου έτους, την αντιστροφή της προσωρινής μείωσης του ΦΠΑ στη Γερμανία, τη χαμηλή πορεία των λιανικών πωλήσεων του Αυγούστου του 2020 και τις πιέσεις κόστους που απορρέουν από την προσωρινή έλλειψη πρώτων υλών και εξοπλισμού.».

**ΕΥΚΛΕΙΔΗΣ ΤΣΑΚΑΛΩΤΟΣ:** Πότε το είπε αυτό;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Τον Σεπτέμβριο του 2021, τώρα στην τελευταία της συνέντευξη Τύπου.

**ΕΥΚΛΕΙΔΗΣ ΤΣΑΚΑΛΩΤΟΣ:** Σήμερα το άλλαξε όμως!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Εγώ έχω αυτό. Δεν έχω προλάβει να ακούσω το σημερινό!

(Θόρυβος από την πτέρυγα του ΣΥΡΙΖΑ)

Εσείς θέλετε να πείτε ότι δεν είναι παροδικό; Γιατί προηγουμένως μας είπε η κ. Παπανάτσιου ότι αν λέμε ότι δεν είναι παροδικό, τους καλούμε να ανεβάσουν τις τιμές! Θέλω μια δήλωση αντρίκια εδώ, καθαρή!

**ΕΥΚΛΕΙΔΗΣ ΤΣΑΚΑΛΩΤΟΣ:** Δεν το ξέρω! Όμως, ξέρω τι είπε σήμερα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Α, αφού δεν το ξέρετε, μη με διακόπτετε. Γιατί θα σας παραλάβει η Παπανάτσιου που μας έδινε μαθήματα.

Προχωρώ αναφερόμενος σε δηλώσεις.

Γιάννης Στουρνάρας: «Σύμφωνα με τις περισσότερες εκτιμήσεις, η άνοδος του πληθωρισμού οφείλεται σε προσωρινούς παράγοντες, οι οποίοι σχετίζονται με τη συμφόρηση προσφοράς».

Νίκος Βέττας, Γενικός Διευθυντής του ΙΟΒΕ: «Βγαίνουμε από μια τεράστια ύφεση παγκοσμίως, όταν είχαμε αρνητικό πληθωρισμό στις περισσότερες χώρες του πλανήτη, μείωση της ζήτησης και αναβολή πολλών αποφάσεων, ενώ ταυτόχρονα υπάρχει και μια διαταραχή στην παραγωγή, καθώς πολλά εργοστάσια στην Ασία μένουν κλειστά και οι αλυσίδες παραγωγής έχουν διαρραγεί λόγω της πανδημίας ή είναι σε μια μετάβαση» και τα λοιπά και εξηγεί ότι το χρέος είναι μεγάλο και για ποιον λόγο πιστεύει ότι είναι παροδικό.

Παναγιώτης Λιαργκόβας, Πρόεδρος ΚΕΠΕ: «Η ακρίβεια αυτή θα είναι παροδική μέχρι τα Χριστούγεννα. Μετά θα έχουμε αποκλιμάκωση και θα ομαλοποιείται η κατάσταση» και τα λοιπά και έχει ανάλυση γιατί το πιστεύει.

Πρόεδρος του ΟΟΣΑ: «Ο πληθωρισμός θα αποκλιμακωθεί το 2022, αλλά θα διατηρηθεί σε επίπεδα υψηλότερα από τα προ της πανδημίας» και εξηγεί ο ΟΟΣΑ για αυτό, για ποιον λόγο.

Επίσης, σας παραθέτω την πρόβλεψη τριών οργανισμών για την Ελλάδα.

Η Consensus Economics και η Focus Economic προβλέπουν μηδενικό πληθωρισμό για το σύνολο του 2021. Μηδενικό! Και η Oxford Economics προβλέπει θετικό πληθωρισμό από αρνητικό πέρυσι συν 0,6 από μείον 1,9 πέρυσι.

Γιατί τα λέμε όλα αυτά; Επαναλαμβάνω, αυξήσεις θα δουν οι καταναλωτές όταν θα πάνε στα σουπερμάρκετ και θα ήταν και παράλογο να μην έβλεπαν, όταν όλη η Ευρωζώνη μαστίζεται από μεγάλη έκρηξη του πληθωρισμού. Οι αυξήσεις στην Ελλάδα παραμένουν σημαντικά χαμηλότερες από τους άλλους.

Και επειδή κατηγορηθήκαμε εμείς γιατί δεν έχουμε κάνει τώρα χρήση των θεσμικών εργαλείων, πάμε να δούμε τι έχουμε κάνει εμείς.

Πρώτον, έχουμε ψηφίσει διάταξη, η οποία ισχύει και μέχρι τέλος του χρόνου -και αν χρειαστεί να παραταθεί, θα παραταθεί, όπως την έχουμε παρατείνει ήδη δύο φορές- που απαγορεύει σε επιχειρήσεις να πωλούν με μεγαλύτερο περιθώριο κέρδους από όσο πουλάγανε τοn Φεβρουάριο του 2020, δηλαδή πριν ap;o την πανδημία. Η διάταξη υπάρχει έως ότου υπάρξει ομαλότητα στη διεθνή οικονομία και υπάρξει ομαλοποίηση της εφοδιαστικής αλυσίδας.

Τι λέει, δηλαδή, η διάταξη αυτή; Ότι όταν πάμε να κάνουμε έλεγχο στις διάφορες εταιρείες για το πόσο πουλάνε, συγκρίνουμε τιμολόγια αγοράς και πώλησης και πρέπει το ποσοστό κέρδους να είναι ίδιο ή μικρότερο από τον Φεβρουάριο του 2020. Αν είναι μεγαλύτερο το ποσοστό κέρδους, επιβάλλουμε πρόστιμο. Κάνουμε την εβδομάδα χιλιάδες ελέγχους.

Οφείλω να ενημερώσω το Σώμα ότι γενικευμένα φαινόμενα αισχροκέρδειας δεν έχουν παρατηρηθεί και θέλω να ευχαριστήσω ιδιαίτερα την αγορά γι’ αυτό, γι’ αυτό και τα πρόστιμα είναι σχεδόν μηδενικά. Δεν έχει υπάρξει γενικευμένη χρήση αύξησης περιθωρίου κέρδους σε σχέση με τον Φεβρουάριο του ’20. Η διάταξη ισχύει και επαναλαμβάνω ότι είμαστε πολύ αυστηροί ως προς τα πρόστιμα.

Δεύτερον: Η Επιτροπή Ανταγωνισμού πριν από περίπου μισό μήνα έκανε αιφνιδιαστική έφοδο σε όλες τις αλυσίδες υπεραγορών και σε όλες τις αλυσίδες χονδρικού εμπορίου, ακριβώς για να διαπιστώσει εάν υπάρχουν φαινόμενα καρτέλ. Δεν έχουμε αποτέλεσμα σήμερα. Θα ήταν πολύ νωρίς για κάτι τέτοιο. Όμως, η Επιτροπή Ανταγωνισμού αποτελεί και το μεγαλύτερο εργαλείο που έχουμε για να κάνουμε έναν τέτοιον έλεγχο και να μπορούμε να μιλάμε μεταξύ μας ως άνθρωποι και όχι λέγοντας ψέματα ο ένας στον άλλο. Κοντολογίς, η οικονομία μας πηγαίνει πάρα πολύ καλά και αυτό δεν ήταν καθόλου αυτονόητο, όπως το παρουσίασε ο ΣΥΡΙΖΑ.

Αποτελούν, κυρίες και κύριοι συνάδελφοι της Νέας Δημοκρατίας, μεγάλο πεδίο υπερηφάνειας για την Κυβέρνηση του Κυριάκου Μητσοτάκη οι επιδόσεις της ελληνικής οικονομίας και το 2020, που ήταν εξαιρετικά καλύτερες απ’ όλες τις προβλέψεις. Υπενθυμίζω ότι οι προβλέψεις τόσο της Κομισιόν όσο και του Διεθνούς Νομισματικού Ταμείου για το 2020 ήταν ότι η Ελλάδα θα είχε τη μεγαλύτερη ύφεση στην Ευρωπαϊκή Ένωση λόγω της πολύ μεγάλης εξάρτησής της από τον τουρισμό. Έχουμε το μεγαλύτερο μερίδιο τουρισμού στο ΑΕΠ από οποιαδήποτε άλλη χώρα της Ευρώπης. Επειδή ακριβώς ο τουρισμός πρακτικά μηδενίστηκε το 2020, όλοι προέβλεπαν ότι η Ελλάδα θα είχε τη χαμηλότερη επίδοση απ’ όλες τις χώρες της Ευρώπης εξ ορισμού. Οι προβλέψεις ήταν από μείον 12% έως και μείον 15%. Η Ελλάδα έκλεισε στο μείον 8,2%. Μας είχαν για τελευταίους και κλείσαμε τέταρτοι από το τέλος μαζί με τη Γαλλία. Πήγαμε πολύ καλύτερα απ’ ό,τι όλοι περίμεναν το 2020. Το 2021, και το πρώτο τρίμηνο και το δεύτερο τρίμηνο, πήγαμε εξαιρετικά καλύτερα και από τις δικές μας προβλέψεις και από τις προβλέψεις της Κομισιόν και από τις προβλέψεις του Διεθνούς Νομισματικού Ταμείου και, όπως σας κατέθεσα στα Πρακτικά της Βουλής, πήγαμε εξαιρετικά καλύτερα από τις προβλέψεις όλων των ξένων οίκων που παρακολουθούν όλες τις χώρες του κόσμου και όχι μόνο την Ελλάδα. Αυτό αποτελεί θεμέλιο για μια υγιή οικονομική ανάπτυξη στο μέλλον, διότι η μεγάλη ανάπτυξη του δευτέρου τριμήνου του 2021 δεν οφείλεται μόνο στην κατανάλωση, όπως συνήθως συνέβαινε, αλλά σ’ ένα πολύ μεγάλο ποσοστό στο ρεκόρ εξαγωγών που πετύχαμε και έχουμε πάει ακόμα καλύτερα το τρίτο τρίμηνο και στο ρεκόρ των επενδύσεων. Έχουμε επιτύχει για δεύτερο συνεχόμενο χρόνο το υψηλότερο ποσοστό επενδύσεων παγίου κεφαλαίου που έχουμε τα τελευταία εικοσιπέντε χρόνια στην Ελλάδα. Αυτό δεν το λέει ο Άδωνις Γεωργιάδης. Το λέει η έκθεση της Ernst and Young που εξετάζει πενήντα μια διαφορετικές χώρες της Ευρώπης -και μέλη της Ευρώπης και όχι μέλη της Ευρώπης- και έβαλε την Ελλάδα για το έτος 2020 στην υψηλότερη θέση που είχε ποτέ στην ιστορία της, στη θέση είκοσι έξι. Η δε πρόβλεψη της Ernst and Young για το έτος 2021 είναι ότι θα μπούμε στην πρώτη δεκάδα.

Πράγματι, τα στοιχεία που ανακοίνωσε η ΕΛΣΤΑΤ επιβεβαιώνουν ότι οι επενδύσεις παγίου κεφαλαίου στην Ελλάδα προχωράνε με εξαιρετικά υψηλό ρυθμό, υψηλότερο όλων των προβλέψεων όλων των οίκων. Το λέω αυτό, γιατί άκουσα αυτή την αναφορά από την κ. Αχτσιόγλου και, ξέρετε, το να απαξιώνεις τη δουλειά των αντιπάλων σου για να κάνεις φιγούρα στη Βουλή είναι και ηθικώς απαράδεκτο, εκτός πια και αν έχουμε δώσει λίστα Πέτσα σ’ όλους τους ξένους οίκους αξιολογήσεων του πλανήτη και είναι όλοι φίλοι της Κυβερνήσεως και του Γεωργιάδη. Αν έχω καταφέρει να κάνω κάτι τέτοιο, κύριε Γιαννούλη, μπράβο μου.

Θέλω, όμως, να κλείσω με μια κριτική των προτάσεων ΣΥΡΙΖΑ. Εγώ χαίρομαι πάρα πολύ, κύριε Τσακαλώτε, ειλικρινά χαίρομαι που ο ΣΥΡΙΖΑ έχει μπει στη λογική να προτείνει τη μείωση των φόρων. Μου έκανε πολύ μεγάλη εντύπωση ο κ. Τσίπρας πριν από δύο εβδομάδες, ο οποίος αναφέρθηκε και ονομαστικά σε εμένα. Δεν τον έχω δει ακόμα. Ελπίζω να έλθει για να τα πούμε λίγο εδώ πέρα στη Βουλή, αν τολμάει φυσικά. Τόλμησε και είπε το αμίμητο: «Προτείνω στην Κυβέρνηση Μητσοτάκη να μειώσει τους φόρους ως αντίδοτο στην ακρίβεια.». Ποιος; Ο μεγαλύτερος φορομπήχτης Πρωθυπουργός από το 1830 και τη Συνθήκη του Λονδίνου τόλμησε να πει σε εμάς να μειώσουμε τους φόρους, που φορολογήσατε ό,τι πετούσε, ό,τι κολυμπούσε και ό,τι ανέπνεε.

Κύριε Τσακαλώτε, μην πείτε στους συναδέλφους σας ότι έφταιγαν το μνημόνιο και η τρόικα, γιατί θέλω να υπενθυμίσω ότι κάθε χρόνο καταφέρνατε -εγώ το θεωρώ μεγάλη σας αποτυχία- να έχετε υπερδιπλάσιο πρωτογενές πλεόνασμα απ’ ό,τι προέβλεπε το μνημόνιο. Οι ξένοι σάς ζητούσαν ένα και εσείς παίρνατε από τους Έλληνες δύο καθ’ όλη τη διάρκεια της θητείας σας, για να δώσετε κάτι ψίχουλα στο τέλος του χρόνου. Γδάρατε όλους τους μικρομεσαίους, γδάρατε κάθε Έλληνα πολίτη στους φόρους και έρχεστε σήμερα σε εμάς που από την πρώτη μέρα σ’ αυτή την καρέκλα μόνο μειώνουμε τους φόρους και μας κάνετε υπόδειξη να μειώνουμε τους φόρους. Ποιοι; Οι γδάρτες. Αν είναι δυνατόν!

Έρχομαι σε κάτι άλλο για να γελάσουμε.

(Θόρυβος από την πτέρυγα του ΣΥΡΙΖΑ)

**ΚΩΝΣΤΑΝΤΙΝΟΣ ΜΠΑΡΚΑΣ:** Νεύρα πολλά, κύριε Υπουργέ!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και** **Επενδύσεων):** Όχι νεύρα. Σας βλέπω και ερεθίζομαι όταν ακούω να μας λέτε να μειώσουμε τους φόρους. Εσείς οι φορομπήχτες, που αυξήσατε την προκαταβολή του φόρου στις επιχειρήσεις σε μία μέρα, μου κάνετε μαθήματα για τους μικρομεσαίους. Πήγατε την προκαταβολή του φόρου από το 50% στο 100% σε μία μέρα, χωρίς να σκεφτείτε πόσες επιχειρήσεις έκλεισαν και μόνο απ’ αυτό το έγκλημα που κάνατε.

Πάμε, λοιπόν, να δούμε κάτι ενδεικτικό του ενδιαφέροντος του ΣΥΡΙΖΑ για το καλάθι της νοικοκυράς. Ακούστε: Ιούλιος του 2015, η περήφανη διαπραγμάτευση ακόμα, αύξησε από 20 Ιουλίου τον συντελεστή ΦΠΑ από το 13% στο 23% και αργότερα στο 24% στα μισά τρόφιμα. Σήμερα μας λέτε να νομοθετήσουμε χαμηλότερο ΦΠΑ για τα τρόφιμα και πήγατε τα τρόφιμα από το 13% στο 23% και μετά στο 24% εσείς, που μας κάνετε τώρα υποδείξεις.

Παρατηρήθηκαν τότε και τα εξής ευτράπελα που έχω σημειώσει για να γελάσουμε και οι συνάδελφοι της Νέας Δημοκρατίας και οι συμπολίτες μας που μας ψήφισαν στις εκλογές του ’19 και μας εμπιστεύτηκαν τις ζωές τους για να ξεφύγουν απ’ αυτούς τους παραλογισμούς. Επί Τσακαλώτου, λοιπόν, αγορά κιμά στο κρεοπωλείο. Αν ήταν μισός μοσχαρίσιος και μισός από χοιρινό, το χοιρινό κρέας είχε ΦΠΑ 13%, το μοσχαρίσιο 23%. Πώς το βρήκατε αυτό δεν ξέρω. Έτσι, όμως, συνέβαινε και έπρεπε να κάτσουν οι κρεοπώλες στον μεικτό κιμά να βάλουν δύο ΦΠΑ. Σουβλάκι χοιρινό στο κρεοπωλείο επί Τσακαλώτου 13%. Προσέξτε, όμως. Αν είχε αλάτι, 23%. Και έρχεστε εδώ να μας κάνετε υποδείξεις.

Η κυβέρνηση ΣΥΡΙΖΑ επέβαλε είκοσι επτά νέους φόρους, αύξησε τους φόρους σε όλα τα προϊόντα που σήμερα ζητάει να μειωθεί η φορολογία. Για παράδειγμα, στα καύσιμα αυξήθηκε κατά 3 λεπτά ανά λίτρο ο φόρος στην αμόλυβδη, κατά 8 λεπτά στο ντίζελ κίνησης, κατά 10 λεπτά στο υγραέριο κίνησης και κατά 5 λεπτά ανά λίτρο στο πετρέλαιο θέρμανσης. Βγαίνει ο κ. Τσίπρας και υπόσχεται στη ΔΕΘ μείωση του φόρου στο πετρέλαιο θέρμανσης μείον 93%, όταν ως Πρωθυπουργός αύξησε κατά 5 λεπτά τον φόρο στο πετρέλαιο θέρμανσης ανά λίτρο. Δεν υπάρχει ο άνθρωπος αυτός! Δεν έχει βρεθεί άλλος δεύτερος στον πλανήτη πιο ψεύτης.

Καφές: Μας λέτε για τον καφέ. Κύριε Τσακαλώτε, εσείς τουλάχιστον πρέπει να εξηγήσετε στους συναδέλφους σας τι κάνατε στον καφέ. Επιβάλατε φόρο στον καφέ 3 ευρώ ανά κιλό για τον καβουρδισμένο και 2 ευρώ για τον μη καβουρδισμένο, 4 ευρώ για τον στιγμιαίο και όλα τα συμπυκνώματα καφέ. Η επιβολή μόνο αυτού του φόρου αύξησε την τιμή στη λιανική πώληση 10% σε μία μέρα από τον φόρο που βάλατε εσείς, κύριε Τσακαλώτε, και έρχεστε εδώ πέρα ανερυθρίαστα και λέτε με μία ευκολία «μειώστε τους φόρους».

Μα, πραγματικά, πιστεύετε ότι οι Έλληνες πάσχουν από αμνησία; Δεν ξέρουν και δεν θυμούνται τι ζήσανε επί των ημερών σας; Το πιστεύετε αυτό, κύριε Βούτση; Είναι δυνατόν; Τι νομίζετε; Ότι κοροϊδεύετε τον κόσμο; Όλοι ξέρουν ότι συνειδητά μόνοι σας, χωρίς να σας το ζητάει το μνημόνιο, με διπλάσιο ρυθμό απ’ ό,τι ζητούσε η τρόικα, με τον χειρότερο δυνατό τρόπο από την ιδεολογία σας να γδάρετε τη μεσαία τάξη, γδάρατε όλους τους Έλληνες σε φόρους και έρχεστε τώρα και μας κάνετε υποδείξεις. Υποδείξεις για μειώσεις φόρων από εσάς δεν δεχόμαστε.

(Θόρυβος από την πτέρυγα του ΣΥΡΙΖΑ)

Μη με ερεθίζετε. Αν δεν σας αρέσει, βγείτε έξω.

**ΠΡΟΕΔΡΕΥΟΥΣΑ (Σοφία Σακοράφα):** Κύριε Υπουργέ, κύριοι συνάδελφοι, σας παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κλείνω.

Σας πονάνε οι αλήθειες, αλλά, αν μπορεί ένας από εσάς, ας αμφισβητήσει ότι βάλατε αυτούς τους φόρους. Αν μπορεί, ένας από εσάς να σηκωθεί και να αμφισβητήσει έναν απ’ αυτούς τους φόρους. Ντροπή σας που έχετε μούτρα και μιλάτε.

Με τη ΔΕΗ ακόμα χειρότερα. Θα μας απειλήσετε, λέει, με ειδικό δικαστήριο για τη ΔΕΗ. Εμείς φταίμε που δεν σας κάναμε ειδικό δικαστήριο για τη ΔΕΗ. Αυτή είναι η αλήθεια. Την παραλάβαμε στα μαύρα της τα χάλια, 300 εκατομμύρια κεφαλαιοποίηση. Δεν ντρέπεστε;

(Θόρυβος από την πτέρυγα του ΣΥΡΙΖΑ)

Κλείνω: «Γερούν, γερά» ο Γιάνης Βαρουφάκης με ένα «ν». Μιας και είχατε κι εσείς το θράσος, κύριε Δρίτσα, σας παραπέμπω στον κυβερνητικό εταίρο κατά πρόταση του κ. Τσίπρα, όχι για το τι κάνατε το ’15. Ο κ. Τσίπρας, προχθές μάς είπε ότι θέλει προοδευτική διακυβέρνηση, αγαπητέ Μπάμπη, και ένα από τα κόμματα που κάλεσε για προοδευτική διακυβέρνηση είναι ο Γιάνης με ένα «ν». Χθες ο Γιάνης με ένα «ν» ανέβασε μια επιστολή δημόσια ως κριτική στα όσα έγραψε ο κ. Τσίπρας για την Άνγκελα Μέρκελ.

Και αυτός που θέλετε σήμερα και παρακαλάτε για κυβερνητικό σας εταίρο, κύριε Δρίτσα, έγραψε με την επιστολή αυτή ότι γίνατε οι εκπρόσωποι στην Ελλάδα του «Γερούν, γερά». Άρα βρείτε τα με τον κ. Βαρουφάκη, που τον θέλετε για συγκυβερνήτη, που σας λέει εκπροσώπους του «Γερούν, γερά» και αφήστε μας εμάς!

**ΘΕΟΔΩΡΟΣ ΔΡΙΤΣΑΣ:** Φοβερή απάντηση!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Εσείς τον θέλετε για κυβερνητικό εταίρο, όχι εγώ. Εγώ δεν τον θέλω καθόλου. Εσείς που τον θέλετε να το πείτε ότι δεν είστε εκπρόσωποι του «Γερούν, γερά», κύριε Δρίτσα, κι εσείς προσωπικά, που ήσασταν και στο ίδιο Υπουργικό Συμβούλιο.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κύριοι συνάδελφοι, σας παρακαλώ πολύ, να τελειώσει αυτή η συζήτηση!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Πάω, λοιπόν, τώρα στο εξής.

Στην ομιλία του ο κύριος Πρωθυπουργός στη ΔΕΘ ανακοίνωσε μία σειρά μέτρων -μην τα επαναλάβω- για την ανακούφιση των ελληνικών νοικοκυριών και της ελληνικής οικονομίας. Όλα αυτά τα μέτρα είχαν οικοδομηθεί πάνω στην πρόβλεψη την αναθεωρημένη του 5,9% σε ετήσια βάση και πάνω εκεί υπολογίστηκαν και τα μέτρα. Εάν, πράγματι, οι προβλέψεις όλων αυτών των Οίκων επιβεβαιωθούν -εγώ δεν το ξέρω, λέω «εάν»- και έχουμε καλύτερη επίδοση από το 5,9%, προφανώς θα έχει ο κύριος Πρωθυπουργός την ευχέρεια εάν το κρίνει σκόπιμο να πάρει και επιπλέον μέτρα ανακούφισης του ελληνικού λαού μέχρι το τέλος του χρόνου. Όσο η οικονομία μας αναπτύσσεται ταχύτερα από τις προβλέψεις και όσο ο συλλογικός μας μόχθος είναι περισσότερος από ό,τι υπολογίζαμε, τόσο μερίδιο από τη συλλογική μας αυτή εθνική επιτυχία θα έχουν όλοι οι συμπολίτες μας και κυρίως οι πιο αδύναμοι από αυτούς.

Διότι, κυρίες και κύριοι συνάδελφοι της Νέας Δημοκρατίας, η Κυβέρνησή μας, η Κυβέρνηση της Νέας Δημοκρατίας ως ο γνήσιος απόγονος της λαϊκής παρατάξεως αυτού του τόπου είναι πάντα η παράταξη που συλλογικά εκφράζει τον αγρότη, τον μικρομεσαίο, τον υπάλληλο, τον επιχειρηματία, ο οποίος θέλει να προκόψει και να πάει τη ζωή του μπροστά. Όπως κάναμε πάντα, αυτό θα κάνουμε και τώρα και με τη δική σας βοήθεια, των Βουλευτών της Συμπολιτεύσεως, θα πηγαίνουμε ολοένα και καλύτερα, για να επιστρέψουμε στον ελληνικό λαό το μερίδιο της επιτυχίας που του αξίζει και που έχουμε δεσμευθεί να του προσφέρουμε, εμπιστευόμενος σε εμάς τις τύχες του.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Κυρίες και κύριοι συνάδελφοι, θέλω να θέσω υπ’ όψιν σας ότι με επιστολή της η Διακομματική Κοινοβουλευτική Επιτροπή για την Ανάπτυξη της Θράκης, που έχει συσταθεί στις 24-7-2020, σύμφωνα με τα άρθρα 44 και 45 του Κανονισμού της Βουλής και για την οποία η Ολομέλεια της Βουλής έχει ορίσει προθεσμία υποβολής της έκθεσής της την 28η Σεπτεμβρίου 2021, ζητεί με ομόφωνη απόφασή της, που ελήφθη στη συνεδρίασή της στις 24-9-2021, παράταση της λειτουργίας της μέχρι την 28η Νοεμβρίου 2021.

Συμφωνεί το Σώμα να δοθεί παράταση υποβολής της σχετικής έκθεσης μέχρι και την 28η Νοεμβρίου 2021;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Το Σώμα συμφώνησε ομοφώνως.

(Η προαναφερθείσα επιστολή καταχωρίζεται στα Πρακτικά και έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελίδα 107)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο τώρα έχει ο Υπουργός Περιβάλλοντος και Ενέργειας κ. Σκρέκας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κυρία Πρόεδρε.

Αγαπητές και αγαπητοί συνάδελφοι, νομίζω ότι σήμερα είναι μια καλή ευκαιρία, πραγματικά, να συνοψίσουμε τα μέτρα που έχει λάβει η Κυβέρνηση για τη στήριξη της κοινωνικής συνοχής κατά τη διάρκεια αυτών των εξαιρετικών συνθηκών που επικρατούν σε διεθνές περιβάλλον σε ό,τι αφορά τις πληθωριστικές πιέσεις, αλλά και βέβαια να δούμε πώς αυτό συνδυάζεται και έχει να κάνει με την κλιματική αλλαγή, με την κλιματική κρίση και με την ευρωπαϊκή στρατηγική για την αντιμετώπιση των αιτιών ακριβώς που έχουν προκαλέσει την κλιματική αλλαγή που μας ταλανίζει.

Άκουσα πολύ προσεκτικά τους συναδέλφους από τον ΣΥΡΙΖΑ, από την Αξιωματική Αντιπολίτευση, και πραγματικά φαίνεται ότι δεν αντιλαμβάνονται σίγουρα την ελληνική πραγματικότητα, αλλά δυστυχώς δυσκολεύονται να κατανοήσουν και τις διεθνείς εξελίξεις. Γιατί αν μου επιτρέπετε, κυρίες και κύριοι συνάδελφοι, κόμμα, όπως επικαλείται ότι είναι ο ΣΥΡΙΖΑ, δήθεν περιβαλλοντικό, το οποίο να υποστηρίζει τη συνέχιση της παραγωγής ηλεκτρικής ενέργειας από τον λιγνίτη δεν υπάρχει στον κόσμο. Είσαστε μοναδικοί στο είδος σας. Κόμμα που να θέλει χαμηλές τιμές ηλεκτρικής ενέργειας, που να θέλει ανταγωνιστικές τιμές για τη βιομηχανία και για τους επαγγελματίες, που να θέλει να αντιμετωπίσουμε τα φαινόμενα και τα αίτια της κλιματικής αλλαγής και να μη συμφωνεί και να αμφισβητεί την ευρωπαϊκή στρατηγική και το Green Deal πάλι δεν υπάρχει, στην Ευρώπη τουλάχιστον.

Κατηγορείτε επίσης την Κυβέρνηση ότι έχει προχωρήσει γενικότερα σε ξεπούλημα των παγίων περιουσιακών στοιχείων του δημοσίου και θέλω να σας θυμίσω, κυρίες και κύριοι συνάδελφοι του ΣΥΡΙΖΑ, ότι και εσείς κατά τη διάρκεια της δικής σας διακυβέρνησης προχωρήσατε σε αποκρατικοποιήσεις και σε ιδιωτικοποιήσεις. Είναι και παριστάμενοι Υπουργοί εδώ, οι οποίοι ηγούνταν αυτής της προσπάθειας. Και ρωτάω: Κατηγορείτε την Κυβέρνηση για ξεπούλημα του ΔΕΔΔΗΕ όπου για το 49% λάβαμε 2,1 δισεκατομμύρια ευρώ, το οποίο είναι 35% πιο ακριβό τίμημα αναλογικά με το 25% που πουλήσατε εσείς του ΑΔΜΗΕ; Κατηγορείτε για ξεπούλημα της ΔΕΠΑ Υποδομών όταν λάβαμε 730 εκατομμύρια ευρώ, 40% πιο πολλά αναλογικά με το τίμημα που λάβατε εσείς για την ΔΕΣΦΑ, δύο εταιρείες που έχουν να κάνουν με τα δίκτυα διανομής φυσικού αερίου!

Και ερχόμαστε στο τελευταίο, στο πιο «ζουμερό». Κατηγορείτε την ελληνική Κυβέρνηση, τη σημερινή Κυβέρνηση, ότι δήθεν ξεπουλιέται η ΔΕΗ. Εμείς για το 17% μέσα από αύξηση μετοχικού κεφαλαίου ζητάμε 750 εκατομμύρια ευρώ από θεσμικούς επενδυτές και άλλους μετόχους, μικρομετόχους. Εσείς για το ίδιο ποσοστό, για το 17%, είχατε εγγράψει, κύριε Τσακαλώτο, μόλις 100 εκατομμύρια ευρώ έσοδα στον προϋπολογισμό του 2018. Και ρωτάω: Πότε είναι ξεπούλημα, τώρα που εμείς ζητάμε 750 εκατομμύρια για το 17% ή τότε που εσείς εγγράφατε 100 εκατομμύρια για το ίδιο 17%, το 2018;

(Χειροκροτήματα από την πτέρυγα της Νέας Δημοκρατίας)

Παρακαλώ πολύ να μου απαντήσει κάποιος σε αυτή την Αίθουσα. Αλλά βέβαια είναι λογικό, ξέρετε για ποιον λόγο; Γιατί το 2018 και το 2019 η χρηματιστηριακή αξία της ΔΕΗ ήταν μόλις 300 εκατομμύρια ευρώ για το σύνολο του ομίλου της ΔΕΗ. Σήμερα η χρηματιστηριακή αξία έχει ανέλθει στα 2 δισεκατομμύρια ευρώ. Πότε είχε μεγαλύτερο κέρδος το δημόσιο; Πότε έπρεπε κάποιος να πάει στο ειδικό δικαστήριο, όπως πάλι ακούστηκε εδώ; Το έχετε πολύ συχνά στη φρασεολογία σας αυτό. Τότε που είχε 300 εκατομμύρια η ΔΕΗ ή τώρα που έχει δύο δισεκατομμύρια αξία η ΔΕΗ; Είναι απλές ερωτήσεις που νομίζω ότι απαντώνται πάρα πολύ εύκολα.

Και επαναλαμβάνω -βέβαια θα τα πούμε και παρακάτω- καθώς αφήνουμε σταδιακά πίσω την πανδημία ποιο είναι το διακύβευμα της σημερινής συζήτησης. Να δούμε τα μέτρα που έχει λάβει η σημερινή Κυβέρνηση πολύ πιο γρήγορα από πολλά κράτη-μέλη, σχεδόν από όλα τα ευρωπαϊκά κράτη-μέλη, πέρα από την Ισπανία που ταυτόχρονα ανακοίνωσε κάποια μέτρα. Έχουμε, λοιπόν, λάβει μέτρα. Είναι αρκετά και τελικά εσείς τι περισσότερο θα κάνατε; Γιατί από αυτά που έχετε πει μέχρι τώρα, δεν νομίζω ότι τελικά η τιμή που θα κατέληγε στους Έλληνες καταναλωτές, στα νοικοκυριά θα ήταν καλύτερη από αυτή που εμείς έχουμε διασφαλίσει με τον μηχανισμό που έχουμε ήδη ανακοινώσει και που δεν αφορά μόνο τις σημερινές και βραχυπρόθεσμες εξαιρετικές καταστάσεις και εξαιρετικές συνθήκες που έχουν οδηγήσει σε «ράλι» τιμών τις ευρωπαϊκές τιμές ηλεκτρικής ενέργειας, αλλά αφορά μία μόνιμη λύση, έναν μόνιμο μηχανισμό που θα αντιμετωπίζει το πρόβλημα και τέτοιες εξαιρετικές καταστάσεις που μπορεί να δημιουργούνται καθ’ όλη τη διάρκεια της ενεργειακής μετάβασης μέχρι το 2030. Γιατί το διακύβευμα είναι η προστασία των νοικοκυριών και βέβαια η διατήρηση της ανταγωνιστικότητας των επιχειρήσεων.

Έτσι πολύ γρήγορα να πω ότι μέχρι τώρα η Κυβέρνηση έχει λάβει μέτρα και σε ό,τι αφορά τον κορωνοϊό, αλλά και τα μέτρα από εδώ και πέρα για τη στήριξη στις πληθωριστικές πιέσεις που εμφανίζονται σε παγκόσμιο επίπεδο, της τάξης των 47 δισεκατομμυρίων ευρώ. Και γι’ αυτό συνεχίζουμε να λαμβάνουμε μέτρα τα οποία έχουν από εδώ και πέρα να κάνουν με τη στήριξη των νοικοκυριών και αυτών που έχουν βέβαια περισσότερη ανάγκη.

Αλλά ποιο είναι το πρόβλημα, για ποιον λόγο έχουμε αυτές τις αυξημένες τιμές ηλεκτρικής ενέργειας; Γιατί άκουσα από τους συναδέλφους του ΣΥΡΙΖΑ να κατηγορούν λίγο πολύ την Κυβέρνηση ότι η Κυβέρνηση φταίει. Και γι’ αυτό είπα πριν ότι μάλλον δεν αντιλαμβάνεστε τις διεθνείς συνθήκες που επικρατούν στον χώρο του ενεργειακού κλάδου. Σήμερα η τιμή του φυσικού αερίου έχει τετραπλασιαστεί σε σχέση με την τιμή του στην αρχή του έτους. Μέσα σε έξι - επτά μήνες το φυσικό αέριο, η θερμική MWh κοστίζει τέσσερις φορές παραπάνω, έχει ξεπεράσει τα 60 ευρώ, όταν στην αρχή του έτους κόστιζε μόλις 20 ευρώ η θερμική MWh.

Επίσης, το διοξείδιο του άνθρακα, οι εκπομπές αερίων του θερμοκηπίου σήμερα κοστίζουν τρεις φορές παραπάνω απ’ ό,τι κόστιζαν κατά μέσο όρο όλη την περσινή χρονιά. Το 40% της ηλεκτρικής ζήτησης καλύπτεται από το φυσικό αέριο και το υπόλοιπο 10% - 15% καλύπτεται από τον λιγνίτη, άρα το 50% της ηλεκτρικής κατανάλωσης στη χώρα καλύπτεται από αξιοποίηση ορυκτών καυσίμων. Όταν σήμερα, λοιπόν, παράγουμε ηλεκτρική ενέργεια από φυσικό αέριο ή από λιγνίτη, αυτή κοστίζει πάνω από 130 και 140 ευρώ η ΜWh, δηλαδή τέσσερις και πέντε φορές παραπάνω σχεδόν απ’ όσο κοστίζει σήμερα η ηλεκτρική ενέργεια που προκύπτει από τον ήλιο και τρεις φορές πιο ακριβά από την ηλεκτρική ενέργεια που παράγεται από τον άνεμο.

Γι’ αυτό εμείς ως Κυβέρνηση, πολύ γρήγορα, με απόφαση του Πρωθυπουργού της χώρας του Κυριάκου Μητσοτάκη ανακοινώσαμε στη σύνοδο για το κλίμα και την προστασία του πλανήτη τον Σεπτέμβριο του 2019 πολύ γρήγορη απολιγνιτοποίηση. Όχι γιατί δεν είναι καλό να αξιοποιούμε ένα εγχώριο καύσιμο, αλλά είναι πολύ κακό για τον πλανήτη και το περιβάλλον και είναι ακόμα πιο κακό για τις τσέπες των καταναλωτών. Γιατί τελικά αυτό μετά την πολιτική απόφαση της Ευρώπης και μετά από τις πολιτικές αποφάσεις και άλλων κρατών σε όλον τον κόσμο θα γίνει πάρα πολύ ακριβό τα αμέσως επόμενα χρόνια.

Κυρίες και κύριοι συνάδελφοι, δεν βλέπω εσείς που υποτίθεται ότι είστε φιλοπεριβαλλοντολόγοι και θέλετε να βοηθήσετε τους καταναλωτές, τα νοικοκυριά αλλά και το περιβάλλον, να έρχεστε να στηρίζετε, την απολιγνιτοποίηση, την απανθρακοποίηση δηλαδή, του ελληνικού ενεργειακού κλάδου της ηλεκτροπαραγωγής.

Συζητάτε και αναφέρετε, στην ερώτηση που καταθέτετε, ποσοστά για την ενεργειακή ένδεια. Έχετε διαβάσει τις στατιστικές από την Ευρωπαϊκή Στατιστική Υπηρεσία και την Ελληνική Στατιστική Υπηρεσία για τα ποσοστά της ενεργειακής ένδειας όταν κυβερνούσατε; Έχετε διαβάσει, έχετε δει τις στατιστικές για το πόσα νοικοκυριά αδυνατούσαν να πληρώσουν τους λογαριασμούς του ρεύματος; Ήταν 40%. Ξεπέρασε το 40% το 2015. Διατηρήθηκε ψηλά και το 2016. Ξεκίνησε να αποκλιμακώνεται, ξεκίνησαν, δηλαδή, τα νοικοκυριά να δηλώνουν ότι έχουν μεγαλύτερη δυνατότητα να αποπληρώσουν τους λογαριασμούς τους το 2019 και το 2020, που έχει μειωθεί αυτό το ποσοστό σε 28%. Το 40% των νοικοκυριών το 2015, δυσκολεύονταν να πληρώσουν τους λογαριασμούς. Ήταν 28% το 2020. Και η αποκλιμάκωση συνεχίζει να προχωράει.

Τι συμβαίνει με τις τιμές χονδρικής αγοράς της ηλεκτρικής ενέργειας; Πιάσατε ένα μήνα, τον Αύγουστο: η Ελλάδα η πιο ακριβή. Χειραγώγηση. Παρακαλώ, περιμένω την καταγγελία. Έχω ακούσει πάρα πολλές φορές από πολλούς ότι δήθεν χειραγωγείται η αγορά από παραγωγούς ηλεκτρικής ενέργειας. Κάντε μια καταγγελία άμεσα. Αφού έχετε τέτοια στοιχεία γιατί δεν τα καταθέτετε εδώ; Για να δούμε, πραγματικά, ποιος χειραγωγεί. Η ΡΑΕ, βέβαια, εξετάζει κάθε μέρα ανελλιπώς αν παρατηρούνται αθέμιτες πρακτικές είτε στο θέμα της παραγωγής είτε στο κομμάτι της εμπορίας. Πιάσατε, λοιπόν, τον μήνα Αύγουστο. Όντως τον μήνα Αύγουστο η Ελλάδα είχε μια ακριβή τιμή χονδρεμπορικής αγοράς ηλεκτρικής ενέργειας στην Ευρώπη. Γιατί δεν λέτε για τον Ιανουάριο, που η Ελλάδα ήταν από τις πιο φτηνές χώρες; Γιατί δεν λέτε για τον Φεβρουάριο, για τον Μάρτιο, για τον Απρίλιο, για τον Μάιο, για τον Ιούνιο, που η Ελλάδα ήταν στον μέσο όρο της Ευρώπης. Υπήρχαν αρκετές χώρες που έχουν πολύ πιο ώριμες αγορές ηλεκτρικής ενέργειας, που έχουν πολύ μεγαλύτερα παραγωγικά μέσα, που έχουν πολύ καλύτερες ηλεκτρικές διασυνδέσεις μεταξύ τους. Στην Κεντρική Ευρώπη, οι διασυνδέσεις είναι καλύτερες φυσικά. Έχουν και πυρηνικά στο ενεργειακό τους μείγμα. Είναι πολύ πιο φτηνά όταν παράγουν ηλεκτρική ενέργεια. Γιατί δεν λέτε για όλους αυτούς τους πέντε-έξι μήνες και πιάνεστε μόνο από τον μήνα Αύγουστο; Και τι γίνεται τον μήνα Σεπτέμβριο; Υπάρχουν οκτώ χώρες, οι οποίες έχουν και πυρηνικά. Κάποιες απ’ αυτές είναι πιο ακριβές από τη χώρα. Η Ελλάδα, όντως, μέχρι τώρα έχει 132,8 ευρώ ανά MWh χονδρεμπορική τιμή ηλεκτρικής ενέργειας κατά μέσο όρο, τις μέρες που έχουμε διανύσει μέχρι τώρα. Η Τσεχία 134,5. Πιο ακριβή. Η Σλοβακία 134,7. Η Ουγγαρία 135,7. Πιο ακριβή. Το Βέλγιο 135,8. Πιο ακριβό. Η Ισπανία 151,8, είναι 20%-30% πιο ακριβή. Η Πορτογαλία 152,2 ευρώ η MWh. Πιο ακριβή. Η Ιταλία 153,2. Σχεδόν 20%-30% πιο ακριβή από την Ελλάδα. Αυτή είναι η πραγματικότητα.

Άρα δεν φταίει η ελληνική Κυβέρνηση, κυρίες και κύριοι. Φταίνε πολλά πράγματα για τα οποία δεν κάνετε τίποτα εσείς για να τα βοηθήσετε καθ’ όλα τα πέντε χρόνια που κυβερνούσατε. Φταίει το ενεργειακό μας μείγμα. Φταίει ότι πρέπει να αυξήσουμε τη διείσδυση των ανανεώσιμων πηγών ενέργειας. Φταίει ότι πρέπει να βελτιώσουμε τα ενεργειακά μας δίκτυα, για να μπορούν να υποδεχτούν περισσότερες ΑΠΕ. Τι κάνατε για όλα αυτά εσείς; Τι επενδύσεις έκανε ο ΔΕΔΔΗΕ, που δεν είχε κολώνες να βάλει για να κάνει συνδέσεις; Ήρθαμε εμείς και προσπαθήσαμε μέσα από νέους διαγωνισμούς να πάρουμε κολώνες για να μπορούμε να κάνουμε συνδέσεις. Αυτά παραλάβαμε από την κυβέρνησή σας.

Τι κάναμε εμείς σε αυτές τις εξαιρετικές συνθήκες που επικρατούν; Περιμέναμε να δούμε τι θα κάνουν οι άλλες χώρες; Περιμέναμε να δούμε τι θα κάνουμε τα άλλα κράτη-μέλη για να στηρίξουμε τους Έλληνες καταναλωτές; Όχι, κυρίες και κύριοι του ΣΥΡΙΖΑ. Η Ελλάδα, ο Έλληνας Πρωθυπουργός ήταν αυτός ο οποίος ανακοίνωσε συγκεκριμένα μέτρα άμεσης επιδότησης του λογαριασμού ηλεκτρικού ρεύματος σε άλλους τους καταναλωτές ανεξαρτήτως, που είναι συνδεδεμένοι στη χαμηλή τάση. Ακούστηκαν πριν τα μέτρα που έχει πάρει η Ισπανία. Μάλιστα κάποιος τόλμησε να κάνει και μια σύγκριση και να πει «αυτά αποτελούν σχεδόν 14%-15% έκπτωση, η μείωση του ΦΠΑ, η μείωση του φόρου στην Ισπανία». Ξέρετε τι σημαίνει έκπτωση-επιδότηση τρία λεπτά την KWh; η KWh χρεώνεται από τη ΔΕΗ 11 λεπτά πριν την ενεργοποίηση της ρήτρας αναπροσαρμογής. Τρία λεπτά στα 11 είναι σχεδόν 30% έκπτωση. Κι άλλα 3 λεπτά που θα απορροφήσει η ΔΕΗ, άρα 6 λεπτά στην KWh, αυτό σημαίνει 50% απορρόφηση της ανατίμησης. Για να ξέρετε ποια είναι η σύγκριση μεταξύ των μέτρων που έχει πάρει η ελληνική κυβέρνηση και η ελληνική πολιτεία, και τι μέτρα έχουν πάρει οι ευρωπαϊκές χώρες μετά την Ελλάδα. Βοηθούν τη ΔΕΗ και οι υπόλοιποι ιδιώτες πάροχοι. Ήδη βλέπω ότι έχουν ανακοινώσει κι εκείνοι μέτρα και εμπορικά πακέτα που απορροφούν ένα κομμάτι της ανατίμησης.

Αλλά δεν σταματήσαμε μόνο εκεί. Ιδρύουμε ένα Ταμείο Ενεργειακής Μετάβασης, το οποίο ήρθε και θα μείνει. Άκουσα κάποιον να λέει «είναι πρόχειρο, δεν είναι πρόχειρο». Είναι ένας μόνιμος αποσβεστικός μηχανισμός που ήρθε και θα μείνει. Νομοθετούμε τις επόμενες ημέρες. Θα έχει από τις δημοπρασίες των εκπομπών του διοξειδίου του άνθρακα. Θα έχει έσοδα από άλλα περιβαλλοντικά τέλη. Θα έχει έσοδα πιθανότατα από τον τακτικό προϋπολογισμό και μέσα από κει θα στηρίξουμε όλους αυτούς που το έχουν ανάγκη, όλους τους Έλληνες που έχουν ανάγκη, τους ευάλωτους, τους πιο αδύναμους καθ’ όλη τη διάρκεια της ενεργειακής μετάβασης που υποχρεωνόμαστε, που πρέπει να το κάνουμε, όχι επειδή κάποιος άλλος μάς το είπε, αλλά επειδή θέλουμε να προστατεύσουμε τη χώρα μας και τον πλανήτη μας για τις επόμενες γενιές. Εκτός αν δεν έχετε καταλάβει ότι όλο αυτό που ζούμε σήμερα, ότι, για παράδειγμα, έχει καταστραφεί σχεδόν το 50% της παραγωγής σκληρού σίτου στον Καναδά κι έχουν αυξηθεί οι τιμές σίτου σε όλον τον κόσμο, οφείλεται στην κλιματική αλλαγή.

Το ότι έχουμε αυξήσεις σε πρωτογενή προϊόντα οφείλεται στις καταστροφές που έχουμε λόγω των επιπτώσεων της κλιματικής κρίσης. Δεν βλέπετε ότι η κλιματική κρίση έχει αντίτιμο, έχει τιμή που την πληρώνει τελικά το νοικοκυριό, την πληρώνουν όλοι οι Έλληνες, την πληρώνουν όλοι οι πολίτες σε όλον τον κόσμο; Άρα μπορούμε εμείς αυτό να το αφήσουμε, να κλείσουμε τα μάτια και να μην κάνουμε τίποτα και να συνεχίζουμε να αξιοποιούμε λιγνίτη, άνθρακα και να εκπέμπουμε διοξείδιο του άνθρακα στην ατμόσφαιρα; Αυτό προκαλεί την κλιματική αλλαγή. Γιατί δεν λέτε τίποτα γι’ αυτό; Φιλοπεριβαλλοντικό κόμμα υποτίθεται ότι είστε. Θα πείτε ποτέ κάτι γι’ αυτό;

Θέλετε να συνεχιστεί ο λιγνίτης μέχρι το 2040; Γιατί δεν το λέτε; Το δικό σας σχέδιο για την ενέργεια και το κλίμα είχε τον λιγνίτη μέχρι το 2035 - 2040. Συνεχίζετε και εμμένετε σ’ αυτό; Εμείς ξεκινάμε και αρχικά μιλάμε, τουλάχιστον, για 150 εκατομμύρια ευρώ. Περίπου 200 εκατομμύρια ευρώ τελικά θα κατανείμουμε φέτος από τις δημοπρασίες των ρύπων σε αυτό το ταμείο. «Μα, θα λείψει από κάτι;», ρωτάει ο αρμόδιος εκπρόσωπος του ΣΥΡΙΖΑ για την ενέργεια. Δεν θα λείψει τίποτα. Εξακόσια εκατομμύρια από τις δημοπρασίες θα πάνε στον ειδικό λογαριασμό στον ΕΛΑΠΕ για να στηρίξουμε τις ΑΠΕ. Πέρυσι ήταν 480 εκατομμύρια. Εκατόν δέκα εκατομμύρια φέτος για την αντιστάθμιση για να στηρίξουμε την ελληνική βιομηχανία. Πέρυσι ήταν 80 εκατομμύρια. Πενήντα έως 60 εκατομμύρια για τους λιγνιτικούς δήμους. Τριάντα πέντε εκατομμύρια ήταν όταν το παραλάβαμε από εσάς. Διπλασιάζουμε το ποσό. Και βέβαια 200 εκατομμύρια τα οποία προστατεύσαμε καθ’ όλη αυτή τη διάρκεια. Κάποιοι άλλοι έλεγαν να τα κάνουμε κάτι άλλο. Τα προστατεύσαμε για να στηρίξουμε τους Έλληνες καταναλωτές. Είναι 200 εκατομμύρια. Και, βέβαια, ζητούμε και από τη ΔΕΗ και τους άλλους παρόχους να έρθουν και να συμβάλλουν κι αυτοί. Ήδη η ΔΕΗ έχει ανακοινώσει.

Σταματάμε εκεί; Σταματάμε μόνο σ’ αυτά τα οποία κάνουμε στο εσωτερικό της χώρας; Όχι, κυρίες και κύριοι συνάδελφοι. Η Ελλάδα ήταν μία από τις δυο χώρες -εγώ θα έλεγα ότι ήταν η μοναδική χώρα- που κατέθεσαν πρόταση για αντίστοιχο μηχανισμό σε κεντρικό επίπεδο στην Ευρώπη, για να μπορέσουμε συνολικά να αντιμετωπίσουμε το πρόβλημα το οποίο βλέπουμε ότι έχει έρθει, ότι παραμένει κι ότι μπορεί να κάνει αρκετούς μήνες μέχρι να αποκλιμακωθεί.

Ήρθαμε και είπαμε ελάτε να αξιοποιήσουμε επιπλέον ρύπους ή ρύπους από επόμενες χρονιές για να δημιουργήσουμε τώρα ένα ταμείο και να στηρίξουμε τους πιο ευάλωτους στην Ευρώπη. Και αυτή την πρόταση, κυρίες και κύριοι συνάδελφοι, την καταθέσαμε επίσημα στο προηγούμενο Συμβούλιο Υπουργών Ενέργειας και, βέβαια, στείλαμε -και έστειλα προσωπικά, μετά φυσικά από τις οδηγίες του Πρωθυπουργού- επιστολή στον Αντιπρόεδρο της Ευρωπαϊκής Επιτροπής τον κ. Τίμερμανς και στην αρμόδια Επίτροπο, στην κ. Σίμπσον, που ζητάμε να συσταθεί τέτοιος μηχανισμός αποσβεστικός και με αυτόν τον τρόπο να δείξουμε σε όλους τους Ευρωπαίους πολίτες ότι η Ευρώπη νοιάζεται γι’ αυτό που γίνεται, ότι δεν τους αφήνει έρμαιο σε τέτοιες εξαιρετικά δύσκολες συνθήκες και για να αποφύγουμε τον λαϊκισμό.

Γιατί, ξέρετε ποιος είναι ο λαϊκισμός που έχει αρχίσει κι εμφανίζεται; Ότι δήθεν γι’ αυτές τις αυξημένες τιμές αυτός που φταίει είναι η ευρωπαϊκή πολιτική για την ενεργειακή μετάβαση, είναι η στρατηγική της Ευρώπης για την απανθρακοποίηση. Αυτό λέει κάποιος λαϊκισμός. Και σας παρακολουθώ σήμερα και δεν σας βλέπω να διαχωρίζετε τη θέση σας.

Παρακαλώ, καταθέτω στη Βουλή την επιστολή την οποία στείλαμε στον Αντιπρόεδρο της Ευρωπαϊκής Επιτροπής.

(Στο σημείο αυτό ο Υπουργός Περιβάλλοντος και Ενέργειας κ. Κωνσταντίνος Σκρέκας καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής.)

Ο ΣΥΡΙΖΑ, τι έχει κάνει γι’ αυτό; Έχει κάνει κάτι ο ΣΥΡΙΖΑ; Έχει κάνει εκεί στα διεθνή φόρα όπου συμμετέχει; Στην ευρωπαϊκή ομάδα -δεν ξέρω και σε ποια ευρωπαϊκή ομάδα ανήκετε πια- έχετε κάνει καμμία πρόταση ή όλο αυτό το οποίο γίνεται είναι προσχηματικό, εδώ, για εσωτερική κατανάλωση και σε ό,τι αφορά τις εξωτερικές σας επιδόσεις επικρατεί απόλυτη ακινησία, άκρα του τάφου σιωπή; Θα κάνετε καμμιά πρόταση; Θα βοηθήσετε την πρόταση της Ελλάδας, αν αυτή συνεχίσει; Θα κάνετε μια δική σας πρόταση κι άμα είναι καλύτερη, ελάτε να τη δούμε, να τη συζητήσουμε μήπως τη στηρίξουμε και εμείς όλοι ως Έλληνες; Δεν βλέπω να έχετε κάνει καμμία πρόταση για έναν κεντρικό ευρωπαϊκό μηχανισμό, για να αντιμετωπίσει από εδώ και πέρα και τα επόμενα χρόνια και τις επόμενες δεκαετίες αυτό το οποίο ζούμε σήμερα.

Άρα δεν πρέπει να προσπαθείτε -και το ζητάω αυτό- να παραπλανάτε τον κόσμο, γιατί πια δεν σας πιστεύει με αυτά τα οποία κάνετε. Και δεν είμαστε πια στο 2014. Είμαστε στο 2020 και πιάνουμε 2021. Άκουσα κάποιους από τον ΣΥΡΙΖΑ να λένε ότι το 2020 οι τιμές χονδρικής είχαν υποχωρήσει σε χαμηλά επίπεδα και η ΔΕΗ δεν έκανε εκπτώσεις.

Πρώτον, το 2020 οι τιμές ηλεκτρικής ενέργειας ήταν λίγο πολύ στα ίδια ύψη με τις τιμές ηλεκτρικής ενέργειας που εσείς απολαύσατε το 2015, 2016, 2017 τότε που είχαμε πολύ χαμηλές τιμές πετρελαίου απ’ ό,τι θυμάστε, αλλά, δυστυχώς, η ελληνική κυβέρνηση τότε δεν κατάφερε να αξιοποιήσει αυτές τις ευνοϊκές συνθήκες και να δημιουργήσει προοπτικές ισχυρής ανάπτυξης για τη χώρα μας.

Η ΔΕΗ, όμως, έχει κάνει και το 2020 πολλά πράγματα. Συνολικά έχει λάβει μέτρα τα οποία έχουν κοστίσει 100 εκατομμύρια ευρώ.

Πρώτον, δωρεάν πάγιο σε όλους. Ξεχάσετε να το πείτε.

Δεύτερον, 8% έκπτωση στις καταναλώσεις άνω των 2.000KWh.

Τρίτον, 10 ευρώ έκπτωση σε όλους όσους σταμάτησαν να δέχονται χάρτινο λογαριασμό και δέχονται ηλεκτρονικό λογαριασμό. Εσείς -να θυμίσω ότι- είχατε πάει και είχατε βάλει ένα μικρό χαρατσάκι 1 ευρώ για κάθε λογαριασμό, για κάθε επιστολή που σας έστελνε η ΔΕΗ. Αυτό το πράγμα κόστιζε γύρω στα 40, 50 εκατομμύρια ευρώ. Δεν ήταν και τόσο μικρό για τους λογαριασμούς των καταναλωτών. Και μη μου πείτε ότι ήρθατε και προχωρήσατε σε μία έκπτωση 15% για την έγκαιρη πληρωμή. Δηλαδή τι κάνατε τότε; Δεν τα θυμάστε. Τα συζητάγαμε. Πήγατε και δώσατε έκπτωση σ’ αυτούς που μπορούσαν να πληρώσουν. Και σε αυτούς που είχαν αδυναμία να πληρώσουν, στους πιο ευάλωτους, που καθυστερούσαν, αυτοί πλήρωναν 15% πιο ακριβά. Μεγάλη επιτυχία για ένα τέτοιο κόμμα, το οποίο υποτίθεται ότι στηρίζει την κοινωνική συνοχή και υποτίθεται ότι είναι φιλο-κοινωνικό! Πάει στα ίδια με το φιλο-περιβαλλοντικό και αυτό.

Από εκεί και πέρα, έχουμε πάρει μέτρα για μόνιμη μείωση του κόστους ηλεκτρικής ενέργειας, γιατί αυτά είναι βραχυπρόθεσμα μέτρα τα οποία θα αντιμετωπίσουν το πρόβλημα τώρα και όσο διαρκεί. Αρχικά θα διαρκέσουν μέχρι τέλος του χρόνου και εφόσον δούμε ότι αυτές οι πιέσεις, οι έκτακτες και εξαιρετικά μεγάλες πιέσεις, στις τιμές ηλεκτρικής ενέργειας θα συνεχιστούν, θα συνεχίσουμε φυσικά να στηρίζουμε αυτούς που το έχουν περισσότερο ανάγκη, τους Έλληνες καταναλωτές, τα νοικοκυριά.

Δεν σταματάμε, όμως, εκεί. Εμείς θέλουμε σε μία μόνιμη βάση να δημιουργήσουμε ένα πράσινο δίχτυ ασφαλείας για αυτούς που πραγματικά έχουν ανάγκη. Για πρώτη φορά αξιοποιούμε 100 εκατομμύρια ευρώ από το Ταμείο Ανάκαμψης για να κατασκευάσουμε, μέσα από δημοτικές ενεργειακές κοινότητες, φωτοβολταϊκά, τα οποία θα παρέχουν σχεδόν δωρεάν πράσινη ηλεκτρική ενέργεια σε οικονομικά ευάλωτους. Το έκανε η Νέα Δημοκρατία, δεν το έκανε ο ΣΥΡΙΖΑ. Θα μπορούσατε να το κάνετε κι εσείς τότε. Υπήρχαν άλλοι τρόποι, αλλά δεν το κάνατε. Απλά για να το λέμε.

Δεύτερον, ολοκληρώνουμε τις διασυνδέσεις, με εμπροσθοβαρή τρόπο, των νησιών με την ηπειρωτική χώρα. Φέρνουμε πιο μπροστά την τελική, τη μεγάλη διασύνδεση της Κρήτης. Ήδη από το 2021, θα έχουμε μειώσει τις τιμές ηλεκτρικής ενέργειας σε ό,τι αφορά τα τέλη χρήσης δικτύου που θα ξεπεράσουν τα 100 εκατομμύρια ευρώ. Όταν θα ολοκληρωθεί και η μεγάλη διασύνδεση της Κρήτης, τότε θα έχουμε μειώσεις στα τέλη χρήσης δικτύου που θα φτάσουν και τα 500 εκατομμύρια ευρώ, το μισό δισεκατομμύριο ευρώ. Αυτό θα το δουν όλοι οι καταναλωτές στους λογαριασμούς τους.

Προχωρούμε στην ενεργειακή αναβάθμιση του κτηριακού αποθέματος της χώρας. Εδώ δεν είναι ο στόχος να ξοδεύουμε πολλή ενέργεια, να σπαταλάμε ηλεκτρική ενέργεια, η οποία απλά θα είναι φθηνή. Το θέμα είναι να μειώσουμε και την ενεργειακή κατανάλωση, γιατί ο καλύτερος τρόπος να έχεις χαμηλότερο κόστος ενέργειας είναι να μην καταναλώνεις, αλλά να πετυχαίνεις βέβαια να θερμαίνεις ικανοποιητικά το σπίτι σου τον χειμώνα και να το κλιματίζεις ικανοποιητικά, πάλι, το καλοκαίρι. Πώς θα το πετύχουμε αυτό; Μα μέσα από την ενεργειακή αναβάθμιση. Την επόμενη πενταετία θα κινητοποιήσουμε περισσότερα από 3 δισεκατομμύρια ευρώ για την ενεργειακή αναβάθμιση του κτηριακού μας αποθέματος. Θέλουμε εξακόσιες χιλιάδες κτήρια να αναβαθμιστούν ενεργειακά μέχρι το 2030. Πενήντα χιλιάδες σπίτια θα μπορέσουν να αναβαθμιστούν στο νέο «ΕΞΟΙΚΟΝΟΜΩ» που έχουμε ήδη ανακοινώσει ότι η ηλεκτρονική πλατφόρμα υποβολής αιτήσεων θα ανοίξει εντός του Οκτωβρίου. Μια τεράστια διαφορά σε σχέση με όλα τα προηγούμενα «ΕΞΟΙΚΟΝΟΜΩ» που κληροδοτήσαμε από εσάς.

Εσείς ως κυβέρνηση είχατε θέσει τότε τη χρονική ιεράρχηση. Όποιος προλάβαινε, εκείνος εντασσόταν στο πρόγραμμα. Αυτό αλλάζει. Έχουμε κριτήρια πια. Έχουμε κριτήρια αξιολόγησης, με τα οποία θα προκύψει μία ιεράρχηση, θα υπάρξει προτεραιοποίηση με διαφανή κριτήρια και με αυτόν τον τρόπο θα μπορούν μέσα σε έναν μήνα να ετοιμάσουν τις αιτήσεις, να καταθέσουν τις αιτήσεις, οι ενδιαφερόμενοι και φυσικά θα υπάρχουν οι επιλέξιμοι, οι πενήντα χιλιάδες πρώτοι και θα υπάρχουν επίσης και οι επιλαχόντες και κάθε φορά που εμείς αυξάνουμε τον προϋπολογισμό του προγράμματος και οι επιλαχόντες θα έχουν τη δυνατότητα να αναβαθμίσουν ενεργειακά το σπίτι τους.

Και κάνουμε και κάτι άλλο που δεν κάνατε εσείς. Κάνουμε μια ξεχωριστή υποκατηγορία για τους ενεργειακά ευάλωτους, 100 εκατομμύρια για τους πιο αδύναμους οικονομικά. Δεν το έκανε ο ΣΥΡΙΖΑ, το κάνει η Νέα Δημοκρατία. Δεν το έκανε ο Τσίπρας, το κάνει ο Κυριάκος Μητσοτάκης. Αυτή είναι η πραγματικότητα. Γιατί, πραγματικά, ενδιαφερόμαστε και γιατί προσπαθούμε να βρούμε πραγματικές λύσεις, όχι λόγια. Μια ξεχωριστή υποκατηγορία για τα ενεργειακά ευάλωτα νοικοκυριά με πολύ μεγάλη επιδότηση και για την πολύ μικρή συμμετοχή ένα εγγυοδοτικό ταμείο που θα τους στηρίζει για να αναβαθμίσουν ενεργειακά το σπίτι τους, να μειώσουμε κατά 50%, 60%, 70% την κατανάλωση ηλεκτρικής ενέργειας και άρα τον λογαριασμό που πληρώνουν. Και δεν σταματάμε εκεί.

Και το υπόλοιπο πρόγραμμα για πρώτη φορά έχει και κοινωνικά κριτήρια. Δεν είχατε βάλει κριτήριο, για παράδειγμα, ώστε να έχει μόρια παραπάνω, να έχει προτεραιότητα, μια οικογένεια που έχει ένα μέλος με αναπηρία που μπορεί να είναι όλη μέρα σπίτι και να πρέπει όλη μέρα να ζεσταίνεται το σπίτι. Δεν είχατε βάλει κριτήρια για μια πολύτεκνη οικογένεια. Δεν είχατε βάλει κριτήρια για μια μονογονεϊκή οικογένεια. Τα βάζουμε εμείς. Τα βάζει η Νέα Δημοκρατία αυτά τα κριτήρια, γιατί, πραγματικά, -επαναλαμβάνω ότι- ενδιαφερόμαστε και ψάχνουμε να βρούμε σωστές λύσεις, όχι λόγια.

Συνεχίζουμε και αξιοποιούμε 450 εκατομμύρια ευρώ για την ενεργειακή απόδοση και την ενεργειακή αναβάθμιση μικρών, πολύ μικρών, μεσαίων και μεγάλων επιχειρήσεων, ώστε να γίνουν πιο ανταγωνιστικές σε μόνιμη βάση.

Δρομολογούμε ένα τρίτο πρόγραμμα για εξοικονόμηση ενέργειας σε δημόσια κτήρια και για έργα οδοφωτισμού, με προϋπολογισμό 200 εκατομμύρια ευρώ από το Ταμείο Ανάκαμψης.

Προχωρούμε και προωθούμε νέους καινοτόμους μηχανισμούς, για να διασφαλίσουμε στην παραγωγική βάση της χώρας μας, στη βαριά βιομηχανία, στην ενεργοβόρο βιομηχανία και βιοτεχνία, ανταγωνιστικές τιμές καθαρής ενέργειας με μεγάλη ορατότητα για τα επόμενα δέκα και δεκαπέντε χρόνια. Πώς; Μέσα από «πράσινα» διμερή συμβόλαια, μηχανισμός τον οποίο τις επόμενες μέρες θα καταθέσουμε στην Ευρωπαϊκή Επιτροπή για να εγκριθεί. Τι σημαίνει αυτό; Απευθείας σύμβαση μεταξύ ενός παραγωγού ανανεώσιμης πηγής ενέργειας, ενός φωτοβολταϊκού και ενός καταναλωτή όπου θα μπορεί να αγοράζει κατευθείαν πράσινη ενέργεια πολύ φθηνή, πολύ ανταγωνιστική για τα επόμενα δέκα χρόνια.

Ετοιμάζουμε σχήμα με εγγυοδοτικούς μηχανισμούς από το κράτος, ώστε αυτό να μπορεί να γίνει. Και, βέβαια, εάν μπορέσουμε να το καταφέρουμε, και με επιδότηση του κόστους εξομάλυνσης, όπως λέμε, για να μπορέσουμε πραγματικά να διασφαλίσουμε την ανταγωνιστικότητα της ελληνικής παραγωγικής βάσης.

Αξιοποιούμε 450 εκατομμύρια για τεχνολογίες αποθήκευσης, για μπαταρίες και για έργα αντλησιοταμίευσης, ώστε να μπορέσουμε να αξιοποιήσουμε και να εισάγουμε περισσότερες ΑΠΕ στο ενεργειακό μείγμα της χώρας.

Αυξήσαμε το όριο του net metering από 1MW στα 3MW. Μια βιοτεχνία, ένας επαγγελματίας μπορεί να κατασκευάσει ένα φωτοβολταϊκό με εγκατεστημένη ισχύ μέχρι 3MW και να συμψηφίζει και το υπόλοιπο. Βέβαια μέχρι 20% ξέρετε ότι μπορεί να το πουλάει και στο δίκτυο.

Δεν μένουμε όμως, εκεί. Στο επόμενο νομοσχέδιο το οποίο φέρνουμε κάνουμε κάτι πολύ πρωτοπόρο. Δίνουμε τη δυνατότητα της αυτοπαραγωγής χωρίς όριο εγκατεστημένης ισχύος. Μια ενεργοβόρα βιομηχανία θα μπορεί να κατασκευάσει ένα φωτοβολταϊκό μόνο για αυτοπαραγωγή, μόνο για αυτοκατανάλωση, χωρίς να εκχέεται καθόλου ηλεκτρική ενέργεια στο δίκτυο. Θα ξεπεράσουμε το πρόβλημα των κορεσμένων δικτύων, με απευθείας καλώδιο. Και με αυτόν τον τρόπο θα μπορεί και να ταυτίζει, να συγχρονίζει την παραγωγή της όταν παράγει -το φωτοβολταϊκό της, για παράδειγμα- ηλεκτρική ενέργεια και έτσι να έχει πολύ χαμηλό κόστος ηλεκτρικής ενέργειας, καθώς και πράσινη ενέργεια. Το ετοιμάζουμε και θα το φέρουμε να το νομοθετήσουμε -ελπίζω να το στηρίξετε- το επόμενο διάστημα.

Ψάχνουμε να βρούμε τρόπους να βοηθήσουμε την κοινωνία, να βοηθήσουμε τα νοικοκυριά, να βοηθήσουμε την παραγωγική βάση της χώρας. Και βλέπετε ότι συνέχεια φέρνουμε ρυθμίσεις. Να δούμε αν, τελικά, θα έρθετε ποτέ να στηρίξετε.

Για τη ΔΕΗ να μην πω πάρα πολλά πράγματα. Τα είπε και ο καλός συνάδελφος, ο Υπουργός Οικονομικών, κ. Σταϊκούρας. Δεν μπορείτε να λέτε για τη ΔΕΗ πολλά πράγματα όταν τη φτάσατε το 2019 να έχει 1,6 δισεκατομμύριο ζημιές και το 2018 να έχει 800 εκατομμύρια περίπου ζημιές, δηλαδή να έχει συσσωρεύσει ζημιές 2,5 δισεκατομμυρίων σε δύο χρόνια. Και πανηγυρίζετε γι’ αυτό; Έρχεστε εδώ και τι λέτε; Ότι κάνατε καλά, ότι προστατεύσατε τη ΔΕΗ, ότι προστατεύσατε το μέλλον του ενεργειακού κλάδου στη χώρα; Μα, θα μπορούσε η ΔΕΗ να αθροίζει κάθε χρόνο ένα και ενάμισι δισεκατομμύριο ζημιές; Στο τέλος δεν θα χρειαζόταν να έλθετε από τον κρατικό προϋπολογισμό -δηλαδή από τον φορολογούμενο πολίτη- και να στηρίξετε για να μην πτωχεύσει, να μη χρεοκοπήσει η μεγαλύτερη εταιρεία ηλεκτρικής ενέργειας στη χώρα; Πώς έρχεστε και τα λέτε αυτά με τέτοια ελαφρότητα; Και τώρα έρχονται ξένοι θεσμικοί επενδυτές να αγοράσουν και να πληρώσουν τις μετοχές της ΔΕΗ, γιατί πιστεύουν στο μέλλον, γιατί πιστεύουν στη στρατηγική που έχουμε χαράξει.

Και, βέβαια, το δημόσιο παραμένει βασικός ρυθμιστής. Φυσικά σαν μεγαλομέτοχος είναι αυτός ο οποίος θα ορίζει και τη διοίκηση που στη συνέχεια θα εγκρίνεται από τη γενική συνέλευση. Και φυσικά θα έχει την καταστατική μειοψηφία, θα έχει την αποφασιστική δύναμη για τις μεγάλες θετικές αποφάσεις και, βέβαια, για τη διοίκηση της καθημερινότητας της εταιρείας.

Και τα οφέλη θα είναι πάρα πολύ μεγάλα. Για ποιον; Μόνο για τη ΔΕΗ; Θα είναι για τη ΔΕΗ, φυσικά. Θα έχει 750 εκατομμύρια ευρώ και άλλο 1,5 δισεκατομμύριο καθαρά χρήματα αν αφαιρέσουμε τα δάνεια που θα πρέπει να πληρώσει από τον ΔΕΔΔΗΕ, ώστε με αυτά τα 2, 2,5 δισεκατομμύρια να προχωρήσει σε άμεσες επενδύσεις ΑΠΕ, για να αντικαταστήσει και να αποσύρει τις λιγνιτικές μονάδες. Έτσι, αντί να παράγει σήμερα ηλεκτρική ενέργεια από λιγνίτη που για κάθε μονάδα που πουλάει, για κάθε MWh που πουλάει μπαίνει μέσα, να κατασκευάσει φωτοβολταϊκά, να κατασκευάσει ανεμογεννήτριες, να κατασκευάσει συστήματα γεωθερμίας, ώστε να μπορέσει και να ανταγωνιστεί στο μέλλον, αλλά και να βοηθήσει το ενεργειακό μείγμα της χώρας να φθηνύνει. Πού είναι το πρόβλημά σας σε αυτό;

**ΠΡΟΕΔΡΕΥΟΥΣΑ (Σοφία Σακοράφα):** Κύριε Υπουργέ, θα σας παρακαλέσω να συντομεύσετε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ολοκληρώνω, κυρία Πρόεδρε.

Για το ΔΕΣΦΑ σάς είπα, η σύγκριση με τη ΔΕΠΑ Υποδομών πτωχή. Το πουλήσατε, αντίστοιχα. Δηλαδή αν δείτε τις αναλογίες πόσο τοις εκατό πλήρωσε τη ρυθμιζόμενη περιουσιακή βάση ο αγοραστής στη ΔΕΠΑ Υποδομών και στο ΔΕΣΦΑ και αντίστοιχα στον ΑΔΜΗΕ και στον ΔΕΔΔΗΕ, θα δείτε ότι στη μία περίπτωση πουλήσαμε 40% πιο ακριβά αντίστοιχα, αναλογικά τη ΔΕΠΑ Υποδομών και 35% πιο ακριβά τον ΔΕΔΔΗΕ σε σχέση με την πώληση από εσάς του ΑΔΜΗΕ, γιατί και εσείς κάνατε αποκρατικοποιήσεις.

Βλέπετε ότι υπάρχει μία Κυβέρνηση η οποία έχει σχέδιο συγκροτημένο, έχει στρατηγική η οποία βλέπει τις εξελίξεις και προνοεί. Δεν σας αρέσει το ότι ήρθαμε πολύ γρήγορα και αντιμετωπίσαμε τις επικείμενες αυξήσεις στην ηλεκτρική ενέργεια.

Εδώ είμαστε για να αντιμετωπίσουμε όποιες εξαιρετικές ανατιμήσεις έχουμε σε οποιαδήποτε ενεργειακά προϊόντα εμφανιστούν στο μέλλον.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εμείς σας ευχαριστούμε, κύριε Υπουργέ.

Και να καλέσω στο Βήμα τον Υπουργό Αγροτικής Ανάπτυξης και Τροφίμων κ. Παναγιώτη Λιβανό, τον οποίο και θα παρακαλέσω να κρατήσει το χρόνο του, γιατί στις 17.00΄ πρέπει να ξεκινήσει συζήτηση των επίκαιρων ερωτήσεων.

Ελάτε, κύριε Υπουργέ.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Κυρία Πρόεδρε, ευχαριστώ.

Κυρίες και κύριοι του ΣΥΡΙΖΑ, σας ευχαριστώ και εγώ με τη σειρά μου για τη συγκεκριμένη επίκαιρη επερώτηση. Μου δίνετε την ευκαιρία αφ’ ενός να αναδείξουμε για άλλη μια φορά τις διαφορές της Κυβέρνησης της Νέας Δημοκρατίας από τον ΣΥΡΙΖΑ, τη διαφορά μας σε σχέση με την πολιτική μας, αλλά και να σας δώσουμε συγκεκριμένες απαντήσεις στα πολλά λόγια -εμείς με λίγα λόγια και στοιχεία, εσείς με πολλά λόγια χωρίς ουσία- και να μας δώσετε και την ευκαιρία και σε μένα συγκεκριμένα να αναφερθώ στο σύνολο της πολιτικής μας στον πρωτογενή τομέα. Πολιτική η οποία αποδίδει καρπούς και γι’ αυτό αγκαλιάζεται από τους αγρότες μας. Πολιτική που στοχεύει στην αντιμετώπιση του ζητήματος που θέτετε, δηλαδή της αύξησης των τιμών όσον αφορά στα αγροτικά και κτηνοτροφικά προϊόντα.

Επιτρέψτε μου να ξεκινήσω με όσα είπε για τα αγροτικά στην Θεσσαλονίκη ο κ. Τσίπρας και στα οποία αναφέρθηκε επ’ ολίγον, χαμηλόφωνα βέβαια, ο κ. Αραχωβίτης. Ας δούμε, λοιπόν, τι ήταν οι αναφορές και υποσχέσεις του κ. Τσίπρα, τις οποίες έχω εδώ και θα τις καταθέσω στα Πρακτικά, μαζί με πολλά στοιχεία.

Συγκεκριμένα, λοιπόν, ευχολόγιο από τον κ. Τσίπρα σε έξι σημεία έναντι συγκεκριμένων μέτρων, που την ίδια στιγμή που ο Αρχηγός της Αξιωματικής Αντιπολίτευσης θα τα εκφωνούσε στη Θεσσαλονίκη αμήχανα -και σήμερα αμήχανα επίσης, θα επαναλαμβάνετε εσείς-, εμείς ήδη τα εφαρμόζαμε. Μίλησε για χορήγηση έκτακτης ανάγκης, όταν εμείς ψηφίζοντας το νομοσχέδιό μας για την αρωγή έχουμε ήδη δώσει 28.573.000, έχουμε ήδη δώσει 470 περίπου εκατομμύρια στους αγρότες μας για να τους στηρίξουμε το προηγούμενο διάστημα και έχουμε καλύψει όλες τις ανάγκες στον «ΙΑΝΟ». Και εσείς ήρθατε με ένα ευχολόγιο.

Συνέχισε να μιλάει για ενίσχυση των ζωοτροφών και των γεωργικών εφοδίων, όταν εμείς στο Υπουργείο με τη συνδρομή της τότε Υφυπουργού και σήμερα Κοινοβουλευτικής μας Εκπροσώπου -και θα το καταθέσω και αυτό στα Πρακτικά- έχουμε όχι απλά την αποδοχή των κτηνοτρόφων, αλλά και των ίδιων των συλλόγων τους με ευχαριστήριες επιστολές. Τη στιγμή που εκείνος υποσχόταν δήθεν μέτρα για τους πυρόπληκτους, εμείς έχουμε πολύ συγκεκριμένα μέτρα με σημεία, χρήματα κοστολογημένα δώδεκα για τους μελισσοκόμους και τα αντίστοιχα τέσσερα συγκεκριμένα σημεία για τους ρητινοπαραγωγούς. Όταν ο κ. Τσίπρας -και σήμερα βέβαια δεν ακούσαμε γι’ αυτό κάτι άλλο- ερχόταν και έλεγε «θα εντείνουμε τους ελέγχους για τις παράνομες ελληνοποιήσεις» και αυτό ήταν το μέτρο το οποίο θα έφερνε η κυβέρνησή του, εμείς έχουμε πολύ συγκεκριμένα αποτελέσματα, τα οποία είναι πρωτοφανή για τα ελληνικά δεδομένα -θα σας τα αναλύσω στη συνέχεια- και τα οποία ήδη έχουν επιφέρει σημαντικές αυξήσεις για τους παραγωγούς μας που στο γάλα φτάνουν και στο 50%. Θα τα πούμε στη συνέχεια αυτά.

Αυτή, λοιπόν, είναι η ουσιαστική διαφορά, από τη μια εσείς με πολλά παχυλά λόγια και από την άλλη εμείς με ουσία και νούμερα.

Συγκεκριμένα, αναφέρεστε στην ερώτησή σας -και είναι εδώ για να τα πάρετε μετά και να τα μελετήσετε- για την αύξηση η οποία πράγματι υπάρχει στις ζωοτροφές. Ξεχνάτε, όμως, και δεν ξέρω αν το κάνετε αυτό σκοπίμως, να πείτε ποιο είναι το παγκόσμιο σκηνικό στη διάρκεια των ημερών που ζούμε. Τι ακριβώς συμβαίνει στον κόσμο μας αυτή την εποχή; Ανεβαίνουν παγκοσμίως οι τιμές πράγματι. Ανεβαίνουν γιατί υπάρχει εκτόξευση της ζήτησης μετά την κρίση, όπου η δυνατότητα της παραγωγής δεν φτάνει, ανεβαίνουν γιατί ανεβαίνουν οι τιμές στο παγκόσμιο εμπόριο, ανεβαίνουν διότι ανεβαίνουν οι τιμές στα ναύλα των ναυτιλιακών εταιρειών.

Δεν έχω καταλάβει ακριβώς πώς εσείς προτείνετε να αντιμετωπίσουμε αυτή την τάση της ελεύθερης αγοράς. Αν θέλετε να επανέλθετε στην παλιά σας λογική και να συνοδοιπορήσετε με το ΚΚΕ, αντιλαμβάνομαι τη θέση σας. Αν όχι, περιμένω να μας πείτε πώς θα το κάνετε αυτό και σε κάθε περίπτωση πώς προτείνετε σ’ εμάς να ρυθμίσουμε το παγκόσμιο εμπόριο για να λύσουμε αυτού του είδους τα προβλήματα.

Ξεχνάτε, όμως, τη στιγμή που έρχεστε και κάνετε αυτή την ανέξοδη κριτική να αναφερθείτε και στη δική μας πολιτική, η οποία έχει συγκεκριμένα αποτελέσματα με τις αυξήσεις τις οποίες βλέπουν οι παραγωγοί μας στον δικό τους μόχθο, στη δική τους καθημερινή ενασχόληση με τη δουλειά τους. Και αναρωτιέμαι πραγματικά και σας έχω εδώ έναν κατάλογο, εκτός από το γάλα που σας είπα πριν, στο μαλακό σιτάρι, στο σκληρό, στο κριθάρι, στο καλαμπόκι, στο ροδάκινο, στο βαμβάκι, εσείς πραγματικά τι θέλετε; Θέλετε να συμπιέσουμε κι άλλο τους αγρότες μας; Θέλετε να συμπιέσουμε κι άλλο τους παραγωγούς μας; Δεν είστε ευχαριστημένοι που υπάρχει μια εθνική πολιτική η οποία αποδίδει καρπούς και έτσι το πιο δύσκολο επάγγελμα να αμείβεται αναλογικά με την προσπάθεια και με τον ιδρώτα που χύνουν αυτοί οι άνθρωποι;

Πραγματικά αναρωτιέμαι πώς έχετε το θράσος να έρχεστε εδώ και να λέτε σε εμάς για την πολιτική την οποία ακολουθούμε όταν η αγορά μιλάει από μόνη της.

Παρ’ όλα αυτά, ενώ υπήρχε το ευχολόγιο -και αυτά στη διάθεσή σας για να δείτε, αν δεν τα ξέρετε- από τη μεριά σας, ο Πρωθυπουργός στη Θεσσαλονίκη για πρώτη φορά τόσο εμφατικά μίλησε για τη σημασία της αγροτικής παραγωγής και για τη σύνδεσή της με την ανάπτυξη των επόμενων δέκα χρόνων και κυρίως για τη σύνδεσή της με την κοινωνική συνοχή. Και μέσα σ’ αυτό το πλαίσιο έκανε και την αναφορά και δήλωσε δημόσια την απόφασή του για μείωση του ΦΠΑ στο 6%. Αυτό δεν το επικροτείτε, επίσης;

Πριν από λίγες εβδομάδες ήρθαμε εδώ και ψηφίσαμε τη δυνατότητα του αγρότη να έχει πλέον αγροτικό φωτοβολταϊκό πεντακοσίων KW, το οποίο ήταν ένα πάγιο αίτημα όλων των αγροτών σε όλη την Ελλάδα. Εμείς το ψηφίσαμε και εσείς ακόμα και σ’ αυτό είπατε «όχι». Αυτό δεν δίνει τη δυνατότητα στον Έλληνα παραγωγό να έχει φθηνότερο ρεύμα και ένα έξτρα εισόδημα;

Μας εγκαλείτε για το αν στηρίζουμε ή όχι τους αγρότες. Σας είπα και πριν, για να μην καταχραστώ τον χρόνο, ότι έχουμε καταβάλει για στήριξη των παραγωγών στον πρωτογενή τομέα περίπου 470 εκατομμύρια το τελευταίο διάστημα. Εδώ είναι συγκεκριμένα -και σας τα καταθέτω και αυτά- τα μέτρα τα οποία αναλυτικά μέσα στη χρονιά αυτή και την προηγούμενη έχουμε πάρει για να καλύψουμε αυτές τις ανάγκες. Και όλα αυτά γίνονται όταν πράγματι η κλιματική κρίση αλλάζει τα δεδομένα και έχουμε συνεχείς πρωτοφανείς κρίσεις στον αγροτικό τομέα με τους παγετούς, με τους καύσωνες, με τον «ΙΑΝΟ», με τις φωτιές.

Αντιμετωπίζουμε ταυτόχρονα, λοιπόν, την κρίση του COVID έτσι ώστε να καλύπτουμε τις βασικές ανάγκες των παραγωγών μας και ερχόμαστε ταυτόχρονα, νοικοκυρεύοντας τον ΕΛΓΑ ο οποίος στις μέρες σας όλοι γνωρίζουμε πως λειτουργούσε με δύο - τρία χρόνια καθυστέρηση, ψηφίζοντας το πλαίσιο αυτό που μας επιτρέπει να καλύπτουμε παρά τα άλλα προβλήματα σε χρόνο μηδενικό για τα ελληνικά δεδομένα και για τα συριζαϊκά δεδομένα τις βασικές ανάγκες. Και αυτό το γνωρίζετε πολύ καλά. Απόδειξη ήταν ότι μέσα στη διάρκεια του καλοκαιριού, μέσα στις μεγάλες καταστροφές των πυρκαγιών και στην ανάγκη να είναι όλοι οι εκτιμητές του ΕΛΓΑ και το σύνολο των ανθρώπων του Υπουργείου επί του πεδίου ότι καταφέραμε να δώσουμε αυτές ακριβώς τις προκαταβολές για τον παγετό τις οποίες είχαμε υποσχεθεί.

Άρα, ενώ εμείς δουλεύουμε με συνέπεια μέσα στο πλαίσιο των δημοσιονομικών που μας επιτρέπει αυτή τη στιγμή η κατάσταση της χώρας και ευτυχώς με τη δυνατότητα να έχουμε τον φθηνό δανεισμό λόγω αξιοπιστίας στην οποία έχουμε χτίσει τα τελευταία δύο χρόνια, εσείς έρχεστε και μας ζητάτε τα ρέστα. Σε τι; Στις τιμές;

Νομίζω, όμως, ότι η απάντηση είναι απλή, ότι πρακτικά δεν επιδιώκετε την επίλυση των προβλημάτων. Θέλετε να υπάρχουν προβλήματα, θέλετε να υπάρχει ανησυχία στον αγροτικό κόσμο, γιατί μόνο έτσι ως κόμμα του «αντί» και ως κόμμα της αντίδρασης μπορείτε να υπάρχετε.

Έρχεστε και λέτε: «Πώς θα κάνουμε ανταγωνιστικότερους τους Έλληνες παραγωγούς;» Μα, μόλις τον προηγούμενο Απρίλιο ψηφίσαμε μαζί, διότι ακούσαμε τις σκέψεις σας και τις προτάσεις σας, έναν νόμο ο οποίος έρχεται να καλύψει τους αγρότες μας με την καταβολή των χρημάτων για τα προϊόντα τους σε τριάντα και εξήντα μέρες ανάλογα με το πού ανήκουν αυτά τα προϊόντα, σε ποια κατηγορία δηλαδή. Κι αυτό το ψηφίσαμε μαζί. Αυτό δεν είναι ένας τρόπος για να τους καταστήσουμε ανταγωνιστικότερους και να δημιουργήσουμε ένα πλαίσιο ισονομίας στην αγορά αυτή;

Τις επόμενες μέρες μέσα στο πλαίσιο που ορίζει ο νόμος και όπως είχαμε πει τότε στη Βουλή θα βγουν και αυτοί οι κατάλογοι με τα προϊόντα.

Έρχεστε και χτυπάτε την Κυβέρνηση διότι δεν δημιουργεί ένα πλαίσιο ενίσχυσης για τη βελτίωση των υποδομών στους αγρότες. Σας λέω απλά για άλλη μια φορά, διότι είναι χρήσιμο και κρίσιμο να αναπτύσσονται και να ακούγονται αυτά τα μέτρα και στο ελληνικό Κοινοβούλιο, ότι μέσω του μεταβατικού προγράμματος, για το 2021 και το 2022 δηλαδή, έχουμε 1,8 δισεκατομμύριο ακριβώς για έργα στις υποδομές, ακριβώς για να προτρέξουμε και να προβλέψουμε και να καλύψουμε τις πιθανές ανάγκες που θα έρθουν στο άμεσο μέλλον.

Τέτοια έργα έχουμε να δούμε να υλοποιούνται στη χώρα μας, και κυρίως αυτά τα οποία αφορούν στα αρδευτικά και στα φράγματα, από τις δεκαετίες του 1950 και του 1960. Διαθέτουμε, λοιπόν, 40 εκατομμύρια για μικρά εγγειοβελτιωτικά και αρδευτικά έργα, 43 εκατομμύρια -εκεί που εσείς δεν είχατε βάλει ούτε ευρώ- για την αγροτική οδοποιία, ξεμπλοκάραμε πολλά έργα τα οποία ήταν καθηλωμένα στο δικό μας Υπουργείο στα τεχνικά έργα από την εποχή του 2014 - 2020. Επιπλέον, έχουμε προβλέψει 180 εκατομμύρια για σχέδια βελτίωσης, 41 εκατομμύρια για την πιστοποίηση του AGRO, που ήταν κάτι που ζητούσαν και αγωνίζονταν οι παραγωγοί της Θεσσαλίας κυρίως, κι εμείς το κάναμε πράξη, 490 εκατομμύρια για τη βιολογική γεωργία και κτηνοτροφία, 150 εκατομμύρια για τη μείωση των νιτρικών στη γεωργία και τελευταίο, αλλά ίσως και το πιο σημαντικό, αυξήσαμε πολύ τον προϋπολογισμό στα 420 εκατομμύρια για τους νέους αγρότες.

Την ίδια στιγμή, όπως σας είπα και πριν, έχουμε προβλέψει πάνω από 2 δισεκατομμύρια στον προϋπολογισμό μας για τα μεγάλα έργα που ξεκολλάμε και για τα άλλα που ξεκινάμε με ώριμες μελέτες και όπου δεν υπάρχουν τις ωριμάζουμε, ακριβώς για τα μεγάλα έργα υποδομής για να μπορέσουμε να δώσουμε στον αγροτικό χώρο αυτό το οποίο έχει πραγματικά ανάγκη, κάτι το οποίο δεν κάνατε εσείς.

Παράλληλα, δημιουργούμε ένα νέο θεσμικό πλαίσιο για τους ΓΟΕΒ και τους ΤΟΕΒ για να μπορέσουμε να αντιπαρέλθουμε τα προβλήματα που αντιμετωπίζουμε σήμερα με το ρεύμα και να δημιουργήσουμε και εκεί ένα σύγχρονο πλαίσιο, ακριβώς πράγματα που δεν κάνατε εσείς.

Οδεύοντας, όμως, προς το τέλος της ομιλίας μου, για να είμαι συνεπής και προς την κ. Σακοράφα, θέλω να αναφερθώ και σε αυτό το οποίο ανέφερα εγώ ότι είπε στην Έκθεση Θεσσαλονίκης ο κ. Τσίπρας και ο κ. Αραχωβίτης είχε την ευφυΐα να μην το πει εδώ μέσα στην Αίθουσα, στην εντατικοποίηση των ελέγχων τη δημιουργία δηλαδή -αυτή είναι η δική μας πολιτική, είναι βασικός άξονας, πυλώνας της πολιτικής μας- ενός ορθολογικού, δίκαιου, αυστηρού βέβαια πλαισίου για τη λειτουργία της αγοράς υπέρ των Ελλήνων παραγωγών, υπέρ των πραγματικών παραγωγών.

Μπορούμε ανά πάσα στιγμή -εγώ θα την ξεκινήσω σήμερα- να κάνουμε και μια σύγκριση των δικών σας ημερών με τις δικές μας μέρες. Ξεκινάω από τα προϊόντα ΠΟΠ και ΠΓΕ. Επί των ημερών μου στο Υπουργείο τους τελευταίους μήνες έχουν επιβληθεί τα μεγαλύτερα πρόστιμα στην ιστορία για παράβαση των κανόνων του ΠΟΠ, 260.000 και 160.000 ευρώ. Έρχονται κάποιοι και λένε ότι είναι μικρά τα ποσά. Ναι, αλλά αυτό είναι το θεσμικό πλαίσιο. Δεν μπορούμε να το υπερβούμε. Τι κάνουμε, λοιπόν;

Μέσα στις επόμενες βδομάδες -κύριε Αραχωβίτη, μου κουνάτε το χέρι, αλλά δεν βάλατε ούτε ένα πρόστιμο, zero τα πρόστιμα τα οποία βάλατε, κύριε Αραχωβίτη, εσείς και ο ΣΥΡΙΖΑ- εμείς θα φτιάξουμε αυτό το πλαίσιο και θα διορθώσουμε το πρόβλημα που υπάρχει, για να μην μπορούμε να βάλουμε μεγαλύτερο πρόστιμο. Το βάλαμε, όμως.

Συστήσαμε επιτροπές στο Υπουργείο, οι οποίες επί των δικών σας ημερών ήταν ανενεργές πλήρως. Κάναμε πράξη, δηλαδή, όλα αυτά. Εμείς τα έχουμε κάνει πράξη με αποτέλεσμα. Έχει αποτέλεσμα στην τιμή του γάλακτος η πράξη η δική μας. Κάναμε πράξη αυτά που ήρθε πίσω-πίσω να επαγγελθεί ο κ. Τσίπρας στην Έκθεση της Θεσσαλονίκης.

Τι άλλο κάναμε με τους ελέγχους; Βάλαμε μία τάξη και έχουμε αρχίσει και αποσύρουμε μεγάλες ποσότητες δήθεν βιολογικών προϊόντων. Το κάναμε με πορτοκάλια. Το κάναμε με κοτόπουλα. Και έτσι προστατεύουμε ποιον; Και τους πραγματικούς βιολογικούς παραγωγούς που εκεί πρέπει να επενδύσουμε, αλλά και τις μανάδες και τους πατεράδες που δίνουν από το υστέρημά τους κάτι παραπάνω για να μπορέσουν να θρέψουν τα παιδιά τους σωστά. Αυτό που έλεγε η κ. Παπανάτσιου πριν. Εμείς το κάνουμε.

Έτσι, λοιπόν, έχουμε αφαιρέσει την πιστοποίηση εταιρειών που δήθεν παρήγαν βιολογικά προϊόντα, έχουμε προχωρήσει την προεργασία μας για ένα καινούργιο νομοθετικό πλαίσιο, που θα το συζητήσουμε και όπως ξέρετε οι πόρτες μου είναι πάντα ανοιχτές για τις καλές ιδέες του μέλλοντος και προχωράμε σ’ αυτή την κατεύθυνση, την οποία ήρθε ο κ. Τσίπρας να επαγγελθεί εκ των υστέρων στη Θεσσαλονίκη.

Να δούμε, όμως, και κάτι άλλο που είναι νούμερα και καλό είναι να μας δώσετε και για αυτό μια απάντηση στη δευτερολογία σας. Το Πάσχα, που είναι μια περίοδος γνωστή για τα προβλήματα που αντιμετωπίζει η αγορά και τους ελέγχους που θα έπρεπε να κάνουμε, το 2019 για να μην πάω πιο πίσω, γιατί ήταν χειρότερα τα νούμερα αν δεν κάνω λάθος έγιναν μόλις πεντακόσιοι έλεγχοι. Για κοιτάξτε να δείτε τι έγινε φέτος. Και θέλω να ευχαριστήσω και πάλι την κ. Αραμπατζή για την καλή συνεργασία που είχαμε, ήταν επικεφαλής στο Υπουργείο γι’ αυτή την προσπάθεια. Εμείς κάναμε, περίπου, επτά χιλιάδες ελέγχους φέτος. Για δείτε, λοιπόν, και μελετήστε να συζητήσουμε αν θέλετε, γιατί εγώ είμαι πολύ ευπρεπής και δεν τα λέω αυτά από μόνος μου στη Βουλή, τώρα, όμως, που μας ρωτάτε να τα πούμε, γιατί αυτά έχουν αντίκτυπο στη συνέχεια στις τιμές και αυτό είναι αυτό το οποίο πραγματικά θέλει η κοινωνία να έχουμε ένα ορθολογικό, σοβαρό και δίκαιο πλαίσιο στη χώρα μας. Για να δούμε, λοιπόν, πώς θα μας απαντήσετε όταν εσείς κάνατε πεντακόσιους ελέγχους και εμείς κάναμε κοντά επτά χιλιάδες και ποια ήταν τα αποτελέσματά τους.

Να πάμε και παρακάτω. Ελάτε λίγο να συγκρίνουμε τι έχουμε κάνει εμείς με τους ελέγχους στον ΕΦΕΤ και πόσα πρόστιμα έχουν ήδη μπει το πρώτο εξάμηνο και να δούμε τι είχατε κάνει εσείς σε ανάλογες περιόδους, αλλά να δούμε και τι σχέδιο είχατε για τους ελέγχους στα γαλακτοκομικά προϊόντα, στα ισοζύγια, όταν εμείς δουλέψαμε πιλοτικά και με το πιλοτικό πρόγραμμα έχουμε αλλάξει την πραγματικότητα της αγοράς αυτής με το «ΑΡΤΕΜΙΣ» και ήδη έχουμε σχεδιάσει και αρχίζουμε να εφαρμόζουμε το «ΑΡΤΕΜΙΣ PLUS» που θα μας δώσει ακόμα μεγαλύτερα αποτελέσματα και όχι μόνο πια στο γάλα, αλλά θα πάμε και σε άλλα προϊόντα.

Δεχόμαστε πάντα την καλόπιστη κριτική, αλλά θέλουμε να μας αναγνωρίζετε και την πραγματικότητα και η πραγματικότητα αυτή είναι κάθε μέρα επίκαιρη για τους παραγωγούς μας και ιδιαίτερα σήμερα σε αυτή την ερώτηση, διότι μόνο έτσι μπαίνει ένα ορθολογικό πλαίσιο δίκαιο και αυστηρό, για να μην έχουμε αυτές τις αυξήσεις των τιμών που λέτε.

Μας ρωτάτε στην ερώτησή σας τι προτιθέμεθα να κάνουμε για το εθνικό στρατηγικό σχέδιο για την αγροδιατροφή. Τώρα σε λίγο θα αρχίσουμε να γελάμε και εμείς και εσείς μαζί. Ξέρετε την τεράστια προσπάθεια την οποία έχουμε κάνει. Έχω πολλά εδώ να πω, αλλά δεν θα τα πω. Αν θέλετε θα σας τα καταθέσω ή κάντε μου μια ερώτηση να έρθουμε να τα συζητήσουμε μια άλλη φορά.

Χοντρικά, όμως, με την προσπάθεια του Κυριάκου Μητσοτάκη εξασφαλίσαμε τα χρήματα, τα οποία είχαμε και στην προηγούμενη περίοδο, 20 δισεκατομμύρια, όταν όλη η υπόλοιπη Ευρώπη έχασε περίπου 15%. Και τι κάνουμε; Έχουμε βγει από τη στιγμή που επέτρεψαν τα πλαίσια ασφάλειας για τον COVID και γυρνάμε όλη την Ελλάδα και συζητάμε με όλους τους παραγωγούς, με όλα τα πολιτικά κόμματα, με όλες τις ενώσεις, με τους πάντες, εξάωρες, επτάωρες συζητήσεις. Έχω κάνει ήδη έξι εγώ και πολλές ακόμα οι συνεργάτες μου. Πουθενά ο ΣΥΡΙΖΑ. Έχουν έρθει Βουλευτές του ΚΙΝΑΛ, έχουν έρθει Βουλευτές από τα άλλα κόμματα, δεν θυμάμαι τώρα να σταχυολογώ. Το ΚΙΝΑΛ πράγματι έχει έρθει σε δύο, τρεις από αυτές που έχουμε κάνει. Προχθές στο Αγρίνιο, όπου συζητάμε ανάλογα θέματα, ήρθε και το ΚΚΕ. Εσάς δεν σας έχουμε δει πουθενά. Δεν έρχεστε καν να συζητήσουμε. Σας καλώ παντού. Γιατί δεν έρχεστε;

Και εν πάση περιπτώσει μπορεί να μη θέλετε να έρθετε να τα πούμε όλοι μαζί, αλλά αν έχετε προτάσεις στείλτε τες μας, να δούμε ποιες είναι αυτές οι προτάσεις.

Εάν εσείς θεωρείτε ότι αυτό το πλαίσιο των 20 δισεκατομμυρίων που έρχονται δεν είναι ένα πλαίσιο, το οποίο αφορά σε όλους τους Έλληνες και σε όλες τις Ελληνίδες, όχι μόνο στους αγρότες, όχι μόνο στους κτηνοτρόφους και τους αλιεύς, σε όλους, τότε εγώ δεν ξέρω πώς να σας απαντήσω.

Νομίζω, και κλείνω με αυτό, αγαπητοί συνάδελφοι του ΣΥΡΙΖΑ, ότι ήρθατε σήμερα στη Βουλή με κούφια λόγια και χωρίς επιχειρήματα γι’ αυτό και ευφυώς κρατήσατε τους τόνους χαμηλά, ενώ δίνατε παραπολιτικά ότι θα ανεβάσετε τους τόνους και θα δημιουργήσετε γενικότερα ζητήματα. Ήταν έξυπνη η δεύτερη κίνηση. Η πρώτη ήταν λανθασμένη, όχι επειδή το λέω εγώ, επειδή εσείς κάνατε χαμηλών τόνων ομιλίες κενές περιεχομένου και σφυροκοπηθήκατε από τους τέσσερις Υπουργούς που καλέσατε εδώ για να σας απαντήσουν όχι με λόγια μεγάλα και φωνές, αλλά…

**ΕΥΚΛΕΙΔΗΣ ΤΣΑΚΑΛΩΤΟΣ:** Χαλαρά.

**ΠΡΟΕΔΡΕΥΟΥΣΑ (Σοφία Σακοράφα):** Κύριοι συνάδελφοι, σας παρακαλώ πολύ.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Κύριε Τσακαλώτο, ο καθένας έχει το στιλ του.

Πάντως και ο κ. Γεωργιάδης, που έχει ένα άλλο στιλ, λίγο πιο θορυβώδες, είχε επιχειρήματα και κυρίως…

**ΚΩΝΣΤΑΝΤΙΝΟΣ ΜΠΑΡΚΑΣ:** Είχε στιλ.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Τώρα αυτό είναι θέμα γούστου, αγαπητέ συνάδελφε, αλλά είχε επιχειρήματα και κυρίως είχε στοιχεία, όπως είχα και εγώ, όπως είχε ο κ. Σκρέκας, όπως είχε και ο Υπουργός Οικονομικών. Και αυτή είναι η διαφορά.

Εμείς θέλουμε τον κοινοβουλευτικό έλεγχο, θέλουμε συνολικά τον έλεγχο από την Αντιπολίτευση, αλλά να ξέρετε ότι κάθε φορά που θα έρχεστε έτσι αδιάβαστοι και αμετροεπείς στη Βουλή θα φεύγετε με ήττες και αυτές οι ήττες θα έρχονται να ανακυκλώνουν τα εσωτερικά προβλήματα που έχετε. Και αυτά τα εσωτερικά προβλήματα που έχετε, δηλαδή προβλήματα πολιτικού και ιδεολογικού προσανατολισμού, θα οδηγούν τον Αρχηγό σας να κυνηγάει σε όλες του τις ομιλίες να κάνει ένα μόνο πράγμα, να ξορκίζει τις εκλογές. Και αυτό μπορεί να σας ευχαριστεί εσάς, αλλά δεν ευχαριστεί τον ελληνικό λαό.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ, κύριε Υπουργέ.

Μπαίνουμε τώρα στη διαδικασία των Κοινοβουλευτικών Εκπροσώπων.

Τον λόγο εκ μέρους του ΣΥΡΙΖΑ έχει ο κ. Ευκλείδης Τσακαλώτος, Βουλευτής Β1΄ Βόρειου Τομέα Αθηνών.

Ορίστε, κύριε συνάδελφε.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κυρία Πρόεδρε.

Κύριε Λιβανέ, κύριε Σκρέκα, επειδή δεν είναι εδώ ο κ. Γεωργιάδης, θα ήθελα να του μεταφέρετε ότι από εμένα δεν πρόκειται να πάρει «αντρίκεια» απάντηση, όπως μου ζήτησε. Δεν είμαι της «αντρίκειας» σχολής. Είναι καιρός να τελειώσουμε με το στερεότυπο ότι υπάρχει υπεροχή των ανδρών. Είναι καιρός να τελειώσουμε με τον σεξισμό. Τα μεγαλύτερα ψέματα έχουν ειπωθεί από ανθρώπους της «αντρίκειας» σχολής.

Ο κ. Γεωργιάδης σε αυτό το παραλήρημα για το πώς καταστρέψαμε εμείς τη χώρα ξέχασε μερικά πράγματα, ότι δεν την χρεοκοπήσαμε εμείς τη χώρα, ότι ανάμεσα στο 2010 και 2014 πήραν οι κυβερνήσεις 63 δισεκατομμύρια μέτρα για να μειώσουν 27 δισεκατομμύρια το έλλειμμα. Είναι στοιχεία του Υπουργείου Οικονομικών. Επίσης, ξέχασε να μας πει τι ταμείο μας άφησε, αν ήταν ρυθμισμένο το χρέος.

Δεν θα συνεχίσω με αυτό το ύφος του κ. Γεωργιάδη. Μόνο ένα τελευταίο γι’ αυτό που είπε, ότι η κ. Μέρκελ έριξε τον Πρωθυπουργό Σαμαρά. Δεν τον έριξε η κ. Μέρκελ. Ο ελληνικός λαός έριξε τον κ. Σαμαρά. Και νομίζω αυτό δεν θα το ξεχάσουμε, γιατί είναι μέρος της ιστορικής μνήμης αυτού του λαού. Ο κόσμος ζητάει ένα άλλο ύφος, με άλλα επιχειρήματα.

Και επιτρέψτε μου στη δική μου ομιλία να θέσω ένα ερώτημα για το ποιοι είναι οι Ευρωπαίοι, τι σημαίνει να είσαι ευρωπαϊστής σε αυτή τη συγκυρία. Αρχίζω με την πανδημία. 2% απ’ όλους ανθρώπους στις φτωχές χώρες έχουν πάρει το εμβόλιο. 2%! Το ΔΝΤ υπολογίζει ότι αν δεν αλλάξει αυτό, τα επόμενα τρία – τέσσερα - πέντε χρόνια μπορούμε να χάσουμε από την παγκόσμια οικονομία 4,5 δισεκατομμύρια δολάρια. Επίσης, ο Γκόρντον Μπράουν, ο πρώην Πρωθυπουργός της Αγγλίας, υπολογίζει -γιατί τώρα είναι εντολοδόχος των Ηνωμένων Εθνών για την παιδεία- ότι παγκοσμίως για να εμβολιαστούν όλοι οι άνθρωποι των φτωχών χωρών χρειάζονται 70 δισεκατομμύρια με 3,5 τρισεκατομμύρια.

Ένα θέμα είναι η ακρίβεια. Μας είπατε, κύριε Σταϊκούρα, ότι μέρος της ακρίβειας είναι ότι δεν μπορούν να ανταποκριθούν οι αλυσίδες της προσφοράς στην αυξημένη ζήτηση. Αν έχουμε τρία - τέσσερα χρόνια που οι άνθρωποι από τις φτωχές χώρες δεν εμβολιάζονται, δεν θα συνεχιστεί αυτό; Όμως, το κυρίαρχο ζήτημα είναι το ανθρωπιστικό.

Έχετε καταλάβει ότι κανείς δεν είναι ασφαλής, αν δεν είμαστε όλοι σε ασφάλεια; Έχετε, σπρώχνετε κάποιες προτάσεις γι’ αυτό το θέμα που βάζει ο Γκόρντον Μπράουν, να εμβολιαστούν όλοι στις φτωχές χώρες;

Ο κ. Τσίπρας, που μόλις ήρθε, έκανε την πρωτοβουλία για τις πατέντες για ακριβώς αυτό το ζήτημα, γιατί έχει κατανοήσει, όπως έχουμε κατανοήσει όλοι στον ΣΥΡΙΖΑ - Προοδευτική Συμμαχία, ότι κανένας δεν είναι ασφαλής, αν δεν είμαστε όλοι σε ασφάλεια. Τι απάντησε ο Πρωθυπουργός; Ότι ο κ. Τσίπρας θέλει τώρα να εθνικοποιήσει τη «PFIZER». Έτσι θα συνεχίσουμε; Αυτός είναι ο ευρωπαϊσμός ο δικός σας; Ο εθνικισμός της Ευρώπης ή ο εθνικισμός των κρατών-μελών της Ευρώπης;

Δεύτερο θέμα, που πάλι έχει σχέση με την ακρίβεια. Χαιρετίζουμε όλοι από αυτή τη μεριά -δείχνω τη μισή Βουλή- τη μεγάλη νίκη των ανθρώπων που δουλεύουν στην «e-FOOD» και για τον δυναμισμό των εργαζομένων και για τους δεκάδες χιλιάδες ανθρώπους που έκοψαν τη συνεργασία με την «e-FOOD». Και μας ρωτάει ο κ. Σκρέκας αν παίρνουμε εμείς ευρωπαϊκές πρωτοβουλίες. Ναι, παίρνουμε. Γιατί αυτή η υποστήριξη που έχουμε εμείς σε ένα αυτόνομο κίνημα δένεται με όλη τη δουλειά που έχει κάνει η ευρωομάδα μας, η ευρωπαϊκή Αριστερά, για τις πλατφόρμες, που έγκαιρα καταλάβαμε ότι κάτι αλλάζει σ’ αυτή την παγκόσμια οικονομία, ότι είναι κάτι καινούργιο, ότι και την τεχνική νοημοσύνη και τις πλατφόρμες πρέπει να τις αντιμετωπίσουμε. Και γι’ αυτό και στην ολομέλεια πέρασε οδηγία για τα δικαιώματα των εργαζομένων.

Εκεί, κύριε Κατρίνη, κάνατε λίγο πίσω εσείς οι σοσιαλδημοκράτες, που επεκτείνατε για τρία χρόνια το δικαίωμα της αποσύνδεσης.

Επίσης, θα υπάρχει οδηγία, με γνωμοδότηση της ευρωομάδας της Αριστεράς, που έχει ενσωματώσει η Κομισιόν, για τις πλατφόρμες σχετικά με το σε ποιον ανήκουν τα data. Αυτό σημαίνει να είσαι μέρος της ευρωπαϊκής Αριστεράς ως Ευρωπαίος που έχεις ένα όραμα, ότι δεν γίνεται να έχουμε Ευρώπη χωρίς δικαιώματα.

Ο κ. Τσίπρας, ο Πρόεδρος μας, ανακοίνωσε κατώτατο μισθό στα 800 ευρώ. Πάλι είμαστε μέσα σε μια ευρωπαϊκή συζήτηση. Ξέρετε ότι έρχεται οδηγία με πίεση απ’ όλες τις αριστερές ομάδες στην Ευρώπη για να υπάρχει σύγκλιση στα 820 ευρώ, για να στηρίξουμε το διαθέσιμο εισόδημα, για να αντιμετωπίσουμε τη φτώχεια, για να αντιμετωπίσουμε τις ανισότητες, για να αντιμετωπίσουμε την ακρίβεια και τις συνέπειες που έχει η ακρίβεια. Εμείς με αυτό το ρεύμα είμαστε. Εσείς με ποιο ρεύμα είσαστε ως ευρωπαϊστές;

Πάμε στο θέμα της ενέργειας. Μας είπε ο κ. Σταϊκούρας ότι σχεδόν όλες οι χώρες δεν έχουν μεγάλο δημόσιο τομέα. Ξέχασε να πει και κάποια καλά παραδείγματα. Στη Γερμανία, για παράδειγμα, η τοπική κοινωνία δίνει πάρα πολύ μεγάλη σημασία και στο δίκτυο, αλλά και στην τροφοδότηση των ΑΠΕ.

Να συζητήσουμε, όμως, με πρώτες αρχές; Δηλαδή, ποιο είναι το όραμά σας; Είναι το όραμά σας αυτό της Βρετανίας που τα έχει ιδιωτικοποιήσει όλα; Ξέρετε τις συνέπειες που είχε αυτό στη Βρετανία με τα φυσικά μονοπώλια και την ιδιωτικοποίηση των δικτύων; Επένδυσαν μήπως στις υποδομές αυτές οι επιχειρήσεις; Μήπως αυτές οι επιχειρήσεις είχανε μεγάλη συμμετοχή σε εναλλακτικές μορφές ενέργειας ή μήπως το βασικό στοιχείο τους ήταν να δώσουν μερίσματα στους μετόχους; Ακόμα και η κ. Μέι αναγκάστηκε το ’17 να πει ότι «πρέπει να βάλουμε ένα πλαφόν στις τιμές» ακριβώς γι’ αυτό το ζήτημα.

Υπάρχει κι ένα άλλο θέμα, ότι όταν είναι δημόσια η ενέργεια μπορεί να δημιουργήσει -ένα θέμα που έχουμε συζητήσει εμείς οι δύο, κύριε Σταϊκούρα- ένα «μαξιλάρι». Ακριβώς επειδή δεν χρειάζεται η δημόσια επιχείρηση να δώσει αυτά τα μερίσματα, έχει τη δυνατότητα να μπορεί σε καλές εποχές να μαζεύει χρήματα και να τα μοιράζει στους φτωχούς και σ’ αυτούς που έχουν ανάγκη σε πιο δύσκολες περιπτώσεις.

Και ένα τελευταίο επιχείρημα που έχουμε μάθει από το νεοφιλελευθερισμό: Μετά τις ιδιωτικοποιήσεις, όταν θα κλείσουν πολλές μικρές επιχειρήσεις ενέργειας και θα δημιουργηθούν προβλήματα, όπως δημιουργήθηκαν στις Ηνωμένες Πολιτείες και σε άλλες χώρες, το κράτος δεν θα χρειαστεί να επέμβει; Και εσείς θα χρειαστεί να κάνετε επεμβάσεις. Άρα για ποια Ευρώπη μιλάμε; Την Ευρώπη που είμαστε μαζί στις ζημιές και είναι ιδιωτικά τα κέρδη; Αυτό είναι το δικό σας όραμα;

Αυτή τη στιγμή μας είπατε τι κάνετε εσείς στη ΔΕΗ. Το bottom line, που λέτε στη Λαμία, κύριε Σταϊκούρα, είναι ότι εμείς δεν ιδιωτικοποιήσαμε το 16% με όλα αυτά που είπατε και είπε και ο κ. Σκρέκας. Αυτό είναι το bottom line. Όμως, ό,τι έγινε στο παρελθόν, έγινε στο παρελθόν. Τώρα, αυτή τη στιγμή, με αυτή την κρίση θεωρείτε ότι είναι η στιγμή για να πάμε σε περισσότερη ιδιωτικοποίηση της ΔΕΗ ή για τις υποδομές, τα δίκτυα του φυσικού αερίου, χωρίς να έχουμε εργαλεία για να το αντιμετωπίσουμε;

Αν θέλεις να αντιμετωπίσεις την ακρίβεια, πρέπει πρώτα να κατανοήσεις ότι η ενεργειακή φτώχεια, γενικά η φτώχεια, η κλιματική αλλαγή και η ακρίβεια είναι ένα κουβάρι και πρέπει να τα αντιμετωπίσεις όλα μαζί, με ένα σχέδιο: τι θέλεις να κάνεις για να ρυθμίσεις τις αγορές και στην ενέργεια και αλλού, τι αναδιανεμητικές πολιτικές πρέπει να ακολουθήσεις για να μπορείς να αντιμετωπίσεις το ότι ο πληθωρισμός δεν είναι ο ίδιος για όλα τα κοινωνικά στρώματα. Πρέπει, δηλαδή, να υπάρχει μια σύνθετη αντιμετώπιση και στην αγορά ενέργειας και να μην αφήσουμε φυσικά μονοπώλια και να παρακολουθούμε τις τιμές και να κάνουμε παρεμβάσεις όταν χρειάζονται και αναδιανεμητικές πολιτικές και πολιτική για τις πλατφόρμες, τον κατώτατο μισθό και όλα αυτά που είπαμε στην προηγούμενη αντιπαράθεση που είχαμε για τη φορολογική πολιτική και ποιος κερδίζει και ποιος χάνει από τη δική σας πολιτική.

Είπατε ότι κατά την άποψή σας είναι παροδική. Η προσέγγισή σας είναι ότι είναι παροδική. Αν είναι παροδική, τότε χρειάζονται παροδικά μέτρα. Μην έρχεστε και λέτε ότι ανακοίνωσε ο Αλέξης Τσίπρας 10 δισεκατομμύρια με τη συνήθη πρακτική σας που προσθέτετε πορτοκάλια και λεμόνια, γιατί όταν κάποια μέτρα είναι μόνιμα και κάποια άλλα μέτρα είναι εφάπαξ -όπως για το ιδιωτικό χρέος- και κάποια μέτρα είναι παροδικά, είναι προσωρινά -αν πιστέψουμε αυτό που λέτε, ότι είναι παροδική η κρίση- δεν το συνθέτεις 10 δισεκατομμύρια. Καταλαβαίνεις ότι υπάρχει κρίση τώρα, μπορείς να χρησιμοποιήσεις χρήματα για τον ειδικό φόρο καυσίμων για παράδειγμα, μπορεί να χρησιμοποιήσεις και το «μαξιλάρι», γιατί το «μαξιλάρι» για αυτό είναι, για παροδικά προβλήματα που μετά, σε καλύτερες στιγμές, μπορεί να το συμπληρώσεις.

Τελειώνω, κυρία Πρόεδρε, όπως άρχισα, τι σημαίνει, δηλαδή, να είσαι ευρωπαϊστής αυτή τη στιγμή. Δεν είναι ο ευρωπαϊσμός του «μένουμε όρθιοι», του «βάστα, Γερούν», του «βάστα, Βόλφγκανγκ», της λιτότητας, του αυταρχισμού και του εθνικισμού. Η Ευρώπη πρέπει να έχει ιστορική μνήμη. Η Ευρώπη είναι ο χώρος των μεγάλων συγκρούσεων και ταξικών και ιδεών και οραμάτων.

Εμείς σας είπα πώς προσπαθούμε να ενωθούμε με ευρωπαϊκές ιδέες και ευρωπαϊκές κινήσεις και ευρωπαϊκά πράγματα που γίνονται και δεν έχουμε αυτό τον επαρχιωτισμό, που δεν μιλάμε για αυτά τα μεγάλα ζητήματα, που θεωρούμε ότι είμαστε ένα μικρό κράτος που πρέπει να σκύψει το κεφάλι και να κάνει ό,τι κάνουν οι άλλοι. Εμείς κοιτάμε τι κάνουν οι άλλοι, βλέπουμε τις καινούργιες ιδέες, προβλέπουμε για τις πλατφόρμες και άλλα πράγματα που δεν τα ήξεραν πριν από δύο, τρία χρόνια και κάνουμε παρεμβάσεις. Νομίζω ότι η συζήτηση εκεί είναι, πού θέλουμε να πάμε αυτή την κοινωνία μέσα σε μια Ευρώπη που εν δυνάμει μπορεί να αλλάξει, με ποιες κοινωνικές δυνάμεις, με ποιες πολιτικές, με ποιες παρεμβάσεις, γιατί μόνο έτσι θα αντιμετωπίσουμε την τριπλή κρίση, υγειονομική, κλιματική και οικονομική. Αλλιώς η συζήτηση, όπως την έβαλε ο κ. Γεωργιάδης, μπορεί να είναι αντρίκεια, όπως το καταλαβαίνει αυτός, αλλά είναι κούφια λόγια.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο έχει τώρα ο Πρόεδρος της Κοινοβουλευτικής Ομάδας του ΣΥΡΙΖΑ κ. Τσίπρας.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Κυρίες και κύριοι συνάδελφοι, παρακολουθώντας από τους τηλεοπτικούς δέκτες του δικτύου της Βουλής τη συνεδρίαση σήμερα κατά τη διάρκεια της επίκαιρης -πιο επίκαιρης δεν γίνεται, θα έλεγα- επερώτησης της Κοινοβουλευτικής Ομάδας του ΣΥΡΙΖΑ, άκουγα τους Υπουργούς της Κυβέρνησης της Νέας Δημοκρατίας τον έναν μετά τον άλλο να λαμβάνουν τον λόγο και συνειδητοποίησα ότι μάλλον πρέπει να βρίσκονται σε μεγάλη απόγνωση και πανικό, διότι μη έχοντας να δώσουν ουσιαστικές απαντήσεις απέναντι στους πολίτες, στους καταναλωτές, στον ελληνικό λαό για αυτό που ζουν στην καθημερινότητά τους, οι περισσότεροι εξ αυτών -όχι όλοι για να μην τους αδικήσω, ανάλογα, βεβαίως, με την ιδιοσυγκρασία και τον χαρακτήρα του καθενός, αλλά οι περισσότεροι- ανέβηκαν σε αυτό εδώ το Βήμα για να εκτοξεύσουν με έναν ιδιαίτερο τρόπο -χαρακτηριστικότερος ο κ. Γεωργιάδης τσιρίζοντας- επιθέσεις και ύβρεις εναντίον του ΣΥΡΙΖΑ.

Και, βεβαίως, όλοι, μηδενός εξαιρουμένου, δεν έδωσαν καμμιά ουσιαστική απάντηση, όχι σε μας, απέναντι στους πολίτες που μας παρακολουθούν, δίνοντας έστω την εντύπωση ότι έχουν ένα κυβερνητικό σχέδιο να ελέγξουν, να τιθασεύσουν, να κοντρολάρουν έστω αυτό το κύμα ακρίβειας που σήμερα απασχολεί κάθε Έλληνα πολίτη, διότι η πλειοψηφία των νοικοκυριών δυσκολεύεται να τα βγάλει πέρα.

Αν αθροίσω πόσες φορές ειπώθηκε το «ο κ. Τσίπρας», άκουσα πάνω από σαράντα φορές το όνομά μου. Εγώ φταίω για την ακρίβεια και ο ΣΥΡΙΖΑ. Εσείς αμέτοχοι.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Να είστε καλά.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Σας ευχαριστώ. Σας ευχαριστώ θερμά. Όμως, αυτό είναι ένδειξη της μεγάλης σας αδυναμίας να δώσετε ουσιαστικές απαντήσεις. Δεν ξέρω αν το καταλαβαίνετε, αλλά κάποιος που παρακολουθεί σίγουρα το καταλαβαίνει.

Είχαμε πριν από λίγες μέρες τη Διεθνή Έκθεση Θεσσαλονίκης, όπου ο Πρωθυπουργός εκεί πανηγύριζε για τον άνεμο αισιοδοξίας που φυσά στη χώρα. Και εγώ μία εβδομάδα μετά προειδοποίησα ότι το μόνο που φυσά στη χώρα είναι ένας άνεμος οργής και αποδοκιμασίας για την Κυβέρνησή σας, οργής γιατί η ζωή των πολιτών γίνεται ολοένα και δυσκολότερη, αποδοκιμασίας διότι εκλεγήκατε Κυβέρνηση με την υπόσχεση να την κάνετε καλύτερη τώρα που βγήκαμε από τα μνημόνια. Εμείς βγάλαμε τη χώρα από τα μνημόνια, εσείς λέγατε ότι έχετε σχέδιο για να αξιοποιήσετε αυτή τη συγκυρία.

Όμως, εσείς χωρίς να έχετε πιέσεις ασφυκτικές, όπως είχαμε εμείς τα τεσσεράμισι χρόνια που κυβερνήσαμε, χωρίς να έχετε ούτε τρόικα, ούτε μνημόνια, έχετε καταφέρει να βυθίσετε τη συντριπτική πλειοψηφία του ελληνικού λαού στο αίσθημα της ανασφάλειας, ανασφάλεια για τη ζωή, ανασφάλεια για τη δουλειά, ανασφάλεια για την περίθαλψη, ανασφάλεια για την εκπαίδευση, για την καθημερινότητα, για το νοίκι που ανεβαίνει, για το μήνα που δεν βγαίνει, για το εισόδημα που εξαερώνεται πριν καν βγει το δεύτερο δεκαήμερο του μήνα.

Και απ’ ό,τι βλέπω από τον τρόπο που επιχειρείτε να αντιμετωπίσετε τα μεγάλα αυτά ζητήματα και τα δύσκολα που είναι μπροστά -τα δύσκολα είναι μπροστά, δεν τα λέμε μόνο εμείς αυτά- εσείς αντιμετωπίζετε αυτές τις δυσκολίες χωρίς σχέδιο, με επιθέσεις στο ΣΥΡΙΖΑ.

Ακούσατε την προηγούμενη εβδομάδα προειδοποιήσεις ότι ο χειμώνας αυτός θα είναι εξαιρετικά δύσκολος χειμώνας, με το ενεργειακό κόστος να έχει ανέβει στον ουρανό και όταν -έγιναν και διάφορες συγκρίσεις- η τιμή του φυσικού αερίου κοστίζει αυτή τη στιγμή σαν να είχαμε επτά φορές πάνω από την τιμή σε ένα πρατήριο καυσίμων, από 1,5 ευρώ να έχει πάει στα 7 ευρώ. Αντιστοιχία έγινε για να συνειδητοποιήσει, όμως, ο μέσος πολίτης ότι ο δύσκολος χειμώνας είναι μπροστά.

Επαναλαμβάνω, εσείς αντιμετωπίζετε αυτές τις δυσκολίες χωρίς σχέδιο, με επιθέσεις στον ΣΥΡΙΖΑ. Έτσι, μόνο ένα συμπέρασμα ασφαλές μπορώ να βγάλω, ότι ακόμα δεν έχουμε δει τίποτα και δεν έχετε δει τίποτα. Ο άνεμος της οργής και της αποδοκιμασίας φυσάει τούτη την ώρα -και κάνετε πως δεν το βλέπετε- σχεδόν σε κάθε κοινωνική εκδήλωση και όπου πολίτες θέλουν να εκφράσουν τα συναισθήματά τους απέναντι σε έναν προστατευτικό κλοιό που έχετε φτιάξει μονοκαλλιέργειας της πληροφορίας από ελεγχόμενα στην πλειοψηφία τους -όχι όλα βεβαίως- μέσα ενημέρωσης. Αν αυτό δεν το καταλαβαίνετε, ότι ο άνεμος αυτός θα ενταθεί το επόμενο διάστημα, κακό του κεφαλιού σας. Γιατί θα γίνει τυφώνας, αν συνεχίσετε έτσι, κυκλώνας.

Εγώ πάντως δεν έχω ξαναδεί, όσο παρακολουθώ τα πολιτικά πράγματα στη χώρα, να ανεβαίνει Πρωθυπουργός ακόμα και τις μέρες του μνημονίου στη Διεθνή Έκθεση Θεσσαλονίκης, να εξαγγέλλει πέντε πράγματα και μετά από τρεις μέρες να αναγκάζεται να δίνει διαρροές για νέες παροχές. Γιατί δεν τις είπε τρεις μέρες πριν; Τις ξέχασε;

Προφανώς, διότι όλα όσα, κύριε Σταϊκούρα, με τα non papers τα ωραία που γράφετε στο Υπουργείο Οικονομικών θελήσατε να παρουσιάσετε ως πλουσιοπάροχες παροχές προς τον ελληνικό λαό από όσα είπε ο κ. Μητσοτάκης στη Διεθνή Έκθεση Θεσσαλονίκης, επειδή κάνετε και διαρκώς μετρήσεις, συνειδητοποιήσατε ότι στα αυτιά των περισσότερων πολιτών ακούγονται ως ασπιρίνες απέναντι σε μια βαριά ασθένεια.

Και γι’ αυτό πριν κοπάσουν οι πανηγυρισμοί σας, σπεύσατε για να μετριάσετε την απογοήτευση των πολιτών, να κάνετε δύο πράγματα:

Πρώτον, να μαζέψει στο Μαξίμου ο κ. Μητσοτάκης τους οικονομικούς συντάκτες για να τους ζητήσει να μην κάνουν ρεπορτάζ για την ακρίβεια στα μέσα μαζικής ενημέρωσης, με το πρωτοφανές επιχείρημα ότι δήθεν όταν αναπαράγεται η πραγματικότητα της ακρίβειας στα μέσα ενημέρωσης, ενθαρρύνονται οι κερδοσκόποι, ενώ το αντίθετο συμβαίνει. Όταν κρύβεται αυτό κάτω από το χαλί και είναι σαν να μη συμβαίνει τίποτα, τότε οι κερδοσκόποι συνεχίζουν τη δουλειά τους και την εντείνουν. Όμως, νομίζετε ότι αν κρύψετε κάτω από το χαλί την πραγματικότητα, θα σωθείτε και ξεκινήσατε να διαρρέετε παροχές τις οποίες ξέχασε ο Πρωθυπουργός να μας πει και θα έρθουν κάποια στιγμή στον προϋπολογισμό, στις εκλογές που θα έρθουν κάποια στιγμή, αν έρθουν, πότε θα έρθουν και τα λοιπά.

Αυτό δεν έχει ξαναγίνει. Εξαγγείλατε υποτίθεται μεγαλόπνοο σχέδιο. Δεν θα αναφερθώ στις αστειότητες με τα MB, χάντρες και καθρεφτάκια σε ιθαγενείς για τους νέους ανθρώπους. Δεν θα αναφερθώ σε αυτά καθόλου, ούτε στο πρόγραμμα του ΟΑΕΔ και μάλιστα όχι από τα πολύ πετυχημένα, τα οποία τα εξαγγείλατε ως δήθεν μεγαλόπνοα σχέδια για την αντιμετώπιση της ανεργίας των νέων και του braid drain.

Θα αναφερθώ στο θέμα των 150 εκατομμυρίων, του μεγαλόπνοου σχεδίου σας για την αντιμετώπιση του κύματος της ακρίβειας. Και μας είπατε μάλιστα ότι με αυτό το πακέτο θα αντιμετωπίσετε κατά 70% τουλάχιστον τις αυξήσεις στα τιμολόγια στο ρεύμα, με τα 9 ευρώ.

Και αναρωτιέμαι σε ποιον απευθύνεστε. Ή δεν έχετε πάρει χαμπάρι τις αυξήσεις και το μέγεθός τους που ήδη έχουν αρχίσει να καταγράφονται και να καταφθάνουν στους λογαριασμούς που λαμβάνουν οι πολίτες ή μας δουλεύετε ψιλό γαζί.

Μόνο οι αυξήσεις στη χονδρική ρεύματος -αν συνυπολογίσει κανείς ότι αυτή η ιστορία έχει ξεκινήσει από τον Αύγουστο και δεν θα ολοκληρωθεί τον Δεκέμβριο, τουλάχιστον μέχρι τον Μάρτη- που αναμένεται να είναι πάνω από 100 - 120 εκατομμύρια μηνιαίως, θα υπερβούν το 1 δισεκατομμύριο ευρώ στη χονδρική. Δεν μιλώ για αυτό που θα περάσει στον καταναλωτή. Δηλαδή ένα κόστος προφανώς άνω του 1 δισεκατομμυρίου, εσείς λέτε ότι θα λυθεί με 150 εκατομμύρια.

Το μέσο νοικοκυριό, με βάση αυτονόητες μελέτες που μπορεί να κάνει ο καθένας από εμάς έχοντας στοιχειώδη επίγνωση του τρόπου κοστολόγησης, παρά την επιχορήγηση αυτή των 9 ευρώ την οποία προσφέρετε, ήδη βλέπει και θα δει στους λογαριασμούς που παίρνει σε μηνιαία βάση τουλάχιστον 30% αύξηση και είμαι επιεικής.

Και δεν αναφέρομαι στο τι θα σημαίνει αυτή η αύξηση, που μπορεί να είναι και μεγαλύτερη, για καταναλώσεις που κατά μέσο όρο τους σκληρούς μήνες του χειμώνα είναι προφανώς πολύ μεγαλύτερες απ’ όσο μπορεί να τους υπολογίσει κανείς σε ετήσια βάση κατά μέσο όρο.

Και αναρωτιέμαι: Προσπαθείτε να ξεφύγετε από αυτό; Προσπαθείτε να το κρύψετε διαλαλώντας ένα ψέμα και με σπουδή να μην αναδειχθεί στις ειδήσεις; Δεν έχει νόημα αυτό. Διότι το παίξουν-δεν το παίξουν οι ειδήσεις, ο πολίτης θα πάρει τον λογαριασμό του ρεύματος και θα δει πόσο αυξήθηκε και θα συγκρίνει.

Βεβαίως, μας λέτε διαρκώς ότι δεν φταίτε εσείς. Σχεδόν για όλα όσα συμβαίνουν και έχετε την ευθύνη ως Κυβέρνηση να τα αντιμετωπίσετε προς όφελος των πολιτών μάς λέτε ότι δεν φταίτε εσείς, κάποιος άλλος φταίει. Για την πανδημία που είμαστε εδώ και έναν μήνα περίπου δεύτερη χειρότερη χώρα σε κρούσματα, αλλά και σε θανάτους -κατ’ αναλογία πληθυσμού στην Ευρώπη μετά τη Βουλγαρία- δεν ευθύνεστε εσείς, είναι ένα παγκόσμιο φαινόμενο.

Για τις πυρκαγιές το καλοκαίρι και την καταστροφική διαχείριση που κάνατε, που έκαψαν τη μισή Ελλάδα, δεν ευθυνόσασταν εσείς, ήταν η κλιματική κρίση, που και αυτή είναι ένα παγκόσμιο φαινόμενο. Αλίμονο.

Για την ακρίβεια τώρα πάλι δεν φταίτε εσείς, που από τις αρχές του καλοκαιριού είχαμε τις ενδείξεις και τα στοιχεία ότι στη χονδρική του ρεύματος είχαμε το ακριβότερο ρεύμα στην Ευρωπαϊκή Ένωση.

Δεν φταίτε εσείς για τίποτα! Ακόμα και για το φιάσκο του ανασχηματισμού που έκανε ο κ. Μητσοτάκης, ο ΣΥΡΙΖΑ έφταιγε. Εγώ έφταιγα και γι’ αυτό. Για όλα φταίνε κάποιοι άλλοι.

Και αναρωτιέμαι αν έχει νόημα, αφού σε όλα τα κρίσιμα δεν έχει ευθύνη η εκλεγμένη Κυβέρνηση, γιατί να την εκλέγουμε, ρε παιδιά; Με συγχωρείτε δηλαδή. Αφού είναι αδύναμη να προστατεύσει τους πολίτες από τα μεγάλα προβλήματα, ποιο νόημα έχει να εκλέγουμε Κυβέρνηση, αφού δεν φταίει αυτή για το τι συμβαίνει;

Εγώ, λοιπόν, σας καλώ, κύριε Σταϊκούρα -απευθύνομαι σε εσάς γιατί νομίζω ότι το επίπεδο του διαλόγου, σε σχέση με τον ομόλογό σας στο Υπουργείο Αναπτύξεως, είναι λίγο πιο σοβαρό-, ας διαλέξουμε να πάμε να δούμε εν πάση περιπτώσει αν υπάρχει ή όχι ακρίβεια και να ξεκινήσουμε από αυτό.

Ας πάμε σε ένα σουπερμάρκετ, ας πάμε στη λαϊκή αγορά, ας πάμε σε ένα πρατήριο καυσίμων, σε μια μικρή και μεσαία επιχείρηση, σε έναν αγρότη -όχι τον Ντάλτον, κάποιον άλλον που να είναι πιο γήινος- και να δούμε πώς μπορούν να τα βγάλουν πέρα με αυτή τη μείωση του εισοδήματος.

Έχω εδώ με βάση τα στοιχεία της ΕΛΣΤΑΤ τις κυριότερες μεταβολές τιμών από τη σύγκριση δεικτών Αυγούστου 2020 με Αύγουστο 2021. Θα ήθελα να σταθούμε λίγο, διότι καταγράφονται υπερβολικές αυξήσεις ήδη από τον Αύγουστο σε διάφορα προϊόντα, 12% στα αμνοερίφια, 8% στα ψάρια, 7% στο ελαιόλαδο, 21,5% στα νωπά λαχανικά, 91% στο φυσικό αέριο αυγουστιάτικα, 29% στο πετρέλαιο θέρμανσης αυγουστιάτικα, 17,4% στα καύσιμα. Το καταθέτω στα Πρακτικά.

(Στο σημείο αυτό ο Πρόεδρος του Συνασπισμού Ριζοσπαστικής Αριστεράς κ. Αλέξης Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Την ίδια στιγμή εσείς πώς απαντάτε; Δεν δίνετε την παραμικρή διασφάλιση στον καταναλωτή για τα είδη πρώτης ανάγκης και τον καλείτε να γκουγκλάρει για να βρει χαμηλότερες τιμές, όταν μία στις τέσσερις επιχειρήσεις δήλωσε ότι αύξησε τις τιμές ήδη στο πρώτο εξάμηνο και άλλες τόσες δήλωσαν ότι θα αναγκαστούν να τις αυξήσουν στο επόμενο εξάμηνο, σύμφωνα με την έρευνα του ΙΜΕ της ΓΣΕΒΕΕ.

Αρνείστε και το στοιχειώδες που θα έπρεπε να είχε γίνει εδώ και πάρα πολύ καιρό, δηλαδή να παρέμβετε δυναμικά καλώντας στο γραφείο σας τους υπεύθυνους της Ρυθμιστικής Αρχής Ενέργειας, ζητώντας από την Επιτροπή Ανταγωνισμού να δράσουν προκειμένου να υπάρξουν έλεγχοι, να σταματήσει αυτό το καρτέλ ιδίως στην ενέργεια, στο οποίο, δυστυχώς, συμμετέχει και η ΔΕΗ, σ’ αυτό το ράλι ανόδου των τιμών.

Ταυτόχρονα δεν κάνετε και κάτι πρακτικό που κάνουν άλλες κυβερνήσεις. Ήλθε την προπροηγούμενη εβδομάδα στη χώρα μας στη Σύνοδο των χωρών του Νότου ο Πέδρο Σάντσεθ. Τη μέρα πριν έλθει στην Ελλάδα ανακοίνωσε ένα πακέτο μέτρων για την καταπολέμηση της ακρίβειας. Συγκρίνετε τι ανακοίνωσε η Ισπανία και τι έχετε κάνει εσείς. Μεταξύ άλλων που ανακοίνωσε -μέχρι και διατίμηση ανακοίνωσε σε βασικά προϊόντα- φρόντισε να μειώσει τον ειδικό φόρο κατανάλωσης στα κατώτατα επίπεδα που επιτρέπει η Ευρωπαϊκή Ένωση.

Το έχετε σκεφτεί αυτό; Έχει περάσει από το μυαλό σας σαν πλαίσιο λύσης, σαν προοπτική λύσης; Το έχετε σκεφτεί ποτέ αυτό; Εμείς το εξαγγείλαμε και μας κατηγορήσατε για υπέρβαση δημοσιονομικών ορίων, ενώ πρόκειται προφανώς για προσωρινά μέτρα. Δεν πρόκειται για μέτρα παραμετρικά ή μόνιμα που θα επιβαρύνουν τον προϋπολογισμό από δω και στο εξής κάθε έτος.

Επιτρέψτε μου εδώ να μπω και σε κάτι εξίσου σημαντικό, ίσως και πιο δομικό. Η Ελλάδα έρχεται να αντιμετωπίσει, σε σχέση μ’ όλες τις άλλες χώρες της Ευρωπαϊκής Ένωσης, το κύμα της ακρίβειας με πολύ δυσμενέστερους όρους για δύο λόγους. Ο πρώτος λόγος αφορά το γεγονός ότι η αγοραστική δύναμη των Ελλήνων έχει ήδη μειωθεί σημαντικά όλα τα προηγούμενα χρόνια σε σχέση με την προ μνημονίων εποχή. Ο δεύτερος λόγος είναι ότι δεν έχετε διάθεση να καταπολεμήσετε εναρμονισμένες πρακτικές και να πάρετε μέτρα.

Θέλω σ’ αυτά να προσθέσω και έναν τρίτο λόγο. Τα τελευταία δύο χρόνια στις περισσότερες ευρωπαϊκές χώρες οι κυβερνήσεις έχουν αυξήσει τον κατώτατο μισθό. Εσείς τι έχετε κάνει και τι σας εμποδίζει να το κάνετε; Χθες στη Γερμανία κέρδισε τις εκλογές ο κ. Σολτς με σχέδιο αύξησης του κατώτατου ημερομισθίου 24%. Σε άλλες χώρες οι αυξήσεις στους μισθούς όλα τα προηγούμενα χρόνια είναι γραμμικές και συμβαδίζουν με την αναπτυξιακή πορεία της οικονομίας.

Στην Ελλάδα τι ακριβώς γίνεται; Θέλετε να θυμηθούμε, μιας και σήμερα ήσασταν λαλίστατοι, ενθυμούμενοι τα χρόνια της κρίσης; Τι έκανε η κυβέρνηση της Νέας Δημοκρατίας του κ. Σαμαρά μ’ έναν νόμο και ένα άρθρο, που σας αρέσει τόσο πολύ η έκφραση; Μείωσε τον κατώτατο μισθό στα Τάρταρα, 192 ευρώ και κατά 280 ευρώ για τους νέους ανθρώπους μέχρι 25 ετών, θεσμοθετώντας τον υποκατώτατο. Και ύστερα λέτε γιατί στους νέους ανθρώπους δεν βρίσκετε την ψήφο σας, στις δημοσκοπήσεις τουλάχιστον και στα exit polls.

Εμείς βγάλαμε τη χώρα από τα μνημόνια και αυξήσαμε τον κατώτατο μισθό κατά 75 ευρώ, δηλαδή 11% και τον κατώτατο μισθό για τους νέους ως 25 ετών 162 ευρώ, δηλαδή 27% και υποσχεθήκαμε προεκλογικά το καλοκαίρι του ’19 7,5% συν 7,5% στη διετία, δηλαδή 15% αύξηση του κατώτατου μισθού. Πόσο διαφορετική θα ήταν η αγοραστική δύναμη των νοικοκυριών σήμερα απέναντι σ’ αυτό το κύμα της ακρίβειας αν είχε υλοποιηθεί η δική μας δέσμευση;

Εσείς τι είχατε πει προεκλογικά για το ζήτημα αυτό; Προφανώς πιεζόμενοι από τη δική μας εξαγγελία υποσχεθήκατε ψευδώς στον ελληνικό λαό ότι κι εσείς θα αυξήσετε τον κατώτατο μισθό και μάλιστα υποσχεθήκατε ότι θα τον αυξήσετε στο διπλάσιο ποσοστό του ρυθμού ανάπτυξης.

Τα λέω σωστά, κύριε Σταϊκούρα; Είχατε υποσχεθεί προεκλογικά ότι θα αυξήσετε τον κατώτατο μισθό στο διπλάσιο ποσοστό του ρυθμού ανάπτυξης. Αν δεν κάνω λάθος, υπολογίζετε τον ρυθμό ανάπτυξης για το τρέχον έτος κοντά στο 6%. Γιατί, λοιπόν, δεν εξαγγείλατε αύξηση του κατώτατου μισθού στο 12%, παρά μονάχα δώσατε αύξηση 13 ευρώ, αυτή την ντροπιαστική, από 1η Ιανουαρίου του 2022, δηλαδή 2%; Γιατί; Είναι ένα ερώτημα.

(Χειροκροτήματα από την πτέρυγα του ΣΥΡΙΖΑ)

Ποιος σάς εμποδίζει να το κάνετε αυτό, ποιος σάς κρατάει; Μήπως σας κρατάνε αυτοί οι οποίοι κερδίζουν εκατομμύρια από τη συμπίεση του μισθολογικού κόστους και από τις μειώσεις της φορολογίας στα μερίσματα και στα κέρδη, που εκεί με γαλαντομία εσείς νομοθετήσατε για τα δικά τους συμφέροντα τα προηγούμενα δύο χρόνια; Μήπως αυτοί σας εμποδίζουν; Γι’ αυτούς κυβερνάτε ή για τη μεγάλη πλειοψηφία των μισθωτών στη χώρα μας που βλέπουν το εισόδημά τους να εξανεμίζεται από το κύμα της ακρίβειας; Τελικά ποια είναι τα σχέδιά σας ως προς αυτό; Πείτε μας.

Διαβάζω διάφορα πρωτοσέλιδα που προφανώς προέρχονται από πανικόβλητους κύκλους του Μαξίμου μετά τη Διεθνή Έκθεση Θεσσαλονίκης που λέγανε ότι το κρατάει ο Πρωθυπουργός πριν από τις εκλογές. Τώρα θα μας πείτε τι θα κάνετε με τον μισθό. Θα μείνετε σ’ αυτό το ντροπιαστικό 2%; Εάν όχι, ελάτε να δούμε ποιο είναι το επίπεδο μισθού που τούτη την ώρα έχει ανάγκη ο Έλληνας μισθωτός και η ελληνική οικογένεια, το ελληνικό νοικοκυριό. Εμείς λέμε 800 ευρώ κατώτατο μισθό.

Έρχομαι τώρα στα θέματα της ενέργειας, κύριε Σκρέκα, γιατί άκουσα την τοποθέτησή σας και άκουσα βεβαίως και τον κ. Σταϊκούρα που έχει αναφερθεί στα θέματα αυτά και σε συνεντεύξεις το τελευταίο διάστημα. Θέλω να ξεκινήσω μ’ ένα απλό ερώτημα: Ο κ. Μητσοτάκης στη Διεθνή Έκθεση Θεσσαλονίκης, αν δεν κάνω λάθος, δεν είπε κουβέντα για την αύξηση μετοχικού κεφαλαίου της ΔΕΗ που ανακοινώθηκε δύο εβδομάδες μετά.

Αλήθεια, κύριε Σκρέκα, δεν γνωρίζατε αυτή την εξέλιξη; Ήταν μια εξέλιξη εκτός σχεδιασμού και πλάνων δικών σας και του Πρωθυπουργού; Κατά την άποψή μου θα ήταν απίθανο αυτό. Εφόσον τη γνωρίζατε όμως, γιατί δεν την εξαγγείλατε, γιατί το αποκρύψατε;

Γιατί έλειψε αυτή η αναφορά από τα μεγάλα επιτεύγματα της Κυβέρνησης, αφού εσείς οι ίδιοι ισχυρίζεστε ότι η εκχώρηση -γιατί εμείς αυτόν τον όρο χρησιμοποιούμε- του 17% της ΔΕΗ σε ιδιώτες θα συμβάλει, όπως λέτε, στην ανάπτυξη της εταιρείας, αλλά και στη μείωση του κόστους ενέργειας στους πολίτες; Γιατί δεν το ανακοίνωσε ο Πρωθυπουργός; Ποιος Πρωθυπουργός θα αρνιόταν από το Βήμα της Διεθνούς Έκθεσης Θεσσαλονίκης να εξαγγείλει ένα τέτοιο δώρο στους πολίτες αφού είναι τόσο σημαντικό, όπως λέτε;

Θα μου επιτρέψετε να σας πω, κύριε Σκρέκα, ότι αφελής δεν είστε. Για όλα τα άλλα μπορώ να σας κατηγορήσω, αλλά για αφέλεια δεν μπορώ να σας κατηγορήσω. Ξέρετε πολύ καλά τι κάνετε και ξέρετε και πολύ καλά για ποιους το κάνετε. Γι’ αυτό και το κρύψατε. Γι’ αυτό και η εκχώρηση του 17% της ΔΕΗ πάει να γίνει αστραπιαία και αιφνιδιαστικά.

Όπως, υποθέτω, ότι πολύ καλά ήξεραν τι έκαναν και κάποιοι άλλοι, που έστησαν κερδοσκοπικό χορό στις πλάτες της μεγαλύτερης εταιρείας κοινής ωφέλειας στη χώρα στο Χρηματιστήριο όλο αυτό το διάστημα.

(Χειροκροτήματα από την πτέρυγα του ΣΥΡΙΖΑ)

Για εννέα μέρες μετά την ανακοίνωση πώλησης του 49% της θυγατρικής της ΔΕΗ, του ΔΕΔΔΗΕ, αντί να ανέβει η μετοχή της εταιρείας, όπως όλοι θα προεξοφλούσαν και με βάση τα κυβερνητικά πανηγύρια, αυτή βυθίστηκε από τα 10,5 στα 9 ευρώ στις 23 Σεπτεμβρίου, ημέρα που κατά το κλείσιμο του Χρηματιστηρίου ανακοινώθηκε η αύξηση μετοχικού κεφαλαίου που θα διεξαγάγει η ΔΕΗ. Την ώρα δηλαδή, για να το πω κατανοητά σε όλους, που μικροεπενδυτές αγόραζαν μετοχές της ΔΕΗ, θεωρώντας ότι με την πώληση του ΔΕΔΔΗΕ, με το 1,3 δισεκατομμύριο που εισέρρευσαν στα ταμεία, η λογική λέει ότι θα αυξηθεί η τιμή της στο μέλλον, κάποιοι άλλοι για ανεξήγητο λόγο ξεφορτωνόντουσαν πακέτα μετοχών μέχρι να ανακοινωθεί η αύξηση μετοχικού κεφαλαίου της επιχείρησης.

Με δεδομένο ότι για την αύξηση μετοχικού κεφαλαίου γνώριζε μόνο η διοίκησή της -και φαντάζομαι και εσείς κ. Σκρέκα και ο κ. Μητσοτάκης εκτός αν μας πείτε το αντίθετο εδώ- και η πολιτική ηγεσία με τους στενούς συνεργάτες, το ερώτημα είναι πώς συνέβη και απέκτησαν κάποιοι εσωτερική πληροφόρηση και πουλούσαν μετοχές. Αυτά είναι περίεργα πράγματα και φαντάζομαι θα προσπαθήσουν να δώσουν κάποιες εξηγήσεις οι αρμόδιες αρχές.

Πάμε, όμως, στο κυρίως θέμα, γιατί τα χρηματιστηριακά παιχνίδια μάλλον είναι τα παρελκόμενα του μεγάλου παιχνιδιού που έχουμε μπροστά μας σε σχέση με τη ΔΕΗ.

Μας λέτε, κυρίες και κύριοι της Κυβέρνησης, ότι ο ΣΥΡΙΖΑ κατά τη διάρκεια της κυβερνητικής του θητείας απαξίωσε τη ΔΕΗ. Η αλήθεια είναι ότι κάτω από σκληρότατες πιέσεις και των δανειστών, αλλά και εγχώριων κύκλων, και πολιτικών και επιχειρηματικών, διασώσαμε τη ΔΕΗ, δεν την απαξιώσαμε. Τη διασώσαμε ως ένα κρίσιμο περιουσιακό στοιχείο στην υπηρεσία της κοινής ωφέλειας και του ελληνικού λαού.

Επί τεσσεράμισι χρόνια η πώληση του 17% της ΔΕΗ ήταν διαρκώς στην ατζέντα των διαπραγματευτών μας στην απέναντι πλευρά του τραπεζιού και κυρίως του Διεθνούς Νομισματικού Ταμείου. Το 2014 άλλωστε αυτό αποτέλεσε και εξαγγελία του κ. Σαμαρά, με το σπάσιμο τότε στη «μικρή» και στη «μεγάλη» ΔΕΗ, που προέβλεπε την πώληση του 17% και στην ουσία προέβλεπε και τα πιο σημαντικά περιουσιακά στοιχεία της εταιρείας, όπως τα νερά, τα υδροηλεκτρικά, να περάσουν σε ιδιώτες. Σε κάθε διαπραγμάτευση, λοιπόν, αποτελούσε κεντρικό σημείο τριβής και μάχης το να πετύχουμε να κρατήσουμε τη Δημόσια Επιχείρηση Ηλεκτρισμού υπό δημόσιο έλεγχο.

Και ταυτόχρονα αυτή τη δύσκολη περίοδο που κρατήσαμε τον δημόσιο έλεγχο της ΔΕΗ κάναμε και κάτι άλλο σημαντικό. Κρατήσαμε μια ΔΕΗ με κοινωνικό πρόσωπο, με χαμηλό τιμολόγιο, χωρίς αυξήσεις επί τεσσεράμισι χρόνια ούτε 1 ευρώ και με κοινωνικό τιμολόγιο για τους συμπολίτες μας οι οποίοι είχαν αδυναμία επιβίωσης. Αυτά τα πετύχαμε δίνοντας σκληρή και δύσκολη μάχη.

(Χειροκροτήματα από την πτέρυγα του ΣΥΡΙΖΑ)

Πρώτα από όλα διότι, κατά την άποψή μας, το ρεύμα αποτελεί κοινωνικό αγαθό και πάγια ανάγκη για κάθε πολίτη της χώρας. Και δεύτερον, γιατί η ΔΕΗ ιδιαίτερα στις μέρες μας, την περίοδο της κλιματικής κρίσης και της πράσινης μετάβασης, αποτελεί ένα τεράστιο όπλο στα χέρια του δημοσίου, στα χέρια του κράτους, ώστε να μπορέσει να οργανώσει και να σχεδιάσει με τρόπο βιώσιμο για το περιβάλλον και δίκαιο για τους πολίτες τα αναγκαία βήματα προς το μέλλον. Και γιατί η ενέργεια είναι κρίσιμος παράγοντας για την πορεία της οικονομίας. Η ΔΕΗ, λοιπόν, είναι μια κρίσιμη επιχείρηση και για την καταπολέμηση της ενεργειακής φτώχειας και για την ενεργειακή ασφάλεια της χώρας, αλλά και για την αναπτυξιακή προοπτική της ελληνικής οικονομίας.

Και ό,τι ακριβώς δεν κατάφεραν να κερδίσουν επί τεσσεράμισι χρόνια οι δανειστές, που καθόντουσαν από την άλλη πλευρά του τραπεζιού και διαπραγματευόντουσαν με την ελληνική κυβέρνηση, το καταφέρατε εσείς με το που εκλεγήκατε, χωρίς μάλιστα αυτό να αποτελεί και ανοικτή δημόσια δέσμευσή σας απέναντι στον ελληνικό λαό.

Δώσαμε μια μεγάλη μάχη για να επιτελεί το κοινωνικό της έργο η ΔΕΗ. Καταφέραμε να μην αυξηθεί, όπως είπα, ούτε ένα ευρώ το ηλεκτρικό ρεύμα, αλλά μάλιστα να μειωθεί μεσοσταθμικά κατά 12% με βάση τα στοιχεία της EUROSTAT και παρά τη μεταφορά στο υπερταμείο μετόχων της ΔΕΗ καταφέραμε να μην υλοποιηθεί σχέδιο ιδιωτικοποίησης.

Τι είχαμε επί των ημερών σας; Επί των ημερών σας και πριν προβείτε σε αυτήν την ενέργεια είχαμε υπέρογκες αυξήσεις στο ρεύμα από τους πρώτους κιόλας μήνες έως 20%. Το πρώτο που κάνατε ήταν να μεταφέρετε στα τιμολόγια των καταναλωτών, να απορροφήσετε δηλαδή, τη μείωση που είχαμε εμείς ανακοινώσει και θεσμοθετήσει στον φόρο προστιθέμενης αξίας σε ό,τι αφορά την ηλεκτρική ενέργεια, από το 13% στο 6%. Αφού απορροφήσατε τη μείωση μετά προβήκατε σε αυξήσεις έως και 20%. Αυτές οι αυξήσεις κόστισαν περίπου 500 εκατομμύρια ευρώ στους καταναλωτές και οδήγησαν τους λογαριασμούς για τις ανανεώσιμες πηγές ενέργειας, τους περίφημους ΕΛΑΠΕ σε χρεοκοπία και σε χαράτσια.

Αυτή ήταν η εξυγίανση που πετύχατε, κύριε Σκρέκα, ο προκάτοχός σας κ. Χατζηδάκης και εσείς τη συνεχίζετε τώρα αυτή την εξυγίανση.

Το 2020 η ΔΕΗ ήταν αυτή, που ηγήθηκε σε φαινόμενα αισχροκέρδειας στην αγορά ηλεκτρικής ενέργειας -τον Απρίλη του 2020 πουλούσε τετραπλάσια από τη χονδρική- αλλά και σε παιχνίδια χειραγώγησης των τιμών στη συνέχεια με την εφαρμογή του target model τον Νοέμβριο του 2020, όπως -δεν τα λέμε εμείς- καταγγέλλει η ελληνική βιομηχανία.

Για να μη θυμηθώ ότι όλα αυτά τα μεγάλα επιτεύγματα έγιναν μετά τον διορισμό golden boys στη διοίκηση, όπου άρχισαν να παίρνουν υπέρογκες αμοιβές εξαπλάσιες από τις συνήθεις αμοιβές για τον πρόεδρο, τον διευθύνοντα σύμβουλο κ.λπ..

Και τώρα τι ακριβώς μας λέτε; Τώρα μας λέτε το εξής φοβερό, ότι το 34% που κρατάτε είναι ακριβώς το ίδιο με το 51%. Χαρίζετε, δηλαδή, την περιουσία του ελληνικού λαού, ένα πάρα πολύ σημαντικό όπλο, θα έλεγα, για την αναπτυξιακή δυναμική της ελληνικής οικονομίας, βάζετε σε κίνδυνο έναν κομβικής σημασίας αναπτυξιακό πυλώνα και μας λέτε ότι αυτό αποτελεί εξυγίανση.

Μόνο που αυτό, κύριε Σκρέκα και κυρίες και κύριοι της Κυβέρνησης, το επιδιώκετε με έναν τρόπο ο οποίος είναι ταυτόχρονα ιδιαίτερα ερασιτεχνικός, αλλά -θα έλεγα- και ύποπτος. Προχωράτε σε μια διαδικασία απαξίωσης της συμμετοχής και του ρόλου του δημοσίου στην πιο κρίσιμη επιχείρηση κοινής ωφέλειας της χώρας. Εκχωρείτε τον έλεγχο της εταιρείας αλλά και τα μελλοντικά έσοδα που εσείς οι ίδιοι προβλέπετε, με έναν τρόπο πρωτοφανή για τα επιχειρηματικά δεδομένα.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Και μέχρι τώρα σας μιλούσα με όρους πολιτικούς -θα πείτε εσείς ενδεχομένως: και ιδεολογικούς- για την κοινή ωφέλεια, το δημόσιο συμφέρον, το πώς εμείς αντιλαμβανόμαστε την προοπτική της πράσινης μετάβασης με ένα ισχυρό αναπτυξιακό πυλώνα υπό δημόσιο έλεγχο, τη Δημόσια Επιχείρηση Ηλεκτρισμού.

Τώρα θα σας μιλήσω με όρους επιχειρηματικούς, όρους αγοράς. Εσείς μας λέτε ότι τα επόμενα πέντε χρόνια θα είναι χρόνια που η ΔΕΗ θα απογειωθεί. Ο κ. Στάσσης, αν δεν κάνω λάθος, είπε ότι τα επόμενα πέντε χρόνια η ΔΕΗ θα έχει λειτουργικά κέρδη κοντά στα 7-8 δισεκατομμύρια ευρώ.

Τι κάνετε, λοιπόν, εσείς; Εγώ μέχρι τώρα είχα ακούσει και γνωρίζαμε για ατυχείς ιδιωτικοποιήσεις. Κάποιοι τις χαρακτήριζαν «ξεπούλημα», κάποιοι στην αγγλική «fire saling». Το λέω καλά, Ευκλείδη; Μάλιστα. Ξεπούλημα, fire saling. Εσείς τώρα εισάγετε έναν καινούργιο όρο, τον όρο της εκχώρησης και μάλιστα επί πληρωμή. Για να μιλήσω εντελώς λαϊκά, όπως μιλάει ενδεχομένως ο ελληνικός λαός στα καφενεία, αλλά βγάζει σοφίες όπως μιλάει ο ελληνικός λαός στα καφενεία πολλές φορές: «και κερατάδες και δαρμένοι».

(Γέλωτες από την πτέρυγα του ΣΥΡΙΖΑ)

Προσέξτε τώρα. Δίνετε 150 εκατομμύρια από το δημόσιο ταμείο, για να εκχωρήσετε το 17% της ΔΕΗ. Όχι μόνο δεν παίρνετε ούτε ένα ευρώ. Και με βάση όσα λέει η ίδια η διοίκηση της ΔΕΗ, αυτό το 17% στα επόμενα πέντε χρόνια μπορεί να αξίζει 1,5 δισεκατομμύριο. Δηλαδή, πληρώνετε και από πάνω 150 εκατομμύρια, για να εκχωρήσετε 1,5 δισεκατομμύριο. Τι επιχειρηματική λογική έχει αυτό;

Δεν μιλάω -επαναλαμβάνω- ούτε με όρους ιδεολογικούς τούτη την ώρα ούτε με όρους πολιτικούς, αλλά με όρους της αγοράς. Ποιος επιχειρηματίας θα το έκανε αυτό για την επιχείρησή του; Ποιος θα επέλεγε μια τέτοια κίνηση, να χάσει δηλαδή 1,5 δισεκατομμύριο και να βάλει και 150 εκατομμύρια από πάνω τούτη την ώρα; Μας λέτε ότι το κάνετε, διότι αυτό είναι ένα σοβαρό αναπτυξιακό σχέδιο.

Ένα δεύτερο ερώτημα. Ποιος εμπνεύστηκε αυτού του είδους την αύξηση μετοχικού κεφαλαίου; Προχωράτε σε μια αυξημένη μετοχικού κεφαλαίου ειδικού σκοπού, καταστρατηγώντας ακόμη και τους στοιχειώδεις κανόνες αγοράς στους οποίους διαρκώς ομνύετε. Αποκλείετε από την αύξηση μετοχικού κεφαλαίου τους παλαιούς μετόχους. Με ποια σκοπιμότητα το κάνετε αυτό, κύριε Σταϊκούρα και κύριε Σκρέκα; Συνεννοηθείτε, αλλά να μου απαντήσετε, παρακαλώ, μετά σ’ αυτό. Με ποια σκοπιμότητα το κάνετε;

Κάνατε το ίδιο, κύριε Σταϊκούρα, γιατί είναι μία αντιγραφή του μοντέλου που επιχειρήσατε στην αύξηση μετοχικού κεφαλαίου της Τράπεζας Πειραιώς. Εκεί είχατε μια δικαιολογία ότι, εφόσον η τράπεζα αυτή ήταν στην ουσία μια χρεωμένη τράπεζα και οι παλιοί μέτοχοι δεν είχαν συμμετάσχει επαρκώς στις ανακεφαλαιοποιήσεις, δεν είχε νόημα να τους ζητήσουμε. Τώρα ποια είναι η δικαιολογία; Οι παλαιοί μέτοχοι δεν θα συμμετείχαν στην αύξηση του μετοχικού κεφαλαίου στη ΔΕΗ; Βέβαια, και στην Τράπεζα Πειραιώς δικαιολογία ήταν αυτό. Η αλήθεια και η ουσία είναι ότι κάποιος σας το είχε ζητήσει. Ο ιδιώτης μέτοχος σας το είχε ζητήσει. Εδώ ποιος σάς το ζητάει; Τι κρύβεται από πίσω; Ποιο είναι το κρυφό σας σχέδιο, πέρα από τα κερδοσκοπικά παιχνίδια στο Χρηματιστήριο; Ποιο κρυφό σχέδιο έχετε για τη ΔΕΗ;

Λέτε διαρκώς: Μη στεναχωριέστε, διατηρούμε την αποτρεπτική μειοψηφία του 34%. Στην πραγματικότητα, όμως, εκχωρώντας τον έλεγχο της απόλυτης πλειοψηφίας στις μετοχές της εταιρείας, αφήνετε ορθάνοιχτη την πόρτα επιθετικής εξαγοράς και εκδίωξης του δημοσίου και από το μάνατζμεντ. Ελπίζω να μην το έχετε σχεδιάσει κιόλας αυτό. Να το εμφανίσετε, τουλάχιστον, ως ατύχημα. Να μην σχεδιάζετε, δηλαδή, τη δημιουργία στρατηγικού επενδυτή μέσα από δήθεν αναπτυξιακά σχέδια εξαγοράς μονάδων ή επιχειρήσεων, που στην πράξη θα πρόκειται για σχέδια συγχώνευσης και όχι εξαγοράς με άλλες ενεργειακές εταιρείες. Ο χρόνος θα δείξει.

Σε κάθε περίπτωση εμείς έχουμε την ευθύνη να είμαστε εδώ και σας προειδοποιούμε. Θα είμαστε εδώ, θα σας παρακολουθούμε και θα σας περιμένουμε. Έχουν γνώση οι φύλακες, ίσως μεγαλύτερη από όση μπορεί να έχετε και εσείς, κύριε Σταϊκούρα.

(Χειροκροτήματα από την πτέρυγα του ΣΥΡΙΖΑ)

Δεν θα επιτρέψουμε να υποθηκεύσετε το ενεργειακό μέλλον της χώρας, για να ευνοήσετε φίλους, ολιγάρχες και νεόκοπους εθνικούς εργολάβους και προμηθευτές! Ακούστε το καλά αυτό!

(Χειροκροτήματα από την πτέρυγα του ΣΥΡΙΖΑ)

Χαρίζετε την περιουσία του ελληνικού λαού, αλλά είναι και εξοργιστικά ερασιτεχνικός και ύποπτος ο τρόπος που το κάνετε.

Και θα ήθελα πριν κλείσω να αναφερθώ μονάχα σε εναλλακτικές δυνατότητες που υπήρχαν και τις γνωρίζετε, προκειμένου να ενισχυθεί η ρευστότητα της ΔΕΗ. Πουλήσατε το 49% του ΔΕΔΔΗΕ. Ήρθε να αναλάβει το 49% του ΔΕΔΔΗΕ ένα fund, που διαχειρίζεται χρήματα ασφαλισμένων στην Αυστραλία, ένα fund το οποίο πρόσφατα μάθαμε πως έχει περάσει και από τη Μεγάλη Βρετανία και άφησε πίσω του χρέη δύο δισεκατομμυρίων στη μεγαλύτερη εταιρεία ύδρευσης στην Αγγλία. Και αναρωτιέμαι: Ένα fund που διαχειρίζεται τα αποθεματικά των ασφαλισμένων στην Αυστραλία με αυτό το παρελθόν πίσω του μπορεί να επενδύσει στον ΔΕΔΔΗΕ με σταθερή απόδοση πάνω από 6%, αλλά δεν μπορεί να επενδύσει, για παράδειγμα, ο ΕΦΚΑ, που διαχειρίζεται τα χρήματα των Ελλήνων ασφαλισμένων, ώστε και πόροι να αντληθούν και να μείνει ο δημόσιος έλεγχος στην κοινή ωφέλεια, να υπάρχει το συμφέρον στην κοινή ωφέλεια;

Αναρωτιέμαι: Εσείς, λοιπόν, που θεωρείτε ως φιλελεύθεροι στην οικονομία ότι είναι μονόδρομος να επενδύονται χρήματα, να μη μένουν χρήματα και κεφάλαια τα οποία να λιμνάζουν, γιατί φέρατε, λοιπόν, ένα fund από την Αυστραλία; Αλλά βεβαίως, το σχέδιό σας εσάς ήταν η ιδιωτικοποίηση της επικουρικής ασφάλισης και τα χρήματα των Ελλήνων εργαζομένων και ασφαλισμένων να πηγαίνουν σε άλλα funds, που θα τα τζογάρουν χωρίς καμμία βεβαιότητα ότι θα τα επιστρέψουν πίσω.

(Χειροκροτήματα από την πτέρυγα του ΣΥΡΙΖΑ)

Αυτός είναι ο καζινο-καπιταλισμός που έχετε στο μυαλό σας. Και από αυτόν τον καπιταλισμό που εσείς έχετε στο μυαλό σας, αυτό που απουσιάζει είναι ένα πράγμα: η προστασία του δημόσιου συμφέροντος. Όλα στο σφυρί, αρκεί να ωφεληθούν ιδιωτικά συμφέροντα και το δημόσιο συμφέρον στα παλαιότερα των υποδημάτων.

Από όπου και να το πιάσει κανείς, κυρίες και κύριοι συνάδελφοι, είναι προφανές ότι εδώ βρισκόμαστε μπροστά σε ένα οικονομικό, κοινωνικό και πολιτικό έγκλημα. Αν είναι έγκλημα εκ προμελέτης, θα φανεί το επόμενο διάστημα. Ότι είναι έγκλημα εις βάρος των επόμενων γενεών είναι βέβαιο.

Και το μόνο που θέλω να σας πω, πριν κατέβω από αυτό το Βήμα, είναι ότι, σε ό,τι μας αφορά, αυτή η ιστορία δεν θα περάσει ούτε θα λήξει με μία απόφαση, που ούτε καν θα υπογράψουν οι Υπουργοί της Κυβέρνησης αλλά κάποια ακριβοπληρωμένα στελέχη, golden boys σε κάποιο διοικητικό συμβούλιο.

Όλες οι ευθύνες θα αναζητηθούν και θα αναζητηθούν σε βάθος. Ξεπεράσατε μια κόκκινη γραμμή. Είστε πλέον μια Κυβέρνηση που βλέπει και αισθάνεται αυτό που είπα στην αρχή, τον άνεμο της κοινωνικής οργής και της αποδοκιμασίας να θεριεύει. Δεν έχει σχέδιο για να αντιμετωπίσει τα σοβαρά προβλήματα της οικονομίας και το μεγάλο κύμα της ακρίβειας. Και το μόνο που κάνει τώρα που βλέπει να τελειώνουν οι μέρες είναι να στήνει το μεγάλο παζάρι με τα «ασημικά» του κράτους και μάλιστα χωρίς προσχήματα.

Θα υποστείτε, όμως, τις συνέπειες των πράξεών σας, όσο και αν το καθυστερήσετε, όποτε και αν το αποφασίσετε. Θα τις υποστείτε στην κάλπη. Εκεί όπου η λαϊκή ετυμηγορία θα δώσει την εντολή σχηματισμού προοδευτικής κυβέρνησης για να αντιμετωπίσει όχι μόνο το μείζον ζήτημα της κοινωνικής συνοχής, αλλά και το μείζον ζήτημα της προστασίας του δημόσιου συμφέροντος και του εθνικού μας πλούτου.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Πρόεδρε.

Καλησπέρα και από εμένα και καλή εβδομάδα.

Η συζήτηση ξέρετε πολύ καλά ότι είναι οργανωμένη, αλλά εδώ ο κύριος Πρόεδρος ζήτησε απαντήσεις και δεν μπορώ να κάνω διαφορετικά από το να δώσω τον λόγο πρώτα στον κ. Σταϊκούρα, τον Υπουργό Οικονομικών, ο οποίος ζήτησε πέντε λεπτά για να δώσει απαντήσεις και στη συνέχεια θέλω τη συγκατάθεσή σας για να δώσουν απαντήσεις και άλλοι Υπουργοί, μιας και αναφέρθηκε σε πολλά πράγματα ο κύριος Πρόεδρος.

Κύριε Σταϊκούρα, έχετε τον λόγο, παρακαλώ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ο Πρόεδρος της Κοινοβουλευτικής Ομάδας του ΣΥΡΙΖΑ ξεκίνησε την ομιλία του λέγοντας ότι η Κυβέρνηση βρίσκεται σε απόγνωση και πανικό. Θα μου επιτρέψετε να σας πω ότι χρησιμοποίησε πολύ ευτελή επιχειρήματα. Για παράδειγμα, είπε πόσες φορές αναφέραμε ή ανέφερα εγώ το όνομα του κ. Τσίπρα. Ποτέ! Στην ομιλία μου δεν είπα ούτε μια φορά το όνομα του κ. Τσίπρα. Είπε στη συνέχεια για εκλογικές αναμετρήσεις στο εξωτερικό. Αυτό μάλλον δείχνει αδιέξοδα πολιτικά και ιδεολογικά, αδιέξοδα που καταδεικνύουν ότι αναφέρθηκε σε ευρωπαϊκά κόμματα και ηγεσίες που δεν είναι στην Αριστερά.

Αλήθεια, θα ήθελα να ξέρω ποιες ήταν οι επιδόσεις της Αριστεράς στη Γερμανία; Ποιες ήταν οι επιδόσεις της Αριστεράς στην Ισπανία ή σε άλλες χώρες; Αποδεικνύεται, συνεπώς, για ακόμα μία φορά ότι είστε πολιτική ανεμοδούρα. Είστε σε πολιτικό και ιδεολογικό αδιέξοδο.

Αν ξεπεράσαμε τις κόκκινες γραμμές και, αν ξεπουλάμε τη δημόσια περιουσία, κάντε πρόταση μομφής για να ακούσει ο ελληνικός λαός ποιος λέει την αλήθεια και ποιος είναι υποκριτής. Αλλά δεν τολμήσατε.

Ο κ. Τσίπρας πότε επικαλείται μετρήσεις και πότε δεν επικαλείται μετρήσεις. Και τώρα επικαλέστηκε μετρήσεις. Θα μου επιτρέψετε να σας πω ότι μάλλον δεν είναι πολύ αισιόδοξες για την Αξιωματική Αντιπολίτευση.

Και πιάνοντας το νήμα από αυτό που είπε στην πρώτη του τοποθέτηση ο κ. Χαρίτσης, ότι θεωρεί πως ο ελληνικός λαός είναι άτυχος που η διακυβέρνηση της χώρας είναι στη Νέα Δημοκρατία, θα μου επιτρέψετε να σας πω ότι όλες οι μετρήσεις, αλλά κυρίως η επικοινωνία με τον απλό πολίτη, δείχνουν ότι ο πολίτης λέει ευτυχώς που δεν είχαμε τον ΣΥΡΙΖΑ σε αυτή την οικονομική κατάσταση και με αυτές τις εξωγενείς δυσκολίες.

Είπε ο κ. Τσίπρας ότι δεν δώσαμε απαντήσεις για το τι θα κάνουμε για τις αυξήσεις. Συγγνώμη, αλλά τοποθετήθηκα επί τριάντα λεπτά με συγκεκριμένα μέτρα και είπα ποια είναι τα μέτρα τα οποία υλοποιούμε για να ενισχύσουμε κατά μόνιμο τρόπο το διαθέσιμο εισόδημα του πολίτη. Αλλά παγκοσμίως όταν βελτιώνεται το πορτοφόλι του πολίτη μπορεί να αντέξει σε παροδικές κρίσεις. Μίλησα για συγκεκριμένες πολιτικές, κυρίως φορολογικής φύσεως για ό,τι έχουμε κάνει. Μίλησα για συγκεκριμένες παρεμβάσεις των επόμενων μηνών αν η κρίση, όπως θεωρούμε εμείς, είναι παροδική για να αντιμετωπίσουμε επιπρόσθετα αυτή την κρίση. Και μίλησα εγώ, αλλά και πολύ αναλυτικότερα ο Υπουργός Ανάπτυξης, για τους ελέγχους στην αγορά.

Άρα σας μιλήσαμε για ένα τρίπτυχο, τρεις πυλώνες με συγκεκριμένα μέτρα που ακολουθούν και ήμασταν απολύτως σαφείς πάνω σε αυτό. Καμμία διαρροή δεν υπήρχε για νέες παροχές. Άλλωστε εμείς δεν κάνουμε παροχές, αλλά ο πλούτος, που δημιουργείται από την προσπάθεια της ελληνικής κοινωνίας και της Κυβέρνησης διανέμεται με δίκαιο τρόπο στην κοινωνία.

Συνεπώς, ερχόμαστε και λέμε κάτι πολύ απλό: Όσο η χώρα ανακάμπτει ταχύτερα και επιτυγχάνει βιώσιμους ρυθμούς οικονομικής μεγέθυνσης με τρομερή προσπάθεια της κοινωνίας, νοικοκυριών και επιχειρήσεων, υπό ένα συντονισμένο και συνεκτικό σχέδιο της Κυβέρνησης, τόσο όταν έχουμε δημοσιονομικές δυνατότητες θα δίνουμε πίσω ως μέρισμα στην κοινωνία αυτή την προσπάθεια. Και αυτό είναι επιδίωξή μας κατά μόνιμο τρόπο, κυρίως μέσα από μειώσεις φόρων και βεβαίως και με την άσκηση κοινωνικής πολιτικής.

Άρα είναι πρόδηλο ότι όσο καλύτερα πηγαίνει η οικονομία σε σχέση με τους στόχους και δημιουργούνται τα δημοσιονομικά περιθώρια, η Κυβέρνηση και η χώρα θα μπορέσει να ασκήσει καλύτερη δημοσιονομική πολιτική, βοηθώντας ακόμα περισσότερο τη μεσαία τάξη και τα χαμηλότερα εισοδηματικά στρώματα. Γιατί εμείς τα βοηθάμε ουσιαστικά και όχι λεκτικά υπερφορολογώντας τους από ιδεοληψίες, ιδεολογίες ή από ανάγκη.

Άκουσα για τη ΔΕΗ. Είπατε ότι διασώσατε τη ΔΕΗ και ότι μόνο εμείς λέμε ότι η ΔΕΗ ήταν σε κακή κατάσταση. Κατ’ αρχάς, να επαναλάβω τα βασικά μεγέθη της ΔΕΗ για να συνεννοηθούμε. Δεν νομίζω αυτά να αμφισβητούνται. Η επιχείρηση είχε ζημιές 900.000.000 ευρώ το 2018, είχε ζημίες 1,6 δισεκατομμύριο ευρώ το 2019, πέρασε σε κερδοφορία το 2020 και εκτιμάται ότι θα έχει κερδοφορία το 2021. Αυτά είναι τα οικονομικά στοιχεία της εταιρείας. Η κεφαλαιακή αξία της ΔΕΗ ήταν κάτω από τα 200.000.000 ευρώ επί ημερών σας έχει φτάσει πάνω από τα 2 δισεκατομμύρια ευρώ. Αυτά δεν αμφισβητούνται.

Μήπως θα θέλατε λίγο να ανατρέξετε στην έκθεση του ορκωτού ελεγκτή της εταιρείας τον Απρίλιο του 2019 για να δούμε σε ποια κατάσταση ήταν η ΔΕΗ; Κι αν λέτε ότι ήταν παράδειγμα προς μίμηση η ΔΕΗ όπως την αφήσατε, καταθέτω στα Πρακτικά την έκθεση των θεσμών για την κατάσταση της ΔΕΗ από τον Ιούνιο του 2019.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ξεκινάει λέγοντας: «Πολύ μεγάλη χειροτέρευση της ρευστότητας της εταιρείας και της κερδοφορίας. Ιούνιος 2019.».

Ψέλλισε κάτι ο κ. Τσίπρας, αλλά δεν το καταλάβαμε. Είπε: «Έστω και που πέρασε το 34% στο Υπερταμείο». Τι έστω; Επί ημερών σας δημιουργήσατε το Υπερταμείο και επί ημερών σας έφυγε από το δημόσιο το 34% και πήγε στο Υπερταμείο μαζί με το 17% που ήταν στο ΤΑΙΠΕΔ από πριν. Συνεπώς το 34% δεν πέρασε επειδή κάποιος σάς το επέβαλε. Πέρασε γιατί εσείς δημιουργήσατε το Υπερταμείο και έφυγε το 34% από το δημόσιο και πήγε στο Υπερταμείο.

Απόδειξη αυτού είναι ότι στην ανακοίνωση που βγήκε προχθές, μετά την ανακοίνωση της ΔΕΗ, έρχεται το Υπερταμείο και το ΤΑΙΠΕΔ και τι λέει; Το Υπερταμείο και η θυγατρική του, ΤΑΙΠΕΔ, έχουν ως βασικό στόχο από την ίδρυσή τους το 2016 την προάσπιση του δημοσίου συμφέροντος και τη δημιουργία μακροπρόθεσμης αξίας για τη χώρα. Στο πλαίσιο της αύξηση μετοχικού κεφαλαίου το Υπερταμείο και το ΤΑΙΠΕΔ θα εξετάσουν, επειδή αυτοί έχουν το 51%...» και λέει μετά το σκεπτικό το οποίο υπάρχει. Άρα το 34% δεν είναι στο δημόσιο. Το 54% είναι στο Υπερταμείο και πήγε στο Υπερταμείο το 2016.

Και μη μας λέτε για ξεπούλημα δημόσιας περιουσίας γιατί καταθέτω στα Πρακτικά σαράντα επτά σελίδες αποκρατικοποιήσεων και αξιοποίησης δημόσιας περιουσίας -το τελευταίο κατόρθωμα σας στις 20 Δεκεμβρίου του 2018-, μεταξύ των οποίων είναι και η ΔΕΗ. Το καταθέτω για τα Πρακτικά για να μη μιλάτε για ξεπούλημα.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είπατε ότι το 34% δεν είναι το ίδιο με το 51%. Προφανώς το 34% δεν είναι το ίδιο με το 51%. Έχει αξία, όμως, τι έχεις με το 34%. Και με το 34% παραμένεις βασικός ρυθμιστής στη λήψη στρατηγικών αποφάσεων με δικαιώματα κατασταλτικής μειοψηφίας, που διασφαλίζουν ότι ένα μεγάλο μέρος στρατηγικών αποφάσεων θα παραμείνει υπό άμεσο δημόσιο έλεγχο. Και, ναι, είπα αρκετά παραδείγματα εταιρειών στο εξωτερικό που το δημόσιο έχει πολύ χαμηλότερο ποσοστό από το 34%.

Είπατε ότι εσείς δεν είχατε ουσιαστικά προς πώληση το 17% της ΔΕΗ. Αναφέρθηκε νομίζω ο κ. Σκρέκας για αυτό. Αλήθεια, το 2018 στον προϋπολογισμό, που καταθέσατε και ψηφίσατε ως τότε κοινοβουλευτική πλειοψηφία υπάρχει ένα στοιχείο εδώ μέσα: 100 εκατομμύρια ευρώ από την πώληση της ΔΕΗ. Τι είναι αυτό; Αυτό τι είναι; Αφού είπατε ότι δεν είχατε κανένα σκοπό να πουλήσετε. Εδώ μέσα είναι και θα το καταθέσω στα Πρακτικά: 100 εκατομμύρια ευρώ από την πώληση της ΔΕΗ. Υπάρχει συγκεκριμένη αναφορά στον προϋπολογισμό τον οποίο καταθέσατε, στη σελίδα 135: «Συνολικό τίμημα 100 εκατομμύρια, ολοκλήρωση συναλλαγής 2018, οφέλη 100 εκατομμύρια.».

Καταθέτω, λοιπόν, και αυτό στα Πρακτικά.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είπατε χρησιμοποιώντας λαϊκή έκφραση: «Και κερατάδες και δαρμένοι». Θα μου επιτρέψετε να σας πω ότι εδώ έχουμε ενισχύσει -η ΔΕΗ, η διοίκηση- την αξία της ΔΕΗ και θέλουμε να κάνουμε επενδύσεις. Θέλει η ΔΕΗ να κάνει επενδύσεις για να μπορέσει να λειτουργήσει στην επόμενη μέρα απέναντι στις προκλήσεις και της κλιματικής αλλαγής και της κλιματικής κρίσης που υπάρχουν, επενδύσεις επ’ ωφελεία νοικοκυριών και επιχειρήσεων. «Κερατάδες και δαρμένοι» είναι να είσαι ζημιογόνος, να έχεις καταστροφική πορεία, όπως στο παρελθόν, και να έχεις δεσμευτεί να πουλήσεις το 17% για να πάει στο δημόσιο χρέος. Εδώ δεν μιλάμε για το ίδιο. Μιλάμε για κάτι διαφορετικό.

Ακατάσχετη παροχολογία. Είπατε για τον κατώτατο μισθό και λέτε: «Μα, αφού η οικονομία θα αναπτυχθεί τόσο, γιατί δεν κάνετε αυτό που είπατε προεκλογικά;». Συγγνώμη, δεν ξέρετε ότι πέρσι η οικονομία είχε μια ύφεση 8,2%; Με την απλή λογική του κ. Τσίπρα θα έπρεπε να κάνουμε κάτι αντίστροφο πέρσι. Μα, είναι δυνατόν αυτά να τα λέτε; Αυτό που είπαμε εμείς είναι ότι ακολουθώντας τους ρυθμούς μεγέθυνσης της οικονομίας, την παραγωγικότητα και την ανταγωνιστικότητα θα αυξάνουμε τον κατώτατο μισθό και κάναμε το πρώτο βήμα φέτος. Σας θυμίζω ότι το σύνολο των εργοδοτικών φορέων, συμπεριλαμβανομένων των μικρομεσαίων επιχειρήσεων, τάχθηκαν υπέρ του «παγώματος» των κατώτατων μισθών.

**ΠΡΟΕΔΡΕΥΩΝ (Απόστολος Αβδελάς):** Μαζέψτε το λίγο, κύριε Υπουργέ, σας παρακαλώ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Και, τέλος, κλείνω με τον κ. Τσακαλώτο. Έκανε μία ομιλία περί ευρωπαϊστών, «και τι Ευρώπη θέλουμε» και «πώς παλεύουμε στην Ευρώπη».

Πρώτα από όλα μιλάτε, σε μία Κυβέρνηση και σε μία παράταξη, που με διορατικότητα ενέταξε τη χώρα στην Ευρώπη και κράτησε το 2015 τη χώρα στην Ευρώπη, όταν εσείς με τη δημιουργική ασάφειά σας κινδυνεύατε να βγάλετε τη χώρα εκτός του ευρώ. Η χώρα έχει συνεπώς δημιουργική ισχυρή φωνή.

Αυτό πώς αποδεικνύεται; Πρώτα από όλα, το Ταμείο Ανάκαμψης. Η χώρα είναι το κράτος-μέλος, που έχει τους περισσότερους πόρους ως ποσοστό του ΑΕΠ σε σχέση με οποιαδήποτε άλλη χώρα. Αυτό αποδεικνύεται από τη διαπραγμάτευση για τις μειώσεις των φόρων.

Και να σας πω και κάτι; Πρόσφατα ήρθε εδώ ο επικεφαλής του Eurogroup, ο Πασκάλ Ντόναχιου. Και τι είπε; «Θέλω να αναγνωρίσω το εξαιρετικό έργο που κάνει το Υπουργείο Οικονομικών για την ελληνική οικονομία και να σημειώσω…», προσέξτε, «…ότι ο ρόλος της Ελλάδος στο Eurogroup και η φωνή της χώρας…», της χώρας, επαναλαμβάνω, «…σε πάρα πολλές σημαντικές αποφάσεις χαίρει μεγάλου σεβασμού και αναγνώρισης.». Ξέρετε πόσο σημαντικές είναι αυτές οι λέξεις; «Σεβασμός και αναγνώριση». Είχαν χαθεί αυτά επί ημερών σας.

Και, τέλος, επειδή κάνατε και μία αναφορά στο αν βοηθάμε άλλες χώρες με τα εμβόλια και τι θα κάνουμε με τα εμβόλια και αν δεν λύσουμε το θέμα με τα εμβόλια και σε άλλες χώρες και σε αυτό είμαστε παρόντες. Η χώρα έχει επιστρέψει στην κανονικότητα. Σε πρωτοβουλίες του Διεθνούς Νομισματικού Ταμείου για τη στήριξη των φτωχότερων χωρών η Ελλάδα συμμετέχει, συμμετέχει σε όλες αυτές τις πρωτοβουλίες συνεισφέροντας στα αντίστοιχα ταμεία στήριξης που έχουν να κάνουν και με τις φτωχές χώρες και με το πώς θα ενισχυθεί ο εμβολιασμός στις φτωχές χώρες. Άρα συμμετέχουμε, βάζουμε πόρους, ακριβώς γιατί πλέον συμμετέχουμε στα κέντρα λήψης των αποφάσεων με ισχυρή φωνή, με ρεαλιστική φωνή, με ορθολογική φωνή.

Συμπερασματικά, ακολουθούμε μια οικονομική πολιτική, η οποία έχει ορατά αποτελέσματα. Δεν θριαμβολογούμε, αλλά με μετριοπάθεια, αυτοπεποίθηση και ισχυρή φωνή εργαζόμαστε για να πετύχει η χώρα ισχυρή και διατηρήσιμη οικονομική μεγέθυνση, να δημιουργήσει πολλές καλές θέσεις απασχόλησης και να ενισχύσει την κοινωνική συνοχή.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, θα ήθελα, παρακαλώ, τον λόγο.

**ΜΙΧΑΗΛ ΚΑΤΡΙΝΗΣ:** Βάσει ποιου άρθρου του Κανονισμού παίρνουν τον λόγο οι Υπουργοί τώρα σε επερώτηση; Μίλησε σαράντα λεπτά.

**ΠΡΟΕΔΡΕΥΩΝ (Απόστολος Αβδελάς):** Δεν υπάρχει άρθρο στον Κανονισμό. Ας είμαι ειλικρινής.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, θέλω τον λόγο επί προσωπικού. Αναφέρθηκε ονομαστικά σε εμένα ο κ. Τσίπρας.

**ΠΡΟΕΔΡΕΥΩΝ (Απόστολος Αβδελάς):** Ναι, αυτό μού είπε. Θέλει τον λόγο επί προσωπικού.

Ορίστε, κύριε Γεωργιάδη, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Το προσωπικό έγκειται, κύριε Κατρίνη, στη φράση του κ. Τσίπρα για το επίπεδο του Υπουργού Ανάπτυξης, που δεν είναι ανάλογο και για τις τσιρίδες του. Σας κάνει για προσωπικό;

**ΜΙΧΑΗΛ ΚΑΤΡΙΝΗΣ:** Απαντήστε, λοιπόν.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πάρα πολύ.

Και μπαίνω, πρώτον, στο επί προσωπικού, λοιπόν, και απευθύνομαι στον κ. Τσακαλώτο, που είναι και ένας τζέντλεμαν.

Πράγματι, η φωνή μου είναι τσιριχτή, κύριε Τσακαλώτο. Είναι ένα φυσικό χαρακτηριστικό της φωνής μου. Αυτός είναι λόγος να με κοροϊδεύει ο κ. Τσίπρας; Εσείς δεν είστε οπαδοί της διαφορετικότητας του ανθρώπου που έχουν διάφορα χαρακτηριστικά και να τα προστατεύουμε και να τα αναδεικνύουμε; Είναι λόγος σε κάθε ομιλία να ομιλεί για ένα πραγματικό φυσικό μου χαρακτηριστικό; Στο κάτω-κάτω το φυσικό μου αυτό χαρακτηριστικό είναι δικό μου. Εγώ δεν μιμούμαι τη φωνή κάποιου άλλου, όπως ο κ. Τσίπρας του Ανδρέα Παπανδρέου για να πάρει ψήφους. Είναι δικό μου. Είναι ενοχλητικό, αλλά δικό μου. Να του πείτε, γιατί από το σπίτι του αγωγή δεν του έμαθαν, λοιπόν, ότι το φυσικό χαρακτηριστικό κάποιου ανθρώπου όσο ενοχλητικό και να είναι δεν τον κοροϊδεύεις, γιατί τότε είσαι ανάγωγος και κάποια χειρότερη λέξη. Όμως, εγώ αναφέρθηκα στον κ. Τσίπρα.

**ΣΩΚΡΑΤΗΣ ΦΑΜΕΛΛΟΣ:** Θα μας μάθει τρόπους ο κ. Γεωργιάδης;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Αναφέρθηκα στον κ. Τσίπρα σε ένα πολύ συγκεκριμένο πράγμα, το οποίο δεν το απάντησε και δεν το απαντήσατε ούτε και εσείς, όμως, κύριε Τσακαλώτο. Και το διαβάζω και το καταθέτω και στα Πρακτικά και κλείνω.

**ΕΥΚΛΕΙΔΗΣ ΤΣΑΚΑΛΩΤΟΣ:** Είναι προσωπικό αυτό;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Είναι για το επίπεδό μου αυτό. Το πρώτο ήταν η τσιριχτή φωνή και το δεύτερο το επίπεδο.

**ΣΩΚΡΑΤΗΣ ΦΑΜΕΛΛΟΣ:** Όλη η Ελλάδα ξέρει το επίπεδό σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Και το δικό σας, ευτυχώς, και, από ότι φαίνεται, εμένα με εκτιμούν περισσότερο.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Αλέξη Τσίπρας: «Κύριε Ζορμπά…», απαντάει ο Τσίπρας στη ΔΕΘ, «..καλοδεχούμενοι οι αριθμοί, οι αριθμοί της ανάπτυξης. Αναφέρεστε στο 16% το δεύτερο τρίμηνο του 2021. Όμως, αυτός ο αριθμός προκύπτει από σύγκριση σε σχέση με το αντίστοιχο δεύτερο τρίμηνο του 2020, που η χώρα ήταν σε καθολικό lockdown. Η χώρα το 2020 είχε ύφεση συνολικά 8,2% και ήταν η δεύτερη χειρότερη σε όλη την Ευρώπη, στην Ευρωζώνη, ενώ φέτος έχει μια ανάπτυξη στο δεύτερο τρίμηνο 16%, όπως λέτε. Είναι πολύ ευχάριστο γεγονός και καλοδεχούμενο, αλλά αν δείτε τα συγκριτικά στοιχεία με τις υπόλοιπες χώρες, είμαστε προτελευταίοι. Έχουν πολύ υψηλότερους ρυθμούς ανάπτυξης οι υπόλοιπες χώρες στο αντίστοιχο τρίμηνο.».

Τελεία. Το καταθέτω στα Πρακτικά.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Τσακαλώτο, επειδή ο κ. Τσίπρας δεν του αρέσει το επίπεδό μου, αλλά δεν απάντησε, σας προκαλώ να απαντήσετε επ’ αυτού που είπε ο Αρχηγός σας στη ΔΕΘ και καταθέτω και τον πίνακα στα Πρακτικά να το δει ο ελληνικός λαός.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η Ελλάδα, κύριε Τσακαλώτο, είναι στην προτελευταία θέση; Δηλαδή, εδώ που είναι η χώρα Κροατία ή είναι εδώ που είναι η θέση έξι; Στραβός είναι ο κ. Τσίπρας; Αγράμματος είναι; Δεν ξέρει να διαβάζει ούτε την αλφάβητο; Δεν γνωρίζει να διαβάζει έναν πίνακα;

Το καταθέτω και αυτό στα Πρακτικά.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Και παρακαλώ πολύ, κύριε Τσακαλώτο, επειδή αναφερθήκατε και εσείς σε εμένα, να αναφερθείτε επί του συγκεκριμένου, αν είπε αλήθεια ή ψέματα ο κ. Τσίπρας και γιατί το έκανε.

Και επειδή αναφέρθηκε στην Ισπανία με πολύ μεγάλο στόμφο, δύο πράγματα θέλω να πω. Η Ισπανία έχει 3,2% πληθωρισμό, όταν εμείς έχουμε 1,9%. Έχει το διπλάσιο από εμάς. Άρα πρότυπο για εμάς η Ισπανία δεν είναι.

Όσον αφορά την ανεργία όμως -επειδή έφερε την Ισπανία επτά με οκτώ φορές ως παράδειγμα ο κ. Τσίπρας- πάρτε και τον σημερινό πίνακα από την EUROSTAT. Το δεύτερο τρίμηνο του 2021 η Ελλάδα είναι εδώ -για να μην μπερδευτείτε πάλι- στη δεύτερη θέση με τον υψηλότερο αριθμό νέας απασχόλησης, δηλαδή, μείωσης της ανεργίας σε όλη την Ευρωπαϊκή Ένωση. Είναι δεύτερη. Προτελευταία ξέρετε ποια χώρα είναι; Είναι η Ισπανία. Πάρτε και την προτελευταία χώρα που την είπατε οκτώ φορές.

(Στο σημείο αυτό ο Υπουργός Ανάπτυξης και Επενδύσεων κ Σπυρίδων - Άδωνις Γεωργιάδης, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και κλείνω. Δεν θα μπορέσετε ποτέ να ασκήσετε κανονική Αντιπολίτευση, που θα την άξιζε ο ελληνικός λαός να την έχει, εάν δεν μάθετε να διαβάζετε αριθμούς σωστά. Ο κ. Τσίπρας είπε ότι ο κ. Στάσσης αναφέρθηκε στη ΔΕΗ σε 8 δισεκατομμύρια κερδοφορία τα επόμενα χρόνια και έκανε και ένα σκεπτικό ότι τα πώς με 8 δισεκατομμύρια πουλάς το 17% και άρα εκεί είναι το ρουσφέτι που κάνεις κ.λπ.. Ο κ. Στάσσης δεν μίλησε ποτέ για 8 δισεκατομμύρια κέρδη. Μίλησε για 8 δισεκατομμύρια επενδύσεις που θα κάνει η ΔΕΗ. Φαντάζομαι ότι εσείς μπορείτε να καταλάβετε τη διαφορά μεταξύ των 8 δισεκατομμυρίων επενδύσεων που θα κάνει η ΔΕΗ -και όποιος βάλει την αύξηση θα συμμετάσχει με τα λεφτά σε αυτό το πρόγραμμα επενδύσεων γιατί θα το πιστέψει- και τα 8 δισεκατομμύρια κέρδη που φέρνουν μέρισμα. Το ένα είναι έξοδα, πληρώνεις για τις επενδύσεις το μερίδιό σου στα 8 δισεκατομμύρια, το άλλο είναι μέρισμα, παίρνεις από τα 8 δισεκατομμύρια.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κλείνω αμέσως.

Γιατί σας το λέω αυτό, κύριε Τσακαλώτε; Κλείστε τον σε ένα δωμάτιο, κάντε του κανονικό φροντιστήριο. Παραμένει ο ίδιος αγράμματος Τσίπρας από την πρώτη μέρα. Ήρθε στη Βουλή και είπε πάλι ένα κάρο ανοησίες για τη ΔΕΗ που δεν τις καταλαβαίνει. Απόδειξη είναι ότι δεν κατάλαβε ότι είναι άλλο οι επενδύσεις και άλλο η λειτουργική κερδοφορία. Και όταν τα μάθει από την αρχή, τα ξαναλέμε. Γιατί είπε και το αμίμητο, και κλείνω, αγαπητέ Χρήστο και αγαπητέ Κώστα: «Γι’ αυτό και δεν δίνεται ψήφος σε σας από τις νεανικές ηλικίες σύμφωνα με τις δημοσκοπήσεις.». Έλα Χριστέ και Παναγία! Ο άνθρωπος που χάνει σε όλες τις δημοσκοπήσεις όλων των εταιρειών από το 2016 μέχρι σήμερα και που σε άλλες δημοσκοπήσεις τού ρίχνει ο Μητσοτάκης δώδεκα και δεκαπέντε μονάδες, έχει το θράσος να κάνει μαθήματα στη Νέα Δημοκρατία για τις δημοσκοπήσεις.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Απ’ αυτό και μόνο να καταλάβετε για ποιον βαθμό ευφυΐας μιλάμε και αν μπορεί να παρακολουθήσει ή όχι αυτός το δικό μου επίπεδο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, τον λόγο.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Τσακαλώτε, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Δεν θα απαντήσω στον κ. Γεωργιάδη, γιατί δεν μπορώ να κατέβω σε ένα επίπεδο, που κάποιος Υπουργός λέει έναν πρώην Πρωθυπουργό αγράμματο και όλα τα άλλα που είπε. Πραγματικά θεωρώ ότι χρειάζεται το Προεδρείο να προστατεύσει αυτή την Αίθουσα από τέτοιες αντιπαραθέσεις.

**ΠΡΟΕΔΡΕΥΩΝ (Απόστολος Αβδελάς):** Έχετε απόλυτο δίκιο.

**ΕΥΚΛΕΙΔΗΣ ΤΣΑΚΑΛΩΤΟΣ:** Δεύτερον -και το λέω τώρα- η ανοχή του αυτού του Προεδρείου -δεν το λέω μόνο για εσάς- προς τους Υπουργούς δεν έχει προηγούμενο από το 2012 που είμαι εγώ εδώ. Το είπε και ο κ. Κατρίνης. Εγώ θυμάμαι πως όταν εγώ μιλούσα ως Υπουργός Οικονομικών και είχα είκοσι πέντε λεπτά, όλοι από τον κ. Βούτση μέχρι όλους τους Αντιπροέδρους μού έδιναν τριάντα με τριάντα πέντε λεπτά. Δεν υπάρχει ομιλία του κ. Σταϊκούρα που να έχει είκοσι πέντε λεπτά και να μην μιλήσει τουλάχιστον σαράντα λεπτά. Από κει και πέρα θεωρούμε ότι έχει μιλήσει πολύ. Αυτό δεν το λέω μόνο για σας κύριε Σταϊκούρα. Λέω ότι υπάρχει ένα σημαντικότατο πρόβλημα στο πώς διαχειρίζεται το Προεδρείο τη σχέση ανάμεσα στις ομιλίες των Βουλευτών και των Υπουργών.

Σας παρακαλώ πολύ να το μεταφέρετε, γιατί έχει ξεφύγει τελείως το πράγμα.

**ΠΡΟΕΔΡΕΥΩΝ (Απόστολος Αβδελάς):** Σας υπόσχομαι ότι την Πέμπτη στη Διάσκεψη των Προέδρων θα τεθεί θέμα.

**ΕΥΚΛΕΙΔΗΣ ΤΣΑΚΑΛΩΤΟΣ:** Μίλησε για πόσα λεπτά ο κ. Σταϊκούρας και μετά σε απάντηση του κ. Τσίπρα μίλησε άλλα δεκαπέντε λεπτά!

**ΠΡΟΕΔΡΕΥΩΝ (Απόστολος Αβδελάς):** Σας το υπόσχομαι. Να είστε καλά.

Τον λόγο έχει η κ. Φωτεινή Αραμπατζή από τη Νέα Δημοκρατία.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, παρά την πομπώδη εμφάνιση του κ. Τσίπρα στο τέλος της σημερινής επίκαιρης επερώτησης και παρά την προσπάθειά του να παρουσιάσει την δήθεν οργή και αγανάκτηση του κόσμου, της κοινωνίας που κινδυνεύει να γίνει τσουνάμι εναντίον της Κυβέρνησης, αναρωτιέται κανείς: Εάν -αυτό που εσείς προφανώς ονειρεύεστε ως όνειρα θερινής νυκτός κυρίες και κύριοι του ΣΥΡΙΖΑ εκεί στα γραφεία σας που επεξεργάζεστε τις δημοσκοπήσεις- αυτή η οργή και η αγανάκτηση την οποία εισπράττετε είναι αληθινή, τότε γιατί σε όλες τις δημοσκοπήσεις, όπως είπε ο κύριος Υπουργός Ανάπτυξης, η διαφορά σας είναι ιλιγγιώδης από το κόμμα που κυβερνάει και είναι τρίτος σε καταλληλότητα ο κ. Τσίπρας μετά τον κ. Μητσοτάκη, που έχουμε να διαχειριστούμε και αυτές τις αλλεπάλληλες διαδοχικές και τις μεγάλες κρίσεις;

Και θα απορούσε κανείς και αν ακόμη δεν πιστεύετε στις δημοσκοπήσεις, -που βέβαια τις χρησιμοποιείτε αλά καρτ όπως και την επιχειρηματολογία σας γενικότερα, όταν σας συμφέρει κάτι είναι άσπρο και όταν σας συμφέρει το ίδιο πράγμα είναι μαύρο- γιατί δεν επιχειρεί ο κ. Τσίπρας την προσφυγή στη λαϊκή ετυμηγορία, για να αποτυπωθεί στην κάλπη αυτή η οργή που κινδυνεύει να γίνει τσουνάμι; Γιατί τα περί σοβαρότητας και υπευθυνότητας της αντιπολίτευσης και του κ. Τσίπρα ως προς το αίτημα για εκλογές προφανώς τα προσπερνώ όπως τα προσπερνά και όλη η κοινωνία, γιατί τη σοβαρότητα και την υπευθυνότητά σας την είδαμε στα προηγούμενα χρόνια δυστυχώς και την έζησε στο πετσί του ο ελληνικός λαός, όχι μόνο στα λόγια βεβαίως αλλά και ως εφαρμοσμένη πολιτική.

**ΠΡΟΕΔΡΕΥΩΝ (Απόστολος Αβδελάς):** Κυρία Αραμπατζή, δεν θα σας μείνει χρόνος για την επερώτηση. Το θέμα μας είναι άλλο.

**ΦΩΤΕΙΝΗ ΑΡΑΜΠΑΤΖΗ:** Θα μου δώσετε ένα με δύο λεπτά.

Θα ήταν λοιπόν καλύτερο ο κύριος Πρόεδρος της Αξιωματικής Αντιπολίτευσης αντί να ανακαλύπτει κάθε τρεις και λίγο δήθεν οργή και αγανάκτηση της κοινωνίας, να σκεφθεί γιατί η κοινωνία γυρνάει την πλάτη στην Αξιωματική Αντιπολίτευση και γιατί σας γυρνάνε οι πολίτες την πλάτη και γιατί σε όλες τις μετρήσεις οι αρνητικές γνώμες για το κόμμα σας ξεπερνούν το 60% και φτάνουν έως και το 70%.

Όλες οι εκτιμήσεις δυστυχώς για σας πέφτουν έξω και το άγχος σας σας οδηγεί από το ένα λάθος στο άλλο, καθώς είναι η πρώτη φορά προφανώς στα χρονικά, που η αντιπολίτευση έχει μεγαλύτερη φθορά από την κυβέρνηση παρ’ ότι αυτή η Κυβέρνηση είχε και έχει να διαχειριστεί πραγματικά σοβαρές κρίσεις με πολλή υπευθυνότητα και σύνεση.

Παρ’ όλα αυτά στις σημερινές παρεμβάσεις των επερωτώντων Βουλευτών τούς είδα λίγο φειδωλούς. Και το λέω αυτό γιατί ούτε ότι θα αντιμετωπίσετε τον πληθωρισμό με έναν νόμο και ένα άρθρο ακούσαμε ούτε ότι οι διεθνείς αγορές ενέργειας και εμπορευμάτων θα χορεύουν τον δικό σας ρυθμό. Αυτό, βέβαια, δεν σημαίνει πως έλειψε ο γνωστός λαϊκισμός του ΣΥΡΙΖΑ από τις ομιλίες σας σήμερα στην εθνική αντιπροσωπεία. Το αντίθετο, περίσσεψε και ο λαϊκισμός και βέβαια η προσπάθειά σας να μιλάτε σαν να μην ήσασταν εσείς που κυβερνήσατε από τον Ιανουάριο του 2015 έως τον Ιούλιο του 2019, σαν να μην είστε εσείς πραγματικά που αυξήσατε τον ΦΠΑ σε βασικά τρόφιμα, που αυξήσατε τη φορολογία στα καύσιμα, που αυξήσατε δραματικά το κόστος παραγωγής για τους αγρότες και τους κτηνοτρόφους που σήμερα χύνετε κροκοδείλια δάκρυα.

Γιατί, πραγματικά, θα σας ρωτήσω αν είναι τόσο κοντή η μνήμη σας ή τόση ακάματη η διάθεσή σας στο ψέμα. Είστε ή δεν είστε εσείς που σήμερα κόπτεστε -ας πούμε- για τους αγρότες και το λέτε και στην επίκαιρη επερώτησή σας, που αυξήσατε τη φορολογία έως το 45%; Είστε ή δεν είστε εσείς που τριπλασιάσατε τις ασφαλιστικές εισφορές ως μία δεύτερη εφορία για τους αγρότες και βεβαίως για όλους τους ελεύθερους επαγγελματίες; Είστε ή δεν είστε εσείς, που κάνατε το 55% της προκαταβολής στο 100%; Είστε ή δεν είστε εσείς, που σας έπιασε ο πόνος για τις ζωοτροφές που ήρθατε και αυξήσετε το 13% σε 23% και 24% σε λιπάσματα και ζωοτροφές και έπρεπε να έρθει τότε η Νέα Δημοκρατία ως αξιωματική αντιπολίτευση να σας φέρει τροπολογία για να επανέλθει ο ΦΠΑ στο 13% στα λιπάσματα και στις ζωοτροφές και αυτήν την τροπολογία να την υιοθετήσετε κακότεχνα και να αφήνετε άλλες με 13% και άλλες με 24%;

Ο κ. Αραχωβίτης μίλησε για το ενδιαφέρον της Αξιωματικής Αντιπολίτευσης για τη νησιωτικότητα και την ορεινότητα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Και πραγματικά αναρωτιέμαι: Ήταν ή δεν ήταν Υπουργός Αγροτικής Ανάπτυξης συγκεκριμένα ο κ. Αραχωβίτης, όταν κυκλοφόρησε εκείνο το κατάπτυστο σχέδιο για την κατάργηση ουσιαστικά της εξισωτικής αποζημίωσης σε δεκάδες εκατοντάδες χωριά και ορεινούς και μειονεκτικούς οικισμούς σε όλη τη χώρα και ήταν η Νέα Δημοκρατία τότε που αποκάλυψε την εν κρυπτώ και παραβύστω υποτιθέμενη διαβούλευσή σας γι’ αυτό το έκτρωμα το οποίο ετοιμάζατε για τις ορεινές και μειονεκτικές περιοχές και πήρατε το σχέδιο πίσω;

Έρχεστε, λοιπόν, σήμερα να πείτε για την αύξηση των τιμών των ζωοτροφών, όταν έρχεται ο Κυριάκος Μητσοτάκης και το μειώνει στο 6% και μάλιστα σε μόνιμη βάση. Τι θέλετε να πείτε, δηλαδή, τώρα; Ότι το δικό σας 24% είναι καλύτερο ή πιο ικανοποιητικό από το δικό μας 6%;

Αντιθέτως, δεν είπατε τίποτα, δεν άκουσα τίποτα για το θετικό εμπορικό αγροτικό ισοζύγιο, που σημειώθηκε για πρώτη φορά επί της δικής μας Κυβέρνησης τριάντα έξι χρόνια μετά. Τριάντα έξι χρόνια μετά ο αγροτικός τομέας έφερε θετικά 510 εκατομμύρια ευρώ, μετά από ένα ράλι εξαγωγών που υπερέβησαν τα 7 δισεκατομμύρια.

**ΠΡΟΕΔΡΕΥΩΝ (Απόστολος Αβδελάς):** Κυρία Αραμπατζή, ολοκληρώστε σιγά σιγά, σας παρακαλώ.

**ΦΩΤΕΙΝΗ ΑΡΑΜΠΑΤΖΗ:** Κύριε Πρόεδρε, θέλω δύο λεπτά ακόμα, σας παρακαλώ.

**ΠΡΟΕΔΡΕΥΩΝ (Απόστολος Αβδελάς):** Δύο λεπτά, σας παρακαλώ.

**ΦΩΤΕΙΝΗ ΑΡΑΜΠΑΤΖΗ:** Πραγματικά δεν άκουσα να πείτε τίποτα για την αύξηση του αιγοπρόβειου γάλακτος, του πυλώνα αυτής της αγροτικής οικονομίας, που είναι η κτηνοτροφία, από τα 70 και 80 λεπτά της δικής σας φοροληστρικής πολιτικής έναντι των αγροτών στο 1,20 πλέον που κλείνουν σήμερα συμβόλαια οι παραγωγοί. Άκουσα κάτι για παγολεκάνες που έλεγε ο κ. Αραχωβίτης. Ξεχνάει ο κ. Αραχωβίτης ότι οι αγρότες και οι κτηνοτρόφοι, οι κτηνοτρόφοι εν προκειμένω, καλούσαν τις γαλακτοκομικές επιχειρήσεις να έρθουν να πάρουν τις παγολεκάνες τους, γιατί απλά δεν έβγαιναν και πουλούσαν ή έσφαζαν το ζωικό τους κεφάλαιο; Τα ξεχάσατε αυτά, κυρίες και κύριοι της Αντιπολίτευσης;

Ως Κυβέρνηση προφανώς, αλλά και ως αξιωματική αντιπολίτευση αυτό που δεν ακούσαμε και που δεν ευελπιστούμε, βεβαίως, να ακούσουμε είναι μία αυτοκριτική για τα πεπραγμένα σας. Όμως, και ως Κυβέρνηση, αλλά και ως αξιωματική αντιπολίτευση θα πω -και δεν θα πάω μακριά- να θυμηθούμε, για παράδειγμα, τι λέγατε όταν ενέσκηψε στην Ελλάδα η πανδημική κρίση την άνοιξη του 2020. Τότε, ασκούσατε κριτική στην Κυβέρνηση για το ότι τάχα δεν στηρίζει τις επιχειρήσεις, τον κόσμο της εργασίας και ζητούσατε εμπροσθοβαρή εφαρμογή των μέτρων. Τι σας λέγαμε τότε; Ότι καθώς ουδείς μπορεί να προβλέψει τη διάρκεια και το βάθος της κρίσης, η Κυβέρνησή μας, η Κυβέρνηση του Κυριάκου Μητσοτάκη προχωρεί με συνετά βήματα. Λέγαμε ότι θα εξαντλήσουμε κάθε περιθώριο για τη στήριξη της κοινωνίας, του επιχειρείν και των εργαζομένων. Αναλάβαμε τη δική μας δέσμευση του «whatever it takes», για να θυμηθώ τον Μάριο Ντράγκι, που φιλοξενήσαμε πριν από λίγες μέρες στην Αθήνα.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, κυρία Αραμπατζή, σας παρακαλώ.

**ΦΩΤΕΙΝΗ ΑΡΑΜΠΑΤΖΗ:** Το αποτέλεσμα, κυρίες και κύριοι του ΣΥΡΙΖΑ, είναι τα 42,5 δισεκατομμύρια ευρώ, το μεγαλύτερο πρόγραμμα στήριξης της πραγματικής οικονομίας, σχεδόν 9 δισεκατομμύρια από τη μη επιστρεπτέα στο μεγαλύτερό της μέρος προκαταβολής σε επιχειρήσεις, 3,4 δισεκατομμύρια κοστολογημένα και στοχευμένα από τον Πρωθυπουργό Κυριάκο Μητσοτάκη στη ΔΕΘ, μία από τις καλύτερες επιδόσεις, σύμφωνα με τη EUROSTAT στη διατήρηση των θέσεων εργασίας και η αξιοσημείωτη ανθεκτικότητα της ελληνικής οικονομίας, για να περάσουμε φέτος στον εντυπωσιακό ρυθμό ανάπτυξης του 16,2% στο δεύτερο τρίμηνο του 2021.

Ποιος είναι ο παρονομαστής σε όλα αυτά;

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κυρία Αραμπατζή!

**ΦΩΤΕΙΝΗ ΑΡΑΜΠΑΤΖΗ:** Κλείνω, κύριε Πρόεδρε.

Η σύνεση και η αποτελεσματικότητα. Με αυτές τις δύο αρχές αντιμετωπίζουμε και τη νέα κρίση του εισαγόμενου αυτού πληθωρισμού. Οι Υπουργοί ανέπτυξαν με στοιχεία και δεδομένα το πώς οδηγήθηκε ο πλανήτης σ’ αυτήν εδώ την κρίση και πώς η Κυβέρνηση παρακολουθεί στενά τις εξελίξεις και λαμβάνει τα αναγκαία μέτρα για τη θωράκιση, αλλά και την ενίσχυση του εισοδήματος με βραχυπρόθεσμα και μακροπρόθεσμα μέτρα.

Κλείνω λέγοντας ότι…

**ΠΡΟΕΔΡΕΥΩΝ (Απόστολος Αβδελάς):** Όχι, όχι, κυρία Αραμπατζή, δεν έχετε άλλον χρόνο. Έχετε μιλήσει τέσσερα λεπτά παραπάνω και μετά έχει δεκατρείς επίκαιρες.

**ΦΩΤΕΙΝΗ ΑΡΑΜΠΑΤΖΗ:** …προσποιείστε πως σας ενδιαφέρει το καλάθι της νοικοκυράς, αλλά το μόνο που σας ενδιαφέρει είναι το «καλάθι» των δημοσκοπήσεων, στο οποίο δυστυχώς μένετε και θα μένετε πολύ καιρό μετεξεταστέοι.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε. Σας παρακαλώ πολύ, όμως. Βέβαια, το λάθος δεν ξεκίνησε τώρα από εσάς. Εδώ ο Αρχηγός μίλησε σαράντα τέσσερα λεπτά, αντί για δέκα λεπτά. Και οι Υπουργοί μίλησαν. Όμως, θα πρέπει σιγά σιγά να αρχίσουμε να σεβόμαστε και τους υπόλοιπους που περιμένουν, διότι μετά έχει δεκατρείς επίκαιρες.

**ΦΩΤΕΙΝΗ ΑΡΑΜΠΑΤΖΗ:** Εσείς διευθύνετε τη συζήτηση, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Δεν το λέω μόνο για εσάς. Να ξέρετε ότι μιλάω γενικά.

Τον λόγο έχει τώρα ο κ. Μιχάλης Κατρίνης από το Κίνημα Αλλαγής.

**ΜΙΧΑΗΛ ΚΑΤΡΙΝΗΣ:** Ευχαριστώ, κύριε Πρόεδρε.

Επιτρέψτε μου να εκφράσω, πραγματικά, την αγανάκτησή μου για την κατάντια και τον ολισθηρό δρόμο της σημερινής συζήτησης με ευθύνη του Προέδρου της Βουλής, κ. Τασούλα, τον οποίο βλέπω τώρα, γιατί κατά συρροή και κατ’ εξακολούθηση επιτρέπει να γίνεται παραβίαση του Κανονισμού και να μιλάνε επί πέντε ώρες Υπουργοί και Βουλευτές μόνο του κυβερνώντος κόμματος, να μιλάει ο κ. Σταϊκούρας και ο κ. Γεωργιάδης πάνω από μία ώρα και να μην έχουν την ευθιξία να βρίσκονται τώρα να ακούσουν τα υπόλοιπα κόμματα. Εκφράζω την αγανάκτησή μου, γιατί επιτρέπει να διεξάγονται συζητήσεις με αυτόν τον τρόπο. Αυτό είναι ντροπή!

**ΠΡΟΕΔΡΕΥΩΝ (Απόστολος Αβδελάς):** Κύριε Κατρίνη, για μην ακούγονται πράγματα, όπως ότι οι Υπουργοί μιλούσαν μία ώρα, θα ήθελα να πω ότι μίλησαν τριάντα έξι λεπτά.

**ΜΙΧΑΗΛ ΚΑΤΡΙΝΗΣ:** Είναι ντροπή η παραβίαση του Κανονισμού. Μόνο ο κ. Σκρέκας σέβεται αυτή τη στιγμή τον θεσμικό του ρόλο. Αυτή είναι η πραγματικότητα. Είναι ντροπή αυτό που συμβαίνει σήμερα, να έρχονται δηλαδή Υπουργοί για να φτιάξουν στιγμιότυπα για το Twitter, το Facebook ή για το βραδινό δελτίο ειδήσεων και να μετατρέπουν μια κοινοβουλευτική διαδικασία σε μία παρωδία, μόνο και μόνο για λόγους επικοινωνιακούς. Και αυτό, δυστυχώς, γίνεται πάρα πολλές φορές και γι’ αυτό λυπάμαι, κύριε Πρόεδρε. Νομίζω ότι δεν είναι δική σας ευθύνη, αλλά συνολικά ευθύνη του Προεδρείου. Και προφανώς την πρώτη ευθύνη γι’ αυτό, που γίνεται την έχει ο Πρόεδρος της Βουλής.

Κυρίες και κύριοι συνάδελφοι, σε όλη την Ευρώπη το εκκρεμές φαίνεται ότι έχει αρχίσει να κινείται αντίστροφα και οι Ευρωπαίοι πολίτες γυρίζουν την πλάτη τους στη συντηρητική Δεξιά και την απόλυτη κυριαρχία των αγορών, γιατί αναγνωρίζουν την ανάγκη για μια κοινωνική διάσταση της οικονομίας.

Στη χώρα μας, βέβαια, βρισκόμαστε πίσω από τις εξελίξεις σε σχέση με τις υπόλοιπες χώρες, αφού κυριαρχούν οι λογικές που επανεφευρίσκουν μεθοδεύσεις κυβερνήσεων άλλων δεκαετιών, όπως φέρ’ ειπείν της Κυβέρνησης Θάτσερ. Αυτά δείχνουν οι κυβερνητικές πολιτικές στα εργασιακά, αυτά δείχνουν οι κυβερνητικές πολιτικές στην εκπαίδευση, αυτά δείχνουν οι κυβερνητικές πολιτικές στη λειτουργία των αγορών.

Σήμερα, είχαμε θεωρητικά μια συζήτηση για τα ζητήματα της ακρίβειας, η οποία μετατράπηκε, με ευθύνη κυρίως της Κυβέρνησης, σε αντιπαράθεση για το προφανώς μείζον ζήτημα της ΔΕΗ, όπου υπάρχουν ευθύνες και σε σχέση με τη χειραγώγηση πιθανόν της μετοχής και για το πώς κάποια funds φαίνεται ότι αποεπένδυσαν λίγες μέρες πριν γίνει αυτή η αύξηση του μετοχικού κεφαλαίου, αλλά και σε σχέση με τον χαρακτήρα που έχει η ΔΕΗ εν όψει των αυξήσεων στην ενέργεια και για το πώς μια επιχείρηση που η Κυβέρνηση ισχυρίζεται ότι διατηρεί τον έλεγχο, αλλά κάτι τέτοιο δεν προκύπτει, μπορεί να λειτουργήσει προστατευτικά για το δημόσιο συμφέρον και για τους καταναλωτές.

Από την Κυβέρνηση ακούσαμε ότι όλα είναι καλά, ότι η οικονομία μας πάει πάρα πολύ καλά, ότι οι οίκοι αξιολόγησης λένε ότι είναι πολύ ευοίωνες οι προοπτικές και ότι ενισχύεται η κοινωνική συνοχή. Επίσης, ακούσαμε από τον Υπουργό Οικονομικών, που μια βδομάδα πριν είπε ότι θα κάνει επιτροπή για να καλέσει τους τραπεζίτες γιατί δεν δίνουν χρήματα στις επιχειρήσεις, να μιλάει για αυξημένη πιστωτική επέκταση στα στεγαστικά δάνεια. Αυτό κι αν είναι πολιτικό θράσος! Βεβαίως, ακούσαμε και το επιχείρημα ότι δεν υπάρχει λόγος ανησυχίας για το θέμα της ακρίβειας, αφού ούτως ή άλλως όλα αυτά απορροφώνται από τις μειώσεις της φορολογίας και των ασφαλιστικών εισφορών.

Τέλος, ακούσαμε από την Κυβέρνηση ότι οι αυξήσεις είναι παροδικές, ότι οι αυξήσεις είναι μικρότερες σε σχέση με τις υπόλοιπες ευρωπαϊκές χώρες και ότι από τα μέτρα που έχουν ήδη ληφθεί δεν υπάρχει λόγος να ανησυχεί κανένας καταναλωτής.

Βέβαια, αν οι Έλληνες πολίτες και όσοι διαπιστώνουν καθημερινά το κύμα ακρίβειας στα σουπερμάρκετ, στις λαϊκές, στο κόστος ενέργειας, στα καύσιμα και στις μετακινήσεις έβλεπαν αυτή τη συζήτηση, θα αναρωτιόντουσαν πραγματικά αν οι συμμετέχοντες έχουν αίσθηση της πραγματικότητας.

Το πρώτο ερώτημα, που θα έθεταν σε όσους σήμερα λένε ότι δεν υπάρχει ακρίβεια, ότι είναι φυσιολογικό φαινόμενο και ότι είναι παρεπόμενο της οικονομίας στην παγκόσμια κλίμακα, είναι αν υπάρχει όντως αύξηση σε βασικά είδη διατροφής, στην ενέργεια, σε υλικά, σε ζωοτροφές, στο κόστος καλλιεργειών. Είναι ή δεν είναι αλήθεια ότι το μηνιαίο καλάθι για μία τριμελή οικογένεια έχει αυξηθεί 10%, δημιουργώντας ερωτηματικά για το αν αυτή η οικογένεια θα μπορεί να έχει τις ίδιες διατροφικές συνήθειες;

Με βάση τα στατιστικά από το euro area statistics -είναι μία ιστοσελίδα που στηρίζεται από την Ευρωπαϊκή Κεντρική Τράπεζα- η Ελλάδα είναι τέταρτη στην Ευρωπαϊκή Ένωση με αύξηση 3,3% τον Αύγουστο στα είδη διατροφής και στα ποτά. Βεβαίως, η επίσπευση της έρευνας της Επιτροπής Ανταγωνισμού που έγινε στις 9 Σεπτεμβρίου προφανώς αποδεικνύει ότι δεν πάνε τα πράγματα τόσο καλά και τόσο ομαλά όσο επιθυμεί να παρουσιάσει η Κυβέρνηση, την ίδια στιγμή που το ίδιο το ΙΝΚΑ μιλά για αυξήσεις, οι οποίες είναι καμουφλαρισμένες και για ίδιο ποσό, αλλά μικρότερες ποσότητες.

Το δεύτερο ερώτημα στο οποίο η Κυβέρνηση απαντάει με τόση βεβαιότητα είναι το εξής: Είναι προσωρινό φαινόμενο αυτό; Είναι παροδικό; Η Κυβέρνηση υποστηρίζει ότι αυτό θα το ξεπεράσουμε σε λίγο χρονικό διάστημα. Βλέπω, όμως, σημερινή συνέντευξη της κ. Λαγκάρντ -μιας και έγινε αναφορά- που λέει ότι η αύξηση στην τιμή του ρεύματος θα συνεχιστεί, ακόμα και όταν θα έχουν εκλείψει τα υπόλοιπα προβλήματα στην εφοδιαστική αλυσίδα, ενώ και ο πρόεδρος του ΙΝΚΑ λέει χαρακτηριστικά: «Φούμαρα τα όσα λέει η Κυβέρνηση. Η ακρίβεια θα συνεχιστεί το 2022».

Και ρωτάει, λοιπόν, ο Έλληνας καταναλωτής το εξής: Τι κάνει αυτή η Κυβέρνηση για να προστατεύσει απ’ αυτή την ακρίβεια, που τη χαρακτηρίζει «φυσικό φαινόμενο», που θεωρεί ότι δεν είναι και τόσο σημαντική και που τέλος πάντων λέει ότι θα διαρκέσει για πάρα πολύ μικρό διάστημα; Η Κυβέρνηση έχει συστήσει Παρατηρητήριο Τιμών. Εξηγεί τους λόγους του πληθωρισμού, χωρίς βεβαίως να έχει κάνει κάτι για αυτό. Εξάλλου, η ίδια η Κυβέρνηση στον προϋπολογισμό έλεγε ότι θα έχουμε αύξηση της ιδιωτικής κατανάλωσης, προσπαθώντας να τεκμηριώσει την αύξηση του ΑΕΠ το 2021. Τώρα λέει ότι η αύξηση κατανάλωσης φέρνει πληθωρισμό. Εξεπλάγη ξαφνικά η Κυβέρνηση από αυτό.

Ρωτά, λοιπόν, ο πολίτης το εξής: Η Κυβέρνηση ασκεί τον θεσμικό της ρόλο; Ασκεί ελέγχους στην αγορά για να δει αν προστατεύεται ο καταναλωτής; Υπάρχουν δεκαέξι δελτία Τύπου του Υπουργείου Ανάπτυξης, η ΔΙΜΕΑ ελέγχει το παράνομο εμπόριο, ελέγχει την εφαρμογή των μέτρων κατά του κορωνοϊού. Κανένα δελτίο Τύπου, καμμία πραγματικά ενέργεια για τον έλεγχο φαινομένων πιθανής αισχροκέρδειας!

Μάλιστα, ο κ. Γεωργιάδης προηγουμένως είπε ότι εφαρμόζει μία αγορανομική διάταξη από τον Μάρτιο του 2020 για τον έλεγχο της αγοράς, με το άρθρο 21 της ΠΝΠ στις 20 Μαρτίου 2020, η οποία είχε ανανεωθεί –και ας με διαψεύσει ο Υπουργός- μέχρι την 30ή Ιουνίου του 2021. Δηλαδή, το διάστημα που έχουμε ακρίβεια στην αγορά -τον Ιούλιο, τον Αύγουστο και τώρα- δεν υπάρχει ανανέωση του άρθρου αυτού. Μάλιστα, ο ίδιος ο κ. Γεωργιάδης είχε προβλέψει ότι με απόφασή του μπορεί να καθορίζει ανώτατη τιμή πώλησης σε καταναλωτές για αγαθά και υπηρεσίες. Και η διάταξη αυτή -διότι δεν το είπε αυτό- αφορά κυρίως φαρμακευτικά προϊόντα, μέσα ατομικής προστασίας και προσωπικής υγιεινής, όπου πρέπει κάποιος να καταγγείλει για να παρέμβει η Γενική Γραμματεία υπέρ του καταναλωτή.

Άρα, τι αποδεικνύεται; Αποδεικνύεται ότι η Κυβέρνηση δεν έχει κάνει τίποτα για την προστασία της αισχροκέρδειας, δεν ελέγχει την αγορά, δεν σέβεται τον θεσμικό της ρόλο και, προφανώς, δεν μπορεί να οικειοποιείται την έρευνα της Επιτροπής Ανταγωνισμού, γιατί κάποια στιγμή στην Κυβέρνηση πρέπει να ξεκαθαρίσετε αν είναι ανεξάρτητη αρχή και λειτουργεί από μόνη της η Επιτροπή Ανταγωνισμού ή πραγματοποιεί ελέγχους κατόπιν υπόδειξης του Υπουργείου Ανάπτυξης, όπως είπε εμμέσως πλην σαφώς ο Υπουργός Ανάπτυξης σήμερα.

Εδώ, λοιπόν, η Κυβέρνηση έχει εγκαταλείψει εντελώς τον ρόλο του κράτους για τον έλεγχο της αγοράς και μένουν απροστάτευτοι οι καταναλωτές. Μοναδική εξαγγελία είναι η επιδότηση του ηλεκτρικού ρεύματος με τα 9 ευρώ τον μήνα, όταν η τελική επιβάρυνση θα φανεί -και το ξέρει ο κ. Σκρέκας- στις αρχές του επόμενου έτους, όταν οι προσδοκίες δεν πρόκειται να επιβεβαιωθούν γιατί το ράλι αυξήσεων συνεχίζεται, γιατί η τιμή ρεύματος βάσει της οποίας έγινε η κοστολόγηση για τα 150 και μετά 200 εκατομμύρια ήταν με 95 ευρώ τη MWh, όταν στις 22 Σεπτεμβρίου η ΔΕΗ πούλησε με 160 ευρώ τη MWh.

Η Κυβέρνηση, λοιπόν, πέραν της ανακοίνωσης για την επιδότηση του κόστους ρεύματος, δεν κάνει ελέγχους στην αγορά και δεν μειώνει τον ΦΠΑ σε βασικά είδη διατροφής. Η Ελλάδα είναι στην έκτη θέση στην Ευρωπαϊκή Ένωση, όσον αφορά τον ΦΠΑ σε βασικά είδη διατροφής. Επίσης, δεν εφαρμόζει μείωση των ειδικών φόρων κατανάλωσης. Αυτό το λέω γιατί σε πάρα πολλές χώρες έχουμε μείωση του ΦΠΑ στα βασικά είδη κατανάλωσης, όπως είναι το ψωμί ή τα γαλακτοκομικά προϊόντα. Η Κροατία έχει 5% για το ψωμί και το γάλα, η Γαλλία 5,5%, η Ισπανία 4%. Η Λετονία εφαρμόζει 5% για φρούτα και λαχανικά που παράγονται τοπικά. Δυστυχώς, στη χώρα μας δεν έχουμε καμμία παρέμβαση σ’ αυτό το πεδίο και βεβαίως δεν φαίνεται να έχουμε και καμία πρόθεση γι’ αυτό.

Ολοκληρώνω, κύριε Πρόεδρε, σε μισό λεπτό και ευχαριστώ πολύ.

Δεν ακούσαμε τίποτα για το κόστος χρήσης δεδομένων κινητής τηλεφωνίας. Η Ελλάδα είναι η ακριβότερη χώρα στην Ευρωπαϊκή Ένωση και στον ΟΟΣΑ όσον αφορά το κόστος δεδομένων κινητής τηλεφωνίας και έχει τη χαμηλότερη ταχύτητα με βάση και την προχθεσινή έρευνα του «DIGITAL EU». Σ’ αυτό η Κυβέρνηση δεν απαντά τίποτα. Μοιράζει 50GB μόνο για όσους εμβολιαστούν. Δεν παρεμβαίνει σε μία καρτελοποιημένη αγορά, όπως είναι η αγορά της κινητής τηλεφωνίας και βεβαίως δεν φαίνεται να ενδιαφέρει η αδράνεια της Επιτροπής Τηλεπικοινωνιών και Ταχυδρομείων.

Δυστυχώς, όλα αφήνονται στον αυτόματο πιλότο. Οι αυξήσεις θα συνεχιστούν, παρά τις προσδοκίες των στελεχών της Κυβέρνησης ότι θα είναι μέχρι το τέλος της χρονιάς και οι πολίτες θα συνεχίζουν να αισθάνονται ανυπεράσπιστοι και απροστάτευτοι σε μία χώρα που το ιδιωτικό χρέος διογκώνεται, όπως και τα ληξιπρόθεσμα και που η οικονομία, παρά τα ωραία λόγια του Υπουργού Οικονομικών, δεν φαίνεται να είναι τόσο στέρεη όσον αφορά τις επιχειρήσεις που δεν έχουν πρόσβαση ρευστότητα.

Παρ’ όλα αυτά, η Κυβέρνηση θεωρεί ότι πάνε όλα καλά, όλα είναι υπό έλεγχο και δεν υπάρχει κανένας λόγος ανησυχίας. Φοβάμαι ότι είστε σε άλλη πραγματικότητα.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Να είστε καλά, κύριε Κατρίνη.

Όσο γι’ αυτά που είπατε στο ξεκίνημα, δεν θα πω ότι έχετε άδικο. Ωστόσο, να πούμε γι’ αυτό που είπατε σχετικά με την ομιλία της μίας ώρας, ότι ο κ. Σταϊκούρας δικαιούται τριάντα πέντε λεπτά και μίλησε σαράντα επτά, ο κ. Γεωργιάδης δικαιούται τριάντα πέντε λεπτά και μίλησε τριάντα έξι –έχουν φύγει αυτοί, γιατί δεν έχουν δευτερολογίες, ενώ ο κ. Σκρέκας έχει δικαίωμα γιατί έχει μιλήσει μόνο τριάντα ένα λεπτά- ο κ. Λιβανός είναι ο πιο πειθαρχημένος και έχει μιλήσει τα είκοσι πρώτα λεπτά.

Το «μία ώρα» που πετάμε δεν είναι σωστό. Να λέμε την αλήθεια και κανένα πρόβλημα. Δεν λέω ότι έχετε άδικο. Δεν έπρεπε να μιλήσουν καθόλου οι Υπουργοί. Η αλήθεια είναι αυτή, όπως και να το κάνουμε.

Τον λόγο τώρα έχει ο κ. Νίκος Καραθανασόπουλος από το Κομμουνιστικό Κόμμα Ελλάδας.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Θα έλεγα και στον κ. Κατρίνη, αλλά και στον ΣΥΡΙΖΑ, στον κ. Τσίπρα, να συγκρατήσουν τον ενθουσιασμό τους για την Ευρώπη που αλλάζει, γιατί το SPD είναι δοκιμασμένο κόμμα στην εφαρμογή βάρβαρων αντεργατικών μέτρων. Μάλιστα, όταν ισχύει ο κανόνας ότι όλοι θέλουν να πάνε με όλους για να σχηματίσουν κυβέρνηση στη Γερμανία, καταλαβαίνουμε πόσο πολύ αλλάζει η Ευρωπαϊκή Ένωση! Αντίθετα, επιβεβαιώνεται ο χαρακτήρας της ως λυκοσυμμαχίας, ως σφηκοφωλιάς για τους λαούς.

Ας έρθουμε, όμως, στη συζήτηση της επίκαιρης επερώτησης του ΣΥΡΙΖΑ. Παρ’ ότι συζητάμε τώρα πέντε ώρες, δεν απασχόλησαν κανέναν από τους ομιλητές οι αιτίες της ακρίβειας. Θα προσπαθήσουμε να προσεγγίσουμε ακριβώς ποιες είναι αυτές οι αιτίες. Κατ’ αρχάς, μία βασική αιτία είναι η εξής: Σχετίζεται η ακρίβεια και στη χώρα μας με το αναπτυξιακό μοντέλο που όλες οι κυβερνήσεις υπερασπίστηκαν μέχρι τώρα και που σήμερα ορκίζονται ότι πρέπει αυτό να στηρίζεται στην αξιοποίηση των συγκριτικών πλεονεκτημάτων και στην εξωστρέφεια; Αυτό το παραγωγικό μοντέλο έχει επιπτώσεις στην ακρίβεια; Βεβαίως! Τεράστιες! Γιατί; Διότι η αξιοποίηση των συγκριτικών πλεονεκτημάτων σημαίνει ότι μία σειρά από παραγωγικές δυνατότητες της χώρας μας καταστρέφονται. Δεν αξιοποιούνται γιατί δεν έχουν υψηλό ποσοστό κέρδους, όχι γιατί δεν έχουν κέρδος. Άρα, λοιπόν, αναγκαζόμαστε να καταφύγουμε στις εισαγωγές και πρώτων υλών και ενδιάμεσων αγαθών, αλλά και τελικών εμπορευμάτων. Οι εισαγωγές και οι τιμές των εισαγόμενων προϊόντων εξαρτώνται και από τους σφοδρότατους ανταγωνισμούς των εφοδιαστικών αλυσίδων σε διεθνές επίπεδο, αλλά και από τον ανταγωνισμό των πολυεθνικών.

Και η λογική της εξωστρέφειας ίδιο αποτέλεσμα έχει όταν μια σειρά από προϊόντα που δεν φτάνουν για να καλυφθούν οι ανάγκες του ελληνικού λαού κατευθύνονται στο εξωτερικό. Το αποτέλεσμα ποιο είναι; Η υπόλοιπη ποσότητα να ακριβαίνει ακόμη περισσότερο. Να, λοιπόν, γιατί είναι υπεύθυνο το μοντέλο το οποίο υπερασπίζεστε για την ακρίβεια. Και δεν είναι ένα παροδικό, αλλά ένα μόνιμο φαινόμενο.

Ευθύνεται η πολιτική της Ευρωπαϊκής Ένωσης για την ακρίβεια; Βεβαίως, η πολιτική της απελευθέρωσης των αγορών αποτελεί βασικό παράγοντα.

Και να πάμε στην ηλεκτρική ενέργεια; Μια πολιτική που υπηρέτησαν όλες οι κυβερνήσεις και του ΠΑΣΟΚ και του ΣΥΡΙΖΑ και της Νέας Δημοκρατίας, η πολιτική απελευθέρωσης οδηγεί σε ακριβά τιμολόγια για να μπορεί να είναι ελκυστική η εισαγωγή των ιδιωτικών επιχειρηματικών ομίλων στον τομέα της ενέργειας. Τεράστιες σκανδαλώδεις επιδοτήσεις στις ιδιωτικές επιχειρήσεις, στα αρπακτικά της πράσινης ενέργειας, πανάκριβο ρεύμα για τον λαό και μάλιστα και δημιουργία μηχανισμών που να διαιωνίζουν το ακριβό ρεύμα, όπως, για παράδειγμα, ο μηχανισμός που έφερε η κυβέρνηση του ΣΥΡΙΖΑ για το χρηματιστήριο αγοράς ηλεκτρικής ενέργειας, όπου οι χονδρέμποροι μπορούν να αγοράζουν φτηνά, για να πουλάνε μετά ακριβά. Έτσι λειτουργεί το χρηματιστήριο και το επέβαλε η κυβέρνηση του ΣΥΡΙΖΑ. Οδήγησε στη συρρίκνωση της ΔΕΗ και στη λειτουργία της με ιδιωτικοοικονομικά κριτήρια. Για αποεπένδυση μίλαγε ο ΣΥΡΙΖΑ, μια σειρά μονάδων παραγωγικών της ΔΕΗ να δοθούν στους ιδιώτες.

Και βεβαίως σήμερα μπορεί να κατηγορεί την Κυβέρνηση και να αναρωτιέται πού βρήκε το μοντέλο μέσω της αύξησης μετοχικού κεφαλαίου να ιδιωτικοποιεί τη ΔΕΗ, μια σπουδαία επιχείρηση. Αντέγραψε το μοντέλο του ΣΥΡΙΖΑ, την αύξηση του μετοχικού κεφαλαίου στην ανακεφαλαιοποίηση των τραπεζών που έκανε η κυβέρνηση του ΣΥΡΙΖΑ που απαγόρευσε στους παλαιούς μετόχους να συμμετέχουν σε αυτήν την αύξηση, με αποτέλεσμα η συμμετοχή του δημόσιου τομέα να καταρρεύσει στις τέσσερις συστημικές τράπεζες.

Άρα, λοιπόν, το ίδιο μοντέλο, αυτό του ΣΥΡΙΖΑ, εφαρμόζει σήμερα η Κυβέρνηση της Νέας Δημοκρατίας για να προχωρήσει στην επικίνδυνη εξέλιξη της περαιτέρω ιδιωτικοποίησης της ΔΕΗ.

Είναι η πολιτική της πράσινης ενέργειας. Για να επιβληθεί η πράσινη ενέργεια εφαρμόζουν πολύ ακριβά τέλη ρύπων για τα ορυκτά καύσιμα, με αποτέλεσμα η ενέργεια να γίνεται πολύ πιο ακριβή λόγω ακριβώς αυτών των τελών.

Είναι η πολιτική της απολιγνιτοποίησης, που υποστηρίζετε όλα τα υπόλοιπα κόμματα, καταργώντας επί της ουσίας την αξιοποίηση του εγχώριου ορυκτού καυσίμου, του λιγνίτη, για να υποκατασταθεί από το εισαγόμενο φυσικό αέριο ως μεταβατικό καύσιμο. Και όλοι σας συμφωνείτε ότι το φυσικό αέριο πρέπει να είναι το εισαγόμενο μεταβατικό καύσιμο, γιατί δεν μπορεί να στηριχθεί διαφορετικά η ευστάθεια του συστήματος, με αποτέλεσμα να αυξάνεται ακόμη περισσότερο η ενεργειακή εξάρτηση της χώρας.

Είναι η πολιτική επιλογή της Ευρωπαϊκής Ένωσης και του κεφαλαίου για την πράσινη μετάβαση που θα οδηγήσει, για να μπορούν να βρουν εκτόνωση τα υπερσυσσωρευμένα κεφάλαια και υπερκέρδη, σε ακριβότερα εμπορεύματα και υπηρεσίες, τα πράσινα εμπορεύματα, και θα οδηγήσει στη διεύρυνση ακόμη περισσότερο των κοινωνικών ανισοτήτων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Είναι, όμως, και μια σειρά από άλλες επιλογές που κάποιοι θεωρούν ότι είναι φάρμακο, αλλά στο τέλος αποδεικνύονται φαρμάκι για τους λαούς. Η επεκτατική νομισματική πολιτική, την οποία χειροκροτεί ο ΣΥΡΙΖΑ και άλλα κόμματα ως προοδευτική επιλογή, λέει. Όμως η επεκτατική νομισματική πολιτική έχει ως αποτέλεσμα τον πληθωρισμό ο οποίος κατατρώγει τα λαϊκά εισοδήματα και είναι υπεύθυνος για τα νέα κύματα ακρίβειας. Άλλος παράγοντας είναι η φορολογία. Ποιοι έχουν επιβάλει διαχρονικά όλη αυτήν την πολυμορφία των έμμεσων φόρων -ΦΠΑ, ειδικοί φόροι κατανάλωσης- που εκτοξεύουν τις τιμές των εμπορευμάτων και της ενέργειας στα ύψη; Και για να μην υπάρχει παρεξήγηση ο κ. Τσίπρας διευκρίνισε ότι θα είναι προσωρινή, λέει, η μείωση του ειδικού φόρου κατανάλωσης. Άρα δηλαδή θα συνεχίζεται η αναδιανομή του πλούτου από τους λιγότερο φτωχούς στους περισσότερο φτωχούς.

Επί της ουσίας η ακρίβεια δεν είναι τίποτα άλλο παρά μία πλευρά της αφαίμαξης του λαϊκού εισοδήματος. Η λύση δεν είναι ότι όλη αυτή η ψευδεπίγραφη συζήτηση γίνεται για το επίπεδο των κατώτερων μισθών. Σε ποια αγορά εργασίας μιλάμε για κατώτερους μισθούς; Στην εργασιακή ζούγκλα που έχουν επιβάλει όλες οι κυβερνήσεις μέχρι σήμερα στη χώρα μας, όπου δεν υπάρχουν ωράρια, όπου δεν υπάρχουν κλαδικές συμβάσεις; Σε αυτήν την αγορά εργασίας μιλάμε για κατώτερο μισθό, όπου επί της ουσίας συρρικνώνεται ακόμη περισσότερο ο μέσος μισθός γιατί αυτό είναι που μετράει, όπου υπάρχουν οι συμβάσεις έργου, οι συμβάσεις χρόνου, η μερική απασχόληση; Ποιος είναι ο αντίκτυπος όλων αυτών των εξελίξεων; Κανένας απολύτως επί της ουσίας. Πρέπει να δούμε το πραγματικό διαθέσιμο εισόδημα και το πραγματικό διαθέσιμο εισόδημα δεν καθορίζεται από μια ονομαστικοποίηση μισθού όταν αυτό μπορεί να το κατατρώγει η φορολογία του εισοδήματος, η έμμεση φορολογία, η εμπορευματοποίηση της υγείας και της παιδείας. Άρα το θέμα δεν είναι από ποια τσέπη θα κλέψετε τα χρήματα των μισθωτών, αλλά να μην ανεχτούν άλλο οι μισθωτοί και οι εργαζόμενοι να τους κλέβουν αυτά τα χρήματα;

Και για να αναδειχθεί η ουσία αυτών που λέω να πω το εξής: Ο κ. Τσακαλώτος χαιρέτισε από εδώ την έκθεση του Ευρωπαϊκού Κοινοβουλίου για τους εργαζόμενους στην πλατφόρμα, γιατί έτσι θέλετε να στηρίξετε τον αγώνα των εργαζομένων στην «e-FOOD». Μας κοροϊδεύει; Πλάκα μάς κάνει; Αυτήν την έκθεση την ψήφισε η Νέα Δημοκρατία, ο ΣΥΡΙΖΑ, η Ελληνική Λύση. Όλοι αυτοί ξαφνικά θέλουν να στηρίξουν τα δικαιώματα των εργαζομένων ή να επιβεβαιώσουν για μία ακόμη φορά ότι έχουν διαλέξει στρατόπεδο και είναι το πολιτικό προσωπικό της οικονομικής ολιγαρχίας;

Τι λέει αυτή η έκθεση του Ευρωπαϊκού Κοινοβουλίου; Ότι κάθε λύση, λέει, πρέπει να σέβεται το καθεστώς των εργαζομένων στις πλατφόρμες που είναι πραγματικά αυτοαπασχολούμενοι. Αυτό κατοχυρώνει, το καθεστώς των αυτοαπασχολούμενων. Αν είσαι μισθωτός, λέει, πρέπει να το αποδείξεις στο δικαστήριο.

Να, λοιπόν, πόσο σέβονται τα δικαιώματα των εργαζομένων οι εκθέσεις του Ευρωπαϊκού Κοινοβουλίου και οι ευρωπαϊκές οδηγίες. Ο αρμόδιος επίτροπος απασχόλησης απάντησε σε ερώτηση του Ευρωβουλευτή μας ότι ο νόμος Χατζηδάκη πραγματικά ανταποκρίνεται στο κοινοτικό κεκτημένο και στις βέλτιστες πρακτικές. Αυτό το έκτρωμα. Και αυτό ακριβώς, τις βέλτιστες πρακτικές και το κοινοτικό κεκτημένο, θέλετε να εφαρμόσετε στη χώρα μας και οι μεν και οι δε. Επί της ουσίας, λοιπόν, ποιο είναι πρόβλημα;

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, κύριε Καραθανασόπουλε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ**: Θα ολοκληρώσω, κύριε Πρόεδρε, και εγώ με μια μικρή ανοχή, όπως κάνατε και στους υπόλοιπους Κοινοβουλευτικούς Εκπροσώπους.

**ΠΡΟΕΔΡΕΥΩΝ (Απόστολος Αβδελάς):** Μικρή ανοχή σας έδωσα, τέσσερα λεπτά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Αφήστε με σας παρακαλώ να ολοκληρώσω. Θα τελειώσω σε ένα λεπτό. Για ένα λεπτό δεν θα χαθεί ο κόσμος, όταν περιμέναμε πεντέμισι ώρες εδώ.

**ΠΡΟΕΔΡΕΥΩΝ (Απόστολος Αβδελάς):** Να πω ότι έχετε άδικο;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Εμείς το λέμε καθαρά, ότι αυτός ο οποίος είναι υπεύθυνος για την επιδείνωση της θέσης των λαϊκών στρωμάτων δεν είναι η μία ή η άλλη διαχειριστική μορφή. Είναι το ίδιο το σύστημα το οποίο υπερασπίζεστε, το καπιταλιστικό σύστημα, που η ανάπτυξή του οδηγεί σε ακόμη μεγαλύτερη διεύρυνση της ψαλίδας και των κοινωνικών ανισοτήτων, δημιουργεί φαινόμενα φτώχειας και κοινωνικού αποκλεισμού. Με μικροασπιρίνες επιδοματικής πολιτικής για να διαχειριστούμε τα ακραία φαινόμενα της φτώχειας δεν αντιμετωπίζεται αυτή η αιτία. Αντίθετα, όλες αυτές οι πολιτικές προτάσεις διαχείρισης, προτάσεις - ασπιρίνες θέλουν να καλλιεργήσουν αυταπάτες στον κόσμο, να τον εγκλωβίσουν στην επιλογή ανάμεσα στη Σκύλλα και τη Χάρυβδη.

Εμείς λέμε καθαρά ότι πρέπει σήμερα να αντιδράσει ο λαός πριν να είναι αργά, γιατί και το πρόγραμμα της επόμενης κυβέρνησης στη χώρα μας, όποια και αν είναι αυτή, όποιον επιθετικό προσδιορισμό και αν έχει, είναι δεδομένο εκ των προτέρων και είναι ήδη γνωστό και από αυτήν την άποψη να οργανώσει την πάλη του και να χτυπήσει τις πραγματικές αιτίες της ακρίβειας, να χτυπήσει δηλαδή, να σημαδέψει και να στοχεύσει τον πραγματικό αντίπαλο, που είναι η δράση του κεφαλαίου και η καπιταλιστική κερδοφορία.

Ευχαριστώ πολύ, κύριε Πρόεδρε, και για την ανοχή.

**ΠΡΟΕΔΡΕΥΩΝ (Απόστολος Αβδελάς):** Να είστε καλά, κύριε Καραθανασόπουλε.

Να συμπληρώσω σε αυτά που έλεγα πριν, ότι η ανοχή δεν είναι μόνο στους Υπουργούς, αλλά και στους Αρχηγούς των κομμάτων οι οποίοι μηδενός εξαιρουμένου το έχουν «παραξηλώσει». Ο κ. Τσίπρας είχε δέκα λεπτά και μίλησε σαράντα τέσσερα και σαράντα εννέα.

Τον λόγο έχει ο κ. Βασίλειος Βιλιάρδος από την Ελληνική Λύση.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, γενικότερα στη συζήτηση που προηγήθηκε πρώτη φορά βλέπω μια χώρα να βυθίζεται στα ελλείμματα, στα χρέη και στην ακρίβεια, με την Κυβέρνησή της να αναφέρεται σε επιτυχίες και να θριαμβολογεί. Θυμίζει, κυριολεκτικά, τον Τιτανικό λίγο πριν τη σύγκρουση με το παγόβουνο, όπου στην πρώτη θέση ο πλοίαρχος και οι αξιωματικοί διασκέδαζαν πίνοντας σαμπάνια. Όσο για την αξιοπιστία που ισχυρίστηκε ο Υπουργός Αγροτικής Ανάπτυξης -νομίζω- πως έχει αποκτήσει η Ελλάδα οφείλεται αποκλειστικά και μόνο στο ότι οι δανειστές είναι σίγουροι πως αυτή η Κυβέρνηση θα απορρυθμίσει και θα ξεπουλήσει τα πάντα, ότι δεν θα αφήσει τίποτα όρθιο, δίνοντας επιπλέον, ό,τι της ζητηθεί. Για τα 42,5 δισεκατομμύρια ευρώ δε που είπε η Κοινοβουλευτική Εκπρόσωπος της Νέας Δημοκρατίας καλά θα ήταν να συμπληρώσει με δανεικά. Πάντοτε να βάζετε τη λέξη «με δανεικά», είναι σημαντικό.

Στη σημερινή ερώτηση τώρα υποβλήθηκε έγκαιρα το καλοκαίρι στην αρχή του κύματος των ανατιμήσεων, όταν ο Υπουργός Ανάπτυξης δήλωνε πως είχε συζητήσει με την Τράπεζα της Ελλάδος και πρόκειται για ένα παροδικό φαινόμενο, ενώ εμείς το είχαμε προβλέψει πολύ πιο πριν έχοντας προειδοποιήσει αρκετές φορές. Πλέον το φαινόμενο των ανατιμήσεων είναι σε πλήρη εξέλιξη παγκοσμίως, με την Κυβέρνηση να καλεί τις μικρομεσαίες επιχειρήσεις που έχουν υποφέρει τα πάνδεινα από τα μνημόνια, που δεν έχουν πρόσβαση σε τραπεζική χρηματοδότηση ή που την πληρώνουν πανάκριβα να μην αυξήσουν τις τιμές τους για να μην πυροδοτήσουν τον πληθωρισμό. Προφανώς, λοιπόν, να πληρώσουν αυτές τη ζημιά υποστηρίζοντας την κυβερνητική πολιτική έως τις επόμενες εκλογές, επίσης οι εργαζόμενοί τους, που ήδη εισπράττουν εξευτελιστικούς πραγματικούς μισθούς για να μην απαιτήσουν πληθωριστικές αυξήσεις, αυξήσεις δηλαδή που θα έθεταν πραγματικά σε λειτουργία το ανοδικό σπιράλ μισθών, τιμών, μισθών το οποίο αποτελεί τη βασική αιτία του πληθωρισμού. Πώς, όμως, θα συμβεί κάτι τέτοιο χωρίς να χρεοκοπήσουν οι μικρομεσαίες επιχειρήσεις οι οποίες είναι ανάλογες με τις ευρωπαϊκές όπως θα καταθέσουμε στα Πρακτικά; Όχι περισσότερες, όπως εσφαλμένα ισχυρίστηκε ο Υπουργός Ανάπτυξης. Πώς θα επιβιώσουν οι εργαζόμενοι χωρίς αυξήσεις των μισθών τους, όταν τα ενοίκια έχουν ανατιμηθεί πάνω από 10%, τα τρόφιμα έως και 30%, ή οι λογαριασμοί της ΔΕΗ που ξεπουλιέται έως και 50%;

Η ανευθυνότητα, πάντως, της απολιγνιτοποίησης κάτι που δεν κάνει η Γερμανία και άλλες χώρες της Ευρωπαϊκής Ένωσης με χαμηλότερο κόστος ενέργειας από την Ελλάδα, όπου η κυβέρνηση θέλει να πετάξει από το παράθυρο πάνω από 230 δισεκατομμύρια ευρώ, είναι πλέον ξεκάθαρη, ενώ την επιβεβαίωσε ακόμη και ο φιλικός προς την Κυβέρνηση, ο κ. Μυτιληναίος.

Από την άλλη πλευρά, βέβαια, η Αξιωματική Αντιπολίτευση εισηγείται στήριξη των τιμών με επιδοτήσεις χωρίς όμως να αναφέρει πόσο θα κοστίσουν και ενώ γνωρίζει το τεράστιο χρέος της χώρας μας, καθώς επίσης, τον δημοσιονομικό εκτροχιασμό της από την επιβολή των άχρηστων lockdowns και τις σπατάλες της Κυβέρνησης με δανεικά.

Ο Πρωθυπουργός με τη σειρά του είπε στη Διεθνή Έκθεση της Θεσσαλονίκης, πως η άνοδος των τιμών είναι ένα εισαγόμενο πρόβλημα κάτι που όμως είναι μεν λογικό, αλλά μόνο επειδή εισάγουμε τα πάντα τελευταία ακόμη και την ηλεκτρική ενέργεια. Συνεχίζοντας, έχει κάποια οικονομική λογική να δίνονται μόλις 183 εκατομμύρια ευρώ στον πρωτογενή τομέα που δήθεν θέλει πια να στηρίξει η Κυβέρνηση, όπως φαίνεται από τα στοιχεία στο μεσοπρόθεσμο για την πανδημία, δηλαδή από τα 41,5 δισεκατομμύρια ευρώ, μόλις 183 εκατομμύρια ή το 0,43%; Δεν είναι ντροπή να εμπαίζονται έτσι οι αγρότες μας; Νομίζει η Κυβέρνηση ότι φτάνει η μείωση του ΦΠΑ, που ούτως ή άλλως συμψηφίζεται;

Εμείς είχαμε αναφερθεί στις προβλεπόμενες ανατιμήσεις σε βασικά αγαθά και στη σημασία του πρωτογενούς μας τομέα από την πρώτη ημέρα που εισήλθαμε στη Βουλή. Είχαμε αναφερθεί στην τροφική ανεπάρκεια της χώρας μας, στην επισιτιστική κρίση που διαγραφόταν ξεκάθαρα στο μέλλον, στη σημασία της ενεργειακής επάρκειας, στους κινδύνους της ενεργειακής εξάρτησης, στις απειλές κερδοσκοπίας και «μπλακάουτ» με το χρηματιστήριο ενέργειας κ.ο.κ., χωρίς όμως να δώσει η Κυβέρνηση την παραμικρή σημασία. Γιατί; Επειδή ακολουθεί δουλικά τις εντολές των δανειστών και το μόνο που την ενδιαφέρει είναι να μπορεί να δανείζεται για να νέμεται την εξουσία, επειδή δεν την ενδιαφέρουν οι Έλληνες και οι επόμενες γενιές, αλλά οι επόμενες εκλογές.

Στην ερώτηση τώρα, στο λίγο χρόνο που έχουμε στη διάθεσή μας, όσον αφορά στο καλάθι της νοικοκυράς δεν υπάρχει δυστυχώς, καμμία άλλη δυνατότητα σήμερα από τη μείωση του ΦΠΑ για την άμεση ανακούφιση των πολιτών, ενώ μακροπρόθεσμα η λύση είναι ο επανασχεδιασμός του οικονομικού μας μοντέλου με εγχώρια παραγωγή και τον περιορισμό της εξάρτησής μας από τις εισαγωγές.

Όσον αφορά στον πρωτογενή τομέα που αναφέρεται στην ερώτηση, η αγροτική μας παραγωγή μειώνεται, δυστυχώς, συνεχώς, στα 10,9 δισεκατομμύρια το 2018, από 12 δισεκατομμύρια το 2005, όπως θα καταθέσουμε στα Πρακτικά. Εμείς έχουμε αναφερθεί πολλές φορές μεταξύ άλλων μέσα από την τεχνολογική ανάπτυξη, με εφαρμογές όπου θα μπορούσαν να δημιουργηθούν θέσεις εργασίας για πτυχιούχους στον αυτοματισμό, στην καλλιέργεια, στην έξυπνη γεωργία, στην τεχνητή νοημοσύνη για τη διαχείριση καλλιεργειών, στην τράπεζα σπόρων κ.ο.κ.

Τα ίδια και χειρότερα συμβαίνουν στην κτηνοτροφία όπου ενώ το 1980 όπου εισήρθαμε στην ΕΟΚ, η αυτάρκειά μας σε χοιρινό ήταν στο 85% και σε μοσχαρίσιο στο 66%, σήμερα έχει μειωθεί, έχει καταρρεύσει στο 30% και 15% αντίστοιχα, εισάγοντας ακόμη και ψάρια από την Τουρκία, όπου πολλά από αυτά ψαρεύονται στις δικές μας θάλασσες στο Αιγαίο. Η εγχώρια παραγωγή γάλακτος καλύπτει μόλις το 50% της κατανάλωσής μας, με αποτέλεσμα να εισάγουμε γάλα, ακόμη και από τη Γερμανία, ενώ οι ζωοτροφές που αποτελούν το 67% του κόστους παραγωγής εισάγονται επίσης. Εν προκειμένω, έχοντας διακρίνει έγκαιρα το πρόβλημα με την αύξηση των τιμών των ζωοτροφών καταθέσαμε ερώτηση, προτείνοντας ακόμη και «futures», συμβόλαια μελλοντικής εκπλήρωσης, δηλαδή, για να διατηρηθεί χαμηλότερο το κόστος τους. Η γραφική -θα λέγαμε- απάντηση που εισπράξαμε ήταν πως δεν μπορεί να χειραγωγήσει την παγκόσμια αγορά το Υπουργείο, ενώ όταν προτείναμε κάτι ανάλογο για την ενέργεια ο διευθυντής της ΔΕΗ μάς απάντησε πως δεν θέλει να παίζει στο χρηματιστήριο τα χρήματα των Ελλήνων. Αν είναι δυνατόν με αυτή την άγνοια να επιβιώσει η πατρίδα μας.

Δυστυχώς, αντί να χρησιμοποιηθεί η πανδημία ως ευκαιρία για τη στήριξη της πρωτογενούς μας παραγωγής, ειδικά αφού η Ευρωπαϊκή Ένωση έχει δώσει άδεια για ειδικές επιχειρήσεις έως 125.000 ευρώ ανά φάρμα, η Κυβέρνηση δεν έκανε απολύτως τίποτα, ενώ το παραπάνω πρόγραμμα της Ευρωπαϊκής Ένωσης αναφέρεται ξεκάθαρα στην κάλυψη λειτουργικών εξόδων και διευρύνεται έως τη μεταποίηση τροφίμων, όπως θα καταθέσουμε στα Πρακτικά.

Στο θέμα της ενέργειας έχουμε αναφερθεί πολλές φορές, διαπιστώνοντας από την ερώτηση πως πλέον κατανοούν και άλλοι τη λογική των θέσεών μας, τονίζοντας ξανά πως κάθε πτώση της τιμής της ενέργειας κατά 10% αυξάνει το ΑΕΠ άμεσα και έμμεσα κατά 2 δισεκατομμύρια περίπου, όπως θα καταθέσουμε στα Πρακτικά. Λογικά θα συμβαίνει το αντίθετο με την άνοδο, ενώ ξανά ο μοναδικός τρόπος για να στηριχθούν άμεσα οι επιχειρήσεις και τα νοικοκυριά είναι η μείωση της φορολογίας ή και οι επιδοτήσεις, που όμως θα έχουν σοβαρά δημοσιονομικά επακόλουθα. Όταν βέβαια σπαταλάς όλους τους πόρους σου δεν έχεις άλλα μέσα και φτάνεις στην άκρη του γκρεμού. Τότε ορθολογικές λύσεις δεν υπάρχουν, ενώ θα πρέπει να ληφθούν υπ’ όψιν οι προβλέψεις αύξησης των βασικών επιτοκίων, το τέλος των προγραμμάτων ρευστότητας της Ευρωπαϊκής Κεντρικής Τράπεζας και η επιστροφή στο καθεστώς των πρωτογενών πλεονασμάτων, το αργότερο, έως το 2023.

Κλείνοντας, το να επιβιώνει μια χώρα με δανεικά από εκλογές σε εκλογές εξυπηρετώντας τα ξένα συμφέροντα και δίνοντας ως αντάλλαγμα ό,τι της ζητήσουν, από το ξεπούλημα των πάντων έως εθνική κυριαρχία ασφαλώς, δεν είναι λύση, αφού οδηγεί στη λεηλασία και στην πλήρη υποδούλωσή μας, κυριολεκτικά στην αλλαγή του ιδιοκτησιακού καθεστώτος της χώρας μας τόσο όσον αφορά στη δημόσια περιουσία όσο και στην ιδιωτική.

Ευχαριστώ πάρα πολύ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Βιλιάρδο.

Καλείται στο Βήμα η κ. Φωτεινή Μπακαδήμα από το ΜέΡΑ25.

**ΦΩΤΕΙΝΗ ΜΠΑΚΑΔΗΜΑ:** Σας ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η ηλεκτρική ενέργεια αποτελεί ένα βασικό αγαθό, ένα αγαθό που, όπως ορίζεται σε οικονομικούς όρους, είναι ανελαστικό. Είναι ένα ανελαστικό αγαθό ως προς τη ζήτηση κι αυτό γιατί όσο αυξάνεται η τιμή του, μιας και είναι ένα αγαθό βασικό για τη διαβίωση, δεν μειώνεται αντίστοιχα και η κατανάλωση, σε αντίθεση με ό,τι συμβαίνει με όλα τα υπόλοιπα αγαθά.

Γι’ αυτό και είναι ένα αγαθό που αποτελεί διακαή πόθο των ολιγαρχών, καθώς η προνομιακή μονοπωλιακή ή ολιγοπωλιακή εκμετάλλευσή της σημαίνει για εκείνους εγγυημένα υπερκέρδη. Εξάλλου το έχουμε δει, ούτε μία ούτε δύο φορές μόνο, ιδιώτες εμπλεκόμενοι επιχειρηματίες να κάνουν το παν για να χειραγωγήσουν την αγορά αυτού του πραγματικά πολύτιμου αγαθού.

Από την άλλη, θα έπρεπε ένα αγαθό, όταν αυτό παράγεται και προσφέρεται από επιχειρήσεις οι οποίες λειτουργούν ως δημόσιες επιχειρήσεις κοινής ωφέλειας, να είναι αυτός ο απώτερος στόχος τους, η κοινή ωφέλεια και όχι η κερδοσκοπία.

Το ελληνικό Χρηματιστήριο Ενέργειας που ψηφίστηκε το 2018 από την κυβέρνηση του ΣΥΡΙΖΑ αποτέλεσε ορόσημο για την ιδιωτικοποίηση και εμπορευματοποίηση της ηλεκτρικής ενέργειας, καθιστώντας την ένα χρηματιστηριακό εμπόρευμα, πάνω στην τιμή του οποίου οι ολιγάρχες τζογάρουν με προφανείς αρνητικές επιπτώσεις για την πλειοψηφία του λαού που καταλήγει να πληρώνει πανάκριβα το ρεύμα.

Επιπλέον, οι ενωσιακές αποφάσεις του πλαισίου ενοποίησης της αγοράς ενέργειας, ο εξαγωγικός προσανατολισμός της παραγωγής, η υποχρεωτική εγκατάλειψη της χρήσης του λιγνίτη και πολλά ακόμη συνέτειναν στην επιβολή της «απελευθέρωσης» του κλάδου. Εξ ου και η τότε κυβέρνηση του ΣΥΡΙΖΑ έκανε λόγο για τον κεντρικό στόχο της ίδρυσης του Χρηματιστηρίου Ενέργειας, τη σύζευξη της ελληνικής αγοράς με τις υπόλοιπες ευρωπαϊκές.

Το πλαίσιο όλων αυτών των κινήσεων έδινε και η οδηγία 72 του 2009 που ήταν απολύτως ξεκάθαρη ως προς τους στόχους της απελευθέρωσης της αγοράς ηλεκτρικής ενέργειας. Μάλιστα, αν ανατρέξουμε στα συνοδευτικά κείμενα της οδηγίας, θα δούμε να δηλώνεται ξεκάθαρα ο σκοπός και γενικότερα ο λόγος δημιουργίας όλου αυτού του πλαισίου.

Δυστυχώς, αν και ο υποτιθέμενος στόχος ήταν η εξισορρόπηση προσφοράς και ζήτησης της ηλεκτρικής ενέργειας σε πραγματικό χρόνο, απώτερος σκοπός ήταν η κατά το δυνατόν μεγαλύτερη μείωση του επιχειρηματικού ρίσκου των δήθεν επενδυτών οι οποίοι θα μπορούσαν ελεύθερα να τζογάρουν.

Επιπλέον, έχει εκχωρηθεί -δεν συμβαίνει τώρα, είναι μια διαδικασία που ολοκληρώνεται σιγά-σιγά- το δικαίωμα στους επενδυτές που διοικούν το Χρηματιστήριο Ενέργειας να δημοσιοποιούν ό,τι θέλουν και ό,τι εκείνοι επιλέξουν από τις συναλλαγές τους, επικαλούμενοι το εμπορικό απόρρητο, ενώ ακόμη και αυτά τα ελλιπή στοιχεία μπορεί να μην δημοσιοποιούνται καθόλου, αν αυτό αποφασίσει η ΡΑΕ.

Βάσει της επιχειρηματολογίας της κυβέρνησης του ΣΥΡΙΖΑ αλλά και όλων των μνημονιακών κομμάτων, η ρύθμιση για το Χρηματιστήριο Ενέργειας θα ενίσχυε τον ανταγωνισμό και τη διαφάνεια, με άμεσα οφέλη στη μείωση του ενεργειακού κόστους και τη διασφάλιση καλύτερων τιμών για τα νοικοκυριά και τις επιχειρήσεις. Όμως τι συνέβη;

Αυτό που συνέβη είναι η σύζευξη της εγχώριας αγοράς με τις υπόλοιπες ευρωπαϊκές να εξασφαλίζει μεν υπερκέρδη στους ομίλους και τις βιομηχανίες και από την άλλη, να επιφέρει περαιτέρω δυσκολίες στην προσβασιμότητα του αγαθού της ηλεκτρικής ενέργειας από την πλειοψηφία των νοικοκυριών.

Την ίδια στιγμή, πέρα από το παιχνίδι που είχαμε στο Χρηματιστήριο Ενέργειας που εκτόξευσε τις τιμές χονδρικής λίγους μήνες πριν, η Κυβέρνηση Μητσοτάκη έχει ήδη φροντίσει να ανοίξει τις «κάνουλες» της χρηματοδότησης για τους ολιγάρχες της ενέργειας μέσα από κάθε πιθανή πηγή άντλησης ρευστότητας: Ταμείο Ανάκαμψης, ΕΣΠΑ, δανεικά με κρατικές εγγυήσεις και φυσικά, έχει φροντίσει να διαμορφώσει όλο το θεσμικό πλαίσιο που απαιτούσαν οι μονοπωλιακοί όμιλοι για την υλοποίηση των επενδύσεών τους σε ΑΠΕ, φυσικό αέριο, δίκτυα μεταφοράς ενέργειας και πολλά άλλα.

Το «ράλι» των τιμών που έχουμε δει να έχει ξεκινήσει και να συνεχίζεται από τον Ιούνιο μέχρι σήμερα στις τιμές χονδρικής θα επηρεάσει άμεσα και επηρεάζει τις τιμές που θα πληρώσουν οι καταναλωτές σε όλα τα επίπεδα. Πρώτα θύματα θα είναι οι πελάτες της ΔΕΗ, αλλά και των ιδιωτικών παρόχων που έχουν συμφωνήσει να ισχύουν ρήτρες αναπροσαρμογής στα τιμολόγιά τους.

Η Κυβέρνηση, προκειμένου να διασκεδάσει τις ανησυχίες, επιχείρησε να συνδέσει τις αυξήσεις με τον καύσωνα, την άνοδο σε άλλες χώρες και τις τιμές των πρώτων υλών. Δυστυχώς όμως, όπως όλα δείχνουν, οι αυξήσεις ήρθαν για να μείνουν.

Θα περάσω σύντομα και θα χρειαστώ μόνο για ένα λεπτό την ανοχή σας, κύριε Πρόεδρε, στο θέμα της ακρίβειας.

Ο Γραμματέας του ΜέΡΑ25 Γιάνης Βαρουφάκης ανακοίνωσε στη ΔΕΘ τις τέσσερις βασικές προτάσεις μας για την αντιμετώπιση της ακρίβειας. Σε αυτές θα αναφερθώ και με αυτές θα κλείσω.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Πρώτον, ανώτατος συντελεστής ΦΠΑ από το 24% στο 15%.

Δεύτερον, αυτόματη τιμαριθμική αναπροσαρμογή σε κατώτατο μισθό και επιδόματα, χρησιμοποιώντας όχι τον επίσημο πληθωρισμό, αλλά και τον δείκτη τιμών των μικρομεσαίων νοικοκυριών, με εξαίρεση το εισοδηματικά ανώτατο του 30% του πληθυσμού.

Τρίτον, ακύρωση όλων των αυξήσεων στις τιμές του ηλεκτρικού ρεύματος με κατάργηση του Χρηματιστηρίου Ενέργειας, κοινωνικοποίηση της τέως ΔΕΗ, ακύρωση της πώλησης του ΔΕΔΔΗΕ και σταδιακή επανεθνικοποίηση της ΔΕΗ.

Και τέταρτον, επιβολή προστίμων από την Επιτροπή Κεφαλαιαγοράς στα σουπερμάρκετ για το διαχρονικό άνοιγμα της ψαλίδας των τιμών σουπερμάρκετ και τιμών των προμηθευτών τους.

Το ΜέΡΑ25, κυρίες και κύριοι συνάδελφοι, ακόμη και όταν ο επίσημος πληθωρισμός ήταν αρνητικός, εξηγούσε ότι ο πληθωρισμός των πολλών ήταν όχι μόνο θετικός, αλλά και μεγάλος.

Τώρα που ο πληθωρισμός είναι και επίσημα θετικός, το ΜέΡΑ25 κάνει στην άκρη όλες τις ανούσιες επικοινωνιακές κοκορομαχίες μεταξύ των δύο μεγάλων κομμάτων της Νέας Δημοκρατίας και του ΣΥΡΙΖΑ -ένα τελευταίο παράδειγμα είναι και η σημερινή διαδικασία-, προτείνοντας τις μόνες πραγματικές πολιτικές αντιμετώπισης της ακρίβειας, γιατί αυτό έχει ανάγκη, από προτάσεις πολιτικής και όχι επικοινωνιακή πολιτική. Αυτό έχουν ανάγκη οι πολίτες, αυτό έχει ανάγκη ο κόσμος.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κυρία Μπακαδήμα.

Ασφαλώς και δεν θα εφαρμόσω τον Κανονισμό, θέλω να είμαι δίκαιος. Υπάρχουν κάποιοι που δεν δικαιούνται να μιλήσουν, αλλά θα παρακαλέσω όσο το δυνατόν πιο σύντομα. Δεν θα βάλω πλαφόν στον χρόνο, γιατί δεν δικαιούται κανένας. Δεν θα μιλήσω για μένα, απλά να σας πω ότι ο επόμενος από εμένα θα πιάσει μεσάνυχτα. Θέλετε να το σεβαστείτε; Σεβαστείτε το.

Τον λόγο έχει ο κ. Αλέξανδρος Χαρίτσης από τους επερωτώντες Βουλευτές του ΣΥΡΙΖΑ. Όλοι θα μιλήσουν, όσοι είναι εδώ.

Κύριε Χαρίτση, τρία λεπτά σας φτάνουν;

**ΑΛΕΞΗΣ ΧΑΡΙΤΣΗΣ:** Θα προσπαθήσω να είμαι πάρα πολύ σύντομος.

**ΠΡΟΕΔΡΕΥΩΝ (Απόστολος Αβδελάς):** Να προσπαθήσετε, έχετε ικανότητες, μπορείτε να τα πείτε και σε δύο λεπτά.

**ΑΛΕΞΗΣ ΧΑΡΙΤΣΗΣ:** Κύριε Πρόεδρε, έχουν ήδη ειπωθεί πάρα πολλά. Βεβαίως πρέπει να πω ότι είναι μια διαδικασία κοινοβουλευτικού ελέγχου στην οποία τον πρώτο λόγο πρέπει να τον έχουν οι Βουλευτές. Εδώ είχαμε μια διαδικασία η οποία δυστυχώς στο μεγαλύτερό της μέρος αφορούσε τις απαντήσεις των Υπουργών.

**ΠΡΟΕΔΡΕΥΩΝ (Απόστολος Αβδελάς):** Και ο Αρχηγός σας σαράντα τέσσερα λεπτά μίλησε, αντί για δέκα.

**ΑΛΕΞΗΣ ΧΑΡΙΤΣΗΣ:** Εντάξει…

**ΠΡΟΕΔΡΕΥΩΝ (Απόστολος Αβδελάς):** Όχι εντάξει…

**ΑΛΕΞΗΣ ΧΑΡΙΤΣΗΣ:** Δεν είναι μομφή προς εσάς, κύριε Πρόεδρε. Μην το παίρνετε προσωπικά, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Δεν το παίρνω προσωπικά.

**ΑΛΕΞΗΣ ΧΑΡΙΤΣΗΣ:** Δεν είναι μομφή προς εσάς. Κάποια στιγμή πρέπει να το δούμε ως Κοινοβούλιο και να το δει και η Διάσκεψη.

**ΠΡΟΕΔΡΕΥΩΝ (Απόστολος Αβδελάς):** Ναι, μέσα στη Διάσκεψη θα συζητηθεί. Το έχω υποσχεθεί στον κ. Τσακαλώτο και θα το κάνω.

Σημασία όμως δεν έχουν οι χρόνοι, κατά τη γνώμη μου. Σημασία έχει η ουσία.

**ΠΡΟΕΔΡΕΥΩΝ (Απόστολος Αβδελάς):** Έχετε απόλυτο δίκαιο. Υπάρχουν συνάδελφοι που είναι από το πρωί εδώ.

**ΑΛΕΞΗΣ ΧΑΡΙΤΣΗΣ:** Εδώ, κύριε Πρόεδρε, κάναμε μία συζήτηση με πρωτοβουλία την οποία είχε αναλάβει η Κοινοβουλευτική Ομάδα του ΣΥΡΙΖΑ πριν από δυόμισι μήνες -δεν κατατέθηκε σήμερα αυτή η επερώτηση- ακριβώς για να συζητήσουμε ένα ζήτημα το οποίο αυτήν τη στιγμή είναι το πιο επίκαιρο αν θέλετε που απασχολεί την ελληνική κοινωνία, ένα ζήτημα το οποίο αφορά κάθε νοικοκυριό και κάθε επιχείρηση. Δυστυχώς θεωρώ ότι η συζήτηση η οποία έγινε, και η ευθύνη της Κυβέρνησης σε αυτό είναι πολύ μεγάλη, είναι μια συζήτηση η οποία αδικεί ακριβώς την κρισιμότητα αυτού του ζητήματος γιατί δεν δόθηκαν απαντήσεις σε πολύ κρίσιμα ζητήματα.

Ποιο ήταν, αν πρέπει να κωδικοποιήσω -και δεν έχω και χρόνο- το τρίπτυχο το οποίο χρησιμοποίησαν οι Υπουργοί της Κυβέρνησης; Προσωρινή η κρίση, διεθνή τα αίτια και όσον αφορά τα εγχώρια αίτια προφανώς οι ευθύνες ανήκουν αποκλειστικά και μόνο στον ΣΥΡΙΖΑ. Αυτά ακούσαμε από τη μεριά της Κυβέρνησης δυστυχώς.

Ως προς την προσωρινότητα, μακάρι να είναι έτσι. Μακάρι να είναι προσωρινή αυτή η κρίση. Είμαι ο πρώτος ο οποίος το λέει αυτό. Αλλά, ξέρετε, πολιτική δεν γίνεται με ευχολόγια, δεν γίνεται με τα «μακάρι». Το θέμα είναι τι κάνεις, πώς παρεμβαίνεις -αυτό είπαμε και είπα και εγώ στην πρωτομιλία μου- για να αποτρέψεις αυτά τα φαινόμενα.

Πρέπει να σας πω ότι είναι πολύ ανησυχητικές, κατά τη γνώμη μου, οι δηλώσεις, επειδή τις επικαλέστηκε και ο Υπουργός Ανάπτυξης, αλλά αναφέρθηκε σε παλιότερες δηλώσεις, οι δηλώσεις της κ. Λαγκάρντ μόλις προχθές στο CNBC, που λέει ότι η κρίση ειδικά στην αγορά ενέργειας ήρθε για να μείνει και ότι δεν θα είναι προσωρινή αυτή η κρίση. Είναι πάρα πολύ ανησυχητικές γιατί γνωρίζουμε πάρα πολύ καλά ότι η κρίση στις τιμές του ρεύματος επηρεάζει τελικά συνολικά ολόκληρη την οικονομική δραστηριότητα και ολόκληρη την κοινωνία.

Άρα λοιπόν όταν έχουμε από την επικεφαλής της Ευρωπαϊκής Κεντρικής Τράπεζας τέτοιες δηλώσεις εγώ θα περίμενα ότι αυτές οι δηλώσεις θα είχαν χτυπήσει καμπανάκια προς τη μεριά της ελληνικής Κυβέρνησης και κυρίως προς της ελληνικής Κυβέρνησης ακριβώς γιατί -το είπαμε και νωρίτερα, αλλά δυστυχώς δεν εισακουστήκαμε- είμαστε, παραμένουμε μετά από μια δεκαετή κρίση, η πιο εύθραυστη οικονομία στην Ευρωζώνη και μία οικονομία στην οποία το ζήτημα της ενέργειας ιστορικά ήταν πάρα πολύ κρίσιμο για την ανάπτυξή της.

Ακούσαμε μάλιστα και τον Υπουργό Ενέργειας να μας λέει ποιες είναι οι δικές μας ευρωπαϊκές πρωτοβουλίες. Αλήθεια; Οι ευρωπαϊκές πρωτοβουλίες της Αντιπολίτευσης; Αυτό είναι το ζήτημα στις σημερινές συνθήκες; Σας παρουσιάσαμε και καταθέσαμε τα στοιχεία και για τις πρωτοβουλίες που παίρνει η Γαλλία, τις πρωτοβουλίες που παίρνει η Ισπανία, τις πρωτοβουλίες που παίρνει η Πορτογαλία, οι κυβερνήσεις. Από την ελληνική Κυβέρνηση δυστυχώς δεν ακούσαμε τίποτα.

Και βεβαίως, επειδή γίνεται πάρα πολύ μεγάλη κουβέντα περί ανάκαμψης κ.λπ., κατ’ αρχάς, κύριε Υπουργέ Οικονομικών, σας το είπα και νωρίτερα εγώ δεν είπα αυτό το οποίο αναφέρατε στην ομιλία σας. Εγώ είπα να μην προχωρήσει η Κυβέρνηση, με αφορμή δήλωση του Αντιπροέδρου της Ευρωπαϊκής Επιτροπής του κ. Ντομπρόβσκις, σε μέτρα λιτότητας και ύφεσης. Σε χθεσινό μου άρθρο, που μπορείτε να το δείτε, μιλώ για το πόσο καλοδεχούμενη είναι η ονομαστική ανάκαμψη.

Το ζητούμενο όμως, κύριε Υπουργέ, ειδικά σε αυτές συνθήκες τις οποίες αντιμετωπίζουμε σήμερα είναι το αν αυτή η ονομαστική ανάκαμψη θα μετατραπεί σε πραγματική ανάπτυξη για τους πολίτες. Αυτό είναι το ζητούμενο. Και δυστυχώς πρέπει να πω ότι με τις ιδιωτικοποιήσεις, με τα μέτρα απορρύθμισης στην αγορά εργασίας, με την αδράνεια για ιδεοληπτικούς λόγους, που εξηγήσαμε και νωρίτερα, σε σχέση με τα ζητήματα των ανατιμήσεων και της ακρίβειας, είναι πάρα πολύ απαισιόδοξα τα μηνύματα για το ποιους θα αφορά τελικά αυτή η ανάπτυξη, αν θα αφορά τους πολίτες, αν θα αφορά την κοινωνική πλειοψηφία ή αν θα αφορά λίγους και εκλεκτούς.

Εμείς και με την πρωτοβουλία την οποία λάβαμε για αυτήν τη συζήτηση θέτουμε το ζήτημα σε όλη του την πολιτική διάσταση. Αυτήν τη στιγμή το ζήτημα των ανατιμήσεων και για όλο το επόμενο διάστημα θα είναι κεντρικό ζήτημα για την ελληνική κοινωνία. Είτε η Κυβέρνηση θα αφήσει στην άκρη τις ιδεοληπτικές εμμονές και θα παρέμβει αποφασιστικά, υιοθετώντας τις προτάσεις της Αντιπολίτευσης για να είμαι δίκαιος όχι μόνο του ΣΥΡΙΖΑ, αλλά και των άλλων δυνάμεων της Αντιπολίτευσης σε σχέση με τη ρύθμιση της αγοράς, σε σχέση με την προστασία των πιο ευάλωτων στρωμάτων, σε σχέση με την ανάγκη ελάφρυνσης συγκεκριμένων φορολογικών βαρών για την αντιμετώπιση ειδικά του προβλήματος στην αγορά ενέργειας ή πολύ φοβούμαι και κλείνω, κύριε Πρόεδρε, ότι το επόμενο διάστημα αυτό που θα δούμε θα είναι αυτό το οποίο ήδη αποτυπώνει η ΕΛΣΤΑΤ, ήδη αποτυπώνει το Ινστιτούτο Εργασίας της ΓΣΕΕ ήδη αποτυπώνει το Ινστιτούτο Μελετών της ΓΣΕΒΕΕ. Τι δηλαδή; Ονομαστική ανάκαμψη μεν άνοιγμα της ψαλίδας όμως δε μεταξύ όσων επωφελούνται από αυτήν την κρίση, που είναι οι λίγοι, που είναι οι ισχυροί, και της κοινωνικής πλειοψηφίας, η οποία φτωχοποιείται ακόμα περισσότερο.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε Πρόεδρε, ζητώ τον λόγο για ένα λεπτό.

**ΠΡΟΕΔΡΕΥΩΝ (Απόστολος Αβδελάς):** Κύριε Υπουργέ, σας παρακαλώ. Έχουμε κάνει τον Κανονισμό φύλλο και φτερό. Δεν θα απαντήσετε τώρα. Απαντήστε μετά.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Μέχρι να καθαριστεί το Βήμα θα είχα απαντήσει.

**ΠΡΟΕΔΡΕΥΩΝ (Απόστολος Αβδελάς):** Δεν είναι έτσι όπως το λέτε. Είναι η διαδικασία τέτοια και θα έχουμε πάλι προβλήματα.

Τον λόγο έχει ο κ. Σωκράτης Φάμελλος επίσης από τους επερωτώντες Βουλευτές.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, κυρίες και κύριοι Βουλευτές, κύριοι Υπουργοί, μετά από αρκετές ώρες είναι γεγονός ότι δεν έχουν δοθεί απαντήσεις. Αυτό που δεν έχει καταλάβει η Κυβέρνηση είναι ότι στη σημερινή συζήτηση δεν απαντάει μόνο στους Βουλευτές του ΣΥΡΙΖΑ, αλλά οφείλει να απαντήσει στην ελληνική κοινωνία. Η ελληνική κοινωνία περιμένει να ακούσει από την Κυβέρνηση τι θα κάνει για τα ζητήματα της ακρίβειας και για την ακρίβεια δεν έχω ακούσει τίποτα.

Έχω ακούσει μοιρολατρικές αποδοχές και την άκουσα αυτή τη μοιρολατρική αποδοχή και από τον Υπουργό Περιβάλλοντος και Ενέργειας σχετικά με το διεθνές περιβάλλον και τις δυσκολίες που αντιμετωπίζει. Όμως συγκεκριμένα μέτρα η Κυβέρνηση δεν έχει ακόμα καταθέσει. Και να πω την αλήθεια δεν έχουμε ακούσει ακόμα και πότε επιτέλους θα νομοθετηθεί αυτό το μέτρο των 9 ευρώ το μήνα.

Από την άλλη μεριά έρχονται οι Υπουργοί, και πραγματικά με στεναχωρεί αυτό, κύριε Σκρέκα, και μας κάνετε κριτική ότι εμείς δεν είμαστε υπέρ της κλιματικής πολιτικής. Εγώ λοιπόν θα σας θυμίσω ότι ΣΥΡΙΖΑ είναι αυτός που έφερε το Εθνικό Σχέδιο για την Ενέργεια και το Κλίμα το 2018. Ο ΣΥΡΙΖΑ είναι αυτός που έκανε τις ανταγωνιστικές διαδικασίες για τις ΑΠΕ, τον νόμο για τις ενεργειακές κοινότητες και πάρα πολλά που έχετε κολλήσει. Αλλά δεν είναι ντροπή να μιλάει η Νέα Δημοκρατία που πίσω από την κούφια και ψεύτικη απολιγνιτοποίηση έχει οδηγήσει χιλιάδες ήδη κόσμου, άνεργους στην δυτική Μακεδονία και στη Μεγαλόπολη για να εξυπηρετήσει ιδιωτικές εταιρείες ηλεκτροπαραγωγής με φυσικό αέριο που δεν είναι απανθρακοποίηση; Γιατί δεν κάνετε πολιτική για την πράσινη ενέργεια, για τις ιδιωτικές μονάδες φυσικού αερίου κάνετε πολιτική και να είμαστε ξεκάθαροι.

Δεν μας φέρατε όμως καμμιά πρόταση για το νέο Εθνικό Σχέδιο για την Ενέργεια και το Κλίμα. Δεν ακούσαμε τίποτα για τον κλιματικό νόμο. Δεν ακούσαμε καμμία πρόταση για την ελάφρυνση των νοικοκυριών, για κοινωνικά εργαλεία. Διότι η Κυβέρνησή σας, για να μην τα ξεχνάμε, είναι αυτή που έχει απορρίψει τρεις φορές τροπολογίες του ΣΥΡΙΖΑ σε αυτή την κοινοβουλευτική περίοδο για τη στήριξη των ευάλωτων νοικοκυριών την περίοδο της πανδημίας για να μην κοπεί το ρεύμα, να μην κοπεί το φυσικό αέριο και να υπάρχει πρόσβαση σε αυτά βασικά αγαθά. Και μας κάνετε εσείς κριτική για τα κοινωνικά εργαλεία; Όταν η κυβέρνηση του ΣΥΡΙΖΑ ήταν αυτή η οποία αναμόρφωσε το κοινωνικό τιμολόγιο, διπλασιάσαμε την έκπτωση, δημιουργήσαμε το Ταμείο Επανασυνδέσεων. Να τα λέμε γιατί αυτά τα έκανε ο ΣΥΡΙΖΑ. Και άργησε πάρα πολύ να τα ενεργοποιήσει ο κ. Χατζηδάκης.

Και βέβαια δεν δώσατε απάντηση ούτε καν στα βασικά εργαλεία, όπως ο ειδικός φόρος κατανάλωσης. Θα βοηθήσετε να μειωθεί το κόστος για τους πολίτες και τις επιχειρήσεις; Θα επιστραφούν τα ΥΚΩ στους λογαριασμούς ενέργειας; Περιμένουμε ακόμα να μας πείτε. Ο κ. Χατζηδάκης είπε θα φύγουν οι ελαφρύνσεις αυτές. Τι θα γίνει τελικά με το Ταμείο Δίκαιης Μετάβασης; Και αυτό νομοθετούμενο από τον ΣΥΡΙΖΑ για τις λιγνιτικές περιοχές, αλλά δεν προχωράει.

Τι προχωράει, κύριε Σκρέκα, και θα τα καταθέσω, κύριε Πρόεδρε, στα Πρακτικά. Η χειραγώγηση των τιμών στο ρεύμα, που πλήττει την ανταγωνιστικότητα της ελληνικής βιομηχανίας –δημοσίευμα- και η χειραγώγηση των τιμών ως απειλή για την ανταγωνιστικότητα. Θα διαβάσω, κύριοι Υπουργοί, κάτι που κάνει ιδιαίτερη εντύπωση: «Η πραγματικότητα που διαμορφώνεται σήμερα έξι μήνες μετά την έναρξη λειτουργίας της αγοράς είναι απογοητευτική καθώς αντί για μείωση του κόστους ενέργειας καταγράφεται αύξηση, η οποία οφείλεται στη μεθοδευμένη εκτόξευση του κόστους της αγοράς εξισορρόπησης, σε συγκεκριμένες πρακτικές των παραγωγών, που εκμεταλλεύονται σχεδιαστικές παραλήψεις και λάθη στο σχεδιασμό της αγοράς, μιας αγοράς που δεν υφίσταται σε καμμία σύγχρονη ευρωπαϊκή αγορά και έχει αποκτήσει πλέον χαρακτηριστικά εδραιωμένου ολιγοπωλίου». Αυτή είναι η κατάσταση και το λέει η ελληνική βιομηχανία και τα καταθέτω, κύριε Πρόεδρε, στα Πρακτικά.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θέλουμε όμως και μία απάντηση όσον αφορά το θέμα της ΔΕΗ. Κυρίες και κύριοι Βουλευτές, στην Ελλάδα σήμερα εξελίσσεται, υλοποιείται ένα έγκλημα με διαδικασίες εξπρές. Είναι εγκληματική μεθόδευση να δώσετε την πλειοψηφία του μετοχικού κεφαλαίου σε ιδιώτες και είναι εγκληματικό το ότι αυτό το κάνετε με διαδικασία αύξησης μετοχικού κεφαλαίου και δεν έρχεστε ούτε καν εδώ να ζητηθεί στην ελληνική Βουλή με μια διαδικασία εξπρές και κατεπείγοντος.

«Ψεκάστε, σκουπίστε, τελειώσατε». Μέσα σε είκοσι μέρες θα χάσει το ελληνικό δημόσιο και οι πολίτες ένα σημαντικό κομμάτι της περιουσίας τους και μάλιστα μέσα σε μια περίοδο ακρίβειας, όταν βασικά αγαθά και ειδικότερα το ρεύμα πλήττονται από υπέρογκες αυξήσεις.

Πρέπει να ξεκαθαρίσουμε ότι αυτό δεν γίνεται μόνο στη ΔΕΗ. Το ίδιο έγινε στο δίκτυο φυσικού αερίου. Το ίδιο έγινε με την παραχώρηση της διοίκησης στα Ελληνικά Πετρέλαια. Το ίδιο γίνεται στο ΔΕΔΔΗΕ. Και μάλιστα, στο ΔΕΔΔΗΕ δώσατε ή δίνετε στη διαδικασία εκχώρησης ενός φορέα που έχει σταθερή απόδοση 7%, πολύ υψηλότερο από οποιοδήποτε δανεισμό και οποιοδήποτε ομολογιακό δάνειο.

Και δεν προκύπτει και καμμία απάντηση ακόμα στο ερώτημα: Γιατί όλη αυτήν τη διαδικασία της επένδυσης δεν την περνάτε στο Ταμείο Ανάκαμψης που σχεδιάστηκε από την Ευρώπη γι’ αυτήν τη διαδικασία, εφόσον αποδεδειγμένα και το δίκτυο φυσικού αερίου και το δίκτυο ηλεκτρισμού έχουν υψηλές αποδόσεις, που θα έδιναν δηλαδή έσοδα στην ελληνική κοινωνία; Αλλά μας λέτε ότι χρειάζεστε λεφτά για ένα επενδυτικό σχέδιο.

**ΠΡΟΕΔΡΕΥΩΝ (Απόστολος Αβδελάς):** Και ολοκληρώστε, κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ:** Και αναρωτιόμαστε: Εφόσον η διοίκηση της ΔΕΗ μας λέει ότι υπάρχει μια λειτουργική κερδοφορία περίπου 1 δισεκατομμύριο τον χρόνο για τα επόμενα επτά χρόνια, γιατί δεν χρηματοδοτείτε από εκεί το επιχειρηματικό πλάνο; Εφόσον λέει ότι θα αρχίσει να δίνει και καταβολή μερίσματος, δηλαδή θα πληρώνει μέρισμα και θα χάσουμε την πλειοψηφία; Δεν ξέρω αν καταλαβαίνετε ακριβώς τι πάνε να κάνουνε.

Δεν θα ακολουθήσετε το Ταμείο Ανάκαμψης. Δεν θα αξιοποιήσετε το σίγουρο έσοδο για την απόδοση δικτύων. Τουλάχιστον στο επενδυτικό σχέδιο, θα μας πείτε τελικά με τι καύσιμο θα λειτουργήσει η Πτολεμαΐδα V και πότε θα λειτουργήσει ο λιγνίτης και πότε το φυσικό αέριο; Γιατί, για να καταλάβετε την επάρκεια του σχεδιασμού, αυτήν τη στιγμή η Κυβέρνηση της Νέας Δημοκρατίας έχει μια επένδυση που φτάνει το 1,5 δισεκατομμύριο και δεν έχει αποφασίσει εδώ και δύο χρόνια με τι καύσιμο θα λειτουργεί και πότε θα γυρίσει στον λιγνίτη. Είπανε το 2028, μετά είπανε το 2025 και περιμένουμε να δούμε. Ενάμισι δισεκατομμύριο ευρώ! Η ανεπάρκεια των αρίστων είναι αυτή, για να μην βάλω άλλο γράμμα ανάμεσα στο «α» και στο «ρ».

**ΠΡΟΕΔΡΕΥΩΝ (Απόστολος Αβδελάς):** Και κλείστε, σας παρακαλώ, κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ:** Όμως, ξεκαθαρίζω και κλείνω. Γι’ αυτό το έγκλημα που γίνεται στη ΔΕΗ, για το ξεπούλημα των ενεργειακών υποδομών, υπάρχουν πολιτικές ευθύνες αλλά και ευθύνες στη διοίκηση της ΔΕΗ. Για τον λόγο αυτό απαιτείται να διακοπεί τώρα η διαδικασία της αύξησης μετοχικού κεφαλαίου. Διότι και πολιτικά το λέμε και κοινωνικά θα το πει η κοινωνία και θα το πούνε και οι συνδικαλιστές: Η ελληνική κοινωνία έχει ανάγκη από μία ΔΕΗ που θα είναι το στήριγμά της και όχι να ξεπουλήσετε το στήριγμα και την περιουσία χωρίς να έχει μάλιστα σε δύσκολη στιγμή κανένα κέρδος και κανένα όφελος η ελληνική κοινωνία.

Περιμένουμε απαντήσεις συγκεκριμένες. Για την ακρίβεια στην ενέργεια ποια οικονομικά εργαλεία θα ενεργοποιήσετε; Πώς θα ελαφρυνθούν οι πολίτες; Διότι αυτό των 9 ευρώ πέρα από το ότι δεν το έχετε νομοθετήσει ακόμα, σας το λέμε προκαταβολικά ότι δεν θα καλύψει τον Οκτώβριο και τον Νοέμβριο ούτε το ένα τρίτο των αυξήσεων οι οποίες θα ξεπεράσουν ανά μήνα στα νοικοκυριά της μέσης κατανάλωσης ποσά που φτάνουν τα 40 ευρώ το μήνα.

Περιμένουμε, λοιπόν, συγκεκριμένες απαντήσεις.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστώ.

Καλείται στο Βήμα ο κ. Σταύρος Αραχωβίτης για τη δευτερολογία του.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ, κύριε Πρόεδρε.

Αγαπητοί κύριοι Υπουργοί, παρά τις φιλότιμες προσπάθειες που κάνατε –πραγματικά, σας το αναγνωρίζουμε αυτό- να βγείτε από μια δύσκολη κατάσταση, μια κατάσταση όπου η κοινωνία περιμένει απαντήσεις από εσάς, το μόνο που καταφέρατε ήταν να δείξετε την ανησυχία σας και τον πανικό σας, γιατί ουσιαστικές απαντήσεις για το θέμα το οποίο συζητήσαμε σήμερα δεν δώσατε. Ό,τι είπατε ήταν αντιπολίτευση στην Αντιπολίτευση και κορώνες ότι όλα πάνε καλά. Όσον αφορά το τι σκέφτεστε να κάνετε, το να αναγνωρίσετε ότι πράγματι κάτι δεν πάει καλά και πώς θα το αντιμετωπίσετε, δεν ακούσαμε τίποτα, δυστυχώς. Αντίθετα, ακούσαμε να πανηγυρίζουνε κάποιοι εκ των συναδέλφων σας ότι ο τουρισμός πήγε εξαίσια. Από τα 33 εκατομμύρια πήγαμε στα 6 εκατομμύρια τουρισμό, χωρίς να μας πείτε τι έσοδα υπήρχαν από τον τουρισμό τη φετινή χρονιά. Το ότι πήγε καλύτερα από την περσινή χρονιά η οποία ήταν μια χρονιά χωρίς καθόλου τουρισμό, αυτό δεν λέει πολλά πράγματα. Τουλάχιστον σεμνά, τουλάχιστον πιο σεμνά.

Επίσης, πανηγυρίζετε για τις επενδύσεις. Ποιες επενδύσεις; Τύπου «Ελληνικό», που λέγατε ότι από την επόμενη μέρα θα ξεκινήσουν τα έργα και οι μπουλντόζες; Πιο σεμνά, λοιπόν.

Ο κ. Γεωργιάδης, βέβαια, ήταν στο ΛΑΟΣ και ενδεχομένως να θέλει να ξεχάσει εκείνη την περίοδο. Αλλά τι να κάνουμε; Μερικά πράγματα οφείλουμε να τα θυμόμαστε.

Να θυμηθούμε το πρώτο και το δεύτερο μνημόνιο με τα άπειρα λουκέτα, την ανεργία στο 27%, τις περικοπές, τους φόρους, τις περικοπές στις συντάξεις στο 50%. Να θυμηθούμε τον ν.3863 που στους αγρότες είχε ωρίμανση ανά τριετία, αύξηση δηλαδή ανά τριετία, κατά μία ασφαλιστική κατηγορία; Να θυμηθούμε ότι τον ν.4172/2013 που έβαζε φόρο στους αγρότες από το πρώτο ευρώ και με ερωτήσεις δικών σας συναδέλφων αποδεικνύεται ότι ήταν μέσα το σύνολο των επιδοτήσεων και των αποζημιώσεων; Να τα θυμηθούμε όλα αυτά, γιατί μου φαίνεται ότι νομίζετε ότι απευθύνεστε σε λωτοφάγους, αλλά αυτός ο λαός έχει μνήμη, έχει και κρίση.

Να θυμηθούμε, επίσης, ότι στο ΤΕΒΕ, στους ελεύθερους επαγγελματίες οι εισφορές ήταν 450 και 500 ευρώ τον μήνα και τι είχε συσσωρευτεί από χρέη τότε; Να θυμίσουμε, επίσης, ποιος κατήργησε το αφορολόγητο σε ελεύθερους επαγγελματίες; Εσείς που κόπτεστε για τους ελεύθερους επαγγελματίες και τη μεσαία τάξη.

Να θυμηθούμε, επίσης, μετά την επάνοδό σας από τον Ιούλιο του 2019 τι κάνατε; Επιβάλατε τον πράσινο φόρο στα καύσιμα, ένα αχρείαστο τέλος, γιατί το ταμείο ήταν πραγματικά πλεονασματικό, καταφέρατε να το κάνετε ελλειμματικό και επιβάλατε πράσινο τέλος στα καύσιμα των αγροτών και όλων των ανθρώπων, όλων των χρηστών ενέργειας, καυσίμων.

Και επιβάλατε χαράτσι στα αλιευτικά σκάφη με το μέτρο. Το θυμάστε; Πρόσφατο είναι. Από 1-1 έγινε αυτό. Με το μέτρο χαράτσι στα αλιευτικά σκάφη.

Πανηγυρίσατε για τα προγράμματα, ότι βγαίνει το πρόγραμμα των νέων αγροτών. Επιτέλους, να δούμε ένα καινούργιο πρόγραμμα να βγαίνει από τη δικιά σας Κυβέρνηση. Μέχρι τώρα τρέχουν και πληρώνονται προγράμματα που έχουν βγει από την κυβέρνηση του ΣΥΡΙΖΑ. Θα είναι το πρώτο πρόγραμμα που θα βγάλετε.

Μας κατηγορήσατε, κύριε Υπουργέ, ότι δεν συμμετέχουμε στον διάλογο. Ποιον διάλογο; Τις φιέστες; Σας καλέσαμε από την αρχή εδώ. Έχουμε υποβάλει αίτημα στην Επιτροπή Παραγωγής και Εμπορίου να μας παρουσιάσετε την πορεία του εθνικού στρατηγικού σχεδίου, να συζητήσουμε και να καταθέσουμε τις προτάσεις μας, γιατί σας το έχουμε πει πολλές φορές ότι το εθνικό στρατηγικό σχέδιο για τη νέα ΚΑΠ υπερβαίνει τη θητεία της μιας κυβέρνησης. Άρα, λόγο ουσιαστικό στη διαβούλευση πρέπει να έχουν πρώτα οι αγρότες -ουσιαστικά, θεσμικά- στη διαμόρφωσή του και, φυσικά, η Αντιπολίτευση που θα είναι η επόμενη κυβέρνηση που θα το εφαρμόσει.

Για τις ελληνοποιήσεις. Τι μας είπατε για τις ελληνοποιήσεις; Ό,τι έχει γίνει από ελληνοποιήσεις, οι περιπτώσεις που πιάσατε, έχει γίνει από καταγγελίες μεταξύ των εταιρειών. Δεν έχει γίνει από τις υπηρεσίες που τις διαλύσατε, το συντονιστικό των υπηρεσιών.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Πιάσατε έναν;

**ΣΤΑΥΡΟΣ ΑΡΑΧΩΒΙΤΗΣ:** Έτσι είναι, κύριε Υπουργέ. Τι να κάνουμε; Μπορεί να σας στεναχωρώ, αλλά η αλήθεια πρέπει να λέγεται. Ό,τι έχει γίνει, έχει γίνει από καταγγελίες μεταξύ των εταιρειών. Κι αυτά που επιβάλατε είναι πρόστιμα-χάδι.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Πιάσατε έναν;

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ.

**ΣΤΑΥΡΟΣ ΑΡΑΧΩΒΙΤΗΣ:** Κύριε Υπουργέ, με συγχωρείτε. Δεν αξιοποιήσατε ούτε την ΚΥΑ για το γάλα που βγάλαμε με την κ. Τελιγιορίδου. Δεν αξιοποιήσατε ούτε τον νόμο τον δικό σας. Σας έχουμε κάνει ερώτηση και δεν μας έχετε απαντήσει. Εννοώ τον νόμο του προκατόχου σας, του κ. Βορίδη που τον μετατρέπει σε κακούργημα. Γιατί πρόστιμο-χάδι; Σας έχουμε ρωτήσει και δεν μας έχετε απαντήσει. Έχετε νομικό οπλοστάσιο.

**ΠΡΟΕΔΡΕΥΩΝ (Απόστολος Αβδελάς):** Και κλείνετε σιγά-σιγά.

**ΣΤΑΥΡΟΣ ΑΡΑΧΩΒΙΤΗΣ:** Και κλείνω με ένα πράγμα ακόμα, ένα τελευταίο για τις μειονεκτικές περιοχές όπου αναφερθήκατε, κυρία Αραμπατζή. Δεν το πήραμε πίσω, γιατί, αν το είχαμε πάρει πίσω, δεν θα πληρώνονταν σήμερα τα προγράμματα που πληρώνονται. Οι αγρότες πληρώνονται, γιατί οι μειονεκτικές περιοχές άλλαξαν με τον κανονισμό του 2013, που εφαρμογή κάναμε την 1η Γενάρη του 2019, για να μπορέσουν να πληρωθούν τα προγράμματα, όπως πληρώνονται και σήμερα. Πληρώνονται ακριβώς λόγω της δουλειάς που κάναμε εμείς, που είναι βασισμένη στον κανονισμό του 2013.

Και κάτι τελευταίο, το οποίο θα καταθέσουμε και στα Πρακτικά. Το έχουμε ξαναπεί από αυτό το Βήμα, αλλά δεν θέλετε να το καταλάβετε. Στην εξέλιξη της τιμής του αιγοπρόβειου γάλακτος στην Ευρώπη και στην Ελλάδα την περίοδο της διακυβέρνησης του ΣΥΡΙΖΑ η πτώση ήταν μικρότερη στην Ελλάδα από ότι ήταν στην Ευρώπη. Καταφέραμε και συγκρατήσαμε τις τιμές του γάλακτος. Αντίθετα, κλείνοντας ο πενταετής κύκλος και ανεβαίνοντας οι τιμές -θα δείτε την καμπύλη- στην Ευρώπη δεν ακολούθησε την ίδια πορεία η τιμή του αιγοπρόβειου γάλακτος στην Ελλάδα με τη δικιά σας υπογραφή και τη δικιά σας διακυβέρνηση.

Σας ευχαριστώ πολύ.

(Στο σημείο αυτό ο Βουλευτής κ. Σταύρος Αραχωβίτης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Καλείται στο Βήμα για τη δευτερολογία του ο κ. Ιωάννης Σαρακιώτης.

**ΙΩΑΝΝΗΣ ΣΑΡΑΚΙΩΤΗΣ:** Σας ευχαριστώ, κύριε Πρόεδρε.

Παρά το γεγονός ότι όπως προανέφερα καταθέτουμε ερωτήσεις και αναδεικνύουμε κοινοβουλευτικά το ζήτημα της ακρίβειας εδώ και πάρα πολλούς μήνες, παρά το γεγονός ότι η επερώτηση που συζητούμε κατατέθηκε πριν από δυόμισι μήνες και έρχεστε σήμερα να απαντήσετε, περιμέναμε αν μη τι άλλο την κατάθεση προτάσεων προκειμένου αυτές οι αυξήσεις οι οποίες πνίγουν την ελληνική οικονομία να ελεγχθούν με κάποιο τρόπο.

Παρ’ όλα αυτά παρήλασαν οι Υπουργοί και μιλούσαν για τις εξαιρετικές και τις μεγάλες επιτυχίες που είχαν όλο το προηγούμενο χρονικό διάστημα στην οικονομία, επιτυχίες τις οποίες δυστυχώς, δεν τις έχει αντιληφθεί η συντριπτική πλειοψηφία των συμπολιτών μας. Ακούσαμε για το κόστος δανεισμού, ακούσαμε και το άλλο φοβερό, ότι αυξήθηκε το διαθέσιμο εισόδημα επειδή αυξήσατε τον κατώτατο μισθό. Πραγματικά πώς το κάνατε αυτό; Ο κατώτατος μισθός θα αυξηθεί από 1-1-21 και αυξήσατε ήδη το εισόδημα των συμπολιτών. Αυτό είναι πραγματικά μαγικό! Είπατε πάρα πολλά αλλά αυτό ήταν εξωφρενικό!

Μιλήσατε και για την αύξηση των εξαγωγών. Να δούμε τι συμβαίνει στις εξαγωγές. Τι λέει ο Πρόεδρος του Συνδέσμου Βιομηχανιών Ελλάδος ο κ. Σαββάκης; Λέει ότι οι ελληνικές εξαγωγικές επιχειρήσεις είτε θα συνεχίσουν να εκτελούν τα συμβόλαιά τους αντιμετωπίζοντας τεράστιες ζημίες εξαιτίας της αύξησης του κόστους ενέργειας είτε θα αναγκαστούν να μην εκτελέσουν τις συμφωνίες τους και να βρεθούν αναξιόπιστες στη διεθνή αγορά. Οπότε πηγαίνετε στους ανθρώπους που εξάγουν και αντιμετωπίζουν αυτά τα προβλήματα, αφού για την νοικοκυρά και τις μικρομεσαίες επιχειρήσεις δεν ενδιαφέρεστε, μιλήστε στους εξαγωγείς και πείτε τους ότι είναι ένα φαινόμενο παροδικό και «τι έγινε που θα χάσετε την αξιοπιστία σας ή δεν θα μπορέσετε να εκτελέσετε τις παραγγελίες σας;».

Από εκεί και πέρα οι περισσότεροι Υπουργοί αφιέρωσαν το μεγαλύτερο χρονικό διάστημα για να μας πείσουν ότι είναι συγκυριακές οι αυξήσεις ότι θα είναι κάτι παροδικό, οπότε δεν πρέπει να κάνουμε και τίποτα, αντί να παρουσιάσουν μέτρα και δράσεις. Άρα συμφωνούμε όλοι ότι θα έρθουμε σε αυτή την Αίθουσα μετά από τρεις-τέσσερις μήνες και θα δούμε τις σημερινές τιμές και των προηγούμενων μηνών στα ζυμαρικά, στους χυμούς, στο ρύζι, στο ψωμί και θα έχουν μειωθεί εφόσον είναι κάτι παροδικό και θα έχουν μειωθεί αντίστοιχα στο ποσό που πήραν την αύξηση ή θα πάρουν το επόμενο χρονικό διάστημα. Προφανώς είναι κάτι παροδικό το οποίο δεν σας απασχολεί και φαντάζομαι ότι θα δούμε στους επόμενους μήνες να κατρακυλούν οι τιμές.

Βεβαίως αναφέρθηκε και προηγουμένως ότι με τις δικές σας εκτιμήσεις δεν συμφωνεί ούτε η Πρόεδρος της Ευρωπαϊκής Κεντρικής Τράπεζας, η κ. Λαγκάρντ, η οποία αναφέρει ότι η ακρίβεια στην ενέργεια θα διαρκέσει ενδεχομένως και περισσότερο από την πανδημία. Θα θέλαμε όλοι πάρα πολύ να σας πιστέψουμε σε σύγκριση με αυτά που λέει η κ. Λαγκάρντ, αλλά πραγματικά είμαστε δύσπιστοι.

Ο Υπουργός Ενέργειας παρέλειψε να πει ότι το θέμα των αυξήσεων δεν είναι σημερινό. Διαβάζουμε δημοσιεύματα του Νοεμβρίου του 2020 στον διεθνή Τύπο και αναφέρουν ότι η χώρα μας από τη δέκατη ένατη θέση ανέβηκε στη δωδέκατη θέση τον Νοέμβριο του 2020, χωρίς να φταίνε όλες οι αιτίες που αναφέρατε το προηγούμενο χρονικό διάστημα. Άρα για δείτε καλύτερα τις δικές σας ευθύνες για την εκτόξευση των τιμών του ρεύματος.

Επίσης, ανέφερε ο Υπουργός Ενέργειας και έψεξε τον ΣΥΡΙΖΑ για τις εκπτώσεις στους συνεπείς καταναλωτές. Διαφωνείτε με τις εκπτώσεις που θεσμοθετήθηκαν επί ΣΥΡΙΖΑ; Γιατί προεκλογικά μάς λέγατε ότι αυτό το μέτρο θα έπρεπε να επεκταθεί και σε άλλους κλάδους και στον τραπεζικό και τα λοιπά, σήμερα διαφωνείτε;

Κλείνοντας, ο Υπουργός Ανάπτυξης σχολίασε τα πάντα πλην των αυξήσεων και σχολίασε ακόμη και την επιστολή του Προέδρου του ΜέΡΑ25 του κ. Βαρουφάκη και μίλησε πάρα πολύ ώρα, αλλά δεν βρήκε λίγο χρόνο να σχολιάσει και τη συνέντευξη του κ. Σαμαρά, του πρώην Πρωθυπουργού, το Σάββατο, ο οποίος κατηγορεί την Κυβέρνηση ούτε λίγο ούτε πολύ για υποχωρητικότητα και για ενδοτισμό. Δεν βρήκε ούτε ένα λεπτό για να απαντήσει σ’ αυτές τις σκληρές κατηγορίες του πρώην Πρωθυπουργού ο κ. Γεωργιάδης;

Και κλείνοντας θέλω να σχολιάσω κάτι άλλο. Ακούστηκε από Υπουργό ότι πλέον η χώρα μας έχει κερδίσει τον σεβασμό και την αναγνώριση από τους Ευρωπαίους εταίρους. Σε άσχημη μέρα έκανε αυτή τη δήλωση, γιατί το πρωί είδαμε και τον κ. Πικραμένο να μας μιλάει και να θυμάται τα παλιά του 2012 και του 2011 και τα λοιπά για το πόσο μάς σέβονταν εκείνη την περίοδο οι Ευρωπαίοι ηγέτες και οι λοιποί εταίροι.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Καλείται στο Βήμα η κ. Αικατερίνη Παπανάτσιου για τη δευτερολογία της.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Σας ευχαριστώ, κύριε Πρόεδρε.

Κύριοι Υπουργοί, έξι ώρες συζητάμε και όλοι αυτοί που μας ακούνε το μόνο σίγουρο είναι ότι εκείνο που αποκόμισαν είναι ότι δεν πρόκειται να κερδίσουμε τίποτα. Δεν πήραμε απαντήσεις. Εισπράξαμε βέβαια από κάποιους και απαξίωση για τις γυναίκες Βουλευτές. Φιλότιμες προσπάθειες κάνατε.

Κατ’ αρχάς, θα ήθελα να πω και προσωπικά στον κ. Γεωργιάδη ότι «αυτή» από τον Βόλο είναι εκλεγμένη Βουλευτής του ελληνικού Κοινοβουλίου, αλλά δεν περιμένω τίποτε παραπάνω από ένα πολιτικό της ιδεολογίας του κ. Γεωργιάδη παρά να αντιμετωπίζει τις γυναίκες με διαφορετικό τρόπο. Αλλά εκείνο που απορώ είναι για την ανοχή των μελών της Κυβέρνησης προς αυτές τις αντιλήψεις.

Όσο για την ταμπακιέρα τίποτα. Το ανέφεραν και οι προηγούμενοι Βουλευτές του ΣΥΡΙΖΑ που μίλησαν. Από τις αρχές του μήνα ο κ. Γεωργιάδης προεξοφλούσε αυξήσεις και θα ήθελα και στη δευτερολογία ή τριτολογία, τι θα κάνει, εν πάση περιπτώσει, να μας πει αν είναι περήφανος που τα κατάφερε κι έπεσε μέσα στην πρόβλεψη.

**ΠΡΟΕΔΡΕΥΩΝ (Απόστολος Αβδελάς):** Μην τον φέρετε πίσω μου τώρα τον κ. Γεωργιάδη!

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Στο διά ταύτα, σήμερα φεύγουμε από δω πεισμένοι ότι ο ΣΥΡΙΖΑ φταίει για όλα που η Κυβέρνηση δεν μπορεί να κάνει κάτι και να το αποτρέψει. Αντιπολίτευση στην Αντιπολίτευση, λοιπόν. Φεύγουμε με την εικόνα ότι όλα είναι καλά, τα καλύτερα από τα άλλα κράτη της Ευρωπαϊκής Ένωσης, οι τιμές δεν είναι και τόσο μεγάλες στο καλάθι της νοικοκυράς και στην ενέργεια. Ο Υπουργός Ανάπτυξης δηλώνει περήφανος και ο Υπουργός Οικονομικών μας μιλάει για νούμερα, για ιδιωτικοποιήσεις του ΣΥΡΙΖΑ, το ίδιο και η κ. Αραμπατζή.

Είναι βολικό να ξεχνά η Νέα Δημοκρατία τη σύγχρονη ελληνική πραγματικότητα μέχρι το 2015. Είναι βολικό, αλλά είναι και πολύ αστείο. Να είστε σίγουροι ότι οι πολίτες έχουν μνήμη χρυσόψαρο. Σήμερα κρατάμε τις ευχές της Κυβέρνησης ότι οι ανατιμήσεις είναι εξωγενείς παράγοντες και θα είναι προσωρινές. Άρα δεν θα παρέμβετε. Συγχαρητήρια!

Από την άλλη, εμείς θα συνεχίσουμε στο πλαίσιο του κοινοβουλευτικού ελέγχου να αναδεικνύουμε τις ανάγκες της κοινωνίας. Ήδη έχουμε καταθέσει ερώτηση για το πρόγραμμα «ΕΞΟΙΚΟΝΟΜΩ» και τις επιπτώσεις από την αύξηση των τιμών. Θα τα ξαναπούμε πάρα πολύ σύντομα. Περιμένουμε τις δικές σας απαντήσεις.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Θα δώσω για δύο λεπτά τον λόγο στον Υπουργό Αγροτικής Ανάπτυξης κ. Λιβανό και μετά θα κλείσει ο κ. Σκρέκας.

Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Θα είμαι πολύ σύντομος. Ευχαριστώ που αναφέρατε ότι κράτησα τον χρόνο. Νομίζω ότι αν το κάνουμε όλοι αυτό και κυρίως ο Αρχηγός της Αξιωματικής Αντιπολίτευσης, ο οποίος υπερέβη τον χρόνο του…

**ΠΡΟΕΔΡΕΥΩΝ (Απόστολος Αβδελάς):** Όλοι οι Αρχηγοί.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Νομίζω είχε δέκα λεπτά -αν δεν κάνω λάθος- και μίλησε περίπου μία ώρα. Αντιλαμβάνεστε τι σημαίνει αυτό.

**ΠΡΟΕΔΡΕΥΩΝ (Απόστολος Αβδελάς):** Σαράντα τέσσερα.

**ΝΙΚΟΛΑΟΣ ΣΥΡΜΑΛΕΝΙΟΣ:** Αν δεν μιλήσει εδώ, τι θα κάνει;

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Ποιος τον περιορίζει, αγαπητέ συνάδελφε;

Εν πάση περιπτώσει, αυτό το οποίο λέω, επειδή το πιστεύω πολύ -το έλεγα και ως Κοινοβουλευτικός Εκπρόσωπος, το λέω και τώρα που έχω την τιμή να είμαι Υπουργός αυτής της Κυβέρνησης- είναι ότι πρέπει και μπορούμε να εκφράζουμε την άποψή μας μέσα στα χρονικά περιθώρια, ακριβώς για να λειτουργεί καλύτερα και ο διάλογος. Είναι, όμως, περίεργο να ασκούν κριτική για αυτό αυτοί, οι οποίοι παραβαίνουν ακριβώς αυτούς τους κανονισμούς.

Σε κάθε περίπτωση και επειδή αναφέρθηκε ο κ. Αραχωβίτης σε κάτι που με ενοχλεί όχι άμεσα, δεν είναι προσωπική βολή, γιατί είναι πολύ ευπρεπής και έχουμε μια πολύ καλή κοινοβουλευτική πολιτική σχέση. Όμως, αποκάλεσε τον διάλογο τον δημόσιο, τον οποίο κάνουμε σε όλη την Ελλάδα, φιέστα.

Κύριε Αραχωβίτη, δεν έχω γίνει πουθενά καμμία φιέστα και ούτε και πρόκειται να γίνει φιέστα από τη δική μας παράταξη για ένα θέμα, το οποίο θεωρούμε ότι είναι κρίσιμο για την επόμενη δεκαετία τόσο στον αγροτικό τομέα όσο και ευρύτερα για την ελληνική κοινωνία και για την ανάπτυξη της χώρας.

Σας έχουμε καλέσει, λοιπόν, και άλλα κόμματα της Αντιπολίτευσης έχουν ανταποκριθεί να έρθετε εκεί που πραγματικά μπορούν να μιλήσουν οι αγρότες, να έρθετε εκεί που πραγματικά, μπορεί να ακουστεί η φωνή των ανθρώπων για τον οποίον δουλεύουν.

Εγώ πρώτος είπα μέσα στη Βουλή ότι θα έρθουμε στην Κοινοβουλευτική Επιτροπή να κάνουμε αυτή τη συζήτηση. Όμως, πριν φτάσουμε στην Κοινοβουλευτική Επιτροπή, πρέπει να έχουμε ακούσει τη ζώσα κοινωνία, πρέπει να έχουμε πάει στο πεδίο κι αυτό κάνουμε εμείς. Γι’ αυτό και όταν αναρωτιέστε και λέει ο κ. Τσίπρας αν πάμε στα χωράφια, μα, αυτό θα του πούν στα χωράφια. Θα του πουν ποια είναι η πραγματικότητα, θα του πουν ότι εδώ έχεις μια Κυβέρνηση και ένα Υπουργείο, το οποίο έρχεται κοντά μας. Το πρόβλημα είναι ότι δεν πάει στα χωράφια, γιατί αν πήγαινε, αν τον πηγαίνατε, τότε θα είχε μια πολύ καλύτερη εικόνα.

Από εκεί και πέρα, σε σχέση με τους ελέγχους δεν θέλω να ξοδέψω άλλο χρόνο. Νομίζω ότι είναι πολύ ενδιαφέρον να κάνουμε ξανά αυτή τη συζήτηση όποτε θέλετε. Είμαστε στη διάθεσή σας -έτσι;- και επίσημα στη διάθεσή σας για προτάσεις δημιουργικές.

Τώρα συνολικά, κλείνοντας θέλω να πω ότι επειδή παρακολουθώ τη Βουλή πολύ και νομίζω ότι την παρακολουθεί και ένας κόσμος, που διαμορφώνει άποψη και παρακάτω στην κοινωνία, θεωρώ ότι, πράγματι, αυτή η συζήτηση κατέληξε σε δύο συγκεκριμένα συμπεράσματα, που καταλήγουν και οι περισσότερες συζητήσεις, που γίνονται σε αυτή την Αίθουσα.

Πρώτον, στο ότι ο ΣΥΡΙΖΑ παραμένει εκτός πολιτικής και οικονομικής πραγματικότητας. Έχει μείνει κολλημένος στο παρελθόν. Έχει μείνει κολλημένος στην περίοδο που έκανε αντιπολίτευση, για να έρθει στην κυβέρνηση. Αδυνατεί να ακολουθήσει και την εξέλιξη της κοινωνίας, αλλά αδυνατεί, επίσης, να παρακολουθήσει και τη μετατόπιση της πολιτικής και του πολιτικού διαλόγου στον ορθολογισμό και στον ρεαλισμό. Αυτό είναι ένα πραγματικό πρόβλημα, όχι μόνο γιατί βλέπουμε μέσα από ένα σημαντικό και οικονομικό και κοινωνικό θέμα σαν κι αυτό που ήρθαμε να συζητήσουμε εδώ σήμερα εμείς, ότι η ανεπάρκειά σας δεν είναι μόνο στο επίπεδο της εναλλακτικής πρότασης για κυβερνητική λύση, όταν και όποτε έρθουν οι εκλογές. Η ανεπάρκειά σας είναι στο να μπορέσετε να αρθρώσετε ακόμα και αντιπολιτευτικό λόγο. Έρχεστε εδώ -εντάξει, αυτό είναι δικαίωμά σας-, διασύρεστε, αλλά δεν δίνετε στον ελληνικό λαό τη δυνατότητα να ακούσει και να συζητήσει επί των συγκεκριμένων θεμάτων. Είστε πραγματικά, εκτός τόπου και χρόνου.

Αποδείχθηκε και κάτι ακόμα, που το βλέπουμε συχνά σε αυτή την Αίθουσα τους τελευταίους μήνες, ότι η Κυβέρνηση έχει και αίσθηση της ευθύνης της, έχει και αγωνία, αλλά κάνει το παν δυνατόν, για να μπορέσει να λύσει προβλήματα, όπως αυτό το οποίο συζητάμε σήμερα, να διαμορφώσει ένα συνολικό πλαίσιο πολιτικής και να αναπτύξει μια στρατηγική ανάπτυξης για τη χώρα και, άρα, ευημερίας για τους πολίτες για τα επόμενα δέκα χρόνια. Σε αυτόν το διάλογο εμείς θα είμαστε πάντα εδώ. Όμως, σε αυτόν το διάλογο σας καλούμε να μπείτε και νομίζω θα είναι χρήσιμο για την δημοκρατία μας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υπουργέ.

**ΣΤΑΥΡΟΣ ΑΡΑΧΩΒΙΤΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κύριε Αραχωβίτη.

**ΣΤΑΥΡΟΣ ΑΡΑΧΩΒΙΤΗΣ:** Μόνο τρία δευτερόλεπτα, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ. Με φέρνετε σε πολύ δύσκολη θέση.

**ΣΤΑΥΡΟΣ ΑΡΑΧΩΒΙΤΗΣ:** …(δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ. Ξέρετε πόσο σάς εκτιμώ.

**ΦΩΤΕΙΝΗ ΑΡΑΜΠΑΤΖΗ:** Όχι, κύριε Πρόεδρε, δεν θα δώσετε τον λόγο, γιατί σας ζήτησα κι εγώ τον λόγο και δεν μου τον δώσατε.

**ΠΡΟΕΔΡΕΥΩΝ (Απόστολος Αβδελάς):** Δεν έχω δώσει τον λόγο και στην κ. Αραμπατζή, που ήθελε να σας απαντήσει. Σας παρακαλώ, με φέρνετε σε πολύ δύσκολη θέση. Δεν είπε κάτι.

**ΣΤΑΥΡΟΣ ΑΡΑΧΩΒΙΤΗΣ:** …(δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Με το δίκιο της. Θέλω πολύ να σας τον δώσω, αλλά έχω αρνηθεί και σε κυρία.

**ΣΤΑΥΡΟΣ ΑΡΑΧΩΒΙΤΗΣ:** Εσείς αποφασίζετε. Θα είχαμε τελειώσει τώρα.

**ΠΡΟΕΔΡΕΥΩΝ (Απόστολος Αβδελάς):** Γιατί μου το κάνετε αυτό; Σας παρακαλώ.

**ΣΤΑΥΡΟΣ ΑΡΑΧΩΒΙΤΗΣ:** Για τριάντα δευτερόλεπτα.

**ΠΡΟΕΔΡΕΥΩΝ (Απόστολος Αβδελάς):** Δεν θα κάνετε τριάντα δεύτερα και το ξέρετε. Ορίστε, έχετε τον λόγο.

**ΣΤΑΥΡΟΣ ΑΡΑΧΩΒΙΤΗΣ:** Είμαι Λάκωνας και τον χρόνο τον τηρώ πάντα. Δεν υπάρχει τέτοιο παράπονο. Μετράτε τριάντα δευτερόλεπτα.

Για το «προσχηματική και φιέστα», κύριε Υπουργέ, θυμηθείτε τη φιέστα που έγινε στην Τρίπολη. Θυμηθείτε τη φιέστα που έγινε στη Θεσσαλία. Αυτά δείχνουν διάλογο με τους αγρότες; Όχι.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** … (δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ.

**ΣΤΑΥΡΟΣ ΑΡΑΧΩΒΙΤΗΣ:** Εδώ είναι ο χώρος που μπορούμε να συζητήσουμε. Οι φορείς, αν σεβόμαστε τους φορείς των αγροτών, μπορούν να κληθούν.

Κάτι τελευταίο να πω. Όταν λέτε ότι δεν πηγαίνουμε στα χωράφια. Εμείς πηγαίνουμε και ο κ. Τσίπρας πηγαίνει στα χωράφια. Συναντάμε πραγματικούς αγρότες, συνεταιριστές αγρότες, επιχειρήσεις, που παράγουν, πρότυπες μονάδες και δεν πηγαίνουμε σε κολλητούς και φίλους.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Δείτε τη ζημιά που κάνατε τώρα.

Κυρία Αραμπατζή, έχετε τον λόγο.

**ΦΩΤΕΙΝΗ ΑΡΑΜΠΑΤΖΗ:** Επειδή αναφέρθηκε συγκεκριμένα ο κ. Αραχωβίτης, που έχει χρηματίσει και Υπουργός -είπα «συγκεκριμένα», κύριε πρώην Υπουργέ, είναι καταγεγραμμένο και δεν μπορείτε να το αρνηθείτε- ότι ήρθατε τον Σεπτέμβριο του 2018 και φέρατε ένα σχέδιο δήθεν του πανεπιστημίου για το πώς θα μοιραστεί η εξισωτική αποζημίωση αποκλείοντας ένα σωρό χωριά και οικισμούς ορεινούς και μειονεκτικούς. Ήταν ευτυχώς, η Νέα Δημοκρατία, το πήρατε πίσω και σχετικώς το εξορθολογήσατε αυτό, γιατί παρ’ όλα αυτά, σε σχέση με το τι ίσχυε, έμειναν πολλές κοινότητες, οι οποίες ήταν ορεινές και μειονεκτικές, εκτός της εξισωτικής αποζημίωσης.

Τα έγγραφα υπάρχουν, κύριε Αραχωβίτη, και εδώ μέσα θα μιλάμε με έγγραφα και ντοκουμέντα.

Άγιο είχαν τότε, λοιπόν, οι αγρότες και οι κτηνοτρόφοι που ήταν αντιπολίτευση η Νέα Δημοκρατία, όπως και άγιο αποδεικνύεται ότι είχαν και το 2019. Αλίμονο αν ήσασταν εσείς στα πράγματα.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κυρία Αραμπατζή.

Τον λόγο έχει ο Υπουργός Περιβάλλοντος και Ενέργειας, ο κ. Κωνσταντίνος Σκρέκας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Νομίζω σύντομος θα είμαι, γιατί μετά τη δευτερολογία των συναδέλφων από την Αξιωματική Αντιπολίτευση δεν γίναμε σοφότεροι. Δεν είπαν και κάτι παραπάνω από αυτά, που είπαν στην πρωτολογία.

Κύριοι συνάδελφοι, αν θέλετε τώρα να συγκρίνουμε τη στρατηγική της Νέας Δημοκρατίας, της Κυβέρνησής μας, για την ενεργειακή μετάβαση για την προστασία του περιβάλλοντος ή την απανθρακοποίηση του ενεργειακού κλάδου, αλλά και της ελληνικής οικονομίας, σε σχέση με το σχέδιο της κυβέρνησης ΣΥΡΙΖΑ, είναι πάρα πολύ απλό. Νομίζω ότι κάποιος μπορεί να πάρει το εθνικό σχέδιο για την ενέργεια και το κλίμα, το οποίο καταθέσατε εσείς το 2018, προς τα τέλη, που ήταν βέβαια, επιταγή και υποχρέωση που απορρέει από τις οδηγίες και τους κανονισμούς της Ευρωπαϊκής Επιτροπής, να πάρετε το εθνικό σχέδιο για την ενέργεια και το κλίμα, το οποίο καταθέσαμε εμείς πριν από έναν χρόνο περίπου και να συγκρίνετε τι λέμε εμείς και τι λέτε εσείς, τι λέμε εμείς για την απανθρακοποίηση και τι λέτε εσείς, τι λέμε για τον άνθρακα και τον λιγνίτη εμείς και τι λέτε εσείς.

Εσείς τον λιγνίτη και τον άνθρακα το τραβούσατε μέχρι το 2035 - 2040, ενώ εμείς, όπως ξέρετε πάρα πολύ καλά, έχουμε προχωρήσει στο 2028 να έχουμε μία ολική απόσυρση των λιγνιτικών μονάδων και με αυτό τον τρόπο να συμβάλλουμε στον ευρωπαϊκό στόχο και στο ευρωπαϊκό όραμα η Ευρώπη να είναι η πρώτη κλιματικά ουδέτερη ήπειρος μέχρι το 2050.

Γιατί το κάνουμε αυτό; Είναι κάποιο καπρίτσιο, είναι κάποια δογματική άποψη; Όχι γιατί αυτή τη στιγμή το μεγάλο πρόβλημα και η μεγάλη κρίση η οποία ταλανίζει την ανθρωπότητα και έχει ήδη φτάσει είναι η κλιματική κρίση. Δεν είπατε τίποτα γι’ αυτό. Δεν είπατε τίποτε για το τι θα κάνετε εσείς.

Βέβαια, μετά την ομιλία του Αρχηγού της Αξιωματικής Αντιπολίτευσης νομίζω ότι περιττεύουν και περισσεύουν τα λόγια γιατί πραγματικά αποδείχτηκε ότι είσαστε εκτός πραγματικότητας. Αλλά δεν θα μεμφθώ τον κ. Τσίπρα για αυτό. Θα μεμφθώ πραγματικά αυτόν που ετοίμασε αυτά τα οποία διάβασε και αυτόν που του τα εξήγησε, που δυστυχώς, δεν του τα εξήγησε καλά.

Ακούστηκαν πάρα πολλά, λεκτικές ακροβασίες, τεράστιες ανακρίβειες και χονδρά λάθη. Όποιος πάρει την ομιλία του Αρχηγού της Αξιωματικής Αντιπολίτευσης και την διατρέξει γραμμή-γραμμή πραγματικά θα μπορεί να γράψει βιβλίο για τις αστοχίες και τα χονδροειδή λάθη, τα οποία περιλαμβάνει αυτή η τοποθέτηση.

 Εγώ όμως έχω συγκρατήσει έξι βασικά «μαργαριτάρια», τα οποία ακούστηκαν. Είναι πολλά αυτά τα οποία αναφέρθηκαν, αλλά εγώ θα μείνω σε έξι. Πρώτον, τι είπε ο Αρχηγός της Αξιωματικής Αντιπολίτευσης; Κατηγόρησε και εγκάλεσε τον Πρωθυπουργό της χώρας Κυριάκο Μητσοτάκη γιατί στην Διεθνή Έκθεση Θεσσαλονίκης δεν προανακοίνωσε την αύξηση μετοχικού κεφαλαίου της ΔΕΗ. Αμέσως μετά, έρχεται και κατηγορεί ότι δήθεν υπάρχουν κερδοσκοπικά παιχνίδια, γιατί διέρρευσε αυτή η πληροφορία και κάποιοι μπορεί να την εκμεταλλεύτηκαν στο χρηματιστήριο. Βέβαια γι’ αυτό υπάρχει η αρμόδια ανεξάρτητη αρχή, η Επιτροπή Κεφαλαιαγοράς, που κάνει και θα κάνει τη δουλειά της για να διερευνήσει αν όντως υπάρχουν τέτοιες αθέμιτες πρακτικές.

Αλλά ρωτάω: Είναι δυνατόν, την ίδια στιγμή που υποψιάζεσαι και καταγγέλλεις δήθεν ότι μπορεί να υπάρχει υποψία διαρροής αυτής της είδησης, από την άλλη να καταγγέλλεις και να εγκαλείς τον Πρωθυπουργό της χώρας γιατί δεν το προανακοίνωσε, δηλαδή να προκαλέσει τέτοια χρηματιστηριακά παίγνια και παιχνίδια μέσα από την ανακοίνωση που θα έκανε στη Διεθνή Έκθεση Θεσσαλονίκης; Καταλαβαίνετε, λοιπόν, ότι αυτά τα οποία λέτε δεν έχουν αρχή, μέση και τέλος.

Από την άλλη, δεύτερο «μαργαριτάρι». Είπατε και γράψατε στον Αρχηγό της Αξιωματικής Αντιπολίτευσης να πει ότι θα πρέπει να μειωθεί ο ΕΦΚ στα καύσιμα, στο φυσικό αέριο για να μειώσετε με αυτόν τον τρόπο το κόστος της ηλεκτρικής ενέργειας στα νοικοκυριά. Από πού προκύπτει αυτό; Για εξηγείστε μας. Είσαστε έξυπνοι άνθρωποι.

επίσης, στην Γαλλία, που έχει πυρηνικά εργοστάσια, που δεν εκπέμπουν διοξείδιο του άνθρακα, άρα δεν επιβαρύνονται με τέλη ρύπων, που δεν καίνε φυσικό αέριο, άρα δεν έχουν ακριβό καύσιμο, πείτε μου γιατί η τιμή ηλεκτρικής ενέργειας είναι πιο ακριβή από την Ελλάδα;

Θα σας πω άλλο παράδειγμα, πιο κραυγαλέο. Στη Νορβηγία το 95% της ηλεκτρικής ενέργειας προέρχεται από υδροηλεκτρικά εργοστάσια. Γιατί εκεί οι τιμές της ηλεκτρικής ενέργειας είναι στο μέσο όρο της Ευρώπης; Δεν έχετε καταλάβει δυστυχώς, πώς δουλεύει ο ενεργειακός κλάδος στην Ευρώπη. Σε καμμία περίπτωση δεν διασφαλίζεται ότι η μείωση του ειδικού φόρου κατανάλωσης στο φυσικό αέριο θα φέρει υποχρεωτικά και αποδεδειγμένα μείωση στο κόστος ηλεκτρικής ενέργειας στους καταναλωτές.

Εμείς τι κάναμε, αντίθετα; Εμείς, κυρίες και κύριοι συνάδελφοι, κάναμε αυτό το οποίο ήταν πάρα πολύ απλό, αρκεί να καταλαβαίνεις πώς δουλεύει ο ενεργειακός κλάδος. Πήραμε χρήματα, αξιοποιήσαμε πόρους από τις δημοπρασίες των ρύπων τα οποία διασφαλίσαμε ώστε να περισσεύουν χωρίς να λείπουν σε κανέναν και πήγαμε κατευθείαν και επιδοτούμε τους λογαριασμούς των καταναλωτών ηλεκτρικής ενέργειας από 1η Οκτωβρίου και με αναδρομική ισχύ από 1η Σεπτεμβρίου. Μην βιάζεστε, θα το δείτε. Κοντός ψαλμός αλληλούια. Δηλαδή, αν είναι δυνατόν, φοβάστε μήπως και δεν γίνει; Εκεί έχετε φτάσει τελικά, να προσπαθείτε πραγματικά να μετατρέψετε τη νύχτα σε μέρα.

Πάμε στο τρίτο «μαργαριτάρι». Είπε ο Αρχηγός της Αξιωματικής Αντιπολίτευσης -ακούστηκε κι αυτό- ότι 8 δισεκατομμύρια ευρώ κέρδη περιμένει η ΔΕΗ μέσα από την αύξηση του μετοχικού κεφαλαίου και οπότε το 17%, τα 750 εκατομμύρια είναι πάρα πολύ λίγα χρήματα. Ακόμα δεν μπορείτε να διαχωρίσετε τι σημαίνει επενδύσεις -το είπε πάρα πολύ καλά ο κ. Γεωργιάδης- και τι σημαίνει κέρδη, λειτουργική κερδοφορία ή καθαρά κέρδη προ φόρων.

Τέταρτο «μαργαριτάρι»: Δεν θα συμμετέχουν οι παλιοί μέτοχοι! Η απόφαση και η ανακοίνωση της ΔΕΗ αναφέρει συγκεκριμένα ότι φυσικά και οι παλιοί μέτοχοι θα συμμετέχουν στην αύξηση του μετοχικού κεφαλαίου. Κι αυτό είναι χονδροειδές ψέμα.

Πέμπτο «μαργαριτάρι», που αφορά τον κ. Τσακαλώτο. Ο κ. Τσακαλώτος είπε ότι το μοντέλο και η στρατηγική που έχουμε ακολουθήσει εμείς ως χώρα για την δομή του ενεργειακού κλάδου δεν είναι καλό. Υπάρχουν άλλα μοντέλα που είναι καλύτερα. Παράδειγμα, λέει ο κ. Τσακαλώτος, είναι το μοντέλο της Γερμανίας, όπου εκεί ακόμα και οι δημοτικές επιχειρήσεις συμμετέχουν στα δίκτυα διανομής και παραγωγής. Σας ρωτάω: Δεν ξέρετε ότι η ηλεκτρική ενέργεια στη Γερμανία είναι 70% πιο ακριβή στα νοικοκυριά από την ηλεκτρική ενέργεια στη χώρα μας; Δεν το γνωρίζετε αυτό; Δεν μπορούσε κάποιος να του πει να μην φέρει αυτό το παράδειγμα, διότι η Γερμανία έχει μια από τις πιο ακριβές τιμές ηλεκτρικής ενέργειας στην Ευρώπη σε ό,τι αφορά τα νοικοκυριά;

Το έκτο και τελευταίο «μαργαριτάρι»: Τι είπε ο Αρχηγός της Αξιωματικής Αντιπολίτευσης; Ακούστε τι είπε! Είπε ότι επί κυβερνήσεως ΣΥΡΙΖΑ, παρ’ όλες αυτές τις δυσκολίες με τα μνημόνια, κατάφεραν να διασώσουν τη ΔΕΗ. Καταφέρατε, κυρίες και κύριοι συνάδελφοι του ΣΥΡΙΖΑ, να διασώσετε τη ΔΕΗ, να της δώσετε ζωή;

Τον Σεπτέμβριο του 2014 η τιμή της μετοχής της ΔΕΗ ήταν 11,3 ευρώ και η χρηματιστηριακή της αξία ξεπερνούσε τα 2,2 δισεκατομμύρια ευρώ. Στις 19 Οκτωβρίου του 2018 η τιμή της μετοχής της ΔΕΗ -μετά από τρία χρόνια πετυχημένης διακυβέρνησης ΣΥΡΙΖΑ!- είχε φτάσει το 1,17 ευρώ. Από 11,3 ευρώ είχε φτάσει 1,1 ευρώ. Δέκα φορές κάτω είχε πέσει η τιμή της ΔΕΗ μετά από τρία χρόνια πολύ πετυχημένης διακυβέρνησης του ΣΥΡΙΖΑ που έσωσε και διέσωσε τη ΔΕΗ!

Βέβαια, το 2019 η ΔΕΗ από τα δύο τελευταία χρόνια της πολύ πετυχημένης στρατηγικής σας στον ενεργειακό κλάδο και στρατηγικής για τη διάσωση της ΔΕΗ, είχε συσσωρεύσει 2,5 δισεκατομμύρια ευρώ. Αυτή είναι η μεγάλη ανακοίνωση, που έκανε σήμερα ο Αρχηγός της Αξιωματικής Αντιπολίτευσης και πραγματικά, θέλει πολύ θράσος, θέλει πολύ θάρρος και πάντως θέλει τεράστια άγνοια για να έρχεται κάποιος από το Βήμα της Βουλής και να λέει αυτά τα πράγματα στους Έλληνες Βουλευτές και στον ελληνικό λαό.

Άρα, εμείς ήρθαμε, στηρίζουμε τα νοικοκυριά που έχουν ανάγκη σε ό,τι αφορά τις τιμές ηλεκτρικής ενέργειας. Συστήνουμε -και δεν είπατε τίποτα για αυτό- το Ταμείο Ενεργειακής Μετάβασης που θα είναι ένας μόνιμος μηχανισμός αποσβεστικός και θα δώσει τη δυνατότητα πραγματικά να στηρίξουμε και σε επόμενες εξαιρετικές καταστάσεις με υψηλές τιμές ηλεκτρικής ενέργειας και όχι μόνο τα ευάλωτα νοικοκυριά και συνολικά τους Έλληνες και τις Ελληνίδες. Βέβαια, είμαστε εδώ μέσα από μία σειρά επενδύσεων, όπως σας προανέφερα, αλλά και σοβαρών μηχανισμών που έχουμε καταθέσει στην Ευρωπαϊκή Ένωση για έγκριση, έτσι ώστε να διασφαλίσουμε την ανταγωνιστικότητα της ελληνικής βιομηχανίας, της ελληνικής παραγωγικής βάσης, των Ελλήνων επαγγελματιών μικρών και μεγάλων τα επόμενα χρόνια και βέβαια, να στηρίξουμε την ευρωπαϊκή απόφαση να απανθρακοποιήσουμε το ενεργειακό μείγμα της Ευρώπης, να μηδενίσουμε τις εκπομπές διοξειδίου του άνθρακα και με αυτό τον τρόπο να αντιμετωπίσουμε και την κλιματική αλλαγή.

Αυτά τα κάνει η Κυβέρνησή μας, τα κάνει ο Πρωθυπουργός Κυριάκος Μητσοτάκης που τραβάει μπροστά, που στηρίζει τις μεγάλες αποφάσεις, που βλέπει πολύ πιο μπροστά, δυστυχώς, από εκεί που βλέπετε εσείς και με αυτόν τον τρόπο πορευόμαστε. Γι’ αυτόν τον λόγο βλέπετε ότι σήμερα τουλάχιστον ο ελληνικός λαός θεωρεί ότι εσείς είσαστε ακατάλληλοι -γιατί δεν μάθατε όταν κυβερνούσατε, δεν μαθαίνετε όσο είσαστε στην Αντιπολίτευση και σας κατατάσσει- τουλάχιστον προς το παρόν να αναλάβετε τις τύχες της χώρας. Από την άλλη, βλέπετε ότι έχουμε μια Κυβέρνηση κι έναν Πρωθυπουργό ο οποίος παίρνει τις σωστές αποφάσεις, σταθερός και τιμονιέρης και με αυτόν τον τρόπο προχωράμε μπροστά και η ανάπτυξη έρχεται. Φυσικά, στηρίζουμε και αυτούς που έχουν ανάγκη σε όλη αυτή την διάρκεια της πορείας.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση επί της υπ’ αριθμόν 25/20/16-7-2021 επίκαιρης επερώτησης, με θέμα: «Άμεση ανάγκη πρωτοβουλιών για την αντιμετώπιση των αυξήσεων των τιμών σε είδη πρώτης ανάγκης, αγροτικά και κτηνοτροφικά προϊόντα και την ενέργεια. Να σταματήσει η μετακύλιση των αυξήσεων στον τελικό καταναλωτή».

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών θεμάτων ενημερώνει το Σώμα ότι σήμερα θα συζητηθούν οι εξής επίκαιρες ερωτήσεις με γενικό αριθμό: 1072, 8403, 1075, 1081, 8108, 1060, 1062, 1063, 8432/686/4-8-2021, 1066, 1076, 788.

Η έκτη με αριθμό 1068/20-9-2021 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας κ. Κωνσταντίνο Σκρέκα, με θέμα: «Θεσσαλονίκη, έμμεση ιδιωτικοποίηση ύδρευσης και αποχέτευσης» δεν θα απαντηθεί, λόγω αναρμοδιότητας.

Ξεκινάμε με την τρίτη υπ’ αριθμόν 1072/20-9-2021 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Λεωνίδα Στολτίδη προς τον Υπουργό Οικονομικών, με θέμα: «Κατοχύρωση των ενσήμων των πρώην εργαζομένων της Ελληνικής Βιομηχανίας Οχημάτων (“ΕΛΒΟ Α.Β.Ε.”)».

Κύριε Στολτίδη, έχετε δύο λεπτά για το ξεκίνημά σας.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, η Κυβέρνησή σας ολοκληρώνοντας με τη σειρά της το καταστροφικό έργο όλων των προηγούμενων κυβερνήσεων, μεταβίβασε, έναντι πινακίου φακής, στους επιχειρηματικούς ομίλους την πρώην «ΕΛΒΟ Α.Β.Ε.», προκαλώντας πολύ σοβαρές αρνητικές συνέπειες για τους εργαζόμενους, την άμυνα και την οικονομία της χώρας. Αυτή η επιλογή αποτελεί έναν ακόμα κρίκο στην αύξηση της εξάρτησης σε αναγκαία μέσα για τις Ένοπλες Δυνάμεις από πολυεθνικούς και εγχώριους ομίλους. Είναι γνωστό, άλλωστε, ότι και η Κυβέρνηση της Νέας Δημοκρατίας, αλλά και οι προηγούμενες κυβερνήσεις εναρμονίζονται με τη στρατηγική της Ευρωπαϊκής Ένωσης, που στον συγκεκριμένο τομέα προβλέπει και προκρίνει κατασκευαστικές πολεμικές βιομηχανίες μόνο σε Γαλλία, Γερμανία και Ολλανδία.

Απαξιώθηκε και έκλεισε μια επιχείρηση με διαχρονικό σημαντικό έργο κατά γενική παραδοχή τόσο στον τομέα των στρατιωτικών οχημάτων -χιλιάδες ήταν τα οχήματα για τις Ένοπλες Δυνάμεις, την Πυροσβεστική και τα λοιπά- όσο και στον τομέα του πολιτικού τύπου, λεωφορεία, τραμ και τα λοιπά.

Ταυτόχρονα, υπάρχουν πολύ σοβαρές συνέπειες για τα εργασιακά δικαιώματα των εργαζομένων, συνεχίζοντας την αντεργατική ρότα που χαράχτηκε με την απόλυση, για την οποία κάναμε παρέμβαση, χωρίς αποζημίωση των τελευταίων εργαζομένων, που έμειναν πίσω και δεν επέλεξαν τη μετάταξή τους.

Πιο συγκεκριμένα, για πάνω από περίπου ογδόντα με εκατό πρώην εργαζόμενους της ΕΛΒΟ, εκκρεμεί η κατοχύρωση των ενσήμων τους από τον Δεκέμβριο του 2009 μέχρι και την ημερομηνία λύσης της σύμβασής τους. Μάλιστα, ανάμεσά τους βρίσκονται και εργαζόμενοι που δεν μπορούν να συνταξιοδοτηθούν, γιατί τους λείπουν τα συγκεκριμένα ένσημα, ενώ οι υπόλοιποι αντιμετωπίζουν άλλα σοβαρά ασφαλιστικά προβλήματα. Οι συγκεκριμένοι εργαζόμενοι γίνονται μπαλάκι ανάμεσα στο Υπουργείο Οικονομικών και τον ειδικό εκκαθαριστή για το συγκεκριμένο ζήτημα, αφού ο ένας μεταθέτει στον άλλον την ευθύνη για τη μη κατοχύρωση των ενσήμων τους.

Με βάση αυτά, κύριε Υπουργέ, ερωτάστε σε ποιες ενέργειες θα προβεί η Κυβέρνηση, ώστε να κατοχυρωθούν άμεσα τα ένσημα των πρώην εργαζομένων της «ΕΛΒΟ Α.Β.Ε.» στο σύνολό τους.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Στολτίδη.

Θα απαντήσει ο Υπουργός Οικονομικών κ. Χρήστος Σταϊκούρας.

Ορίστε, κύριε Υπουργέ, έχετε τρία λεπτά στη διάθεσή σας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Σας ευχαριστώ πολύ, κύριε Πρόεδρε.

Κύριε συνάδελφε, παρουσιάσατε μία εικόνα καταστροφικού έργου των τελευταίων κυβερνήσεων και δη της τελευταίας, της Νέας Δημοκρατίας, αλλά χωρίς να έχετε ούτε ένα στοιχείο για το ποια ήταν η εικόνα της εταιρείας.

Κύριε συνάδελφε, από το 2006 οι χρήσεις της ΕΛΒΟ άρχισαν να είναι ζημιογόνες. Να σημειωθεί ότι οικονομικά προβλήματα αντιμετώπιζε η ΕΛΒΟ και κατά το παρελθόν, αν εξαιρέσουμε ορισμένα λίγα χρόνια που η οικονομική της κατάσταση είχε βελτιωθεί, λόγω ανάθεσης στην εταιρεία προγραμμάτων προμηθειών από το Υπουργείο Εθνικής Άμυνας. Ενδεικτικά να σας πω, για να μιλάμε κοινή γλώσσα, ότι ο κύκλος εργασιών της το 2006 ήταν 69,5 εκατομμύρια ευρώ και το 2012 ήταν 7,5 εκατομμύρια ευρώ, με συνέπεια την έλλειψη εσόδων της, τη δημιουργία σοβαρού ελλείμματος ρευστότητας και συνακόλουθα την αδυναμία εξυπηρέτησης των ληξιπρόθεσμων υποχρεώσεών της, την αδυναμία δανεισμού από τις τράπεζες, την αδυναμία κάλυψης λειτουργικών αναγκών και την καθυστέρηση εκτέλεσης παραγγελιών.

Η συνέπεια αυτών των έντονων διαχρονικών οικονομικών προβλημάτων και των συνεχών ζημιογόνων χρήσεών της κατά την περίοδο 2006-2012 ήταν να σωρευτούν ζημίες ύψους 110 εκατομμυρίων ευρώ. Άρα, είχαμε μείωση των ιδίων κεφαλαίων, το σύνολο των οποίων το 2006 ήταν 33 εκατομμύρια και το 2012 ήταν 6,9 εκατομμύρια. Η ζημιογόνος πορεία της εταιρείας δεν αποφεύχθηκε, παρ’ ότι εμμέσως αυτή χρηματοδοτήθηκε με συνεχείς αυξήσεις μετοχικού κεφαλαίου, στις οποίες συμμετείχε μόνο το ελληνικό δημόσιο.

Άρα από το 2014 η εταιρεία με την επωνυμία ΕΛΒΟ, εξαιτίας της δεινής οικονομικής κατάστασης που μόλις σας ανέπτυξα, τέθηκε σε καθεστώς ειδικής εκκαθάρισης, έπειτα από απόφαση του Εφετείου Θεσσαλονίκης, κατόπιν σχετικής αίτησης του ελληνικού δημοσίου. Δυνάμει της ίδιας απόφασης ορίστηκε εκκαθαριστής, τα καθήκοντα και οι αρμοδιότητες του οποίου ορίζονται αποκλειστικά με διατάξεις νόμου, τις διατάξεις νόμου του 2005. Σύμφωνα με αυτές, ο εκκαθαριστής προβαίνει στην εκποίηση αποκλειστικά και μόνο στοιχείων ενεργητικού τής υπό ειδικής εκκαθάρισης εταιρείας, κατόπιν διενέργειας δημόσιων διαγωνισμών, σύμφωνα με τυποποιημένη διαδικασία. Ξέρετε πόσοι διαγωνισμοί βγήκαν άγονοι! Ήταν μεγάλη επιτυχία της Κυβέρνησης που βρέθηκε επενδυτής τώρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Συνεπώς, κύριε συνάδελφε, ύστερα από συστηματικές προσπάθειες, ολοκληρώθηκε στις αρχές του 2021 η μεταβίβαση του μεγαλύτερου μέρους των στοιχείων ενεργητικού τής υπό ειδικής διαχείρισης εταιρείας με την υπογραφή της προβλεπόμενης συμβάσεως μεταβίβασης. Πρόκειται για σύμβαση που αφορούσε στην εκποίηση των περιουσιακών στοιχείων ιδιοκτησίας της εταιρείας ως σύνολο, σύμφωνα με τα αναφερόμενα στην κατά τον νόμο πρόσκληση του εκκαθαριστή. Πρόκειται, δηλαδή, για ακίνητα, εξοπλισμό, δικαιώματα πνευματικής και βιομηχανικής ιδιοκτησίας.

Δεδομένης της μεταβίβασης των στοιχείων ενεργητικού, που απαρτίζουν τις εγκαταστάσεις τής υπό διαχείριση εταιρείας και αναφορικά με την καταγγελία των συμβάσεων εργασίας, έλαβε χώρα σε πλήρη εφαρμογή η αναγκαστικού δικαίου διάταξη του άρθρου 14 του ν.3429/2015. Πρόκειται για διάταξη -ολοκληρώνω, κύριε Πρόεδρε- που υποχρεωτικώς εφαρμόζεται και εν προκειμένω προβλέπει ότι κατά την κρίση του εκκαθαριστή και με αποφάσεις του εκκαθαριστή, λαμβανόμενες προς το συμφέρον και τις ανάγκες της εκκαθάρισης, μετά από δημοσίευση της σχετικής απόφασης του εφετείου, δύναται να λυθούν με καταγγελία όλες ή μερικές συμβάσεις εργασίας του προσωπικού που συνδέονται με σχέση εξαρτημένης εργασίας, ανεξαρτήτου υπηρεσιών ή έργου, καθώς και συμβάσεις εργασίας έμμισθης εντολής δικηγόρων ή νομικών συμβούλων, για τους οποίους δεν υφίσταται πλέον αντικείμενο απασχόλησης.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υπουργέ.

Ορίστε, κύριε Στολτίδη, έχετε κι εσείς τρία λεπτά στη διάθεσή σας.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, νομίζουμε ότι θα μπορούσαμε να μιλάμε ώρες για το πώς προκύπτουν οι ζημιές στο αστικό σας κράτος. Το κέρδος είναι το πρόβλημα και οι επιχειρηματικοί όμιλοι, που θησαύρισαν εις βάρος της εργασίας των εργαζομένων και των λαϊκών συμφερόντων στην ΕΛΒΟ και δημιούργησαν αυτά τα χρέη.

Αν είχατε στο προσανατολισμό σας την κάλυψη των αναγκών του ελληνικού λαού με βάση τις δυνατότητες λειτουργίας της ΕΛΒΟ και όχι με βάση το κέρδος, ο λαός μας θα απολάμβανε πολύ περισσότερα οφέλη και στην άμυνα και στις μεταφορές και παντού. Όμως, το κέρδος είναι αυτό που ουσιαστικά είναι ο όρος της ανάπτυξής σας και βέβαια, αξιοποιείται πολλές φορές για να επιτευχθούν οι στρατηγικοί στόχοι, όπως ακριβώς κάνατε

Όμως, κύριε Υπουργέ, νομίζω -δεν ξέρω αν σας αδικώ- ότι δεν διακρίνω καμμία πρόθεση αποκατάστασης αυτής της κατάφωρης αδικίας, γιατί είναι κατάφωρη αυτή η αδικία. Γιατί αυτούς που πετάτε τώρα σαν στημένες λεμονόκουπες είναι αυτοί που έχτισαν αυτό το στολίδι. Θα πρέπει να πάτε εκεί, όπως πρέπει να πάνε όλοι, όπως θα έπρεπε να πηγαίνουν και τα σχολειά μας, για να δουν την προοπτική ανάπτυξης της ελληνικής βιομηχανίας, που ανέπτυξαν μόνο οι εργαζόμενοι, για να δουν αυτό το βιομηχανικό στολίδι. Διότι αυτοί οι εργαζόμενοι υπηρέτησαν -πολλές φορές χρησιμοποιείτε αυτές τις εκφράσεις- το εθνικό καθήκον, προστάτευσαν το δημόσιο συμφέρον και εργάστηκαν μια ζωή στην υπηρεσία των συμφερόντων του ελληνικού λαού, άσχετα αν τελικά στην πλάτη της εργασίας του κερδοφορούσαν οι επιχειρηματικοί όμιλοι και έφτασαν τα πράγματα ως εδώ.

Αλήθεια, κύριε Υπουργέ, δεν θυμάμαι να έχει χαθεί κανένα ένσημο από κανέναν Υπουργό, από καμμία Κυβέρνηση και από κανέναν Βουλευτή που άσκησε αυτή την πολιτική, την πολιτική διάλυσης αυτού του βιομηχανικού στολιδιού που λέμε. Αυτές οι πολιτικές έφεραν την εξάρτηση της χώρας μας σε σχέση με τις αμυντικές ανάγκες και του τροχαίου αυτού υλικού. Επίσης, δώσατε εκατοντάδες στρέμματα, ήτοι άδειες, πνευματικά δικαιώματα, πνευματική ιδιοκτησία και πατέντες σε ισραηλινά συμφέροντα, όπως και τεράστιες υποδομές, που αύριο μπορεί να είναι εχθρικά και όχι συμμαχικά. Βέβαια, το συμμαχικό εμείς το αντιλαμβανόμαστε σαν εχθρικό, σε σχέση με τον τρόπο με τον οποίο το εφαρμόζετε.

Έχασε κανένας κανένα ένσημο από αυτούς που φέρανε την ανάπτυξη από τους εκατοντάδες εργαζόμενους και τους κάνανε τρεις, όταν η χώρα μας βρίσκεται κάτω από αυτήν την οικονομική δυσκολία και θα μπορούσε να αναπτυχθεί αλλιώς, με βάση τις δυνατότητες της ΕΛΒΟ, που θα μπορούσε να τις δει κάποιος αν πάει από εκεί; Νομίζουμε ότι δεν χάθηκε και είναι πολύ άδικο -η πιο ελαφριά λέξη που μπορώ να χρησιμοποιήσω- να αντιμετωπίζονται με τέτοιον τρόπο αυτοί που έχτισαν αυτόν τον πλούτο, αυτό το στολίδι και που προσέφεραν για τα συμφέροντα του ελληνικού λαού,

Κύριε Υπουργέ, δεν θέλω να κάνω δίκη προθέσεων. Πολλές φορές στη δευτερολογία αξιοποιείται, για να μην μπορεί να υπάρχει απάντηση και έχουμε δει σε αντίστοιχες ερωτήσεις επίκαιρες που αφορούν την ΕΛΒΟ να κατηγορούνται οι εργαζόμενοι. Σας παρακαλώ πολύ να μην το κάνετε, γιατί είναι πολύ προκλητικό.

Εμείς θεωρούμε ότι καμμία συζήτηση δεν μπορεί να γίνει, χωρίς να έχει επίκεντρο το πώς θα καλυφθεί και θα αποκατασταθεί αυτή η αδικία και θα κατοχυρωθούν τα ένσημα των εργαζόμενων.

Πιο γενικά, λέμε ότι οι εργαζόμενοι έχουν αποδείξει τη δύναμή τους, πόσο αστραπιαία μπορούν να οργανωθούν, πόσο μαζικά μπορούν να κινητοποιηθούν και να βάλουν στην άκρη το κράτος των καπιταλιστών, να το απονευρώσουν και να αφήσουν στα χαρτιά τα αντεργατικά εκτρώματα, τα οποία ψηφίστηκαν από την Κυβέρνησή σας πριν από λίγους μήνες.

Αυτόν τον δρόμο νομίζουμε ότι πρέπει να χαράξουν όλοι οι εργαζόμενοι όλων των κλάδων, γιατί εδώ έχετε διαμορφώσει ένα νομοθετικό πλαίσιο με δουλειά «ήλιο με ήλιο» για όσους δουλεύουν και με τεράστια ανεργία. Βέβαια, αν κάποιος φτάσει ποτέ στη σύνταξη όσο απομακρύνονται τα όρια ηλικίας συνταξιοδότησης και η σύνταξη πηγαίνει στα Τάρταρα, θα ντρέπεται να ζει με τα ψίχουλα που θα πάρει όταν θα φτάσει εκεί.

Η λύση είναι να τραβήξει τον δρόμο της δικής του οικονομίας, για να ικανοποιηθούν τα συμφέροντά του.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Στολτίδη.

Ορίστε, κύριε Υπουργέ, έχετε τον λόγο για τρία λεπτά για τη δευτερολογία σας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Σας ευχαριστώ πολύ, κύριε Πρόεδρε.

Νομίζω ότι κοινωνική ευαισθησία έχουμε όλοι μας σ’ αυτή την Αίθουσα και προφανώς και μόνο ότι στην ερώτησή σας λέτε ότι έδωσε η Κυβέρνηση τη δυνατότητα μετατάξεων, δείχνει ακριβώς τη δυνατότητα που είχαν οι εργαζόμενοι να βρουν κάπου αλλού δουλειά. Τη δώσαμε αυτή τη δυνατότητα για το σύνολο των εργαζομένων. Θα μου επιτρέψετε να σας πω ότι επιδείξαμε τη μέγιστη δυνατή κοινωνική ευαισθησία.

Είπατε να πάνε τα σχολεία να δουν εκεί πέρα την κατάσταση. Συγγνώμη, αλλά από όσο γνωρίζω -έχω πάει- γραμμή παραγωγής δεν υπάρχει. Τι θα πάνε να δούνε; Το εργοστάσιο δεν λειτουργεί από το 2017, ουσιαστικά.

**ΛΕΩΝΙΔΑΣ ΣΤΟΛΤΙΔΗΣ:** Για πριν είπα.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Α, λέτε να πήγαιναν πριν από πέντε χρόνια τα σχολεία! Είπατε να πάνε τώρα. Γραμμή παραγωγής δεν υπάρχει. Μιλάμε για ένα εργοστάσιο το οποίο έχει εγκαταλείψει ουσιαστικά την παραγωγή από το 2017. Υπάρχουν εγκαταλελειμμένα εργοστάσια, υπάρχουν παλιές εγκαταστάσεις με υλικά που καμμία σύγχρονη βιομηχανία δεν ενδείκνυται να χρησιμοποιεί, με φθορές και μία σειρά από άλλα στοιχεία.

Αν ήταν πράγματι, τόσο ειδυλλιακή η κατάσταση και είχαν τόσο μεγάλη αξία τα περιουσιακά στοιχεία, μπορείτε να μου δώσετε μία απλή ερμηνεία γιατί βγήκαν άγονοι όλοι οι διαγωνισμοί που έγιναν το 2017 και μετά; Σας θυμίζω, για να έχουμε μία ιστορική συνέχεια, ότι τρεις δημόσιοι πλειοδοτικοί διαγωνισμοί δεν τελεσφόρησαν από το 2017. Για ένα περιουσιακό στοιχείο που έχει την αξία που λέτε εσείς, θα περίμενε κανένας να τελεσφορήσει, να υπήρχε εξαιρετικό ενδιαφέρον. Ήρθε αυτή η Κυβέρνηση με πολύ μεγάλη δυσκολία και τελεσφόρησε έναν διαγωνισμό επ’ ωφελεία της τοπικής κοινωνίας και οικονομίας και προσδοκούμε ότι τα πράγματα θα πάνε καλύτερα το προσεχές διάστημα. Όσοι από εσάς επισκεφτήκατε τη Διεθνή Έκθεση Θεσσαλονίκης θα είχατε τη δυνατότητα πιθανότατα να συζητήσετε με την καινούργια διοίκηση της ΕΛΒΟ και να δείτε τις προτεραιότητες που θέτουμε.

Συνεπώς, σε συνέχεια της απάντησής μου, κύριε συνάδελφε, και αναφορικά με το ζήτημα των ενσήμων των πρώην εργαζομένων της ΕΛΒΟ από τον Δεκέμβριο του 2019, εν αναμονή της ολοκλήρωσης της διαδικασίας εκκαθάρισης καταβάλλονται διαρκείς και συνεχείς προσπάθειες από κοινού των Υπουργείων Οικονομικών και Εργασίας και Κοινωνικών Υποθέσεων, αλλά και από την πλευρά του εκκαθαριστή, σε συνεργασία με τις εποπτεύουσες κρατικές υπηρεσίες, με σκοπό την άμεση διευθέτηση του εν λόγω εκκρεμούντος ζητήματος, εντός όμως πάντοτε του πλαισίου της κείμενης ασφαλιστικής νομοθεσίας, αλλά και του αυστηρού και τυποποιημένου πλαισίου του ν.3429/2005, όπως σας είπα.

Συμπερασματικά, όπως καθίσταται αντιληπτό, κάθε ενέργεια του εκκαθαριστή διενεργείται εντός του αυστηρού νομικού πλαισίου, που οφείλει να ακολουθεί, αλλά και σε συνεργασία με τους αρμόδιους εποπτικούς φορείς τους οποίους ενημερώνει άμεσα για την κάθε εξέλιξη της διαδικασίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Ολοκληρώνοντας, θα ήθελα να επισημάνω ότι το Υπουργείο Οικονομικών, στο πλαίσιο των αρμοδιοτήτων του, παρακολουθεί συνεχώς τις εξελίξεις που σχετίζονται με τις επιχειρήσεις, τους εργαζόμενους -για τους οποίους δείχνετε πράγματι πολύ μεγάλο ενδιαφέρον- και την οικονομία, αφουγκράζεται και μελετά αιτήματα των φορέων, με στόχο μία ρεαλιστική, ορθολογική αντιμετώπιση προβλημάτων και την ολοκλήρωση με επιτυχία μακροχρόνιων και δύσκολων διαδικασιών.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ και τους δύο και καλή ξεκούραση και καλή συνέχεια.

Ενημερώνω το Σώμα ότι δεν θα συζητηθούν κατόπιν συνεννόησης οι εξής ερωτήσεις:

Η τέταρτη με αριθμό 1056/13-9-2021 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελήπρος την Υπουργό Παιδείας και Θρησκευμάτων, με θέμα: «Την ισότιμη μεταχείριση των αποφοίτων της Ομάδας Προσανατολισμού Ανθρωπιστικών Σπουδών των σχολικών ετών 2019 - 2020 και 2020 - 2021 στις πανελλαδικές εξετάσεις».

Η δεύτερη με αριθμό 3423/21-7-2021 αναφορά του Βουλευτή Ηρακλείου του Κινήματος Αλλαγής κ. Βασίλειου Κεγκέρογλουπρος τον Υπουργό Υγείας, με θέμα: «Την επανεξέταση του αποκλεισμού των εργαστηρίων ακτινολογίας από την ευθύνη λειτουργίας υβριδικών συστημάτων απεικόνισης».

Η όγδοη με αριθμό 1077/20-9-2021 επίκαιρη ερώτηση δεύτερου κύκλου του Βουλευτή Λάρισας του ΣΥΡΙΖΑ - Προοδευτική Συμμαχία κ. Βασιλείου Κόκκαληπρος τον Υπουργό Οικονομικών,με θέμα: « “ΙΑΝΟΣ”- Έναν χρόνο μετά ο απολογισμός».

Θα συζητηθεί τώρα η τρίτη με αριθμό 8403/682/2-8-2021 ερώτηση και αίτηση κατάθεσης εγγράφων του κύκλου των αναφορών και ερωτήσεων του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Αγροτικής Ανάπτυξης και Τροφίμων, με θέμα: «Τα αρδευτικά στους ιδιώτες και ο λογαριασμός στους αγρότες».

Ορίστε, κύριε Αρσένη, έχετε δύο λεπτά για ξεκίνημα.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ, κύριε Πρόεδρε.

Κύριε Υπουργέ, η Κυβέρνηση έχει επιλέξει να προχωρήσει με ΣΔΙΤ τα καινούργια φράγματα ή τον εκσυγχρονισμό των φραγμάτων και τα δίκτυα άρδευσης και ύδρευσης. Έχει προεπιλέξει να προχωρήσει με ΣΔΙΤ, δίνοντας στην ουσία αυτές τις βασικές υποδομές για τον αγροτικό τομέα σε ιδιώτες, γιατί παρ’ όλο που δεν ιδιωτικοποιούνται, στην πράξη ιδιωτικοποιείται η διαχείριση και οι πολίτες θα πρέπει να πληρώνουν σε αυτούς τους ιδιώτες για πάρα πολλά χρόνια για τη χρήση των υποδομών.

Είναι πάρα πολύ ευρεία η διασπορά των έργων αυτών. Δεν το λέω θετικά, αλλά αρνητικά, γιατί είναι ευρεία η διασπορά των πολιτών που θα δεχτούν τις επιπτώσεις από τα ΣΔΙΤ. Μιλάμε, δηλαδή, για την Ποταμιά Καστοριάς, το Μπούγα Δομοκού, την Αράχωβα, το δίκτυο Ηλείας από Αμαλιάδα-Πύργο και σε πολλές άλλες περιοχές, τη ζώνη άρδευσης κατάντη του Αχελώου, το φράγμα στο Δίλοφο Λάρισας, στο Μαθράκι της Λάρισας, στο Νεοχώρι και στο Γριζάνο και στο Αχλαδοχώρι Τρικάλων, στο Τίτανο Καρδίτσας, στο Λασίθι, στη Μεσσηνία, στην Πέλλα.

Έχουμε στοιχεία πλέον από την Ευρωπαϊκή Επιτροπή, η οποία εξέτασε δώδεκα έργα με ΣΔΙΤ, συμπεριλαμβανομένων τριών ελληνικών, του αυτοκινητοδρόμου «ΜΟΡΕΑΣ», συν της Ολυμπίας Οδού και του Ε65 και βρήκε ότι τα ΣΔΙΤ δεν υπερτερούν με κανέναν τρόπο από τις άλλες συμβάσεις, έχουν τρομερές καθυστερήσεις και δεν αξιοποιούνται σωστά τα ευρωπαϊκά χρήματα, όπως είπε συγκεκριμένα, ενώ δεν υποβάλλονται ποτέ σε αξιολόγηση οικονομικής αποδοτικότητας.

Οπότε είναι πολλές οι ερωτήσεις αυτής της αναπάντητης γραπτής, που μετατράπηκε σε επίκαιρη, αλλά υπάρχουν και τέσσερα έγγραφα που ζητάμε.

Κύριε Πρόεδρε, θα ήθελα λίγο χρόνο, απλώς για να διαβάσω τις ερωτήσεις επειδή ήταν γραπτή και είναι πολλές περισσότερες.

Ποια αρδευτικά έργα σκοπεύει να παραδώσει στους ιδιώτες μέσω ΣΔΙΤ; Ποιο θα είναι το επιπλέον κόστος για τη χρήση του νερού από τους αγρότες; Πόσο θα αυξηθεί το κόστος άρδευσης για τους αγρότες; Έχει ενημερώσει τους πολίτες για τις αυξήσεις στις τιμές της άρδευσης;

Πόσα χρήματα δόθηκαν μέχρι τώρα και πόσα θα δοθούν σε συμβούλους για τη σύνταξη των «οικονομοτεχνικών μελετών»;

Ποιοι είναι οι όροι της σύμπραξης του δημοσίου με τον ιδιωτικό τομέα για τα έργα αυτά; Ποιο θα είναι το όφελος για το δημόσιο; Ποιες άλλες εναλλακτικές εξετάστηκαν;

Ποιος θα επωμιστεί το κόστος συμμετοχής των ιδιωτών στα έργα; Για πόσα χρόνια;

Ποιος είναι ο σχεδιασμός της Κυβέρνησης για τους Τοπικούς και Γενικούς Οργανισμούς Εγγείων Βελτιώσεων, ΤΟΕΒ και ΓΟΕΒ;

Ποιες είναι οι ενέργειες που έγιναν για τη μείωση της σπατάλης των υδατικών πόρων της χώρας στον αγροτικό τομέα;

Συμβαδίζουν τα προκηρυσσόμενα έργα με τα Σχέδια Διαχείρισης Υδατικών Πόρων ΛΑΠ της χώρας; Θα ερωτηθεί η αρμόδια Υπηρεσία Υδάτων του ΥΠΕN για τα έργα, αν ναι σε ποιο στάδιο; Θα έχει τη δυνατότητα ουσιαστικής παρέμβασης;

Σε ποιο στάδιο θα αδειοδοτηθούν περιβαλλοντικά τα έργα; Πριν ή μετά τη δημοπράτηση; Πότε θα εκπονηθεί η μελέτη της δέουσας εκτίμησης για τα έργα αυτά;

Και τα τέσσερα έγγραφα, όπως γνωρίζετε, είναι η οικονομοτεχνική μελέτη για το αρδευτικό στους Τοξότες του ποταμού Νέστου, οποιαδήποτε άλλη οικονομοτεχνική μελέτη για τα προκηρυσσόμενα έργα, η ανάλυση μεταβολής κόστους για τους αγρότες στις δεκαοκτώ περιοχές που θα γίνουν τα αρδευτικά έργα μέσω ΣΔΙΤ, η λίστα των έργων κατασκευής αρδευτικών δικτύων, μαζί με τα συνοδά έργα που θα χρηματοδοτηθούν από το Ταμείο Ανάκαμψης μαζί με τα ποσά και το ποσοστό συμμετοχής των ιδιωτικών κεφαλαίων, δανειακών και μη.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Αρσένη.

Θα απαντήσει ο Υπουργός Αγροτικής Ανάπτυξης και Τροφίμων κ. Σπυρίδων - Παναγιώτης (Σπήλιος) Λιβανός.

Κύριε Λιβανέ, έχετε τρία λεπτά για την πρωτολογία σας.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Παρακαλώ. Αν και το χαμόγελο…

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Το χαμόγελο είναι για το εξής: Ξέρετε πόσο είμαι μέσα στους χρόνους μου και πόσο σέβομαι το Κοινοβούλιο. Όμως, αγαπητέ μου κύριε Αρσένη, που χαίρομαι πάντα να έρχομαι να απαντώ στις ερωτήσεις σας, γιατί είναι εύστοχες, νομίζω ότι σήμερα υπερβάλατε εαυτόν. Έχετε καταθέσει στο γραπτό κείμενο δεκαοκτώ ερωτήσεις και τώρα μόλις με ταχύτητα «κατοστάρι» σάς πήρε ενάμισι λεπτό, μόνο και μόνο για να διατυπώσετε αυτές, οι οποίες θα θέλατε να απαντηθούν.

Αντιλαμβάνεστε, λοιπόν, κύριε Πρόεδρε, ότι ζητώ την ανοχή σας. Θα προσπαθήσω να είμαι σύντομος.

Επαναλαμβάνω ότι έχουμε έναν πολύ καλό κοινοβουλευτικό διάλογο και αντιλαμβάνομαι πλήρως τις οικολογικές σας ευαισθησίες, κύριε Αρσένη, και το ενδιαφέρον που δείχνετε για τα θέματα που έχουμε στο Υπουργείο και αυτό φαίνεται και από τον τρόπο που τοποθετείστε, αλλά και από τις ερωτήσεις που κάνετε. Σας διαβεβαιώνω για μία ακόμα φορά ότι και εγώ βρίσκομαι ακριβώς στην ίδια κατεύθυνση. Το πράσινο αποτύπωμα του αγροτικού τομέα και η διαχείριση των επιπτώσεων της κλιματικής κρίσης είναι πολύ ψηλά στην ατζέντα και του Πρωθυπουργού και της Κυβέρνησης και εμού προσωπικά.

Η σωστή διαχείριση του νερού είναι σήμερα πιο επιτακτική από ποτέ και η κατασκευή αρδευτικών έργων είναι, όχι μόνο αναγκαία, αλλά πλέον επιβεβλημένη. Επειδή προέρχομαι και από έναν αγροτικό νομό, σας διαβεβαιώνω ότι έχουν να γίνουν ουσιαστικά έργα από τη δεκαετία του ’50 και του ’60.

Η επιλογή, λοιπόν, να προχωρήσουμε μέσω ΣΔΙΤ είναι ξεκάθαρα για λόγους ταχύτητας και αποτελεσματικότητας. Δεν υπάρχει η πολυτέλεια του χρόνου, αν πραγματικά ενδιαφερόμαστε να δώσουμε λύσεις και όχι απλά να συζητάμε μεταξύ μας στα ασφαλή περιβάλλοντα της Αθήνας. Η αποτελεσματικότητα εξασφαλίζεται με συγκεκριμένους όρους και προϋποθέσεις.

Προσπαθώντας να ενώσω λίγο τις ερωτήσεις σας και να δώσω μαζεμένες απαντήσεις, θα ήθελα να αναφέρω τα εξής:

Πρώτον, κανένα έργο υποδομής του Υπουργείου Αγροτικής Ανάπτυξης και Τροφίμων που θα υλοποιηθεί μέσω ΣΔΙΤ δεν θα παραδοθεί στους ιδιώτες. Να ξεκαθαρίζουμε από την αρχή το βασικό ερώτημά σας. Μάλιστα όπως ξέρετε τα εν λόγω έργα θα συγχρηματοδοτηθούν από το Ταμείο Ανάκαμψης. Επίσης, θα υλοποιηθούν ως μη ανταποδοτικά έργα ΣΔΙΤ, δηλαδή δεν θα είναι το μοντέλο αυτό που περιγράφατε τόση ώρα. Η αποπληρωμή του ιδιωτικού φορέα θα γίνει σε βάθος χρόνου μετά την έναρξη της λειτουργίας τους, βάσει προκαθορισμένων προδιαγραφών αποτελεσμάτων από το πρόγραμμα δημοσίων επενδύσεων. Πολύ καθαρά. Αυτό είναι το κεντρικό σας θέμα, αν έχω καταλάβει καλά, που έχει και μια ιδεολογική βάση. Είναι ξεκάθαρο ότι δεν υπάρχει το στοιχείο της εμπορικής εκμετάλλευσης και δεν θα υπάρξει καμμία πρόσθετη επιβάρυνση των αγροτών, αναφορικά με το κόστος τους.

Δεύτερον, η σύνταξη των αρχικών επενδυτικών σχεδίων και οι οικονομοτεχνικές μελέτες έγιναν τηρώντας όλες τις διαδικασίες νομιμότητας όπως αυτές ορίζονται από τον ν.4412/2016 περί προμηθειών. Πολύ συγκεκριμένα και χωρίς πολλά λόγια.

Τρίτον, οι συμπράξεις θα έχουν τη μορφή μελέτης, κατασκευής, χρηματοδότησης, λειτουργίας και συντήρησης, με 100% πληρωμές διαθεσιμότητας. Σε προκαταρκτικό στάδιο εξετάστηκαν με όρους αποτελεσματικότητας και μείωσης κινδύνων τα σενάρια υλοποίησης των έργων με την κλασική μέθοδο των δημοσίων έργων, όσο και με αυτή των ΣΔΙΤ, που εμείς επιλέξαμε. Το όφελος της κατασκευής των έργων μέσω ΣΔΙΤ είναι πολύ προφανές νομίζω στο σύνολο και του ελληνικού λαού και των αγροτών, αλλά και των πτερύγων της Βουλής, πλην μόνο ίσως μας ξεφεύγει, δεν έχουμε καταφέρει να πείσουμε εσάς, αφού αποφεύγονται απολύτως οι χρονοβόρες διαδικασίες των δημοσίων συμβάσεων και με την αποπληρωμή του ιδιώτη σε βάθος χρόνου εξασφαλίζεται η καλή κατασκευή και λειτουργία του έργου με απώτερα οφέλη προφανώς, την ορθολογικότερη χρήση του νερού, την αποδοτικότητα των καλλιεργειών, τον μετριασμό των επιπτώσεων της κλιματικής αλλαγής.

Τέταρτον, ο χρόνος λειτουργίας των έργων αυτών από τους ιδιώτες εκτιμάται στα είκοσι έως τριάντα χρόνια, με μέσο όρο τα είκοσι πέντε. Όπως προανέφερα, ως ωφελούμενοι οι αγρότες δεν θα επωμιστούν κανένα κόστος κατασκευής.

Πέμπτον, για το θέμα των ΟΕΒ -νομίζω πως σας το έχω ξαναπεί, ίσως να μην ήταν σε δική σας ερώτηση, αλλά το έχω ξαναπεί μέσα στη Βουλή- εργαζόμαστε σκληρά τους τελευταίους μήνες, για να φέρουμε στη διαβούλευση ένα νέο πλαίσιο λειτουργίας των ΤΟΕΒ και των ΓΟΕΒ. Αυτό είναι απαραίτητο γιατί ο κανονισμός είναι πάρα πολύ παλιός, δεν ανταποκρίνεται στις σύγχρονες ανάγκες και αυτό το οποίο εμείς θέλουμε να δημιουργήσουμε είναι ένα σύγχρονο, δίκαιο και αποτελεσματικό ολοκληρωμένο μοντέλο οργάνωσης και λειτουργίας όλων αυτών των δημόσιων αρδευτικών δικτύων. Έχουμε φτιάξει μια ομάδα που λειτουργεί και συμμετέχουν σε αυτή εκπρόσωποι των ΤΟΕΒ όλης της Ελλάδας. Έχω καλέσει το Κοινοβούλιο να έρθει να μου δώσει προτάσεις και βεβαίως, το λέω και σε εσάς, για όποιες προτάσεις έχετε, είμαστε στη διάθεσή σας.

Έκτον, στο Υπουργείο μας έχει γίνει μακροχρόνιος σχεδιασμός δημιουργίας αγροπεριβαλλοντικών υποδομών: φράγματα, λιμνοδεξαμενές, έξυπνα αρδευτικά δίκτυα, εγγειοβελτιωτικά έργα, έργα εξοικονόμησης ενέργειας. Στο πλαίσιο αυτό, το Υπουργείο μας υλοποιεί το Ολοκληρωμένο Πρόγραμμα Υποδομών Αγροτικής Ανάπτυξης το 4.3.1. του ΠΑΑ του 2014 - 2020, με προϋπολογισμό 2,2 εκατομμυρίων ευρώ που επιτυγχάνουν εξοικονόμηση νερού πολύ περισσότερο από το 10% των κριτηρίων ένταξή τους στο ΠΑΑ. Άρα είμαστε ακριβώς μέσα στο πλαίσιο που πρέπει να κινηθούμε και καλύτερα.

Έβδομον, τα προκηρυσσόμενα έργα συμβαδίζουν με τις γενικές κατευθύνσεις των σχεδίων διαχείρισης υδατικών πόρων της χώρας τα οποία βρίσκονται υπό αναθεώρηση και υπό ανάδραση.

Όγδοον, φυσικά και θα τηρηθούν όλες οι προβλεπόμενες περιβαλλοντικές προϋποθέσεις, σε όποιο στάδιο κι αν αυτό το έργο βρίσκεται και απαιτείται, και προφανώς, δεν θα υπάρχουν εκπτώσεις καθόλου σε θέματα περιβάλλοντος.

Σας ξαναλέω ότι είμαστε στην απόλυτη διάθεσή σας για συγκεκριμένες προτάσεις, αλλά όχι για κριτική που παραπέμπει σε έναν άλλο κόσμο από αυτόν στον οποίο ζούμε, σαν να μη θέλουμε να λύσουμε τα πραγματικά προβλήματα.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υπουργέ.

Κύριε Αρσένη, έχετε και εσείς τρία λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, ξέρετε ότι μελετώ με ενδιαφέρον πάντα τις πρωτοβουλίες σας. Έχω δει πολλά θετικά σημεία σε αυτές. Χαιρέτισα την πρωτοβουλία σας για την επανασύσταση της Επιτροπής Ερημοποίησης.

Στο συγκεκριμένο θέμα δεν βλέπω τον οικολογικό χαρακτήρα των έργων αυτών που περιγράφετε. Θα μιλήσω σαφέστατα για τον Νέστο. Μέσα από το Εγκεκριμένο Σχέδιο Διαχείρισης Λεκανών Απορροής Ποταμών του Υδατικού Διαμερίσματος Θράκης η οικολογική κατάσταση του Νέστου είναι κατώτερη της καλής για όλα τα σημεία δειγματοληψίας και θεωρείται ένα ιδιαιτέρως τροποποιημένο υδατικό σύστημα. Γι’ αυτόν τον λόγο έχει υπαχθεί στο άρθρο 4 της οδηγίας-πλαίσιο για τα ύδατα με σκοπό να ληφθούν όλα τα αναγκαία μέτρα για την πρόληψη της περαιτέρω υποβάθμισης και την επίτευξη της καλής κατάστασης. Εδώ έχουμε ένα φράγμα σημαντικής εκτροπής στην ουσία του ποταμού από το δέλτα του όπου το νερό δεν θα φθάνει πάνω από το 50% στις αγροτικές περιοχές. Οπότε όχι, δεν συνάδει με την οδηγία-πλαίσιο για τα ύδατα. Το λιγότερο.

Επίσης, για τα έργα μέσω ΣΔΙΤ είπατε πως είναι ταχύτερες από τις άλλες διαδικασίες. Κοιτάξτε, δεν χρειάζεται να το περιγράφουμε εμείς. Το Ευρωπαϊκό Ελεγκτικό Συνέδριο το 2018 εξέτασε αρκετά έργα, τρία εκ των οποίων ήταν ελληνικά, οι αυτοκινητόδρομοι στους οποίους αναφέρθηκα. Τι συμπέρανε; Ότι βλέπει σημαντικές αδυναμίες στα έργα μέσω ΣΔΙΤ, όπως καθυστερήσεις κατά την κατασκευή και σημαντική αύξηση του κόστους.

Για την υλοποίηση των συγκεκριμένων έργων, όλων, μαζί με τους αυτοκινητοδρόμους Ελλάδας, δαπανήθηκε 1,5 δισεκατομμύριο παραπάνω από δημόσιους πόρους και 30% περίπου αυτού διατέθηκε από την Ευρωπαϊκή Ένωση. Γι’ αυτό το Ευρωπαϊκό Ελεγκτικό Συνέδριο συμπεραίνει ότι τα ΣΔΙΤ δεν έχουν αυτό που εσείς περιγράφετε κάποια προτερήματα έναντι των υπόλοιπων συμβάσεων. Είσαστε εναντίον. Βέβαια, καταλαβαίνω την άποψή σας, γιατί αυτή η απόφαση του Ευρωπαϊκού Ελεγκτικού Συνεδρίου ποτέ δεν έφτασε στον ελληνικό τύπο. Πέρασε στα ψιλά γράμματα -θυμίζω ήταν το 2008- όταν και ο ΣΥΡΙΖΑ είχε αγκαλιάσει πλέον τα ΣΔΙΤ και συνεχίζει να τα αγκαλιάζει.

Είναι μια σειρά από έργα αυτά τα οποία αιτούμαι. Επαναλαμβάνω ότι ο λόγος που είναι τόσο πολλά τα ερωτήματα και τα έγγραφα είναι γιατί αυτή είναι μια αναπάντητη γραπτή ερώτηση. Περιμέναμε έναν με δύο μήνες να απαντηθεί. Δεν απαντήθηκε και γι’ αυτό βρισκόμαστε εδώ και μετατράπηκε σε επίκαιρη, οπότε μετατράπηκε αυτόματα με το σύνολο των γραπτών ερωτημάτων καθώς και την αίτηση εγγράφων, γι’ αυτό σας καλώ να καταθέσετε τα σχετικά έγγραφα στην Ολομέλεια είτε τώρα είτε τις επόμενες μέρες από το γραφείο σας.

Επίσης, μιας και μιλάμε για φράγματα και είστε από την Αιτωλοακαρνανία, δεν μπορώ παρά να σας ρωτήσω την άποψή σας για το φράγμα της Μεσοχώρας. Η ΔΕΗ λέει ότι προχωράει. Ο Υπουργός Περιβάλλοντος μάς λέει ότι είναι θετικός. Εσείς ως Αιτωλοακαρνάνας το στηρίζετε; Γιατί, όπως ξέρετε, θα παραβιάσει οκτώ αποφάσεις του Συμβουλίου της Επικρατείας.

**ΠΡΟΕΔΡΕΥΩΝ (Απόστολος Αβδελάς):** Εδώ είμαστε εκτός, κύριε Αρσένη. Αν θέλει απαντάει ο κύριος Υπουργός.

Έχετε τον λόγο, κύριε Υπουργέ, για τρία λεπτά.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Είναι πολύ ευχάριστο που συζητάμε μαζί για όλα τα θέματα. Είναι προφανές ότι εγώ είμαι πάντοτε υπέρ της νομιμότητας και του πλαισίου που δρα η ελληνική Κυβέρνηση και το νομικό μας σύστημα. Δεν έχω δει αυτήν την απόφαση του Ευρωπαϊκού Ελεγκτικού Συνεδρίου, οπότε θα ήταν χρήσιμο να μου τη δώσετε για να τη μελετήσω και αυτήν και να δούμε ακριβώς τι γράφει. Είναι, όμως, σημαντικό να αναφέρω ότι η Ελλάδα κατετάγη για το 2020 στη δεύτερη θέση παγκοσμίως στην κατηγορία «καλές διαγωνιστικές διαδικασίες» στον τομέα των ΣΔΙΤ από το Global Infrastructure Club, φορέα των G20, άρα νομίζω ότι δεν είναι κάτι δικό μας εδώ που το διαμορφώσαμε εμείς μόνοι μας, ενώ πολλά από τα υλοποιημένα έργα ΣΔΙΤ έχουν λάβει διεθνείς βραβεύσεις και αναγνώριση.

Ξέρετε κάτι, κύριε Αρσένη; Εγώ αφήνω τα κείμενα και τα στοιχεία που έχω να σας τα δώσω μετά, για να είμαι συνεπής ως προς το τρίλεπτο, γιατί έχω απαντήσεις σε αυτά που δείχνουν ότι η ανάλυσή σας για το κομμάτι του Νέστου, παραδείγματος χάρη, είναι πίσω στο 2013. Θα σας το δώσω μετά. Αλλά εγώ δεν έχω καταλάβει, μας κάνετε όλες αυτές τις ερωτήσεις και έρχομαι εγώ εδώ με χαρά να σας απαντήσω, όπου τελικά ο στόχος ποιος είναι; Να αναδείξουμε τι; Ότι τα έργα ΣΔΙΤ είναι πιο χρονοβόρα και πιο κοστοβόρα από τα κλασικά δημόσια έργα; Αυτή είναι η θέση του κόμματός σας; Αυτό δεν τεκμαίρεται από κάποια στοιχεία. Ο στόχος σας είναι να μην γίνουν αυτά τα έργα; Αυτό είναι έναντι κάθε λογικής και του αγροτικού χώρου και της περιφερειακής ανάπτυξης και του μοντέλου που οραματιζόμαστε να βάλουμε τον αγρότη ως κέντρο και πρωτοπόρο στην ανάπτυξη, που έρχεται τα επόμενα δέκα χρόνια στη χώρα μας με καθετοποίηση, με προστιθέμενη αξία στα προϊόντα του κ.ο.κ..

Εάν υπάρχει κάτι άλλο πίσω από όλο αυτό, εγώ θα ήθελα πολύ να το ακούσω και να το προσέξω και να το μελετήσω. Εάν θέλετε απλά να κάνουμε αυτήν την άσκηση κοινοβουλευτικής γυμναστικής, εγώ σας λέω ότι δεν ωφελεί. Εγώ χαίρομαι να έρχομαι να συζητάμε αυτά τα θέματα στη Βουλή, αλλά νομίζω ότι αποπροσανατολίζει τους ίδιους τους αγρότες, τους ίδιους τους μετόχους των TOEB και την όλη συζήτηση που πρέπει να είναι προς μια κατεύθυνση. Νομίζω ότι αυτό το έχουμε κατακτήσει αυτούς τους μήνες στο δικό μας Υπουργείο, να μη μιλάμε με κομματικές αντεγκλήσεις, αλλά να βλέπουμε ποια είναι τα πραγματικά και ουσιαστικά προβλήματα.

Το πρόβλημα εδώ είναι ένα και συγκεκριμένα: Έχουμε φυσικούς πόρους, συγκεκριμένα το νερό, ότι χάνεται πάρα πολύ νερό χωρίς να το εκμεταλλεύεται κανείς, ότι με τις γεωτρήσεις και όλη αυτήν τη διαδικασία διαχείρισης των υδάτινων πόρων και των λοιπών υδάτινων πόρων δημιουργούμε μόνο προβλήματα και εμείς έχουμε αποφασίσει να αλλάξουμε αυτήν την κατάσταση. Σας θέλουμε όλα τα κόμματα της Βουλής μαζί μας σε αυτόν τον αγώνα. Έχουμε την πολιτική βούληση να κάνουμε αυτήν τη δουλειά. Έχουμε πλέον και τα εργαλεία, έχουμε και το σχέδιο. Γιατί δεν έρχεστε όλοι με καλύτερες προτάσεις, να δούμε πώς θα πάμε παρακάτω;

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υπουργέ. Σας ευχαριστώ και τους δύο. Καλή συνέχεια και καλή ξεκούραση.

Πάμε στην πρώτη με αριθμό 1081/20-9-2021 επίκαιρη ερώτηση πρώτου κύκλου του Βουλευτή Μεσσηνίας της Νέας Δημοκρατίας κ. Περικλή Μαντά προς τον Υπουργό Υγείας, με θέμα: «Στελέχωση ΕΣΥ με νέο ιατρικό και νοσηλευτικό προσωπικό».

Κύριε Μαντά, καλησπέρα σας, καλή εβδομάδα. Έχετε δύο λεπτά για το ξεκίνημα.

**ΠΕΡΙΚΛΗΣ ΜΑΝΤΑΣ:** Ευχαριστώ, κύριε Πρόεδρε.

Κύριε Υπουργέ, από την πρώτη στιγμή που έγινε φανερός ο κίνδυνος από την πανδημία η Κυβέρνηση έχει εφαρμόσει πράγματι ένα ευρύ και εκτεταμένο σχέδιο για τη θωράκιση της χώρας και του συστήματος υγείας, πρωτίστως με το πρόγραμμα εμβολιασμού, το οποίο ήδη είναι σε μια εκτεταμένη πορεία. Σχεδόν τα δύο τρίτα των Ελλήνων έχουν εμβολιαστεί και αν προσθέσουμε και τους συμπατριώτες μας, οι οποίοι έχουν νοσήσει φυσικά περίπου τα τρία τέταρτα του πληθυσμού μας είναι εμβολιασμένο, άρα είμαστε σε μια πολύ καλή εξέλιξη.

Ταυτόχρονα έχει κάνει τεράστιο έργο η Κυβέρνηση και το Υπουργείο όσον αφορά την αύξηση σε κλίνες μονάδων εντατικής θεραπείας. Από πεντακόσιες πενήντα περίπου τον Ιούλιο του 2019 πλέον έχουν ξεπεράσει τις χίλιες τριακόσιες. Όλοι θυμόμαστε παλαιότερα τι συνέβαινε το φθινόπωρο, όταν τριάντα πέντε με πενήντα άνθρωποι συμπατριώτες μας με τις εποχικές γρίπες έψαχναν κρεβάτια εντατικής θεραπείας. Τώρα πια δεν υπάρχουν αυτά. Έχει υλοποιηθεί ένας πολύ σημαντικός αριθμός προσλήψεων επικουρικού προσωπικού και βέβαια οι εργαζόμενοι στον τομέα της υγείας, οι οποίοι έχουν δώσει όλον τους τον εαυτό, έχουν καταφέρει και έχουν κρατήσει όρθιο το εθνικό σύστημα.

Όσον αφορά όμως τις μονιμοποιήσεις για το ιατρικό προσωπικό, η Κυβέρνηση έχει δεσμευτεί ότι έναν μεγάλο αριθμό από τους επαγγελματίες υγείας που έχουν προσληφθεί με επικουρικό προσωπικό προτίθεται να μονιμοποιηθούν και μάλιστα να επιδοτηθούν με έξτρα μοριοδότηση σε έναν διαγωνισμό ΑΣΕΠ, προκειμένου να τρέξουν οι προσλήψεις αυτές. Ποιος είναι ο σχεδιασμός και τι έχει κάνει το Υπουργείο μέχρι τώρα για αυτές τις θέσεις;

Ένα δεύτερο σημαντικό πρόβλημα που υπάρχει και αφορά στις προσλήψεις, επιτρέψτε μου, είναι οι μεγάλες καθυστερήσεις. Έχουμε τεράστιες καθυστερήσεις λόγω γραφειοκρατίας σε προκηρύξεις διαγωνισμών γιατρών οι οποίες τρέχουν τα τελευταία χρόνια. Ενδεικτικά να σας πω -έχω κάποια στοιχεία από τα νοσοκομεία της πατρίδας μου, της Μεσσηνίας, το Νοσοκομείο Καλαμάτας και το Νοσοκομείο Κυπαρισσίας, ότι για παράδειγμα εκκρεμούν ακόμα προσλήψεις προκηρύξεων από τον Φεβρουάριο του 2020, από τον Σεπτέμβριο του 2020 και ακόμα και από τον Μάρτιο του 2018. Μάλιστα ενδεικτικά σάς λέω ότι στον διαγωνισμό του Μαρτίου του 2018 για οκτώ θέσεις στο Νοσοκομείο Καλαμάτας οι πέντε κηρύχθηκαν άγονες, οι τρεις προσλήψεις έγιναν και η μια από τις τρεις ολοκληρώθηκε μετά από δύο χρόνια και οκτώ μήνες.

Αντίστοιχη κατάσταση υπάρχει και στο Νοσοκομείο Κυπαρισσίας, μόνο που εκεί έχουμε μεγαλύτερο ποσοστό άγονων προκηρύξεων, που βέβαια ως νοσοκομεία περιφέρειας αντιλαμβανόμαστε όλοι τις δυσκολίες που έχουμε σε αυτή την κατάσταση.

Θέλω, λοιπόν, να μας πείτε, κυρία Υπουργέ, ποιος είναι ο σχεδιασμός έτσι ώστε κατ’ αρχάς να σταματήσουμε τη γραφειοκρατία που υπάρχει και να γίνουν όλα πολύ πιο γρήγορα, αφού και η πρόθεση του Υπουργείου και της Κυβέρνησης είναι να γίνουν αυτές οι προσλήψεις και ο σχεδιασμός υπάρχει και αφ’ ετέρου τι κίνητρα έχετε σχεδιάσει ή σχεδιάζετε να δώσουμε για τα περιφερειακά νοσοκομεία, ούτως ώστε να γίνουν πιο ελκυστικά για τους νέους επιστήμονες της πατρίδας μας, προκειμένου να συμμετέχουν στους διαγωνισμούς.

**ΠΡΟΕΔΡΕΥΩΝ (Απόστολος Αβδελάς):** Θα απαντήσει η Αναπληρώτρια Υπουργός Υγεία κ. Ασημίνα Γκάγκα.

Καλησπέρα σας, καλή εβδομάδα, σιδερένια. Έχετε τρία λεπτά.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ευχαριστώ, κύριε Πρόεδρε. Καλησπέρα σε όλους.

Κατ’ αρχάς πράγματι έχει γίνει πολλή δουλειά και από τους συναδέλφους μου τους οποίους θέλω να ευχαριστήσω από αυτό το Βήμα και από όλη την οργάνωση του Υπουργείου με τις ΥΠΕ και το Υπουργείο. Νομίζω ότι καταφέραμε σαν κράτος να αντιμετωπίσουμε την πανδημία με καλό ρυθμό σε σχέση και μάλιστα με ευρωπαϊκές χώρες με πολύ καλύτερα συστήματα.

Όσον αφορά την ερώτησή σας είναι πραγματικά πολύ εύστοχη και δίνει τη δυνατότητα να αναφερθώ σε ουσιαστικές παρεμβάσεις που θέλουμε να κάνουμε και έχουμε δρομολογήσει για να μπορέσουν οι δομές του Εθνικού Συστήματος Υγείας να είναι επαρκώς στελεχωμένες σε όλη τη χώρα.

Τώρα, όσον αφορά την ερώτησή σας, είναι πραγματικά πολύ εύστοχη, γιατί μου δίνει τη δυνατότητα να αναφερθώ σε ουσιαστικές παρεμβάσεις που θέλουμε να κάνουμε και έχουμε δρομολογήσει, για να μπορέσουν οι υγειονομικές δομές του Εθνικού Συστήματος Υγείας να είναι επαρκώς στελεχωμένες σε όλη τη χώρα.

Πρόκειται για παρεμβάσεις που ο σχεδιασμός τους είχε ολοκληρωθεί το προηγούμενο διάστημα, αλλά δυστυχώς η πανδημία του COVID και όλα αυτά τα απανωτά κύματα εξάρσεων δεν μας άφησαν να ολοκληρώσουμε μέχρι τώρα, γιατί το μείζον θέμα ήταν να μπορέσουμε να αντιμετωπίσουμε την πανδημία και τους ασθενείς. Και για να δοθεί προτεραιότητα σε αλλαγές και μεταρρυθμίσεις στην υγεία, απαιτείται ένα σταθερό περιβάλλον.

Για να μπουν, λοιπόν, τα θεμέλια του νέου ΕΣΥ και να δοθούν μόνιμες λύσεις σε χρόνιες παθογένειες και στρεβλώσεις του ΕΣΥ, απαιτείται πρώτα από όλα έξοδος από την πανδημία. Ελπίζω ότι ήδη με τον μαζικό εμβολιασμό, όπως είπατε, έρχεται η σταθερότητα και είναι ώρα για την υλοποίηση των μεταρρυθμίσεων. Έχουμε, λοιπόν, σκληρή δουλειά, άμεσα και χωρίς καθυστερήσεις.

Διατυπώνετε στην ερώτηση δύο βασικά ερωτήματα, αλλά και ένα τρίτο για τις καθυστερήσεις και θα σας απαντήσω και σε αυτό.

Το πρώτο είναι ο προγραμματισμός μονιμοποίησης του προσωπικού. Πιστεύω ότι εννοείτε το επικουρικό προσωπικό που ήρθε και δούλεψε και στρατεύτηκε αυτό το διάστημα της πανδημίας, ενισχύοντας σημαντικά όλες τις υγειονομικές δομές της χώρας και αποτελείται από γιατρούς, νοσηλευτές και λοιπό προσωπικό.

Αρχικά θα ήθελα να εκφράσω την ευγνωμοσύνη μου στους συναδέλφους που στρατεύθηκαν και προσέφεραν τις υπηρεσίες τους με αυτοθυσία, γιατί τον πρώτο καιρό δεν ξέραμε τι ήταν αυτό και πόσο κινδυνεύαμε. Σαφέστατα θέλουμε να δείξουμε έμπρακτα την αναγνώριση γι’ αυτό το έργο που επιτέλεσαν και να βοηθήσουμε παράλληλα και τη σωστή λειτουργία των νοσοκομείων και των κέντρων υγείας.

Δεν είναι βέβαια δυνατόν να μονιμοποιηθούν όλοι από τη μια στιγμή στην άλλη και απαιτείται συγκεκριμένο σχέδιο που εφαρμόζεται ήδη. Όσον αφορά το ιατρικό προσωπικό, θα σας πω αυτά που έχουν ήδη γίνει. Έχουν δημοσιευτεί από τον Φεβρουάριο του 2020 έως τον Σεπτέμβριο του 2021, τώρα δηλαδή, προκηρύξεις για μόνιμες θέσεις δύο χιλιάδων οκτακοσίων ενενήντα οκτώ γιατρών κλάδου ΕΣΥ, σύμφωνα με τα αιτήματα των αναγκών που έδωσαν τα νοσοκομεία και ενέκριναν οι υγειονομικές περιφέρειες. Περισσότεροι δε από δύο χιλιάδες νέοι γιατροί διαφόρων κλάδων και ειδικοτήτων έχουν ήδη διοριστεί ή διορίζονται με τις παραπάνω προκηρύξεις.

Για το νοσηλευτικό και υπόλοιπο προσωπικό, δημοσιεύτηκε τον Αύγουστο 2020 η προκήρυξη του ΑΣΕΠ για την πλήρωση χιλίων διακοσίων εννέα θέσεων νοσηλευτικού και λοιπού προσωπικού. Τα αποτελέσματα αναμένονται από το ΑΣΕΠ και πράγματι η διαδικασία του ΑΣΕΠ είναι αργή, όπως είναι αργή και η διαδικασία των κρίσεων και θέλουμε να γυρίσουν πίσω στα νοσοκομεία που καίγονται για τις θέσεις και θέλουμε να γίνονται γρήγορα τα συμβούλια.

Προχωρήσαμε επίσης στην άμεση μόνιμη πρόσληψη πεντακοσίων ενενήντα νοσηλευτών κατηγορίας ΤΕ, μετά από πρωτοβουλίες του Υπουργείου Υγείας τραβώντας από τους επιλαχόντες μιας προηγούμενης προκήρυξης, της 2Κ/2019, ενώ μέχρι το τέλος του τρέχοντος έτους δημοσιεύεται προκήρυξη τεσσάρων χιλιάδων νοσηλευτών σε θέσεις που υπηρετούν σήμερα αντίστοιχοι επικουρικοί, τηρώντας τη δέσμευση του Πρωθυπουργού Κυριάκου Μητσοτάκη. Και επιτρέψτε μου να σημειώσω ότι οι τέσσερις χιλιάδες θέσεις νοσηλευτών σε μία προκήρυξη δεν έχει γίνει ποτέ στο παρελθόν.

Τέλος, δρομολογείται προκήρυξη εννιακοσίων δέκα θέσεων παραϊατρικού, διοικητικού και λοιπού προσωπικού για τα νοσοκομεία σε θέσεις που αντιστοιχούν σε επικουρικούς που υπηρετούν ήδη και αυτή θα έχει δημοσιευτεί έως το τέλος του 2021.

Μπορώ να σας μιλήσω για τα κίνητρα τώρα ή, αν θέλετε, στη δευτερολογία. Εσείς πείτε μου.

**ΠΡΟΕΔΡΕΥΩΝ (Απόστολος Αβδελάς):** Στη δευτερολογία σας, για να μη σας κουράζουμε.

Κύριε Μαντά, έχετε στη διάθεσή σας τρία λεπτά, για τη δευτερολογία σας.

**ΠΕΡΙΚΛΗΣ ΜΑΝΤΑΣ:** Ευχαριστώ, κύριε Πρόεδρε.

Πολύ ενδιαφέρον, κυρία Υπουργέ. Ευχαριστούμε για την ενημέρωση όσον αφορά το κομμάτι των προσλήψεων.

Θα ήθελα να σας θέσω δύο τρία ζητήματα, όσον αφορά στα κίνητρα και μέσα από τη συζήτηση που κάνουμε και με τους υγειονομικούς, αλλά και από την εμπειρία που έχουμε τουλάχιστον κατά την περίοδο της πανδημίας.

Ένα σημαντικό πρόβλημα που καθυστερεί πραγματικά τη διαδικασία προκηρύξεων είναι ότι έχει καταργηθεί κάτι που ίσχυε μέχρι πρότινος, όσον αφορά την έδρα των συμβουλίων προσλήψεων, κρίσεων ιατρών κλάδου ΕΣΥ που ήταν τα νοσοκομεία, στα οποία ανήκαν οι θέσεις.

Αυτό επί της ουσίας έχει δυσκολέψει την κατάσταση, διότι αντιλαμβάνεστε κι εσείς ότι όταν η έδρα είναι στο νοσοκομείο που τρέχει τον διαγωνισμό, που χρειάζεται τους γιατρούς, είναι πολύ πιο λογικό να τρέξει πιο γρήγορα η επιτροπή, να ετοιμάσει τους φακέλους, να προχωρήσει τις διαδικασίες και άρα λοιπόν να μη χάσει καθόλου χρόνο. Ίσως λοιπόν θα πρέπει εκεί να το σκεφτείτε να το επαναφέρουμε, γιατί μπορεί να βοηθήσει τη γραφειοκρατία.

Επίσης, σύμφωνα με σχετική διάταξη, ένας υποψήφιος ιατρός έχει δικαίωμα, ενώ έχει διοριστεί σε ένα νοσοκομείο, αν ολοκληρωθεί η διαδικασία αξιολόγησης σε άλλη προκήρυξη που είχε θέσει υποψηφιότητα και η οποία είχε καθυστερήσει να ολοκληρωθεί, να αποχωρήσει από τη νοσηλευτική μονάδα που έχει διοριστεί, με αποτέλεσμα να διαιωνίζει ένα πρόβλημα στο νοσοκομείο όπου είχε πρωτοδιοριστεί.

Αυτό θα πρέπει να το δούμε, μήπως με την αποδοχή ενός γιατρού σε μια θέση, αυτομάτως να εξαιρείται από οποιαδήποτε άλλη διαδικασία προκήρυξης είναι σε εξέλιξη, έτσι ώστε να μην αναστατώνεται το οργανόγραμμα και γενικώς το σύστημα των προκηρύξεων και να έχουμε κενά και να τρέχουμε εκ των υστέρων.

Ταυτόχρονα, θα πρέπει ίσως να θεσμοθετηθεί ότι άμεσα και ανεξαρτήτως των γενικών προκηρύξεων, όταν υπάρχουν θέσεις κενές λόγω συνταξιοδότησης, να γίνεται ειδικά σε μονήρεις ειδικότητες άμεσα προκήρυξη των θέσεων, να μην έχουμε καθυστερήσεις και να μην περιμένουμε συνολικά τις θέσεις με τις προκηρύξεις.

Και κλείνοντας για τα κίνητρα, κοιτάξτε, η αυτοδιοίκηση, ιδιαίτερα ο Β΄ βαθμός, οι περιφέρειες, γνωρίζετε ότι έχουν δώσει πάρα πολλά και έχουν στηρίξει οικονομικά μέσα από τα περιφερειακά τους προγράμματα τις δομές υγείας ιδιαίτερα τους δεκαοκτώ μήνες. Έχουν καλύψει, πέρα από υποδομές και εξοπλισμό, από τους προϋπολογισμούς μέχρι και επικουρικό προσωπικό που έχουν προσλάβει τα νοσοκομεία.

Άρα, λοιπόν, μήπως θα πρέπει να κινητοποιήσουμε την πρωτοβάθμια και δευτεροβάθμια αυτοδιοίκηση και να θεσμοθετήσει με έναν τρόπο που και αυτοί, βεβαίως στο πλαίσιο των δυνατοτήτων τους, να μπορούν να προσφέρουν έξτρα κίνητρα, είτε είναι οικονομικά είτε είναι παροχές σε ιατρούς που θέλουν να συμμετάσχουν σε διαγωνισμούς και να πάνε να δουλέψουν σε νοσοκομεία των περιοχών τους.

Με αυτόν τον τρόπο και με πιθανόν άλλους τρόπους που εσείς θα σκεφτείτε, γιατί νομίζω ότι έχει ανοίξει στον δημόσιο διάλογο το τελευταίο διάστημα το θέμα των κινήτρων, να βρούμε αυτά τα κίνητρα που θα κάνουν τις θέσεις ελκυστικές, για να σταματήσουμε να έχουμε πλέον άγονες προκηρύξεις στο αέρα. Δεν είναι δυνατόν το κράτος να έχει διασφαλίσει τα χρήματα, να υπάρχει πολιτική βούληση, το Υπουργείο να τρέχει τις θέσεις και να είναι άγονες.

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει η κ. Γκάγκα.

Κυρία Υπουργέ, έχετε τρία λεπτά για τη δευτερολογία σας.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Εγώ σας ευχαριστώ πολύ, κύριε Μαντά.

Νομίζω ότι όσον αφορά τις καθυστερήσεις και τα συμβούλια κρίσεων στα νοσοκομεία, σας πρόλαβα, σας το είπα ήδη ότι προσπαθούμε.

Για το δεύτερο έχετε απόλυτο δίκιο, να μην έχουμε αυτές τις μετακινήσεις, παίρνουμε τη μια θέση και μπορούμε ακόμη με τις προκηρύξεις. Άρα όταν δεχόμαστε τη θέση, για τρία τουλάχιστον χρόνια -να μην είναι για πάντα, αλλά για κάποιο διάστημα- να μην μπορείς να υποβάλλεις, έχετε δίκιο.

Το τρίτο που θέλω να σας πω είναι ότι έχω ζητήσει ήδη από τις υπηρεσίες του Υπουργείου τους καταλόγους των ανθρώπων που θα συνταξιοδοτηθούν που τις έχουμε από τον Μάρτιο για να προκηρύξουμε τις θέσεις. Άρα αυτά τα τρία τα έχουμε βάλει.

Τώρα όσον αφορά την προσέλκυση ειδικευμένου ιατρικού προσωπικού σε νοσοκομεία της περιφέρειας, είναι κεντρικός μας στόχος η πλήρης ορθολογική στελέχωση σε όλη την Ελλάδα και αυτό έχει αποδειχθεί, νομίζω, ήδη από το μέγεθος των προσλήψεων που έχει ήδη γίνει.

Σε συνεργασία με τις ιατρικές εταιρείες και τους συλλόγους, δηλαδή τους γιατρούς -τους ρωτάμε ποια είναι τα πράγματα που θα τους κάνουν να πάνε σε μια απομακρυσμένη περιοχή- και σε συνεργασία επίσης με τις περιφέρειες και τους δήμους για οικονομικά κίνητρα και στέγη που είναι πολύ σημαντική, ειδικά σε τουριστικές περιοχές όπου τα ενοίκια είναι πάρα πολύ ψηλά, κουβεντιάζουμε τα κριτήρια και τα τελειώνουμε για την είσοδο των νέων γιατρών στο ΕΣΥ.

Έχουν ήδη δώσει επιδόματα οι δήμοι. Αυτό πρέπει να το ξέρετε, για απομακρυσμένες περιοχές.

Επίσης επεξεργαζόμαστε διασύνδεση επιστημονική με πανεπιστημιακές κλινικές ή μεγάλες κλινικές του ΕΣΥ, ώστε να μπορεί να υπάρχει η συνεχής εκπαίδευση και να μην μένει κανείς πίσω επειδή ήταν σε ένα μικρότερο περιφερειακό νοσοκομείο.

Άρα θέλουμε να καλυφθούν πλήρως οι ανάγκες των πολιτών στις απομακρυσμένες αυτές περιοχές και τα κίνητρα που σας είπα είναι ειδικά επιστημονικά, αλλά και οικονομικά, η διασύνδεση με τα μεγάλα κέντρα.

Επεξεργαζόμαστε με τους συνεργάτες μου από την πρώτη μέρα την υλοποίηση του σχεδίου μας με στοχευμένες νομοθετικές παρεμβάσεις για τις οποίες σας μίλησα ήδη για το τι προετοιμάζουμε. Θα τα δείτε τώρα, άμεσα δηλαδή.

Επίσης, απαιτούνται και συγκεκριμένες ενέργειες που έχουν ήδη προσδιοριστεί νομοθετικά για συμμετοχή ιδιωτών εκεί που πραγματικά υπάρχει πρόβλημα και το έχουμε ξεκινήσει ήδη για την αναισθησιολογία.

Αυτά, λοιπόν, τα κενά στις θέσεις, με άμεσο τρόπο και χωρίς καθυστερήσεις και χρονοβόρες διαδικασίες, θα καλυφθούν. Στόχος μας είναι πάντα η καθολική κάλυψη των ασθενών παντού σε όλη την Ελλάδα, χωρίς κότσος για τον ασθενή, δηλαδή μια πραγματική δημόσια υγεία.

Συμμερίζομαι την αγωνία σας για το σύστημα υγείας και τα κίνητρα των γιατρών. Προέρχομαι από τα σπλάχνα της δημόσιας υγείας που την υπηρετώ τριάντα χρόνια και φυσικά, θα συνεχίσω να την υπηρετώ.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ**. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Με βάση τις κατευθύνσεις του Πρωθυπουργού και τις προγραμματικές θέσεις της Κυβέρνησης και σε συνεργασία με τον Υπουργό και τον ΟΔΙΠΥ επίσης, εφαρμόζουμε βήμα-βήμα τον χάρτη της υγείας για τη μετά-COVID εποχή.

Στόχος μας είναι να υπάρχει σε σύντομο διάστημα μια διαφορετική εικόνα στην πρωτοβάθμια και τη δευτεροβάθμια περίθαλψη αξιοποιώντας το ικανό έμψυχο υλικό που έχουμε -έχουμε καλούς και πολλούς γιατρούς στην Ελλάδα- και τα μέσα επίσης που μας παρέχει η τεχνολογία και αναφέρομαι στον ψηφιακό φάκελο, που θα κάνει αυτή τη διασύνδεση εύκολη, άμεση και τις υπηρεσίες υγείας καλύτερες σε όλη την Ελλάδα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, πριν φύγετε να σας θυμίσω ότι έχουμε μια εκκρεμότητα με τη Βυτίνα.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Κύριε Πρόεδρε, ζω και κοιμάμαι με αυτή.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το κατάλαβα ότι ζείτε και κοιμάστε με αυτή, γιατί έχουμε να την ολοκληρώσουμε ένα δύο χρόνια από τότε που αρχίσατε να κυβερνάτε.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Την ονειρεύομαι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το θέμα είναι να μη μείνετε στα όνειρα, αλλά να πάτε στην υλοποίηση. Γιατί βλέπω μόνο στα όνειρα.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Δεν υπάρχει μελέτη και πάμε να κάνουμε μελέτη για εσάς.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, για να συνεχίσουμε και θα δούμε, γιατί πίστευα ότι θα είχατε ολοκληρώσει εδώ.

Να ευχηθούμε και στην κ. Γκάγκα καλή επιτυχία, γιατί ήμασταν αρκετό χρονικό διάστημα συνάδελφοι στο «Σωτηρία».

Συνεχίζουμε με την τρίτη με αριθμό 1075/20-9-2021 επίκαιρη ερώτηση πρώτου κύκλου του Βουλευτή Αργολίδας του Κινήματος Αλλαγής κ. Ανδρέα Πουλά προς τον Υπουργό Υγείας, με θέμα: «Άμεση ανάγκη λειτουργίας της παιδιατρικής κλινικής στον Νομό Αργολίδας».

Τον λόγο έχει ο κύριος συνάδελφος.

**ΑΝΔΡΕΑΣ ΠΟΥΛΑΣ:** Ευχαριστώ, κύριε Πρόεδρε.

Κυρία Υπουργέ, και εγώ με τη σειρά μου να ευχηθώ καλή θητεία, δύναμη γιατί θα πρέπει να την έχετε, γιατί το ΕΣΥ θα πρέπει να στηριχθεί.

Η ερώτησή μου σήμερα έχει δύο σκέλη. Το πρώτο είναι το γενικότερο. Γνωρίζετε πολύ καλά ότι το τελευταίο διάστημα αυξάνονται οι νοσηλείες σε παιδιατρικά περιστατικά ειδικά για ηλικίες κάτω των δώδεκα λόγω του ότι δεν έχουν πρόσβαση στο εμβόλιο. Μάλιστα λένε ότι ένα στα τέσσερα παιδιά πιθανόν να χρειαστεί νοσηλεία. Αυτό είναι το γενικότερο θέμα το οποίο θα πρέπει να το αντιμετωπίσετε γιατί στην Αθήνα και πιθανόν και στη Θεσσαλονίκη να υπάρχουν παιδιατρικά νοσοκομεία. Απ’ ό,τι διάβασα, απ’ ό,τι έμαθα, απ’ ό,τι είδα σκέφτεστε να πάρετε κλίνες από τον ιδιωτικό τομέα για νοσηλεία non COVID περιστατικών στον ιδιωτικό τομέα και COVID στο δημόσιο.

Από την άλλη μεριά όμως υπάρχει και η περιφέρεια. Η Αργολίδα, εκεί που εκλέγομαι, έχει δύο νοσηλευτικές μονάδες. Με την προκήρυξη που έγινε, με τους πεντακόσιους τριάντα τέσσερις γιατρούς ειδικευμένους που βγάλατε πριν λίγο καιρό, δόθηκε μία θέση για το Άργος, μία θέση για το Ναύπλιο και μία θέση για το Κέντρο Υγείας Κρανιδίου.

Πέρα από αυτό υπάρχει και μια παιδιατρική κλινική η οποία έχει τα τελευταία χρόνια δυο-τρεις φορές εγκαινιαστεί, αλλά δεν έχει λειτουργήσει ποτέ. Το ζητούμενο είναι τώρα, που πιθανολογώ ότι πιθανόν να έχουμε αύξηση νοσηλειών στα παιδιά της Αργολίδας, δεν θα πρέπει να έχουμε μια κλινική να νοσηλευτούν; Λογικό ακούγεται το αίτημά μου.

Από την άλλη μεριά, έτσι όπως υπάρχει η πολυδιάσπαση των δομών αυτή τη στιγμή παιδιατρική κλινική για να λειτουργήσει δεν μπορεί, γιατί στο Άργος υπάρχει μόνο ένας επιμελητής Β΄ και η θέση που προκηρύχθηκε πότε θα καλυφθεί, πότε θα έρθει; Επικουρικοί δεν πάνε. Ιδιώτες έγινε πρόσκληση, αλλά κανένας δεν πήγε με αποτέλεσμα τώρα, εάν πρέπει να λειτουργήσει παιδιατρική κλινική, πώς θα τη λειτουργήσετε; Τι σκέφτεστε να κάνετε γι’ αυτό και γενικότερα τι σκέφτεστε να κάνετε και για την υπόλοιπη Ελλάδα, για την υπόλοιπη περιφέρεια που αντιμετωπίζει τα ίδια προβλήματα;

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει η κυρία Υπουργός.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ευχαριστώ πάρα πολύ.

Όπως καταλαβαίνετε έχω ιδιαίτερη ευαισθησία στο θέμα. Πρώτα απ’ όλα γιατί είμαι γιατρός και επίσης γιατί είμαι μητέρα, γιατί είχα παιδιά μικρά, γιατί χρειάστηκε να τα πάω στο «Παίδων» κάποια εποχή, γιατί όλοι χρειαζόμαστε νοσηλείες.

Έχουμε μια πραγματική πανδημία που σ’ αυτό το κύμα φαίνεται να απειλεί τα παιδιά άρα είμαστε με το βλέμμα στραμμένο στα σχολεία και παρακολουθούμε την εξέλιξη της διάδοσης και της διασποράς της πανδημίας σε δημοτικά, γυμνάσια και λύκεια, έχοντας ανά πάσα ώρα και στιγμή την επιχειρησιακή δυνατότητα και ετοιμότητα για την αντιμετώπιση ενδεχόμενης έξαρσης.

Παρ’ όλο που η σχολική χρονιά ξεκίνησε καλά, χωρίς ιδιαίτερα προβλήματα τις δύο πρώτες εβδομάδες και το γεγονός αυτό είναι θετικό και μας γεμίζει αισιοδοξία και ελπίζουμε ότι θα συνεχιστεί, δεν έχουμε πολλές νοσηλείες παιδιών, σε καμμία περίπτωση όμως δεν μας εφησυχάζει. Το αντίθετο θα έλεγα, μάλιστα. Γι’ αυτό έχουμε έτοιμο ένα πλάνο ανά υγειονομική περιφέρεια, ανά νοσοκομείο και κέντρο υγείας.

Πριν αναφερθώ συγκεκριμένα στο πλάνο του Υπουργείου Υγείας θα ήθελα για μια ακόμη φορά και από αυτό το Βήμα να απευθύνω έκκληση στα παιδιά και στους γονείς να εμβολιαστούν γιατί αυτή είναι η πιο σίγουρη και γρήγορη ασπίδα προστασίας για τα ίδια τα παιδιά, αλλά και για όλους τους υπόλοιπους, για τους γονείς, για τους παππούδες, για όλη την οικογένεια, για όλους τους φίλους.

Στο πλαίσιο του σχεδιασμού που έχουμε για την αντιμετώπιση και της πανδημίας και των παιδιατρικών προβλημάτων και τις ανάγκες νοσηλείας αυξάνουμε τη δύναμη των κλινών των παιδιατρικών κλινικών αυξάνοντας τόσο τη δύναμη των απλών κλινών για νοσηλεία COVID παράλληλα στις παιδιατρικές κλινικές, αλλά και αυξάνοντας τις κλίνες ΜΕΘ για τη νοσηλεία παιδιών με COVID-19. Ορίζουμε κέντρα υγείας ειδικά για τη διαχείριση, υποδοχή και εξέταση των ύποπτων περιστατικών και ενισχύουμε με ιατρικό προσωπικό ειδικότητες παιδιατρικής.

Το να έχουμε έτοιμες δομές παιδιατρικής είναι για μας δεδομένο και αδιαπραγμάτευτο, δηλαδή η ετοιμότητα. Ένα πολύ σημαντικό θέμα για μας είναι το να είναι τα τμήματα που θα πάρουν τα παιδιά ετοιμοπόλεμα, να είναι έμπειρα, να μην ξεκινήσουμε άλλες δομές αυτή τη στιγμή που δεν είναι έμπειρες. Άρα ξεκινάμε με το υπάρχον υλικό, τις μεγάλες κλινικές, που μπορούν να έχουν τα παιδιά έναν συνδυασμό που έχουμε στην Αθήνα, που όπως ξέρετε, τα δύο μεγάλα νοσοκομεία είναι το ένα δίπλα στο άλλο μέσα στο κέντρο της Αθήνας και εκεί βλέπουμε τα παιδιά βασικά. Δεν έχουμε γεμίσει δομές δηλαδή με παιδιατρικές κλινικές σε όλο το Λεκανοπέδιο.

Όπου υπάρχουν ελλείψεις θα καλυφθούν και θα παρέμβω προσωπικά ώστε να εξασφαλίσω ότι δεν θα μείνει καμμία παιδιατρική κλινική χωρίς το απαραίτητο προσωπικό. Αυτό είναι και δέσμευση του Πρωθυπουργού μας, που ενδιαφέρεται πάρα πολύ και που έχει κάνει ήδη αρκετές συναντήσεις με όλες τις παιδιατρικές εταιρείες και τους εκπροσώπους των παιδιάτρων για να είμαστε όλοι σε ετοιμότητα.

Αναφορικά τώρα με την Αργολίδα και την παιδιατρική κλινική αρχικά η Αργολίδα έχει το προνόμιο να διαθέτει δύο νοσοκομειακές μονάδες. Είπατε για την πολυδιάσπαση και θέλω και τη δική σας θέση για την πολυδιάσπαση και πώς πρέπει να την αντιμετωπίσουμε, αν πρέπει να την έχουμε ή αν θα πρέπει να την αλλάξουμε. Αυτή τη στιγμή πράγματι, όπως είπατε, η παιδιατρική κλινική υπολειτουργεί από το 2012, ενώ από το 2015 έπαψε τελείως να λειτουργεί. Άρα δεν την εγκαινιάζουμε ως καινούργια, αλλά υπήρχε και σταμάτησε να λειτουργεί από το 2015. Το πρόβλημα αυτό το γνωρίζω.

Δεσμεύομαι ότι θα ξεπεράσουμε τις δυσκολίες και θα ξεκινήσει η λειτουργία της παιδιατρικής κλινικής στο Άργος το συντομότερο δυνατό. Έχουμε ήδη προκηρύξει δύο μόνιμες θέσεις παιδιάτρων και ήδη έχουν μετακινηθεί δύο παιδίατροι από κέντρα υγείας. Και να θυμίσω ότι παράλληλα υπάρχουν, όπως είπατε και εσείς, οι δύο παιδίατροι στο Νοσοκομείο Ναυπλίου.

Είμαι στέλεχος των περιφερειακών νοσοκομείων, όπως είπα, και ήδη είναι ζήτημα υψηλής προτεραιότητας για μας και για τον λόγο αυτό προωθούμε στοχευμένες νομοθετικές παρεμβάσεις, ώστε να δοθούν κίνητρα στους γιατρούς.

Να απαντήσω και στο δεύτερο ερώτημα τώρα, κύριε Πρόεδρε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε και δευτερολογία, κυρία Υπουργέ.

Παρακαλώ να είναι εντός του χρόνου και οι Βουλευτές και οι Υπουργοί.

Τον λόγο έχει ο κ. Πουλάς.

**ΑΝΔΡΕΑΣ ΠΟΥΛΑΣ:** Ευχαριστώ και πάλι, κύριε Πρόεδρε.

Κυρία Υπουργέ, το πρόβλημα με την Αργολίδα είναι ότι η παιδιατρική κλινική στο Άργος, μιας και δούλευα εκεί και γνωρίζω πολύ καλά τα πράγματα, τα τελευταία δεκαπέντε χρόνια δεν δουλεύει. Δηλαδή υπήρχε μέχρι το 2004, μετά σταμάτησε να λειτουργεί, ήταν ένας γιατρός, έπαψε. Από τότε δεν έχει ξαναλειτουργήσει.

Το ζητούμενο είναι τώρα, που το σίδερο καίει, εάν αύριο έχουμε περιστατικά που χρειάζονται νοσηλεία, που θα πάνε. Αυτό είναι το πρόβλημά μας, δηλαδή ότι πρέπει να το δούμε άμεσα, τώρα. Γιατί μακροπρόθεσμα δεν θα διαφωνήσω, αλλά υπάρχουν και άλλες λύσεις τις οποίες είμαι στη διάθεσή σας να τις κουβεντιάσουμε και να δούμε συνολικά το πώς θα εξελιχθεί η όλη ιστορία στον συγκεκριμένο νομό μου. Γιατί, όπως είπατε και εσείς, έχουμε δύο νοσηλευτικές μονάδες. Τρεις ημέρες εφημερεύει την εβδομάδα το ένα και δύο ημέρες εφημερεύει το άλλο, τα σαββατοκύριακα εναλλάξ. Είναι πράγματα τα οποία ακούγονται περίεργα, αλλά πρέπει κάποια στιγμή να δοθεί μία λύση.

Και αυτό που επιμένω, γι’ αυτό και κάνω και τις ερωτήσεις και για το θέμα της παιδιατρικής και για άλλα προβλήματα που υπάρχουν, είναι ότι κάποια στιγμή θα πρέπει συνολικά να αντιμετωπίσουμε το πρόβλημα στην Αργολίδα.

Εγώ έχω προτείνει μία λύση η οποία ήταν ένα νέο νοσοκομείο. Αυτό το πρότεινα εγώ, αλλά προς το παρόν ακόμα δεν υπάρχει κάτι.

Το θέμα είναι ότι πρέπει εσείς τώρα, πρώτον, να δώσετε λύση και, δεύτερον, μετά να δούμε και μακρύτερα το πώς θα εξελιχθούν τα πράγματα. Τελεία με την Αργολίδα.

Στο γενικότερο τώρα πλαίσιο στη βόρεια Ελλάδα, αυτή τη στιγμή υπάρχουν πάρα πολλά κρούσματα, υπάρχει μεγάλο ποσοστό ανεμβολίαστων ανθρώπων. Δεν πήγε καλά το πρόγραμμα του εμβολιασμού στη βόρεια Ελλάδα. Συνέπεια αυτών είναι ότι θα έχουμε αυξημένες νοσηλείες παιδιών.

Είδατε χαρακτηριστικό παράδειγμα σε ένα σχολείο της Θεσσαλονίκης. Την Παρασκευή ήταν δύο τα κρούσματα. Μέσα στο Σαββατοκύριακο έγιναν τέσσερα. Μετά έφτασαν είκοσι, πενήντα. Έκλεισε το σχολείο. Κάποια από αυτά θα χρειαστούν νοσηλεία. Η Θεσσαλονίκη μπορεί να αντέξει με τα παιδιατρικά νοσοκομεία που έχει αυτή τη στιγμή, αν αυξηθούν οι νοσηλείες των περιστατικών με COVID;

Αυτή είναι, δηλαδή, η ερώτησή μου κι επιμένω σε αυτό, γιατί δεν μπορεί να πηγαίνουμε κατόπιν εορτής να κάνουμε πράγματα. Πρέπει πριν να φροντίσουμε να έχουμε εξασφαλίσει κλίνες, για να μπορούν τα παιδιά του κάθε Έλληνα να νοσηλευτούν εκεί που πρέπει.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία Υπουργέ.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ευχαριστώ πολύ.

Έχετε απόλυτο δίκιο και αυτό υπάρχει ακριβώς στο σχέδιο, γιατί κανείς μας δεν θέλει να κινδυνέψει κανένα παιδί. Γι’ αυτό σας είπα ότι θέλουμε να πάμε σε κλινικές που είναι οργανωμένες ήδη και ξεκινάμε από εκεί.

Δεν θα σας απαντήσω για το συνολικό σχέδιο της Ελλάδας, γιατί θα βγω τελείως εκτός χρόνου. Θα σας απαντήσω για την Πελοπόννησο.

Η έξαρση της πανδημίας είναι κάτι που απευχόμαστε όλοι και γι’ αυτό είναι πολύ σημαντικό να εμβολιαστούμε. Ο εμβολιασμός δεν έχει πάει άσχημα, αλλά θέλουμε παραπάνω να πείσουμε τον κόσμο και προσπαθούμε και με τους δήμους και τις κοινότητες και την Εκκλησία και τους ανθρώπους που σε τοπικές κοινωνίες επηρεάζουν τον κόσμο, να τους βάλουμε ταγούς και να τους βάλουμε να οδηγήσουν την κοινωνία στον εμβολιασμό.

Σε περίπτωση έξαρσης της πανδημίας θα διατεθούν κλίνες και από άλλα περιφερειακά νοσοκομεία. Αναλυτικότερα, θα χρησιμοποιηθούν σαράντα τρεις απλές παιδιατρικές κλίνες, που θα είναι: είκοσι μία στο Γενικό Νοσοκομείο Πατρών -αυτά είναι ήδη τακτοποιημένα-, δεκαέξι κλίνες στο Νοσοκομείο Ιωαννίνων, όπου η ΥΠΕ, όπως ξέρετε, είναι μεγάλη, με δυνατότητα ανάπτυξης επιπλέον κλινών εφόσον κριθεί αναγκαίο, και έξι κλίνες στο Γενικό Νοσοκομείο Καλαμάτας. Σύμφωνα με το σχεδιασμό μας θα υπάρχουν διαθέσιμες τρεις παιδιατρικές ΜΕΘ για COVID στο Νοσοκομείο Πατρών και υπάρχει επιπλέον δυνατότητα μετατροπής πρόσθετων ΜΕΘ παίδων και εφήβων κλινών. Ωστόσο να επαναλάβω ότι δεν νομίζω ότι θα φτάσουμε εκεί. Εάν φτάσουμε πάντως, είμαστε έτοιμοι.

Αυτό που βλέπουμε μέχρι στιγμής είναι ότι και τα παιδιά και οι γονείς έχουν δείξει υπευθυνότητα και νομίζω ότι θα πάμε καλά. Όμως, έχουμε προετοιμαστεί για κάθε ενδεχόμενο.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τώρα θα συζητηθεί η πρώτη με αριθμό 8108/19-7-2021 ερώτηση του κύκλου των αναφορών και ερωτήσεων του Βουλευτή Δράμας του ΣΥΡΙΖΑ - Προοδευτική Συμμαχία κ.Θεόφιλου Ξανθόπουλουπρος τον Υπουργό Υγείας,με θέμα: «Συνεχιζόμενη υποβάθμιση και υποστελέχωση του Νοσοκομείου Δράμας σε ιατρικό και νοσηλευτικό προσωπικό - Κυβερνητική απροθυμία για ουσιαστική ενίσχυσή του - Ανάθεση καθαριότητας σε εργολάβους - Σχέδια συγχώνευσης και κατάργησης μονάδων και κλινικών του νοσοκομείου».

Παρακαλώ, κύριε συνάδελφε, έχετε το λόγο για δύο λεπτά.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ, κύριε Πρόεδρε.

Κυρία Υπουργέ, έχετε τις θερμές μου ευχές για ευόδωση της προσπάθειας και να πάνε όλα καλά. Θα αντιμετωπίσετε την κρίση και την επίκριση τη δική μου για πεπραγμένα άλλων, γιατί αυτή η ερώτηση κατατέθηκε, λόγω του ότι στη Δράμα είχαμε πολύ σοβαρά προβλήματα με τον κορωνοϊό, το Φεβρουάριο του 2021 και έμεινε αναπάντητη. Επανήλθα τον Ιούνιο του 2021 μετά από τεσσεράμισι μήνες. Δεν ευτύχησαν να έχω απάντηση από τον ομόλογό σας, τον κ. Κικίλια. Στις 15 Ιουλίου την επανακατέθεσα και τη μετέτρεψα πλέον σε επίκαιρη. Γι’ αυτό, κύριε Πρόεδρε, υπάρχει πλειάδα ερωτημάτων που δεν προσιδιάζουν σε μία προφορική διαδικασία, αλλά είναι απότοκο της συμπεριφοράς του Υπουργείου.

Κυρία Υπουργέ, γνωρίζει όλη η Ελλάδα ότι η Δράμα είναι μία από τις πλέον πληγείσες περιοχές της Ελλάδας από την πανδημία. Το εφιαλτικό δίμηνο Νοεμβρίου - Δεκεμβρίου μετρήσαμε πάνω από τριακόσιους νεκρούς στην περιοχή μας. Και οι νεκροί για μας δεν είναι στατιστικά μεγέθη. Στην επαρχία είναι άνθρωποι που είναι γείτονες, φίλοι, συμμαθητές πελάτες και καταλαβαίνετε ότι το νέφος του τρόμου επικάθησε βαρύ πάνω από την πόλη. Ατυχώς, σε αυτή την πολύ δύσκολη στιγμή φάνηκε η ανεπάρκεια του νοσοκομείου και οι πολύ σοβαρές αδυναμίες που επέδειξε το Εθνικό Σύστημα Υγείας.

Η κατάσταση εκτός ελέγχου προκύπτει όχι μόνο από τα θύματα αλλά και απ’ αυτή καθ’ αυτή την πραγματικότητα, που αναδεικνύουν τα δημοσιεύματα, η αποτύπωση της εποχής εκείνης, όπως καταγράφεται στις ανακοινώσεις του σωματείου, στις ανακοινώσεις των ιατρών του νοσοκομείου. Παρά τις προσπάθειες της διοικήτριας του νοσοκομείου να διασκεδάσει τις ανησυχίες, η πανδημία επέμεινε. Η Ομοσπονδία Ενώσεων Νοσοκομειακών Γιατρών με ανακοίνωσή της στις 28-11-2020 εξηγούσε στον κ. Κοντοζαμάνη και στον κ. Κικίλια τότε ότι το πρόβλημα δεν είναι της Δράμας και ότι είναι του νοσοκομείου. Υπήρξαν δημοσιεύματα του κ. Τέλλογλου στην «ΚΑΘΗΜΕΡΙΝΗ». Και εν πάση περιπτώσει, αντιλαμβάνεστε ότι όλη αυτή η ιστορία είχε το τραγικό αποτέλεσμα που σας ανέφερα.

Ο Ιατρικός Σύλλογος είναι στην προμετωπίδα της προσπάθειας αυτής για την εύρεση λύσης. Υπάρχει έλλειψη μοριακού συστήματος RT PCR και έχουμε καθυστέρηση στην ανίχνευση και την καταγραφή των κρουσμάτων.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε.

**ΘΕΟΦΙΛΟΣ ΞΑΝΘΟΠΟΥΛΟΣ:** Τελειώνω, κύριε Πρόεδρε. Σας είπα ότι ήταν γραπτή και έχει πλειάδα ερωτημάτων. Γι’ αυτό παρακαλώ να έχω τη στοιχειώδη κατανόησή σας.

Υπήρξε ένα θέμα με τις φιάλες οξυγόνου, το οποίο όμως, απ’ όσο έχω πληροφορηθεί, αποκαταστάθηκε. Υπάρχουν απαράδεκτες δηλώσεις της τότε πολιτικής ηγεσίας που αφορούν τους πολίτες της Δράμας και την κατάστασή της ΜΕΘ και σας ζητώ με το ερωτηματολόγιό μου να τις διευκρινίσετε και να τις απαντήσετε. Και τέλος, ζητώ για να μην αναφέρω τα είκοσι ερωτήματα, να καταθέσετε με το αίτημα της κατάθεσης των εγγράφων την αλληλογραφία του νοσοκομείου της 4ης ΥΠΕ και των υπηρεσιών του Υπουργείου σχετικά με τις ανάγκες του Νοσοκομείου Δράμας, τις προκηρύξεις θέσεων μονίμων και συμβασιούχων ιατρών και νοσηλευτικού προσωπικού που έγιναν για το Νοσοκομείο Δράμας και τα έγγραφα για την πρόσληψη και την ανάληψη υπηρεσίας, την αλληλογραφία των αρμοδίων υπηρεσιών για την ανάγκη προμήθειας μοριακού αναλυτή και όλα τα υγειονομικά έγγραφα για τις ενδεχόμενες αναφορές γιατρών σχετικά με την εσπευσμένη προμήθεια φιαλών οξυγόνου.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ευχαριστώ πολύ για την ερώτηση.

Όπως ξέρετε, είμαι γιατρός στο σύστημα υγείας τριάντα χρόνια. Δεν ήμουν στο Υπουργείο, αλλά ήμουν στο ΚΕΣΥ. Ως Πρόεδρος του ΚΕΣΥ και ως πνευμονολόγος μάχιμη ανέβηκα στη βόρεια Ελλάδα πέρυσι στο δεύτερο κύμα, που ήταν πραγματικά θανατηφόρο για τη βόρεια Ελλάδα, και η κατάσταση ήταν μια κατάσταση που δεν μπορεί να αντιμετωπιστεί από πολλές άλλες χώρες της Ευρώπης. Δηλαδή, να σας πω ότι νοσοκομεία που ήταν φτιαγμένα για να έχουν τριάντα ασθενείς με λοιμώξεις του αναπνευστικού, το πολύ, βρέθηκαν με εκατόν εβδομήντα. Αυτές είναι οι συνθήκες της πανδημίας. Η Ιταλία αντίστοιχα τους έβαλε σε σκηνές και πέθαιναν σωρηδόν. Εμείς -δόξα τω Θεώ- δεν χρειάστηκε να το κάνουμε. Προβλήματα υπήρξαν και τα είδα με τα μάτια μου. Πράγματι, το οξυγόνο, άμα είναι ένα σύστημα που είναι φτιαγμένο για τριάντα λοιμώξεις το χρόνο και ξαφνικά έχει εκατόν εβδομήντα σε μία στιγμή που χρειάζονται όλοι οξυγόνο, όπως καταλαβαίνετε, θα υπάρξουν προβλήματα. Λύθηκαν γρήγορα.

Άρα νομίζω ότι, σε σχέση με το τι συνέβη σε άλλα κράτη της Ευρώπης, τα καταφέραμε πολύ καλά. Και ναι, τα μικρά νοσοκομεία πιέστηκαν πιο πολύ στη βόρεια Ελλάδα με το κύμα. Είναι γεγονός. Παρ’ όλα αυτά, νομίζω ότι η αντιμετώπιση ήταν καλή.

Για το PCR θα το δω. Δεν το ξέρω αν υπάρχει ή όχι.

Με ρωτήσετε στην ερώτηση που έχω στα χέρια μου αν θα κλείσει το νοσοκομείο. Αυτό μπορώ να σας το πω πολύ καθαρά. Δεν θα κλείσει το νοσοκομείο. Η Δράμα έχει νοσοκομείο και θα συνεχίσει να έχει, όπως θα έχει η Καβάλα, η Αλεξανδρούπολη και όλες οι άλλες πόλεις. Δεν θα κάνουμε καμμία μείωση λειτουργιών και δραστηριοτήτων που να αφορά τμήματα και κλινικές και νομίζω ότι προχωράμε συγκροτημένα στο χάρτη υγείας.

Να σας πω τώρα τι έχουμε κάνει για την ενίσχυση του νοσοκομείου σε αυτά τα δύο χρόνια της Κυβέρνησης. Ενισχύσαμε το νοσοκομείο με προσωπικό. Έγιναν προκηρύξεις τριάντα μόνιμων θέσεων κλάδων γιατρών ΕΣΥ. Οι δέκα από αυτές το 2020 και είκοσι το 2021. Και μιλάμε για μόνιμες θέσεις γιατρών. Οι πέντε είναι σε βαθμό διευθυντή. Οι επτά σε βαθμό επιμελητή Α΄ και δεκαοκτώ σε βαθμό επιμελητή Β΄.

Και οι ειδικότητες είναι αναισθησιολογία, παθολογία, πνευμονολογία, καρδιολογία και ουρολογία.

Μιλώντας για το επικουρικό προσωπικό, προχωρήσαμε επίσης σε προσλήψεις δεκατεσσάρων γιατρών διαφόρων ειδικοτήτων για την αντιμετώπιση της πανδημίας, σαράντα δύο νοσηλευτών και βοηθών νοσηλευτών και σαράντα ένα άτομα που είναι παραϊατρικό προσωπικό και όλα αυτά εν μέσω πανδημίας και όχι υπό κανονικές συνθήκες.

Είμαστε τώρα εδώ για την επόμενη μέρα, για το ΕΣΥ που θέλουμε να υπάρχει από εδώ και πέρα και για τα νοσοκομεία της χώρας, όχι μόνο της Δράμας, αλλά όλα τα νοσοκομεία της χώρας και το τέλος του έτους, όπως είπα ήδη, προκηρύσσουμε τέσσερις χιλιάδες θέσεις νοσηλευτικών ειδικοτήτων και εννιακόσιες δέκα θέσεις λοιπού παραϊατρικού προσωπικού. Να είστε σίγουρος ότι σε αυτές τις θέσεις περιλαμβάνονται και θέσεις επικουρικών που δουλεύουν αυτή τη στιγμή στα νοσοκομεία και φυσικά θέλουμε να τους κρατήσουμε και για να τους ανταμείψουμε για την προσπάθειά τους και γιατί τα νοσοκομεία χρειάζονται ανθρώπους.

Οι συμβάσεις ήδη των ανθρώπων που είναι επικουρικοί παρατείνονται με τροπολογία που κατατίθεται και θα τους δοθεί, επίσης, η δυνατότητα μονιμοποίησης μέσω του αντίστοιχου διαγωνισμού του ΑΣΕΠ. Είπαμε ήδη για τα κίνητρα που θέλουμε να δώσουμε στους γιατρούς και προωθούμε τις αντίστοιχες ρυθμίσεις.

Και τώρα θα αναφερθώ στις υποδομές. Στο Νοσοκομείο Δράμας δόθηκαν 6,5 εκατομμύρια ευρώ για προμήθεια ιατροτεχνολογικού εξοπλισμού και υλοποιήθηκαν ή υλοποιούνται αυτά τα τελευταία δύο χρόνια, και 6,5 εκατομμύρια ευρώ από το επόμενο ΕΣΠΑ έχουν ήδη εγκριθεί από το Υπουργείο Υγείας για την επέκταση του ΤΕΠ και της ΜΕΘ.

Εγκρίνεται η προμήθεια καινούργιου μαγνητικού τομογράφου που είναι 1 εκατομμύριο ευρώ, αξονικού τομογράφου αξίας 500.000 ευρώ και υπέρηχου αξίας 300.000 ευρώ. Θα δοθούν επίσης 2 με 2,5 εκατομμύρια για ανακατασκευή των κτηρίων του νοσοκομείου και για να στεγαστούν νέες, αλλά και υφιστάμενες δραστηριότητες, όπως, παραδείγματος χάριν, θάλαμοι αρνητικής πίεσης που είδατε ότι χρειάστηκαν στον COVID και κυρίως για να αποκαταστήσουμε θέματα αδειοδοτήσεων, όπως, παραδείγματος χάριν, το φαρμακείο που δεν έχει άδεια. Αυτά θα χρηματοδοτηθούν από το ΕΣΠΑ της περιφέρειας και από το Ταμείο Ανάκαμψης.

Και για να μη σας κουράσω πολύ, θα αναφέρω επίσης στα υπόλοιπα στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Ξανθόπουλε, έχετε τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Κυρία Υπουργέ, θα επιμείνω, γιατί η τραγικότητα της κατάστασης δεν επιτρέπει σε κανέναν μας να καλυπτόμαστε πίσω από στατιστικά μεγέθη και ποσά. Η Δράμα περνάει ένα δεύτερο μίνι lockdown. Είναι επιβαρυμένη περιοχή. Είμαστε πρώτοι σε θανάτους πλέον ανά εκατό χιλιάδες κατοίκους. Οι συσκέψεις στον ιατρικό σύλλογο είναι συνεχείς και μάλιστα ο Πρόεδρος του Ιατρικού Συλλόγου Αθηνών, από όσο πληροφορήθηκα, την Τετάρτη. Υπάρχει ένα αίτημα πανδραμινό να κηρυχθεί το Νοσοκομείο της Δράμας άγονο για να επισπευσθούν οι διαδικασίες. Αυτό δεν αποτελεί αντικείμενο της ερώτησης, αλλά είναι σε συνέχεια των όσων είπατε.

Κινητοποιήθηκε όλη η κοινωνία της Δράμας σε ένα πανδραμινό συλλαλητήριο για να στηρίξει τον αγώνα των νοσοκομειακών απέναντι στην κυβερνητική αδιαφορία. Επανήλθε η κλινική COVID στο Νοσοκομείο της Δράμας με ό,τι αυτό σημαίνει ότι μετατρέπεται το ΕΣΥ στο σύστημα μιας νόσου.

Όλα αυτά τα στοιχεία είναι που θέλω να καταστήσω γνωστά σε εσάς για να αντιληφθείτε ότι τα πράγματα δεν επιδέχονται καμμίας αναβολής. Σας λέω το εξής και σαν γιατρός θα με καταλάβατε πάρα πολύ καλά: Ήρθε εγκύκλιος του νοσοκομείου που ζητάει από οκτώ γιατρούς να εκπαιδευτούν αυτοβούλως σε ταχύρρυθμα σεμινάρια διασωληνώσεων. Και ρώτησαν βέβαια οι άνθρωποι αν θα έχουν ευθύνες ποινικές και τι θα γίνει. Καταλαβαίνετε ότι οι ουσιαστικές λύσεις απαιτούν μακροπρόθεσμη στρατηγική και επίσπευση των διαδικασιών. Και εκεί θα κριθείτε, κύρια Υπουργέ, και όχι στις καλές προθέσεις για τις οποίες κανείς μας δεν αμφιβάλλει και γιατί είστε πολίτης της ελληνικής δημοκρατίας και γιατί είστε γιατρός.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Θέλω να σας πω ότι μας βοηθάει πάρα πολύ το γεγονός ότι συζητάτε το θέμα της εκπαίδευσης στα ΤΕΠ. Όπως ξέρετε προκηρύχθηκαν θέσεις γιατρών στα ΤΕΠ τα οποία ΤΕΠ πρέπει να μπορούν αυτόνομα να κάνουν καλά τους αρρώστους που έρχονται με επείγοντα προβλήματα, γι’ αυτό είναι τα ΤΕΠ. Υπάρχει δε ΦΕΚ από το 2007 το οποίο λέει ότι όλοι οι γιατροί στα νοσοκομεία πρέπει να έχουν πιστοποιητικό για καρδιοαναπνευστική αναζωογόνηση και δεν το κάνουμε. Άρα ένα από τα πρώτα πράγματα -και το λέω επειδή είμαι γιατρός μάχιμη- που πρέπει να κοιτάξουμε είναι ότι δεν νοείται να φτάνει άρρωστος σε νοσοκομείο και να μην είναι όλοι οι γιατροί εκπαιδευμένοι να κάνουν μια περίδεση τραύματος, να κάνουν διαχείριση αεραγωγού και να μπορούν να σώσουν τη ζωή του.

Τα προγράμματα, λοιπόν, αυτά για την εκπαίδευση της διαχείρισης του αεραγωγού τα ξεκινάω εγώ ότι θα τα κάνω σε όλα τα νοσοκομεία και θεωρώ ότι πρέπει να τα στηρίξουμε όλοι, γιατί είναι πάρα πολύ σημαντικά και σώζουν ζωές. Άρα δεν μπορώ να καταλάβω πώς ένας γιατρός μπορεί να πει «δεν θέλω να εκπαιδευτώ» ή «γιατί θα εκπαιδευτώ». Θα εκπαιδευτώ γιατί είμαι γιατρός στα ΤΕΠ και γιατί στα ΤΕΠ πρέπει να είμαι ετοιμοπόλεμος και να μπορώ να σώσω τη ζωή κάποιου ανθρώπου. Αν έρθει κάποιος και χρειάζεται διαχείριση αεραγωγού, θα πρέπει να κάνω διαχείριση αεραγωγού. Γι’ αυτό είμαι στα ΤΕΠ.

Συγγνώμη που το λέω, αλλά νομίζω ότι αυτό είναι το βασικό νόημα. Και νομίζω ότι αυτό είναι κάτι που θέλουμε να κάνουμε και το κάνουμε με την πανεπιστημιακή κλινική για τα επείγοντα του «Αττικού» που είναι άνθρωποι εκπαιδευμένοι, που έχουν πιστοποίηση.

Κάνουμε αντίστοιχα σεμινάρια με το ΕΚΑΒ σε όλη την Ελλάδα για τη διαχείριση του τραύματος, που νομίζω ότι είναι πάρα πολύ σημαντική. Σκεφτείτε ότι γίνονται χιλιάδες τροχαία ατυχήματα κάθε χρόνο στην Κρήτη, στη Σίφνο, στη Δράμα, οπουδήποτε μπορείτε να φανταστείτε, σε ορεινές περιοχές που είναι δύο ώρες μακριά από το νοσοκομείο. Δεν πρέπει να εκπαιδεύσουμε μόνο τους γιατρούς. Πρέπει να εκπαιδεύσουμε τους πολίτες που καταλαβαίνουν να μπορούν να κάνουν μια περιδίνηση, να μπορούν να σταματήσουν την αιμορραγία και να φτάσει ο ασθενής, ο τραυματίας ζωντανός στο νοσοκομείο.

Άρα αυτά είναι πράγματα που πρέπει όχι να συζητήσουμε, αλλά να βοηθήσουμε όλοι να γίνουν και να είμαστε πάρα πολύ θετικοί σε αυτό. Αυτό είναι πάρα πολύ σημαντικό και γίνεται σε όλες τις χώρες του κόσμου. Θέλουμε και εθελοντές να λάβουν μέρος σε αυτά τα σεμινάρια και τους ίδιους τους γιατρούς.

**ΝΙΚΟΛΑΟΣ ΗΓΟΥΜΕΝΙΔΗΣ:** Να στελεχώσετε και το ΕΚΑΒ.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Φυσικά να στελεχώσουμε και το ΕΚΑΒ.

Αλλά ακούστε, για τα επείγοντα πρέπει να είναι άνθρωποι παντού. Παραδείγματος χάριν, στη Χίο δεν είναι το ασθενοφόρο παντού, άρα είναι σημαντικό να έχουμε εκπαιδευμένους ανθρώπους και στα ΤΕΠ και παντού.

Τώρα, να σας απαντήσω στα υπόλοιπα για τη Δράμα, αν θέλετε να τα ακούσετε. Σημειώνω το άγονο και σημειώνω τα PCR. Να σας θυμίσω ότι εξακολουθούμε να είμαστε σε περίοδο πανδημίας και εμείς στο νοσοκομείο θέλαμε να γυρίσουμε πίσω σε νορμάλ λειτουργία και θα γυρίσουμε εν μέρει, αλλά δεν μπορεί να μη θεραπεύσουμε τους ασθενείς με COVID. Άρα όλα τα νοσοκομεία καλούνται αυτή τη στιγμή να διαχειριστούν και τα δύο. Είναι ανθρώπινο και πρέπει να το κάνουμε και για τους μεν αρρώστους και για τους δε.

Αυτά που έχουν γίνει στο Νοσοκομείο της Δράμας είναι ότι: Αναβαθμίστηκε, όπως είπατε, η παροχή οξυγόνου και να σας θυμίσω ότι αυτό ήταν πάρα πολύ σημαντικό. Αντικαταστάθηκε ο τρόπος που γίνεται η διαχείριση ηλεκτρικής ενέργειας, το δίκτυο παροχής ατμού, οι ανελκυστήρες, οι ανεμογεννήτριες. Διαμορφώθηκε ξεχωριστό ΤΕΠ για το ορθοπεδικό που είναι σημαντικό ειδικά επειδή υπάρχει πανδημία. Έγινε η προσπέλαση των ΑΜΕΑ εύκολη και στον εξωτερικό και στον εσωτερικό χώρο του νοσοκομείου. Δημιουργήθηκαν χώροι αναμονής περιστατικών COVID ξεχωριστά. Άλλαξε η ανακύκλωση των μηχανημάτων των κλινών, του χαρτιού και τα λοιπά και έγινε με απόλυτα τακτοποίηση του αρχείου του νοσοκομείου που δεν είχε γίνει ποτέ. Έγινε νέος χώρος ανάπαυσης, εστίασης και μελέτης των γιατρών. Έγιναν τουαλέτες ΑΜΕΑ που δεν είχαν γίνει. Σας λέω τα πιο απλά, αλλά για την καθημερινή ζωή των αρρώστων και των επισκεπτών είναι σημαντικά. Επίσης έγινε η αποκατάσταση φύτευσης περιμετρικά του νοσοκομείου.

Αυτό που θέλω να σας πω, λοιπόν, είναι ότι στηρίζουμε το Νοσοκομείο της Δράμας, όπως στηρίζουμε όλα τα νοσοκομεία. Πιστεύω απόλυτα ότι και οι γιατροί και όλοι οι υγειονομικοί είμαστε δοσμένοι σε αυτό που κάνουμε και ότι οι υπηρεσίες υγείας πρέπει να υπάρχουν παντού στη χώρα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύουν της 22-9-2021, ποινική δικογραφία που αφορά στον τέως Υφυπουργό Πολιτικής Προστασίας και Διαχείρισης Κρίσεων Νικόλαο Χαρδαλιά.

Συνεχίζουμε τώρα με την πέμπτη με αριθμό 1063/17-9-2021 επίκαιρη ερώτηση πρώτου κύκλου της Βουλευτού A΄ Αθηνών του ΜέΡΑ25 κ. Αγγελικής Αδαμοπούλουπρος τον Υπουργό Περιβάλλοντος και Ενέργειας, με θέμα: «Σοβαρές καταγγελίες για την τοποθέτηση κοντέινερ από τον Δήμο Αθηναίων ως προσωρινών σχολικών αιθουσών των 153ου και 154ου Νηπιαγωγείου Αθηνών στα Πατήσια».

Κυρία Αδαμοπούλου, έχετε τον λόγο.

**ΑΓΓΕΛΙΚΗ ΑΔΑΜΟΠΟΥΛΟΥ:** Σας ευχαριστώ πολύ, κύριε Πρόεδρε.

Κύριε Υπουργέ, η ερώτησή μου σχετίζεται με ένα μείζον θέμα, το οποίο έχει προκύψει στην περιοχή στα Πατήσια. Συγκεκριμένα, ο Δήμος Αθηναίων τέλη του 2020 έλαβε μία απόφαση, η οποία υλοποιήθηκε το καλοκαίρι, σε σχέση με την τοποθέτηση κάποιων κοντέινερ για τη στέγαση μαθητών προσχολικής ηλικίας σε ένα αδόμητο οικόπεδο, το οποίο βρίσκεται στα Πατήσια στην οδό Ιακωβάτων.

Η απόφαση υλοποιήθηκε κατόπιν έκδοσης μιας αρχικής άδειας έγκρισης εργασιών μικρής κλίμακας στις 30 Μαΐου του 2021, η οποία δεν προέβλεπε ότι στο οικόπεδο όπου θα τοποθετηθούν τα κοντέινερ θα προβεί το σχετικό συνεργείο σε κοπή δέντρων. Παρ’ όλα αυτά, το συνεργείο προέβη στον χώρο και άρχισε να κόβει δέντρα. Αυτό προκάλεσε, βεβαίως, την εντονότατη διαμαρτυρία των κατοίκων, γιατί πρόκειται για ένα πάρκο αναψυχής, τον μοναδικό πνεύμονα στην περιοχή, η οποία είναι ιδιαίτερα πυκνοκατοικημένη και αστικά βεβαρημένη. Ακολούθησε μια καταγγελία στην Πολεοδομία ενός κατοίκου, ο οποίος είναι και πολιτικός μηχανικός και ο οποίος διαπίστωσε πολλές πλημμέλειες.

Δυστυχώς, αυτή η απόφαση υλοποιήθηκε υπό καθεστώς και αδιαφάνειας, διότι ο δήμος δεν ήρθε σε δημόσια διαβούλευση με τους κατοίκους, αλλά χαρακτηρίζεται και το έργο από πλήθος παρατυπιών, όπως είναι το γεγονός ότι δεν υπάρχει διαπιστωτική απόφαση του δημοτικού συμβουλίου ως προς την ύπαρξη εναλλακτικών κατάλληλων κτηρίων που θα μπορούσαν να στεγάσουν τους μαθητές, παρά το γεγονός ότι η Αντιπολίτευση στο δημοτικό συμβούλιο είχε προτείνει μια λίστα με εναλλακτικά κτήρια, τα οποία ο δήμαρχος, ο δήμος, η πλειοψηφία, εν πάση περιπτώσει, τα απέρριψε συλλήβδην και αναιτιολόγητα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, θα θερμοπαρακαλούσα για την ανοχή σας, διότι είναι ένα πολύ σύνθετο πρόβλημα, το οποίο έχει πάει ήδη στη δικαιοσύνη. Ευχαριστώ πάρα πολύ.

Επίσης, δεν υπάρχει πρακτικό καταλληλότητας του χώρου για το ένα νηπιαγωγείο, το 153ο, ενώ για το 154ο, το άλλο νηπιαγωγείο, υπάρχει ένα πρακτικό καταλληλότητας, το οποίο είναι παντελώς αναιτιολόγητο και ανεπέρειστο, στερείται ερεισμάτων, διότι σκανδαλωδώς -θα έλεγα- το πρακτικό αυτό χαρακτηρίζει ότι το οικόπεδο είναι κατάλληλο για να στεγάσει τους μαθητές στα κοντέινερ, παρά το γεγονός ότι το οικόπεδο γειτνιάζει με ετοιμόρροπο κτήριο, το οποίο, μάλιστα, βρίσκεται πολύ κοντά στις γραμμές του τρένου. Μόλις 11,5 μέτρα, δηλαδή, από τα κοντέινερ είναι οι γραμμές του τρένου, υπάρχει ετοιμόρροπο κτήριο για το οποίο έχουν γίνει πάρα πολλές καταγγελίες στην Αστυνομία, στην Εισαγγελία Πρωτοδικών έχει σφραγιστεί, έχει σφραγιστεί και η παρακείμενη παιδική χαρά και υπάρχει και πρατήριο καυσίμων. Και, παρ’ όλα αυτά, η αρμόδια επιτροπή θεώρησε ότι ο χώρος είναι κατάλληλος χωρίς να αναφέρει καν τα δικαιολογητικά που προσκόμισε ο δήμος.

Αφού έγινε η καταγγελία στην Πολεοδομία από τον κάτοικο, ο οποίος έκανε εξαιρετική μελέτη ως μηχανικός, ήρθε ο δήμος, εξέδωσε μια δεύτερη άδεια αναθεωρητική της πρώτης, μόλις δεκαεπτά μέρες μετά την καταγγελία του μηχανικού, όπου προβλέπει τότε τις εργασίες κοπής δέντρων. Μιλάμε για τριάντα επτά δέντρα και χωρίς να έχει προηγηθεί καν τεχνική έκθεση μηχανικού ή γεωπόνου, όπως απαιτεί η σχετική νομοθεσία.

Καταλαβαίνετε ότι όλο αυτό προκάλεσε την εντονότατη διαμαρτυρία των κατοίκων, οι οποίοι έχουν προσφύγει ήδη στο Διοικητικό Εφετείο, έχουν καταθέσει αίτηση ακύρωσης με αίτηση χορήγησης ασφαλιστικών μέτρων για αναστολή εκτέλεσης των αποφάσεων.

Και, βεβαίως, να πούμε ότι πέρα από την υποβάθμιση του οικιστικού περιβάλλοντος και την επιδείνωση των όρων διαβίωσης των κατοίκων, ο ίδιος ο Συνήγορος του Πολίτη έχει αναφέρει, έχει επισημάνει ότι έχει δεχθεί πλήθος καταγγελιών και αναφορών σε σχέση με αυτές τις fast track λύσεις, οι οποίες δεν μπορούν να υποκαταστήσουν σε καμμία περίπτωση τις κτηριακές υποδομές, ότι δεν πληρούνται συνήθως κτηριολογικές προδιαγραφές και προϋποθέσεις και ότι τίθεται σε κάθε περίπτωση σε κίνδυνο αυτή τη στιγμή η ασφάλεια και η υγεία των μαθητών απ’ αυτά τα οποία σας περιέγραψα και, βεβαίως, πρόκειται για ένα άκρως αντιπαιδαγωγικό μέτρο.

Δυστυχώς, έχει υλοποιηθεί η απόφαση του δήμου, η οποία έχει παραβιάσει και υπουργική απόφαση του Υπουργείου Περιβάλλοντος, το οποίο τι κάνει;

Και εδώ έρχεται και η δική σας αρμοδιότητα, κύριε Υπουργέ, δηλαδή του Υπουργείου Περιβάλλοντος.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε, σε λίγο.

Δυστυχώς, αυτή η απόφαση, η οποία εκδόθηκε επί της θητείας του κ. Οικονόμου, μεταβιβάζει αρμοδιότητες στις αρμόδιες υπηρεσίες του Δήμου τις πολεοδομικές να το πούμε -είναι οι ΥΔΟΜ-, ώστε αυτές οι υπηρεσίες να παρακάμπτουν διαδικασίες και να προβαίνουν σε ταχείες εγκρίσεις χωρίς να πληρούνται κριτήρια και όροι που θέτει η πολεοδομική νομοθεσία.

Σας ρωτάω, λοιπόν, κατά λόγου αρμοδιότητάς σας τι θα κάνετε, προκειμένου να ελέγξετε τη νομιμότητα αυτού του έργου, γιατί οφείλετε ως εποπτεύων όργανο και αυτό το λέει και ο νόμος του «ΚΛΕΙΣΘΕΝΗ».

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία συνάδελφε.

**ΑΓΓΕΛΙΚΗ ΑΔΑΜΟΠΟΥΛΟΥ:** Σας ρωτάμε, λοιπόν, τι σκοπεύετε να κάνετε.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κυρία συνάδελφε, κατ’ αρχάς θέλω να κάνω μια οριζόντια παρατήρηση σε ό,τι αφορά ελλείψεις κτηρίων για να καλύψουν ανάγκες σχολικών υποδομών. Είναι μια μεγάλη έλλειψη οριζόντια και ισχύει σε όλη την Ελλάδα. Ακριβώς αυτή η έλλειψη κτηριακών υποδομών κατάλληλων που να πληρούν προδιαγραφές για να καλυφθούν ανάγκες της σχολικής και προσχολικής εκπαίδευσης έχει αναδείξει αδυναμίες και ιδιαιτερότητες σαν και αυτές που αναφέρετε.

Θέλω να σας πω ότι σε ό,τι αφορά την κάλυψη έκτακτων αναγκών σε προσωρινό χρόνο, όπως ορίζεται από εγκυκλίους, τέσσερα χρόνια για αίθουσες προκατασκευών συν δύο χρόνια παράταση με συγκεκριμένες απαιτήσεις και με έγκριση άδειας δόμησης μικρής κλίμακας, τηρουμένων, όμως, κάποιων κατ’ ελάχιστων προδιαγραφών που οφείλουν να τηρούν.

Σε ό,τι αφορά τα θέματα που θέσατε, βεβαίως, θα ελεγχθούν. Αναφερθήκατε στην υπηρεσία δόμησης του δήμου. Θέλω να σας πω ότι οι πολεοδομίες οι παλιές σήμερα και σε επίπεδο δήμου υπηρετούνται ως αρμοδιότητες από τις υπηρεσίες δόμησης που αναφερθήκατε και εσείς, οι οποίες είναι υποχρεωμένες, όμως, να τηρούν όλες τις προϋποθέσεις και προδιαγραφές αδειοδότησης κάθε κτηρίου για οποιαδήποτε χρήση και για τις χρήσεις που αναφερθήκατε.

Τώρα μια πολύ γρήγορη αναφορά θα κάνω στο πώς προέκυψε το πρόβλημα που αναφέρεστε στην ερώτησή σας.

Από το σχολικό έτος 2018 - 2019 φοιτούν υποχρεωτικά σε νηπιαγωγείο τα νήπια που συμπληρώνουν την ηλικία των πέντε ετών την 31η Δεκεμβρίου του έτους εγγραφής, ενώ η φοίτηση για τα νήπια ηλικίας τεσσάρων ετών προβλέφθηκε υποχρεωτική σταδιακά κατά δήμους εντός τριετίας, δηλαδή από το σχολικό έτος 2021 - 2022. Με δύο υπουργικές αποφάσεις του 2018 και 2019 ορίστηκαν οι δήμοι, μεταξύ των οποίων ήταν και ο Δήμος Αθηναίων, στους οποίους η δίχρονη προσχολική εκπαίδευση έγινε υποχρεωτική από τα σχολικά έτη 2018 - 2019 και 2019 - 2020 αντίστοιχα.

Η εφαρμογή, όμως, της υποχρεωτικής δίχρονης προσχολικής εκπαίδευσης ανεστάλη μέχρι την έναρξη ισχύος του σχολικού έτους 2021 - 2022 για ορισμένους δήμους και μεταξύ αυτών και για τον Δήμο Αθηναίων.

Υπεύθυνος για τις κτηριακές υποδομές των σχολείων πρωτοβάθμιας εκπαίδευσης είναι ο εκάστοτε δήμος, σύμφωνα με τον Κώδικα Δήμων και Κοινοτήτων, ν.3463/2006. Έτσι, λοιπόν, ο Δήμος Αθηναίων με στόχο την αποτελεσματική εφαρμογή της υποχρεωτικής δίχρονης προσχολικής εκπαίδευσης από το σχολικό έτος 2021 - 2022 προχώρησε σε κατάλληλο σχεδιασμό από τον Σεπτέμβριο του 2019 λαμβάνοντας κυρίως υπ’ όψιν τις εξής παραμέτρους:

Πρώτα, τον αριθμό των αιτήσεων εγγραφών για τα νήπια και τα προνήπια κατά την περσινή και φετινή σχολική χρονιά. Οι φετινές εγγραφές ανέρχονται σε πέντε χιλιάδες πεντακόσιες ενενήντα οκτώ -τρεις χιλιάδες εκατόν ενενήντα οκτώ νήπια και δύο χιλιάδες τετρακόσια προνήπια-, ενώ κατά την προηγούμενη σχολική χρονιά από τις έξι χιλιάδες εξακόσιες ενενήντα έξι αιτήσεις χίλια πεντακόσια είκοσι ένα παιδιά δεν μπόρεσαν να φοιτήσουν στις υπάρχουσες σχολικές μονάδες.

Δεύτερον, το γεγονός ότι δύο διαγωνιστικές διαδικασίες κατά το έτος 2020 για μίσθωση κατάλληλων χώρων απέβησαν άγονες.

Και, τρίτον, η απαλλοτρίωση χώρων και ο χαρακτηρισμός των ως άνω σχολείων, καθώς και η ανέγερση σχολείων δεν μπορεί να ολοκληρωθεί σε τόσο μικρό χρονικό διάστημα.

Ο Δήμος Αθηναίων στο πλαίσιο της συνεργασίας και επικοινωνίας με το Υπουργείο Παιδείας και Θρησκευμάτων και με τη Διεύθυνση Πρωτοβάθμιας Εκπαίδευσης Α΄ Αθήνας προσδιόρισε τον αριθμό αιθουσών που απαιτείται για να καλυφθούν οι τρέχουσες ανάγκες για τη δίχρονη φοίτηση των νηπίων.

Ειδικότερα προβλέφθηκε ότι απαιτούνται σαράντα δύο οικίσκοι σε εννέα αδόμητα οικόπεδα, οκτώ οικίσκοι σε τρεις άδειους χώρους σχολείων και επτά υφιστάμενες αίθουσες από έξι σχολεία. Στη συνέχεια ο Δήμος Αθηναίων προέβη σε δημοπράτηση για την εκτέλεση του έργου με τίτλο «προσωρινές εγκαταστάσεις στέγασης σε αδόμητα οικόπεδα για την κάλυψη επειγουσών αναγκών της δίχρονης προσχολικής εκπαίδευσης του Δήμου Αθηναίων» -ίσως είναι αυτό που αναφέρατε- βάσει του άρθρου 220 του ν.4610/2019, το οποίο χρηματοδοτείται από το Πρόγραμμα Δημοσίων Επενδύσεων του Υπουργείου Παιδείας και Θρησκευμάτων.

Θέλω να σας πω -επειδή αναφερθήκατε στη διαγωνιστική διαδικασία, στις διαδικασίες αδειοδότησης και επισημάνατε παραλείψεις, λάθη ή και άλλες καταστάσεις που δεν μπορώ να γνωρίζω γιατί εξελίσσονται σε ό,τι αφορά τους ελέγχους- ότι σε κάθε διαδικασία μπορεί να είναι προσωρινά τα μέτρα αλλά αυτό δεν σημαίνει ότι καθένας μπορεί να κάνει ό,τι να ’ναι, όπου να ’ναι και όπως να ’ναι εγκαταστάσεις ειδικά όταν αφορούν σε σχολικές μονάδες με όλες τις ιδιαιτερότητες και τις ευαισθησίες που εμπεριέχονται…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κλείστε, κύριε Υπουργέ. Έχετε και τη δευτερολογία σας.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Κλείνω αμέσως, κύριε Πρόεδρε. Θα τοποθετηθώ στην πορεία και θα σας απαντήσω στη δευτερολογία μου.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τελειώσαμε τον πρώτο κύκλο. Θέλω να είστε εντός του χρόνου, σας παρακαλώ.

Ορίστε, κυρία συνάδελφε, έχετε τον λόγο.

**ΑΓΓΕΛΙΚΗ ΑΔΑΜΟΠΟΥΛΟΥ:** Θα το προσπαθήσω, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να το προσπαθήσετε πολύ.

**ΑΓΓΕΛΙΚΗ ΑΔΑΜΟΠΟΥΛΟΥ:** Θα προσπαθήσω όσο μπορώ.

Κύριε Υπουργέ, από τη μία είπατε ότι δεν γνωρίζετε ακριβώς τις παρατυπίες και από την άλλη όμως ότι είναι ο κατάλληλος χώρος. Λοιπόν η υπουργική απόφαση ορίζει ότι θα πρέπει να έχει προηγηθεί πέρα από την τεχνική έκθεση του μηχανικού ή του γεωπόνου για την κοπή των δέντρων -που εδώ δεν υπάρχει- η σχετική γνωμοδότηση του συμβουλίου αρχιτεκτονικής και ότι αυτές οι κατασκευές επίσης διαρκούν, όπως είπατε εσείς πολύ σωστά βάσει του σχετικού νόμου, τέσσερα χρόνια.

Όπως αναφέρει το δικόγραφο, το οποίο είναι πενήντα σελίδες -το λέω αυτό, κύριε Πρόεδρε, για τον χρόνο που έχω- δεν έχει καθοριστεί καν η χρονική διάρκεια χρήσεως των προκατασκευασμένων αιθουσών. Σαν να έχουμε δηλαδή εδώ τώρα μία λύση η οποία θα διαιωνίζεται επ’ αόριστον. Άρα καταλαβαίνετε ότι ο δήμος εδώ έχει παραβιάσει και τη νομοθεσία, έχει παραβιάσει και την υπουργική απόφαση του Υπουργείου Περιβάλλοντος. Προβαίνει σε λύσεις οι οποίες επιδεινώνουν τους όρους διαβίωσης των κατοίκων. Δεν έχει υποβάλει καν διάγραμμα κάλυψης, ούτε θέση επί σκαριφήματος υπάρχουσας κατάστασης όπως απαιτεί ακριβώς το άρθρο 220 του ν.4610/2019. Επίσης δεν αναφέρει, όπως είπα, τη χρονική διάρκεια. Ως προς την κοπή των δέντρων δεν υπεβλήθη καν ειδική τεχνική έκθεση του μηχανικού. Το δε υποβληθέν τοπογραφικό διάγραμμα δεν συμπίπτει με τη γενική τεχνική έκθεση του μηχανικού.

Και όλα αυτά με το πρόσχημα της πανδημίας και της έκτακτης ανάγκης, ενώ ο δήμαρχος είχε δύο χρόνια ολόκληρα για να βρει τους κατάλληλους χώρους. Και κατάλληλοι χώροι υπάρχουν, απλά δεν έχουν αξιοποιηθεί. Και παρ’ όλο που τους εντόπισε η Αντιπολίτευση, τους αρνήθηκε χωρίς -επαναλαμβάνω- αιτιολογία.

Εδώ λοιπόν παραβιάζεται ευθέως το άρθρο 24 παράγραφος 2 του Συντάγματος ως προς την υποβάθμιση του οικιστικού περιβάλλοντος και την επιδείνωση των όρων διαβίωσης των κατοίκων. Και επίσης -το ξέρετε πολύ καλύτερα από εμένα- τα κοντέινερ είναι ενεργοβόρες κατασκευές. Άρα εδώ δεν μιλάμε απλά για ένα έργο το οποίο θέτει σε κίνδυνο την υγεία και τη σωματική ακεραιότητα των μαθητών, αλλά δεν πληροί καν τα κριτήρια που απαιτούν οι ευρωπαϊκές οδηγίες για τα ενεργειακά ουδέτερα κτήρια. Έχουμε κατασκευές που εκπέμπουν και πολύ διοξείδιο του άνθρακα.

Εύχομαι -το είπατε στην πρωτολογία σας και θα το κρατήσω- πραγματικά να προβείτε σε αυτόν τον έλεγχο νομιμότητας όπως απαιτεί ο σχετικός νόμος. Γιατί ναι μεν μεταβιβάστηκαν οι αρμοδιότητες σε αυτές τις υπηρεσίες, αλλά οι υπηρεσίες αυτές έχουν αυθαιρετήσει. Και έχουν αυθαιρετήσει γιατί δεν έχουν αιτιολογήσει ούτε στο πρακτικό καταλληλότητας ούτε στις άδειες και έχουν παραβλέψει προϋποθέσεις που απαιτεί ο νόμος. Σας καλώ, λοιπόν, σήμερα να δεσμευθείτε ότι θα προβείτε σε έλεγχο νομιμότητας, ότι θα παγώσει ουσιαστικά όλο αυτό το οποίο γίνεται, όλα αυτά τα έργα και ότι θα βρεθούν οι κατάλληλοι χώροι για να στεγαστούν οι μαθητές. Γιατί εδώ συντρέχουν λόγοι δημοσίου συμφέροντος και είναι και η υγεία των μαθητών, είναι και το γεγονός ότι υποβαθμίζεται το οικιστικό και χάνουν οι κάτοικοι το μοναδικό πάρκο, τον μοναδικό πνεύμονα που είχαν στην διάθεσή τους μέσα σε αυτή την περιοχή.

Κύριε Πρόεδρε, θέλω να καταθέσω στα Πρακτικά ορισμένα έγγραφα.

Ευχαριστώ πολύ.

(Στο σημείο αυτό η Βουλευτής κ. Αγγελική Αδαμοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κύριος Υπουργός.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Κυρία συνάδελφε, το ότι δίνουμε τη δυνατότητα κατ’ εξαίρεση και για συγκεκριμένο χρόνο προσωρινές κατασκευές, που και αυτές ως προσωρινές κτηριακές κατασκευές οφείλουν να πληρούν προδιαγραφές για λειτουργία τέτοιων μονάδων, αυτό δεν σημαίνει ότι ο καθένας μπορεί να κάνει ό,τι θέλει.

Αναφερθήκατε πριν στο τοπογραφικό διάγραμμα, διάγραμμα δόμησης και σε άλλες διαδικασίες που είναι προαπαιτούμενες της άδειας έγκρισης μικρής κλίμακας για αυτές τις προκατασκευές. Κι αν κάποιος δεν τα έχει τηρήσει, παρανόμως εκτελεί εργασίες. Δεν ξέρω τις πενήντα σελίδες που αναφερθήκατε στις καταγγελίες. Δεν τις γνωρίζω. Αλλά σε κάθε περίπτωση όποια καταγγελία, πρέπει να ελέγχεται στο σύνολό της αν πληροί τις προϋποθέσεις νομιμότητας όταν εκδίδεται μία άδεια από την οικεία υπηρεσία δόμησης που ανήκει -ξαναλέω- σε κάθε δήμο και στο συγκεκριμένο έργο που συζητάμε.

Σε ό,τι αφορά βέβαια το Γενικό Πολεοδομικό Σχέδιο του Δήμου Αθηναίων, για να αναφερθώ σε ό,τι αφορά την καταλληλότητα χρήσεων στους χώρους που αναφερθήκατε, και σύμφωνα με το διάταγμα του 1987 η χρήση γης στην περιοχή της οδού Ιακωβάτων είναι αυτή της κατοικίας και σε αυτήν επιτρέπονται μεταξύ άλλων και τα κτήρια εκπαίδευσης. Επιπλέον σωστά αναφερθήκατε στο άρθρο 220 του ν.4610/2019 το οποίο αναφέρει τη δυνατότητα προσωρινής τοποθέτησης τέτοιων κατασκευών για τέσσερα χρόνια με δυνατότητα παράτασης δύο χρόνων. Προκατασκευασμένες σχολικές αίθουσες νηπιαγωγείων με προδιαγραφές -ξαναλέω- όμως, χωρίς να σημαίνει ότι επειδή είναι προσωρινές πρέπει να είναι και ακατάλληλες.

Σε ό,τι αφορά τις προκατασκευασμένες αίθουσες είναι μεταξύ άλλων εγκεκριμένου τύπου, πληρούν τις απαιτούμενες προδιαγραφές από πλευράς ασφάλειας στατικής αλλά και μηχανολογικής και βεβαίως πληρούν και πρέπει να πληρούν τις απαιτήσεις προσβασιμότητας, πυροπροστασίας. Αναφερθήκατε και στα θέματα ενεργειακά. Και η θέση τους ακόμη μέσα στο οικόπεδο θα πρέπει να είναι με συγκεκριμένους κανόνες και όχι ανεξέλεγκτα.

Επίσης απαιτείται σύμφωνη -νομίζω αναφερθήκατε και εσείς- γνώμη τριμελούς επιτροπής, η οποία συγκροτείται με απόφαση του Υπουργού Υποδομών και Μεταφορών για τον έλεγχο πληρότητας των κριτηρίων καταλληλότητας. Σε ό,τι αφορά την χωροταξική κατανομή, το συγκεκριμένο οικόπεδο έχει κριθεί ομόφωνα ακατάλληλο με το από 19-03-2021 πρακτικό επιτροπής καταλληλότητας αδόμητου οικοπέδου. Είπατε ότι υπάρχουν ασάφειες ή και όχι σύννομες αποφάσεις σε αυτήν την επιτροπή. Δεν το γνωρίζω. Λέω μόνο ότι υπάρχει απόφαση επιτροπής. Αν συντρέχουν προϋποθέσεις ακαταλληλότητας πρέπει να ελεγχθούν.

Σε ό,τι αφορά το εν λόγω ακίνητο δεν αποτελεί κοινόχρηστο χώρο πρασίνου, αλλά αποτελεί αδόμητο οικόπεδο, στο οποίο παλαιότερα λειτουργούσε το βιομηχανικό συγκρότημα Μηναΐδη-Φωτιάδη και κατεδαφίστηκε λόγω κακής κατάστασης μετά την αγορά από τον Δήμο Αθηναίων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Τελειώνω, κύριε Πρόεδρε, ελάχιστα την ανοχή σας.

Το πάρκινγκ και η διαμόρφωση πρασίνου αποτελούσε προσωρινή παρέμβαση μέχρι την αξιοποίηση του χώρου για την κάλυψη ουσιαστικών αναγκών του δήμου και των δημοτών.

Θέλω επίσης να σας πω -και δεν θέλω να πάρω άλλον χρόνο- ότι τέτοιου είδους παρεμβάσεις και μέχρι να δοθεί η δυνατότητα να αποκτήσουν κτήρια τα οποία θα πληρούν όλες τις προδιαγραφές και μόνιμες κτηριακές εγκαταστάσεις με αγορά οικοπέδων που δεν υπάρχουν -και επειδή έχω περάσει από χώρους αυτοδιοίκησης μπορώ να σας πω υπεύθυνα ότι παντού υπάρχουν ελλείψεις εγκαταστάσεων κτηριακών λόγω έλλειψης οικοπέδων μέσα στα οποία και είναι προαπαιτούμενα θα πρέπει να αναπτυχθούν αυτές οι σχολικές μονάδες- θα πρέπει οποιαδήποτε εγκατάσταση προσωρινή μεν ασφαλής δε να πληροί κατ’ ελάχιστον τις προδιαγραφές που και εσείς αναφερθήκατε από την πλευρά σας.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την πρώτη με αριθμό 1062/17-9-2021 επίκαιρη ερώτηση δεύτερου κύκλου του Βουλευτή Κυκλάδων του ΣΥΡΙΖΑ - Προοδευτική Συμμαχία κ**.** Νικόλαου Συρμαλένιουπρος τον Υπουργό Περιβάλλοντος και Ενέργειας,με θέμα: «Επιτακτικό το αίτημα ανοίγματος των σμυριδωρυχείων Νάξου».

Ορίστε, κύριε συνάδελφε, έχετε τον λόγο.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ, κύριε Πρόεδρε.

Κύριε Υπουργέ, σε λίγες μέρες μπαίνουμε στον Οκτώβριο του 2021 και παρά τις υποσχέσεις της πολιτικής ηγεσίας του Υπουργείου σας ήδη από τον Μάιο του τρέχοντος έτους και προς το σωματείο των σμυριδεργατών, αλλά και προς τον Δήμο Νάξου και μικρών Κυκλάδων, ακόμα δεν έχει δοθεί η έγκριση να ανοίξουν τα σμυριδωρυχεία, με αποτέλεσμα να υπάρχει πολύ μεγάλη ανασφάλεια σε εκατοντάδες σμυριδωρύχους και στις οικογένειές τους.

Όπως γνωρίζετε, επί διακυβέρνησης ΣΥΡΙΖΑ είχαμε θεσμοθετήσει την υποχρέωση να ανοίγουν τα σμυριδωρυχεία μέχρι το τέλος του πρώτου εξαμήνου με τη λήψη βεβαίως των απαραίτητων μέτρων ασφάλειας.

Τα τελευταία δύο χρόνια, η Κυβέρνηση έχει επιλέξει αντί να ανοίγει τα ορυχεία, να εφαρμόζει το μοντέλο συλλογής-επιλογής της ήδη εξορυχθείσας σμύριδας, ενώ ταυτόχρονα έχει αφαιρέσει και από πολλούς σμυριδεργάτες τα δεδουλευμένα ένσημα.

Επειδή η κατάσταση αυτή δεν μπορεί να συνεχιστεί, επειδή δεν μπορεί να συνεχιστεί η ανασφάλεια και επειδή δεν μπορεί να συνεχιστεί το να μην ανοίγουν τα ορυχεία, πρέπει επιτέλους να δοθεί μια βιώσιμη προοπτική για την εξόρυξη της σμύριδας και ταυτόχρονα να δούμε και μια ολιστική ανάπτυξη της ορεινής Νάξου, που είναι το πιο «καθυστερημένο» τμήμα του νησιού.

Εμείς, λοιπόν, ρωτάμε τα εξής: Πρώτον, θα προχωρήσετε επιτέλους στο άνοιγμα των σμυριδωρυχείων για το 2021 διασφαλίζοντας και μια ποσότητα στους οκτώ χιλιάδες τόνους, έτσι ώστε να καλυφθούν όλοι οι σμυριδεργάτες ασφαλιστικά;

Θα αποκαταστήσετε την αδικία του 2019 αποδίδοντας στους σμυριδεργάτες τα ένσημα που τους αφαιρέθηκαν; Θα ληφθούν όλα τα ενδεδειγμένα μέτρα για την ασφαλή λειτουργία των ορυχείων, έτσι ώστε να αρθούν οριστικά οι όποιες ενστάσεις για τον κίνδυνο ατυχήματος;

Δεύτερον, θα προχωρήσει επιτέλους η εκπόνηση μιας ευρύτερης μελέτης με την προοπτική βιώσιμης λειτουργίας των σμυριδωρυχείων αφ’ ενός και αφ’ ετέρου αυτά να λειτουργούν ως οργανικό τμήμα μιας ολιστικής ανάπτυξης της ορεινής Νάξου ή τελικά προτίθεστε διά της διολισθήσεως να καταργήσετε οριστικά την εξορυκτική δραστηριότητα;

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κι εμείς ευχαριστούμε, κύριε συνάδελφε, και για τον χρόνο.

Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, η σμύριδα της Νάξου υπήρξε ένα από τα σημαντικότερα ελληνικά ορυκτά για μεγάλη περίοδο, καθώς η Νάξος αποτελεί τη μοναδική σμυριδοπαραγωγική περιοχή στην Ευρώπη και μια από τις ελάχιστες στον πλανήτη.

Οι εφαρμογές του συγκεκριμένου ορυκτού είναι πάρα πολλές, μετά από βιομηχανική επεξεργασία. Αν και δεν υπάρχει πλέον μεγάλη ζήτηση στην αγορά, η σμύριδα, ή αλλιώς κατά την τοπική διάλεκτο το σμυρίγλι, εξορύσσεται ακόμη και σήμερα. Αναγνωρίζουμε τη σημασία της εξορυκτικής δραστηριότητας σμύριδας για την οικονομική, κοινωνική και πολιτική ζωή των κατοίκων του νησιού. Ωστόσο, προέχει η ασφάλεια και η προστασία της υγείας των εργαζομένων στα σμυριδωρυχεία.

Διαχρονικά μέχρι και το έτος 2018, έχουν εντοπιστεί σημαντικές ελλείψεις, οι οποίες καθιστούν επικίνδυνη τη λειτουργία των σμυριδωρυχείων για τους εργαζόμενους και την ευρύτερη περιοχή. Ειδικότερα, έχει εντοπιστεί παράλειψη έκδοσης πολλών απαιτούμενων νομιμοποιητικών στοιχείων, όπως η απόφαση έγκρισης περιβαλλοντικών όρων, η έγκριση τεχνικής μελέτης, άδειες γομωτών και χειριστών μηχανημάτων. Επιπλέον, δεν λήφθηκε μέριμνα ώστε να τηρούνται τα μέτρα ασφαλείας που εκδίδονται από την υπηρεσία του Σώματος Επιθεωρητών Νοτίου Ελλάδος για κάθε ορυχείο σμύριδας.

Επίσης, καταγράφηκαν ελλείψεις στον αερισμό, στον φωτισμό και στην υποστήριξη ορόφων υπογείων και απουσία δεύτερης εξόδου διαφυγής σε περίπτωση κινδύνου. Δεν υπήρχε κάποια πρόβλεψη για τη διαχείριση εξορυκτικών στερεών αποβλήτων και ούτε προδιαγραφές ποιότητας σμύριδας με επιστημονικά κριτήρια. Το γραφείο σμυριδωρυχείων παρουσίαζε σημαντικότατες ελλείψεις σε υποδομές και υποστελέχωση σε τεχνικό προσωπικό. Τέλος, καταγράφηκαν καταλήψεις σε εγκαταστάσεις εναέριας μεταφοράς σμύριδας και αυξημένοι κίνδυνοι για τους περίοικους και τους διερχόμενους. Οι καταγγελίες ήταν πολλές, ενώ δεν πρέπει να ξεχνάμε και το θανατηφόρο δυστύχημα του σμυριδεργάτη κατά την εργασία του το 2016.

Για τους λόγους αυτούς, από το 2018 οι επιθεωρητές μεταλλείων του Σώματος Επιθεώρησης Νοτίου Ελλάδος είναι αντίθετοι με την εκτέλεση μεταλλευτικών εργασιών εξόρυξης σμύριδας Νάξου.

Με στόχο να αποκατασταθούν οι όποιες ελλείψεις και να ληφθούν τα απαραίτητα μέτρα που θα κατοχυρώσουν την ασφαλή επαναλειτουργία σμυριδωρυχείων και για τους εργαζόμενους, αλλά και για τους κατοίκους και διερχόμενους στην περιοχή, η παύση των εργασιών τη συγκεκριμένη χρονική στιγμή ήταν επιτακτική και αναπόφευκτη.

Επειδή χειρίστηκα και πέρυσι προσωπικά, αγαπητέ συνάδελφε, το θέμα και με στόχο να δώσουμε διέξοδο, αναγνωρίζοντας την ανάγκη μέσα σε αυτές τις ιδιαιτερότητες που ανέφερα και τις οποίες γνωρίζετε, δώσαμε διέξοδο και λύσεις και πέρυσι και πρόπερσι και στην ίδια κατεύθυνση θα κινηθούμε και φέτος. Όμως, για να μπορέσουμε να λειτουργήσουμε με ασφάλεια και για να μην υπάρχουν άλλες παρενέργειες, χρειάζεται εκσυγχρονισμός, βελτιώσεις, περιβαλλοντικές αδειοδοτήσεις, αναβάθμιση του εξοπλισμού και άλλα πολλά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Όμως, επαναλαμβάνω ότι μέχρι τότε υπάρχει και είναι σε εξέλιξη σχεδιασμός, όπως και τα προηγούμενα δύο χρόνια, για την ασφαλιστική κάλυψη των εργαζομένων.

Θα συνεχίσω στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε, έχετε τον λόγο.

**ΝΙΚΟΛΑΟΣ ΣΥΡΜΑΛΕΝΙΟΣ:** Κύριε Υπουργέ, μιλήσατε για μια σειρά από ζητήματα που αφορούν την ασφαλή λειτουργία των ορυχείων, τα οποία και δέχομαι. Δεν δέχομαι, όμως, ότι το θανατηφόρο ατύχημα έγινε εντός των ορυχείων. Δεν είχε καμμία σχέση. Ήταν ατύχημα που έγινε εκτός του χώρου των ορυχείων και αυτό χρησιμοποιήθηκε ως πρόσχημα τα δύο τελευταία χρόνια, για να μην ανοίξουν τα ορυχεία.

Το δεύτερο που θέλω να σας πω είναι ότι το 2019 είχαν εγγραφεί 270.000 ευρώ στον προϋπολογισμό του Υπουργείου από τη δική μας Κυβέρνηση για την αποκατάσταση κτηριακών υποδομών και εγκαταστάσεων των σμυριδωρυχείων, καθώς επίσης και για τη βελτίωση των συνθηκών ασφαλείας. Δεν ξέρω εάν αξιοποιήσατε αυτά τα χρήματα για να προχωρήσετε έγκαιρα στην αποκατάσταση όλων αυτών των ελλείψεων, για τις οποίες μας μιλάτε τώρα. Ένα πρώτο θέμα είναι αυτό.

Το δεύτερο θέμα έχει σχέση με το ότι θα επαναφέρω τα ερωτήματά μου για τον εναέριο, διότι τον Ιούλιο του 2019, στις 31 Ιουλίου, μετά τις εκλογές, όταν είχατε αναλάβει, κατέθεσα ερώτηση, γιατί είχαν πέσει κάποιοι πυλώνες και καταστράφηκε ολοσχερώς ο εναέριος ο οποίος μετέφερε τη σμύριδα. Δεν πήρα καμμία ουσιαστική απάντηση γι’ αυτό το θέμα και καμμία δέσμευση από την πλευρά του Υπουργείου σας. Διερωτώμαι, λοιπόν, τι έχετε κάνει ως Υπουργείο μετά από τρία χρόνια για να αντιμετωπιστούν όλες αυτές οι ελλείψεις τις οποίες εσείς αναφέρετε. Αυτό είναι ένα ερώτημα.

Το δεύτερο ερώτημα είναι το εξής: Σε σχέση με την ολιστική μελέτη του θέματος, εμείς είχαμε αναθέσει μελέτη στο ΙΓΜΕ, προκειμένου να δούμε τη συνολική αξιοποίηση της μελέτης αυτής και για τη βιώσιμη λειτουργία των σμυριδωρυχείων, αλλά και για να δούμε συνολικά την αξιοποίηση της σμύριδας για μια ολιστική ανάπτυξη για την ορεινή Νάξο. Απ’ ό,τι βλέπω, λοιπόν, είμαστε στο σημείο «μηδέν». Κι εσείς μας λέτε τώρα μετά από όλο αυτό το διάστημα ότι θα ξαναλειτουργήσει φέτος το θέμα της σμύριδας με τον ίδιο τρόπο.

Κατ’ αρχάς, έχετε αποκαταστήσει το ασφαλιστικό δικαίωμα που το 2019 κρίθηκε ότι οι εργαζόμενοι θα παίρνουν, με βάση το άρθρο 98 του ν.4685/2020, μέχρι εβδομήντα πέντε ένσημα και ότι η υπόλοιπη ποσότητα θα ανήκει στο κράτος; Το έχετε λύσει αυτό το θέμα; Διότι και σ’ αυτό το ζήτημα υπάρχει μεγάλη αντίδραση από τους σμυριδεργάτες. Και όπως ξέρετε πολύ καλά, έξι χωριά στην ορεινή Νάξο, περίπου τετρακόσιες οικογένειες, περιμένουν αυτή τη στιγμή να δουν την απόφαση της Κυβέρνησης. Και βεβαίως δεν είναι ικανοποιημένοι με το να κάνουν διαλογή επί της ήδη εξορυχθείσας σμύριδας και μάλιστα με αυτούς τους όρους.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Συρμαλένιε.

Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, γνωρίζετε ότι υπάρχουν ιδιαιτερότητες σε θέματα ασφάλειας στις εγκαταστάσεις ως έχουν. Δεν είναι θέμα απαίτησης 200.000-250.000 ευρώ για να αποκτηθεί η καταλληλότητα των εγκαταστάσεων στην εικόνα που βρίσκονται.

**ΝΙΚΟΛΑΟΣ ΣΥΡΜΑΛΕΝΙΟΣ:** Ως ξεκίνημα.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Σέβομαι απόλυτα και γνωρίζω τα χωριά που αναφέρατε και ξέρω τις ιδιαιτερότητες που υπάρχουν. Όπως και τα δύο προηγούμενα χρόνια τουλάχιστον και κατ’ ελάχιστον για την ασφαλιστική κάλυψη που αναφερθήκατε και εσείς, με τον προσφορότερο τρόπο από πλευράς νομιμότητας και φέτος γίνεται η κίνηση να καλυφθούν ασφαλιστικά όλοι οι εργαζόμενοι. Θέλω να σας πω ότι κατά το έτος 2019 και 2020 για λόγους ασφαλείας δεν επιτράπηκε η λειτουργία των σμυριδωρυχείων και αποφασίσαμε την απασχόληση των εργατών στη διαλογή ποσοτήτων που είχαν ήδη εξορυχθεί. Μ’ αυτή τη ρύθμιση εξασφαλίστηκε ισότιμα για όλους το σμυριδεργατικό δικαίωμα και καλύφθηκαν οι προϋποθέσεις για την παροχή ασφαλιστικής ικανότητας στον ενιαίο φορέα κοινωνικής ασφάλισης από τον φορέα.

Ανάλογη προσπάθεια γίνεται και φέτος από το Υπουργείο Περιβάλλοντος και για το 2021. Ειδικότερα για την απασχόληση των σμυριδεργατών στη διαλογή της ήδη εξορυγμένης σμύριδας αποφασίστηκε με το άρθρο 98, παράγραφος 2 του ν.4685/2020 η ικανοποίηση των ασφαλιστικών δικαιωμάτων τους με υπολογισμό την παράδοση εκατόν πενήντα στατήρων σμύριδας β΄ ποιότητας από κάθε δικαιούχο σμυριδωρύχο που ισούται με εβδομήντα πέντε ημέρες ασφάλισης σ’ αυτό που αναφερθήκατε ανά άτομο, ανεξαρτήτως της πραγματικής ποσότητας που κατέγραψε ο καθένας.

Σε ό,τι αφορά τις τρέχουσες εξελίξεις για την επαναλειτουργία των ορυχείων, αναφέρω τα εξής: Η μελέτη περιβαλλοντικών επιπτώσεων για την εκμετάλλευση των σμυριδωρυχείων Νάξου έλαβε θετική γνωμοδότηση από το Κεντρικό Συμβούλιο Περιβαλλοντικής Αδειοδότησης και αναμένεται η έκδοση απόφασης Έγκρισης Περιβαλλοντικών Όρων. Παράλληλα, στο πλαίσιο της μερικής αποκατάστασης του περιβάλλοντος του μεταλλευτικού χώρου των σμυριδωρυχείων προτάθηκε και φέτος διαλογή σμύριδας από παλαιές αποθέσεις στείρων, χωρίς να πραγματοποιηθούν εργασίες εξόρυξης. Τους λόγους τους ανέφερα και ευθέως έχουν να κάνουν με την ασφάλεια λειτουργίας και εξόρυξης.

Σε σχέση με τα υπάρχοντα, λοιπόν, θέλω να σας πω ότι εκ μέρους του Υπουργείου Περιβάλλοντος έχουν υπάρξει συζητήσεις. Και πέρυσι έγινε αυτό και με τον δήμαρχο, για να βρεθεί η προσφορότερη καλύτερη λύση, ώστε με νόμιμο τρόπο να ασφαλίσουμε και κατ’ ελάχιστον να εξασφαλίσουμε τα ασφαλιστικά δικαιώματα των εργαζομένων, αλλά παράλληλα να υπάρξει ένας συνολικός σχεδιασμός αναβάθμισης και εκσυγχρονισμού, για να μπορούν να λειτουργούν με ασφάλεια και προοπτική τα σμυριδορυχεία της Νάξου.

Αυτό θέλει πιο αποφασιστική στάση από όλους και από την τοπική κοινωνία, για να έχουμε προοπτική. Συμφωνώ μαζί σας ότι πρέπει να λυθεί οριστικά ένα πρόβλημα, γιατί σίγουρα δεν είναι ό,τι καλύτερο έτσι όπως λειτουργεί, αλλά κατ’ ελάχιστον μέχρι να αποκτηθεί αυτή η δυνατότητα, η διασφάλιση των ασφαλιστικών δικαιωμάτων και η κάλυψή τους είναι το ελάχιστο που οφείλουμε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε τώρα με την τέταρτη με αριθμό 8432/686/4-8-2021 ερώτηση και αίτηση κατάθεσης εγγράφων του κύκλου των αναφορών και ερωτήσεων του Βουλευτή Β΄ Θεσσαλονίκης του ΣΥΡΙΖΑ - Προοδευτική Συμμαχία κ.Σωκράτη Φάμελλουπρος τον Υπουργό Περιβάλλοντος και Ενέργειας, με θέμα: «Συνεχίζεται η παράβαση νομιμότητας και οι αδιαφανείς διαδικασίες εις βάρος του δημοσίου συμφέροντος στον Φορέα Διαχείρισης Στερεών Αποβλήτων (ΦΟΔΣΑ) Ιονίων Νήσων».

Ορίστε, κύριε συνάδελφε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κύριε Ταγαρά, η ερώτηση αυτή έχει υποβληθεί γραπτά, δεν απαντήθηκε από τις αρχές Αυγούστου, όπως ανέφερε και ο Πρόεδρος και μάλιστα είναι η δεύτερη φορά που υποβλήθηκε, γιατί η πρώτη είχε υποβληθεί στις 9 Φεβρουαρίου. Καταλαβαίνετε ότι είναι αδύνατον να συζητήσουμε για τόσα πολλά ζητήματα λειτουργίας ενός σημαντικού φορέα, όπως είναι ένας Φορέας Διαχείρισης Στερεών Αποβλήτων, στη διαδικασία μιας επίκαιρης ερώτησης. Αν έχετε να μας καταθέσετε κάποια έγγραφα, παρακαλώ να το πείτε εξ αρχής, διότι αλλιώς δεν μπορεί να εξελιχθεί η διαδικασία.

Θα μπω στα θέματα της ουσίας, διότι το οφείλω, λέγοντάς σας ορισμένα βασικά θέματα τυπικών προβλημάτων.

Κατ’ αρχάς νομίζω ότι γνωρίζετε και εσείς ότι όλα έχουν ξεκινήσει από τον νόμο 4685, από τον αντιπεριβαλλοντικό νόμο του κ. Χατζηδάκη, όταν αφαιρέθηκε η αρμοδιότητα της διαχείρισης απορριμμάτων από τους δήμους και στο Νότιο Αιγαίο και στα Ιόνια Νησιά –μιλάμε για μία καταστατική αρμοδιότητα των δήμων- και δόθηκε σε έναν φορέα, στον οποίο, με τα λίγα ή τα πολλά, τις περισσότερες επιλογές τις έχει η περιφέρεια. Να μην κοροϊδευόμαστε.

Σ’ αυτή, λοιπόν, τη λειτουργία του ΦΟΔΣΑ Ιονίων έχουν αποκαλυφθεί πάρα πολλά προβλήματα. Το πρώτο ήταν ότι δεν συγκροτήθηκε ποτέ νόμιμα η Γενική Συνέλευση του Φορέα. Το δεύτερο είναι ότι οι εκπρόσωποι από το Περιφερειακό Συμβούλιο, από την Περιφέρεια Ιονίων, δεν ορίστηκαν ορθώς. Άρα, το διοικητικό συμβούλιο δεν συγκροτήθηκε νόμιμα. Το τρίτο είναι ότι δεν καλύφθηκε η θεσμική εκπροσώπηση ώστε να υπάρχει εκπρόσωπος της αυτοδιοίκησης από όλες τις περιφερειακές ενότητες. Ως αποτέλεσμα, ο Υφυπουργός Εσωτερικών τότε ο κ. Λιβάνιος ξεκαθάρισε ότι είναι διάταξη αναγκαστικού δικαίου να εκπροσωπούνται όλοι οι δήμοι. Δεν εκπροσωπούνται. Ως εκ τούτου, η διοίκηση του ΦΟΔΣΑ συνεχίζει να λειτουργεί μη συμμορφούμενη με το θεσμικό πλαίσιο και τις διατάξεις και τις αποφάσεις, ακόμα και του Υφυπουργού της Κυβέρνησής σας.

Προχωρήσαμε, πρώτον, σε μία ανάθεση μέσω προγραμματικής σύμβασης σε φορέα άλλης περιφέρειας. Αυτό πρακτικά δηλώνει ότι κανένας δήμος δεν μπορούσε να βοηθήσει. Αυτό, ξέρετε, είναι προσβλητικό. Μάλιστα, θυμάμαι τον Δήμο της Κεφαλονιάς που λειτουργούσε την εγκατάσταση. Το αναθέτει, λοιπόν, σε έναν άλλον ΦΟΔΣΑ στη ΔΙΑΔΥΜΑ με πολύ περίεργη διαδικασία και ταυτόχρονα ένα έργο το οποίο εξελισσόταν με έναν προϋπολογισμό σαφέστατα μικρότερο, αυξάνεται και δίνεται και η δυνατότητα προαίρεσης, δηλαδή διπλασιασμού του προϋπολογισμού.

Όπως καταλαβαίνετε, κύριε Υφυπουργέ, αυτά δεν είναι πράγματα τα οποία αντιστοιχούν στο κράτος δικαίου και στην Ευρωπαϊκή Ένωση. Όμως, όλα αυτά τα κάνουν διοικήσεις και επιτρέψτε μου να σας πω ότι τα Υπουργεία τους επιτρέπουν. Επιτρέπουν στη διοίκηση του ΦΟΣΔΑ να λειτουργεί έτσι.

Τελικά, με τεχνικές λεπτομέρειες οι οποίες δεν ορίστηκαν ποτέ, έγινε ένας διαγωνισμός -και να το πούμε ξεκάθαρα- με υπόθεση ότι το έργο αυτό θα μελετηθεί στη συνέχεια και με προδιαγραφές και στόχους που δεν έχουν καθοριστεί ακόμα. Και μέσα σε όλα αυτά προέκυψε ότι θα σχεδιάσετε στα Ιόνια Νησιά και μία μονάδα παραγωγής δευτερογενούς καυσίμου. Δηλαδή, θα βγάζετε και υλικό για καύση στα Ιόνια Νησιά, κάτι το οποίο, όπως καταλαβαίνετε, είναι απολύτως παράλογο. Σας ρωτώ ευθέως να μας πείτε σε ποια εγκατάσταση θα χρησιμοποιηθούν αυτά τα υλικά, διότι δεν μιλάμε απλά για έργα 20 εκατομμυρίων που είναι πόροι του ελληνικού λαού, αλλά μιλάμε και για μία ουτοπική αδιέξοδη σχεδιαστική διαδικασία.

Το θέμα πάντως είναι ότι ο φορέας εκεί, ενώ δεν έχει νόμιμη εκπροσώπηση ή συγκρότηση οργάνων, συνεχίζει να αποφασίζει με διαχείριση δεκάδων εκατομμυρίων ευρώ για αδιέξοδες διαδικασίες όσον αφορά τη διαχείριση στερεών αποβλήτων, παρ’ ότι υπήρχαν προσφυγές δημοτικών συμβούλων και κατά της νομιμότητας των πράξεων που δημιουργούν επιπλέον προβλήματα στη λειτουργία του ΦΟΣΔΑ.

Άρα πήρατε μία πολιτική απόφαση -και αυτή είναι η ερώτηση, για να ολοκληρώσω και με συγχωρείτε, κύριε Πρόεδρε- να αφαιρέσετε την αρμοδιότητα από την αυτοδιοίκηση, να υποτιμήσετε την τοπική κοινωνία και τη γνώση των τοπικών φορέων, να κάνετε αναθέσεις με προαίρεση δεκάδων εκατομμυρίων ευρώ με περίεργο φυσικό αντικείμενο που δεν αντιστοιχεί στη διαχείριση των απορριμμάτων και τώρα υπάρχει ένα σοβαρότατο αδιέξοδο στην αρχή της διαχείρισης απορριμμάτων στα Ιόνια.

Πείτε μου ό,τι γνωρίζετε, κύριε Υφυπουργέ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δυστυχώς, οι ερωτήσεις που δεν έχουν απαντηθεί έχουν πολλά ερωτήματα.

Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Κύριε Πρόεδρε, κύριε συνάδελφε, θα προσπαθήσω να είμαι όσο γίνεται πιο αναλυτικός.

Η σύσταση και λειτουργία του Φορέα Διαχείρισης Στερεών Αποβλήτων Ιονίων Νήσων είναι νόμιμη. Ειδικότερα, με την υπ’ αριθμόν 57715/13381/4-8-2020 πράξη του Θεματικού Αντιπεριφερειάρχη Περιβάλλοντος Ενέργειας και Χωροταξίας Περιφέρειας Ιονίων Νήσων, διαπιστώθηκε η νόμιμη σύσταση του φορέα με διακριτικό τίτλο «ΦΟΔΣΑ Ιονίων Νήσων Α.Ε.».

Σε ό,τι αφορά τη νομιμότητα σύστασης του διοικητικού συμβουλίου του ΦΟΔΣΑ Ιονίων Νήσων, επισημαίνω ότι ο ν.4685/2020, άρθρο 93, παράγραφος 6, είναι σαφής και ορίζει ότι το διοικητικό συμβούλιο αποτελείται από επτά μέλη, τον περιφερειάρχη, δύο μέλη περιφερειακού συμβουλίου και τέσσερα μέλη που εκλέγονται από τους εκπροσώπους των δήμων που συμμετέχουν στη Γενική Συνέλευση.

Επίσης, έχουν εκδοθεί και οι τέσσερις διαπιστωτικές πράξεις για την Κεφαλλονιά, τη Ζάκυνθο, τη Λευκάδα και την Κέρκυρα, που απαιτούνται σύμφωνα με το προηγούμενο άρθρο, παράγραφος 9 του νόμου 4685, για την κατάργηση των προϋφιστάμενων νομικών προσώπων και την περιέλευση της περιουσίας στον ΦΟΔΣΑ Ιονίων Νήσων. Συνεπώς η όλη διαδικασία έχει υλοποιηθεί νόμιμα.

Επίσης, ο ΦΟΔΣΑ Ιονίων Νήσων κατέστη καθολικός διάδοχος όλης της κινητής και ακίνητης περιουσίας και ανέλαβε όλα τα δικαιώματα και τις υποχρεώσεις των προκατόχων λειτουργούντων τοπικών ΦΟΔΣΑ της Περιφέρειας Ιονίων Νήσων, συμπεριλαμβανομένης της Εταιρείας Διαχείρισης Αποβλήτων Κεφαλονιάς και Ιθάκης, ΕΔΑΚΙ.

Για τη μεταβίβαση της κινητής και ακίνητης περιουσίας των υποδομών διαχείρισης αποβλήτων συντάσσεται πρωτόκολλο παράδοσης-παραλαβής και στη συνέχεια η απόφαση του συντονιστή της οικείας αποκεντρωμένης διοίκησης, καθώς και απόσπασμα της έκθεσης απογραφής που περιγράφει την περιουσία που αποκτάται, καταχωρίζεται ατελώς στα οικεία βιβλία του υποθηκοφυλακείου ή κτηματολογικού γραφείου. Επομένως δεν προβλέπεται από την ισχύουσα νομοθεσία απόφαση δημοτικού συμβουλίου.

Σε ό,τι αφορά την προγραμματική σύμβαση του ΦΟΔΣΑ Ιονίων Νήσων με την εταιρεία «Διαχείριση Απορριμμάτων Δυτικής Μακεδονίας Ανώνυμη Εταιρεία», «ΔΙΑΔΥΜΑ Α.Ε.», αυτή είναι νόμιμη, διότι αποτελεί φορέα διαχείρισης στερεών αποβλήτων με τεχνική επάρκεια και εμπειρία στην υλοποίηση συγχρηματοδοτούμενων έργων διαχείρισης αποβλήτων. Ο νεοϊδρυθείς ΦΟΔΣΑ Ιονίων Νήσων δεν διαθέτει ακόμη την απαιτούμενη τεχνική επάρκεια και προσωπικό για την επιτυχή εκτέλεση των εργασιών του. Για τον λόγο αυτό και ακριβώς επειδή τα έργα διαχείρισης αποβλήτων είναι εξειδικευμένα, ο ΦΟΔΣΑ Ιονίων Νήσων σύναψε προγραμματική σύμβαση με τη «ΔΙΑΔΥΜΑ Α.Ε.», ώστε αυτή να υποστηρίξει την υλοποίηση του συγκεκριμένου έργου με το οικείο περιφερειακό σχέδιο διαχείρισης αποβλήτων.

Ειδικότερα, η «ΔΙΑΔΥΜΑ Α.Ε.» ανέλαβε την παροχή υποστήριξης σε όλα τα στάδια διαχείρισης των δημόσιων συμβάσεων για την υλοποίηση του έργου με τίτλο: «Ολοκληρωμένη διαχείριση αποβλήτων Κεφαλλονιάς», καθώς και στο έργο με τίτλο: «Εγκατάσταση επεξεργασίας αστικών στερεών αποβλήτων Κέρκυρας». Η προγραμματική αυτή σύμβαση ελέγχθηκε και εγκρίθηκε από το Ελεγκτικό Συνέδριο με την υπ’ αριθμόν 813/7-12-2020 απόφασή του. Θα σας την καταθέσω μαζί με άλλα συνημμένα, αγαπητέ συνάδελφε, για να είναι σε γνώση σας. Επίσης, δεν έχει περιέλθει σε γνώση της Ενιαίας Ανεξάρτητης Αρχής Δημοσίων Συμβάσεων οποιαδήποτε πληροφορία - καταγγελία για την προγραμματική σύμβαση μέχρι τουλάχιστον αυτήν τη στιγμή.

Η αμοιβή της «ΔΙΑΔΥΜΑ Α.Ε.» είναι 43.000 ευρώ συν ΦΠΑ και περιλαμβάνει όλες τις διαδικασίες μέχρι και την υπογραφή της σύμβασης με τον ανάδοχο του έργου. Ο βασικός λόγος της μη συμπερίληψης της αμοιβής της «ΔΙΑΔΥΜΑ Α.Ε.» στην προγραμματική σύμβαση για τον ρόλο της ως διευθύνουσας υπηρεσίας για την υλοποίηση του έργου είναι ότι αυτή μπορεί να μη χρειαστεί, διότι μέχρι τότε μπορεί να έχει στελεχωθεί επαρκώς ο ΦΟΔΣΑ Ιόνιων Νήσων και να εκτελέσει μόνος του το έργο. Όπως είπα, όμως, θα καταθέσω -και είναι στη διάθεσή σας, αγαπητέ συνάδελφε- και την απόφαση του Ελεγκτικού Συνεδρίου και η προγραμματική σύμβαση, αλλά και άλλα στοιχεία, που έχετε ζητήσει.

(Στο σημείο αυτό ο Υφυπουργός Ενέργειας και Περιβάλλοντος κ. Νικόλαος Ταγαράς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Φάμελλε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Είναι γεγονός ότι χρειάζεται πολύ μεγάλη προσπάθεια, κύριε Υπουργέ, για να κατανοήσουμε πώς γίνεται να έχετε τόσες πολλές παραβάσεις του θεσμικού πλαισίου. Δεν ξέρω αν ζούμε στο 1960 ή στο 1950, αλλά θα σας θυμίσω κάτι: Πρώτον, ο έλεγχος νομιμότητας ενός φορέα της αυτοδιοίκησης δεν γίνεται από την περιφέρεια. Άρα δεν μπορεί τη νομιμότητα να την ελέγχει ο θεματικός αντιπεριφερειάρχης, αλλά η αποκεντρωμένη διοίκηση. Δεν θα ξεχάσουμε και αυτά που ξέρουμε.

Η αποκεντρωμένη διοίκηση, λοιπόν, με την ειδική επιτροπή του άρθρου 152 στις 28-5-2021 με τις αποφάσεις 4 και 5 έκανε δεκτές τις προσφυγές και έκρινε ότι υπάρχει έλλειψη νομιμότητας στη σύσταση και τη λειτουργία του ΦΟΔΣΑ. Άρα η αρμόδια επιτροπή της αποκεντρωμένης διοίκησης έχει αποφασίσει. Εσείς πού το βρήκατε ότι άλλος κρίνει τη νομιμότητα και μάλιστα ο αντιπεριφερειάρχης; Δεν υπάρχει θεσμικό πλαίσιο.

Δεύτερο ζήτημα, είπατε ότι εκπροσωπούνται όλοι ορθώς. Δηλαδή διαψεύδετε τον κ. Λιβάνιο, συνάδελφό σας Υφυπουργό, ο οποίος ρητά ξεκαθάρισε ότι πρέπει να εφαρμοστεί το 236 του νόμου 4555. Βρείτε τα λίγο μέσα στην Κυβέρνηση. Είναι έγγραφο του κ. Λιβάνιου αυτό.

Τρίτο ζήτημα, μας είπατε ότι δεν έχει επαρκές προσωπικό ο ΦΟΔΣΑ και πρέπει να πάει σε έναν άλλο ΦΟΔΣΑ. Άλλο σάς ρώτησα. Οι δήμοι λειτουργούσαν τις εγκαταστάσεις και έχουν επαρκές προσωπικό και τεχνογνωσία. Για ποιον λόγο η Κυβέρνηση αποφάσισε να υποτιμήσει τους δήμους της περιοχής και τους κατοίκους και να συνεργαστεί με έναν φορέα άλλης περιφέρειας και όπως αναφέρατε εσείς χωρίς να έχει ξεκαθαρίσει και τον προϋπολογισμό; Δηλαδή παίρνει κάποιος ένα συμβόλαιο πλέον στο ελληνικό δημόσιο με τη λογική «βλέποντας και κάνοντας»; Και έχετε συμβάσεις με προαίρεση 20 εκατομμυρίων ευρώ για αναδόχους έργων «βλέποντας και κάνοντας»;

Τέταρτο ζήτημα, που σας ρώτησα: Έχετε μέσα στις συμβάσεις πρόβλεψη για παραγωγή δευτερογενούς καυσίμου. Όμως αυτό δεν προβλέπεται στον περιφερειακό σχεδιασμό, αντίκειται στις οδηγίες της Ευρωπαϊκής Ένωσης που δεν προβλέπουν καύση και ταυτόχρονα προβλέπετε ενίσχυση διαλογής στην πηγή. Άρα είστε σε αντίθεση και με την ευρωπαϊκή οδηγία.

Τι γίνεται λοιπόν στον ΦΟΔΣΑ Ιονίων Νήσων; Πάρτι; Πείτε μας πού τηρείται η νομιμότητα; Έναν τομέα πείτε μας. Στην εκπροσώπηση δεν τηρείται. Στις αναθέσεις δεν τηρείται. Στη στρατηγική δεν τηρείται. Πού τηρείται, κύριε Υφυπουργέ;

Και εδώ υπάρχει σοβαρότατο ζήτημα. Η διοίκηση του φορέα αγνοεί προκλητικά το γράμμα και το πνεύμα των αποφάσεων της αποκεντρωμένης και συνεχίζει να παρανομεί, δημιουργώντας τετελεσμένα, που αφορούν τη διαχείριση δημόσιων πόρων.

Βρήκα την απόφαση 62/2021 που αναθέτει τη συντήρηση των εγκαταστάσεων στον εργολάβο που έχει το διπλανό έργο, γιατί είναι άμεσο, λέει, το πρόβλημα, επειδή υπήρχαν βλάβες το 2020, πέρυσι δηλαδή. Από πού προκύπτει το επείγον; Και η αιτιολογία είναι ότι δεν έχουν την τεχνογνωσία για να μπορέσουν να το λύσουν το θέμα. Εσείς, όμως, μας είπατε ότι έκαναν σύμβαση με άλλον φορέα για να πάρουν τεχνογνωσία. Τι γίνεται ακριβώς εκεί; Και επίσης χαρακτηρίζουν τη φωτιά την περσινή ως κατεπείγουσα ανάγκη και λένε ότι δεν μπορούσαν να ξεκινήσουν νωρίτερα διαγωνιστική διαδικασία.

Και έχω και άλλα. Διάλεξαν τον ίδιο εργολάβο αυτόν που κάνει τη συντήρηση, γιατί, λέει, αλλιώς θα ελλοχεύει κίνδυνος ατυχημάτων και κατανομή ευθυνών μεταξύ των εργολάβων. Είναι δυνατόν δηλαδή για ένα έργο να παίρνουμε τον εργολάβο της διπλανής πολυκατοικίας για να μην συγκρουστούν τα αυτοκίνητά τους; Κάτι τέτοιο μας λέτε. Είναι πράγματα αυτά που γίνονται στο ελληνικό δημόσιο το 2021; Για να μην πω ότι έχουν χαρακτηρίσει κατεπείγουσα τη λειτουργία του χώρου υγειονομικής ταφής για να αποφύγουν διαδικασίες δημοσιότητας και διαφάνειας λόγω COVID.

Kαι βλέπουμε ότι συνεχίζονται όλα αυτά με πάρα πολλές πράξεις. Εγκρίθηκε πρακτικό ανάθεσης διαγωνισμού, το οποίο όμως έχει αναιρεθεί από την επιτροπή του άρθρου 152 και ακυρώθηκε η συγκρότηση αυτής της διαγωνιστικής διαδικασίας, για να μην πω ότι υπήρχε μέχρι και σύμβαση, όπως βλέπω εδώ του ΦΟΔΣΑ, με την περιφέρεια για την αποκατάσταση ζημιών από τον «ΙΑΝΟ».

Όπως καταλαβαίνετε, κύριε Πρόεδρε και κύριε Υφυπουργέ, ο λόγος για τον οποίο κάνουμε κοινοβουλευτικό έλεγχο είναι διότι δεν τηρείται η νομιμότητα, υπάρχει θέμα διαχείρισης δημοσίου χρήματος, άρα ευθύνης πολιτικών προσώπων και ταυτόχρονα υπάρχει σοβαρό πρόβλημα προσανατολισμού, διότι το μόνο που βλέπουμε είναι αναθέσεις σε εργολάβους με περίεργες διαδικασίες μέχρι και για καύση στα Ιόνια. Είστε και οι δύο Υφυπουργοί εδώ. Δεν το έχω δει πουθενά στην Ευρώπη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριοι συνάδελφοι, πολλά πράγματα βλέπουμε στην Ευρώπη που δεν υπάρχουν εδώ. Επιτέλους όμως πρέπει και εμείς σε ένα πρόβλημα διαχρονικό, που η επίλυσή του έχει καθυστερήσει απαράδεκτα, να δώσουμε τέλος όχι αυτοσχεδιάζοντας, έστω και ακολουθώντας αυτά που χρόνια έχουν ακολουθήσει οι Ευρωπαίοι που αναφέρεστε.

Αναφερθήκατε στο θέμα της δευτερογενούς παραγωγής καυσίμου και στον στόχο που τίθεται από την Ευρωπαϊκή Ένωση του υπολείμματος στο 10%. Γνωρίζετε και εσείς ότι για να μπορέσουμε να πετύχουμε υπόλειμμα τελικώς που θα πάει για θάψιμο, για τη διαχείριση, μόνο ένας τρόπος υπάρχει, αν πριν έχει υπάρξει δευτερογενής παραγωγή καυσίμου, αν έχει αξιοποιηθεί ενεργειακά η ποσότητα των απορριμμάτων για να καταλήξουμε στο υπόλειμμα του 10% που θα πάει για διαχείριση. Διαφορετικά δεν υπάρχει καμμία περίπτωση να πετύχουμε το 10%. Και όχι εμείς, αυτό κάνουν οι απ’ έξω πριν από εμάς.

Αναφερθήκατε σε θέματα οικονομικά, σε ό,τι αφορά την εκτίμηση του κόστους επέκτασης προϋπολογισμού. Αυτά θα κριθούν στη διαγωνιστική διαδικασία που είναι σε εξέλιξη και θα δούμε και το τίμημα γιατί όλα προχωρούν και θα ολοκληρωθούν σύντομα, οπότε θα έχουμε και τα αποτελέσματα της διαγωνιστικής διαδικασίας.

Εγώ σας είπα ότι από πλευράς διαγωνιστικών διαδικασιών και προγραμματικών συμβάσεων το έγγραφο του Ελεγκτικού Συνεδρίου που σας κατέθεσα, για να είναι στη διάθεσή σας σχετικά με τη διαγωνιστική διαδικασία μέχρι αυτή τη στιγμή τουλάχιστον δεν αναφέρεται σε κάποιο πρόβλημα. Σας κατέθεσα και την προγραμματική σύμβαση και την πηγή χρηματοδότησης. Για ό,τι άλλο είμαστε εδώ και στη διάθεσή σας. Και να τα δούμε πώς θα καταλήξουν.

Σε ό,τι αφορά τον ΦΟΔΣΑ Ιονίων Νήσων έκανε ένα βασικό βήμα επίλυσης ενός προβλήματος διαχρονικού. Το τι συνέβαινε με τα σκουπίδια καλοκαίρια και χειμώνες και τουριστικές περιόδους, χωρίς να δίνουμε λύση, το ξέρουμε όλοι μας. Δεν νομίζω ότι περιποιεί τιμή σε κανέναν μας να καθυστερούμε άλλο. Όλα θα κριθούν από το αποτέλεσμα και σε ό,τι αφορά τα οικονομικά αλλά και σε ό,τι αφορά τα περιβαλλοντικά. Στα τεύχη δημοπράτησης για την κατασκευή του έργου προβλέφθηκε δικαίωμα προαίρεσης για επιπλέον εργασίες επέκτασης των εγκαταστάσεων ή και λήψη πρόσθετου εξοπλισμού. Η άσκηση δικαιώματος επαφίεται στη διακριτική ευχέρεια της αναθέτουσας αρχής.

Για τα έργα που ανατίθενται με το σύστημα μελέτης κατασκευής και με κριτήριο ανάθεσης την πλέον συμφέρουσα προσφορά από οικονομικής άποψης βάσει της σχέσης ποιότητας τιμής, όπως και στην περίπτωση μας, οι υποψήφιοι οικονομικοί φορείς με την τεχνική τους προσφορά καταθέτουν οριστική μελέτη για τις εργασίες προσαρμογής που αναφέρονται στην προαίρεση, όπως αντίστοιχα κάνουν και για το συμβατικό αντικείμενο της κατασκευής του έργου. Με τη μελέτη αυτή η τεχνική προσφορά οριστικοποιείται το αντικείμενο της προαίρεσης από τον κάθε οικονομικό φορέα και αυτό δεσμεύεται να εφαρμόσει αν το δικαίωμα προαίρεσης τελικά ασκηθεί.

Σχετικά με τη διαγωνιστική διαδικασία, για την οποία συζητά η αναθέτουσα αρχή, θα ακολουθήσει το υπόδειγμα διακήρυξής της για μονάδα επεξεργασίας απορριμμάτων με το σύστημα μελέτης κατασκευής και το άρθρο 86 του ν.4412/2016 με τη λειτουργία εγκατάστασης και προαίρεση εργασιών προσαρμογής, το οποίο έχει εγκριθεί από την Ενιαία Ανεξάρτητη Αρχή Δημοσίων Συμβάσεων. Επισημαίνω στο σημείο αυτό ότι εφόσον το δικαίωμα προαίρεσης ασκηθεί από τον ΦΟΔΣΑ Ιονίων Νήσων αυτό θα γίνει σε κάθε περίπτωση και με τέτοιον τρόπο, ώστε να είναι συμβατή η διαχείριση των αποβλήτων και με το περιφερειακό σχέδιο αλλά και με το Εθνικό Σχέδιο Διαχείρισης Αποβλήτων.

Αγαπητέ συνάδελφε, νομίζω ότι συμφωνούμε όλοι μας ότι στο θέμα της διαχείρισης των αποβλήτων και των απορριμμάτων είναι ένα κρίσιμο στοίχημα που μετά από πάρα πολλές καθυστερήσεις οφείλουμε όλοι να δώσουμε διέξοδο, βεβαίως με αντικειμενικότητα, βεβαίως με διαφάνεια, αλλά και με αποτέλεσμα για να λυθεί ένα πρόβλημα που τόσο πολύ μας έχει ταλαιπωρήσει και βεβαίως δεν περιποιεί τιμή και για κανέναν μας, κύριε Πρόεδρε, και γι’ αυτό ακριβώς κινούμαστε στην κατεύθυνση γρήγορα να δώσουμε λύση και διέξοδο.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Συνεχίζουμε με τη δεύτερη με αριθμό 1060/16-9-2021 επίκαιρη ερώτηση πρώτου κύκλου του Βουλευτή Ηρακλείου του ΣΥΡΙΖΑ - Προοδευτική Συμμαχία κ. Νικόλαου Ηγουμενίδη προς τον Υπουργό Εξωτερικών, με θέμα: «Επικείμενες ενέργειες της ελληνικής πλευράς για τις γερμανικές αποζημιώσεις στη βάση του πορίσματος της ελληνικής Βουλής».

Κύριε συνάδελφε, έχετε τον λόγο.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ, κύριε Πρόεδρε.

Κύριε Υπουργέ, παρά το ότι δεν αφορά το χαρτοφυλάκιο σας και δεν είναι στην ερώτηση, θα μου επιτρέψετε να ξεκινήσω με το γεγονός της ημέρας, τον σεισμό που είχαμε σήμερα με επίκεντρο το κέντρο του Νομού Ηρακλείου. Περιμένοντας την πλήρη και ολοκληρωμένη εικόνα δεν θα σταθώ καθόλου ούτε στο ενδιαφέρον του Προέδρου του κόμματός μας, ούτε στις οδηγίες που έδωσε ή τη δράση που από σήμερα κιόλας ξεκίνησε ο ΣΥΡΙΖΑ για την ανακούφιση των πληγέντων. Θέλω να σταθώ, όμως, σε ένα γεγονός, ότι οι κάτοικοι του Ηρακλείου ζουν με τους σεισμούς πολλούς μήνες τώρα. Πολλές φορές μιλήσαμε και ζητήσαμε την έγκαιρη παρέμβαση του κράτους. Στις 28 Ιουλίου οι Βουλευτές του ΣΥΡΙΖΑ Ηρακλείου καταθέσαμε αναφορά για το θέμα να κηρυχθεί η περιοχή «σεισμόπληκτη», αίτημα του δήμου, αίτημα των πολιτιστικών συλλόγων, των φορέων της περιοχής, επιστημόνων κ.λπ.. Παρ’ όλα αυτά η Κυβέρνηση κώφευσε.

Σήμερα είχαμε μια πρώτη δυσφορία των ίδιων των κατοίκων που μαζεύτηκαν στον σταθμό συγκέντρωσης και δεν υπήρχε καρέκλα να καθίσουν, υπερήλικες άνθρωποι. Δεν υπήρχε ένα μπουκάλι νερό. Λέω ότι ήταν μια πρώτη δυσφορία. Χρησιμοποιώ μια πολύ ήπια λέξη για τις πρώτες ώρες του γεγονότος.

Επιτρέψτε μου να κλείσω αυτή την παρένθεση με μια εντελώς προσωπική αναφορά. Θα ήθελα να εκφράσω τη θλίψη μου για τον άδικο θάνατο του φίλου και συντοπίτη μας που σκοτώθηκε σήμερα του Ιάκωβου Τσαγκαράκη. Να ευχηθώ στην οικογένειά του δύναμη και υπομονή. Να ευχηθώ γρήγορη και πλήρη ανάρρωση στους τραυματίες.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, όλα καλά, αλλά έχετε και μια ερώτηση.

**ΝΙΚΟΛΑΟΣ ΗΓΟΥΜΕΝΙΔΗΣ:** Έρχομαι στην ερώτηση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εγώ σας καταλαβαίνω, όλα τα κατανοώ, αλλά πέρασαν τα δύο λεπτά.

**ΝΙΚΟΛΑΟΣ ΗΓΟΥΜΕΝΙΔΗΣ:** Η ερώτησή μου αφορά το θέμα των γερμανικών αποζημιώσεων και της διεκδίκησης των γερμανικών οφειλών από το κράτος της Γερμανίας. Πολλές φορές έχουμε έρθει και έχουμε συζητήσει αυτό το θέμα και Βουλευτές και άλλων κομμάτων. Σήμερα ωστόσο νομίζω ότι χρειαζόμαστε καθαρές, σαφείς απαντήσεις για σαφείς ενέργειες, για το πώς θα δώσουμε μια συνέχεια στο πόρισμα της Βουλής. Μετά την τελευταία απάντηση την απορριπτική στάση της Γερμανίας στη ρηματική διακοίνωση της Ελλάδας το ίδιο το Υπουργείο Εξωτερικών σε προηγούμενη ερώτησή μας απάντησε ότι οι αξιώσεις είναι και θα παραμείνουν έγκυρες, πολιτικά και νομικά απαράγραπτες.

Σήμερα θα ήθελα να μου εξηγήσετε στην πράξη τι σημαίνει αυτό το «πολιτικά και νομικά απαράγραπτες». Πώς και ποιες είναι οι ενέργειες που σκοπεύει να προχωρήσει η ελληνική Κυβέρνηση μέσα στο πλαίσιο μιας ενεργητικής εξωτερικής πολιτικής, ώστε πραγματικά να μείνουν και να διεκδικηθούν αυτές οι πολιτικά και νομικά απαράγραπτες διεκδικήσεις;

Πέρα από αυτό το θέμα και το πώς σκοπεύει να προχωρήσει η Κυβέρνηση στη νομική διεκδίκηση αυτών των απαιτήσεων της Ελλάδας από τη Γερμανία, υπάρχει βασισμένη στα ιστορικά αρχεία του Υπουργείου Εξωτερικών μελέτη που μιλάει για σύσταση ειδικού γραφείου στο Υπουργείο Εξωτερικών για τις γερμανικές αποζημιώσεις με στόχο να συγκεντρωθεί, να αξιοποιηθεί το αρχειακό υλικό τόσο στην κατεύθυνση της διεθνοποίησης όσο και της έμπρακτης κινητοποίησης και διεκδίκησης των αξιώσεων της χώρας. Σ’ αυτά θα ήθελα να μου απαντήσετε, κύριε Υπουργέ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΦΡΑΓΚΟΓΙΑΝΝΗΣ (Υφυπουργός Εξωτερικών):** Αξιότιμε κύριε Πρόεδρε, αξιότιμοι Βουλευτές, αγαπητέ κύριε συνάδελφε, στέκομαι με ιδιαίτερη χαρά στην ερώτησή σας, γιατί μου δίνετε τη δυνατότητα να ξεκαθαρίσω τη στάση μας απέναντι σε ένα θέμα το οποίο ταλανίζει όλη την κοινωνία μας και πολύ περισσότερο τη Βουλή, το θέμα των πολεμικών αποζημιώσεων από τους δύο παγκόσμιους πολέμους σχετικά με τη Γερμανία.

Στέκομαι επίσης με ιδιαίτερη ευαισθησία απέναντι στο θέμα με το οποίο ξεκινήσατε που είναι ο σεισμός ο οποίος έπληξε σήμερα το πρωί το Ηράκλειο. Νιώθουμε την ίδια ευαισθησία με εσάς. Μας στεναχωρεί πάρα πολύ αυτό το οποίο συνέβη. Ελπίζουμε ότι θα περιοριστούμε μόνον σε υλικές ζημιές από αυτό το κακό το οποίο μας βρήκε σήμερα το πρωί.

Σε ό,τι αφορά το θέμα για το οποίο βρίσκομαι σήμερα εδώ, οι σχέσεις της Ελλάδας με τη Γερμανία όπως ξέρετε είναι πολύ καλές και ταυτόχρονα είναι πολύ σύνθετες. Είμαστε σύμμαχοι και εταίροι στην Ευρωπαϊκή Ένωση αλλά και στο ΝΑΤΟ. Η συνεργασία μας έχει αναπτυχθεί σε πολλούς τομείς, όπως μεταξύ άλλων στην οικονομία, στις επενδύσεις, το μεταναστευτικό κ.λπ.. Σ’ αυτό έχει συντελέσει το θεσμοθετημένο από το 2017 σχέδιο δράσης καθώς και οι συχνές επαφές σε πολύ υψηλό επίπεδο. Το σχέδιο δράσης, κυρίες και κύριοι Βουλευτές είναι και ο βασικός οδικός χάρτης πάνω στον οποίο κινείται η οικονομική διπλωματία στη σχέση της με τη Γερμανία.

Ωστόσο παραμένουν διαφορές ανάμεσα στις χώρες μας. Εδώ εντάσσεται και το θέμα της πώλησης και εξαγωγής υποβρυχίων από τη Γερμανία στην Τουρκία την παύση του οποίου έχει ζητήσει ο Υπουργός Εξωτερικών κ. Δένδιας με επιστολή του προς τον ομόλογό του κ. Μάας από τον Οκτώβριο του 2020. Η στάση μας στο ζήτημα αυτό παραμένει αταλάντευτη.

Χθες, 26 Σεπτεμβρίου, έγιναν κοινοβουλευτικές εκλογές στη Γερμανία. Είμαστε εν μέσω διεργασιών που θα οδηγήσουν στον σχηματισμό της νέας γερμανικής κυβέρνησης. Εν αναμονή των εξελίξεων, σας διαβεβαιώνω ότι η Ελλάδα θα εξακολουθήσει να θέτει το ζήτημα των γερμανικών πολεμικών οφειλών και στη νέα αυτή κυβέρνηση.

Αναφορικά με την ερώτηση την οποία κάνατε πιο ευθέως θέλω να σας τονίσω ότι οι αξιώσεις μας έναντι της Γερμανίας, κύριε Ηγουμενίδη, είναι και θα παραμείνουν έγκυρες, πολιτικά και νομικά, απαράγραπτες, ενεργές και διεκδικήσιμες με κάθε μέσο μέχρι την ικανοποίηση τους. Η ανωτέρω θέση μας έχει διατυπωθεί επισήμως, αλλά και επαναλαμβάνεται στη γερμανική πλευρά με κάθε ευκαιρία και σε κάθε επίπεδο. Στο πλαίσιο αυτό εντάσσονται όλες οι απαιτούμενες ενέργειες της χώρας μας.

Θα ήθελα επίσης να υπενθυμίσω ότι σε συνέχεια της έκθεσης της Διακομματικής Κοινοβουλευτικής Επιτροπής για τη διεκδίκηση των γερμανικών οφειλών το 2016 και της σχετικής απόφασης της Ολομέλειας της Βουλής των Ελλήνων Απρίλιος του 2019 επιδόθηκε ρηματική διακοίνωση προς το γερμανικό Υπουργείο Εξωτερικών στις 4-6-2019 με την οποία η ελληνική Κυβέρνηση κάλεσε την γερμανική κυβέρνηση να προσέλθει σε διαπραγματεύσεις για την επίλυση του εκκρεμούς ζητήματος των αξιώσεων της Ελλάδας για οφειλές της ομοσπονδιακής δημοκρατίας της Γερμανίας από τους δύο παγκόσμιους πολέμους.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε και δευτερολογία.

**ΚΩΝΣΤΑΝΤΙΝΟΣ ΦΡΑΓΚΟΓΙΑΝΝΗΣ (Υφυπουργός Εξωτερικών):** Χρειάζομαι μόνο είκοσι δευτερόλεπτα για να ολοκληρώσω την πρωτολογία μου.

Όπως είναι γνωστό, στις 18-10-2019 η γερμανική πλευρά απέρριψε με ρηματική διακοίνωση την ελληνική πρόσκληση, επαναλαμβάνοντας την πάγια θέση ότι δεν προσέρχεται σε διαπραγματεύσεις.

Με νέα ρηματική διακοίνωση στις 29-1-2020 που επέδωσε ο Γενικός Γραμματέας του Υπουργείου Εξωτερικών στον εδώ Γερμανό Πρέσβη, τονίστηκε ότι για την Ελλάδα το ζήτημα θα παραμείνει ανοικτό μέχρι την οριστική ικανοποίηση των εν λόγω αξιώσεων.

Θεωρούμε λοιπόν ότι οι αξιώσεις της Ελλάδας για οφειλές της Ομοσπονδιακής Δημοκρατίας της Γερμανίας από τους δύο παγκόσμιους πολέμους εκφράζουν τη συντριπτική πλειοψηφία της Βουλής των Ελλήνων και αντανακλούν την επιθυμία του ελληνικού λαού. Θα συνεχίσουμε να τις προβάλλουμε με κάθε πρόσφορο μέσο μέχρι την ικανοποίησή τους.

Στόχος μας φυσικά είναι η επίλυση του ζητήματος αυτού με αμοιβαία αποδεκτό τρόπο που θα προκύψει μέσα από διαπραγμάτευση και διάλογο με τη Γερμανία.

Τέλος, θα ήθελα να σας διαβεβαιώσω ότι οι αρμόδιες υπηρεσίες του Υπουργείου Εξωτερικών ασχολούνται συστηματικά με όλες τις πτυχές της πολύπλοκης αυτής διαφοράς.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Παρακαλώ, κύριε συνάδελφε.

**ΝΙΚΟΛΑΟΣ ΗΓΟΥΜΕΝΙΔΗΣ:** Κύριε Υπουργέ, φαίνεται ότι η συζήτηση όσον αφορά τις ρηματικές διακοινώσεις έχει εξαντληθεί, διότι τόσο η κυβέρνηση της Γερμανίας όσο και η πλειοψηφία της γερμανικής βουλής τις απορρίπτουν. Κλείνει την πόρτα η πλειοψηφία της γερμανικής βουλής σε μια διακρατική συζήτηση και συνεννόηση ενός μείζονος ιστορικού και εθνικού ζητήματος. Αυτό είναι το πρώτο, νομίζω, που πρέπει να κρατήσουμε.

Άρα, ανεξαρτήτως αποτελέσματος των εκλογών, ανεξαρτήτως γερμανικών εκλογών, η στάση του κράτους αυτού είναι ενιαία και απορριπτική στις διεκδικήσεις της Ελλάδας.

Δεύτερον, είπατε και δεν ήθελα να αναφερθώ σήμερα σε αυτό, αλλά όπως μιλήσατε για τις σχέσεις μας με τη Γερμανία και σε σχέση με την Τουρκία, συνολικά η τακτική του Υπουργείου Εξωτερικών και της Κυβέρνησης βεβαίως, δεν είναι αυτοτελές το Υπουργείο Εξωτερικών, προκεχωρημένο δυτικό φυλάκιο η χώρα μας. Αποτρέψαμε την πραγματικά πρωτοφανή σε διάρκεια αμφισβήτηση των κυριαρχικών μας δικαιωμάτων από την Τουρκία με τη στάση που κρατήσατε; Μιλάμε για τη σύνδεση της Τουρκίας με την Ευρωπαϊκή Ένωση. Εξασφαλίσατε κυρώσεις στην Τουρκία, εφόσον παραβιάζει το Διεθνές Δίκαιο;

Χάσατε την ευκαιρία ακόμα και με την εκλογή του Μπάιντεν, δίνοντάς τα όλα -όπως ακριβώς το είπα, δεν το παίρνω πίσω, προκεχωρημένο δυτικό φυλάκιο-, να πιέσουν με την αλλαγή της κυβέρνησης οι Αμερικάνοι τούς εξ ανατολών συμμάχους στο ΝΑΤΟ. Εν πάση περιπτώσει, ας μην αναφερθούμε σε όλα αυτά τα θέματα.

Η Γερμανία, λοιπόν, απαντάει αρνητικά στις διεκδικήσεις μας και το ερώτημα είναι το εξής. Θα διεκδικήσουμε νομικά τις αποζημιώσεις από το κράτος της Γερμανίας, ναι ή όχι; Το ερώτημα είναι ποια είναι η νομική προετοιμασία της ελληνικής Κυβέρνησης;

Βάση -φαντάζομαι δεν το αρνείστε- είναι το πόρισμα της ελληνικής Βουλής. Ποια είναι όμως η νομική προετοιμασία για τη διεθνοποίηση του ζητήματος, για την πίεση αποδοχής αυτού του αιτήματος;

Και θα αναφερθώ σε ένα τελευταίο, το οποίο είναι αίτημα φορέων. Υπάρχει το δικαστικό ένσημο, το εννέα τοις χιλίοις επί του αιτούμενου κατά την αγωγή ενός ποσού. Η προσφυγή στη δικαιοσύνη για τα θύματα της ναζιστικής και φασιστικής θηριωδίας καθίσταται με το δικαστικό ένσημο για πολλούς απαγορευτική.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Το αίτημα λοιπόν είναι να εξαιρούνται του δικαστικού ενσήμου οι αγωγές για αποζημίωση λόγω ψυχικής οδύνης, ανεξαρτήτως ποσού ή αρμοδιότητας, όταν η αιτία θανάτου είναι εγκλήματα πολέμου, ολοκαυτώματα και λοιπά. Αυτό είναι το αίτημα για κατάργηση του δικαστικού ενζύμου για τις γερμανικές αποζημιώσεις. Είναι αίτημα του Εθνικού Συμβουλίου Διεκδίκησης των Οφειλών. Είναι αίτημα ενώσεων θυμάτων.

Είναι αίτημα στο οποίο ο κ. Τσιάρας, ο Υπουργός Δικαιοσύνης της Κυβέρνησής σας, απάντησε «δίκαιο, σωστό» και λοιπά, δεν αναφέρομαι σε όλο, «και σύντομα θα αναλάβουμε νομοθετική πρωτοβουλία». Ξέρετε πότε το είπε; Πριν από είκοσι μήνες. Πόσο είναι το σύντομα για την Κυβέρνησή σας;

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ.

**ΚΩΝΣΤΑΝΤΙΝΟΣ ΦΡΑΓΚΟΓΙΑΝΝΗΣ (Υφυπουργός Εξωτερικών):** Κύριε Ηγουμενίδη, στην Κυβέρνησή μας δεν τα κάνουμε όλοι όλα. Θέματα που άπτονται του Υπουργείου Δικαιοσύνης δεν θα τα απαντήσω εγώ. Εγώ θα απαντήσω θέματα τα οποία άπτονται του Υπουργείου Εξωτερικών.

Θα ξεκινήσω από το δευτερεύον κομμάτι το οποίο αναφέρατε, πρωτεύον για την εξωτερική μας πολιτική, που είναι η σχέση μας με την Τουρκία. Θα αφιερώσω μόνον δέκα δευτερόλεπτα για να μπορέσω να αφιερώσω τον χρόνο που απαιτείται στη δευτερολογία μου στην απάντηση στο ερώτημά σας για το οποίο ήρθαμε σήμερα εδώ.

Με τη γειτονική χώρα έχουμε κόκκινες γραμμές και έχουμε και θετική ατζέντα. Κανείς δεν μπορεί να κατηγορήσει αυτή την Κυβέρνηση ότι δεν έχει αποτελεσματική εξωτερική πολιτική, ιδιαίτερα σε ό,τι αφορά τη γειτονιά μας. Και είμαι περήφανος που εγώ ηγούμαι της θετικής ατζέντας με την Τουρκία, όταν οι άλλοι συνάδελφοί μου ασχολούνται με τις κόκκινες γραμμές και με τα θέματα τα οποία μπορούμε να κάνουμε και μπορούμε να μην κάνουμε μαζί τους.

Τώρα σε ό,τι αφορά το θέμα για το οποίο βρεθήκαμε εδώ, το εκκρεμές ζήτημα των γερμανικών πολεμικών οφειλών, έχει τεθεί επανειλημμένα από την Ελλάδα προς τη γερμανική πλευρά επισήμως και σε κάθε επίπεδο. Δεν αποτελεί συγκυριακή απαίτηση και το γεγονός ότι εσείς εκφράζετε την αντιπολίτευση κι εγώ είμαι Υπουργός της Κυβέρνησης δεν σημαίνει ότι δεν μπορούμε να συμφωνήσουμε σε αυτά τα οποία συμφωνούμε.

Υπάρχει σύμπνοια σε αυτό το θέμα. Πιστεύουμε κι εμείς αυτό που πιστεύετε κι εσείς, δηλαδή ότι οι πολεμικές αποζημιώσεις υφίστανται. Είναι ένα θέμα το οποίο εκκρεμεί. Η θέση μας είναι σαφής και σταθερή. Οι καταστροφικές συνέπειες για τη χώρα μας, εξαιτίας των δύο παγκοσμίων πολέμων, δεν έχουν διαγραφεί από την ιστορική μνήμη. Ιδιαίτερη θέση στο πλαίσιο αυτό βεβαίως έχουν και οι μαρτυρική τόποι της Κατοχής.

Πρόσφατα, τον Μάρτιο του 2021, έλαβε χώρα συζήτηση στην ομοσπονδιακή βουλή της Γερμανίας ψηφισμάτων των κομμάτων Die Linke και των Πρασίνων, αντίστοιχα, με αφορμή την ογδοηκοστή επέτειο εισβολής της Βέρμαχτ στην Ελλάδα και αναφορά στο ζήτημα των αποζημιώσεων και επανορθώσεων. Τα εν λόγω ψηφίσματα δεν κατόρθωσαν να συγκεντρώσουν την απαιτούμενη πλειοψηφία στη γερμανική βουλή, αλλά συζητήθηκαν ευρέως και αναλύθηκαν σε γερμανικά και ελληνικά μέσα μαζικής επικοινωνίας.

Το γεγονός ότι το ζήτημα συνεχίζει να απασχολεί τις κοινωνίες της Ελλάδος και της Γερμανίας δείχνει τη σημασία του. Θεωρούμε ότι οι σχετικές διαπραγματεύσεις σαφέστατα θα επιδρούσαν θετικά στην περαιτέρω προώθηση των μακροχρόνιων και πολυεπίπεδων ελληνογερμανικών σχέσεων προς όφελος και των δύο χωρών.

Κλείνω αναφέροντας ότι για την Ελλάδα -και τονίζοντάς το, κύριε Ηγουμενίδη- το θέμα των γερμανικών πολεμικών οφειλών παραμένει ανοικτό μέχρι την ικανοποίηση των αξιώσεών μας.

Υπάρχει η εθνική συναίνεση στην οποία αναφέρθηκα προηγουμένως, όταν είπα ότι συμφωνούμε στην πράξη και η βούληση προς τούτο. Οι ενέργειες του Υπουργείου Εξωτερικών της χώρας μας γίνονται με υπευθυνότητα και συνέπεια, με συντονισμό όλων των συναρμόδιων υπηρεσιών, που σημαίνει την υπηρεσιακή ηγεσία, την πολιτική διεύθυνση, την ειδική νομική υπηρεσία, την ελληνική Πρεσβεία στο Βερολίνο και λοιπά, αλλά και σε συνεργασία με την κοινωνία των πολιτών που επίσης μπορεί και πρέπει να διαδραματίσει έναν ρόλο στο θέμα αυτό.

Σας ευχαριστώ πάρα πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με την πέμπτη με αριθμό 1066/17-9-2021 επίκαιρη ερώτηση δευτέρου κύκλου της Βουλευτού Ιωάννινων του ΣΥΡΙΖΑ - Προοδευτική Συμμαχία κ. Μερόπης Τζούφη προς τον Υπουργό Περιβάλλοντος και Ενέργειας, με θέμα: «Καθαρισμός και προστασία του αισθητικού δάσους Ιωαννίνων».

Παρακαλώ, κυρία συνάδελφε.

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε.

Κύριε Υπουργέ, η επίκαιρη ερώτηση αφορά την προστασία του αισθητικού δάσους των Ιωαννίνων, ενός σημαντικού πνεύμονα πρασίνου και αναψυχής μέσα στην πόλη, που έχει έναν πολύ καθοριστικό ρόλο στη διατήρηση της ισορροπίας και της βιωσιμότητας του περιβάλλοντος, του κλίματος και της ζωής στον αστικό ιστό και, βεβαίως, παίζει σημαντικό ρόλο και στο κομμάτι της περιβαλλοντικής ρύπανσης που είναι σημαντική, καθώς είναι γνωστό το πρόβλημα της αιθαλομίχλης τους χειμερινούς μήνες σε όλο το λεκανοπέδιο.

Έχει μια έκταση χιλίων στρεμμάτων και περιβάλλεται σχεδόν εξολοκλήρου από κατοικίες γεγονός που δημιουργεί την ανάγκη της δημιουργίας μιας ζώνης πυροπροστασίας στην περιοχή.

Κάθε χρόνο γίνονται κάποιες εργασίες καθαρισμού βεβαίως από ανθρώπους που δεν έχουν τις απαραίτητες γνώσεις και τις αρμοδιότητες. Τη διετία 2017 - 2019 εργάζονταν στο δασύλλιο μέσω του προγράμματος κοινωφελούς εργασίας τριάντα πέντε άτομα διαφόρων ειδικοτήτων που είχαν γι’ αυτόν τον σκοπό εκπαιδευτεί από τους υπαλλήλους του δασαρχείου. Ήταν ένα πρόγραμμα του ΣΥΡΙΖΑ με πέντε χιλιάδες εξήντα έξι εργαζομένους, το οποίο δυστυχώς σταμάτησε. Προσέφεραν σύμφωνα με όλα τα δεδομένα σημαντικό έργο, αλλά δεν συνεχίστηκε.

Το 2020 ζητήθηκαν από το Υπουργείο 20.000 ευρώ για τη συντήρηση των δεξαμενών πυροπροστασίας και 100.000 ευρώ για τις απαραίτητες ετήσιες εργασίες καθαρισμού όμως το Υπουργείο δεν έστειλε καθόλου χρήματα. Σύμφωνα και με την Πολιτική Προστασία της Περιφέρειας Ηπείρου σε επίσκεψή μας πράγματι δεν στάλθηκαν τα απαραίτητα χρήματα ούτε έγιναν οι αναγκαίες προσλήψεις των συμβασιούχων υπαλλήλων και έτσι εκ των ενόντων η ίδια προσέφερε τεχνική βοήθεια για να λειτουργήσουν οι υδατοδεξαμενές.

Από την άλλη μεριά οι εργασίες αυτές είναι σύνθετες διότι εμπλέκονται ο δήμος -παιδικές χαρές, αθλητικά όργανα- η ΔΕΥΑΙ, που είναι υπεύθυνη για τις υδατοδεξαμενές, η Δασική και Πυροσβεστική Υπηρεσία, που ελέγχει τους πυροσβεστικούς κρουνούς, τα πυροφυλάκια για τους εθελοντές και πολλές φορές προκύπτουν, όπως ξέρετε, πολύ σοβαρά προβλήματα συντονισμού με αποτέλεσμα σοβαρότατες καθυστερήσεις.

Βεβαίως αυτά τα θέματα δεν αφορούν μόνο το αισθητικό δάσος των Ιωαννίνων, διότι στο παρελθόν έχουμε κάνει πολλές κοινοβουλευτικές ερωτήσεις και για άλλα αστικά δάση, όπως για το δάσος του Σέιχ Σου, ή για τα προβλήματα που υπήρχαν στον βόρειο τομέα της Αθήνας παρόμοιας υφής.

Σας ζητάω, λοιπόν, να τοποθετηθείτε και να δεσμευτείτε ότι θα υπάρξει σταθερή χρηματοδότηση ώστε να είναι εφικτές οι εργασίες αυτές όλη τη διάρκεια του χρόνου και ξεχωριστή χρηματοδότηση για το δίκτυο πυρόσβεσης. Θα φροντίσετε για την έγκαιρη πρόσληψη προσωπικού ικανού να προσφέρει εργασία σε όλη τη διάρκεια του έτους, εξειδικευμένο και σε δασοτεχνικές εργασίες και, βεβαίως, για την προμήθεια ευέλικτων αυτοκινήτων που να μπορούν να απομακρύνουν τα υπολείμματα; Και τι θα κάνετε για τον αποτελεσματικό συντονισμό όλων των εμπλεκόμενων φορέων στους οποίους αναφέρθηκα -όχι μια τυπική σύσκεψη κάθε Μάη- προκειμένου να είναι διακριτοί οι ρόλοι και ξεκάθαρο το πλάνο γι’ αυτού του τύπου τις εργασίες, που όπως είπα δεν αφορούν μόνο το συγκεκριμένο αισθητικό άλσος, αλλά όλα τα άλλα που είναι μέσα στις αστικές περιοχές;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υφυπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κυρία συνάδελφε, προερχόμαστε και οι δύο από τον ίδιο τόπο, από τα όμορφα και ευλογημένα Γιάννενα. Γνωρίζουμε πάρα πολύ καλά τις ανησυχίες και τις προσπάθειες των ανθρώπων του Δασαρχείου Ιωαννίνων, της Πυροσβεστικής, της Πολιτικής Προστασίας της Περιφέρειας, του Δήμου των Ιωαννίνων αλλά και των εθελοντικών οργανώσεων, σχετικά με τα αστικά μας άλση και δασύλλια.

Ξέρουμε απ’ έξω και ανακατωτά και οι δύο, φαντάζομαι, τα προβλήματα του τόπου μας και καλό είναι να συνεργαζόμαστε έτσι ώστε να δίνουμε λύσεις στα προβλήματα και αναβαθμίζουμε την ποιότητα ζωής των κατοίκων.

Από την τοποθέτησή σας απορρίπτω αυτό που είπατε ότι δηλαδή κάθε χρόνο οι υπάλληλοι του Δασαρχείου Ιωαννίνων προβαίνουν σε εργασίες καθαρισμού κ.λπ. χωρίς να έχουν τις απαραίτητες γνώσεις και αρμοδιότητες. Από πού προκύπτει αυτό; Γιατί υποτιμάτε τους υπαλλήλους του Δασαρχείου Ιωαννίνων; Γιατί υποτιμάτε τους συμπολίτες μας; Και γνώσεις έχουν, και ρόλο έχουν, και αρμοδιότητες έχουν, και τα μέσα έχουν και θα σας τα πω αμέσως.

Πρώτα απ’ όλα δεν είναι τα ποσά μόνο αυτά που είπατε. Και, επίσης, θα ήθελα να μου διευκρινίσετε, παρακαλώ, στη δευτερολογία σας αυτό που είπατε ότι πήγατε με την Πολιτική Προστασία της Περιφέρειας στο αισθητικό δάσος και εκεί σας είπαν οι εκπρόσωποι της περιφέρειας ότι δεν γίνεται σωστά η δουλειά, δεν γίνονται οι καθαρισμοί, δεν γίνεται αραιώσεις. Θα ήθελα να μου το διευκρινίσετε. Δεν το κατάλαβα έτσι όπως το είπατε. Είπε η Περιφέρεια Ηπείρου -θα ήθελα να το ξέρω υπεύθυνα- ότι το Δασαρχείο Ιωαννίνων και οι συναρμόδιοι φορείς και οι εμπλεκόμενοι με το έργο του καθαρισμού του δάσους και της πυροπροστασίας του δεν κάνουν καλά τη δουλειά τους; Θα ήθελα να μου το διευκρινίσετε αυτό, παρακαλώ.

Ακούστε λοιπόν για τα χρήματα, ας έρθω πρώτα στο πεζό, που όμως είναι και ουσιαστικό, τα χρήματα και οι πιστώσεις που έχουμε δώσει. Κατ’ αρχάς το Δασαρχείο Ιωαννίνων εκτελεί δύο έργα με προϋπολογισμό 33.733 ευρώ για καλλιεργητικές, υλοτομικές εργασίες και εργασίες καθαρισμού στα δημόσια αισθητικά δασύλλια της πόλης των Ιωαννίνων πρωτίστως στο αισθητικό δάσος των χιλίων στρεμμάτων της πόλης μας. Πέραν των άλλων συντηρούν το δασικό οδικό δίκτυο. Και, επίσης, θέλω να σας πω ότι ολοκληρώνεται αυτό το έργο μέσα στον Οκτώβριο, ξεκίνησε τον Μάιο.

Επίσης εγκρίθηκε η μελέτη «Δασοκομικές εργασίες στη θέση Μεϊντάνι» προϋπολογισμού 11.000 ευρώ. Είναι ένα έργο πολύ σημαντικό που ενισχύει την πυροπροστασία. Όπως επίσης ο Δήμος Ιωαννιτών έχει λάβει σχεδόν 70.000 ευρώ από το Υπουργείο Εσωτερικών για δράσεις πυροπροστασίας. Ξέρουμε όλοι ότι το μεγαλύτερο δάσος είναι αυτό, το μεγαλύτερο μέρος των χρημάτων πηγαίνουν εκεί.

Ενδεχομένως κάποιος μπορεί να ισχυριστεί ότι τα χρήματα αυτά είναι λίγα. Εγώ θα πω ότι σαφώς χρειάζονται και περισσότερα. Το έχουμε υπ’ όψιν και θα το κάνουμε. Βεβαίως θα δώσουμε και περισσότερα χρήματα διότι για πρώτη φορά στη δασική μας ιστορία εμείς στο Υπουργείο Περιβάλλοντος τι φροντίσαμε να κάνουμε; Να χρηματοδοτήσουμε με 70 εκατομμύρια ευρώ διαχειριστικές μελέτες. Να ξέρουμε επιτέλους στα δάση, είτε βρίσκονται εντός των ορίων οικισμών είτε βρίσκονται εκτός, ποια είναι η βιομάζα που έχει συσσωρευθεί, ποια είναι η καύσιμη ύλη, πώς θα υλοτομηθεί το κάθε δάσος, ποιο είναι το αποτύπωμά του στο περιβάλλον και όχι μόνο, αλλά και στην οικονομική και κοινωνική ζωή των τόπων με τα οποία γειτνιάζει.

Και κάτι ακόμα. Λέτε εδώ στην ερώτησή σας τι θα κάνουμε για την προμήθεια οχημάτων 4Χ4. Σας ενημερώνω, λοιπόν, ότι υπέγραψα απόφαση με την οποία χρηματοδοτούνται από 30.000 ευρώ τα Δασαρχεία Ιωαννίνων, το Δασαρχείο Κόνιτσας, Δασαρχείο Μετσόβου. Είχαν πάρα πολλά χρόνια να πάρουν οχήματα. Και λυπάμαι να πω ότι επί τεσσεράμισι χρόνια η δική σας κυβέρνηση δεν έδωσε ούτε πατίνι σε αυτά τα δασαρχεία. Να που όμως εμείς το κάνουμε πράξη.

Και δεν σταματάμε εδώ. Στη δευτερολογία μου θα σας πω και τα υπόλοιπα, πως σχεδιάζουμε πλέον με έναν ενιαίο τρόπο, με ενιαία κριτήρια και με μεγάλη χρηματοδότηση για όλα τα δασαρχεία της χώρας να επιτελέσουν το ρόλο τους.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Τζούφη.

**ΜΕΡΟΠΗ ΤΖΟΥΦΗ:** Κύριε Υφυπουργέ, προτιμήσατε να με μαλώσετε και όχι να απαντήσετε στα ερωτήματα που σας έθεσα!

Ξέρουμε πολύ καλά την προσπάθεια που κάνουν οι δασικές υπηρεσίες, οι οποίες, όπως γνωρίζετε και όπως γνωρίζω, είναι εξαιρετικά υποστελεχωμένες. Θα έπρεπε και θα όφειλαν να είναι καλύτερα στελεχωμένες, γιατί η πρόληψη πραγματικά σώζει το δάσος, ενώ γνωρίζουμε ότι όταν προκύψει μια πυρκαγιά το κόστος είναι -και το γνωρίσαμε τη χρονιά που πέρασε- ανυπέρβλητο και στο ζωικό κεφάλαιο και στο δασικό κεφάλαιο και στη γεωργική γη. Δεν θέλω να έρθω σε αυτό.

Αναφερθήκατε σε κάποια συγκεκριμένα πράγματα. Ήμουν σαφής και είπα το εξής: Η Δασική Υπηρεσία παλαιότερα είχε τη δυνατότητα αυτού του προσωπικού, στο οποίο αναφέρθηκα, το οποίο εκπαίδευαν οι δασικές υπηρεσίες και έτσι μπορούσε να είναι πολύ πιο αποτελεσματικό. Αυτή η δυνατότητα έπαψε να υπάρχει και αυτό που γίνεται είναι ότι ανατίθεται σε κάποιον εργολάβο και μάλιστα με πόρους οι οποίοι είναι από άλλα προγράμματα, για να μπορέσει να κάνει αυτόν τον στοιχειώδη καθαρισμό. Και, βεβαίως, αυτό δεν είναι επαρκές διότι χρειαζόμαστε κόσμο ο οποίος να είναι εκπαιδευμένος, εξειδικευμένος για να μπορεί να κάνει πολύ καλύτερη τη δουλειά του.

Το δεύτερο που σας είπα είναι ότι υπάρχει ένα σοβαρότατο πρόβλημα συντονισμού όλων των υπηρεσιών, που καθένας έχει ένα κομμάτι, με αποτέλεσμα να υπάρχει πολύ μεγάλη δυσκολία. Θα μπορούσα να αναφέρω και πιο συγκεκριμένα παραδείγματα για το αν δουλεύαν ή δεν δούλευαν οι υδατοδεξαμενές και τα τεχνικά προβλήματα που υπήρχαν που εκ των ενόντων προσπαθούσαν διάφοροι από τις διάφορες υπηρεσίες να τα επιλύσουν. Αυτά, λοιπόν, μπορεί να είναι κρίσιμα. Άρα θα πρέπει να υπάρξει μία συγκεκριμένη φόρμα συνεργασίας όλων αυτών των υπηρεσιών, η οποία, όπως σας είπα πριν, αναδεικνύεται και σε άλλες περιοχές που έχουμε καταθέσει συγκεκριμένες ερωτήσεις.

Τώρα σχετικά με το τι κάναμε εμείς και τι κάνατε εσείς. Να σας θυμίσω εδώ ότι ο ΣΥΡΙΖΑ μονιμοποίησε δύο χιλιάδες διακόσιους πυροσβέστες πενταετούς υποχρέωσης, προσέλαβε εννιακόσιους πενταετούς και διπλασίασε τους εποχικούς παρ’ ότι είχε σοβαρά θέματα οικονομικής ασφυξίας.

Να σας θυμίσω ότι τον Απρίλιο έκανα ερώτηση διότι αυθαιρέτως ελαττώθηκαν οι οργανικές θέσεις των πυροσβεστών στον Νομό Ιωαννίνων κατά σαράντα και μάλιστα χθες υπήρχε και συγκεκριμένη διαδήλωση των πυροσβεστών με το σύνθημα «καλοκαίρι στις φωτιές, τον χειμώνα στις ψευτιές», διεκδικώντας τα δικαιώματά τους για να μπορέσουν να κάνουν σωστά τη δουλειά τους.

Το τελευταίο που θέλω να σας πω -γιατί αναφερθήκατε στο τι κάναμε ή τι δεν κάναμε- είναι το εξής. Στο Περιφερειακό Πρόγραμμα Ηπείρου και σχετικά με την πολιτική προστασία, το 2018 είχε εκδοθεί πρόσκληση ενίσχυσης των δομών πολιτικής προστασίας και των δομών καταπολέμησης των δασικών πυρκαγιών τριών εκατομμυρίων ευρώ, για τον εξοπλισμό του Πυροσβεστικού Σώματος και την Περιφέρεια Ηπείρου και για την προμήθεια επιβατηγών οχημάτων και ειδικού εξοπλισμού, υποέργα από τα οποία μόνο ένα μετά από δυόμισι χρόνια έχει υλοποιηθεί με τριάντα οχήματα μεταφοράς, που πράγματι τα δεκαοκτώ προορίζονται για παραχώρηση στους δήμους.

Επίσης, υπάρχει περιφερειακό σχέδιο για την προσαρμογή στην κλιματική αλλαγή, υποχρέωση της περιφέρειας από το 2016. Έχει εγκριθεί από το Περιφερειακό Συμβούλιο μετά από εισήγηση της Διεύθυνσης Περιβάλλοντος. Η Περιφέρεια Ηπείρου έχει συνάψει σύμβαση με τεχνικό σύμβουλο για την εκπόνηση, αλλά εκεί βρισκόμαστε. Δεν έχουμε πιο συγκεκριμένα πράγματα που είναι πάρα πολύ σημαντικά, διότι η κλιματική αλλαγή είναι μπροστά μας και τα θέματα είναι ανοιχτά.

Και δύο τελευταίες παρατηρήσεις. Εκδηλώθηκαν πολλές πυρκαγιές φέτος στον Νομό Ιωαννίνων και, ευτυχώς, χάρη στην ηρωική προσπάθεια όλων των ανθρώπων, που έδωσαν την ψυχή τους, δεν είχαμε σημαντικές απώλειες. Υπήρξε και αστική πυρκαγιά στο Γιαννιώτικο Σαλόνι ή αλλιώς Πάρκο Πυρσινέλλα, που από τετραετίας από τον ΣΥΡΙΖΑ είχε παραχωρηθεί στον Δήμο Ιωαννιτών χωρίς ακόμη να έχει φροντιστεί και αξιοποιηθεί. Και πέρυσι είχε υπάρξει φωτιά κοντά στο Κέντρο Προστασίας Ασύλου Ανιάτων, πολύ κοντά στον αστικό ιστό.

Επομένως ζητώ από εσάς συγκεκριμένες δεσμεύσεις, πόρους και ενέργειες και όχι να μας μαλώνετε. Εδώ πρέπει να γίνει συγκεκριμένη και συνειδητή προσπάθεια να υλοποιηθούν και να μη μένουν στα χαρτιά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ, κυρία συνάδελφε.

Παρακαλώ, κύριε Υφυπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Όχι βέβαια, δεν σας μαλώνω. Αυτό έλειπε. Και, επιπλέον, εγώ δεν μπαίνω ποτέ στο τι κάνατε εσείς, τι κάναμε εμείς, στο ένας έκανε περισσότερα, ο άλλος έκανε λιγότερα. Απλώς βάζω κάποια πράγματα στη θέση τους και χαίρομαι πραγματικά που βλέπω ότι με έναν εύσχημο τρόπο πήρατε πίσω αυτή την πρώτη σας τοποθέτηση, ότι οι υπάλληλοι του Δασαρχείου Ιωαννίνων δεν έχουν τις απαραίτητες γνώσεις, για να κάνουν τους καθαρισμούς και τα σχέδια πυροπροστασίας. Χαίρομαι που το πήρατε πίσω, διότι ήταν προσβλητικό.

Εμείς τιμάμε και τους πυροσβέστες, τιμάμε και τους δασικούς υπαλλήλους τιμάμε και τα στελέχη της Πολιτικής Προστασίας της Περιφέρειας. Τιμάμε και τους δημοτικούς υπαλλήλους. Τιμάμε όλους εκείνους, όπως και τους εθελοντές, οι οποίοι αγωνιούν για το δάσος ή για το άλσος που είναι δίπλα στο σπίτι τους.

Τώρα, ας γίνουμε λίγο πιο συγκεκριμένοι σε σχέση με κάτι που είπατε. Γιατί φύγατε από το αισθητικό δάσος των Ιωαννίνων και μιλάγατε για την Πυροσβεστική και για γενικότερα θέματα, για την πολιτική προστασία. Ας γίνουμε, λοιπόν, συγκεκριμένοι στο θέμα το οποίο θέσατε στην ερώτησή σας και μετά το εγκαταλείψατε.

Πριν από την έναρξη της φετινής αντιπυρικής περιόδου, ολοκληρώθηκε ο ετήσιος έλεγχος και η συντήρηση των υδατοδεξαμενών αλλά και του δικτύου πυρόσβεσης. Εκεί επισημαίνω ότι, ναι, υπήρξαν δυσλειτουργίες. Τα είδαμε. Διαπιστώθηκαν κυρίως στην αυτόματη τροφοδοσία του δικτύου της πυρόσβεσης. Αντιμετωπίστηκαν τα προβλήματα, λύθηκαν τα προβλήματα με τη συνεργασία του Δασαρχείου που έκανε πολύ καλή δουλειά -ελπίζω να μην το αμφισβητείτε και αυτό-, της Πυροσβεστικής και, βεβαίως, της Πολιτικής Προστασίας της Περιφέρειας που διέθεσε χρήματα και προσωπικό. Οι εργασίες καθαρισμού στο δάσος των Ιωαννίνων υλοποιήθηκαν από τη Δασική Υπηρεσία με τη συνδρομή της Πυροσβεστικής και προσωπικού φοιτητών στο πλαίσιο της πρακτικής άσκησης πάνω στο αντικείμενο της δασικής τους επιστήμης και διαφόρων εθελοντικών οργανώσεων. Έγιναν αραιώσεις, έγιναν καθαρισμοί, έγιναν κλαδεύσεις για την απομάκρυνση δέντρων μεγάλου ύψους, που βρίσκονταν σε όλη την περίμετρο του αισθητικού δάσους, σε μια ζώνη τελικού πλάτους δέκα έως είκοσι μέτρων και για τη δημιουργία στεγασμένης ζώνης για την προστασία των σπιτιών που γειτνιάζουν με το δάσος.

Και μιας που αναφέρθηκα σε αυτό, θέλω να σας ενημερώσω για το εξής. Ξέρουμε και βλέπουμε και θέλουμε και θα το εφαρμόσουμε και το οργανώνουμε και τώρα ήδη το εφαρμόζουμε να έχουμε ενιαία κριτήρια για έναν τρόπο έγκαιρης, γρήγορης αντιμετώπισης προβλημάτων σε σχέση με τους καθαρισμούς των αλσυλλίων. Σήμερα υπέγραψα μια εγκύκλιο που απέστειλα σε όλα τα δασαρχεία της χώρας, με την οποία τους λέμε ότι θα πρέπει μέσα σε είκοσι ημέρες τα δασαρχεία να απαντούν στο ηλεκτρονικό μήνυμα που θα στέλνει ο οποιοσδήποτε πολίτης και θα λέει: «Στην αυλή μου», μιλώντας για εκτός ορίων οικισμό, «υπάρχει ένα δέντρο που είτε είναι γερασμένο είτε είναι άρρωστο είτε έχει γείρει είτε είναι επικίνδυνο.» Μέσα σε είκοσι μέρες το Δασαρχείο θα πρέπει να κάνει αυτοψία και να δώσει την άδεια. Αν δεν το κάνει σε είκοσι μέρες το Δασαρχείο, θεωρείται ότι υπάρχει μια σιωπηρή συναίνεση και έγκριση αυτής της επέμβασης. Μιλάμε για κλαδέματα, μιλάμε για κοπές και καθαρισμούς σε αυλές, σε κήπους, σε ελαιώνες, αμπέλια, σε υδρονομικές εκτάσεις.

Είναι μια μικρή μεν μεταρρύθμιση, αλλά με πολύ μεγάλη σημασία. Όσοι μάς ακούν και έχουν ασχοληθεί με το θέμα γνωρίζουν ότι μέχρι τώρα δυσκολεύονταν πάρα πολύ να κλαδέψουν το άρρωστο το δέντρο που βρισκόταν στην αυλή τους ή εκείνο που είχε γείρει και ακουμπούσε τη στέγη τους.

Και καταλήγοντας να σας πω και το εξής. Τώρα που οι δασικές υπηρεσίες έφυγαν, φεύγουν και γίνεται η μετάβαση από τις αποκεντρωμένες διοικήσεις σε εμάς, στο Υπουργείο Περιβάλλοντος, τώρα πια εμείς είμαστε σίγουροι και έτοιμοι να "τρέξουμε" πολύ πιο γρήγορα πράγματα που κολλούσαν στη γραφειοκρατία. Σας έδωσα ένα μικρό παράδειγμα με τα κλαδέματα των δέντρων.

Εμάς μας ενδιαφέρει ο ενιαίος και αποτελεσματικός σχεδιασμός και κάτι τελευταίο -και ολοκληρώνω, κύριε Πρόεδρε-, η συνεργασία με το Υπουργείο Πολιτικής Προστασίας και Κλιματικής Κρίσης, δεδομένου ότι βάζουμε πλέον στη διόπτρα μας και τη μεγάλη προτεραιότητα που είναι να αντιμετωπίσουμε την κλιματική κρίση, ενισχύοντας τη βιοποικιλότητα και αυξάνοντας την ποιότητα της ζωής των κατοίκων.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με την έβδομη με αριθμό 1076/20-9-2021 επίκαιρη ερώτηση της Βουλευτού Πιερίας του ΣΥΡΙΖΑ - Προοδευτική Συμμαχία κ. Ελισσάβετ (Μπέττυς) Σκούφα προς τον ΥπουργόΠεριβάλλοντος και Ενέργειας, με θέμα: «Οι καστανοκαλλιεργητές της Πιερίας δοκιμάζονται σκληρά. Απαραίτητη η στήριξή τους».

Παρακαλώ, κυρία συνάδελφε, έχετε τον λόγο.

**ΕΛΙΣΣΑΒΕΤ ΣΚΟΥΦΑ:** Κύριε Υπουργέ, όπως λέει και ο τίτλος της επίκαιρης ερώτησης που κατέθεσα, οι καστανοπαραγωγοί της Πιερίας αλλά και ολόκληρης της χώρας και δοκιμάζονται σκληρά και ασφυκτιούν και αγωνιούν. Συγκεκριμένα, αρχές Σεπτέμβρη επιδόθηκαν ειδοποιητήρια πληρωμών από τις κατά τόπους διευθύνσεις δασών προς τους κατά καστανοκαλλιεργητές με ασφυκτική προθεσμία ενός μήνα, προκειμένου οι καλλιεργητές να καταβάλουν το τίμημα χρήσης. Σε περίπτωση που δεν καταβάλουν το αναθεωρημένο βάσει της νέας ΚΥΑ τίμημα χρήσης και σε περίπτωση που δεν τοποθετήσουν σταθερά και κτιστά ορόσημα -άρα μιλάμε για επιπλέον κόστος για τη χάραξη των ορίων των καστανοπεριβόλων τους, τη στιγμή που, προσέξτε, υπάρχει ήδη διαμορφωμένη ηλεκτρονική βάση δεδομένων με τις συντεταγμένες του κάθε χωραφιού-, θα αποσυρθούν τα παραχωρητήρια, θα κηρυχθούν έκπτωτοι και, επιπλέον, θα πληρώσουν πρόστιμο 3.000 ευρώ ανά στρέμμα. Η προθεσμία λήγει για την καταβολή του τιμήματος χρήσης στις 9 Οκτώβρη.

Πρόβλημα πρώτο. Ήδη με ηλεκτρονική επιστολή μου προς το Υπουργείο Περιβάλλοντος και Ενέργειας στις 26 Ιανουαρίου τρέχοντος έτους, εκφράζοντας φυσικά το σύνολο των καστανοπαραγωγών της χώρας, ζητήσαμε η τελευταία ΚΥΑ του 2020 να έχει αναδρομική ισχύ, ούτως ώστε να μη δημιουργηθούν καστανοκαλλιεργητές δύο ταχυτήτων αυξάνοντας την άνιση αντιμετώπιση της ίδιας ομάδας καστανοπαραγωγών από το Υπουργείο.

Πρόβλημα δεύτερο. Η καταβολή του τιμήματος χρήσης έρχεται σε μία περίοδο κατά την οποία οι καστανοκαλλιεργητές για πέμπτη συνεχόμενη χρονιά δοκιμάζονται από δύο ασθένειες, από τη σφήκα καστάνου και από πέρυσι και από τη φαιά σήψη του καστάνου. Και προσθετικά αυτές οι ασθένειες επέφεραν μείωση της παραγωγής πέρυσι -προσέξτε- στο 80% .

Αυτό το πρόβλημα αφορά επτά χιλιάδες στρέμματα μόνο στην Πιερία και αφορά καστανοκαλλιεργητές που δεν καστανοκαλλιεργούν από χόμπι. Είναι το μοναδικό εισόδημα των συγκεκριμένων οικογενειών.

Πρώτο ερώτημα: σκοπεύετε να αναπροσαρμόζεται την προαναφερθείσα ΚΥΑ, ώστε να έχει αναδρομική ισχύ; Και, δεύτερον, επιθυμητό: σκοπεύετε να αναστείλετε την καταβολή του συγκεκριμένου τιμήματος ή, τέλος πάντων, να δώσετε παράταση στην καταβολή του τιμήματος τουλάχιστον μέχρι να ξανααναληφθούν οι απαιτούμενες ενέργειες από το Υπουργείο για την αντιμετώπιση των δύο ασθενειών;

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υφυπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητή κυρία Σκούφα, το θέμα της στήριξης των καστανοκαλλιεργητών μας έχει απασχολήσει ιδιαιτέρως το Υπουργείο Περιβάλλοντος όπως, βεβαίως, έχει απασχολήσει και ιδιαιτέρως τους Βουλευτές που προέρχονται από περιοχές όπου υπάρχουν αυτές οι καλλιέργειες κάστανου. Με τον κ. Φώντα Μπαραλιάκο, τον Βουλευτή μας και συντοπίτη σας, με τον κ. Σάββα Χιονίδη και την κ. Άννα Μάνη - Παπαδημητρίου το έχουμε συζητήσει πάρα πολλές φορές. Γνωρίζουμε τα θέματα και πολύ καλώς τα θέτετε και εσείς και ανησυχείτε και εσείς, όπως και όλοι μας, για να στηρίξουμε έναν κλάδο που τον θεωρούμε σημαντικό. Είναι επτά χιλιάδες στρέμματα στην Πιερία. Σε ολόκληρη την Ελλάδα υπάρχουν τετρακόσιες πενήντα χιλιάδες στρέμματα καλλιέργειας, όπως και στην Αρκαδία πολλά που είναι και νοστιμότατα. Παράγονται σχεδόν κάθε χρόνο δεκαοκτώ χιλιάδες τόνοι κάστανου.

Εμείς, λοιπόν, θέλουμε να είμαστε δίπλα στους καστανοκαλλιεργητές και το αποδείξαμε αυτή την ΚΥΑ στην οποία αναφέρεστε εσείς, την κοινή υπουργική απόφαση και αντιλαμβάνομαι ότι την αποδέχεστε και τη θεωρείτε καλή από την κοινή υπουργική απόφαση που φέραμε και υπογράψαμε, διότι μειώσαμε την τιμή που έπρεπε οι καστανάδες να πληρώνουν για την καστανοκαλλιέργεια για τις παραχωρούμενες εκτάσεις.

Εμείς, λοιπόν, εξορθολογήσαμε με τον τρόπο και το τίμημα χρήσης αυτών των εκτάσεων στο 10% της αξίας της δασικής γης και θεωρήσαμε -αυτό έλεγε η κοινή υπουργική απόφαση- ότι σε καμμία περίπτωση δεν εκχερσώνεται η υφιστάμενη δασική βλάστηση. Αντιθέτως θεωρήσαμε με αυτή την κοινή υπουργική απόφαση και το ξέρουνε οι καστανοκαλλιεργητές αυτό, ότι εφαρμόζονται καλλιεργητικά μέτρα σε αυτές τις εκτάσεις.

Σας θυμίζω βέβαια ότι η δική σας Κυβέρνηση είχε κάνει κάτι διαφορετικό, έχει κάτι άλλο. Θεωρούσε την καστανοκαλλιέργεια επέμβαση στο δάσος και επέβαλλε καταβολή ανταλλάγματος χρήσης. Μάλιστα ήταν πολύ υψηλότερο αυτό το αντάλλαγμα χρήσης και έπρεπε οι καστανάδες να πληρώνουν πολύ περισσότερα χρήματα από αυτό που εμείς τελικά φέραμε ως ρύθμιση και χαίρομαι που την αποδέχεστε και την επικαλείστε αυτή τη ρύθμιση.

Ήταν μια σημαντική οικονομική βοήθεια για αυτούς τους παραγωγούς, γιατί όντως κάποιοι από αυτούς τους καλλιεργητές αντλούν το μοναδικό τους εισόδημα από αυτή την καλλιέργεια.

Εμείς, λοιπόν, ικανοποιήσαμε το αίτημά τους για να μειώσουμε το κόστος τους, αλλά και για τις δόσεις. Εμείς, λοιπόν, φέραμε τριάντα δύο τριμηνιαίες ισόποσες δόσεις σε βάθος οκταετίας, με ελάχιστη δόση τα 100 ευρώ. Αυτό μας το αναγνωρίζουνε.

Ξέρω και για τους ασθενείς που είπατε και, βεβαίως, μας απασχολεί ιδιαιτέρως το θέμα της αναδρομικότητας. Όλους αυτούς τους μήνες δεν καθίσαμε με σταυρωμένα τα χέρια. Έχουμε αναθέσει στην ομάδα εργασίας νομικών, εν είδει νομοπαρασκευαστικής που λειτουργεί σε εμάς, στο Υπουργείο Περιβάλλοντος και Ενέργειας, για να βρούνε μια λύση. Είναι σύνθετο το πρόβλημα. Παρ’ όλα αυτά εμείς ψάχνουμε τη λύση και στη δευτερολογία μου θα σας την αναφέρω.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία συνάδελφε, έχετε τον λόγο.

**ΕΛΙΣΣΑΒΕΤ ΣΚΟΥΦΑ:** Ξεκινώντας από τους τρεις συναδέλφους μου που αναφέρατε δεν ξέρω τι ακριβώς έχετε συζητήσει στο Υπουργείο. Θα αναφερθώ στις ενέργειες του δικού μου βουλευτικού γραφείου που ήδη έχει καταθέσει πέντε μέσα κοινοβουλευτικού ελέγχου, τρεις ερωτήσεις και προς το Υπουργείο Περιβάλλοντος και προς το Υπουργείο Αγροτικής Ανάπτυξης. Σαφώς θα μου πείτε ότι δεν είστε αρμόδιος για αγροτικά θέματα, αλλά όταν πάμε να επιβάλλουμε κάτι -δικαιολογημένα εγώ θα πω- πρέπει να δούμε σε τι πλαίσιο το επιβάλλουμε και ποια είναι η υπαρκτή κατάσταση και τα υπαρκτά προβλήματα των ανθρώπων που καλούνται να πληρώσουν ένα τίμημα. Άρα πέντε είναι τα κοινοβουλευτικά μέσα ελέγχου από πλευράς μου.

Αναφερθήκατε -επιτρέψτε μου- λαθεμένα, εν μέρει σωστά, στην αναθεωρημένη ΚΥΑ, η οποία μας βρίσκει σύμφωνους. Δεν αναφερθήκατε, όμως, σε κάτι πάρα πολύ βασικό για το οποίο πάλι επιτρέψτε μου το πρώτο ενικό. Με ενέργειες του βουλευτικού γραφείου και ενέργειες των δύο Βουλευτών των προηγούμενων συναδέλφων επί ΣΥΡΙΖΑ και επί υπουργίας του κ. Φάμελλου κατορθώσαμε και να χρηματοδοτηθεί πρόγραμμα από το Πράσινο Ταμείο κατά τα έτη 2017 και 2018 και να εξαπολυθεί ωφέλιμο έντομο στην Πιερία εισαγόμενο μάλιστα από την Ιταλία, γιατί δεν είχαμε άλλο μέσο καταπολέμησης το 2018 και το 2019. Από το 2020 και μετά; Σε μία εκ των ερωτήσεων η απάντηση είναι ότι με απόφαση Υπουργού απεντάσσεται το πρόγραμμα βιολογικής καταπολέμησης της σφήκας καστανιάς και εξαπολύεται στην Πιερία.

Ξαναλέω ότι θα αναφερθώ -γιατί είναι σύνθετη η κατάσταση- σε κάτι αντίστοιχο που συνέβη και με το Υπουργείο Αγροτικής Ανάπτυξης. Το 2018 και το 2019 σε συνεργασία με το Μπενάκειο Φυτοπαθολογικό Ινστιτούτο εξαπολύεται στην Πιερία και από το 2020 τελειώνει το πρόγραμμα και η χρηματοδότηση και υλοποίησή του και από το Υπουργείο Αγροτικής Ανάπτυξης.

Άρα από το 2020 οι καστανοκαλλιεργητές της Πιερίας που εδώ και πέντε χρόνια, πέρυσι σαν τέταρτη χρονιά -είναι σημαντικό αυτό, κύριε Υπουργέ, γιατί δεν είναι μισθωτοί, δεν παίρνουν σταθερά εισοδήματα, το μόνο τους εισόδημα είναι η καστανοκαλλιέργεια- έχουν μείωση 80% της παραγωγής και φέτος δεν γνωρίζουν πόση θα είναι.

Και να αναφερθώ στο εξής, ο Υπουργός Αγροτικής Ανάπτυξης κ. Βορίδης συγκάλεσε τηλεδιάσκεψη και μπράβο του με δημάρχους στην οποία ήμουν η μόνη Βουλευτής που ενώ ανέδειξε το θέμα κοινοβουλευτικά, δεν προσκλήθηκα και υποσχέθηκε de minimis σαν αποζημίωση. Δεν καταβλήθηκαν τα de minimis.

Τι ζητάμε; Ξαναλέω, ζητάμε να ανασταλεί η καταβολή του συγκεκριμένου τιμήματος χρήσης ή να δοθούν πιο διευρυμένες προθεσμίες, τουλάχιστον μέχρι να υπάρξει κάποια κίνηση και από πλευράς Υπουργείου ότι αφού έχετε δύο ασθένειες, σας ρημάζουν τις καλλιέργειες, κάτι κάνουμε και εμείς! Δεν απαιτεί μόνο το κράτος να το πληρώνετε.

Δεύτερον, ζητάμε αναδρομική ισχύ της ΚΥΑ για να μην πληρώνει ο ένας 80 ευρώ το στρέμμα ο διπλανός του με βάση την προηγούμενη 300 ευρώ ανά στρέμμα. Τρίτον, να υπάρξει μείωση ή και διαβάθμιση του προστίμου των τριάντα τριών 3.000 ευρώ ανά στρέμμα. Δεν είναι δυνατόν για μικροπαραβάσεις να πληρώνω τρία χιλιάρικα και ο άλλος που έχει χτίσει βίλα πάλι να πληρώνει τρία χιλιάρικα ανά στρέμμα.

Επίσης δεν δύναστε ή αν δεν επιθυμείτε να δώσετε αναδρομική ισχύ, τουλάχιστον να παραχωρήσετε στους δικαιούχους τη δυνατότητα να παραιτηθούν του δικαιώματος και να ανακληθούν οι αποφάσεις παραχώρησης χωρίς καμμία επίπτωση, εφόσον δεν έχουν προηγηθεί πρωτόκολλα εγκατάστασης και δεν έχει αλλοιωθεί ο δασικός χαρακτήρας των εκτάσεων.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υφυπουργέ.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε. Θα είμαι σύντομος.

Εμάς μας ενδιαφέρει πάρα πολύ να σταθούμε δίπλα στην πρωτογενή παραγωγή, στους παραγωγούς και ιδιαίτερα στους καστανοκαλλιεργητές. Γι’ αυτό άλλωστε, όπως και εσείς πολύ σωστά αναγνωρίσατε, κάναμε μία μεγάλη κίνηση με το να μειώσουμε το τίμημα της χρήσης αυτών των εκτάσεων στο 10% της δασικής αξίας τους. Αυτό έδωσε μεγάλη ανάσα στους καστανοκαλλιεργητές και αφού ο νομός έχει αρκετούς και δραστήριους καστανάδες δεν είμαι σίγουρος ότι σας το έχουν μεταφέρει.

Πάμε να δούμε τώρα την αναδρομικότητα. Εδώ και μήνες το έχουμε ψάξει πάρα πολύ. Η δική μας η απόφαση είναι να βρεθεί λύση περί αναδρομικότητας. Σας το λέω ξεκάθαρα.

**ΕΛΙΣΣΑΒΕΤ ΣΚΟΥΦΑ:** Τελειώνει η προθεσμία.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Το ξέρω ότι τελειώνει η προθεσμία.

Ποιο είναι το ζήτημα; Υπάρχουν κάποια νομικά ζητήματα που πρέπει να ξεπεράσουμε. Ποια είναι αυτά; Σύμφωνα με την ισχύουσα νομοθεσία δεν θεωρείται ότι υπάρχει κάποιο χρονικό ορόσημο που να δικαιολογεί την αναδρομική ισχύ του τιμήματος χρήσης για κάποιο εύλογο χρονικό διάστημα από το παρελθόν.

Εμείς, όμως -το λέω ξανά- επεξεργαζόμαστε νομικές λύσεις, διότι θέλουμε να διευκολύνουμε και άλλο τους καστανοκαλλιεργητές και με αυτή την κοινή υπουργική απόφαση που υπογράψαμε, βεβαίως, καθορίσαμε και κάποια άλλα πράγματα που είναι πολύ σημαντικά σε σχέση και με την ευθύνη ελέγχου της υγείας των καστανιών, που αναφέρατε και εσείς για την ασθένειά τους. Και, βεβαίως, χρειάζεται και οι καστανοκαλλιεργητές να προβαίνουν στην περιποίηση των δέντρων, στον εμβολιασμό, στον καθαρισμό της άγριας βλάστησης, σε συμπληρωματικές φυτεύσεις καστανοδένδρων ή σε άλλα δασοκομικά διαχειριστικά μέτρα.

Πρέπει, επίσης, να λαμβάνουν όλα τα προληπτικά και κατασταλτικά μέτρα, σύμφωνα με τους όρους του παραχωρητηρίου ή τις υποδείξεις της αρμόδιας δασικής υπηρεσίας για να προστατεύουν αποτελεσματικά την καλλιέργειά τους.

Πρέπει να ελέγχουν την προέλευση του φυτευτικού υλικού για τυχόν προσβολές από τη μελάνωση, το έλκος της καστανιάς και από το έντομο της σφήκας της καστανιάς που έχει προκαλέσει όντως προβλήματα και σε συνεργασία με το Υπουργείο Αγροτικής Ανάπτυξης και τους φορείς του να λαμβάνουν αμέσως -πρώτα να τους δίνουν την ειδοποίηση-, να προχωρούν στα μέτρα θεραπείας και προστασίας του δέντρου.

Επίσης, εμείς θα χρηματοδοτήσουμε, χρηματοδοτούμε σε συνεργασία με το Υπουργείο Αγροτικής Ανάπτυξης -θα σας τα πει αυτά και ο κ. Σπήλιος Λιβανός- μέτρα καταπολέμησης παρασιτικών και παθογόνων οργανισμών.

Άρα, όπως σας είπα και νωρίτερα, εν κατακλείδι, όλα τα θέματα εξετάζονται. Θέλουμε να υποστηρίξουμε, να ενισχύσουμε και άλλο τους καστανάδες και πιστεύω ότι σύντομα θα είμαστε σε θέση να κάνουμε ανακοινώσεις.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η δεύτερη με αριθμό 1078/20-9-2021 επίκαιρη ερώτηση δευτέρου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό ΑγροτικήςΑνάπτυξηςκαι Τροφίμων με θέμα: «Άμεσα μέτρα απορρόφησης των οινοσταφύλων - Στήριξη αμπελουργών, οινοποιητικών και συνεταιριστικών επιχειρήσεων», δεν θα συζητηθεί, λόγω κωλύματος του κυρίου Βουλευτή.

Επίσης, η τέταρτη με αριθμό 1065/17-9-2021 επίκαιρη ερώτηση δευτέρου κύκλου της Βουλευτού A΄ Ανατολικής Αττικής του ΜέΡΑ25 κ. Μαρίας Απατζίδη προς τον Υπουργό Οικονομικών,με θέμα: «Δυνατότητα αποζημίωσης πυρόπληκτων ενοικιαστών επαγγελματικών χώρων», δεν θα συζητηθεί, λόγω κωλύματος της κυρίας Βουλευτού.

Συνεχίζουμε με την πέμπτη με αριθμό 7880/8-7-2021 ερώτηση του κύκλου των αναφορών και ερωτήσεων του Βουλευτή Β΄ Θεσσαλονίκης του ΣΥΡΙΖΑ - Προοδευτική Συμμαχία κ.Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Ποια η πρόοδος των υδατικών έργων στη Θεσσαλία;».

Παρακαλώ, κύριε συνάδελφε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Καλησπέρα, κύριε Αμυρά. Καλή εβδομάδα να έχουμε. Ας ελπίσουμε να βγάλουμε κάποιο καλό αποτέλεσμα από αυτή τη συζήτηση. Ίσως είναι και καλή σύμπτωση που είστε σήμερα εδώ και όχι ο κ. Σκρέκας.

Είναι μια ερώτηση, η οποία υποβλήθηκε στις 9 Ιουλίου. Δεν απαντήθηκε γραπτά. Είναι μεγάλη ερώτηση και αυτή. Παρακολουθεί την πρόοδο έργων. Ενημερώστε μας αν θα καταθέσετε κάποιο έγγραφο, γιατί καταλαβαίνω ότι δεν μπορείτε να αναφερθείτε σε όλα αυτά. Χρειάζεται μια λεπτομερής παρακολούθηση των εκκρεμοτήτων.

Έχει απαντήσει το Υπουργείο Αγροτικής Ανάπτυξης στις 30 Ιουλίου και το Υπουργείο Υποδομών στις 2 Αυγούστου. Όμως, το Υπουργείο Περιβάλλοντος δεν απάντησε και επειδή η πρώην Ειδική Γραμματεία Υδάτων, Γενική Γραμματεία Περιβάλλοντος τώρα, παρακολουθεί τα Σχέδια Διαχείρισης Λεκανών Απορροής, καταλαβαίνετε ότι ήταν πολύ κρίσιμο και χρειαζόμαστε τη δική σας απάντηση.

Ποιο είναι το περιεχόμενο; Συζητάμε για την πρόοδο των έργων υδατικών πόρων στη Θεσσαλία. Έχουμε το Αναθεωρημένο Σχέδιο του 2017, γνωρίζουμε το πολύ μεγάλο πρόβλημα ελλείμματος Θεσσαλίας, τη διαμάχη που έχει προκύψει σχετικά με την αρχική λύση της εκτροπής του Αχελώου, που περιλήφθηκε στο σχέδιο του 2014, και την απόφαση της ολομέλειας του Συμβουλίου της Επικρατείας το 2014, που εκδόθηκε φυσικά μετά από τις προδικαστικές διαδικασίες του Ευρωπαϊκού Δικαστηρίου και το ισχύον σήμερα Σχέδιο Διαχείρισης του 2017.

Εδώ να πούμε ότι πρόσφατα, τον Δεκέμβριο, το Συμβούλιο Επικρατείας εξέτασε το σχέδιο αυτό, το επικύρωσε, απέρριψε τις προσφυγές της Περιφέρειας Θεσσαλίας και της Περιφερειακής Ένωσης Δήμων και, μάλιστα, ανέφερε ότι το σενάριο είναι απολύτως συμβατό με την οδηγία, υπήρξε επαρκής τεχνική επιστημονική αξιολόγηση, έχουν κριθεί όλα τα κριτήρια της διαβούλευσης και τα έργα είναι πλήρως κοστολογημένα. Εν πάση περιπτώσει, τα ξέρετε μάλλον, γιατί υπάρχει πλέον απόλυτη θωράκιση στον σχεδιασμό.

Εκτός, όμως, από το θέμα της εκτροπής, γιατί καλό είναι να μην ασχολούμαστε μόνο με αυτό -αυτό ίσως ήταν και το λάθος της περιοχής- έχουμε σημαντικά θέματα σε εκκρεμότητα. Θα τα πω σε τίτλους για να προλάβω:

Πρώτον, το θέμα της εξοικονόμησης ή του περιορισμού της υπερκατανάλωσης στην άρδευση. Είναι μεγάλο θέμα. Πρέπει να βρούμε μια διαδρομή επίλυσης.

Το δεύτερο είναι ότι παρ’ ότι εντάσσονται έργα φαίνεται αρδευτικά -μπορεί να είναι μικρά, πάντως κάτι γίνεται- σε κάθε περίπτωση, όμως, δεν έχουμε κανένα αποτύπωμα αρδευτικής οικονομίας.

Το σημαντικό είναι ότι υπάρχει μια σειρά από έργα της δεύτερης δέσμης που είχαν δρομολογηθεί και από το 2014. Αναφέρω: Φράγμα Αγιονερίου, Ναρθάκι, Κακλιτζόρεμα, Δελέρια, Ληθαίου, τα οποία φαίνεται ότι καθυστερούν ή είναι στα αζήτητα και δεν υπάρχει και καμμία αναφορά στα φράγματα της τρίτης δέσμης και αναφέρομαι στο Φράγμα Πύλης, Παλαιοδερλί, Χαμηλό Μουζακίου, Καλούδα, Νεοχωρίτη, Καλού Νερού, Αγίου Αντωνίου. Εν πάση περιπτώσει, είναι πολλά. Ας τα πούμε χρονικά με βάση την εισαγωγή τους στα σχέδια διαχείρισης. Γι’ αυτό ονομάζονται πρώτη, δεύτερη, τρίτη φάση. Γι’ αυτά δεν υπάρχει καμμία αναφορά.

Και φαίνεται ότι δεν υπάρχει και καμμία ωρίμανση στα υπόλοιπα έργα λιμνοδεξαμενών -ας τα πούμε έτσι-, τα πιο ήπια έργα, τα πιο οικοσυστηματικά, ενώ δεν ξέρω αν έχετε ενημερωθεί, αλλά μια προγραμματική σύμβαση που ξεκινήσαμε με πολλή δυσκολία στη μέση του 2019, με περιφέρεια, Δήμο Κιλελέρ, Δήμο Λάρισας και την Εγνατία Οδό, η Εγνατία Οδός μάς έστειλε έγγραφο ότι διέκοψε, που ήταν το μόνο έργο ενίσχυσης υδροφορέων που ξεκινήσαμε στην περιοχή.

Άρα ας ξεκινήσουμε έτσι -και συγγνώμη, κύριε Πρόεδρε, μέχρι στιγμής-: Τι γνωρίζετε; Πού βρίσκεται; Το παρακολουθείτε; Τι πρωτοβουλίες έχετε πάρει;

Υπολειπόμαστε πολύ, κύριε Αμυρά -αυτό οφείλουμε να το παραδεχτούμε- από στόχους που έχει η Ευρώπη και θα θέλαμε και εμείς.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υφυπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Είναι πολύ ουσιαστική η ερώτησή σας, κύριε Φάμελλε. Θα σας δώσω απάντηση σε όλα, αρκεί να έχω και λίγη ανοχή από το Προεδρείο. Ούτως ή άλλως είναι η τελευταία επίκαιρη εδώ. Νομίζω έχουμε τη δυνατότητα λίγο παραπάνω να μιλήσουμε.

Τις τρεις τελευταίες δεκαετίες, λοιπόν, όντως η Θεσσαλία ζει τις επιπτώσεις της μη ορθολογικής διαχείρισης των υπόγειων και επιφανειακών υδάτων με την υπεράντληση, βεβαίως, και τις ανεξέλεγκτες γεωτρήσεις. Αυτή, λοιπόν, η ανορθολογική διαχείριση επηρεάζει αρνητικά πάνω από όλα το περιβάλλον, διαταράσσει την ισορροπία των υδατικών οικοσυστημάτων και έχει, βεβαίως, δυσμενείς επιπτώσεις στην αγροτική οικονομία.

Το θέμα δεν είναι αν θα γίνει η λεγόμενη, όπως παλαιότερα είχε καθιερωθεί να λέγεται, εκτροπή του Αχελώου. Το θέμα μας είναι, βεβαίως, ότι ο Θεσσαλικός Κάμπος ερημοποιείται. Το υδατικό ισοζύγιο είναι αρνητικό, ο υδροφόρος ορίζοντας υποβαθμισμένος και επιβαρυμένος. Επομένως δεν χρειάζονται εδώ πρόχειρες λύσεις με μεγάλο κόστος. Χρειάζεται σοβαρή δουλειά και λύσεις τεκμηριωμένες που να έχουν πραγματικά απόδοση και στο εγγύς μέλλον αλλά και σε δεύτερο χρόνο.

Πάμε να δούμε λίγο όλα τα σημαντικά βήματα. Στη δεύτερη αναθεώρηση των ΣΛΑΠ έχουμε εντάξει ως υποχρέωση -θα έλεγα- των μελετητών να συμπεριλάβουνε και τους παράγοντες της κλιματικής κρίσης, όπως, επίσης, και των ακραίων φαινομένων. Στη μεθοδολογία τους πλέον είναι υποχρεωμένοι και λαμβάνουν υπ’ όψιν αυτούς τους δύο νέους παράγοντες.

Βεβαίως, έχουμε και τα Σχέδια Διαχείρισης Κινδύνων Πλημμύρας. Ανοικτός είναι ο διαγωνισμός για την πρώτη αναθεώρησή τους, ώστε να προληφθούν και να αντιμετωπιστούν οι κίνδυνοι των πλημμυρών.

Έχουμε, βεβαίως, και το Εθνικό Επιχειρησιακό Σχέδιο και μετά θα έλθω και στην πρώτη, τη δεύτερη και την τρίτη δέσμη και θα σας πω και για τα συγκεκριμένα έργα ένα προς ένα πού βρισκόμαστε. Έχουμε και το Εθνικό Επιχειρησιακό Σχέδιο για το Πόσιμο Νερό. Είναι σε φάση εκπόνησης με τη σύμπραξη των Υπουργείων Ανάπτυξης, Υγείας και Εσωτερικών, ώστε κάθε οικισμός να έχει και επαρκή ποσότητα νερού, αλλά και αναβαθμισμένη ποιότητα, να έχει καλά χαρακτηριστικά το νερό.

Επίσης, με μια υπουργική απόφαση που πρόσφατα υπέγραψα δεσμευόμαστε για πρώτη φορά για την πολιτική διαχείριση υπηρεσιών ύδατος και καταρτίζουμε τις ετήσιες εκθέσεις για τα ύδατα, ώστε να ξέρουμε σε όλη την Ελλάδα πού γίνεται τι, ποια είναι τα κριτήρια της τιμολόγησης, ποια είναι τα ποιοτικά χαρακτηριστικά, ποια είναι τα αποθέματα τα ποσοτικά, ποια είναι η αναλογία και το ισοζύγιο των υδατικών οικοσυστημάτων.

Πάμε να δούμε λίγο από την πρώτη δέσμη μέτρων. Ως γνωστόν, η πρώτη δέσμη μέτρων έχει ως στόχο -το είπατε και εσείς- τη μείωση της κατανάλωσης του αρδευτικού νερού, να περιοριστούν οι απώλειες, να γίνει εξορθολογισμός των μεθόδων άρδευσης και να αλλάξει το αρδευτικό μοντέλο. Πάμε, λοιπόν.

Όσον αφορά τα Αρδευτικά Σμοκόβου, το Υπουργείο Υποδομών προχωρά τα έργα. Στις 9 Ιουλίου υπεγράφη σύμβαση με προθεσμία ολοκλήρωσης τους τριάντα ένα μήνες. Στη δράση 4.3.1 του ΠΑΑ, του Προγράμματος Αγροτικής Ανάπτυξης 2014 - 2020, με τίτλο «Υποδομές Εγγείων Βελτιώσεων» έχουν ενταχθεί δεκαεννιά έργα ύψους 22.633.000 ευρώ, με στόχο τη μείωση της κατανάλωσης κατά τουλάχιστον 40%.

Όσον αφορά τον εξορθολογισμό λειτουργίας υφιστάμενων δικτύων άρδευσης του Νομού Τρικάλων, στις 9 Σεπτεμβρίου εγκρίθηκε ο προϋπολογισμός 6.142.000 ευρώ για την υλοποίησή του. Άμεσα υπογράφεται τις επόμενες ημέρες σύμβαση.

Πάμε στη δεύτερη δέσμη μέτρων. Επιτρέψτε εδώ δύο παρατηρήσεις. Υπάρχει ένα λάθος στα στοιχεία που αναφέρετε στην ερώτησή σας. Το προβλεπόμενο όφελος από τη δεύτερη δέσμη μέτρων είναι 40 εκατομμύρια κυβικά μέτρα ανά έτος. Το λέει και η πρώτη αναθεώρηση των ΣΔΛΑΠ. Εσείς την έχετε υπογράψει, εσείς την έχετε τρέξει. Επίσης όλα τα έργα που θα σας αναφέρω παρακάτω ήταν να ξεκινήσουν από τα τέλη του 2014. Δεν ξεκίνησαν. Ξεκινούν τώρα.

Πάμε να δούμε, λοιπόν, ποια: Μεταφορά και διανομή νερού Λίμνης Κάρλας. Το έργο έχει ολοκληρωθεί. Τα υπολειπόμενα συνοδά έργα με προϋπολογισμό 15 εκατομμυρίων ευρώ προβλέπονται στον διεθνή διαγωνισμό που έγινε από την Περιφέρεια Θεσσαλίας. Είχε καταληκτική ημερομηνία πριν από λίγες μέρες, στις 20 Σεπτεμβρίου αυτής της χρονιάς. Το Φράγμα Αγιονερίου ολοκληρώθηκε μελέτη κόστους-ωφέλειας. Όσο αφορά το Φράγμα Ληθαίου το ποσοστό υλοποίησης του έργου είναι πάνω από τα 80%. Όσο αφορά τα Φράγματα Ναρθάκι και Κακλιτζόρεμα υλοποιούνται ήδη από το Υπουργείο Αγροτικής Ανάπτυξης και Τροφίμων με ΣΔΙΤ. Για το Φράγμα Δελερίων εκπονείται η μελέτη από το Υπουργείο Αγροτικής Ανάπτυξης και Τροφίμων. Και τώρα όσον αφορά στο Θυροφράγμα Γυρτώνης και στο Φράγμα Μαυρομάτι τα έργα ολοκληρώθηκαν επί των ημερών σας, κύριε Φάμελλε. Αλλά υπάρχει μια σημαντική λεπτομέρεια. Δεν προβλέπονταν στην αναθεώρηση των ΣΔΛΑΠ. Το ίδιο ισχύει και για τους Ταμιευτήρες Λιβαδότοπου, Αμπελακίων, Αγιόκαμπου, Κοιλάδας, Αγίων Αναργύρων. Δεν προβλέπονταν στην αναθεώρηση των ΣΔΛΑΠ που έγινε όταν ήσασταν στο Υπουργείο Περιβάλλοντος. Παρ’ όλα αυτά έχουμε προχωρήσει εμείς στην κατασκευή σημαντικών έργων τα οποία δεν είχαν προβλεφθεί. Είναι το Φράγμα Μπελμά, η Λιμνοδεξαμενή Ξεριάς, οι Ταμιευτήρες Καστρίου και Γλαύκης τα οποία έχουν ολοκληρωθεί.

Για την τρίτη δέσμη μέτρων και για τις υπόλοιπες ερωτήσεις θα απαντήσω στη δευτερολογία γιατί έχω φτάσει ήδη τα έξι λεπτά.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχουμε αργήσει έτσι και αλλιώς απ’ ό,τι βλέπετε.

Τον λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, κύριε Υφυπουργέ, όπως έχετε καταλάβει πολλά από τα έργα τα οποία αναφέρατε κατά σύμπτωση όλα ενεργοποιούνται τον Σεπτέμβριο ή έστω τώρα. Και υπάρχουν πολλές εντάξεις.

Να πούμε το εξής: Η εκτίμηση είναι ότι για μεγάλο χρονικό διάστημα οι φορείς είχαν άρνηση στην υλοποίηση των σχεδίων διαχείρισης λεκανών απορροής του 2017. Να το παραδεχτούμε αυτό. Και αυτό οφείλεται στο ότι αυτή η ιστορία, το φάντασμα του Αχελώου, εμπόδιζε τους φορείς -και υπάρχει πολιτική ευθύνη για αυτό- να ασχοληθούν με αυτά που έπρεπε και μας έλεγε η Ευρώπη. Εμείς κάναμε το καθήκον μας και πιστεύω ότι έχει αυτό αποδειχτεί και από το Συμβούλιο Επικρατείας πολλαπλώς και από ευρωπαϊκές διαδικασίες.

Το ερώτημα είναι, η Κυβέρνηση και τα στελέχη της Νέας Δημοκρατίας είναι έτοιμα να συνεχίσουν αυτό που ξεκίνησε ο ΣΥΡΙΖΑ; Δεν πήρατε θέση για τον Αχελώο. Θα πρέπει να πάρετε θέση και ως πρόσωπο πρέπει να πάρετε θέση. Αλλά αυτά που ξεκινήσαμε εμείς ήταν ξεκάθαρα η διέξοδος της περιοχής. Και σε αυτή την κατεύθυνση πρέπει να δουλέψετε και εσείς τώρα. Γι’ αυτό και κάνουμε τον κοινοβουλευτικό έλεγχο.

Βλέπουμε ότι εντάσσονται τα έργα τα αρδευτικά. Ξέρετε γιατί δεν είχαν ενταχθεί μέχρι τώρα, κύριε Αμυρά; Γιατί πολύ απλά η Ευρωπαϊκή Ένωση είχε θέσει ως αίρεση το ότι δεν είχαμε κάνει αναθεώρησή του ΣΔΛΑΠ και γι’ αυτό είχε κλείσει το ΠΑΑ. Δεν εντασσόντουσαν έργα. Απελευθερώθηκαν μετά τα 2017 όλα αυτά. Η κυβέρνηση του ΣΥΡΙΖΑ τα απελευθέρωσε. Δεν γλιτώσαμε μόνο από μνημόνια και άλλα δεινά τη χώρας μας. Οι σχεδιασμοί διαχείρισης νερού, οι σχεδιασμοί διαχείρισης πλημμύρας, οι σχεδιασμοί διαχείρισης απορριμμάτων έγιναν επί κυβέρνησης ΣΥΡΙΖΑ γιατί δεν γίνονταν τα προηγούμενα χρόνια και οι Ευρωπαίοι μάς είχαν βγάλει κόκκινη κάρτα.

Τώρα, όμως, που τα ξεπεράσαμε όλα αυτά, το πρώτο ερώτημα είναι: Πότε θα τελειώσει η δεύτερη αναθεώρηση. Θα ήθελα μια δέσμευση και για τα σχέδια διαχείρισης κινδύνων πλημμύρας και για τα σχέδια διαχείρισης λεκανών απορροής. Διότι αυτό που δεν έχετε αναφέρει -εγώ σας το δίνω ως πληροφορία- είναι ότι πρέπει να συνδυαστούν όχι μόνο με τις προδιαγραφές -που καλά κάνετε και το έχετε, υποχρεωτικό είναι- αλλά και με τα σχέδια προσαρμογής στην κλιματική αλλαγή που έπρεπε να έχουν παρουσιάσει οι περιφέρειες και να είναι αυτά πλέον η προαίρεση για το ΕΣΠΑ, για το ΠΕΠ και για το Ταμείο Ανάκαμψης. Μην κάνουμε έργα μη ανθεκτικά, νομίζω ότι καταλαβαινόμαστε.

Το δεύτερο ζήτημα είναι, τελικά τι θα γίνει με τον Αχελώο. Ο κ. Σκρέκας ως Υπουργός έχει τοποθετηθεί υπέρ της εκτροπής κι εδώ στη Βουλή. Ήταν και προεκλογικό ανάγνωσμα. Έγιναν πολλές συσκέψεις για να ξεκινήσει η εκτροπή ξανά το 2019. Συμμετείχα και εγώ σε τέτοιες συσκέψεις. Ο κ. Γεραπετρίτης ήταν τότε ο συντονιστής της συζήτησης, όχι της απόφασης.

Υπάρχει όμως πλέον η απόφαση 2228/2020 που επιβεβαιώνει τον σχεδιασμό διαχείρισης που είχα και εγώ την τιμή τότε να υπογράψω ή την ευθύνη, πείτε το όπως θέλετε. Γνωρίζετε τελικά τι θα γίνει με αυτό το θέμα από τη μεριά της Κυβέρνησης; Διότι είδαμε ότι ο Πρωθυπουργός τελικά ήρθε να παραδεχθεί στη συνέντευξή του στην έκθεση και να βάλει τίτλους τέλους, όπως λένε, τα τοπικά μέσα ενημέρωσης, σε μία ιστορία που καθυστέρησε τη Θεσσαλία με ευθύνη άλλων κομμάτων, όχι του ΣΥΡΙΖΑ -πάρτε το και ως αυτοκριτική, εμείς θα το δεχτούμε εάν κάνετε αυτοκριτική για τον Αχελώο- γιατί λέει ότι αυτό το έργο τεχνικά και συνταγματικά είναι εξαιρετικά δύσκολο.

Εμείς λέμε απλά: Θα μπούμε στην ευρωπαϊκή κανονικότητα; Διότι τελικά απ’ ότι φαίνεται στη διαχείριση του νερού της Θεσσαλίας ο «Μένουμε Ευρώπη» ήταν ο ΣΥΡΙΖΑ, διότι αυτοί που αντιμάχονταν το ευρωπαϊκό σχέδιο διαχείρισης λεκανών απορροής δεν ήταν στον ΣΥΡΙΖΑ. Εμείς τώρα σας δίνουμε μία ευκαιρία. Εφόσον ωρίμασε ο σχεδιασμός, εφόσον όλες οι αιρέσεις δεν υπάρχουν πλέον, μπορούμε τώρα να μπούμε στον δρόμο της διαχείρισης υδάτων; Γιατί πράγματι είναι υπερβολικά κρίσιμο το θέμα της λειψυδρίας, του αρνητικού ισοζυγίου -το αναγνωρίζουμε όλοι- αλλά πρέπει επιτέλους να δώσουμε λύσεις και το οφείλουμε όλοι σε αυτή την Αίθουσα.

Ελπίζω να έχω γίνει κατανοητός στο πλαίσιο της συμβολής στην επίλυση ενός προβλήματος που για ευθύνες άλλων κομμάτων, του παλιού δικομματισμού καθυστέρησαν τη Θεσσαλία.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κύριος Υπουργός.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Θα αρχίσω με το ζήτημα του Αχελώου και της λεγόμενης εκτροπής. Αυτή είναι η ερώτηση του ενός εκατομμυρίου. Μετά την ακύρωση από το Συμβούλιο της Επικρατείας της απόφασης έγκρισης περιβαλλοντικών όρων του έργου θα επικαιροποιηθεί η μελέτη και επικαιροποιείται η μελέτη περιβαλλοντικών επιπτώσεων για το φράγμα της Μεσοχώρας και τη λειτουργία υδροηλεκτρικού εργοστασίου της ΔΕΗ, ώστε να προχωρήσει η υλοποίησή του σύμφωνα με τις εξαγγελίες του Πρωθυπουργού και του Υπουργού Περιβάλλοντος. Στο πλαίσιο εκπόνησης της δεύτερης αναθεώρησης των σχεδίων διαχείρισης λεκανών απορροής ποταμών, η οποία είναι ήδη σε εξέλιξη, η Κυβέρνηση έχει δεσμευθεί να επανεξετάσει -και το κάνει- και ζητήματα μερικής μεταφοράς νερού από τον Αχελώο -αυτό που λέγαμε παλιά «εκτροπή του Αχελώου»- λαμβάνοντας φυσικά υπ’ όψιν τις αποφάσεις του Συμβουλίου της Επικρατείας. Είναι τρίτη ή η τέταρτη φορά που το λέω μέσα στο Κοινοβούλιο αυτό.

Και για να μην αφήσω αναπάντητα τα υπόλοιπα, θα σας πω λίγο για την τρίτη δέσμη των μέτρων που έχει μεγάλη σημασία, διότι αφορά σε πρόσθετα πολύ σημαντικά έργα ταμίευσης υδάτων. Κατ’ αρχάς να πω ότι υπάρχει ένα λάθος στην ερώτησή σας. Λέτε σύμφωνα με την πρώτη αναθεώρηση των ΣΔΛΑΠ το όφελος θα είναι 255 εκατομμύρια κυβικά μέτρα ανά έτος, ενώ θα είναι 125 εκατομμύρια κυβικά. Απλά σας το λέω για να έχουμε τα ίδια στοιχεία.

Πάμε να δούμε λίγο πού βρίσκονται τα έργα ταμίευσης; Το φράγμα Πύλης είναι υπό εκπόνηση και η μελέτη από την περιφέρεια. Τα φράγματα Παλαιοδερλί και Νεοχωρίτη υλοποιούνται από το Υπουργείο Αγροτικής Ανάπτυξης με ΣΔΙΤ. Οι ταμιευτήρες Καλού Νερού, Αγίου Αντωνίου, φράγμα Τιτάνων παρά το γεγονός ότι δεν προβλέπονταν στη δική σας αναθεώρηση, βρίσκονται σε πρόγραμμα υλοποίησης με ΣΔΙΤ. Αλλά πρέπει και εσείς να αναγνωρίσετε. Εγώ αναγνώρισα κάποια έργα που έγιναν επί των ημερών σας. Αλλά πρέπει να αναγνωρίσετε και εσείς ότι εμείς τρέχουμε πάρα πολλά έργα που δεν υπήρχαν καν στην αναθεώρηση, δεν προβλέπονταν. Οι ταμιευτήρες Κερασούλας Τρικάλων δεν προβλεπόταν στα ΣΔΛΑΠ ούτε καν στην αναθεώρηση τους, αφού δεν προβλεπόταν στα αρχικά σχέδια.

Τέλος, προχωράμε έργα τεχνητού εμπλουτισμού υδάτων σε Κιλελέρ, Χάλκη, Πλατύκαμπο και στη λιμνοδεξαμενή στο Παλαιομοναστήρι. Στις 15 Ιουνίου η Εγνατία Οδός κατέθεσε αίτημα λύσης, καθώς δεν μπορούσε να ανταποκριθεί λόγω τεχνικών και διοικητικών αλλαγών και δυσκολιών. Δεν μείναμε άπραγοι. Ακολούθησε η υπογραφή αρκετών προγραμματικών συμβάσεων για να καλύψουμε το κενό. Ποιες είναι αυτές; Στο έργο του τεχνητού εμπλουτισμού στην περιοχή Κιλελέρ, Χάλκη, Πλατύκαμπου, Νίκαιας Λάρισας συμβαλλόμενοι είναι -υπεγράφησαν αυτές- η Περιφέρεια Θεσσαλίας, το δικό μας Υπουργείο Περιβάλλοντος και Ενέργειας, ο Δήμος Κιλελέρ και η ΔΕΠΑΝ.

Στο έργο άντλησης νερού από τον ποταμό Πηνειό για άρδευση των περιοχών Κοιλάδας του Δήμου Λαρισαίων και Αγίων Αναργύρων και της Δημοτικής Ενότητας Κραννώνα του Δήμου Κιλελέρ συμβαλλόμενοι είναι η Περιφέρεια Θεσσαλίας, το δικό μας Υπουργείο, το Υπουργείο Περιβάλλοντος και Ενέργειας, ο Δήμος Κιλελέρ, ο Δήμος Λαρισαίων και η ΔΕΠΑΝ.

Τα σχέδια και των δύο προγραμματικών συμβάσεων εγκρίθηκαν πρόσφατα, στις 20 Σεπτεμβρίου, με απόφαση του Υπουργού Περιβάλλοντος, του Κώστα Σκρέκα, με πιστώσεις ύψους 1.692.000 ευρώ να έχουν ήδη εξασφαλιστεί από το Υπουργείο Ανάπτυξης.

Είμαστε στη διάθεσή σας για οτιδήποτε άλλο.

**ΣΩΚΡΑΤΗΣ ΦΑΜΕΛΛΟΣ:** Κύριε Υφυπουργέ, μήπως μπορούμε να έχουμε αυτό το κείμενο;

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Δεν το έχω τώρα μαζί μου. Εννοείτε το κείμενο των προγραμματικών συμβάσεων;

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, μου επιτρέπετε να έχω τον λόγο για να διευκρινίσω κάτι;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν υπάρχει διευκρίνιση τώρα, κύριε Φάμελλε.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Κύριε Φάμελλε, ό,τι είναι, θα σας το καταθέσω. Πάντα καταθέτω ό,τι μου ζητάτε. Αυτό είναι κάτι που γνωρίζετε. Και το κάνω όχι επειδή μου το ζητάτε εσείς, αλλά γιατί αυτή είναι η ευθύνη μας και ο ρόλος μας.

**ΣΩΚΡΑΤΗΣ ΦΑΜΕΛΛΟΣ:** Επειδή δεν απαντήθηκε γραπτά και επειδή εκτιμώ ότι είναι κρίσιμα και σοβαρά…

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Εννοείτε ότι θέλετε σε κείμενο αυτά που είπα;

**ΣΩΚΡΑΤΗΣ ΦΑΜΕΛΛΟΣ:** Ναι.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Βεβαίως!

**ΣΩΚΡΑΤΗΣ ΦΑΜΕΛΛΟΣ:** Μπορείτε να μας τα δώσετε αυτά, τη λίστα, τον απολογισμό σε ένα γραπτό κείμενο στα Πρακτικά;

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Αύριο κιόλας θα σας τα στείλω.

**ΣΩΚΡΑΤΗΣ ΦΑΜΕΛΛΟΣ:** Ωραία, ευχαριστώ πολύ. Αυτό ήθελα.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Κύριε Πρόεδρε, μου επιτρέπετε να πω και κάτι τελευταίο που δεν αφορά, όμως, αυτή την ερώτηση, αλλά έχει σημασία;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έτσι όπως έχουμε φτάσει τώρα, ορίστε, έχετε τον λόγο, κύριε Υφυπουργέ.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Κύριε Φάμελλε, επειδή είχατε έναν διάλογο με τον κ. Ταγαρά για την καύση και μάλιστα απευθυνθήκατε σε εμένα, γι’ αυτό ζήτησα να πάρω τον λόγο.

**ΣΩΚΡΑΤΗΣ ΦΑΜΕΛΛΟΣ:** Για να είστε ενήμερος το είπα!

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Το ξέρω! Μα, είμαι ενήμερος!

Να σας πω ποιο είναι το μοντέλο που προκρίνω και αγαπώ εγώ; Το μοντέλο της Δανίας. Η Δανία ήταν πρωτοπόρος στην καύση. Φυσικά έφυγε από την καύση και πήγε στη μηδενική παραγωγή αποβλήτων με επαναχρησιμοποίηση και ανακύκλωση.

Βέβαια, όσον αφορά για την καύση που είπατε, κάνετε ένα λάθος, όταν λέτε ότι η Ευρώπη δεν κάνει καθόλου καύση. Οι Γερμανοί…

**ΣΩΚΡΑΤΗΣ ΦΑΜΕΛΛΟΣ:** Δεν έχει στρατηγική την καύση.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Άλλο αυτό. Βεβαίως. Διότι η Γερμανία περισσότερο καίει, παρά ανακυκλώνει. Η δε Γαλλία έχει εκατόν σαράντα μονάδες καύσης απορριμμάτων, κύριε Πρόεδρε, για ενέργεια. Απλά περιγράφω την κατάσταση, τα στοιχεία.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 22.51΄ λύεται η συνεδρίαση για την προσεχή Τετάρτη 29 Σεπτεμβρίου 2021 και ώρα 8.00΄, με αντικείμενο εργασιών: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**